(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΗ΄

Τετάρτη, 28 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Ο. Φερχάτ και Χ. Ζεϊμπέκ , σελ.
3. Ανακοινώνεται ότι τη συνεδρίαση παρακολουθούν μαθητές από το 10ο Δημοτικό Σχολείο Κορυδαλλού, το Γενικό Λύκειο Πάρου, το Ordrup Gymnasium Δανίας και από το 1ο Δημοτικό Σχολείο Κω, σελ.
4. Επετειακή αναφορά στη μνήμη των θυμάτων του τραγικού δυστυχήματος των Τεμπών και τήρηση ενός λεπτού σιγής, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Εθνικής Άμυνας:
 i. με θέμα: «Γεγονός πλέον η ιδιωτικοποίηση της συντήρησης στρατιωτικών οχημάτων και οι "ΕΝΟΠΛΕΣ ΔΥΝΑΜΕΙΣ Α.Ε."», σελ.
 ii. με θέμα : «Απόκτηση εμπραγμάτων δικαιωμάτων στην Θράκη από Τούρκους», σελ.
 β) Προς την Υπουργό Εργασίας και Κοινωνικής Ασφάλισης με θέμα: «Εργαζόμενοι στην Υγεία με πρόγραμμα της Δημόσιας Υπηρεσίας Απασχόλησης (ΔΥΠΑ)», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: « Όροι αξιοποίησης της δημόσιας περιουσίας της παραθαλάσσιας περιοχής και άλλες διατάξεις», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών « Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις», σελ.

ΠΡΟΕΔΡΕΥΩΝ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επετειακή αναφορά στη μνήμη των θυμάτων του τραγικού δυστυχήματος των Τεμπών:
 ΑΚΤΥΠΗΣ Δ. , σελ.
 ΑΝΔΡΟΥΛΑΚΗΣ Ν. , σελ.
 ΒΑΤΣΙΝΑ Ε. , σελ.
 ΒΕΛΟΠΟΥΛΟΣ Κ. , σελ.
 ΒΕΣΥΡΟΠΟΥΛΟΣ Α. , σελ.
 ΒΕΤΤΑ Κ. , σελ.
 ΒΙΛΙΑΡΔΟΣ Β. , σελ.
 ΒΟΛΟΥΔΑΚΗ Σ. , σελ.
 ΒΟΡΥΛΛΑΣ Α. , σελ.
 ΓΚΙΚΑΣ Σ. , σελ.
 ΔΕΛΒΕΡΟΥΔΗΣ Κ. , σελ.
 ΖΑΜΠΑΡΑΣ Μ. , σελ.
 ΖΕΜΠΙΛΗΣ Α. , σελ.
 ΘΕΟΧΑΡΗΣ Θ. , σελ.
 ΚΑΒΒΑΔΑΣ Α. , σελ.
 ΚΑΖΑΜΙΑΣ Α. , σελ.
 ΚΑΠΠΑΤΟΣ Π. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΙΝΗΣ Μ. , σελ.
 ΚΑΦΟΥΡΟΣ Μ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΚΩΤΣΟΣ Γ. , σελ.
 ΛΑΖΑΡΙΔΗΣ Μ. , σελ.
 ΛΙΑΚΟΥΛΗ Ε. , σελ.
 ΜΑΝΤΖΟΣ Δ. , σελ.
 ΜΑΝΩΛΑΚΟΥ Δ. , σελ.
 ΜΑΡΚΟΓΙΑΝΝΑΚΗΣ Α. , σελ.
 ΠΑΠΑΔΑΚΗΣ Π. , σελ.
 ΠΑΠΠΑΣ Ν. , σελ.
 ΠΑΣΧΑΛΙΔΗΣ Ι. , σελ.
 ΠΕΡΚΑ Θ. , σελ.
 ΠΛΑΚΙΩΤΑΚΗΣ Ι. , σελ.
 ΠΟΥΛΑΣ Α. , σελ.
 ΡΑΠΤΗ Ζ. , σελ.
 ΣΚΟΝΔΡΑ Α. , σελ.
 ΣΚΥΛΑΚΑΚΗΣ Θ. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΤΣΑΚΑΛΩΤΟΣ Ε. , σελ.
 ΥΨΗΛΑΝΤΗΣ Β. , σελ.
 ΦΑΜΕΛΛΟΣ Σ. , σελ.
 ΦΩΤΟΠΟΥΛΟΣ Σ. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.
 ΧΡΗΣΤΙΔΟΥ Ρ. , σελ.
 ΧΡΙΣΤΟΔΟΥΛΑΚΗΣ Ε. , σελ.

Β. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΚΑΤΡΙΝΗΣ Μ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΠΟΥΡΑΣ Α. , σελ.
 ΠΛΑΚΙΩΤΑΚΗΣ Ι. , σελ.
 ΡΑΠΤΗ Ζ. , σελ.

Γ. Επί του σχεδίου νόμου του Υπουργείου Εθνικής Οικονομίας και Οικονομικών:
 ΑΚΤΥΠΗΣ Δ. , σελ.
 ΑΝΔΡΟΥΛΑΚΗΣ Ν. , σελ.
 ΒΑΤΣΙΝΑ Ε. , σελ.
 ΒΕΛΟΠΟΥΛΟΣ Κ. , σελ.
 ΒΕΣΥΡΟΠΟΥΛΟΣ Α. , σελ.
 ΒΕΤΤΑ Κ. , σελ.
 ΒΙΛΙΑΡΔΟΣ Β. , σελ.
 ΒΟΛΟΥΔΑΚΗ Σ. , σελ.
 ΒΟΡΥΛΛΑΣ Α. , σελ.
 ΓΚΙΚΑΣ Σ. , σελ.
 ΔΕΛΒΕΡΟΥΔΗΣ Κ. , σελ.
 ΖΑΜΠΑΡΑΣ Μ. , σελ.
 ΖΕΜΠΙΛΗΣ Α. , σελ.
 ΘΕΟΧΑΡΗΣ Θ. , σελ.
 ΚΑΒΒΑΔΑΣ Α. , σελ.
 ΚΑΖΑΜΙΑΣ Α. , σελ.
 ΚΑΠΠΑΤΟΣ Π. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΙΝΗΣ Μ. , σελ.
 ΚΑΦΟΥΡΟΣ Μ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΚΩΤΣΟΣ Γ. , σελ.
 ΛΑΖΑΡΙΔΗΣ Μ. , σελ.
 ΛΙΑΚΟΥΛΗ Ε. , σελ.
 ΜΑΝΤΖΟΣ Δ. , σελ.
 ΜΑΡΚΟΓΙΑΝΝΑΚΗΣ Α. , σελ.
 ΜΙΧΑΗΛΙΔΟΥ Δ. , σελ.
 ΠΑΠΠΑΣ Ν. , σελ.
 ΠΑΣΧΑΛΙΔΗΣ Ι. , σελ.
 ΠΕΡΚΑ Θ. , σελ.
 ΠΕΤΣΑΣ Σ. , σελ.
 ΠΟΥΛΑΣ Α. , σελ.
 ΡΑΠΤΗ Ζ. , σελ.
 ΣΚΟΝΔΡΑ Α. , σελ.
 ΣΚΥΛΑΚΑΚΗΣ Θ. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΑΡΑΚΑ Χ. , σελ.
 ΤΣΑΚΑΛΩΤΟΣ Ε. , σελ.
 ΥΨΗΛΑΝΤΗΣ Β. , σελ.
 ΦΑΜΕΛΛΟΣ Σ. , σελ.
 ΦΩΤΟΠΟΥΛΟΣ Σ. , σελ.
 ΧΑΛΚΙΑΣ Α. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.
 ΧΡΗΣΤΙΔΟΥ Ρ. , σελ.
 ΧΡΙΣΤΟΔΟΥΛΑΚΗΣ Ε. , σελ.

Δ. ΠΑΡΕΜΒΑΣΕΙΣ:
 ΚΑΡΑΜΕΡΟΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΗ΄

Τετάρτη 28 Φεβρουαρίου 2024

Αθήνα, σήμερα στις 28 Φεβρουαρίου 2024, ημέρα Τετάρτη και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-2-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΖ΄ συνεδριάσεώς του, της Τρίτης 27ης Φεβρουαρίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μογγολίας».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Πέτρο Παππά, Βουλευτή Κιλκίς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων, στο πλαίσιο του κοινοβουλευτικού ελέγχου, ότι την Τετάρτη 28 Φεβρουαρίου 2024 οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 737/19-2-2024 και 741/19-2-2024 επίκαιρες ερωτήσεις, που θα απαντηθούν από τον Υφυπουργό Εθνικής Άμυνας κ. Ιωάννη Κεφαλογιάννη.

Η υπ’ αριθμόν 749/22-2-2024 επίκαιρη ερώτηση, που θα απαντηθεί από τον Υφυπουργό Εργασίας και Κοινωνικής Ασφάλισης κ. Βασίλειο - Πέτρο Σπανάκη.

Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές».

Θα συζητηθεί τώρα η πρώτη με αριθμό 741/19-2-2024 επίκαιρη ερώτηση πρώτου κύκλου της Βουλευτού Λάρισας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ευαγγελίας Λιακούλη προς τον Υπουργό Εθνικής Άμυνας με θέμα: «Γεγονός πλέον η ιδιωτικοποίηση της συντήρησης στρατιωτικών οχημάτων και οι "Ένοπλες Δυνάμεις Α.Ε."».

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε. Καλημέρα σας!

Καλημέρα, κύριε Υπουργέ.

Δυστυχώς, αναγκάστηκα, κύριε Υπουργέ, όπως βλέπετε, να επανέλθω με επίκαιρη ερώτηση, σε συνέχεια μιας αναφοράς που ήδη έχω κάνει στο Υπουργείο σας και αυτή αφορά σε ένα πολύ σοβαρό ζήτημα, ότι η Κυβέρνησή σας έχει επιλέξει πια να εκχωρήσει έργο συντήρησης υλικού των Ενόπλων Δυνάμεων της χώρας, που είναι στην αρμοδιότητα του τεχνικού σώματος, σε ιδιώτες.

Επειδή, βεβαίως, έχουμε συνηθίσει το έργο αυτό να το βλέπουμε πλέον σε επεισόδια μετά την προσπάθεια να δημιουργήσετε -και τα καταφέρνετε σιγά-σιγά να το κάνετε- τόσο στο Εθνικό Σύστημα Υγείας δούρειους ίππους όσο και στον τομέα της παιδείας -την άλλη εβδομάδα θα τα κουβεντιάσουμε-, τώρα βλέπουμε ότι ακριβώς αυτή την πολιτική ασκείτε σε ό,τι αφορά τον χώρο των Ενόπλων Δυνάμεων.

Και ενώ όλοι σας ομνύετε στην ελληνική βιομηχανία Ενόπλων Δυνάμεων και παραγωγής, αλλά και συντήρησης των υλικών, παρ’ όλα αυτά από την άλλη πλευρά έχετε αναρτήσει στο «ΔΙΑΥΓΕΙΑ» από την 1η Φεβρουαρίου τους διαγωνισμούς, τους οποίους θα καταθέτω στα Πρακτικά, με τους οποίους αναθέτετε σε ιδιώτες και μέχρι την ημερομηνία της 11ης Μαρτίου συντήρησης κινητήρων οχημάτων, των γνωστών καναδέζων, από ιδιώτες, ενώ βρίσκεται σε εξέλιξη και άλλη φάση διαγωνισμού για καινούργιους κινητήρες οχημάτων, κινητήρες και κιβώτια ταχυτήτων τεθωρακισμένων κ.ο.κ..

Ρωτάμε εσάς, λοιπόν, κύριε Υπουργέ: Πρώτον, είναι απόφαση της Κυβέρνησης σιγά-σιγά να απαξιώσετε τα εργοστάσια τα δικά μας τα ελληνικά, να μπείτε στη διαδικασία ανάθεσης σε ιδιώτες Έλληνες ή ξένους όλου του υλικού των Ενόπλων Δυνάμεων και συντήρησης των μηχανημάτων; Είναι απλό και ευθύ ερώτημα.

Δεύτερον, επειδή έχω στα χέρια μου αρκετά στοιχεία, τα οποία κρατάω για τη δευτερολογία μου, στην αναφορά την οποία έκανα είπατε πως αυτό δεν έχει καμμία σχέση με πολιτική της Κυβέρνησης, αλλά απλά να διασφαλίσετε ταχύτητα στην εξέλιξη της συντήρησης, αλλά και της επάρκειας των Ενόπλων Δυνάμεων και για αυτόν τον λόγο κάνετε αυτούς τους διαγωνισμούς. Δεν έχετε πείσει κανέναν.

Και ξέρετε γιατί δεν έχετε πείσει κανέναν; Γιατί στα χέρια μου έχω και τους προϋπολογισμούς, δηλαδή τον τρόπο που σιγά σιγά απαξιώνετε τη λειτουργία των ελληνικών εργοστασίων και βάζετε από την πίσω πόρτα τους ιδιώτες.

Πρώτα, λοιπόν, θα συζητήσουμε το πολιτικό θέμα και μετά τις τεχνικές λεπτομέρειες.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ο κ. Κεφαλογιάννης έχει τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κυρία συνάδελφε, πραγματικά θα ήθελα να ευχαριστήσω και εσάς για την ερώτηση, γιατί καλό είναι να διευκρινιστούν κάποια ζητήματα, για να μην αιωρούνται στη δημόσια σφαίρα διάφορα θέματα τα οποία δεν ανταποκρίνονται στην πραγματικότητα. Και θα μου επιτρέψετε να σας πω ότι ολόκληρο το σκεπτικό της ερώτησής σας, όπως τουλάχιστον το έχω διαβάσει και το αναπτύξατε και προφορικά, αλλά ακόμα και η τιτλοφορία της δεν στηρίζεται, κατά τη γνώμη μου, σε πραγματικά γεγονότα, αντιθέτως, στηρίζεται σε λανθασμένες παραδοχές.

Σας λέω, λοιπόν, ευθύς εξ αρχής ότι ούτε προμελετημένο σχέδιο υπάρχει από πλευράς του Υπουργείου Εθνικής Άμυνας ούτε, βεβαίως, κάποια κερκόπορτα παραβιάζεται όσον αφορά την ιδιωτικοποίηση των στρατιωτικών εργοστασίων. Και επειδή ξέρω και τη δική σας ευαισθησία όσον αφορά τις Ένοπλες Δυνάμεις, νομίζω ότι η τιτλοφορία «Ένοπλες Δυνάμεις Α.Ε.» καλό είναι να αποφεύγεται.

Θα τονίσω, λοιπόν, για άλλη μία φορά ότι τα στρατιωτικά εργοστάσια, τα οποία εμείς τα θεωρούμε κρίσιμη αλυσίδα στην όλη διαδικασία των Ενόπλων Δυνάμεων, δεν πρόκειται να ιδιωτικοποιηθούν και θα σας εξηγήσω και γιατί. Η όποια τεχνική υποστήριξη γίνεται από ιδιώτες, η οποία προβλέπεται διαχρονικά, έχει μόνο εξαιρετικό και επικουρικό χαρακτήρα και σε καμμία περίπτωση δεν πρόκειται να υποκαταστήσει τον ρόλο των στρατιωτικών εργοστασίων. Ξέρετε πολύ καλά -είστε και έγκριτη νομικός- ότι είναι μία διαδικασία η οποία είναι νομικά προβλεπόμενη σε κάποιες έκτακτες διαδικασίες και ο μοναδικός λόγος -πέραν της ταχύτητας στην οποία αναφερθήκατε, ασχέτως αν συμφωνείτε ή όχι με το επιχείρημα- είναι ακριβώς να μην διαρραγεί το συνεχές του αξιόμαχου και της επιχειρησιακής ετοιμότητας των Ενόπλων Δυνάμεων. Και νομίζω ότι είναι περιττό να επιχειρηματολογήσω ότι το αξιόμαχο και η επιχειρησιακή δυνατότητα και η ετοιμότητα των Ενόπλων Δυνάμεων αποτελούν όρους της εθνικής μας ασφάλειας, οι οποίοι, βεβαίως, δεν είναι διαπραγματεύσιμοι από κανέναν.

Βεβαίως, όπου και όταν απαιτηθεί, σε περιπτώσεις όπου η λύση και η συντήρησή τους δεν είναι εφικτή από τα στρατιωτικά εργοστάσια, προφανώς και απαιτείται και η συνδρομή του ιδιωτικού φορέα, επαναλαμβάνω μόνο επικουρικά και μόνο σε έκτακτες περιπτώσεις.

Αυτός είναι και ο μοναδικός λόγος, κυρία συνάδελφε, που προχωρούμε πολλές φορές σε αυτές τις διαδικασίες, σε περιπτώσεις που η ανάθεση υπηρεσιών συντήρησης και τεχνικής υποστήριξης τεχνικού υλικού από τον Στρατό Ξηράς δεν μπορεί να καλυφθεί για «χ» «ψ» λόγους από κάποιο στρατιωτικό εργοστάσιο.

Θα σας το πω, λοιπόν, για άλλη μια φορά: Δεν τίθεται ζήτημα πρόσθετης οικονομικής επιβάρυνσης των Ελλήνων φορολογουμένων, αλλά ζήτημα ακριβώς του να διασφαλιστεί το αξιόμαχο των Ενόπλων Δυνάμεων.

Και επειδή υπάρχει και ένα δεύτερο ερώτημα στην ερώτησή σας -και θέλω εξαρχής να το απαντήσω, έτσι ώστε στη δευτερολογία σας να μπορείτε να μπείτε και στη διαδικασία- αναφέρεστε σε έναν αναλυτικό λογαριασμό εξόδων -δεν θα πω τον αριθμό του- ο οποίος αναλώνεται αποκλειστικά στην προμήθεια και συντήρηση στρατιωτικού εξοπλισμού. Να σας πω ότι σύμφωνα με τα εγκεκριμένα από το ΓΕΕΘΑ εξοπλιστικά προγράμματα αυτοί οι λογαριασμοί δεν δύνανται και ούτε πρέπει να χρησιμοποιούνται σε δαπάνες εκτός του συγκεκριμένου πλαισίου που είναι, βεβαίως, η ενίσχυση των στρατιωτικών εργοστασίων. Άρα, σε καμμία περίπτωση και μέσω αυτών των λογαριασμών δεν πρόκειται να μπουν ιδιώτες.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Τον λόγο έχει η κ. Λιακούλη για τη δευτερολογία της.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, πόσο πολύ ήθελα να σας πιστέψω, αλλά δεν μπορώ, δυστυχώς. Βέβαια, απαντώντας είπατε «νομίζω ότι, κατά τη γνώμη μου». Δέχομαι ότι βάζετε αυτό το προσωπικό στοιχείο, ότι κατά τη γνώμη σας είναι έτσι, για να πούμε ότι δεν ξέρω αν η γνώμη σας καλύπτει την πολιτική της Κυβέρνησης συνολικά και εξηγούμαι. Η Κυβέρνηση έκανε μία επιλογή -για να μην τα μπερδεύουμε τα πράγματα- να κάνει διαγωνισμούς και να αναθέσει σε ιδιώτες αυτό που μπορούσαν να κάνουν τα ελληνικά εργοστάσια, όπως μπορούσε να κάνει το 303 ΠΕΒ της περιοχής μου, της Λάρισας, το οποίο επισκέφτηκα πολλές φορές και το οποίο έχει εργαζομένους τεχνίτες άριστους -έχει υποδομές φοβερές- απαξιωμένους διαρκώς.

Και πάμε τώρα στην ταμπακιέρα που είναι η απαξίωση. Τι μας είπατε σήμερα; Μας είπατε ότι εξαιρετικό, έκτακτο και επικουρικό χαρακτήρα έχει, όταν το Υπουργείο προσφεύγει στον ιδιώτη και μόνο -λέτε- για να υπάρχει ετοιμότητα των Ενόπλων Δυνάμεων. Αυτό δεν πρέπει να το εξηγήσετε; Είναι σαν να περιγράφετε τη γη, σαν να λέτε «η υφήλιος, ο κόσμος, το σύμπαν». Δεν πρέπει να πείτε ποια είναι η εξαιρετική και η έκτακτη ανάγκη; Ποιος είναι ο επικουρικός ρόλος των ιδιωτών, όταν παίρνουν το 85% της δουλειάς;

Δεν πρέπει να μας εξηγήσετε, κύριε Υπουργέ, για ποιον λόγο από το 2021 -θα το καταθέσω στα Πρακτικά, κύριε Πρόεδρε- και μέχρι σήμερα βαίνει διαρκώς μειούμενος ο προϋπολογισμός για τα συγκεκριμένα ελληνικά εργοστάσια; Βλέπω ότι είναι 3 εκατομμύρια ευρώ το 2022 -λέω τα τελευταία μόνο- 3.900.000 ευρώ, μετά 3 εκατομμύρια ευρώ, μετά 2.600.000 ευρώ, μετά 1 εκατομμύριο ευρώ, πλην, πλην κάθε έτος. Αυτό τι λέει; Λέει με απλά λόγια ότι όπως τα νοσοκομεία δεν έχουν γάζες, δεν έχουν βαμβάκι, δεν έχουν χειρουργεία, έτσι και τα εργοστάσια δεν έχουν βίδες, δεν έχουν κατσαβίδια, δεν έχουν τανάλιες, δεν έχουν κινητήρες, άρα, πάμε στον ιδιώτη.

Δεν πρέπει, λοιπόν, να μας εξηγήσετε, κύριε Υπουργέ, ποια είναι η ταχύτερη διεκπεραίωση που κάνει ο ιδιώτης σε σχέση με τα δικά μας εργοστάσια; Δεν πρέπει να μας πείτε πώς έτσι ενισχύετε την ελληνική βιομηχανία, στο όνομα της οποίας -επαναλαμβάνω- όλοι ομνύετε και λέτε «ναι, την Ελληνική Αμυντική Βιομηχανία θα την ενισχύσουμε»; Πώς θα την ενισχύσετε; Κάνοντας διαγωνισμούς τμηματικούς, σπάζοντας τις δουλειές και βάζοντας «δούρειους ίππους» με απλά λόγια μέσα στο κάθε εργοστάσιο που μπορεί και έχει την επάρκεια;

Και κάτι άλλο: Όταν λέτε «εκτός από τις περικοπές των πιστώσεων», τις οποίες έχετε κάνει -και αποδεικνύω και πρέπει να τις εξηγήσετε, κύριε Υπουργέ- γιατί περικόπτετε από τα εργοστάσιά μας χρήματα και τα δίνετε στους ιδιώτες; Για ποιον λόγο; Γιατί δεν αναβαθμίζετε τα εργοστάσια και με νέους τεχνίτες και με προσωπικό και με υποδομές, υλικοτεχνικά και ούτω καθεξής; Εξηγήστε, πρώτον, για ποιον λόγο περικόπτετε τις δαπάνες και τις πιστώσεις και τον προϋπολογισμό τελικά.

Και το δεύτερο, η ετοιμότητα των Ενόπλων Δυνάμεων, διότι κατά τη δική μου πολιτική αντίληψη είναι βαριά κουβέντα, σε καιρό ειρήνης δεν εξυπηρετείται από τα δικά μας εργοστάσια, την Ελληνική Αμυντική Βιομηχανία; Δηλαδή, μήπως θέλετε να μας πείτε ότι δεν κάνουν οι άνθρωποι, δεν κάνουν οι δομές, δεν κάνουν οι υποδομές, οι τεχνίτες δεν είναι καλοί; Δεν έχουμε να περιμένουμε τίποτα το σοβαρό, άρα, εδώ εγκυμονείται κίνδυνος για τις Ένοπλες Δυνάμεις και για την ετοιμότητά τους; Αυτά, λοιπόν, θα πρέπει να μας εξηγήσετε, διότι διαφορετικά, κύριε Υπουργέ -με όλο τον σεβασμό που ξέρετε ότι σας έχω- παίρνω μία απάντηση σήμερα στην επίκαιρη ερώτηση, όπως αυτή που μου δώσατε μισή σελίδα στην αναφορά, «χάριν της ταχύτερης διεκπεραίωσης και της ετοιμότητας».

Και τέλος -το τρίτο σημείο- να μας δείξετε, κύριε Υπουργέ και τη μελέτη σκοπιμότητας που έχετε στα χέρια σας -το Υπουργείο σας- και λέει ότι δεν μπορούν οι δικές μας δομές, δεν μπορούν τα ελληνικά εργοστάσια να ανταποκριθούν, δεν μπορούν οι υποδομές της Ελληνικής Αμυντικής Βιομηχανίας, αλλά μπορεί ένας ιδιώτης, Έλληνας ή ξένος. Δεν μας ενδιαφέρει αυτό, δεν μπαίνουμε σε αυτό εμείς, δεν μπαίνουμε σε τυχόν συμφωνίες ή οτιδήποτε άλλο. Δεν φτάσαμε εκεί. Λέμε άλλο πράγμα, λέμε ότι έτσι όπως το πάτε, πάτε να το κλείσετε. Θέλετε να το κλείσετε; Πείτε το, να το ξέρουμε και εμείς.

Και για να μην αδικήσω και αυτούς που έχουν κάνει την πραγματικά πολλή δουλειά, που ξέρετε και εσείς, είναι όλοι οι άνθρωποι και ο Σύλλογος Υπαλλήλων ΓΕΕΘΑ, ΓΕΣ του Νομού Λάρισας, μαζί με όλους αυτούς, που πρωτοστάτησε και πρέπει να τους αναφέρω, διότι έχουν δείξει έναν ζήλο όχι μόνο για τη δική τους την αυτοσυντήρηση μέσα στον χώρο της δουλειάς τους, αλλά έχουν δείξει και πραγματικά μία συγκινητική ευαισθησία για το θέμα αυτό, που άπτεται και εθνικού ζητήματος, όπως καταλαβαίνετε, αλλά και συνολικά τρόπου με τον οποίο ασκούνται πολιτικές στον ευαίσθητο χώρο των Ενόπλων Δυνάμεων. Άρα και σε αυτούς όλους χρειάζεται να δώσετε εσείς απάντηση, όχι εμείς, γιατί εμείς έχουμε ακόμη σοβαρότατα ερωτήματα στο συγκεκριμένο θέμα.

Ευχαριστώ, κύριε Πρόεδρε.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Λιακούλη.

Τον λόγο έχει τώρα ο κύριος Υπουργός.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κυρία συνάδελφε, προσπάθησα να σας εξηγήσω τόσο διά της γραπτής ερώτησης, αλλά και σήμερα στη διαδικασία ότι καμμιά φορά όταν προκύπτει η ανάγκη για την ανάθεση των υπηρεσιών συντήρησης ή υποστήριξης, αυτό έχει πράγματι εξαιρετικό χαρακτήρα.

Και αν κάθε φορά που εξαιρετικώς και επικουρικώς δίδεται μία τέτοια υπηρεσία στον ιδιώτη, αυτό συνιστά ιδιωτικοποίηση, τότε πραγματικά έχει ιδιωτικοποιηθεί όλο το δημόσιο και δεν το ξέρουμε. Προφανώς και δεν ισχύει αυτό και το ξέρετε πολύ καλά.

Θα σας πω για άλλη μία φορά -το είπε και ο Υπουργός την προηγούμενη εβδομάδα στην αρμόδια Επιτροπή Εξωτερικών και Άμυνας της Βουλής, όπου συνάδελφοι και από το κόμμα σας παρίσταντο και μάλιστα είχαμε μία διεξοδική συζήτηση- ότι στόχος μας είναι να ενισχύσουμε και όχι, όπως λέτε εσείς, να αποδυναμώσουμε, τόσο σε έμψυχο δυναμικό, όσο και σε πόρους και σε διαδικασίες στην εγχώρια βιομηχανία.

Κάντε τον κόπο -μου είπατε κάποια νούμερα τα οποία δεν τα έχω πρόχειρα- να δείτε τους προϋπολογισμούς του Υπουργείου Εθνικής Άμυνας που ψηφίστηκαν πριν από λίγους μήνες στη Βουλή. Έχουμε κάνει δημόσια πρόσκληση και κάποιοι πολιτικοί Αρχηγοί έχουν ήδη έρθει στο Υπουργείο και τους έχουμε ενημερώσει λεπτομερώς για το σχέδιο το οποίο υπάρχει για την αμυντική μας βιομηχανία. Καλό είναι και ο Πρόεδρος κ. Ανδρουλάκης να έρθει και επίσημα να ενημερωθεί από το Υπουργείο. Αν έρθετε, θα δείτε ότι όχι μόνο δεν ισχύουν αυτά τα οποία λέτε σήμερα, αλλά τουναντίον υπάρχει ένα σχέδιο πολύ συγκεκριμένο για την αναβίωση της αμυντικής στρατιωτικής βιομηχανίας της χώρας μας.

Μάλιστα, θα σας προσκαλέσω αύριο, αν έχετε τον χρόνο, να δείτε τις ανακοινώσεις του Υπουργικού Συμβουλίου. Παρουσιάζει ο κύριος Υπουργός και εγώ επικουρικώς ένα σχέδιο νόμου, το οποίο μεταξύ άλλων αφορά και την έρευνα και τεχνολογία για την αναβίωση της αμυντικής βιομηχανίας, αλλά και τη στήριξη όλων αυτών των παραγωγικών δομών.

Επίσης, την προηγούμενη βδομάδα σε μία αντίστοιχη ερώτηση που έγινε από συνάδελφο εντός της Βουλής, έφερα πολύ συγκεκριμένα παραδείγματα των ενεργειών που ήδη έχουμε κάνει προκειμένου να ενισχύσουμε την αμυντική μας βιομηχανία, δηλαδή πώς, για παράδειγμα, επαυξάνουμε την τεχνογνωσία τους, πώς πιστοποιείται η λειτουργία των στρατιωτικών εργοστασίων μέσω διεθνώς αναγνωρισμένων προτύπων -είναι ζητήματα τα οποία, δυστυχώς, είχαν βαλτώσει στο παρελθόν- πώς υπογράφουμε μνημόνια συνεργασίας με ακαδημαϊκούς και ερευνητικούς φορείς, ακριβώς για να ενισχύσουμε όχι μόνο την παραγωγική τους διαδικασία, αλλά την έρευνα και την τεχνολογία μέσα στα στρατιωτικά εργοστάσια. Αυτό το ξέρουν πολύ καλά οι εργαζόμενοι.

Επίσης, διευκρίνισα ότι διατίθενται σε ετήσια βάση σημαντικές πιστώσεις για την κάλυψη των αναγκών των στρατιωτικών εργασιών και μπορώ να σας πω ότι φέτος είναι αυξημένος ο προϋπολογισμός συνολικά για τα στρατιωτικά εργοστάσια. Σας προσκαλώ να δείτε τα επίσημα στοιχεία συνολικά για τα στρατιωτικά εργοστάσια.

Επίσης, υπάρχει το ετήσιο πρόγραμμα εκπαίδευσης των στελεχών και των εργαζομένων σε κέντρα εκπαίδευσης του εσωτερικού ή του εξωτερικού, ακριβώς για να υπάρχει πράγματι και μια διά βίου μάθηση σε στελέχη που δίνουν τον καλύτερο τους εαυτό προκειμένου να κρατάνε και τα εργοστάσιά μας ζωντανά.

Όλα αυτά είναι παραδείγματα που αντίθετα με αυτό στο οποίο αναφερθήκατε εσείς προηγουμένως, δείχνουν ότι υπάρχει βούληση, υπάρχει σχέδιο και θα υπάρχει πλέον και νομοθετικό πλαίσιο όπου ακριβώς όλα αυτά τα οποία λέμε σήμερα θα μετουσιωθούν σε ένα συγκεκριμένο νομοθέτημα.

Σε καμμία περίπτωση, λοιπόν, δεν μιλάμε για ιδιωτικοποίηση. Θα το πω για άλλη μια φορά και δεν θα κουραστώ να το λέω. Αντιμετωπίζουμε αυτές τις παθογένειες δεκαετιών. Χθες, μάλιστα, είχα την ευκαιρία να επισκεφτώ και την ΑΣΔΥΣ, την Ανώτατη Στρατιωτική Διοίκηση Υποστήριξης Στρατού, η οποία στην ουσία είναι ο μείζων σχηματισμός κάτω από τον οποίο είναι και τα στρατιωτικά εργοστάσια. Τους είπα εκεί πέρα κάποιες σκέψεις που κάνουμε ως πολιτική ηγεσία. Έχω κάθε βούληση να επισκεφτώ και κάθε εργοστάσιο, για να διαπιστώσω και τα προβλήματα όπου χρειάζεται και να μην τα συζητάμε μόνο εντός της Βουλής, αλλά να τα βλέπουμε και στο πεδίο.

Όμως, να είστε βέβαιοι ότι και το εργοστάσιο της Λάρισας, αλλά και τα υπόλοιπα εργοστάσια ανά την επικράτεια, θα ενισχυθούν το επόμενο διάστημα και θα αντιμετωπιστούν αυτές οι παθογένειες. Σ’ αυτό, πραγματικά, προσκαλώ όλη την Εθνική Αντιπροσωπεία να είμαστε συνεργοί, ακριβώς γιατί επιτελούμε ένα εθνικό καθήκον. Αντιλαμβάνεστε ότι σε λεπτομέρειες σε μια ανοιχτή διαδικασία δεν μπορώ να αναφερθώ, αλλά σας προσκαλώ -κάνω και μία δημόσια παράκληση, αν θέλετε- να έρθετε στο Υπουργείο να σας ενημερώσουμε λεπτομερώς εργοστάσιο-εργοστάσιο, βήμα-βήμα, σχέδιο-σχέδιο το οποίο υπάρχει πραγματικά για την αναβίωση της αμυντικής μας βιομηχανίας.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε με τη δεύτερη με αριθμό 737/19-2-2024 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Εθνικής Άμυνας με θέμα : «Απόκτηση εμπραγμάτων δικαιωμάτων στην Θράκη από Τούρκους».

Ορίστε, κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, στη Θράκη από όπου κατάγομαι από τον Έβρο παίζονται επικίνδυνα παιχνίδια και οι Τούρκοι είναι γνωστό τοις πάσι ότι αλωνίζουν με την απόκτηση ακινήτων και εμπραγμάτων δικαιωμάτων, που απαγορεύεται σύμφωνα με τον νόμο.

Σύμφωνα με το άρθρο 25 του ν.1892/1990, όπως γνωρίζετε καλά, απαγορεύεται η απόκτηση ακινήτων από φυσικά πρόσωπα που δεν είναι Ευρωπαίοι πολίτες, όπως και από νομικά πρόσωπα που έχουν την έδρα τους στο εξωτερικό και όχι στην Ευρωπαϊκή Ένωση, δηλαδή από τρίτες χώρες.

Υπάρχει και μία επιτροπή στο άρθρο 26, η οποία είναι της Αποκεντρωμένης Διοίκησης και συμπεριλαμβάνεται και εκπρόσωπος του Υπουργείου Εθνικής Άμυνας, όπου μπορεί να αρθεί αυτή η απαγόρευση για συγκεκριμένους λόγους.

Αυτή η νομοθέτηση, αυτό το άρθρο έχει μπει σύμφωνα με την αιτιολογική έκθεση του νόμου για λόγους εθνικής ασφάλειας και για εθνικά συμφέροντα, τα οποία είναι γνωστά και ας μην τα επαναλάβουμε. Είναι γνωστό για ποιον λόγο έχει θεσπιστεί αυτός ο νόμος.

Τι κάνουν, λοιπόν, οι Τούρκοι, για να μας κατακερματίσουν και στην ουσία να μας κοροϊδέψουν; Συστήνουν εταιρείες με έδρα την Ελλάδα, κάτι το οποίο δεν απαγορεύεται και πίσω από τις εταιρείες αυτές, είτε είναι προσωπικές, είτε είναι κεφαλαιουχικές, είναι Τούρκοι υπήκοοι. Μέσω αυτού του κόλπου, για να το πούμε έτσι, αποκτούν εμπράγματα δικαιώματα στη Θράκη, κατά παράβαση στην ουσία του ν.1892/1990.

Έκανα ένα ερώτημα στο Επιμελητήριο Έβρου για το ποιες είναι αυτές οι εταιρίες οι οποίες έχουν ΑΦΜ ελληνικό, αλλά από πίσω κρύβονται Τούρκοι μέτοχοι. Είναι δεκαοκτώ εταιρείες! Θα τα προσκομίσω στα Πρακτικά, για να ξέρει το ελληνικό Κοινοβούλιο τι συμβαίνει στη Θράκη. Είναι δεκαοκτώ εταιρείες με ελληνικό ΑΦΜ που από πίσω είναι Τούρκοι μέτοχοι. Αγοράζουν ακίνητα, μπαίνουν στους πλειστηριασμούς, χτυπάνε τα ακίνητα. Πρόσφατα, στο κέντρο της Αλεξανδρούπολης ένα ξενοδοχείο το αγόρασαν Τούρκοι. Και η ζωή συνεχίζεται!

Επίσης, το Επιμελητήριο Έβρου με ενημέρωσε στην ερώτηση που έκανα ότι μέσω της ηλεκτρονικής «Υπηρεσίας Μιας Στάσης» υπάρχει η δυνατότητα σύστασης εταιρειών από φυσικά πρόσωπα ή και λογιστικά γραφεία μέσω μιας διαδικασίας στην οποία δεν είναι προαπαιτούμενη η δήλωση υπηκοότητας του αιτούντος. Συνεπώς, πέραν των στοιχείων των δεκαοκτώ εταιρειών που σας προσκομίζουμε, δύναται να υπάρχουν μέτοχοι Τούρκοι υπήκοοι και σε άλλες εταιρείες που υπάρχουν μέσα στο μητρώο του επιμελητηρίου μας, αλλά να έχουν συσταθεί μέσω της «Υπηρεσίας Μιας Στάσης» και, άρα, να μη γνωρίζουμε τις υπηκοότητες των μετόχων.

Άρα, δηλαδή, στην ουσία ο νόμος πάει περίπατο. Για τον λόγο που θεσπίστηκε ο νόμος αυτός, πλέον δεν εφαρμόζεται. Γι’ αυτό ερωτάται το Υπουργείο σας εάν πρόκειται να τροποποιήσετε τον νόμο έτσι ώστε να αποφεύγονται αυτές οι καταστάσεις, δηλαδή ακόμα και εταιρείες που συστάθηκαν στην Ελλάδα αλλά από πίσω υποκρύπτονται Τούρκοι μέτοχοι -είτε κεφαλαιουχικές εταιρείες στο πλειοψηφικό πακέτο, πόσω δε μάλλον προσωπικές εταιρείες- να απαγορεύεται να αποκτούν εμπράγματα δικαιώματα για λόγους εθνικής ασφάλειας.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς τον κ. Παπαδάκη.

Τον λόγο έχει ο κ. Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, στο άρθρο 25 παράγραφος 1 του ν.1892/1990 ορίζεται πράγματι ως αρχή η απαγόρευση σύναψης των σχετικών δικαιοπραξιών που συνιστούν εμπράγματα ή ενοχικά δικαιώματα επί ακινήτων σε παραμεθόριες περιοχές. Βεβαίως, η εν λόγω απαγορευτική αρχή δεν δύναται να είναι απόλυτη καθώς αφορά, όπως ξέρετε πολύ καλά, σε συνταγματικώς κατοχυρωμένα δικαιώματα. Δύναται, όμως -πολύ σωστά- να περιοριστεί για λόγους εθνικού συμφέροντος.

Και βεβαίως, αυτός ο περιορισμός αποτυπώνεται και προσδιορίζεται μάλιστα ρητά και με σαφήνεια, στο επόμενο άρθρο του συγκεκριμένου νόμου και συγκεκριμένα στο άρθρο 26, όπου κάνει λόγο για τις προϋποθέσεις άρσης της σχετικής απαγόρευσης.

Γνωρίζετε πολύ καλά ότι πρόκειται για προϋποθέσεις, αλλά και για διαδικασίες, με αυστηρά καθορισμένα κριτήρια ελέγχου, τα οποία έχουν μπει ακριβώς για να μπορούν να διασφαλίζουν την εθνική ασφάλεια, αλλά κυρίως το εθνικό συμφέρον σε ζητήματα στα οποία αναφερθήκατε κι εσείς στην ερώτησή σας. Σας καλώ, μάλιστα, για τον λόγο αυτό να μελετήσετε και την αντίστοιχη υπουργική απόφαση και συγκεκριμένα την υπ’ αριθμόν Φ 114/ 403507/Σ 2221, η οποία έχει εκδοθεί στο ΦΕΚ της 10ης Απριλίου 2023, που αφορά στον καθορισμό των δικαιολογητικών για την άρση της απαγόρευσης στις περιπτώσεις που αναφέρεται βεβαίως ο νόμος, των δικαιοπραξιών σε παραμεθόριες περιοχές -και ειδικότερα τα κριτήρια τα οποία αξιολογούνται- και βεβαίως στη ρύθμιση των σχετικών θεμάτων.

Με βάση και αυτή την απόφαση, λοιπόν, τα δικαιολογητικά αποδεικνύουν την πλήρωση των όρων της απαγόρευσης, αλλά και της άρσης αυτών των διαδικασιών. Είναι ρητά προσδιορισμένα και επαληθεύονται, μάλιστα, αυτεπάγγελτα από τις αρμόδιες υπηρεσίες αρμοδιότητας διαφόρων Υπουργείων -όπως για παράδειγμα το Υπουργείο Προστασίας του Πολίτη, το Υπουργείο Δικαιοσύνης, το Υπουργείο Άμυνας, Οικονομικών, Ναυτιλίας και Νησιωτικής Πολιτικής- αλλά βεβαίως και κάθε άλλης αρμόδιας κρατικής αρχής στο εσωτερικό της χώρας ή ακόμα και στο εξωτερικό. Προβλέπεται και αυτή η δυνατότητα.

Ενδεικτικά, μάλιστα, σας αναφέρω τη Διεύθυνση Κρατικής Ασφάλειας του Αρχηγείου της Ελληνικής Αστυνομίας, την Εθνική Υπηρεσία Πληροφοριών, την Αρχή Καταπολέμησης της Νομιμοποίησης Εσόδων από Εγκληματικές Δραστηριότητες. Βεβαίως, η πλήρωση των σχετικών προϋποθέσεων του νόμου για άρση της απαγόρευσης ενέχονται, όπως αναφερθήκατε και εσείς, από συλλογικό όργανο, για λόγους ακόμη μεγαλύτερης ασφάλειας δικαίου και νομιμότητας. Κι αναφέρομαι, βεβαίως, στην επιτροπή του άρθρου 26.

Ειδικότερα, τώρα, για τα νομικά πρόσωπα, στα οποία αναφέρετε το ερώτημά σας, η εν λόγω διαδικασία ελέγχου και η διακρίβωση των στοιχείων, εκδίδεται ακόμα και μέχρι του προσδιορισμού του φυσικού προσώπου που βρίσκεται πίσω από το νομικό πρόσωπο, ακριβώς για να μην υπάρχουν διαδικασίες, όπου μέσω, αν θέλετε, του κελύφους του νομικού προσώπου, κάποιοι ακριβώς προσπαθούν να ξεπεράσουν τις προβλέψεις του νόμου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Άρα, να είστε βέβαιος ότι καμμία εταιρεία ή οποιοδήποτε νομικό πρόσωπο δεν μπορεί να αποτελέσει έτσι -αβρόχοις ποσίν- τον «δούρειο ίππο», προκειμένου να υπάρχει παραβίαση του νόμου. Ελέγχεται απ’ όλες τις διαδικασίες και τα όργανα τα οποία σας περιέγραψα και επίσης και για να μιλήσουμε με όρους τεχνολογίας, έχουμε ένα αξιόπιστο λογισμικό προστασίας που εξακριβώνει τις όποιες τεχνικές παραλλαγής χρησιμοποιεί μία εταιρεία, με σκοπό να αποκρύψει τον πραγματικό δικαιούχο των εμπράγματων ή ενοχικών δικαιωμάτων.

Στη δευτερολογία μου, θα σας αναπτύξω περισσότερες λεπτομέρειες στις προσπάθειες οι οποίες γίνονται, ακριβώς, για να μην γίνονται αυτά τα φαινόμενα -προφανώς, μπορεί να διέλαθαν της προσοχής μας- και θα σας πω και με ποιον τρόπο θα το αντιμετωπίσουμε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Τον λόγο έχει ο κ. Παπαδάκης για τη δευτερολογία του.

**ΠΑΡΑΣΧΟΣ ΠΑΠΑΔΑΚΗΣ:**  Κύριε Υφυπουργέ, επιτρέψτε μου να σας πω ότι κάνετε λάθος, με όλον τον σεβασμό.

Διότι, ως δικηγόρος, γνωρίζω τη διαδικασία αγοράς ακινήτων μέσω νομικών προσώπων. Πραγματικά, δεν ελέγχονται τα υποκρυπτόμενα πρόσωπα. Οι μέτοχοι δεν ελέγχονται. Αυτό που ενδιαφέρει τον συμβολαιογράφο -είτε σε μια αγοραπωλησία, είτε στο αν «χτυπήσουν» πλειστηριασμό- είναι το ΑΦΜ.

Μπορείτε να ρωτήσετε στον Συμβολαιογραφικό Σύλλογο Θράκης να σας το πουν, αν νομίζετε ότι εγώ λέω ψέματα. Δεν τους ενδιαφέρει τίποτα άλλο. Κανένας δεν ελέγχει εάν από πίσω είναι Τούρκοι, Κινέζοι, Πορτογάλοι, δεν ξέρω και εγώ τι. Τους ενδιαφέρει το ΑΦΜ. Είναι ελληνικό το ΑΦΜ, ως φυσικό πρόσωπο; Είναι ελληνικό. Είναι έδρα ελληνική, που συστάθηκε στην Ελλάδα και έχει ελληνικό ΑΦΜ; Δεν ψάχνει από εκεί και πέρα κανείς να βρει ποιοι είναι οι μέτοχοι. Αυτό είναι σίγουρο, αυτό είναι βέβαιο, γι’ αυτό σήμερα είμαι εδώ. Εάν αυτά τα οποία λέγατε και ότι υπάρχει έλεγχος πραγματικά και ότι δεν αποκτούν ακίνητα, δεν θα ήμουν σήμερα εδώ και δεν κατέθετα την ερώτηση.

Πάμε στο Κτηματολόγιο Αλεξανδρούπολης ή στη Θράκη, να δείτε τις εταιρείες που έχουν αποκτήσει ακίνητα και να πάμε στο εμπορικό επιμελητήριο να δείτε «από πίσω» ότι οι μέτοχοι είναι Τούρκοι. Απλά τα πράγματα, ξεκάθαρα τα πράγματα. Κι εδώ δεν παίζουμε. Και σίγουρα και εσείς δεν θέλετε να παίξετε ως Υπουργείο, δεν το συζητάμε αυτό, αλλά και εμείς είμαστε εδώ, μέσω του κοινοβουλευτικού ελέγχου, για να «χτυπάμε το καμπανάκι», διότι αυτό το οποίο είπατε, δεν ισχύει. Οι αγοραπωλησίες των ακινήτων στη Θράκη ενισχύονται από την Ziraat Bank, μια τράπεζα η οποία έχει ένα υποκατάστημα στην Κομοτηνή και δίνει σωρηδόν δάνεια σε Τούρκους, για να αγοράζουν ακίνητα στη Θράκη. Αυτό είναι το σχέδιο.

Ακούστε, ο κ. Νταβούτογλου, ο πρώην Υπουργός Εξωτερικών και Πρωθυπουργός της Τουρκίας, έγραψε ένα βιβλίο, «Το Στρατηγικό βάθος». Ξέρετε τι λέει στη σελίδα 200; Ότι «η βάση της πολιτικής επιρροής της Τουρκίας στα Βαλκάνια είναι τα οθωμανικά κατάλοιπα, που είναι οι μουσουλμανικές κοινότητες. Οι τουρκικές και μουσουλμανικές μειονότητες που διαβιούν στη Βουλγαρία, στην Ελλάδα, στο Κόσοβο και στη Ρουμανία αποτελούν σημαντικά στοιχεία της βαλκανικής πολιτικής της Τουρκίας. Στο νομικό αυτό πλαίσιο …» -προσέξτε- «η Τουρκία πρέπει να επιδιώκει συνεχώς την εξασφάλιση εγγυήσεων, που θα της παρέχουν το δικαίωμα παρέμβασης στα ζητήματα που αφορούν τις μουσουλμανικές μειονότητες των Βαλκανίων».

Ο Πρωθυπουργός καταρτίζει και μια συμφωνία με τους Τούρκους που λέει ότι «τα Υπουργεία Παιδείας Ελλάδος και Τουρκίας αποφάσισαν να συνεργαστούν σε δευτεροβάθμιο και μεταδευτεροβάθμιο -«τριτοβάθμιο» ήθελε να πει- επίπεδο. Τα γνωστά πανεπιστήμια, που θα έρθουν στη Θράκη.

Φανταστείτε εκεί τι έχει να γίνει, όταν θα έρθουν τα ιδιωτικά πανεπιστήμια και θα ανοίξουν στη Θράκη. Διότι δεν υπάρχει δικλίδα ασφαλείας γι’ αυτό. Συν όλα αυτά που σας είπα, συν όλα αυτά τα οποία ονειρεύονται οι Τούρκοι για τη Θράκη, συν την Τουρκική Ένωση Ξάνθης που υπήρχε -που κάποιοι από εδώ μέσα φωτογραφίζονταν προχθές και έβγαιναν και κάνανε κοινές συνεντεύξεις- αντιλαμβάνεστε ότι δεν πάει καλά το πράγμα στη Θράκη.

Είναι ένα πολύ ευαίσθητο ζήτημα, στο οποίο πρέπει να ενσκήψουμε όλοι, για να προλάβουμε ό,τι προλαβαίνεται! Όλα αυτά τα σημάδια δείχνουν, πραγματικά, ότι οι Τούρκοι έχουν ένα σχέδιο και εμείς απλά καθόμαστε και τους κοιτάμε. Σίγουρα Έλληνες είμαστε, πατριώτες είμαστε, αυτό θέλουμε, να προστατεύσουμε τη Θράκη και γι’ αυτό εφαρμόστηκε και θεσπίστηκε ο ν.1892/1990.

Εφόσον, λοιπόν, υπάρχει αυτός ο κατακερματισμός του νόμου μέσω του κόλπου αυτού των νομικών προσώπων, δεν είναι τίποτα να φέρετε μια τροποποίηση και να πείτε να ελέγχονται οι μέτοχοι των εταιρειών. Αυτό δεν θέλουμε όλοι; Με αυτή τη νομοθέτηση και με αυτή την τροποποίηση που θα μπει στον νόμο θα μπουν οι δικλίδες ασφαλείας, ούτως ώστε να βάλουμε τέλος στα εφιαλτικά σενάρια της Τουρκίας που ονειρεύονται -δεν ξέρω και εγώ τι ονειρεύονται- για τη Θράκη.

Ευχαριστώ πολύ.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παπαδάκη.

Τον λόγο έχει ο κύριος Υπουργός.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε -εις διπλούν συνάδελφε, γιατί και εγώ δικηγόρος είμαι- ξέρετε πολύ καλά ότι το τελευταίο που μου αναφέρετε, προβλέπεται. Ο έλεγχος μέχρι και φυσικού προσώπου του νομικού προσώπου. Γι’ αυτό σας είπα και προηγουμένως ότι πολλές φορές κάποιοι πάνε να χρησιμοποιήσουν ως κέλυφος το νομικό πρόσωπο, ακριβώς για να παραβιάσουν τις διατάξεις του νόμου.

Άρα, στο παρόν σημείο θεωρώ ότι το νομοθετικό πλαίσιο είναι επαρκές. Θα σας εξηγήσω, όμως, στο τέλος της τοποθέτησής μου τι προβλέπεται να κάνουμε, ακριβώς για να ενισχύσουμε έτι περαιτέρω την όλη διαδικασία και σε κάθε περίπτωση νομίζω ότι η αγωνία μας είναι κοινή. Είναι εθνικοί λόγοι που επιτάσσουν ειδικά για το ζήτημα που αναφέρεστε στη Θράκη. Νομίζω ότι πολλές φορές και ως Υπουργείο Εθνικής Άμυνας έχουμε αναφερθεί σε συγκεκριμένες πρωτοβουλίες που παίρνουμε για τη Θράκη. Σας θυμίζω μόνο για παράδειγμα, ότι η πρώτη φάση του προγράμματος του μεγάλου στεγαστικού προγράμματος, το οποίο ξεκινάμε τους επόμενους μήνες με επτακόσιες κατοικίες, ξεκινάει από Θράκη και τα νησιά του ανατολικού Αιγαίου για ευνόητους λόγους. Θέλω να πω, όμως, ότι με πολύ συγκεκριμένες πρωτοβουλίες, τουλάχιστον το Υπουργείο Εθνικής Άμυνας έχει αποδείξει όχι μόνο την ευαισθησία του -γιατί ευαισθησία νομίζω ότι έχουμε όλοι- αλλά εμπράκτως ότι ακριβώς θέλουμε να ενισχύσουμε πολλαπλώς τη Θράκη σε όλα τα επίπεδα.

Ξεκινάω, κατ’ αρχάς, από μία επισήμανση. Το είπατε και εσείς ότι υπάρχει μια επιτροπή που άπτεται αυτών των περιπτώσεων. Σε αυτή την επιτροπή να σας πω -ίσως να έχει διαλάθει της προσοχής σας- ότι ο εκπρόσωπος του Υπουργείου Εθνικής Άμυνας έχει και δικαίωμα βέτο, ενώ είναι πενταμελής επιτροπή. Εάν δεν υπάρχει θετική ανταπόκριση του εκπροσώπου του Υπουργείου Εθνικής Άμυνας δεν πρόκειται να προχωρήσει η άρση. Άρα, υπάρχει μια δικλείδα ασφαλείας και από το Υπουργείο Εθνικής Άμυνας στη συγκεκριμένη επιτροπή.

Σε κάθε περίπτωση, προβλέπεται και ανάκληση της άρσης σε περίπτωση που διαπιστωθεί ότι έχουν παραβιαστεί οι όροι της διαδικασίας και θα σας διαβάσω, μάλιστα, και το εν λόγω χωρίο -γιατί καλό είναι να καταγραφεί και στην εθνική Ολομέλεια- το οποίο απαντά νομίζω ευθέως σε ένα μέρος και της ερώτησής σας.

Συγκεκριμένα, σε περίπτωση διαπίστωσης, μετά την έκδοση της απόφασης άρσης της απαγόρευσης, ότι δεν συνέτρεχε συγκεκριμένη προϋπόθεση, η οποία ελήφθη υπ’ όψιν για την έκδοση της απόφασης αυτής, η απόφαση αυτή άρσης ανακαλείται και τυχόν δικαιοπραξία που καταρτίστηκε βάσει αυτής είναι άκυρη, κατά το άρθρο 184 του Αστικού Κώδικα. Επομένως, νομίζω θα συμφωνήσουμε όλοι σε αυτή την αίθουσα ότι υπάρχει μια εθνική στρατηγική που αφορά τα ζητήματα και της Θράκης. Δεν είναι μόνο η Θράκη, υπάρχουν και άλλες ευαίσθητες περιοχές της πατρίδας. Σε καμμία περίπτωση δεν πρόκειται να κάναμε κάτι το οποίο θα διακινδύνευε αυτά τα ζητήματα.

Κλείνοντας, θα σας ενημερώσω ότι ακριβώς για να μπορέσουμε να καλύψουμε ενδεχόμενες, αν θέλετε, ανεπάρκειες του υπάρχοντος θεσμικού πλαισίου, έχουμε ζητήσει από το Υπουργείο Οικονομικών να ξεκινήσει μια διαδικασία επανεξέτασης της κοινής υπουργικής απόφασης, ακριβώς για να καλύψει κι αυτές τις περιπτώσεις. Σε κάθε περίπτωση, εγώ θα λάβω πολύ σοβαρά υπ’ όψιν αυτό το οποίο σήμερα μου αναφέρατε, ότι δεν γίνεται έλεγχος και στα φυσικά πρόσωπα. Θα το αναζητήσω στο πεδίο και όχι σε επίπεδο θεωρητικό, γιατί πραγματικά υπάρχει το νομικό πλαίσιο, αλλά το θέμα είναι να εφαρμόζεται. Αν εσείς μου λέτε ότι δεν εφαρμόζεται, θα πρέπει να δούμε τι δεν γίνεται καλά.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ολοκληρώνουμε τον κύκλο των επίκαιρων ερωτήσεων με την τρίτη με αριθμό 749/22-2-2024 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς την Υπουργό Εργασίας και Κοινωνικής Ασφάλισης με θέμα: «Εργαζόμενοι στην υγεία με πρόγραμμα της Δημόσιας Υπηρεσίας Απασχόλησης (ΔΥΠΑ)».

Κύριε Χουρδάκη, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Στις 24 Ιανουαρίου η Πανελλήνια Ομοσπονδία Εργαζομένων Δημόσιων Νοσοκομείων ξανά -γιατί κάθε χρόνο συμβαίνει αυτό, αναγκάζεται δηλαδή να το πράξει- έστειλε μια επείγουσα ενημέρωση προς τον Υπουργό Εργασίας, προς τον Πρόεδρο της ΔΥΠΑ, θυμίζοντας τον κίνδυνο να μείνουν τέσσερις χιλιάδες και πλέον άνθρωποι χωρίς εργασία, διότι μετά από λίγες Ημέρες θα έληγε το πρόγραμμα, μέσα στο οποίο είναι ενταγμένοι και το οποίο ανανεώνεται την τελευταία επταετία.

Όπως θα ξέρετε, το πρόγραμμα για τους ανέργους ειδικών κατηγοριών στην υγεία έχει ξεκινήσει από το 2016 από προηγούμενη κυβέρνηση ως αποτέλεσμα του γεγονότος ότι πάρα πολλοί συμπολίτες μας βρέθηκαν χωρίς εργασία και προσπαθώντας, ενδεχομένως, η κυβέρνηση τότε να ενισχύσει αφ’ ενός αυτούς και αφ’ ετέρου, και το υπό κατάρρευση σύστημα υγείας. Διότι η ερώτησή μου αναφέρεται κυρίως σε αυτούς στο σύστημα υγείας, αλλά όχι μόνο.

Η δική σας Κυβέρνηση ανανεώνει κάθε χρόνο αυτές τις συμβάσεις και αυτό από τη μια, είναι θετικό από την άλλη, είναι αρνητικό το γεγονός ότι ενώ ανανεώνονται και έχουμε πια συγκεκριμένους ανθρώπους, με συγκεκριμένα χαρακτηριστικά, μεγάλη εμπειρία από την επταετή και πλέον ενασχόλησή τους στη θέση εργασίας τους, δεν γίνεται κάποια πρόβλεψη, προκειμένου αυτοί οι άνθρωποι και το πλεονέκτημα που έχει προκύψει από την εργασιακή τους εμπειρία να δουλεύουν προς όφελος όλων, χωρίς να βρίσκονται σε εργασιακή επισφάλεια.

Στις 12 του μηνός, πράγματι, δημοσιεύθηκε το ΦΕΚ με το οποίο τροποποιήθηκε και επιμηκύνθηκε το χρονικό διάστημα για δώδεκα μήνες και απ’ ό,τι φαίνεται, μέσα από αυτό το ΦΕΚ υπάρχει χρηματοδότηση και για το 2025 και για το 2026 μεν. Δεν έχει όμως ήδη προβλεφθεί ότι θα συνεχίσουν αυτοί οι άνθρωποι να εργάζονται.

Τα ερωτήματά μου, όπως θα έχετε δει στην ερώτηση που έχω καταθέσει, αφορούν τις ενέργειές σας για να δοθεί μια μόνιμη και οριστική λύση σε αυτό το πρόβλημα και για ποιον λόγο, ενώ υπάρχει στο ΦΕΚ η οικονομική πρόβλεψη, δεν υπάρχει η αντίστοιχη πρόβλεψη και για την εργασιακή τους ασφάλεια.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υφυπουργός Εργασίας και Κοινωνικής Ασφάλισης, ο κ. Βασίλειος Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, ευχαριστώ για την ερώτησή σας, διότι μου δίνεται η ευκαιρία να ξεκαθαρίσουμε λίγο τι κάνει η Κυβέρνηση της Νέας Δημοκρατίας για τα ζητήματα των μακροχρόνια ανέργων και ιδιαίτερα, στον τομέα της υγείας, για να είμαστε ξεκάθαροι.

Επειδή διάβασα με πολλή προσοχή την ερώτησή σας, θέλετε να θίξετε την Κυβέρνηση, λέγοντας ότι έχουμε την πολιτική ευθύνη. Βεβαίως και έχουμε την πολιτική ευθύνη για όλους τους εργαζόμενους, όχι μόνο στην υγεία. Και λέτε επίσης ότι δημιουργούμε ένα άγχος, ένα άγχος λέτε με κάθε τέλος δωδεκαμήνου. Μάλιστα. Επιτρέψτε μου να απαντήσω πολύ συγκεκριμένα.

Πρώτον, η Κυβέρνηση Μητσοτάκη είναι εδώ για να δίνει λύσεις. Δεν είναι εδώ ούτε για να παρατείνει προβλήματα ούτε να δημιουργεί προβλήματα. Και δίνει λύσεις και σε αυτούς τους τρεις χιλιάδες εκατόν πενήντα εργαζόμενους. Όλα αυτά τα χρόνια που είμαστε στο τιμόνι της χώρας δίνουμε λύσεις, ουσιαστικές λύσεις.

Να σας πω δε ότι μόνο για την παράταση ο προϋπολογισμός της Δημόσιας Υπηρεσίας Απασχόλησης έχει προβλέψει 48 εκατομμύρια για τους μακροχρόνια ανέργους στον δημόσιο τομέα της υγείας.

Θέσατε ένα ερώτημα και λέτε αφού υπάρχουν τα λεφτά, γιατί δεν παρατείνεται και το 2025 και 2026. Απάντηση: Υπάρχουν αυτά τα χρήματα αλλά η ημερομηνία των συμβάσεων γι’ αυτούς τους τρεις χιλιάδες εκατόν πενήντα εργαζόμενους δεν είναι η ίδια. Άρα λοιπόν δεν έχουν προσληφθεί την ίδια μέρα για να τελειώσει η σύμβασή τους την ίδια ημέρα. Άρα, καταλαβαίνετε ότι το ερώτημά σας είναι άτοπο. Ένα το κρατούμενο.

Δεύτερον, βεβαίως και αυτοί οι εργαζόμενοι καλύπτουν ουσιαστικές ανάγκες στα νοσοκομεία μας. Ξέρετε πολύ καλά, επειδή είστε καθηγητής στο Πανεπιστήμιο της Μακεδονίας, ότι αυτή τη στιγμή έχουμε περίπου τριάντα διαφορετικές ειδικότητες. Άρα λοιπόν γνωρίζουμε πολύ καλά ότι αυτοί οι εργαζόμενοι καλύπτουν ουσιαστικές ανάγκες.

Και αναφέρετε κάτι άλλο, γιατί πρέπει να σας παρακαλεί, λέτε, η ΠΟΕΔΗΝ και τα σωματεία. Κύριε συνάδελφε, πολύ πιο νωρίς οι συζητήσεις και οι δεσμεύσεις του Υπουργείου Εργασίας είχαν δοθεί και μάλιστα, υπάρχει και δημόσια δήλωση του προέδρου της ομοσπονδίας. Και υπήρχαν και συζητήσεις της πολιτικής ηγεσίας του Υπουργείου Εργασίας με την ομοσπονδία. Διότι η πόρτα του Υπουργείου Εργασίας για όλες τις ομοσπονδίες, όλων των κλάδων, για όλα τα σωματεία είναι ανοικτή για να δίνουμε λύσεις.

Τώρα με το πρόγραμμα αυτό έχουν την ευκαιρία να εργαστούν για ορισμένο χρονικό διάστημα. Και λέτε τώρα εσείς γιατί δεν προχωράμε σε μονιμοποιήσεις, για να βρούμε οριστική λύση. Ο ίδιος εσείς γνωρίζετε ότι σύμφωνα με το Σύνταγμα άρθρο 103 παράγραφος 8, απαγορεύεται η με νόμο μονιμοποίηση προσωπικού το οποίο εργάζεται σε σχέση εργασίας ιδιωτικού δικαίου στο δημόσιο και τον ευρύτερο δημόσιο τομέα, καθώς και η μετατροπή των συμβάσεων αυτών από ορισμένου σε αορίστου χρόνου. Οι απαγορεύσεις αυτές ισχύουν και ως προς τους απασχολούμενους με σύμβαση έργου, δηλαδή δεν επιτρέπεται η μονιμοποίησή τους στο δημόσιο με τυπικό νόμο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Χουρδάκη, έχετε τον λόγο για τη δευτερολογία σας.

**ΜΙΧΑΗΛ ΧΟΥΡΔΑΚΗΣ:** Κύριε Σπανάκη, θα ξεκινήσω από το τελευταίο. Γνωρίζω τον νόμο και θέλω να σας πω ότι δεν θέλω και να αλλάξει. Δεν πρέπει όλοι όσοι βρίσκονται με συμβάσεις ορισμένου χρόνου να έχουν τη δυνατότητα να προσλαμβάνονται στο δημόσιο εκτός διαδικασιών ΑΣΕΠ.

Ο λόγος που δεν θέλω να αλλάξει είναι ότι ξέρουμε όλοι τις παθογένειες, δυστυχώς, που υπάρχουν στην ελληνική πραγματικότητα και πως αυτό θα μπορούσε να αποτελεί παραθυράκι για να προσλαμβάνονται οι δικοί σας ή οι δικοί μας ή οι πιο δικοί σας ή οι πιο δικοί μας και δεν έχει τελειωμό αυτός ο κατήφορος.

Αυτό όμως που μπορεί να γίνει είναι να υπάρξει μια πρόβλεψη πλήρωσης αυτών των θέσεων, στην οποία πρόβλεψη θα ζητηθούν κριτήρια, τα οποία θα ταιριάζουν με την εμπειρία που έχουν αποκτήσει κατά την οκταετή τους παραμονή σε αυτές τις θέσεις, όχι για να τους κάνουμε το χατίρι και άρα, δια της πλαγίας οδού μέσω κριτηρίων φωτογραφικά να τους επιλέξουμε, αλλά διότι θέλουμε να πληρωθούν αυτές οι θέσεις με προσωπικό που πραγματικά έχει την εμπειρία.

Σκεφθείτε ότι έχετε εσείς έστω και ένα περίπτερο. Δεν θα θέλατε να προσλάβετε κάποιον που έχει δουλέψει επτά χρόνια σε ένα περίπτερο και όχι εμένα που μόνο είμαι πελάτης στο περίπτερο; Άρα κατ’ αντιστοιχία η εμπειρία τους είναι τέτοια που δεν μπορεί να μην ληφθεί υπ’ όψιν.

Στο ξεκίνημα της απάντησής σας είπατε ότι προσπαθώ να θίξω την Κυβέρνηση. Καθόλου δεν με απασχολεί αυτό ούτε είναι στόχος μου. Προσπαθώ να προστατεύσω εργαζόμενους πολίτες, το δημόσιο συμφέρον και αδιαφορώ αν απέναντι είναι η Κυβέρνηση του Κυριάκου Μητσοτάκη, του Αλέξη Τσίπρα, του Σημίτη ή ενδεχομένως αύριο του οποιουδήποτε. Με ενδιαφέρει πως δεν θα γίνονται αδικίες ή πως τέτοιες αδικίες που μπορεί να έχουν ήδη ξεκινήσει θα μπορούν να διορθωθούν.

Πολύ σωστά αναφερθήκατε στο συνολικό ποσό και σας το είπα και εγώ για τα επόμενα χρόνια, είναι 48 εκατομμύρια. Θέλω να σας ρωτήσω δύο πράγματα σε σχέση με αυτό, τα οποία δεν είναι ξεκάθαρα από το ΦΕΚ, το οποίο έχει δημοσιευθεί.

Πρώτον, το γεγονός ότι τα 28 του 2024 γίνονται 19 και 1 κατ’ αντιστοιχία για το 2025 και το 2026, υπάρχει πρόβλεψη και απάντηση πώς θα καλυφθεί η διαφορά, προκειμένου αυτοί οι άνθρωποι να μην μείνουν στον δρόμο;

Δεύτερο υποερώτημα σχετικό με το πόσο, έχει να κάνει με το ποια είναι η προέλευση αυτών των πόρων. Δεν είναι ξεκάθαρο αν αφορούν πόρους ελληνικούς ή ευρωπαϊκούς.

Τελειώνοντας, θέλω να σας πω ότι επειδή με ψέξατε λέγοντας ότι οι συμβάσεις τους δεν λήγουν την ίδια μέρα, προφανώς και δεν λήγουν την ίδια μέρα ούτε καν το ίδιο διάστημα. Αυτό δεν σημαίνει ότι δεν μπορούμε να κάνουμε μια μακροχρόνια ή έστω μεσομακροχρόνια πρόβλεψη ανανέωσής τους χωρίς να χρειάζεται ούτε η πόρτα του Υπουργείου, η οποία δέχομαι ότι είναι ανοικτή, να γεμίζει με τέτοια θέματα και άρα, να έχετε περισσότερο χρόνο να βλέπετε άλλους για θέματα που δεν μπορούν να προσυνεννοηθούν.

Και, δεύτερον, για ποιον λόγο, εκτός από το ότι οι συμβάσεις δεν λήγουν την ίδια ημέρα, δεν κάνετε μια στόχευση, με τη συνεργασία και άλλων Υπουργείων, προκειμένου να καλυφθούν οι άδειες θέσεις στα νοσοκομεία και ειδικά στα νοσοκομεία της βόρειας Ελλάδας για την οποία έχω την τύχη και την ατυχία να έχω καλύτερη εικόνα και γνωρίζω ότι είναι πάρα πολλές.

Είχα συνάντηση με το σωματείο του Νοσοκομείου «Γ. Παπανικολάου». Τα νοσοκομεία είναι άδεια λόγω των μη προσλήψεων που έχουν ξεκινήσει από την περίοδο της κρίσης και κυρίως πλέον αδειάζουν και επειδή ο κόσμος παραιτείται, διότι κανείς δεν θέλει να δουλεύει σε συνθήκες γαλέρας, καθώς εκεί που υπήρχαν είκοσι γιατροί ή δέκα τραυματιοφορείς ή είκοσι νοσηλευτές, έχουν μείνει οι μισοί και λιγότεροι, και άρα το εναπομείναν προσωπικό πρέπει να επωμισθεί όλες τις υποχρεώσεις, με κακές συνθήκες και με επισφάλεια.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, νομίζω ότι στα ερωτήματα τα οποία έχετε θέσει, καθώς και στο εισηγητικό της επίκαιρης ερώτησής σας για το συγκεκριμένο θέμα έχω απαντήσει στο 100%.

Επειδή, όμως, είστε Βουλευτής Α΄ Θεσσαλονίκης, επιτρέψτε μου να σας πω ότι έχουμε χίλιους εκατόν πενήντα μακροχρόνια άνεργους που σήμερα εργάζονται με αυτό το πρόγραμμα για τον δημόσιο τομέα στην υγεία στα νοσοκομεία της Μακεδονίας και μάλιστα εξ αυτών οι εξακόσιοι πενήντα περίπου είναι στα νοσοκομεία του Νομού Θεσσαλονίκης. Εάν, λοιπόν, εσείς λέτε ότι έχουμε αφήσει τα νοσοκομεία ακάλυπτα ή δεν κατανοούμε ή δεν καταλαβαίνουμε τις ανάγκες, νομίζω ότι αυτοί οι αριθμοί και φυσικά αν προσθέσουμε και την πολιτική για τις νέες προσλήψεις στην υγεία και τις κεντρικές κυβερνητικές δεσμεύσεις για τις προσλήψεις στην υγεία, ταυτόχρονα με την αναβάθμιση των κέντρων υγείας, πολλά εκ των οποίων έχουν και εικοσιτετράωρη λειτουργία, νομίζω ότι εδώ πέρα δημιουργείται μία πολιτική εντύπωση, ενώ η πραγματικότητα για την υγεία είναι διαφορετική.

Δεύτερον, θα μου επιτρέψετε να σας πω το εξής: Μιλήσατε για μια κυβέρνηση που δημιουργεί άγχος. Ακούστε, αυτή η Κυβέρνηση, που δημιουργεί άγχος, από τον προϋπολογισμό της ΔΥΠΑ -όχι από ευρωπαϊκό πρόγραμμα- έχει ήδη δαπανήσει απολογιστικά περίπου 329 εκατομμύρια ευρώ από την αρχή μέχρι σήμερα για τους ανέργους που είναι μέσα σε αυτό το πρόγραμμα.

Άρα, κύριε συνάδελφε, καταλαβαίνετε ότι εμείς ξέρουμε τι γίνεται και ποια η πραγματικότητα. Και φυσικά προσπαθούμε να λύσουμε πρακτικά προβλήματα. Όμως, όπως σας απάντησα και προηγουμένως, αυτά είναι προγράμματα της ΔΥΠΑ για μακροχρόνια ανέργους, για ευπαθείς ομάδες που έχουν την ευκαιρία να εργαστούν προκειμένου να ενταχθούν μετά στην εργασία. Αυτό είναι το πρόγραμμα και επαναλαμβάνω ότι είναι από τον τακτικό προϋπολογισμό.

Κρατήστε δύο αριθμούς από τη σημερινή μας συζήτηση: Πρώτον, ότι περίπου 48 εκατομμύρια έχουν προβλεφθεί για την παράταση και 329 εκατομμύρια ευρώ μέχρι σήμερα έχουν δαπανηθεί από τον τακτικό προϋπολογισμό της Δημόσιας Υπηρεσίας Απασχόλησης. Όλα αυτά έρχονται να προστεθούν σε μία σειρά ενεργειών και μέτρων που λαμβάνει η Κυβέρνηση, που λαμβάνει το Υπουργείο Υγείας για την ενίσχυση της υγείας σε πρωτοβάθμιο και σε ευρύτερο επίπεδο.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Πριν εισέλθουμε στην ημερήσια διάταξη νομοθετικής εργασίας, θα προχωρήσουμε σε μια ολιγόλεπτη διακοπή.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, συνεχίζεται η συνεδρίαση.

Θα γίνει επετειακή αναφορά από τον Προεδρεύοντα της συνεδρίασης στη μνήμη των θυμάτων του τραγικού δυστυχήματος των Τεμπών και τήρηση ενός λεπτού σιγής.

Κυρίες και κύριοι συνάδελφοι, συμπληρώνεται σήμερα ένας χρόνος από το τραγικό δυστύχημα στα Τέμπη. Ως Εθνική Αντιπροσωπεία πενθούμε, όπως πενθεί όλη η Ελλάδα, όλος ο Ελληνισμός. Θρηνούμε την απώλεια πενήντα επτά συνανθρώπων μας που έχασαν τη ζωή τους αδόκητα και τόσο άδικα.

Αγαπητές και αγαπητοί συνάδελφοι, η σημερινή μέρα μας υπενθυμίζει τον όρκο που δώσαμε ως Βουλευτές και τη δέσμευση που αναλάβαμε ως Εθνική Αντιπροσωπεία λίγες ημέρες μετά το δυστύχημα, δέσμευση για διάγνωση, απόδοση ευθύνης και διόρθωση των διαχρονικών παθογενειών. Ο δρόμος είναι ακόμα μακρύς, αλλά το χρέος μας είναι αδιαπραγμάτευτο. Πρέπει να χυθεί άπλετο φως, να υπάρξει ταχύτερη και αντικειμενική κρίση. Οφείλουμε όμως να αφήσουμε απερίσπαστη τη δικαιοσύνη να κάνει τη δουλειά της.

Με αυτές τις σκέψεις σας καλώ, κυρίες και κύριοι συνάδελφοι, να τηρήσουμε ενός λεπτού σιγή στη μνήμη των συνανθρώπων μας που χάθηκαν σε αυτό το τραγικό δυστύχημα.

(Στο σημείο αυτό τηρείται στην Αίθουσα ενός λεπτού σιγή)

Αιωνία τους η μνήμη!

**ΔΙΑΜΑΝΤΩ ΜΑΝΩΛΑΚΟΥ:** Δεν θα τους ξεχάσουμε.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώθηκε η επετειακή αναφορά.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Όροι αξιοποίησης της δημόσιας περιουσίας της παραθαλάσσιας περιοχής και άλλες διατάξεις».

Η Διάσκεψη των Προέδρων αποφάσισε στη συνεδρίασή της, της 23ης Φεβρουαρίου 2024, τη συζήτηση του νομοσχεδίου σε μία έως δύο συνεδριάσεις εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Έχω την τιμή να ανακοινώσω προς το Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών: «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις».

Τον λόγο έχει ο εισηγητής της Νέας Δημοκρατίας κ. Στυλιανός Πέτσας για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητούμε σήμερα ένα σημαντικό νομοσχέδιο του Υπουργείου Εθνικής Οικονομίας και Οικονομικών που φέρνει μία ακόμη μεταρρύθμιση της Κυβέρνησης της Νέας Δημοκρατίας του Κυριάκου Μητσοτάκη. Είναι ένα νομοσχέδιο που βάζει τάξη στην αταξία, που υφίσταται μέχρι σήμερα στην αξιοποίηση της δημόσιας περιουσίας στις παραθαλάσσιες περιοχές. Είναι ένα νομοσχέδιο που αξιοποιεί κατά τον πιο αποτελεσματικό και παραγωγικό τρόπο τις παραλίες μας με απόλυτο σεβασμό στο περιβάλλον και στο κοινωνικό σύνολο. Είναι ένα νομοσχέδιο που με τις λοιπές του διατάξεις στηρίζει την οικογένεια και συμβάλλει στην αντιμετώπιση του δημογραφικού, αυξάνει τις αποδοχές των ιατρών του ΕΣΥ, επιστρέφει και προκαταβολικά τον ειδικό φόρο κατανάλωσης στο αγροτικό πετρέλαιο και για το 2024, συμβάλλει στην αντιμετώπιση της φοροδιαφυγής με τη διασύνδεση των ταμειακών μηχανών με τα POS και διασφαλίζει την ενεργειακή επάρκεια των νησιών μας. Ένα νομοσχέδιο που επιτυγχάνει τρεις διακριτούς στόχους: Την προστατευτική μεταχείριση αιγιαλών και παραλιών, τη βέλτιστη αξιοποίηση των περιουσιακών στοιχείων του δημοσίου και την αντιμετώπιση επειγόντων κοινωνικών ζητημάτων.

Κυρίες και κύριοι συνάδελφοι, οι νέες ρυθμίσεις για τον αιγιαλό και την παραλία διαρθρώνονται σε πέντε άξονες που περιλαμβάνουν πρώτον, διατάξεις για την προστασία των αιγιαλών με διαβάθμιση που περιλαμβάνει και τις απάτητες παραλίες και για τη διασφάλιση της ελεύθερης πρόσβασης των πολιτών. Δεύτερον, κεντρική εκτέλεση των διαγωνισμών παραχώρησης από την Κτηματική Υπηρεσία του Δημοσίου με διαφανή ηλεκτρονική διαδικασία. Τρίτον, θέσπιση νέων υποχρεώσεων των παραχωρησιούχων για την εξυπηρέτηση του κοινού, την ασφάλεια των λουομένων και την προστασία του περιβάλλοντος. Τέταρτον, παρεμβάσεις για πιο αποτελεσματικούς ελέγχους και διευκόλυνση των καταγγελιών από τους πολίτες με αξιοποίηση της σύγχρονης τεχνολογίας και πέμπτον, αυστηρές ποινές, πρόστιμα και ποινικές κυρώσεις για τους παραβάτες.

Πράγματι, από τις συζητήσεις που προηγήθηκαν φαίνεται να σχηματίζεται μια ευρύτερη από την κυβερνητική πλειοψηφική άποψη ότι το παρόν νομοσχέδιο διασφαλίζει σε μεγαλύτερο βαθμό από ό,τι γίνεται μέχρι σήμερα την πρόσβαση του συνόλου των πολιτών στις παραλίες μας και ελεύθερο χώρο για τους λουόμενους που δεν χρησιμοποιούν τις εγκαταστάσεις των παραχωρησιούχων. Το σχέδιο νόμου με ένα πλέγμα ρυθμίσεων αντιμετωπίζει το ζήτημα με συνεκτικό, ομοιόμορφο και με σεβασμό στο περιβάλλον και τον δημόσιο χώρο τρόπο.

Συγκεκριμένα πρώτον, το 50% της παραλίας είναι ελεύθερο. Δεύτερον, το εμβαδόν κάθε παραχώρησης δεν υπερβαίνει τα πεντακόσια τετραγωνικά μέτρα. Τρίτον, τα ομπρελοκαθίσματα καταλαμβάνουν μέχρι 60% της παραχωρούμενης έκτασης με το ποσοστό αυτό να περιορίζεται στο 30%, αν πρόκειται για προστατευόμενους αιγιαλούς και παραλίες, δηλαδή παραλίες που βρίσκονται σε περιοχές «NATURA» και δεν έχουν χαρακτηριστεί ως απάτητες. Τέταρτον, μεσολαβεί απόσταση τουλάχιστον έξι μέτρων -τρία μέτρα σε κάθε πλευρά- μεταξύ των παραχωρήσεων και τα ομπρελοκαθίσματα πρέπει να απέχουν από τη θάλασσα τουλάχιστον τέσσερα μέτρα. Πέμπτον, δεν επιτρέπεται παραχώρηση αιγιαλού και παραλίας όταν το μήκος ή πλάτος τους είναι μικρότερο των τεσσάρων μέτρων ή όταν το συνολικό εμβαδόν του διακριτού τμήματος αιγιαλού είναι μικρότερο των εκατόν πενήντα τετραγωνικών μέτρων. Έκτον, καθιερώνονται αιγιαλοί και παραλίες υψηλής προστασίας, οι λεγόμενες απάτητες παραλίες, που βρίσκονται σε περιοχές «NATURA» και για τις οποίες θα απαγορεύεται η παραχώρηση και κατ’ επέκταση η τοποθέτηση ομπρελών, ξαπλωστρών κ.λπ.. Έβδομον, επεκτείνονται στα Δωδεκάνησα, όπου ίσχυε διαφορετικό καθεστώς, οι κανόνες για την οριοθέτηση και προστασία του αιγιαλού που θεσπίζονται με το σχέδιο νόμου.

Αυτό το προστατευτικό πλαίσιο γίνεται απόλυτα διαφανές και προβλέψιμο καθώς προβλέπεται κεντρική εκτέλεση των διαγωνισμών παραχώρησης από την Κτηματική Υπηρεσία του Δημοσίου με ηλεκτρονική διαδικασία. Οι δημοπρασίες θα γίνονται από την κτηματική υπηρεσία και όχι πλέον από τους δήμους μέχρι τις 31 Μαρτίου κάθε έτους σε ηλεκτρονική πλατφόρμα, προκειμένου να διασφαλίζεται απλούστευση της διαδικασίας, τυποποίηση, διαφάνεια και ταχύτητα. Στην πλατφόρμα θα αναρτώνται τα στοιχεία, συντεταγμένες, πολύγωνο και αεροφωτογραφίες κάθε παραχώρησης, η διάρκεια, οι όροι της παραχώρησης και ο χρόνος τοποθέτησης και απομάκρυνσης των κινητών στοιχείων κάθε χρονιά είκοσι ημέρες πριν τη διεξαγωγή της δημοπρασίας.

Αναφορικά με το τίμημα της δημοπρασίας θεσπίζεται ελάχιστο τίμημα, που προκύπτει από μαθηματικό τύπο, ο οποίος προσδιορίζεται με βάση τις αντικειμενικές αξίες της περιοχής, συντελεστή βαρύτητας της δραστηριότητας και τον συντελεστή βαρύτητας του αιγιαλού ανάλογα με τα ειδικά χαρακτηριστικά της παραλίας. Τονίζεται ότι γίνεται κεντρική διαχείριση χωρίς να θίγονται τα έσοδα των δήμων καθώς οι δήμοι θα εξακολουθήσουν να εισπράττουν το 60% του ανταλλάγματος της παραχώρησης.

Οι επιχειρήσεις, ξενοδοχεία, ενοικιαζόμενα δωμάτια, ταβέρνες, κάμπινγκ κ.λπ. που γειτνιάζουν με την παραλία, δηλαδή οι λεγόμενες όμορες επιχειρήσεις, μπορούν εφόσον το ζητήσουν να αναλάβουν την εκμετάλλευση της παραλίας με την οποία συνορεύουν, καταβάλλοντας το τίμημα που προβλέπεται για τις δημοπρασίες προσαυξημένο κατά 20%. Οι περιορισμοί ως προς την έκταση 50% της παραλίας, τις αποστάσεις -τρία μέτρα εκατέρωθεν- και λοιπές υποχρεώσεις των παραχωρησιούχων εφαρμόζονται και σε αυτές τις περιπτώσεις. Αν η παραλία αντιστοιχεί σε περισσότερες επιχειρήσεις, θα παραχωρείται σε όσους δικαιούχους ζητήσουν εμβαδό της παραλίας ανάλογο με την πρόσοψη κάθε επιχείρησης.

Οι παραχωρησιούχοι αναλαμβάνουν τις εξής ελάχιστες υποχρεώσεις: Πρώτον, διασφαλίζουν την ελεύθερη, απρόσκοπτη και ασφαλή διέλευση του κοινού στον αιγιαλό και την παραλία. Δεύτερον, διασφαλίζουν τη χρήση του αιγιαλού και της παραλίας για άτομα με αναπηρία, εγκαθιστώντας ειδικές πλατφόρμες για την εξυπηρέτηση ατόμων με αναπηρία, αν αυτές δεν έχουν εγκατασταθεί με μέριμνα του δήμου. Στην περίπτωση αυτή ο παραχωρησιούχος συμψηφίζει τις δαπάνες για εγκατάσταση πλατφορμών με το τίμημα του ανταλλάγματος της παραχώρησης που αποδίδεται στον οικείο δήμο.

Τρίτον, διατηρούν καθημερινά καθαρό το παραχωρούμενο τμήμα αιγιαλού και παραλίας. Τέταρτον, αναρτούν σε εμφανές σημείο στον αιγιαλό ή την παραλία πινακίδα με τις συντεταγμένες της παραχώρησης, τον αριθμό απόφασης παραχώρησης, τα δικαιώματα του κοινού καθώς και QR Code μοναδικού για κάθε παραχώρηση.

Πέμπτον, τοποθετούν ντουζ και αποδυτήρια για την εξυπηρέτηση του κοινού. Έκτον, φροντίζουν για τη διατήρηση της ισορροπίας του οικοσυστήματος του παραχωρούμενου χώρου, όπως με τη διατήρηση της μορφολογίας της ακτής και της ακτογραμμής. Έβδομο, παραδίδουν τον χώρο στην αρχική κατάσταση στη λήξη της παραχώρησης. Όγδοο, διασφαλίζουν την παρουσία ναυαγοσώστη εφόσον η υποχρέωση αυτή δεν καλύπτεται από τον οικείο δήμο. Στην περίπτωση αυτή η αμοιβή του ναυαγοσώστη και οι δαπάνες για τον εξοπλισμό του συμψηφίζονται με το τίμημα του ανταλλάγματος της παραχώρησης που αποδίδεται στον οικείο δήμο.

Με τη διακήρυξη μπορούν να προβλέπονται και επιπλέον υποχρεώσεις του παραχωρησιούχου σε σχέση με την προστασία, διατήρηση και ανάπτυξη του παραχωρούμενου τμήματος αιγιαλού και παραλίας και την ενίσχυση κοινοχρησίας.

Οι πολίτες αποκτούν τη δυνατότητα ελέγχου και υποβολής καταγγελίας μέσω ψηφιακής εφαρμογής στο κινητό τους τηλέφωνο. Ειδικότερα σε κάθε σύμβαση παραχώρησης αντιστοιχεί κωδικός QR Code ο οποίος αναρτάται στην ιστοσελίδα του Υπουργείου Εθνικής Οικονομίας και Οικονομικών, της Κτηματικής Υπηρεσίας του Δημοσίου και του οικείου δήμου. Επίσης, αποτυπώνεται υποχρεωτικά στην πινακίδα σήμανσης του αιγιαλού ή της παραλίας. Σκανάροντας το QR Code ο κάθε πολίτης θα μπορεί να δει το διάγραμμα του παραχωρούμενου αιγιαλού και να υποβάλει άμεσα μέσω της ίδιας εφαρμογής καταγγελία, αν διαπιστώσει υπέρβαση της παραχώρησης.

Παράλληλα, προβλέπονται επίσημοι έλεγχοι από την Κτηματική Υπηρεσία, του δήμους, την ΑΑΔΕ, την Οικονομική Αστυνομία, το Υπουργείο Εθνικής Οικονομίας και Οικονομικών και την Ελληνική Αστυνομία μεμονωμένα ή σε ομάδες κοινού ελέγχου με συντονιστή εισαγγελέα ή τον παριστάμενο υπάλληλο του Υπουργείου Εθνικής Οικονομίας και Οικονομικών. Το πόρισμα του ελέγχου περιλαμβάνει και φωτογραφίες οι οποίες λαμβάνονται επί τόπου ή εξ αποστάσεως με drones ή με αξιοποίηση δορυφορικών λήψεων, προκειμένου να γίνονται απομακρυσμένες επιθεωρήσεις σε ευρύτερη περιοχή χωρίς να είναι απαραίτητη η φυσική παρουσία των ελεγκτών.

Σε περίπτωση που διαπιστώνονται παραβάσεις επιβάλλονται αυστηρές ποινές για τους παραβάτες. Οι ποινές που προβλέπονται περιλαμβάνουν πρόστιμα, υποχρέωση απομάκρυνσης των παράνομων εγκαταστάσεων, σφράγιση της επιχείρησης, απαγόρευση συμμετοχής σε νέους διαγωνισμούς και φυσικά υπό προϋποθέσεις μπορεί ο παραχωρών φορέας να φτάσει μέχρι την καταγγελία της σύμβασης.

Σε αυτό το σημείο, κυρίες και κύριοι συνάδελφοι, θέλω να υπογραμμίσω ότι ήταν πολύ εποικοδομητική η ακρόαση των φορέων που συνεισέφεραν στην επεξεργασία σε βάθος του νομοσχεδίου, αλλά και η στάση του Κωστή Χατζηδάκη που απέδειξε ότι το Υπουργείο και η Κυβέρνηση ακούνε τα εύλογα αιτήματα, όπως για παράδειγμα των ναυταθλητικών σωματείων για τον καθορισμό ενός συμβολικού τιμήματος για την παραχώρηση του χώρου, όπου αναπτύσσουν τις δραστηριότητές τους τα εκατόν εξήντα πέντε σωματεία της χώρας μας. Αυτό γιατί όλοι μας αντιλαμβανόμαστε το χαρακτήρα της δραστηριοποίησής τους που δεν έχει σχέση με τις λοιπές επιχειρηματικές δραστηριότητες των φορέων που κάνουν χρήση του αιγιαλού και της παραλίας, αλλά κυρίως της συμβολής των ναυταθλητικών σωματείων στην κοινωνική, αθλητική και πολιτιστική ανάπτυξη της χώρας μας.

Όπως επίσης δεν κώφευσε και στα αιτήματα των φορέων της εστίασης, προκειμένου να μη θέσουμε σε κίνδυνο την ομαλή και απρόσκοπτη λειτουργία των μικρών καταστημάτων υγειονομικού ενδιαφέροντος, καταλήγοντας στην εξέταση διαβάθμισης των περιορισμών για την ανάπτυξη τραπεζοκαθισμάτων βάσει τοπικών χαρακτηριστικών και ιδιαιτεροτήτων. Αναμένουμε σήμερα να δούμε τις σχετικές νομοτεχνικές βελτιώσεις. Είναι ευελιξία, η οποία πιστώνεται στον κύριο Υπουργό καθώς έτσι απάντησε θετικά και σε αντίστοιχες παρατηρήσεις κομμάτων της Αντιπολίτευσης, βοηθώντας στην οικοδόμηση μιας ευρύτερης επί της αρχής τουλάχιστον συναίνεσης.

Με τις λοιπές διατάξεις του μέρους Γ΄ του σχεδίου νόμου εναρμονίζονται οι διαδικασίες για τις συμβάσεις παραχώρησης της ΕΕΣΥΠ προς αυτές που αντιστοιχούν στο ΤΑΙΠΕΔ. Επίσης αίρονται κάποια ερμηνευτικά προβλήματα σε σχέση με τον ιδρυτικό νόμο της ΕΤΑΔ, ώστε στη λειτουργία της να έχει μεγαλύτερη ταχύτητα και ευελιξία. Παραχωρείται από το ΤΑΙΠΕΔ στο Υπουργείο Υποδομών και Μεταφορών έκταση στο Αντίρριο στον πρώην εργοταξιακό χώρο του έργου ζεύξης Ρίου-Αντιρρίου, προκειμένου να αρθούν εμπόδια για την ολοκλήρωση της πώλησης του ακινήτου.

Κυρίες και κύριοι συνάδελφοι, στα άρθρα 29 έως 55, που αποτελούν το μέρος Δ΄ του νομοσχεδίου, περιλαμβάνονται ρυθμίσεις για την ενίσχυση της κοινωνικής, δημογραφικής και φορολογικής πολιτικής, της ενεργειακής επάρκειας των νησιών και λοιπές επείγουσες ρυθμίσεις. Η μάχη κατά της φοροδιαφυγής προϋποθέτει ότι συνεχώς εμπλουτίζουμε το οπλοστάσιό μας εναντίον της. Η διασύνδεση ταμειακών μηχανών με POS είναι ένα από τα όπλα μας. Μέχρι τις 29 Φεβρουαρίου οι επιχειρήσεις έχουν το περιθώριο να προσαρμόσουν τα συστήματά τους στις νέες απαιτήσεις διασύνδεσης, με τελικό στόχο να ενισχυθεί η προσπάθεια αντιμετώπισης της φοροδιαφυγής.

Ειδικότερα με τις διατάξεις που εισάγονται υποχρεώνονται οι εισαγωγείς, κατασκευαστές και έμποροι ταμειακών μηχανών να διασφαλίζουν τη συμβατότητα των ταμειακών με τα τερματικά POS και προβλέπονται κυρώσεις και βαριά πρόστιμα για συγκεκριμένες κατηγορίες οικονομικών φορέων.

Θα ήθελα να επισημάνω, κύριε Υπουργέ, ότι στην ακρόαση των φορέων τέθηκαν συγκεκριμένα ζητήματα που συνδέονται με το χρονοδιάγραμμα υλοποίησης των απαιτούμενων ενεργειών, γι’ αυτό θα παρακαλούσα για την εξάντληση των διαθέσιμων περιθωρίων για τη χορήγηση παρατάσεων των ταχθεισών προθεσμιών.

Κυρίες και κύριοι συνάδελφοι, με το άρθρο 29 αυξάνεται το χορηγούμενο από τον Οργανισμό Προνοιακών Επιδομάτων και Κοινωνικής Αλληλεγγύης επίδομα γέννησης. Το νέο αυξημένο ποσό διαβαθμίζεται ανάλογα με τον αριθμό των εξαρτώμενων τέκνων της κάθε οικογένειας, όπως αυτός διαμορφώνεται μετά τη γέννηση του τέκνου με στόχο την ενθάρρυνση και τη στήριξη των οικογενειών, ενώ στο άρθρο 30 προβλέπεται αναδιαμόρφωση του ποσού των δόσεων του επιδόματος γέννησης, ώστε να εναρμονίζονται με την αύξηση του επιδόματος γέννησης.

Με το άρθρο 33, στο πρόγραμμα της στεγαστικής πολιτικής «Ανακαινίζω –Νοικιάζω», προβλέπεται η δυνατότητα προκαταβολής μέρους της επιδότησης στους δικαιούχους του προγράμματος, ώστε να αυξηθεί η ελκυστικότητα του προγράμματος και η εξυπηρέτηση των αναγκών των δικαιούχων, ενώ με το άρθρο 35 ενισχύεται η χρηματοδότηση του προγράμματος οικονομικής στήριξης οικογενειών για την πρόσβαση σε υπηρεσίες των κέντρων δημιουργικής απασχόλησης ατόμων με αναπηρία κατά 18,5 εκατομμύρια ευρώ για την περίοδο 2023-2024.

Κυρίες και κύριοι συνάδελφοι, όπως έχει πολλές φορές τονίσει ο Πρωθυπουργός Κυριάκος Μητσοτάκης το 2024 και τα επόμενα χρόνια αυτής της θητείας, είναι προτεραιότητα για την Κυβέρνηση η αύξηση των μισθών και των εν γένει εισοδημάτων των Ελλήνων, ώστε να συγκλίνουμε με τα μέσα επίπεδα των εταίρων μας στην Ευρώπη.

Στο πλαίσιο αυτό, στο άρθρο 36, προβλέπεται η αναπροσαρμογή της αποζημίωσης των εφημεριών και του ανώτατου ορίου αποδοχών των ιατρών του ΕΣΥ, ενώ αυξάνεται το μηνιαίο ποσό που καταβάλλεται σε συγκεκριμένες κατηγορίες ιατρών αντί αποζημίωσης εφημεριών.

Στο άρθρο 38 προβλέπεται η αυτοδίκαιη και αναδρομική διαγραφή των οφειλών ληξιπρόθεσμων ή μη, κατά την 28η Φεβρουαρίου 2023 από δάνεια που έχει χορηγήσει το Ταμείο Παρακαταθηκών και Δανείων είτε σε αποβιώσαντες στο σιδηροδρομικό δυστύχημα των Τεμπών είτε στα πρόσωπα που συνδέονται με τους αποβιώσαντες με στενή οικογενειακή σχέση, γονείς, σύζυγοι ή συμβίοι, τέκνα. Η ρύθμιση αυτή εντάσσεται στο πλέγμα των αντίστοιχων ρυθμίσεων με τις οποίες η πολιτεία αποδίδει ελάχιστο φόρο τιμής σε όσους έχασαν τη ζωή τους στη σιδηροδρομική τραγωδία των Τεμπών.

Κυρίες και κύριοι συνάδελφοι, οι Ευρωπαίοι αγρότες βρίσκονται στους δρόμους εδώ και εβδομάδες, διεκδικώντας μεγαλύτερη στήριξη από την Κοινή Αγροτική Πολιτική σε ευρωπαϊκό επίπεδο αλλά και τη μέγιστη δυνατή ευελιξία σε εθνικό επίπεδο για την ενίσχυση της ανταγωνιστικότητάς τους, προκειμένου να μείνουν στον τόπο τους, δηλαδή, να εξακολουθούν να είναι οι Ακρίτες μας, οι φρουροί των συνόρων μας, συμβάλλοντας όχι μόνο στη διατροφική αυτονομία, αλλά και στην εθνική και ευρωπαϊκή ανεξαρτησία.

Προερχόμενος κι εγώ από αγροτική οικογένεια, τονίζω ότι ο πρωτογενής τομέας της πατρίδας μας πρέπει να αυξήσει την παραγωγικότητά του. Κι αυτός ο στόχος επιτυγχάνεται με βραχυπρόθεσμα αλλά και με μεσοπρόθεσμα μέτρα. Στα πρώτα φυσικά εντάσσονται μέτρα μείωσης του κόστους παραγωγής έκτακτα και μόνιμα, ενώ στα δεύτερα, μέτρα όπως για παράδειγμα η αύξηση της στρεμματικής απόδοσης, κάτι που αυξάνει τα εισοδήματα των αγροτών και μειώνει τις τιμές για τους καταναλωτές.

Κι εδώ κυρίες και κύριοι συνάδελφοι, έχουμε πολλά να διδαχθούμε από τα παραδείγματα και τις βέλτιστες πρακτικές χωρών που έχουν πετύχει θαύματα χωρίς να έχουν την ποιότητα των εδαφών μας, όπως η Ολλανδία ή το Ισραήλ. Αναφορικά με τα άμεσα βραχυπρόθεσμα μέτρα στήριξης των αγροτών μας, άλλη μια δέσμευση του Πρωθυπουργού γίνεται πράξη. Με το άρθρο 40 ρυθμίζεται η επιστροφή του ειδικού φόρου κατανάλωσης πετρελαίου εσωτερικής καύσης στο αγροτικό πετρέλαιο και για το έτος 2024.

Η διάταξη προβλέπει τους όρους, τις προϋποθέσεις και τη διαδικασία επιστροφής του ειδικού φόρου κατανάλωσης, καθώς και τη δυνατότητα προκαταβολής ποσοστού επί των δικαιούμενων ποσών επιστροφής. Το ποσό επιστροφής του ειδικού φόρου κατανάλωσης που δικαιούνται οι αγρότες, ύψους 82 εκατομμυρίων ευρώ, είναι ανεκχώρητο και ακατάσχετο στα χέρια του δημοσίου ή τρίτων.

Κυρίες και κύριοι συνάδελφοι, με τα άρθρα 46 έως 49 επιδιώκεται η διασφάλιση του έγκαιρου και απρόσκοπτου ενεργειακού εφοδιασμού των προς διασύνδεση συστημάτων μη διασυνδεδεμένων νησιών, συμπεριλαμβανομένης της Κρήτης κατά τη μεταβατική περίοδο που θα διαρκέσει μέχρι την ολοκλήρωση της διασύνδεσης με το ηπειρωτικό σύστημα, ενώ στα επόμενα άρθρα του σχεδίου νόμου, ρυθμίζονται λοιπά επείγοντα ζητήματα.

Πριν κλείσω και λίγο την ανοχή σας θα ήθελα, κύριε Πρόεδρε, γιατί το νομοσχέδιο όντως ήταν πολύ πυκνό, επιτρέψτε μου να εστιάσω στα δύο πιο σημαντικά σημεία κριτικής του σχεδίου νόμου, που ακούστηκαν από κόμματα της Αντιπολίτευσης.

Πρώτο σημείο κριτικής. Καταργείται η πρόβλεψη για ελάχιστο πλάτος παραλίας τριάντα μέτρων, άρα μειώνεται η περιβαλλοντική προστασία. Επίσης, είπαν κάποιοι συνάδελφοι, γιατί πενήντα μέτρα πλάτος, τα οποία καθιερώνει το άρθρο 3 του νομοσχεδίου και όχι εκατόν πενήντα ή τριακόσια μέτρα που σύμφωνα με τους ίδιους ισχύουν σε κάποιες ευρωπαϊκές χώρες, όπως η Γερμανία ή η Δανία;

Κατ’ αρχάς αυτό που ισχύει για τη Γερμανία και τη Δανία, δηλαδή, χώρες του ευρωπαϊκού Βορρά, δεν είναι μέτρο σύγκρισης για χώρες του μεσογειακού Νότου, όπως η Ελλάδα, η Ισπανία, η Ιταλία, όχι μόνο γιατί στις είκοσι καλύτερες παραλίες του κόσμου δεν υπάρχει καμμία της Γερμανίας και της Δανίας, αλλά και γιατί είναι άλλη η ποικιλομορφία του παραλιακού μετώπου της χώρας μας;

Όσον αφορά το πλάτος αυτό καθ’ αυτό, όσοι έχουν πάει στις παραλίες της Ιταλίας, στο Αμάλφι για παράδειγμα ή στις παραλίες της Ισπανίας καταλαβαίνουν ότι η Ελλάδα σίγουρα δεν έχει υψηλότερη κάλυψη ή εν γένει εμπορική υπερεκμετάλλευση, σε βάρος του περιβάλλοντος ή του δημόσιου χώρου.

Δεύτερο σημείο κριτικής. Το τελικό σχέδιο νόμου περιλαμβάνει πολλά άρθρα που δεν είχαν συμπεριληφθεί στο αρχικό σχέδιο που είχε τεθεί σε δημόσια διαβούλευση. Όμως, ποια είναι αυτά τα άρθρα που σας προκαλούν προβληματισμό, αγαπητοί συνάδελφοι; Τα άρθρα που αυξάνουν το επίδομα γέννησης; Δηλαδή θα πείτε όχι στην αύξηση 400 ευρώ έως και 1.500 ευρώ για δικαιούχους με τρία ή περισσότερα εξαρτώμενα τέκνα πριν τη γέννηση, με αναδρομική μάλιστα εφαρμογή του αυξημένου νέου επιδόματος γέννησης από το 1η Ιανουαρίου 2023; Είναι με άλλα λόγια υποκριτικό το ενδιαφέρον σας για την αντιμετώπιση του δημογραφικού; Επίσης, θα πείτε όχι στη στήριξη των αγροτών μας, μέσω της επιστροφής του ειδικού φόρου κατανάλωσης στο αγροτικό πετρέλαιο και για το έτος 2024;

Ήταν υποκριτές δηλαδή ο κ. Κασσελάκης που ανέβαινε στα τρακτέρ ή ο κ. Ανδρουλάκης που πήγε στα μπλόκα των αγροτών ανήμερα της ημέρας των ερωτευμένων; Τόσο ερωτευμένοι πια με τους αγρότες μας, ώστε να μην ψηφίσετε ούτε την επιστροφή των 2 εκατομμυρίων ευρώ στην τσέπη τους; Ή επιπλέον θα πείτε όχι στη διασφάλιση του έγκαιρου και απρόσκοπτου ενεργειακού εφοδιασμού των προς διασύνδεση συστημάτων μη διασυνδεδεμένων νησιών, συμπεριλαμβανομένης της Κρήτης; Δηλαδή, θέλετε να μην έχει ρεύμα η Κρήτη ή άλλα νησιά μας αυτό το καλοκαίρι;

Δεν ακούσατε στην ακρόαση των φορέων ότι αντίστοιχα με άλλα έργα διασύνδεσης στην Ευρώπη ολοκληρώθηκαν μετά από έξι και πλέον χρόνια και μάλιστα εμείς είχαμε να αντιμετωπίσουμε και την πρωτοφανή διαταραχή στην εφοδιαστική αλυσίδα που προκάλεσε η πανδημία του κορωνοϊού; Ή μήπως παρά το γεγονός ότι συμπεριλαμβανόταν στη διαβούλευση το άρθρο 36, θα πείτε όχι στην αύξηση των αποδοχών των ιατρών του ΕΣΥ; Είναι δηλαδή υποκριτικό το ενδιαφέρον σας και για τη δημόσια υγεία στη χώρα μας;

Νομίζω, κυρίες και κύριοι συνάδελφοι της Αντιπολίτευσης, ότι δεν πρέπει να πείτε, όχι. Αντίθετα νομίζω ότι πρέπει να στηρίξετε επί της αρχής αυτό το νομοσχέδιο, ακόμη και αν διαφωνείτε με κάποιες επιμέρους διατάξεις του, που σε καμμία περίπτωση δεν είναι κομβικές. Νομίζω ότι τυχόν διαφορετική στάση θα δείχνει υποκρισία και πολιτική μυωπία που δεν αρμόζει σε ένα τέτοιο νομοσχέδιο, ένα νομοσχέδιο που προάγει τη βιώσιμη ανάπτυξη και την κοινωνική συνοχή, που λέει ναι, στην αξιοποίηση της δημόσιας περιουσίας και του απαράμιλλου φυσικού κάλλους της πατρίδας μας, αλλά με απόλυτη προστασία του περιβάλλοντος, που λέει ναι, στη στήριξη της οικογένειας, των γιατρών του ΕΣΥ, των αγροτών μας και σε κάθε κοινωνική και επαγγελματική ομάδα που έχει ανάγκη τη στήριξη της πολιτείας αλλά με κοινωνική δικαιοσύνη και εξασφάλιση της δημοσιονομικής ισορροπίας, δηλαδή, κυρίες και κύριοι συνάδελφοι, ένα νομοσχέδιο που σας καλώ να το υπερψηφίσουμε μαζί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Πέτσα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και τρεις συνοδοί εκπαιδευτικοί από το 10ο Δημοτικό Σχολείο Κορυδαλλού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο εισηγητής από τον ΣΥΡΙΖΑ - Προοδευτική Συμμαχία, ο κ. Μιλτιάδης Ζαμπάρας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα είναι μια μέρα ιδιαιτέρως φορτισμένη για όλους. Ένα χρόνο μετά από το έγκλημα στα Τέμπη, οι γονείς ζητούν δικαίωση, οι γονείς ζητούν να πληρώσουν οι υπεύθυνοι, οι γονείς ζητούν δικαιοσύνη και όλος ο κόσμος σήμερα θα είναι στον δρόμο γι’ αυτό.

Είναι μία ιδιαίτερη μέρα και νομίζω ότι θα έπρεπε σήμερα η Βουλή των Ελλήνων να ψηφίσει την άρση ασυλίας του κ. Καραμανλή. Σήμερα θα έπρεπε η Βουλή να ψήφιζε άρθρα που θα ενίσχυαν το κράτος δικαίου. Σήμερα θα έπρεπε η Βουλή να ψήφιζε άρθρα για την ενίσχυση της χρηματοδότησης ασφαλών μεταφορών, σήμερα θα έπρεπε η Βουλή να φωταγωγηθεί με ένα τεράστιο «δεν ξεχνώ», σήμερα θα έπρεπε στη Βουλή να δοθεί ο λόγος στους ζωντανούς νεκρούς συγγενείς που ουρλιάζουν για δικαίωση και δικαιοσύνη. Αυτός θα έπρεπε να ήταν ο ρόλος της Βουλής, του Ναού της Δημοκρατίας, όπως την ονομάζουμε κι όχι ο ναός της συγκάλυψης και προστασίας εγκληματικών πολιτικών από τη μεριά της Πλειοψηφίας.

Όλη η Ελλάδα λοιπόν, έχει ξεσηκωθεί για το κουκούλωμα και προσπαθείτε στις πλάτες των ανθρώπων που έχασαν τα παιδιά τους σε αυτή την τραγωδία να μην αποκαλυφθούν ποτέ οι ένοχοι. Σε λίγο, κυρίες και κύριοι συνάδελφοι οι υπογραφές που μαζεύονται θα φτάσουν το ένα εκατομμύριο. Πόσο ακόμα θα κλείνετε τα μάτια σας και τα αυτιά σας σε αυτή την οργή;

Μέσα λοιπόν, σε αυτό το περιβάλλον, ένα χρόνο μετά το έγκλημα των Τεμπών, μέσα σε ένα περιβάλλον μαζικών κινητοποιήσεων από τους αγρότες και τους φοιτητές, σημαντικών, ζωτικής σημασίας, διεκδικήσεων και λίγο πριν την ψήφιση ενός άκρως αντισυνταγματικού νομοσχεδίου για τα ιδιωτικά πανεπιστήμια, φέρνετε ένα ακόμα νομοσχέδιο για τους αιγιαλούς αυτή τη φορά.

Και τι δεν ακούσαμε, κυρίες και κύριοι συνάδελφοι, αυτές τις ημέρες από τους αρμόδιους Υπουργούς, επειδή τολμήσαμε να κάνουμε κριτική στο νομοσχέδιο. Μας είπαν ότι έχουμε κομματική εμμονή, επειδή βάλαμε τα επιχειρήματά μας στην κουβέντα, επειδή είπαμε ότι δεν έγινε απολύτως καμμία σοβαρή διαβούλευση με τους φορείς, ότι υπήρχαν χίλια διακόσια σχόλια στη διαβούλευση από τις περιβαλλοντικές οργανώσεις τα οποία δεν τα είδε καθόλου ο αρμόδιος Υπουργός, δεν τα έλαβε καθόλου υπ’ όψιν, δεν μπήκε σε καμμία διαδικασία ουσιαστικής διαβούλευσης στην κατεύθυνση να ενισχυθεί το εν λόγω νομοσχέδιο. Εγκαλείτε, λοιπόν, εσείς εμάς για κομματική εμμονή.

Μάλιστα, δεν σταματάτε εκεί. Αυτό ενδεχομένως θα το καταλαβαίναμε στα πλαίσια μιας πολιτικής αντιπαράθεσης. Εγκαλείτε και τις περιβαλλοντικές οργανώσεις, που προσπαθούν να κάνουν τη δουλειά τους, που προσπαθούν να είναι εντάξει με τη συνείδησή τους, που σας έχουν γράψει σχόλια συγκεκριμένα, ρητά, κατανοητά για κάποια πράγματα και σε σχέση με τη σύμβαση ολοκληρωμένης διαχείρισης παράκτιας ζώνης από τη Σύμβαση της Βαρκελώνης με το πρωτόκολλο, και σε σχέση με άλλα ζητήματα που αφορούν επιμέρους θέματα. Θα έπρεπε να τα δείτε, θα έπρεπε να τα τροποποιήσετε, θα έπρεπε να τα μετασχηματίσετε σε μια λογική βελτίωσης. Εκεί, ναι, θα μπορούσαμε και εμείς να συνδράμουμε σε αυτό. Θα μπορούσαμε και εμείς να δούμε αυτή την οπτική. Αλλά δεν κάνετε τίποτα και εγκαλείτε εμάς.

Μάλιστα, στις δύο τελευταίες επιτροπές μας εγκαλέσατε ότι είμαστε με το καθεστώς της ιταλοκρατίας στα Δωδεκάνησα, επειδή δεν θέλουμε να αλλάξει ένα συγκεκριμένο καθεστώς. Προϋπήρχε κτηματολόγιο και κάποιες διατάξεις ευνοϊκές για το θαλάσσιο περιβάλλον, ευνοϊκές για το παράκτιο περιβάλλον, ευνοϊκές για μία κατάσταση που διασφάλιζε το φυσικό περιβάλλον. Είμαστε εμείς, δηλαδή, με την ιταλοκρατία, είμαστε με τον ιμπεριαλισμό, με τη νέα τάξη πραγμάτων, με τα πρωτόκολλα της Σιών και τον Σόρος. Εκεί αρχίζουν και σταματούν τα επιχειρήματά σας. Τόσο ρηχά είναι τα επιχειρήματά σας απέναντι στην Αντιπολίτευση που με πολύ συγκεκριμένα επιχειρήματα έχει βάλει την τοποθέτησή της, τον πολιτικό της λόγο στο παρόν νομοσχέδιο.

Τα επιχειρήματά σας είναι χωρίς κανένα περιεχόμενο και κυρίως δεν μπήκατε σε διαβούλευση με όλους αυτούς τους φορείς. Αυτή είναι η κριτική μας εν γένει για το νομοσχέδιο.

Απαντήστε μας, λοιπόν, κατ’ αρχάς, γιατί δεν εφαρμόζεται από τη χώρα μας το πρωτόκολλο για την ολοκληρωμένη διαχείριση της παράκτιας ζώνης από τη Σύμβαση της Βαρκελώνης και μετά κάντε αυτού του είδους τα αστεία. Είναι άλλο πράγμα, λοιπόν, η θεμιτή αντιπαράθεση σε ένα τόσο σημαντικό ζήτημα με πολιτικά και επιστημονικά επιχειρήματα και άλλο πράγμα να μας λέτε, για άλλη μία φορά, με περισσή αλαζονεία, όλα αυτά που ακούμε τις τελευταίες μέρες στις επιτροπές.

Ξέρετε, επειδή είμαι νέος Βουλευτής μου κάνει τρομερή εντύπωση ο τρόπος με τον οποίο νομοθετείτε. Νομοσχέδια έρχονται στη Βουλή χωρίς καμμία ουσιαστική διαβούλευση, καταπατώντας συνεχώς και συνειδητά τον Κανονισμό της Βουλής, δίνονται ελάχιστες ημερομηνίες που χρειάζονται για τη συζήτηση ενός νομοσχεδίου, απαξιώνοντας την κριτική των κομμάτων της Αντιπολίτευσης και κυρίως την κριτική των φορέων.

Τολμήσαμε, λοιπόν, να σας κάνουμε κριτική για το αυτονόητο, δηλαδή, για το γεγονός ότι δεν γίνεται -δεν γίνεται, πώς να το κάνουμε τώρα- να βάζετε ένα νομοσχέδιο με είκοσι τέσσερα άρθρα σε διαβούλευση και να φέρνετε προς συζήτηση στις επιτροπές ένα νομοσχέδιο με τα διπλάσια άρθρα. Αυτό σας είπαμε. Δηλαδή, μας κατηγορείτε επειδή θέλουμε να τηρηθεί ο Κανονισμός της Βουλής και αυτό το βάζετε ως επιχείρημα ότι δεν είμαστε με την ανάπτυξη, ότι δεν είμαστε με το επιχειρείν, ότι είμαστε απληροφόρητοι, ότι είμαστε κομματικά εμμονικοί.

Έρχεστε, λοιπόν, εδώ και διατυμπανίζετε ότι φέρατε ένα νομοσχέδιο που προστατεύει το περιβάλλον. Αυτό είπατε, κύριε Υπουργέ, ότι είναι ένα νομοσχέδιο που προστατεύει το περιβάλλον. Την ίδια στιγμή στον αντίποδα αυτής της πρότασης και αυτής της λογικής κατηγορείτε όλες τις περιβαλλοντικές οργανώσεις ότι λένε ψέματα για το νομοσχέδιο. Και τα δύο δεν γίνεται να ισχύουν.

Άρα τι μας λέτε; Μας λέτε ότι εσείς είστε πιο ευαίσθητοι από τις περιβαλλοντικές οργανώσεις. Για να δούμε, λοιπόν, την περιβαλλοντική σας ευαισθησία. Σας καλέσαμε όλοι -και το ξαναλέω, γιατί είναι εξαιρετικά σημαντικό- να απαντήσετε για ποιον λόγο δεν εφαρμόζετε το πρωτόκολλο για την ολοκληρωμένη διαχείριση της παράκτιας ζώνης στη Σύμβαση της Βαρκελώνης για την προστασία της Μεσογείου και έρχεστε και μας απαντάτε ότι δεν είστε εσείς αρμόδιοι για αυτό. Σας επαναλαμβάνουμε ότι πρέπει πρώτα να εφαρμόσετε αυτό το πρωτόκολλο και μετά να μας φέρετε ένα τέτοιο νομοσχέδιο.

Να θυμίσω σε όλους ότι το περασμένο καλοκαίρι υπήρχε μια μεγάλη κινητοποίηση για την ελεύθερη πρόσβαση στις παραλίες. Ήταν μια κινητοποίηση πολιτών αυθόρμητη, που αίτημά τους ήταν η σωστή, δίκαιη και νόμιμη διαχείριση των παραλιών από τις επιχειρήσεις και η ελεύθερη πρόσβαση σε αυτές από τους πολίτες. Εδώ και πολλά χρόνια το φαινόμενο της κατάληψης μεγάλων εκτάσεων, ειδικά των πολυσύχναστων παραλιών, από ομπρέλες και ξαπλώστρες είναι ένα συνηθισμένο φαινόμενο. Το φαινόμενο του αποκλεισμού μέρος των παραλιών από μεγάλες ξενοδοχειακές εγκαταστάσεις, χωρίς να επιτρέπεται η πρόσβαση σε αυτές των πολιτών, είναι ένα σύνηθες, επίσης, φαινόμενο. Υπάρχουν περιπτώσεις όπου μπάρες και κιγκλιδώματα έχουν τοποθετηθεί και απαγορεύουν την πρόσβαση σε αυτές και μάλιστα, υπάρχουν και περιπτώσεις που εργαζόμενοι στη φύλαξη των επιχειρήσεων απαγορεύουν σε πολίτες την πρόσβαση σε αυτές τις παραλίες. Τα λύνεται αυτά τα ζητήματα με το παρόν νομοσχέδιο; Τα επιλύετε; Προφανώς και όχι.

Αντιθέτως, δημιουργείτε ακόμα περισσότερα προβλήματα και πετάτε το μπαλάκι στους δήμους για να καθαρίζουν και να φυλάσσουν τις παραλίες. Η ΚΕΔΕ, η Κεντρική Ένωση Δήμων, ήδη σας προειδοποίησε ότι «πετάτε» από αυτή τη διαδικασία έξω τους Οργανισμούς Τοπικής Αυτοδιοίκησης λες και αυτοί ήταν οι μόνοι υπεύθυνοι όλο αυτό το διάστημα για τις αβλεψίες. Η μεταβίβαση, λοιπόν, των αρμοδιοτήτων στην Κτηματική Υπηρεσία χωρίς τη συμμετοχή των δήμων -πετάτε έξω τους δήμους- θα δημιουργήσει προβλήματα και στη διαχείριση των τοπικών ιδιαιτεροτήτων αλλά και στα οικονομικά των δήμων.

Δεν γίνεται λοιπόν, κύριε Υπουργέ, να αφαιρείτε από τη μία αρμοδιότητες από τους δήμους και ταυτόχρονα να έχουν τις υποχρεώσεις της φύλαξης, του καθαρισμού και της ναυαγοσωστικής ασφάλειας. Θα έπρεπε να βρεθεί, κατά την άποψή μας, μία μέση λύση με συμμετοχή και των δήμων, που γνωρίζουν καλύτερα -το ξαναλέω- τις τοπικές ιδιαιτερότητες.

Εάν οι δήμοι θεωρούνται αναξιόπιστοι για την τήρηση του νόμου στον αιγιαλό, γιατί θεωρούνται αξιόπιστοι να επιτελούν ενδελεχείς ελέγχους και να πιστοποιούν πρόστιμα και ποινές; Και με τι προσωπικό και πόρους θα το κάνουν αυτό; Αυτά είναι εύλογα ερωτήματα, που δεν έχουμε πάρει μέχρι στιγμής καμμία απολύτως απάντηση.

Το σχέδιο νόμου, λοιπόν, δεν εισάγει τίποτα νέο στην προστασία των προστατευόμενων αιγιαλών και παραλιών, τις λεγόμενες απάτητες παραλίες, οι οποίες όμως πρώτα πρέπει να χαρακτηριστούν. Μόνο αιγιαλοί και παραλίες εντός του εθνικού καταλόγου περιοχών του δικτύου «NATURA 2000» μπορούν να χαρακτηριστούν προστατευόμενοι. Ο περιορισμός αυτός, όμως, αφήνει απροστάτευτους αιγιαλούς και παραλίες που εντάσσονται σε άλλα σημαντικά καθεστώτα. Δεν είναι μόνο το «NATURA 2000», είναι οι περιφερειακές ζώνες, άλλες κατηγορίες προστατευόμενων περιοχών, μικροί υγρότοποι, δάση, δασικές εκτάσεις, περιοχές ειδικής προστασίας και ούτω καθεξής.

Ενώ προβλέπεται η ειδική περίπτωση που o αιγιαλός ή η παραλία βρίσκονται εντός αρχαιολογικού χώρου, oπότε προκρίνεται και η εφαρμογή της αρχαιολογικής νομοθεσίας έναντι άλλων διατάξεων -σωστά, ορθώς γίνεται κάτι τέτοιο-, δεν υπάρχει καμμία αντίστοιχη αναφορά στις πολύ συχνές περιπτώσεις όπου ο αιγιαλός ή η παραλία βρίσκονται εντός περιοχής δασικού χαρακτήρα. Οπότε θα πρέπει αντίστοιχα να θεωρηθεί ότι εφαρμόζεται η δασική νομοθεσία για την προστασία των δασικών οικοσυστημάτων που βρίσκονται στον αιγιαλό ή στην παραλία.

Φέρνετε, επίσης, ένα άρθρο για τις ποινικές κυρώσεις σε περιπτώσεις παρανομίας και νομοθετείτε ότι αυτό θα συμβαίνει σε περιπτώσεις υπέρβασης της σύμβασης παραχώρησης άνω του 50% της έκτασης υπό παραχώρηση. Δηλαδή –για να το καταλάβουμε- μέχρι το 49% της υπέρβασης δεν κάνετε τίποτα. Αφήνετε, δηλαδή, τα πάντα στο απυρόβλητο. Και δεν πάει καν κλιμακωτά: Έχει κάποιος εκατό τετραγωνικά, αν πάει εκατόν σαράντα εννέα, είναι εντάξει. Άλλο να πήγαινε από τα εκατό στα εκατόν πέντε, στα εκατόν δέκα, στα εκατόν δεκαπέντε στα εκατόν είκοσι και ούτω καθεξής. Άρα, με αυτόν τον τρόπο κλείνετε το μάτι στην παρανομία.

Όσον αφορά το άρθρο για το λιμάνι της Αλεξανδρούπολης. Το εν λόγω άρθρο επιχειρείται να υπερψηφιστεί με διάταξη τυπικού νόμου και δεν ακολουθείται η προβλεπόμενη νόμιμη διαδικασία. Επιπλέον, στρέφεται ευθέως ενάντια στο Ενωσιακό Δίκαιο. Και αυτό γιατί ο καθορισμός της θαλάσσιας ζώνης του λιμένα θα έπρεπε να συνοδεύεται από απαιτούμενες μελέτες για την στρατηγική εκτίμηση των επιπτώσεων στο περιβάλλον. Αποσιωπάται, επίσης, το γεγονός ότι η θαλάσσια ζώνη επεκτείνεται εντός του χαρακτηρισμένου ως δικτύου «NATURA 2000» και της θαλάσσιας περιοχής Θράκης που αποτελεί τόπο κοινοτικής σημασίας. Δηλαδή, εντός προστατευόμενης περιοχής με ευαίσθητο οικοσύστημα και ενώ εκκρεμεί η παραπομπή της χώρας μας στο ευρωπαϊκό δικαστήριο λόγω της μη εφαρμογής του θαλάσσιου χωροταξικού σχεδιασμού.

Όσον αφορά τη ρύθμιση για τα Δωδεκάνησα που κατηγορηθήκαμε ότι είμαστε υπερασπιστές της ιταλοκρατίας, να σας ενημερώσω ότι οι παραλίες που έχουν μεγάλο πλάτος -και που είναι πολλές στα Δωδεκάνησα, κυρίες και κύριοι συνάδελφοι και ειδικά στη Ρόδο- θα χάσουν μεγάλο μέρος τους που θα μετατραπεί αυτόματα σε ιδιωτική περιουσία του δημοσίου, θα περιέλθει στο ΤΑΙΠΕΔ και θα πουληθεί, φυσικά. Συνεπώς, έχουμε μεταφορά της κτηματικής ιδιοκτησίας από κοινόχρηστη –άνηκε στο λαό, σε όλους- σε ιδιωτική περιουσία του δημοσίου, που θα πωλείται κατά το δοκούν. Μεγάλες ξενοδοχειακές εγκαταστάσεις χιλιάδων τετραγωνικών μέτρων θα καταπατηθούν επί της υφιστάμενης ζώνης παραλίας, αλλά και ιδιώτες που θα προσπαθήσουν να κατοχυρώσουν ένα status quo αυθαιρεσίας τα τελευταία χρόνια για να μπορέσουν με αυτήν τη διάταξη, όχι απλά να νομιμοποιήσουν τις αυθαιρεσίες τους, αλλά να αποκτήσουν και ιδιοκτησία. Δεν είναι τυχαίο, επίσης, ότι σε καμμία περίπτωση που συστάθηκε από το κράτος ούτε ανακλήθηκε ούτε επιλύθηκε το θέμα αυτό, διότι ο απώτερος σκοπός ήταν ο αποχαρακτηρισμός των μεγάλων αυτών εκτάσεων ώστε να περιέλθουν στην ιδιωτική περιουσία του δημοσίου.

Τέλος, οι ρυθμίσεις που αφορούν το δημογραφικό και την κοινωνική πολιτική έχουν, προφανώς, ένα θετικό πρόσημο, ένα θετικό χαρακτήρα, αλλά συνεχίζουν να βρίσκονται στον πυρήνα μιας επιδοματικής πολιτικής που σε καμμία περίπτωση δεν λύνει τα προβλήματα, αφού ούτε το δημογραφικό θα λύσει -όταν τα βρεφικά είδη διπλασιάζονται και το κόστος ζωής είναι δυσθεώρητο- ούτε το ζήτημα της στέγης θα λυθεί με προγράμματα ανακαινίσεων.

Απαιτείται, κατά την άποψή μας, άμεσος σχεδιασμός και υλοποίηση εξειδικευμένων και συγκεκριμένων μέτρων που θα αποβλέπουν στη δημιουργία και ενίσχυση των κοινωνικών υποδομών, στην ενίσχυση του εισοδήματος των πολιτών, στην επίλυση του προβλήματος εύρεσης οικονομικά προσιτής και αξιοπρεπούς στέγης και στην αξιολόγηση αυτών των μέτρων ανά τακτά χρονικά διαστήματα.

Θα κλείσω με τα άρθρα για τις εφημερίες των γιατρών, για το αγροτικό πετρέλαιο και τις ενεργειακές διατάξεις.

Για τις εφημερίες των γιατρών, κύριε Πρόεδρε, καταθέσαμε τροπολογία στην ίδια λογική, αλλά με πιο θετικό πρόσημο, γιατί αυτό που λέμε εμείς είναι να μην φορολογούνται οι εφημερίες των ήδη χαμηλά αμειβόμενων γιατρών στο σύνολο των αποδοχών τους, αλλά ξεχωριστά, γιατί με τον τρόπο που το φέρνετε αυτό αλλάζει η κλίμακα, με αποτέλεσμα αυτό να είναι δώρο άδωρο. Γιατί δεν το κάνετε δεκτό αυτό;

Για το αγροτικό πετρέλαιο, να πω μόνο ότι αποτελεί πάγιο αίτημα των αγροτών η μονιμότητα του μέτρου. Δηλαδή αγροτικό αφορολόγητο πετρέλαιο και όχι έκτακτη επιστροφή του ειδικού φόρου κατανάλωσης για συγκεκριμένη καλλιεργητική περίοδο, που τη θεωρούν ψίχουλα οι αγρότες συγκριτικά με τα συνολικά αυξημένα κόστη παραγωγής και αυξημένα κόστη ενέργειας που έχουν να διαχειριστούν. Ο εν συνόλω διχασμός, που επιχειρείται από την πλευρά της Κυβέρνησης, ότι ή θα είστε με τον τουρισμό και την ανάπτυξη και την επιχειρηματικότητα ή θα είστε με το περιβάλλον και την προστασία του περιβάλλοντος, είναι κατά την άποψή μας πλήρως επίπλαστος.

Η κλιματική κρίση, αγαπητοί συνάδελφοι, έχει δείξει τα δόντια της και αν συνεχίζουμε να κλείνουμε τα μάτια απέναντι σε αυτό, θα το πληρώσουμε πολύ ακριβά, ακριβώς όπως το πληρώσαμε το περασμένο καλοκαίρι. Δεν υφίσταται, λοιπόν, καμμία λογική και ουσιαστική ανάπτυξη εάν δεν συμπεριλαμβάνει την προστασία του περιβάλλοντος.

Και επειδή αναφερόμαστε σε ένα νομοσχέδιο για τον αιγιαλό, θα μας πάρει το κύμα όλους έτσι όπως πάμε, αν δεν λάβουμε μέτρα. Θα μας πάρει, κυριολεκτικά και μεταφορικά, το κύμα.

Κλείνω λέγοντας ότι καταψηφίζουμε το παρόν σχέδιο νόμου.

Εάν θέλετε όμως, κύριοι της Κυβέρνησης, να ψηφίζουμε τα νομοσχέδιά σας, να φέρνετε καλύτερα νομοσχέδια. Και αν θέλετε να μας κάνετε κριτική, αλλά και να μας νουθετήσετε για τον τρόπο που ψηφίζουμε αυτά τα νομοσχέδια, καλύτερα να κοιτάξετε προς τη δική σας πλευρά των Βουλευτών και να ρωτήσετε αυτούς γιατί δεν ψηφίζουν τα δικά σας νομοσχέδια.

Ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ζαμπάρα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και πέντε συνοδοί εκπαιδευτικοί από το 10ο Δημοτικό Σχολείο Κορυδαλλού, (δεύτερο τμήμα).

Η Βουλή σάς καλωσορίζει.

Στο σημείο αυτό, παρακαλώ να κλείσει το ηλεκτρονικό σύστημα.

Τον λόγο έχει ο ειδικός αγορητής από το ΠΑΣΟΚ, ο κ. Παρασκευάς Κουκουλόπουλος.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τιμήσαμε -πριν ξεκινήσουμε- τη μνήμη των νεκρών, αλλά νομίζω ότι χωρίς, όχι επαρκή αλλά χωρίς καμμία αιτιολόγηση, η κυβερνητική πλειοψηφία απέρριψε την πρότασή μας, την πρόταση του ΠΑΣΟΚ, που υποβλήθηκε στη Διάσκεψη των Προέδρων, αλλά και στην Αίθουσα του Κοινοβουλίου από τους Κοινοβουλευτικούς μας Εκπροσώπους -και από τη Γραμματέα της Κοινοβουλευτικής μας Ομάδας στη Διάσκεψη των Προέδρων- την πρόταση η σημερινή μέρα να μάς βρει μαζί με την ελληνική κοινωνία και να συζητάμε αποκλειστικά για τα Τέμπη. Όχι σε μια αδιέξοδη συζήτηση όπου θα γίνεται διαγκωνισμός περιγραφών, αλλά σε μια εκδήλωση, πραγματικά, τιμής και μνήμης στους νεκρούς, στο δράμα των οικογενειών τους που συνεχίζεται αδιάκοπο, αλλά και στην ανάγκη να υπάρξει αλήθεια. Είναι χρέος όχι μόνο στη μνήμη των νεκρών και στις οικογένειές τους, είναι χρέος, επίσης, στη νέα γενιά που είχε κατακλύσει τους δρόμους ένα χρόνο πριν, αιφνιδιάζοντας τους πάντες -και εμάς όλους- σε μια ειρηνική βουβή διαμαρτυρία, υψώνοντας ένα πελώριο «γιατί».

Το απαντήσαμε ως πολιτικό σύστημα, κύριοι της Κυβέρνησης; Όχι είναι η απάντηση. Έχει απαντηθεί αυτό το πελώριο «γιατί» της νέας γενιάς; Όχι. Αυτήν την ευκαιρία τη χάσαμε σήμερα. Από την πλευρά μας, βέβαια -θα ακολουθήσουν και άλλοι ομιλητές και ο Κοινοβουλευτικός μας Εκπρόσωπος- θα προσπαθήσουμε όσο γίνεται να καλύψουμε αυτό το κενό, παράλληλα με τον αγώνα που δίνουμε κάθε μέρα στην εξεταστική για να λάμψει η αλήθεια, κόντρα σε κάθε προσπάθεια συγκάλυψης που, δυστυχώς, διακρίνει την κυβερνητική πλειοψηφία.

Κυρίες και κύριοι συνάδελφοι, συζητάμε σήμερα ένα ακόμα νομοσχέδιο, το οποίο είναι ένα ακόμα δείγμα της επαναλαμβανόμενης πρακτικής κακής νομοθέτησης που διακρίνει την Κυβέρνηση. Το μισό νομοσχέδιο δεν μπήκε ποτέ στη διαβούλευση. Μπήκαν σε διαβούλευση τριάντα δύο άρθρα και θα κληθούμε σήμερα ή αύριο -όταν ολοκληρωθεί η συνεδρίαση- να ψηφίσουμε σχεδόν τα διπλάσια, εξήντα τρία στο σύνολο, μαζί με αυτά που κατατέθηκαν ως τροπολογίες. Το μισό νομοσχέδιο, δηλαδή, είναι εκτός διαβούλευσης. Αυτό τα λέει όλα.

Μας απάντησε ο Υπουργός σε αυτή μας την επισήμανση, στην πρώτη συνεδρίαση: «Μα, έχετε αντίρρηση να ψηφίσετε τις αυξήσεις στα επιδόματα μητρότητας ή τις αυξήσεις στους γιατρούς στις εφημερίες και μια σειρά άλλες διατάξεις;».

Η απάντησή μας, κύριε Υπουργέ, είναι απλή. Η διαβούλευση είναι μία καινοτόμα και δημοκρατική επιλογή, που εισήγαγε το ΠΑΣΟΚ με την κυβέρνηση του Γιώργου Παπανδρέου, πριν δεκατρία-δεκατέσσερα χρόνια και απευθύνεται στους πολίτες, δεν απευθύνεται σε εμάς. Τα κόμματα καλούμαστε ή έχουμε υποχρέωση, εάν θέλετε, να αξιολογούμε το προϊόν της διαβούλευσης. Είναι, όμως, βήμα στην κοινωνία η διαβούλευση, δεν είναι για τα κόμματα. Στους πολίτες να απαντήσετε, που τους στερήθηκε η δυνατότητα να τοποθετηθούν σε μια σειρά άρθρων. Είναι μία επιλογή που βαθαίνει τη δημοκρατία, βοηθάει πραγματικά τη βελτίωση του πολιτικού συστήματος και τον κομματικό λόγο, γιατί δεν είναι κενός περιεχομένου και μακριά από τους πολίτες.

Αυτό είναι που δεν έχετε καταλάβει και θα σας πω ένα παράδειγμα, επειδή προβάλλει η Κυβέρνηση ως απάντηση θετικές διατάξεις, που θα τις ψηφίσουμε, όπως το επίδομα μητρότητας, λέγοντάς μας ρητορικά: «Γιατί το καταψηφίζετε;». Είναι αυτό στη διαβούλευση, το αγροτικό πετρέλαιο, οι επιστροφές στους αγρότες; Γιατί δεν μπήκε σε διαβούλευση; Θα μου πείτε, είναι αιφνιδιασμός; Όχι, δεν λέω ότι είναι αιφνιδιασμός. Αυτό που μπαίνει στο νομοσχέδιο υπάρχει ως εξαγγελία στη συνάντηση του Πρωθυπουργού με τους αγρότες. Γιατί δεν μπήκε ως διάταξη, για να δούμε τι λέει η κοινωνία;

Είναι βέβαιο από την επαφή που έχουμε όλοι -δεν έχει μονοπώλιο γνώσης κανένας μας-, είναι δεδομένο από τις επαφές που έχουμε όλοι μας με την ελληνική κοινωνία και ιδιαίτερα με τον αγροτικό κόσμο ότι τα σχόλια θα έθεταν με έμφαση το αγροτικό πετρέλαιο στην Αγγλία, μια ευρωπαϊκή πρακτική, στην οποία πρέπει επιτέλους να μπει και η Ελλάδα, αντί των διαρκών επιστροφών δίκην επιδομάτων. Αυτή είναι η αξία της διαβούλευσης.

Από εκεί και πέρα, βέβαια, υπάρχουν και νομοτεχνικά ζητήματα. Η δομή του νομοσχεδίου πάσχει από πλευράς νομοθέτησης και έχουμε δύο εκθέσεις, οι οποίες δεν πρόλαβαν να αξιολογηθούν ούτε καν στην επιτροπή. Η Επιστημονική Υπηρεσία της Βουλής ανήρτησε την έκθεσή της χθες το βράδυ και ο Συνήγορος του Πολίτη έστειλε μία έκθεση, την οποία εμείς βέβαια παρουσιάσαμε στην επιτροπή χθες στην τελευταία συνεδρίαση. Δεν την είχαν πάρει ούτε καν τα μέλη της επιτροπής. Αμφότερες οι εκθέσεις, του Συνηγόρου του Πολίτη και της Επιστημονικής Υπηρεσίας, θέτουν σοβαρά ζητήματα ασάφειας δικαίου που προκύπτουν από τον νόμο, γιατί αντικαθίσταται στο 50% ο βασικός νόμος που ορίζει αιγιαλό, παραλία, παλιές παραλίες κ.λπ., ο ν.2971/2001, αλλά και πάρα πολλές διατάξεις εισάγονται και ισχύουν παράλληλα με διατάξεις του ν.1650/1986, που είναι εμβληματικός νόμος, ο νόμος-θεμέλιο για την προστασία του περιβάλλοντος, πάνω στον οποίο πατούν όλα τα επόμενα νομοθετήματα.

Είναι πολύ οξυδερκείς και τεκμηριωμένες οι παρατηρήσεις και της Επιστημονικής Υπηρεσίας της Βουλής και του Συνηγόρου του Πολίτη και δεν υπάρχει κανένας λόγος να επιμείνω παραπάνω. Βέβαια, η Κυβέρνηση είναι γνωστό ότι έχει κακές σχέσεις με τις ανεξάρτητες αρχές, έχει μια δυσανεξία γενικά με τις ανεξάρτητες αρχές, οπότε κανείς μπορεί να φανταστεί τι επιφυλάσσει στις παρατηρήσεις του Συνηγόρου του Πολίτη.

Αυτό, όμως, το οποίο ανέδειξε η συζήτηση είναι και αυτό που θέλω να γνωρίζει η Εθνική Αντιπροσωπεία, διότι αυτό το νόημα έχει η συμμετοχή εισηγητών και ομάδων Βουλευτών από κάθε κόμμα στις επιτροπές, να γίνεται δηλαδή κοινωνός όλο το Σώμα, όλη η Εθνική Αντιπροσωπεία, όλης της διαδικασίας που προηγήθηκε στις επιτροπές. Υπήρξε, λοιπόν, ένα κορυφαίο ζήτημα στις επιτροπές. Προσήλθαν φορείς, δεκαεννέα στον αριθμό, και με μία εξαίρεση, που ήταν η Ένωση Ξενοδόχων, όλοι οι άλλοι έθεσαν σοβαρά ζητήματα και σοβαρότατες αντιρρήσεις για το νομοσχέδιο. Περιβαλλοντικές οργανώσεις, πολίτες για ελεύθερες παραλίες, «κίνημα πετσέτας», τοπική αυτοδιοίκηση, μικρομεσαίοι, εστίαση, από παντού υπήρξε σοβαρή κριτική στο νομοσχέδιο.

Η Κυβέρνηση απάντησε, δια του Υπουργού, στην τρίτη συνεδρίαση. Με πρωτοφανή τρόπο επιτέθηκε στις οικολογικές οργανώσεις. Δεν τις κατηγοριοποιώ, το είπα και χθες, απλά είναι κάποιες από αυτές τις οργανώσεις που είναι κυριολεκτικά εμβληματικές για τη χώρα και έχουν όνομα και κύρος διεθνώς.

Οι δεκαοκτώ οργανώσεις, λοιπόν, που με κοινό τους υπόμνημα έκαναν σοβαρές παρατηρήσεις για το νομοσχέδιο, αντιμετωπίστηκαν με έναν τρόπο απαξιωτικό από τον κύριο Υπουργό. Τους χαρακτήρισε επιπόλαιους, ανεύθυνους και είπε ότι στερούνται σοβαρότητας.

Συμπεριφέρεστε, κύριε Υπουργέ, σαν να είστε μια Κυβέρνηση σοφών που τα ξέρετε όλα. Δεν έχετε, όπως κανένας δεν το έχει, το μονοπώλιο της γνώσης. Ένα μονοπώλιο ασκείτε -δεν ξέρω για πόσο ακόμα- αυτό στα μέσα ενημέρωσης. Το μονοπώλιο στην ενημέρωση υπάρχει, αλλά στη γνώση επ’ ουδενί!

Κατά συνέπεια, λοιπόν, νομίζω ότι θα πρέπει να αλλάξετε τακτική και πρακτική, πόσω μάλλον που το νομοσχέδιο ατυχώς, αντί για αύριο, συζητιέται σήμερα, σε μια μέρα που δεν περιποιεί τιμή γενικότερα για τους θεσμούς και την πατρίδα και ειδικότερα για τη συγκεκριμένη Κυβέρνηση.

Ήδη, αυτά που ανέφερα με την ακρόαση φορέων δείχνουν ουσιαστικά και ποιες είναι οι βασικές μας αντιρρήσεις. Θέσαμε τρεις βασικές αντιρρήσεις, τέσσερις, εάν θέλετε, στην αρχή, από την πρώτη μέρα του νομοσχεδίου, κυρίες και κύριοι συνάδελφοι. Δυστυχώς, οι πολύωρες συνεδριάσεις της επιτροπής ενίσχυσαν αυτές τις επιφυλάξεις και αντιρρήσεις μας, αντί να τις διασκεδάσουν, πλην μίας, για την οποία κάτι περιμένουμε και τότε θα το αναγνωρίσουμε. Εμείς δεν διστάζουμε να αναγνωρίζουμε, εάν υπάρχουν θετικές εξελίξεις.

Έχουμε, λοιπόν, και λέμε: Πρώτον, αυτό το νομοσχέδιο υποτίθεται ότι προσπαθεί να απαντήσει στο κίνημα των πολιτών για ελεύθερες παραλίες, το «κίνημα της πετσέτας», όπως έχει ονομαστεί, και αυτό το κάνει με δυσμενείς, τελικά, για το περιβάλλον διατάξεις, αφαιρώντας κάθε είδους αρμοδιότητα αλλά και πόρους από την τοπική αυτοδιοίκηση. Ρωτήσαμε εμφατικά στην επιτροπή: Δηλαδή, για ό,τι συμβαίνει στο επίπεδο της αυθαιρεσίας και της ανομίας στις ελληνικές παραλίες υπεύθυνη είναι η αυτοδιοίκηση; Δεν απαντήθηκε ποτέ. Παρ’ όλα αυτά, η αφαίρεση πόρων και αρμοδιοτήτων παραμένει.

Εδώ υπάρχει ένα μείζον ζήτημα, κυρίες και κύριοι συνάδελφοι. Δεν είναι η πρώτη φορά που αφαιρεί πόρους και αρμοδιότητες η σημερινή Κυβέρνηση. Πρόσφατη είναι η ιστορία με την «ΑΝΑΠΛΑΣΗ Α.Ε.» και έρχεται και η υπόθεση των Δημοτικών Επιχειρήσεων Ύδρευσης και Αποχέτευσης, όπου φαίνεται ότι οι δήμοι θα αποστερηθούν μία από τις πιο βασικές, από τις ιστορικότερες αρμοδιότητες τους -η άλλη είναι η καθαριότητα-, την ύδρευση και την αποχέτευση, με τις υπερ-ΔΕΥΑ σε επίπεδο περιφέρειας, οι οποίες περισσότερο θα συνομιλούν, θα ελέγχονται και θα διοικούνται από το κεντρικό κράτος και όχι από την αυτοδιοίκηση. Είναι μια αντίληψη ολόκληρη, η οποία μας βρίσκει απέναντι. Δεν είναι μία συνδικαλιστική προσέγγιση, κύριε Υπουργέ, είναι ζήτημα αρχής.

Πρώτα απ’ όλα, ο συγκεντρωτισμός γενικότερα και η καχεξία των αποκεντρωμένων θεσμών είναι η βασική ειδοποιός διαφορά μας από το σύγχρονο κράτος, όπως αυτό υπάρχει σε όλες τις ανεπτυγμένες χώρες. Αυτό είναι το ένα ζήτημα.

Ερώτημα: Ενισχύεται αυτή η ανάγκη για περισσότερη αποκέντρωση και αυτοδιοίκηση στις ημέρες μας, ναι ή όχι; Η απάντηση είναι ναι. Το μεγάλο μέτωπο της κλιματικής αλλαγής και των ανισοτήτων χρειάζονται την αυτοδιοίκηση και της δίνουν ρόλο. Έχει ρόλο η αυτοδιοίκηση πολύ πιο ισχυρό, εάν θέλετε, από ό,τι είχε στο παρελθόν, σε όλη την ανθρωπότητα στα δύο μεγάλα μέτωπα της εποχής. Στο συγκεκριμένο νομοσχέδιο μας χρειάζεται πολλαπλά.

Ποιος είναι ελέφαντας στο δωμάτιο σε αυτό το νομοσχέδιο; Ο υπερτουρισμός, αλλά βέβαια στο βάθος του δωματίου υπάρχει και η κλιματική αλλαγή.

Ο υπερτουρισμός πώς αντιμετωπίζεται; Έχουμε υπ’ όψιν μας κανένα κεντρικό κράτος που έχει σηκωθεί όρθιο να αντιμετωπίσει το φαινόμενο του υπερτουρισμού; Δύσκολα θα μπορέσουμε να βρούμε. Μπορούμε, όμως, να σημειώσουμε το κίνημα στη Βαρκελώνη, στο Άμστερνταμ, πρόσφατα στη Φλωρεντία και σε μια σειρά άλλων μικρότερων πόλεων που όρθωσαν οι τοπικές κοινωνίες ανάστημα στο φαινόμενο του υπερτουρισμού.

Παρ’ ότι υπάρχουν τα οφέλη τα πρόσκαιρα για τον τοπικό πληθυσμό, αναγκάστηκαν οι τοπικές αρχές να κινητοποιηθούν πιεζόμενες από τους πολίτες, οι οποίοι καταλαβαίνουν ότι εξοστρακίζονται σιγά-σιγά είτε από τα κέντρα των πόλεων είτε αλλοιώνεται ο τρόπος ζωής τους και απαλλοτριώνονται τα δικαιώματά τους που τα θεωρούσαν ως αυτονόητα.

Και υπάρχουν πολλές και ενδιαφέρουσες εξελίξεις. Εξ ου και σε μια σειρά χώρες, αυτές που έχουν και το αποκεντρωμένο πρότυπο, οι αυτοδιοικούμενες που ονόμαζα νωρίτερα, έχει ρόλο σοβαρό και πρώτο σε πολλές χώρες, κυρίαρχο στα Airbnb, όπως πρότεινε ο Νίκος Ανδρουλάκης προχθές στην επίκαιρη επερώτηση στον Πρωθυπουργό, να έχει πρωταγωνιστικό ρόλο η αυτοδιοίκηση στα Airbnb. Και, βέβαια, έχουν μπει μπροστά και στο φαινόμενο του υπερτουρισμού όχι μόνο για το θέμα του Airbnb, αλλά γενικότερα για τον τρόπο ζωής, για την ομαλή συνύπαρξη ντόπιων και τουριστών και πάει λέγοντας.

Να σας το πω με πολύ απλό τρόπο: Ο εκπρόσωπος των πολιτών για ελεύθερες παραλίες της Πάρου που τον καλέσαμε, που υποτίθεται εκπροσωπούσε αυτούς για τους οποίους γίνεται το νομοσχέδιο, το πρώτο που είπε ο συγκεκριμένος εκπρόσωπος είπε ήταν ένα γιατί. Είπε: Γιατί, κύριοι της Κυβέρνησης, αφαιρείτε αρμοδιότητες από τους δήμους; Εμείς τον δήμο έχουμε κοντά και αυτός γνωμοδοτεί σε εμάς για αυτά που εμείς ζητάμε. Γιατί τον βγάζετε από το κάδρο των ευθυνών; Είπε με ένα απλό τρόπο όλο αυτό που περιγράφω.

Το νομοσχέδιο δεν είναι μόνο κατά της αυτοδιοίκησης, αλλά βλάπτει σοβαρά το περιβάλλον με τα τριάντα μέτρα που καταργεί ανοίγοντας κερκόπορτες για δόμηση σύνθετων καταλυμάτων, όπως λέει και ο Συνήγορος του Πολίτη. Μειώνει τα πέντε μέτρα μεταξύ κατάληψης και αιγιαλού, δηλαδή από πέντε τα κάνει τέσσερα. Ορίζει διαφορετικά το 50% της παραχωρούμενης έκτασης την παραλία, γιατί συμπεριλαμβάνει πλέον και βραχώδεις εκτάσεις, οπότε μένει το φιλέτο για παραχώρηση και το 50% που είναι βράχια μένει για την πετσέτα και την ελεύθερη κατάληψη. Για πρώτη φορά δίνει δικαίωμα κοινής χρήσης σε πολύ μικρές παραλίες, που ήταν πάντα ελεύθερες για τους πολίτες μόνο, όμως, στα ξενοδοχεία. Εξοστρακίζει σε πολλές περιπτώσεις και κάνει πολύ δύσκολη δουλειά των ελευθεροεπαγγελματιών, κυρίως της εστίασης, γιατί επιφυλάσσει μια γαλαντόμα συμπεριφορά απέναντι στα συγκροτήματα Airbnb και στα ξενοδοχεία και μια απόλυτα μίζερη έως εχθρική αντιμετώπιση στους μικρομεσαίους όλης της χώρας, αποπνέοντας μια συγκεκριμένη αντίληψη, η οποία δεν παραβιάζει απλά τη Συμφωνία της Βαρκελώνης, που έχει συμπεριληφθεί εν τω μεταξύ στο Ενωσιακό Δίκαιο, αλλά παραβιάζει και την κοινή λογική.

Τέλος, σε αυτό το νομοσχέδιο, κυρίες και κύριοι συνάδελφοι –και μιλάω μόνο για τον πυρήνα του - παραβιάζει την κοινή λογική γιατί μπαίνουν σοβαρά ζητήματα στην εφαρμογή του αναθέτοντας δαπάνες στις Κτηματικές Υπηρεσίες για τις οποίες ο κύριος Υπουργός αναγνώρισε ότι είναι ιδιαίτερα υποστελεχωμένες. Η Χαλκιδική φανταστείτε έχει μόνον έναν υπάλληλο στη Κτηματική Υπηρεσία, στο Αιγαίο ολόκληρο με τη μεγάλη διάχυση που υπάρχει λόγω του νησιωτικού χαρακτήρα, υπάρχουν τρεις υπάλληλοι μόνο. Και δεν είναι μόνο οι δημοπρασίες που θα κάνουν, αλλά είναι και ο έλεγχος που πρέπει να οργανώνουν αυτοί οι άνθρωποι. Θα ενισχυθούν μέσω ΤΑΙΠΕΔ με συμβάσεις με ιδιώτες μηχανικούς και δικηγόρους -κάτι τέτοιο μας είπε ο Υπουργός- μέχρι να πληρωθούν οι θέσεις με διαγωνισμούς. Εν τω μεταξύ, ζητάει από τους δήμους να επικουρούν και θα μετακινήσει κόσμο από τις περιφέρειες διάφορα θα, θα, θα, που δημιουργούν ένα περιβάλλον έντονης αβεβαιότητας για το κατά πόσον θα εφαρμοστεί αυτός ο νόμος.

Σε κάθε περίπτωση, κυρίες και κύριοι συνάδελφοι, αυτά είναι τα βασικά ζητήματα. Το ζήτημα της εφαρμογής, το ζήτημα της συμπεριφοράς στους μικρομεσαίους που είπα, το περιβάλλον και η αυτοδιοίκηση είναι λόγοι επαρκείς για τους οποίους προφανώς εμείς δεν μπορούμε να ψηφίσουμε το νομοσχέδιο.

Ξέρουμε τον αντίλογο της Κυβέρνησης και για αυτό, κύριε Υπουργέ, αντί άλλων επιχειρημάτων θα σας διαβάζω πέντε σειρούλες: «Το μοναδικό ελληνικό περιβάλλον είναι ένας πλούτος, τον οποίο δεν έχουμε δικαίωμα να καταναλώσουμε, αλλά υποχρέωση να διατηρήσουμε. Ο φυσικός πλούτος της πατρίδας μας είναι σήμερα ειδικά το μεγάλο μας ανταγωνιστικό πλεονέκτημα. Η μόνη έξυπνη αναπτυξιακή πολιτική για την Ελλάδα είναι αυτή που σέβεται το περιβάλλον και την ποιότητα ζωής. Δεν είναι μόνο υποχρέωσή μας απέναντι στις επόμενες γενεές, αλλά και μια μοναδική ευκαιρία να κάνουμε τη ζωή μας καλύτερη. Ημέρα Περιβάλλοντος 2019…» -5 Ιουνίου λίγο πριν τις εκλογές- «…Κυριάκος Μητσοτάκης».

Συγκρίνετε αυτή τη δήλωση με αυτά που φέρατε σήμερα για νομοθέτηση. Είναι καιρός να αντιληφθείτε ότι αυτές οι συμπεριφορές που άλλα λέμε πριν και άλλα λέμε μετά τις εκλογές τι χάσμα δημιουργούν με την κοινωνία και κυρίως με τη νέα γενιά για να κλείσω με αυτό το οποίο ξεκίνησα.

Είναι, λοιπόν, υποχρέωσή μας σήμερα να σταθούμε απέναντι σε αυτό το νομοσχέδιο και να το καταψηφίσουμε επί της αρχής, άσχετα αν ψηφίζουμε αρκετές από τις διατάξεις του. Νομίζω έγινε σαφές από την επιτροπή ποιες είναι αυτές.

Όμως, έχουμε υποχρέωση, όπως είπα, να βάλουμε τα πράγματα στη θέση τους, να ζητήσουμε περισσότερο αυτοδιοίκηση, να ζητήσουμε απόλυτο σεβασμό στο περιβάλλον και αρμονική συνύπαρξη επιχειρηματικότητας, τουρισμού και σεβασμού στο περιβάλλον και να πούμε αυτό που δεν λέτε εσείς, κύριε Υπουργέ, και με αυτό θα τελειώσω: Για εμάς ο τουρισμός δεν είναι ο τουρισμός για το βραχιολάκι στα οργανωμένα συγκροτήματα μόνο, στον οποίο φαίνεται καθαρά ότι επενδύετε συστηματικά για λόγους εσόδων και εξυπηρέτησης μεγάλων συμφερόντων. Ο τουρισμός, το τουριστικό προϊόν, είναι ο ήλιος και η θάλασσα από τη μια, είναι και ο τρόπος ζωής μας, από την άλλη, το διατροφικό μας πρότυπο, είναι η σύνθεση του τουρισμού με τον πρωτογενή τομέα, είναι ο ενεργός ρόλος των πολιτών και της αυτοδιοίκησης. Αυτό είναι μια ολοκληρωμένη και συγκεκριμένη διαφορετική οπτική στην οποία πιστεύουμε. Γι’ αυτό και λέμε «όχι» επί της αρχής στο συγκεκριμένο νομοσχέδιο.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Τον λόγο έχει η ειδική εισηγήτρια από το Κομμουνιστικό Κόμμα Ελλάδας κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Ένας χρόνος από το μεγάλο προδιαγεγραμμένο έγκλημα στα Τέμπη και τον άδικο θάνατο πενήντα επτά ανθρώπων στις ράγες της εγκληματικής πολιτικής του κόστους-οφέλους. Ένας χρόνος μετά από το τρένο που δεν έφτασε ποτέ και σε κάθε γωνιά της Ελλάδας διατρανώνουμε αποφασιστικά ότι δεν θα επιτρέψουμε να συγκαλυφθούν οι ευθύνες για το έγκλημα αυτό.

Το σύνθημα που γεννήθηκε στις πρωτόγνωρες κινητοποιήσεις που πυροδότησε το έγκλημα στα Τέμπη «Ή τα κέρδη τους ή οι ζωές μας» ακούγεται παντού ως απαίτηση στην αποδεδειγμένα κατάπτυστη προσπάθεια συγκάλυψης των ευθυνών και των ενόχων από την Κυβέρνηση και άλλους μηχανισμούς. Ναι, προσπαθούν να συγκαλύψουν την εγκληματική πολιτική της Ευρωπαϊκής Ένωσης και όλων των κυβερνήσεων που υλοποίησαν την πολιτική που όλα τα μετράει με το κέρδος.

Γι’ αυτό το Κομμουνιστικό Κόμμα Ελλάδας, ειδικά μετά τις τελευταίες εξελίξεις, δηλαδή την έκδοση βουλεύματος από το Συμβούλιο Εφετών Λάρισας με βάση το οποίο εγκρίθηκε η διαβίβαση της δικογραφίας προς τη Βουλή και της αποστολής της δικογραφίας, ζητάμε την άμεση συνεδρίαση της εξεταστικής επιτροπής. Το οφείλουμε στους πενήντα επτά νεκρούς.

Ωστόσο, στις ίδιες ράγες συντρίβεται κάθε δικαίωμα και ανάγκη των εργαζομένων και των οικογενειών τους. Οι μισθοί εξαϋλώνονται από την ακρίβεια, οι δημόσιες δομές υγείας βρίσκονται στο κόκκινο, η μόρφωση και οι σπουδές μετατρέπονται όλο και περισσότερο σε ακριβοπληρωμένο εμπόρευμα.

Οι εργαζόμενοι δίκαια σήμερα απαντούν με απεργία και είναι στους δρόμους. Η καρδιά και ο νους μας είναι μαζί τους. Γι’ αυτό εκφράζουμε και τη διαμαρτυρία μας ότι σήμερα, ημέρα απεργίας, που η θέση μας είναι μαζί με τον αγωνιζόμενο λαό, μπήκε το νομοσχέδιο εμπορευματοποίησης των αιγιαλών και παραλιών της πατρίδας μας, ενώ θα μπορούσε να συζητηθεί αύριο.

Όμως, βιάζεστε να παραδώσετε βορά στην κερδοφορία των μεγαλοξενοδόχων παραλίες και αιγιαλό που έχει μείνει ελεύθερος για τον λαό. Βέβαια, την εμπορευματοποίηση των παραλιών και την παράδοσή τους στο τουριστικό και κατασκευαστικό κεφάλαιο τα έχουν υπηρετήσει όλες οι μέχρι σήμερα κυβερνήσεις. Γι’ αυτό έχουμε περιφραγμένες παραλίες σε βάρος των δικαιωμάτων των εργαζομένων των λαϊκών στρωμάτων που αδυνατούν να καταβάλουν μεγάλα αντίτιμα.

Τι επιπλέον, όμως, κάνει αυτό το νομοσχέδιο της Κυβέρνησης; Διευρύνει την επιχειρηματική εκμετάλλευση σε περισσότερες παραλίες και ως προς την έκτασή τους. Ταυτόχρονα, διευκολύνει και επιταχύνει τη συγκέντρωση χρήσης της παραλίας σε μεγάλους ομίλους. Έτσι, αναγορεύει σε ακόμα ακριβότερο εμπόρευμα την παραλία και δυσκολεύει ακόμα περισσότερο τα εργατικά λαϊκά στρώματα από το να απολαμβάνουν τα δικαιώματά τους στην αναψυχή, την άθληση, την ξεκούραση.

Πρόσθετες αρνητικές επιπτώσεις θα έχει και στο περιβάλλον, απειλώντας παράλιες ζώνες με ιδιαίτερη οικολογική και περιβαλλοντική αξία.

Επιπτώσεις θα έχει και στον κλάδο της εστίασης, αφού ταβέρνες μπροστά και κοντά στις ελεύθερες παραλίες θα έχουν πρόβλημα. Δεν γκρεμίζετε, λοιπόν, σύρματα και εμπόδια για ελεύθερες παραλίες για τον λαό, αλλά βάζετε ακόμα περισσότερα. Γι’ αυτό είναι βαθιά αντιλαϊκό και αντιδραστικό. Το κεφάλαιο ευνοεί, στηρίζετε τα προνόμια και τα κέρδη του. Τον λαό τον φτωχοποιείτε ακόμα πιο πολύ σε βιοτικό επίπεδο και σε δικαιώματα που είχε μέχρι σήμερα.

Δεν είναι τυχαίο ότι το νομοσχέδιο έχει ξεσηκώσει θύελλα αντιδράσεων από περιβαλλοντικές οργανώσεις, τοπικούς φορείς, σωματεία και συνδικάτα. Είναι χαρακτηριστικό ότι αλλάζετε τον ορισμό της παραλίας προς το χειρότερο και τον αποστεώνετε, αφαιρώντας την εξής πρόταση, ότι «είναι ουσιώδες στοιχείο του φυσικού περιβάλλοντος της χώρας που προστατεύεται από την πολιτεία, καθώς και ο κοινόχρηστος χαρακτήρας του…». Τι δείχνει αυτό; Την παραπέρα υποβάθμιση της περιβαλλοντικής αξίας της παράκτιας ζώνης και την παραπέρα εμπορευματοποίησή της, εξαφανίζοντας οποιονδήποτε χαρακτήρα της ως κοινόχρηστο αγαθό.

Επίσης, παραχωρείτε σε επιχειρηματίες αιγιαλό και παραλία που είναι ακόμα και μέσα σε αρχαιολογικούς χώρους. Ε, είναι ντροπή!

Ταυτόχρονα, εισάγετε έναν θολό ορισμό για απάτητες παραλίες που δεν έχει αντίκρισμα. Εξάλλου, αν διαβάσει κανείς την έκθεση της Επιστημονικής Υπηρεσίας της Βουλής, βάζει πάρα πολλά ερωτηματικά και προβληματισμό για τις ασάφειες του νομοσχεδίου.

Όμως, δεν σταματάτε εκεί, επεμβαίνετε στις παραλίες στα Δωδεκάνησα και λέτε ότι εξισώνονται νομοθετικά με την υπόλοιπη Ελλάδα. Μάλιστα, μας κουνήσατε και το δάχτυλο ότι όποιος διαφωνεί, θέλει να διαιωνίζεται το καθεστώς της ιταλοκρατίας. Και όμως, ήταν η μόνη περιοχή που είχε Κτηματολόγιο. Το είχαν φτιάξει οι Ιταλοί και το κράτησαν όλες οι κυβερνήσεις και η Κυβέρνηση της Νέας Δημοκρατίας δεκαετίες τώρα. Αυτό σημαίνει ότι στηρίζετε την ιταλοκρατία; Φτωχό, ατυχέστατο το πολιτικό σας επιχείρημα, είναι για να κρύψετε ότι στηρίζετε την εμπορευματοποίηση των παραλιών υπέρ του τουριστικού κεφαλαίου και ειδικά στα μεγάλα τουριστικά νησιά.

Ωστόσο, σήμερα με τον κτηματολογικό κανονισμό Δωδεκανήσου και το κυβερνητικό διάταγμα οι εκτάσεις ανήκουν στη δημόσια κτήση του δημοσίου, δηλαδή είναι κοινές, ελεύθερες και δεν επιτρέπεται η παραχώρησή τους σε επιχειρηματικά συμφέροντα. Αυτό αλλάζετε με το νομοσχέδιο, τη χρήση και θα ανήκει στην ιδιωτική περιουσία του δημοσίου, δηλαδή το δημόσιο θα τα εμπορεύεται και θα στερεί την ελεύθερη πρόσβαση του λαού. Θα πάψουν να είναι στοιχεία της δημόσιας κτήσης ως πράγματα κοινόχρηστα και εκτός συναλλαγής.

Μάλιστα, όπως υποστηρίζουν οι νομικοί, οι εισαγόμενες προς ψήφιση διατάξεις είναι μη νόμιμες και αναφέρουν τους λόγους. Καταθέτω στα Πρακτικά ειδική νομική αναφορά με συγκεκριμένη βιβλιογραφία.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βεβαίως, τα ίδια με εσάς έκαναν και οι προηγούμενοι του ΣΥΡΙΖΑ και τα παρακλάδια τους με τις παραχωρήσεις στα λιμάνια, τα αεροδρόμια, το Ελληνικό και ούτω καθεξής. Τη δημόσια περιουσία στα σαγόνια των επιχειρηματικών ομίλων!

Όπως παράνομο και προκλητικό είναι ότι επεκτείνετε την ήδη καθορισμένη χερσαία ζώνη στο λιμάνι της Αλεξανδρούπολης σε περιοχή «NATURA 2000», παραβιάζοντας νόμους και διαδικασίες. Θα έπρεπε να υπάρχει στρατηγική μελέτη περιβαλλοντικών επιπτώσεων, γιατί καταστρέφεται προστατευόμενη περιοχή, όχι, βέβαια, για κοινωνικές ανάγκες -αυτά τα περιφρονείτε- και ειδικά για το λιμάνι της Αλεξανδρούπολης, που είναι η πύλη του αμερικάνικου αερίου LNG, αλλά και ταυτόχρονα είναι η κύρια πύλη του ΝΑΤΟ για εξοπλιστικά προς Ουκρανία. Βλέπετε, τα ιμπεριαλιστικά συμφέροντα πάνω από όλα! Μάλιστα, θεωρεί το δολοφονικό ΝΑΤΟ το λιμάνι της Αλεξανδρούπολης στρατηγικότατης σημασίας και εσείς μαζί με τον ΣΥΡΙΖΑ και τη στήριξη του ΠΑΣΟΚ και άλλων συμβάλατε να μετατραπεί σε στρατιωτική βάση θανάτου, τύπου «μικρής Σούδας». Έτσι, όλα επιτρέπονται, όλα καταπατούνται και μας κουνάτε και το δάχτυλο από πάνω, παριστάνοντας ότι είσαστε θεματοφύλακες του περιβάλλοντος που βάζετε τάξη. Η υποκρισία και η κοροϊδία σας δεν έχει όρια!

Το αποδεικνύετε και στο κεφάλαιο που αφορά την επάρκεια ενεργειακού εφοδιασμού των μη διασυνδεδεμένων νησιών και της Κρήτης. Δίνετε άδεια παραγωγής ηλεκτρικής ενέργειας από συμβατικά καύσιμα σε παραγωγούς, καταπατώντας τις αξίες, τις αρχές, τον αγώνα σας για το πώς θα σώσετε τον πλανήτη από την κλιματική κρίση. Γι’ αυτό κόπτεσθε για την πράσινη μετάβαση που την επιβάλλετε παντού! Όμως, εδώ την ξεχνάτε, γιατί ενδιαφέρεστε πάνω από όλα να ικανοποιήσετε τις ανάγκες των μεγαλοξενοδόχων. Ε, γελάει και το παρδαλό κατσίκι με την υποκρισία και τον φαρισαϊσμό σας! Από τη μια δίνετε με τη σέσουλα άδειες σε ομίλους ανανεώσιμων πηγών ενέργειας για πάρκα ανεμογεννητριών, ακόμα και καταστρέφοντας δάση και προστατευόμενες περιοχές «NATURA», για τη μείωση των αερίων θερμοκηπίων, όπως λέτε και από την άλλη, εγκρίνετε άδεια παραγωγής ηλεκτρικής ενέργειας από συμβατικά καύσιμα, καταπατώντας όσα λέτε για την πράσινη ανάπτυξη. Γιατί τόση αντίφαση; Γιατί το κάνετε; Μα, το κάνετε για τις ανάγκες των μεγαλοξενοδόχων που τα κέρδη τους απογειώνονται και δίνουν μισθούς φτώχειας στους ξενοδοχοϋπάλληλους. Αυτή είναι η ταξική πολιτική και υποκρισία σας ταυτόχρονα. Πάντα βάζετε πρώτο τις ανάγκες των καπιταλιστικών επιχειρήσεων.

Τελικά, φιλοπεριβαλλοντικό και οικολογικό είναι ό,τι συμφέρει την κερδοφορία του κεφαλαίου, είτε είναι όμιλοι ανανεώσιμων πηγών ενέργειας, είτε είναι μεγαλοξενοδόχοι, είτε είναι εφοπλιστές και ούτω καθ’ εξής. Επίσης, το κόστος θα καλυφθεί μέσω των Υπηρεσιών Κοινής Ωφέλειας, των ΥΚΩ, που πληρώνουν οι λαϊκές οικογένειες με τους λογαριασμούς ρεύματος για το έξτρα κόστος ηλεκτροπαραγωγής των μη διασυνδεδεμένων νησιών.

Κατά τα άλλα, μας λέτε και μας πλασάρετε ότι αυξήσατε την ωριαία αποζημίωση των εφημεριών των γιατρών. Πόση είναι η αύξηση; Είναι 0,87 ευρώ για τον ειδικευόμενο, έως 1,48 ευρώ για τον συντονιστή διευθυντή. Είναι πενιχρότατες. Δεν αναπληρώνουν απώλειες προηγούμενων ετών. Δεν έχουν αυτοτελή φορολόγηση 20% και αφορολόγητο στις πρόσθετες εφημερίες που εξαναγκάζονται οι γιατροί να κάνουν λόγω των τεράστιων ελλείψεων. Έτσι, η αποζημίωση των εφημεριών προστίθεται στο φορολογητέο εισόδημα και η αύξηση μεταφράζεται τελικά ακόμα και σε μείωση εξαιτίας της αύξησης της φορολογικής κλίμακας. Κοροϊδία και εδώ με τις αυξήσεις! Δίκαια βγαίνουν και οι γιατροί στους δρόμους, όπως και οι αγρότες και οι φοιτητές και οι μαθητές.

Ο εμπαιγμός σας συνεχίζεται και με τους αγρότες, όταν λέτε ότι η Κυβέρνηση δίνει πίσω τον ειδικό φόρο κατανάλωσης, ενώ δίνει μόνο ένα μέρος του. Πριν το κόψιμό του με το τρίτο μνημόνιο το 2015 –που το ψηφίσατε όλοι σας και τώρα χύνετε μαύρο δάκρυ- δίνονταν στους αγρότες 180 εκατομμύρια τον χρόνο. Τώρα δίνετε μόνο 82 εκατομμύρια. Στους εφοπλιστές, όμως, δεν κόπηκε. Κάθε χρόνο τους ακουμπάτε 160 εκατομμύρια ευρώ για το αφορολόγητο πετρέλαιο και, βεβαίως, έχουν και του κόσμου τις φοροαπαλλαγές.

Ωστόσο, η μαζική συμμετοχή με τρακτέρ στην καρδιά της πρωτεύουσας, η αλληλεγγύη και η συμπαράσταση από εργατικά σωματεία δημιούργησε ενθουσιασμό, αισιοδοξία, έδωσε δύναμη στους αγρότες. Ο αγώνας τους συνεχίζεται και όπως λένε θα είναι μακρόχρονος. Σήμερα είναι στους δρόμους της γενικής απεργίας με όλους τους εργαζόμενους, καθώς δεν έχουν ικανοποιηθεί τα δίκαια αιτήματά τους που αφορούν την επιβίωσή τους και σχετίζονται με το υπέρογκο κόστος παραγωγής. Και αν μειωθεί το κόστος παραγωγής, θα μειωθούν και οι τιμές στα τρόφιμα.

Όμως και για τους επαγγελματίες που πρέπει να έχουν συνδεδεμένο POS με τις ταμειακές μηχανές προβλέπεται σειρά εξοντωτικών προστίμων, ακόμα και αν δεν είναι δική τους ευθύνη, παραδείγματος χάριν καθυστερήσεις παρόχων. Για χιλιάδες μικρούς επαγγελματίες το κόστος προμήθειάς τους, αλλά και τα απαραίτητα λογισμικά και εγκαταστάσεις διασύνδεσής τους, αποτελεί ακόμα έναν βραχνά σε μια περίοδο που η ακρίβεια αυξάνει το κόστος λειτουργίας των επιχειρήσεων και επιβαρύνει τους οικογενειακούς προϋπολογισμούς τους, σε μια περίοδο που δίνεται μάχη για να μη χαθούν ρυθμίσεις χρεών και για να μπορούν οι αυτοαπασχολούμενοι και ελεύθεροι επαγγελματίες να ανταποκριθούν στον νέο γύρο της φορολογικής επίθεσης της Κυβέρνησης. Όμως, είναι και αυτό ένα ακόμα προαπαιτούμενο του Ταμείου Ανάκαμψης για να πάρετε την επόμενη δόση εκταμίευσης και «να μπουκώσετε» τους επιχειρηματικούς ομίλους. Αυτά είναι τα κριτήρια και η αντιλαϊκή πολιτική σας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ωστόσο, μέτρα που μπορούν να θεραπεύσουν λάθη και προβλήματα απλών ανθρώπων μπορείτε να τα προωθήσετε. Αναφέρομαι στην περίπτωση της περιοχής Αλκυόνα του Κατάκολου στον Νομό Ηλείας. Είχα αναφερθεί και στην επιτροπή. Υφίσταται σχέδιο πόλης από το 1935 και η κείμενη χάραξη οριογραμμής της παραλίας μπαίνει μέσα στο σχέδιο της πόλης στο μεγαλύτερο μέρος του οικισμού. Ο Δήμος Πύργου έχει στείλει επιστολή, προτείνει λύση –την καταθέτω για τα Πρακτικά- και μπορεί να λυθεί μέχρι την ψηφοφορία. Έχουν δίκιο, αρκεί να ενσωματωθεί στο νομοσχέδιο.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, αναφέρατε ότι θα φέρετε βελτιωμένες διατυπώσεις για τα ναυταθλητικά σωματεία. Δεν τις βλέπουμε. Αναμένουμε.

Ολοκληρώνω, λοιπόν, με τη θέση του Κομμουνιστικού Κόμματος Ελλάδας για το ζήτημα του αιγιαλού και της παραλίας στο πλαίσιο της Πολιτικής Γης. Στον καπιταλισμό, ο χωροταξικός σχεδιασμός εντάσσεται και υποτάσσεται αντικειμενικά στους νόμους της αγοράς και της κερδοφορίας των μονοπωλιακών ομίλων. Είναι άρρηκτα δεμένος με την εμπορευματοποίηση της γης και τις καπιταλιστικές αναδιαρθρώσεις που προωθούνται στο πλαίσιο της Ευρωπαϊκής Ένωσης.

Ωστόσο, από τη σκοπιά των λαϊκών συμφερόντων, για το ΚΚΕ η Πολιτική Γη, ο χωροταξικός σχεδιασμός μπορεί και πρέπει να στοχεύει στην προστασία του περιβάλλοντος και ιδιαίτερα των δασών, των αιγιαλών, των παράκτιων και νησιωτικών περιοχών, στην ισόρροπη ανάπτυξη περιοχών και κλάδων της οικονομίας, στην προστασία της δημόσιας υγείας και ασφάλειας απέναντι σε ακραία φυσικά φαινόμενα και τεχνολογικές αστοχίες και καταστροφές, στη διεύρυνση του λαϊκού εισοδήματος και των δικαιωμάτων των εργαζομένων, στην προστασία της πολιτιστικής κληρονομιάς.

Με βάση αυτά τα κριτήρια δεν μπορούμε να ψηφίσουμε αυτό το νομοσχέδιο και το καταψηφίζουμε. Το Κομμουνιστικό Κόμμα Ελλάδας καλεί τους εργαζόμενους και με την ευκαιρία της σημερινής απεργίας να εντείνουν την πάλη τους για την ανατροπή της αντιλαϊκής πολιτικής, της οποίας η πολιτική γης και η εκχώρηση των παραλιών και του αιγιαλού είναι αναπόσπαστο μέρος.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Μανωλάκου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο εκπαιδευτικοί συνοδοί τους από το Γενικό Λύκειο Πάρου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο ειδικός αγορητής από την Ελληνική Λύση κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συμπληρώνουμε σήμερα έναν χρόνο από την τραγωδία των Τεμπών. Πριν από έναν χρόνο, όσοι είμαστε μακριά ξυπνήσαμε σαστισμένοι από το μέγεθος της τραγωδίας η οποία όσο περνούσαν οι ώρες και μαθαίναμε περισσότερες λεπτομέρειες, γινόταν ακόμα πιο σοκαριστική.

Ακούσαμε πάρα πολλά σε αυτόν τον έναν χρόνο. Εδώ πρέπει να πούμε ότι ως Ελληνική Λύση δεχθήκαμε επιθέσεις για τα εύλογα ερωτήματα τα οποία θέσαμε από την πρώτη στιγμή για το μπάζωμα του χώρου, για το περιεχόμενο των εμπορικών αμαξοστοιχιών, για τις ευθύνες της «HELLENIC TRAIN», για τις τοποθετήσεις των στελεχών, για τις ελλείψεις από την «HELLENIC TRAIN». Τα έχει πει αναλυτικά ο Πρόεδρός μας, ο Κυριάκος Βελόπουλος.

Ακούσαμε φυσικά και τον Πρωθυπουργό, τον κ. Μητσοτάκη, να δηλώνει πως τα θύματα θα δικαιωθούν από τον νέο πιο ασφαλή σιδηρόδρομο.

Επιτρέψτε μου εδώ να σας πω πως το να έχουμε ασφαλή σιδηρόδρομο είναι κανονικότητα και υποχρέωση μιας ευνομούμενης πολιτείας. Τα θύματα θα δικαιωθούν, μόνο όταν τιμωρηθούν οι ένοχοι γι’ αυτήν την τραγωδία.

Θέλω να κάνω ακόμα ένα σχόλιο –το είχα πει και στη διάρκεια των επιτροπών, το είπαν και άλλοι συνάδελφοι πριν από μένα- που αφορά την πρακτική την οποία εφαρμόζετε. Έχουμε ένα νομοσχέδιο το οποίο έρχεται στη δημόσια διαβούλευση με είκοσι τέσσερα άρθρα και όταν φτάνει στην επιτροπή έχει πενήντα τέσσερα άρθρα. Είναι μια διαφορά γύρω στο 43%.

Ξέρετε, η δημόσια διαβούλευση δεν αφορά εμάς. Μας ρωτήσατε, παραδείγματος χάριν, «γιατί δεν θα ψηφίσετε τα εν λόγω άρθρα;». Πρώτον, αυτό δεν το ξέρετε, δεν μπορείτε εσείς να αποφασίζετε για εμάς.

Δεύτερον, η δημόσια διαβούλευση αφορά τους πολίτες και τους φορείς. Είναι αναφαίρετο δικαίωμά τους, είναι δημοκρατικό τους δικαίωμα, δεν μπορείτε εσείς να αποφασίζετε για το τι θα σχολιάσουν και τι όχι.

Ερχόμαστε τώρα στα του νομοσχεδίου. Ο κοινόχρηστος χαρακτήρας του αιγιαλού και της παραλίας προβλέπεται και διασφαλίζεται από το Σύνταγμα, τις διατάξεις των άρθρων 967 και 968 του Αστικού Κώδικα, καθώς και από τη νομολογία των ανωτάτων δικαστηρίων του κράτους. Το σχέδιο νόμου, όπως και ο προηγούμενος νόμος, απλά επαναλαμβάνει τη συνταγματική και νομολογιακή επιταγή του δημοσίου σκοπού.

Η δημόσια πολιτική απαιτείται να στοχεύει στον συγκερασμό της προόδου της οικονομίας και διατήρησης του περιβάλλοντος, μέσω της μη κατασπατάλησης των διαθέσιμων και παραγόμενων πόρων και της μη υποβάθμισης του φυσικού περιβάλλοντος και ιδιαιτέρως, των περισσότερο οικολογικά ευαίσθητων στοιχείων.

Στο παρόν νομοσχέδιο δεν γίνεται μνεία για την προστασία των θαλάσσιων παράκτιων οικοσυστημάτων, με εξαίρεση την παράγραφο 2 του άρθρου 4, ούτε προβλέπονται τρόποι στάθμισης κόστους-οφέλους, ούτε συμπόρευση της στάθμισης συμφερόντων προς την προστασία του περιβάλλοντος, όπως επιτάσσει η πάγια νομολογία του Συμβουλίου της Επικρατείας. Οι όροι αιγιαλός, παραλία και παλαιός αιγιαλός διατηρούν την έννοια που είχαν και στην προϊσχύουσα νομοθεσία. Ειδικά, όμως, ως προς την παραλία καταργείται η πρόβλεψη που υπήρχε για ελάχιστο πλάτος τριάντα μέτρων. Οκτώ περιβαλλοντικές οργανώσεις διατύπωσαν τη διαφωνία τους με την κατάργηση αυτή ισχυριζόμενες ότι σε έναν κόσμο που υφίσταται ολοένα και συχνότερα κλιματικές καταστροφές, οι υπόλοιπες ευρωπαϊκές χώρες Γαλλία Ισπανία, Δανία, εύλογα θεσπίζουν αδόμητες παράκτιες ζώνες που ξεκινούν από τα εκατό και φτάνουν μέχρι και στα διακόσια πενήντα μέτρα από τον αιγιαλό, προωθώντας την απαιτούμενη προστασία των ακτών τους. Η Ελλάδα, όμως, μέσω του παρόντος νομοσχεδίου καταργεί και το ελάχιστο των τριάντα μέτρων, δίνοντας σήμα ουσιαστικά σε πράξεις οριοθέτησης παραλίας, που επιτρέπουν δόμηση, κυριολεκτικά, πάνω στο κύμα. Εδώ το ευρωπαϊκό κεκτημένο πάει περίπατο.

Στο άρθρο 6, παράγραφος 3, ορίζεται ότι απαγορεύεται η κατασκευή κτισμάτων και εν γένει, η τοποθέτηση κατασκευασμάτων. Η διάταξη αυτή, όμως, θα ισχύει από εδώ και στο εξής. Τι θα γίνει με τις υφιστάμενες αυθαίρετες κατασκευές; Πρέπει να αντιμετωπίσει η ελληνική πολιτεία το ζήτημα των παρατάσεων κατεδαφίσεων αυθαιρέτων σε αιγιαλό και παραλία. Η προστασία των παράκτιων οικοσυστημάτων αποτελεί διεθνή υποχρέωση της χώρας, βάσει της Σύμβασης της Βαρκελώνης για την προστασία του θαλάσσιου περιβάλλοντος και των παράκτιων περιοχών της Μεσογείου και του πρωτοκόλλου της για την ολοκληρωμένη διαχείριση των παράκτιων ζωνών της Μεσογείου.

Σύμφωνα με την παράγραφο 7, του άρθρου 8 του παρόντος νομοσχεδίου, η παραχώρηση απλής χρήσης αιγιαλού και παραλίας, που βρίσκονται εντός αρχαιολογικών χώρων, μνημείων και ιστορικών τόπων ή τους περιβάλλουν, επιτρέπεται μόνο μετά από σύμφωνη γνώμη των αρμόδιων υπηρεσιών του Υπουργείου Πολιτισμού. Εμείς ως Ελληνική Λύση πρεσβεύουμε ότι σε οποιαδήποτε παράκτια περιοχή που βρίσκεται εντός αρχαιολογικών χώρων, μνημείων και ιστορικών τόπων, επιβάλλεται να υπάρχει απόλυτη προστασία χωρίς καμμία εξάρτηση από γνωμοδοτικά όργανα.

Σχετικά τώρα με τις προθεσμίες της παραγράφου 1 οι οποίες είναι αποκλειστικές και έχουν ήδη εκπνεύσει για το έτος 2024, αλήθεια, πώς θα ρυθμιστεί το ζήτημα εν όψει και της καταληκτικής προθεσμίας που ορίζει το άρθρο 10, βάσει του οποίου όλες οι παραχωρήσεις θα έχουν ολοκληρωθεί μέχρι την 31η Μαρτίου εκάστου έτους;

Όσον αφορά το άρθρο 10 και την ηλεκτρονική διαδικασία, εδώ πρέπει να πούμε ότι είναι η μοναδική καινοτομία στο παρόν νομοσχέδιο, η οποία όμως, θα μπορούσε να τεθεί ως προσθήκη στο παρόν στο υφιστάμενο νομοθετικό πλαίσιο.

Όσον αφορά το άρθρο 11, η διάταξη αυτή οδηγεί αναπόφευκτα σε γιγάντωση ξενοδοχειακών συγκροτημάτων με υπερκέρδη και κατ’ επέκταση, σε καταχρηστική άσκηση των δικαιωμάτων που απορρέουν από τη χρήση της παραλίας, με ατελή προστασία του παράκτιου περιβάλλοντος και παραβίαση της συνταγματικής επιταγής της ισότητας. Στην Ελληνική Λύση πρεσβεύουμε την ίση μεταχείριση όλων των επιχειρηματιών, μικρών και μεγάλων.

Τώρα, όσον αφορά το άρθρο 16 και το Σύστημα Ηλεκτρονικών Καταγγελιών «Υιοθέτηση τεχνικών λύσεων», όπως είναι το «QR Code», θεωρούμε ότι ούτε προσιτές είναι σε όλους, ούτε συνδέονται οργανικά με το υπόλοιπο νομικό καθεστώς.

Άρθρο 18. Στην παράγραφο 3 του άρθρου 18 προβλέπεται ότι «η αίτηση ακύρωσης ασκείται εντός πέντε ημερών και η συζήτησή της προσδιορίζεται σε δικάσιμο, που δεν μπορεί να απέχει περισσότερο από επτά ημέρες από την κατάθεση της. Η απόφαση επί της αίτησης ακυρώσεως εκδίδεται εντός επτά ημερών από τη συζήτησή της». Συμφωνούμε ως προς την ταχεία απόδοση της δικαιοσύνης. Είναι ζητούμενο για μας στην Ελληνική Λύση. Διαφωνούμε ως προς τις λοιπές προθεσμίες, διότι είναι τόσο ασφυκτικές που πολύ πιθανό να οδηγήσουν σε περιστολή του δικαιώματος προσφυγής στη δικαιοσύνη.

Άρθρο 28. Επιχειρείται διά νόμου επέκταση του Λιμανιού της Αλεξανδρούπολης, δίχως να τηρούνται οι προβλεπόμενες διαδικασίες δέουσας εκτίμησης επίδρασης στη θαλάσσια περιοχή Θράκης και δίχως να τηρούνται οι διαδικασίες της οδηγίας 2001 για τη στρατηγική εκτίμηση περιβαλλοντικών επιπτώσεων.

Επίσης, ζητούμε να αφαιρεθεί ο όρος «Sea Tracks», ο οποίος αφορά εμπορική ονομασία συγκεκριμένης εταιρείας, με αποτέλεσμα να αποκλείει κάθε άλλο προϊόν και να δημιουργεί μονοπώλιο, καταπατώντας αρχές ισότητας. Σε όσα άρθρα του παρόντος νομοσχεδίου αναφέρεται ο συγκεκριμένος όρος -στα άρθρα 8, 9 και 14- αντί αυτού να γράφει «μηχανήματα πρόσβασης στη θάλασσα για ΑΜΕΑ», όπως είναι η σωστή απόδοση στα ελληνικά, της συγκεκριμένης κατηγορίας των εγκαταστάσεων.

Όσον αφορά τώρα τα άρθρα 29, 30 και 31 και την αύξηση του επιδόματος γέννησης, θα συμφωνήσουμε πως η πρόθεση της Κυβέρνησης για την αύξηση του επιδόματος γέννησης είναι προς στη σωστή κατεύθυνση. Οι οικονομικές δυσκολίες, όμως, και τα έξοδα δεν τελειώνουν με τη γέννηση ενός παιδιού. Η ανατροφή του είναι ιδιαίτερα δαπανηρή σε συνδυασμό με την έλλειψη ικανοποιητικού συστήματος βρεφονηπιακών σταθμών και ολοήμερων δημοτικών σχολείων. Η ακρίβεια στη στέγη, ο πληθωρισμός στα τρόφιμα -είδαμε, εξάλλου, τις τελευταίες ημέρες δημοσιεύματα για διαφορές στο βρεφικό γάλα έως και 213%, σε σχέση με χώρες της Ευρωπαϊκής Ένωσης- επιδρά ανασταλτικά στην επιθυμία γυναικών για την απόκτηση παιδιών.

Το δημογραφικό -όπως γνωρίζετε- και για το οποίο δεν έχουμε κάνει σοβαρή συζήτηση στην ελληνική Βουλή, αποτελεί το νούμερο ένα πρόβλημα της χώρας. Μια πραγματική βόμβα στα θεμέλια της Ελλάδας. Δυστυχώς, οι μέχρι τώρα Κυβερνήσεις διαχρονικά το έχουν αντιμετωπίσει επιδερμικά και κοντόφθαλμα, με αποσπασματικά μέτρα, επιδόματα και έλλειψη ουσιαστικής στήριξης στα νέα ζευγάρια, που θέλουν να αποκτήσουν παιδιά.

Η Ελλάδα δεν κινδυνεύει, απλά: Απειλείται με αφανισμό! Προφανώς, λογικές και απόψεις ότι «οι μετανάστες θα λύσουν το δημογραφικό πρόβλημα της Ελλάδας», μας βρίσκουν ριζικά αντίθετους. Γι’ αυτό και θεωρούμε συνταγματική υπέρβαση τη διεύρυνση των φορέων του δικαιώματος, πέραν των Ελλήνων πολιτών.

Στο άρθρο 21 του Συντάγματος αιτιολογείται ο σκοπός της προστασίας της οικογένειας, λέγοντας «είναι θεμέλιο της συντήρησης και της προαγωγής του έθνους», κάνοντας έτσι σαφή αναφορά στο δημογραφικό ζήτημα. Αν δεν γεννιούνται Ελληνόπουλα, δεν θα συντηρηθεί το έθνος και σταδιακά θα πάψει να υπάρχει. Η προσέγγισή σας είναι αντισυνταγματική και επιβαρύνει τον κρατικό προϋπολογισμό διπλά, τόσο με την απευθείας χορήγηση σε μη Έλληνες πολίτες όσο και με την αναδρομικότητά του.

Εδώ να σας θυμίσω κάτι το οποίο πιθανόν να το γνωρίζετε, πιθανόν και όχι. Εάν υποθέσουμε ότι έχουμε δύο εργαζόμενους οκτάωρης εργασίας -με πλήρη απασχόληση, δηλαδή- αμειβόμενους με την εθνική συλλογική σύμβαση εργασίας, εκ των οποίων ο ένας έχει παιδί και άλλος δεν έχει παιδί, η διαφορά του, κυρίες και κύριοι, στο πληρωτέο των μηνιαίων αποδοχών του είναι 4,96 ευρώ. Ζητάμε, δηλαδή, από έναν άνθρωπο -με λιγότερα από 5 ευρώ το μήνα- να καλύψει τα έξοδα διατροφής, στέγασης και υγείας. Αυτά είναι πράγματα, τα οποία δεν γίνονται. Αυτός είναι ο λόγος, για τον οποίο τα νέα μορφωμένα παιδιά φεύγουν, αυτός είναι ο λόγος για τον οποίο μένουν στα σπίτια με τους γονείς τους, αυτός είναι ο λόγος για τον οποίον δεν κάνουν οικογένειες.

Επίσης, σας ζητούμε -σας κάνουμε έκκληση- από την Ελληνική Λύση, να ακούσετε και εμάς και τις ομοσπονδίες και να κάνετε το αυτονόητο: Να εξισώσετε τα δικαιώματα των τριτέκνων με τους πολύτεκνους, κάτι τόσο απλό, τόσο αυτονόητο!

Όσον αφορά το άρθρο 36 και την αναπροσαρμογή της αποζημίωσης των εφημεριών και τους γιατρούς του ΕΣΥ, σαφώς, μιλάμε για μια εύλογη ρύθμιση, δεδομένου ότι μιλάμε για αναπροσαρμογή της αποζημίωσης των εφημεριών. Πλην, όμως, δεν αντιμετωπίζει το ουσιαστικό πρόβλημα, το οποίο είναι οι ελλείψεις στα δημόσια νοσοκομεία, το οποίο καλείται να καλύψει πάρα πολλές εφημερίες, οι οποίες φυσικά και πρέπει να ανταμειφθούν αναλόγως. Καλύψτε τις κενές θέσεις στα δημόσια νοσοκομεία, με νέες προσλήψεις και αφ’ ενός μεν θα μειωθεί η ανάγκη για εφημερίες, αφ’ ετέρου δε δεν θα χρειάζονται τα απογευματινά ιατρεία-χειρουργεία, για τα οποία, μάλλον, ήδη έχετε βγάλει τιμοκατάλογο και μάλιστα βαρύ.

Όσον αφορά το άρθρο 37 πρόκειται για κατάλοιπο μνημονιακών επιταγών, καθώς για πρώτη φορά προβλέφθηκε, στο πλαίσιο της επίτευξης των στόχων κατά την εφαρμογή του Μεσομακροπρόθεσμου Πλαισίου Δημοσιονομικής Στρατηγικής 2012-2015, όταν η χώρα αντιμετώπιζε συνθήκες εξαιρετικά πιεστικές. Η ανταμοιβή έναντι επίτευξης στόχων αποτελεί σαφώς εργαλείο διοίκησης, αλλά εγκυμονεί κινδύνους στο πλαίσιο των υπαλληλικών σχέσεων, μπορεί να χρησιμοποιηθεί για την άσκηση πίεσης μέσω της άνισης μισθολογικής μεταχείρισης και να οδηγήσει σε κατακερματισμό τη συλλογική συνείδηση των εργαζομένων.

Άρθρο 38: διαγραφή οφειλών. Μιλάμε για διατάξεις οι οποίες είναι επιβεβλημένες, αλλά διαφωνούμε με το κίνητρο της ρύθμισης. Η Κυβέρνηση ευελπιστεί πως με τη διαγραφή δανείων προς τους στενούς συγγενείς των θυμάτων των Τεμπών και με την αναστολή των πλειστηριασμών των πυρόπληκτων θα εξαγοράσει τη σιωπή τους.

Άρθρο 40: επιστροφή ειδικού φόρου κατανάλωσης diesel. Πρόκειται για ένα μέτρο το οποίο λήφθηκε και για τους αγρότες. Βέβαια δεν πρέπει να παραβλέπουμε ότι η τιμή του πετρελαίου είναι αδικαιολόγητα υψηλή και τέτοια μέτρα όπως το παρόν επιβάλλεται να ληφθούν. Το πιο βασικό, όμως, είναι και η τιμή του πετρελαίου και όχι η επιστροφή του ειδικού φόρου κατανάλωσης. Με την επιστροφή του ειδικού φόρου κατανάλωσης δεν επιλύεται ουσιαστικά το ζήτημα της ιδιαίτερα αυξημένης τιμής του πετρελαίου σε σχέση με την υπόλοιπη Ευρώπη.

Και έρχομαι τώρα, κύριε Υπουργέ, στο άρθρο 44, στις κυρώσεις για την παραβίαση υποχρέωσης του άρθρου 15 του Κώδικα Φορολογικής Διαδικασίας. Με το παρόν επανακαθορίζεται προς το αυστηρότερο το πλαίσιο των προβλεπόμενων κυρώσεων. Οι κυρώσεις για χρήση τερματικών, POS, τα οποία δεν συμμορφώνονται με τις απαιτήσεις λειτουργίας και διασύνδεσης με την ΑΑΔΕ είναι εξαιρετικά αυστηρές. Σας το είπαμε σε όλους τους τόνους στις επιτροπές.

Συγκεκριμένα, το πρόστιμο ανέρχεται σε ποσό 10 χιλιάδων ευρώ όταν ο χρήστης POS είναι επιχείρηση με απλογραφικό σύστημα βιβλίων και 20 χιλιάδες ευρώ, όταν ο χρήστης τηρεί διπλογραφικά βιβλία, τα οποία φυσικά μειώνονται κατά το ήμισυ όταν η επιχείρηση είναι εγκατεστημένη σε περιοχές ή νησιά με μικρό πληθυσμό, τα οποία δεν είναι τουριστικά.

Η διάταξη παραβιάζει θεμελιώδη αρχή του φορολογικού δικαίου η οποία επιβάλλει στον νομοθέτη να λαμβάνει υπ’ όψιν ότι υπάρχει ένα όριο κατά τη θεσμοθέτηση φορολογικών επιβαρύνσεων, τυχόν υπέρβαση του οποίου πλήττει τη δυνατότητά τους να ανταποκριθούν στις υποχρεώσεις αυτές και ταυτόχρονα να διατηρήσουν ένα ανεκτό βιοτικό επίπεδο. Οι παράγοντες που προσδιορίζουν τη φοροδοτική ικανότητα είναι και αντικειμενικοί και υποκειμενικοί. Μόνο το τηρούμενο λογιστικό σύστημα και η έδρα της επιχείρησης δεν μπορεί να αποτελέσουν ασφαλή κριτήρια για το ύψος των προστίμων. Το πρόστιμο των 10 χιλιάδων ευρώ και των 20 χιλιάδων ευρώ για μια μικρή και μια μεσαία αντίστοιχα επιχείρηση μπορεί να είναι δυσβάσταχτο, οδηγώντας στον οικονομικό αφανισμό των επιχειρήσεων και θίγοντας ανεπανόρθωτα το βιοτικό επίπεδο των ιδιοκτητών τους. Σας το είπα και χτες και νομίζω ότι συμφωνούμε. Ο νόμος Κατρούγκαλου ανάγκασε πολλούς μικρούς επαγγελματίες να δημιουργήσουν κεφαλαιουχικές εταιρείες. Αυτό αυτόματα τις εντάσσει σε διπλογραφικό σύστημα, αυτόματα τις εντάσσει σε αυτό το οποίο λέτε «μεσαία επιχείρηση». Δεν είναι όμως μεσαίες επιχειρήσεις. Παραμένουν μικροί επιχειρηματίες και δεν μπορούν να αντέξουν ένα πρόστιμο της τάξεως των 20 χιλιάδων ευρώ.

Ας δούμε, όμως, και μερικές λεπτομέρειες για τη διασύνδεση των POS με τις ταμειακές μηχανές για τις οποίες γίνεται τόσος λόγος τελευταία:

Πρώτο και βασικότερο κατά την άποψή μας, την οποία έχουμε εκφράσει πολλές φορές, δεν θα αποτελέσει, όπως πιστεύετε, το βασικό όπλο στη φαρέτρα κατά της φοροδιαφυγής. Η χρήση των POS και των καρτών από μόνη της αρκεί, καθώς όπως όλοι γνωρίζουμε όποιος εισπράττει μέσω χρεωστικής ή πιστωτικής κάρτας, εκδίδει και το ανάλογο φορολογικό παραστατικό. Η διασύνδεση αυτών των δύο μόνο προβλήματα θα προκαλέσει. Η αλλαγή αυτή είναι μεγαλύτερη από ό,τι εκ πρώτης όψεως δείχνει. Όταν η συναλλασσόμενη επιχείρηση θα εισάγει ποσό προς πληρωμή, το POS θα πρέπει προηγουμένως να λάβει εντολή από τον μηχανισμό έκδοσης παραστατικών για να δεχτεί φυσικά την πληρωμή. Έτσι θα είναι αδύνατον να γίνουν πληρωμές με κάρτα χωρίς να έχει εκδοθεί προηγουμένως το φορολογικό παραστατικό. Αυτό μοιάζει εκ πρώτης όψεως απλό τεχνικά, αλλά δεν είναι, διότι η πληρωμή μέσω των POS και η έκδοση παραστατικού είναι δύο διαδικασίες άσχετες μεταξύ τους. Επειδή είναι άσχετες, λοιπόν, οι υφιστάμενες συσκευές POS δεν το υποστηρίζουν. Αυτός είναι και ο λόγος που η διαδικασία της διασύνδεσης των POS με τις ταμειακές καθυστέρησε μέχρι σήμερα με τελευταία παράταση την 29η Φεβρουαρίου 2024. Τεχνικά δεν είναι δυνατόν να γίνει με τις υφιστάμενες υποδομές.

Πρέπει, λοιπόν, να επιλυθεί ένα πλήθος προβλημάτων, χαρακτηριστικά των οποίων είναι τα εξής: Να αναπτυχθεί κατάλληλο λογισμικό για κάθε συσκευή POS που θα ήθελε να παραμείνει αποδεκτή. Αυτό πρέπει να γίνει περίπου από το μηδέν. Να αναβαθμιστούν τα υφιστάμενα POS με το νέο λογισμικό. Να συνδεθούν τα POS με τους υπάρχοντες φορολογικούς μηχανισμούς, ταμειακές μηχανές και τα υπολογιστικά προγράμματα, τα γνωστά ERP, τα δεδομένα αυτά να διαβιβάζονται στο myDATA. Ούτε το myDATA ούτε οι φορολογικοί μηχανισμοί μπορούν να κάνουν τα παραπάνω.

Η επιζητούμενη, λοιπόν, σύνδεση των POS με τις ταμειακές μηχανές προϋποθέτει αλλαγή όλων των τεχνικών υποδομών και των διαδικασιών, με τις οποίες καταγράφονται μέχρι σήμερα οι συναλλαγές λιανικής των επιχειρήσεων. Πρόκειται για ένα τιτάνιο έργο που προϋποθέτει σωστή προετοιμασία όχι μόνο για να επιτύχει, αλλά κυρίως για να μην καταρρεύσει το όλο σύστημα από την εκ βάθρων αλλαγή του. Ενώ σε ένα τέτοιο έργο λογιστικής, πληροφορικής και νομικής επιστήμης θα περίμενε κάποιος μια μελέτη σε βάθος, δοκιμές, Α και Β testers, τέθηκε ως ασφυκτική προθεσμία για την αλλαγή και τη διασύνδεση της 29ης Φεβρουαρίου 2024. Στην εκπνοή αυτής της προθεσμίας μαθαίνουμε τα εξής:

Πρώτον, το myDATA αναβαθμίστηκε μόλις πριν εννέα ημέρες.

Δεύτερον, με το νέο σύστημα δεν θα είναι δυνατόν να πληρώσεις με POS και να εκδοθεί τιμολόγιο. Θα πρέπει να εκδώσεις απόδειξη λιανικής, να την ακυρώσεις, να εκδώσεις τιμολόγιο, να το περάσεις στο POS και όλο αυτό να το διαβιβάσεις στο MyData.

Τρίτον, αν ο πελάτης θέλει να πληρώσει εν μέρει με μετρητά και εν μέρει με κάρτα αυτό δεν γίνεται.

Τέταρτον, τα POS θα είναι αδύνατον να συνδέονται ταυτόχρονα και με ταμειακή και με ERP που σημαίνει ότι οι επιχειρήσεις θα πρέπει να αγοράσουν παραπάνω από ένα POS.

Τελειώνοντας, θέλω να πω το εξής: Προσπαθώντας να υλοποιήσετε μια γραφειοκρατική φαντασίωση, θα γίνει τόσο δύσκολο να πληρώσεις με κάρτα, που στο τέλος, πέρα από το ήδη ισχυρό κίνητρο της μείωσης της τιμής κατά τον ΦΠΑ, θα δημιουργήσετε και ένα άλλο αντικίνητρο λόγω της πληρωμής μέσω χρεωστικής και πιστωτικής κάρτας. Παρακαλώ πάρα πολύ ξαναδείτε το.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα μαθητές και μαθητές και δύο συνοδοί εκπαιδευτικοί από το Γενικό Λύκειο Πάρου (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η ειδική αγορήτρια από τη Νέα Αριστερά κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι, σήμερα είναι μέρα θλίψης και μέρα διεκδικήσεων. Χιλιάδες άνθρωποι είναι έξω από τη Βουλή και διεκδικούν και τα δικαιώματά τους ως εργαζόμενοι, αλλά κυρίως δικαιοσύνη για την απόδοση των ευθυνών για το έγκλημα των Τεμπών.

Και εγώ θα έλεγα ότι σιγά σιγά, συνάδελφοι της Συμπολίτευσης, πρέπει να αρχίσετε να απολογείστε, κάποιοι για τυχόν ευθύνες, κάποιοι για αδιαφορία και όλοι σας για τη συγκάλυψη. Και μη μου πείτε -βλέπω και τον κ. Τσαβδαρίδη- ότι δεν ξέρετε τι έγινε στην εξεταστική. Μη μου πείτε ότι δεν ξέρετε ότι αποκλείστηκαν μάρτυρες-κλειδιά, ότι δεν μπορούσαμε να τοποθετηθούμε γιατί εν χορώ μάς διέκοπταν όταν γίνονταν βέβαια δύσκολες ερωτήσεις. Και μη μου πείτε ότι δεν ξέρετε ότι έκλεισε άρον άρον. Και βεβαίως υπήρχε άρνηση να γίνει προανακριτική. Θα επέλθει, όμως, δικαιοσύνη. Γι’ αυτό είμαστε εδώ. Αυτό το έγκλημα δεν θα σβήσει, δεν θα μπορέσετε να ολοκληρώσετε το έργο της συγκάλυψης. Έχουν μαζευτεί επτακόσιες χιλιάδες υπογραφές. Θα έρθουν κι άλλες. Θα φέρετε κανένα εφαρμοστικό νόμο ώστε να πιάσουν τόπο ή θα γυρίσετε την πλάτη στις οικογένειες των θυμάτων; Εδώ είμαστε. Κρινόμαστε όλοι.

Πάμε, όμως, να δούμε. Θα ξεκινήσω με τον Σεφέρη: «Δεν έχουμε ποτάμια, δεν έχουμε πηγάδια, δεν έχουμε πηγές, μονάχα λίγες στέρνες άδειες και αυτές που ηχούν και που τις προσκυνούμε. Ο τόπος μας είναι κλειστός. Τον κλείνουν οι δύο μαύρες Συμπληγάδες στα λιμάνια την Κυριακή σαν κατεβούμε να ανασάνουμε».

Ας γνωρίζουν οι Έλληνες -και έχουμε και μαθητές από σχολείο της Πάρου- που διαπλάθονται από την επαφή τους με το θαλασσινό στοιχείο πως η πρόσβαση στις «ανάσες», στις οποίες αναφέρεται ο Σεφέρης, λιγοστεύουν με κάθε νόμο για τον αιγιαλό και την παραλία και θα λιγοστεύουν με κάθε νέο σχετικό νομοσχέδιο που συχνά πυκνά εμφανίζεται στη Βουλή.

Το νομοσχέδιο άρχισε να συζητιέται βέβαια με τον ελάχιστο χρόνο διαβούλευσης και η αλήθεια είναι ότι ο κουρνιαχτός που σηκώθηκε γι’ αυτό το νομοσχέδιο είναι τελείως αναντίστοιχος με τη σοβαρότητά του.

Εδώ αναγνωρίζουμε μια μαεστρία στην Κυβέρνηση για τον χρόνο εισαγωγής των νομοσχεδίων για τα ιδιωτικά πανεπιστήμια όταν γίνονται εξετάσεις, για τον αιγιαλό και την παραλία την περίοδο που απέχουν από τα μπάνια ακόμη και οι χειμερινοί κολυμβητές. Δεν θα περνούσε αυτό το νομοσχέδιο καλοκαιρινή περίοδο όπως και να το προπαγάνδιζε η Κυβέρνηση.

Στα δέκα σημεία που αναφέρεται η ενημερωτική ανακοίνωση του Υπουργείου τίποτα δεν είναι ψευδές και ταυτόχρονα τίποτα δεν είναι αληθές, αν οι επιλεγμένες διατάξεις αντιπαρατεθούν με αυτές που ίσχυαν, αν παρουσιαστούν οι νέες, οι πραγματικά κρίσιμες διατάξεις στις οποίες το Υπουργείο δεν είχε κάνει καμμία αναφορά και αν γίνει σύγκριση με τις ευρωπαϊκές οδηγίες που σχετίζονται με την αντιμετώπιση της κλιματικής αλλαγής και με την προστασία της παραθαλάσσιας ζώνης.

Άκουσα χθες τον κ. Θεοχάρη να μου απαντάει και να μου λέει τι ωραία έκανε το Ελληνικό και πως τώρα θυμάμαι τη Σύμβαση της Βαρκελώνης. Κουραφέξαλα! Αυτό σας είπα, επενδύσεις, περιβάλλον. Όποιος αντιμετωπίζει το περιβάλλον ως εμπόδιο στην οικονομική ανάπτυξη και αγνοεί τη συσχέτιση των εννοιών, προετοιμάζει την επόμενη κρίση. Για το Ελληνικό ο αγώνας μας ήταν πώς θα έχουμε καλύτερες προσβάσεις, πώς θα έχουμε περισσότερους ελεύθερους χώρους. Δεν ήταν να χτίζουμε παντού και πάντα, να εξαντλούμε το περιβάλλον.

Και βέβαια χθες εγκρίθηκε νόμος για την αποκατάσταση της φύσης από το Ευρωκοινοβούλιο. Ήταν μια μεγάλη νίκη παρά τη σκληρή μάχη που έδωσε εναντίον της το Ευρωπαϊκό Λαϊκό Κόμμα και βεβαίως, οι Ευρωβουλευτές της Νέας Δημοκρατίας την πρώτη φορά καταψήφισαν, χθες είχαν μια ασήμαντη πρόοδο, απείχαν. Αυτά είναι. Αυτή είναι η σχέση με το περιβάλλον και μην ξανακούσω για πράσινη ανάπτυξη.

Πάμε να δούμε όμως. Το νομοσχέδιο αντιμετωπίζει εξαρχής το θέμα του αιγιαλού και της παραλίας. Δεν είναι τυχαίο που δεν υπάρχει το αυτονόητο για τέτοιου είδους νομοσχέδια, κωδικοποίηση της τελικά προτεινόμενης με την ήδη ισχύουσα νομοθεσία. Αντίθετα, δημιουργείται ένα κομφούζιο. Ακόμη και ορισμοί προσεκτικά διατυπωμένοι για να μη γίνεται εμφανής η κρίσιμη διαφορά περιεχόμενου από τους ήδη ισχύοντες, δεν είναι πλήρεις και δεν καλύπτουν όλες τις νεοεισαγόμενες έννοιες.

Στο «κίνημα της πετσέτας» που αναπτύχθηκε το καλοκαίρι σε αστραπιαίο χρόνο στα νησιά, η Κυβέρνηση στην πραγματικότητα και αντίθετα με το επικοινωνιακό λεκτικό της, απαντά με δύο τρόπους: άρνηση των αιτημάτων του κινήματος, αποδοχή των θέσεων αυτών που η ίδια ομολόγησε ότι καταπατούσαν βάναυσα την ισχύουσα νομοθεσία και επιτάχυνση της διαδικασίας καταγγελιών, μια διαδικασία εκτόνωσης του όποιου κινήματος που όμως ελεγκτές των αιγιαλών είναι αυτοί που έχουν συμβάλει όχι πάντα, όχι παντού, με παραλείψεις ή ενεργές πράξεις, ελεγκτής και ελεγχόμενος, η κτηματική υπηρεσία του δημοσίου υποστελεχωμένη και η ΕΤΑΔ.

Να δούμε τι ισχύει μέχρι τώρα και τι θα ισχύσει τώρα, όταν ψηφιστεί αυτό το νομοσχέδιο. Μέχρι τώρα, λοιπόν, ο παλιός αιγιαλός χαρακτηρίζεται πράγμα δημόσιας κτήσης, νομικός όρος που σημαίνει πράγματα εκτός συναλλαγής, δηλαδή κοινόχρηστο και αποκλείεται επ’ αυτού κτήση ιδιωτικών δικαιωμάτων. Αυτό έγινε με την τροποποίηση του ν.2971/2001, με το νόμο 4607/2019 και έγινε για να συμμορφωθεί η διοίκηση με τη νομολογία του Σ.τ.Ε. που είχε κρίνει κατ’ επανάληψη ότι ο παλιός αιγιαλός ήταν κάποτε αιγιαλός και μπορεί να ξαναγίνει, επομένως πρέπει να παραμείνει εκτός συναλλαγής.

Πάμε να δούμε τι γίνεται τώρα. Το νομοσχέδιο καταργεί τη δημόσια κτήση του παλαιού αιγιαλού που καθόριζε ο ν.4607 και επαναφέρει την παλιά διάταξη του ν.2971, άρα τον μεταφέρει στην ιδιωτική περιουσία του δημοσίου, άρα αυτό το τμήμα της παραλίας θα μπορεί να πωληθεί, να παραχωρηθεί και για άλλες χρήσεις. Τόσο απλά.

Επιπλέον, νομοθετείται διάταξη σύμφωνα με την οποία αν ένας ιδιώτης παρουσιάσει οποιοδήποτε συμβόλαιο, έστω και πρόσφατο, το δημόσιο αυτομάτως δεν προβάλει δικαιώματα, δηλαδή απεμπολεί το δικαίωμά του επί του παλαιού αιγιαλού. Προφανώς γι’ αυτό ήρθε αυτή η διάταξη, διότι στα κοινόκτητα και κοινόχρηστα δεν μπορεί κανείς να αντιτάξει χρησικτησία ούτε συμβόλαια μεταξύ ιδιωτών. Έτσι, το είπαμε και χθες, προβλέπω ότι θα χαθούν πολλοί παλιοί αιγιαλοί.

Μέχρι τώρα δεν υπήρχε διάκριση αιγιαλών και παραλίας. Τώρα υπάρχουν οι αιγιαλοί και οι παραλίες υψηλής προστασίας, απάτητες παραλίες, εντός «NATURA», εκτός «NATURA», οι αιγιαλοί και οι παραλίες κοινής προστασίας. Η προστασία που ίσχυε για όλους τους αιγιαλούς τώρα αφορά πλέον μόνο τις απάτητες παραλίες.

Μέχρι τώρα ισχύει το εμβαδόν κάθε παραχώρησης δεν μπορεί να υπερβαίνει τα πεντακόσια τετραγωνικά μέτρα, σε κάθε περίπτωση πρέπει να παραμένει ελεύθερη έκταση αιγιαλού σε ποσοστό τουλάχιστον 50% του συνολικού εμβαδού, μη υπολογιζόμενου του χώρου που είναι δυσπρόσιτος και μη αξιοποιήσιμος. Εδώ είναι η ουσία.

Τώρα γι’ αυτόν τον υπολογισμό του 50% δεν θα αφαιρείται ο δυσπρόσιτος και μη αξιοποιήσιμος χώρος, μεγαλώνει το τμήμα του αιγιαλού που παραχωρείται. Φανταστείτε μια μικρή ωραιότητα παραλία με δυσπρόσιτα μέρη δεξιά και αριστερά, το 50% είναι η καλή παραλία, τα δυσπρόσιτα για τους λουόμενους. Αυτό είναι.

Μέχρι τώρα τα Δωδεκάνησα κατάφεραν να σώσουν τις παραλίες τους χάρη στο ειδικό ευνοϊκό καθεστώς για τον αιγιαλό και την παραλία που ίσχυε. Το όριο του αιγιαλού δεν θα τίθεται στο όριο του χειμέριου κύματος, αλλά σε μια ζώνη δώδεκα μέτρων και οι παραλίες συνεχίζονται μέχρι τα όρια των πρώτων ιδιοκτησιών.

Τώρα οι εκτάσεις που ανήκαν στη δημόσια κτήση του δημοσίου θα ανήκουν από την έναρξη ισχύος του νόμου στην ιδιωτική περιουσία τού δημοσίου. Καταργείται επί της ουσίας η κοινοχρησία στο σύνολο των αιγιαλών και παραλιών όλων των Δωδεκανήσων. Θεωρούνται πλέον ότι ανήκουν στην ιδιωτική χρήση τού δημοσίου και όχι στοιχείο της δημόσιας κτήσης, δηλαδή όχι ως πράγματα κοινόχρηστα και εκτός συναλλαγής.

Η πρόθεση είναι προφανής. Τινάζονται στον αέρα εκατοντάδες πρωτόκολλα κατεδάφισης αυθαιρέτων. Χθες αναφέρθηκα σε τετρακόσια μόνο στη Ρόδο. Οι πληροφορίες μου λένε ότι είναι πολύ παραπάνω. Και βεβαίως αυτό το άρθρο, αυτό το μείζον άρθρο που είναι καταστροφή για τα Δωδεκάνησα δεν ήρθε ποτέ σε διαβούλευση.

Επίσης, δεν μπορείτε να αλλάξετε με απλή διάταξη νόμου όσα ορίστηκαν στη Συνθήκη Ειρήνης των Παρισίων του 1947. Είναι ένα ερώτημα και αυτό.

Μέχρι τώρα υπήρχε στον ορισμό της αδόμητης ζώνης παραλίας τα τριάντα μέτρα από τη γραμμή του αιγιαλού, στην οποία απαγορεύεται η δόμηση. Τώρα καταργείται η απαίτηση, εκτός ειδικών περιπτώσεων, η παραλία να έχει πλάτος κατ’ ελάχιστον τριάντα μέτρων, χωρίς καν να υπάρχει καμμία πρόβλεψη άλλου ελάχιστου πλάτους, πρόβλεψη που περιβαλλοντικά και χωροταξικά μάς φέρνει πολλά χρόνια πίσω.

Καταθέτω ακόμη μια φορά -νομίζω έχει κατατεθεί- τον πίνακα του WWF.

(Στο σημείο αυτό η Βουλευτής κ. Θεοπίστη (Πέτη) Περκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουν δίκιο οι ΜΚΟ, όταν λένε ότι η διάταξη αυτή δίνει σήμα σε πράξεις οριοθέτησης της παραλίας που επιτρέπουν τη δόμηση κυριολεκτικά πάνω στο κύμα. Συνεχίζετε να αγνοείτε για ακόμα μια φορά τη σύμβαση για την προστασία του θαλάσσιου περιβάλλοντος και των παράκτιων περιοχών της Μεσογείου, τη γνωστής Σύμβασης της Βαρκελώνης με την οποία με ειρωνεύτηκε ο κύριος Υπουργός που κατά τα άλλα είναι και φιλοπεριβαλλοντική η Κυβέρνηση.

Η Σύμβαση της Βαρκελώνης, λοιπόν, λέει εκτός των άλλων ότι η αδόμητη ζώνη δεν μπορεί να έχει πλάτος μικρότερο των εκατό μέτρων. Για παράδειγμα η Αγγλία κατοχυρώνει ζώνη εκατό μέτρων, η Γερμανία εκατόν πενήντα, η Δανία τριακοσίων, η Ισπανία έχει προβλέψει, αφού την πάτησε πρώτα, εκατό ως διακόσια μέτρα.

Μέχρι τώρα ισχύει ότι η ανάπτυξη των ομπρελών, των ξαπλωστρών, μέσων αναψυχής μπορεί να καλύπτει μέχρι το 60% του παραχωρούμενου χώρου, με τρόπο ώστε να εξασφαλίζεται η ελεύθερη πρόσβαση του κοινού κάθετα και παράλληλα προς τη θάλασσα και η ύπαρξη ελεύθερης ζώνης από την ακτογραμμή πλάτους πέντε μέτρων. Τώρα τα πέντε μέτρα γίνονται τέσσερα. Από παντού να πάρουμε, από παντού να χτίσουμε.

Μέχρι τώρα δεν προσδιοριζόταν ότι κατ’ εξαίρεση ο αιγιαλός, η παράκτια όχθη και η παράκτια ζώνη μπορούν να χρησιμεύουν για κοινωφελείς περιβαλλοντικούς και πολιτιστικούς σκοπούς για απλή χρήση, κατ’ εξαίρεση. Τώρα η εξαίρεση γίνεται κανόνας και μπορεί να επιτρέπεται η αξιοποίησή τους κατά τρόπο επωφελή για την εθνική οικονομία. Η διαφορά είναι προφανής. Αύριο;

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Μέχρι τώρα δεν παραχωρείται η χρήση αιγιαλού στους μικρούς αιγιαλούς, δηλαδή όταν έχουν μήκος ή πλάτος αυτό μικρότερο από πέντε μέτρα ή συνολικό εμβαδόν εκατόν πενήντα τετραγωνικά μέτρα. Τώρα κατ’ εξαίρεση -αυτή την απάντηση πήρα χθες- επιτρέπεται η παραχώρηση σε ξενοδοχειακά καταλύματα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** …(Δεν ακούστηκε)

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι, αυτό λέω, ισχύει κατ’ εξαίρεση τώρα ότι θα παραχωρείται σε ξενοδοχειακά καταλύματα. Έχουμε δει πώς αξιοποιείτε τις εξαιρέσεις.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ισχύει και τώρα σας λέω.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, στην ομιλία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Άρα, τι νόημα έχει η νομοθέτηση;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, μη διακόπτετε!

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Υφυπουργέ, θα μας βάλετε να διαβάσουμε τρίτη φορά νομοσχέδιο;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Είναι κατ’ εξαίρεση…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, μη διακόπτετε!

**ΘΕΟΠΙΣΤΗ (ΠΕΤΗ) ΠΕΡΚΑ:** Μάλλον δεν έχετε καταλάβει και τι ψηφίζετε!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν έχετε δει…

**ΠΡΟΕΔΡΕΥΩΝ (Βασίλειος Βιλιάρδος):** Συνεχίστε, κυρία Πέρκα.

Κύριε Υφυπουργέ, σας παρακαλώ, μη διακόπτετε!

**ΘΕΟΠΙΣΤΗ (ΠΕΤΗ) ΠΕΡΚΑ:** Ο νόμος που ισχύει τώρα λέει ότι οι αιγιαλοί εκατόν πενήντα τετραγωνικών μέτρων και πέντε μέτρων μήκους δεν παραχωρούνται…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Είναι κατ’ εξαίρεση…

**ΘΕΟΠΙΣΤΗ (ΠΕΤΗ) ΠΕΡΚΑ:** Κατ’ εξαίρεση ή τώρα, λοιπόν, παραχωρούνται σε ξενοδοχειακά καταλύματα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Τώρα βγήκε…

**ΘΕΟΠΙΣΤΗ (ΠΕΤΗ) ΠΕΡΚΑ:** Θα το δούμε. Ελάτε να μου απαντήσετε και τότε να μου εξηγήσετε…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Μειώνουμε την υπάρχουσα…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, γιατί επιμένετε; Σας παρακαλώ, μη διακόπτετε!

**ΘΕΟΠΙΣΤΗ (ΠΕΤΗ) ΠΕΡΚΑ:** Αυτό γίνεται.

**ΠΡΟΕΔΡΕΥΩΝ (Βασίλειος Βιλιάρδος):** Δεν έχετε τέτοιο δικαίωμα…

**ΘΕΟΠΙΣΤΗ (ΠΕΤΗ) ΠΕΡΚΑ:** Γιατί, λοιπόν, το βάζετε στον νόμο;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, μη συνεχίσουμε αυτή την κατάσταση.

**ΘΕΟΠΙΣΤΗ (ΠΕΤΗ) ΠΕΡΚΑ:** Χωρίς καμμιά αιτιολογία, λοιπόν, τώρα -θα πάω μόνο στο τώρα- η λίστα των όμορων επιχειρήσεων στις οποίες μπορεί να γίνει απευθείας ανάθεση της παραχώρησης απλής χρήσης ανοίγει: Και κάμπινγκ και ενοικιαζόμενα και ξενοδοχειακά καταλύματα. Τώρα καταργήθηκαν διατάξεις του 2001, όπως αυτό το πνεύμα του νόμου.

Καταργήθηκε, λοιπόν, ότι ο αιγιαλός αποτελεί ουσιώδες στοιχείο τού φυσικού περιβάλλοντος της χώρας, που προστατεύεται από την πολιτεία, η οποία το διαχειρίζεται σύμφωνα με τη φύση και τον κοινόχρηστο χαρακτήρα του. Αυτό δεν υπάρχει στον νόμο σας. Δεν είναι τυπική παράλειψη.

Υπάρχει και άλλη κατάργηση: Η προστασία των κοινόχρηστων πραγμάτων και του οικοσυστήματος, αυτά που αναφέρατε προηγουμένως για τον αιγιαλό και την παραλία, είναι ευθύνη του κράτους, το οποίο μεριμνά για την οργάνωση και λειτουργία ολοκληρωμένου συστήματος καταγραφής, διαχείρισης, εποπτείας και ελέγχου του, σύμφωνα με τις κείμενες διατάξεις της αρχής της αειφορίας και του χωροταξικού σχεδιασμού. Είπαμε «πάει και η αειφορία, πάει και ο χωροταξικός σχεδιασμός. Καταργήθηκε και αυτή η διάταξη.

Τώρα το νομοσχέδιο μεταθέτει την αρμοδιότητα παραχώρησης δικαιώματος χρήσης αιγιαλού από τους ΟΤΑ στο Δημόσιο και την ΕΤΑΔ. Οι Κτηματικές Υπηρεσίες του Υπουργείου Οικονομικών είναι έντονα υποστελεχωμένες και βλέπουμε ότι έχετε ανάπτυξη, αλλά καμμιά κίνηση να τις στελεχώσετε και δη με ειδικούς επιστήμονες, δεν έχετε διάθεση. Επειδή επιτρέπετε την αυθαιρεσία, γι’ αυτό γίνεται αυτό που γίνεται τόσα χρόνια.

Αντίστοιχα, η ΕΤΑΔ δεν έχει αποδείξει ούτε ιδιαίτερη αποτελεσματικότητα στην αξιοποίηση και πόσω μάλλον στην προστασία της ιδιωτικής περιουσίας του δημοσίου. Παράλληλα, υποκρύπτετε και μια στόχευση να περιοριστεί το κίνημα της προάσπισης της δημόσιας κτήσης της παραλίας απέναντι στις τοπικές δημοτικές αρχές.

Τώρα, σε αντίθεση με την υπάρχουσα νομοθεσία, δίνονται ισχυρά κίνητρα στους παραχωρησιούχους να υπενοικιάσουν τον αιγιαλό, την παραλία και πιθανά, την όμορη έκταση, που ανήκει στην ΕΤΑΔ και για την οποία δεν μπαίνει και κανένας περιορισμός επιφάνειας, που τους έχει παραχωρηθεί. Το φαινόμενο, στο όνομα της ενίσχυσης των ξενοδοχειακών μονάδων και τουριστικών καταλυμάτων, να υπάρξουν επιχειρήσεις που εκμεταλλεύονται ταυτόχρονα πολλές παραλίες είναι προ των πυλών.

Τώρα ενισχύεται και ο ρόλος της ΕΤΑΔ. Εξαιρείται των προβλέψεων που αφορούν στην κτηματική υπηρεσία και εφαρμόζεται ο κανονισμός της. Για να πάρεις τους όρους του διαγωνισμού, υπογράφεις δήλωση ότι δεν θα τους κοινοποιήσεις και δεν θα τους χρησιμοποιήσεις ενάντια στην ΕΤΑΔ. Δηλαδή, κάθε αστοχία της ΕΤΑΔ τίθεται στο απυρόβλητο.

Έτσι εξηγείται η, τουλάχιστον περίεργη, πρόβλεψη του νομοσχεδίου οι προκηρύξεις της ΕΤΑΔ να μην περιλαμβάνονται στην πλατφόρμα που αφορά στην κτηματική υπηρεσία. Άλλη μια πρόβλεψη που καθιστά την ενημέρωση δύσκολη για όσους είναι ψυλλιασμένοι.

Τώρα, αλλά και κατ’ εξακολούθηση, η Κυβέρνηση δεν λαμβάνει υπ’ όψιν της τις επιπτώσεις της κλιματικής κρίσης και την ανάγκη προσαρμογής των πόλεων στα νέα δεδομένα της κλιματικής κρίσης. Δεν εισάγει καμμία μεταρρύθμιση για την αποτελεσματική προστασία και διαχείριση της εξαιρετικής οικολογικής σημασίας του παράκτιου χώρου, ο οποίος ήδη επηρεάζεται σοβαρά από την κλιματική κρίση. Απουσιάζουν από το νομοσχέδιο εντελώς προβλέψεις που σχετίζονται με την προσαρμογή στην κλιματική αλλαγή. Είναι τρομερό! Δεν λαμβάνουν υπ’ όψιν τις υποχρεώσεις της χώρας για την επίτευξη της καλής περιβαλλοντικής κατάστασης των υδάτων, σύμφωνα με τις προβλέψεις της οδηγίας για τη θαλάσσια στρατηγική, καθώς τα έργα και οι δραστηριότητες που λαμβάνουν χώρα στην παράκτια ζώνη έχουν άμεση επίπτωση στην κατάσταση των παράκτιων και θαλάσσιων υδάτων.

Είπαμε ότι ψηφίστηκε χθες στο Ευρωκοινοβούλιο το ψήφισμα για την αποκατάσταση της φύσης και οι Ευρωβουλευτές της Νέας Δημοκρατίας απείχαν. Τουλάχιστον δεν το καταψήφισαν. Λέω, είχαν μια ασήμαντη πρόοδο.

Ο κατάλογος είναι μακρύς. Δεν σημαίνει πως η ισχύουσα νομοθεσία ήταν επαρκής ούτε αυτή ταιριάζει στις προκλήσεις και τις απαιτήσεις της εποχής ούτε απαντά στα ερωτήματα που τίθενται, αλλά όχι αυτό που γίνεται. Και μην πει κανείς ότι δεν κατάλαβε τι ψήφισε σήμερα.

Και βάζω τα ερωτήματα: Τα νησιά, οι αμμουδιές, η ακτογραμμή και η θάλασσα στην Ελλάδα είναι παγκόσμια μοναδικές, ανήκουν στην παγκόσμια κληρονομιά. Την προστατεύουμε με τη νομοθεσία που εισάγουμε; Ο κ. Πέτσας μας είπε ότι, επειδή είναι πάρα πολύ καλές και πάρα πολύ ωραίες, δεν χρειάζεται, πρέπει να τις αξιοποιήσουμε, ενώ στη Δανία, τη Γερμανία και τη Γαλλία όπου δεν είναι τόσο ωραίες οι παραλίες, παίρνουν μέτρα προστασίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το ίδιο είπατε και σήμερα, κύριε Πέτσα.

**ΣΤΥΛΙΑΝΟΣ ΠΕΤΣΑΣ:** Αυτό είπα;

**ΘΕΟΠΙΣΤΗ (ΠΕΤΗ) ΠΕΡΚΑ:** Πείτε κάτι άλλο μετά. Πείτε ότι θα την προστατεύσουμε εμείς. Θα τις προστατεύσουμε, πείτε. Είναι απλό. Παίρνουμε πίσω αυτές τις διατάξεις.

**ΣΤΥΛΙΑΝΟΣ ΠΕΤΣΑΣ:** Δεν θα παρερμηνεύετε όπως θέλετε την ομιλία μου.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, διακοπές από εδώ, διακοπές από τον Υφυπουργό. Δεν γίνεται αυτό το πράγμα! Δεν είναι κατάσταση αυτή!

**ΘΕΟΠΙΣΤΗ (ΠΕΤΗ) ΠΕΡΚΑ:** Ή είμαστε συνεπείς με το Σύνταγμα...

**ΣΤΥΛΙΑΝΟΣ ΠΕΤΣΑΣ:** Δεν θα αλλοιώνει την ομιλία μου, κύριε Πρόεδρε, η κ. Πέρκα! Είναι καταχωρημένη στα Πρακτικά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Από χθες γίνεται αυτό. Το έχω συνηθίσει από την εξεταστική. Όμως, δεν έχω πρόβλημα.

Είμαστε συνεπείς με το Σύνταγμα, όταν και αν περιορίζουμε την πρόσβαση στη θάλασσα σε μια κάθετη ζώνη έξι μέτρων και μια παράλληλη προς την ακτογραμμή έξι μέτρων; Είμαστε συνεπείς με το Σύνταγμα, όταν με διάφορους έμμεσους τρόπους μειώνονται οι ελεύθερες παραλίες προς τους πολίτες και αυξάνονται συνεχώς οι εκτάσεις προς παραχώρηση; Είμαστε συνεπείς, ως χώρα, όταν δεν τηρούμε το Διεθνές και Ενωσιακό δίκαιο;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πέρκα, παρακαλώ, ολοκληρώνετε.

**ΘΕΟΠΙΣΤΗ (ΠΕΤΗ) ΠΕΡΚΑ:** Μάλιστα, κύριε Πρόεδρε. Τελειώνω. Δύο-τρία ερωτήματα έχω.

Τρίτον, αυτό που συμβαίνει και αναδείχθηκε στη Μύκονο, πλήρης καταπάτηση αιγιαλού και παραλίας, επιβολή απαγόρευσης στους πολίτες με μεθόδους μαφίας, συνενοχή μιας σειράς υπηρεσιών του δημοσίου για δόμηση άνευ όρων και ορίων εντός και εκτός σχεδίου, είναι μόνο φαινόμενο της Μυκόνου ή αφορά όλα τα νησιά και όλες τις παραλίες της χώρας, που ακολουθούν μόνο με χρονική υστέρηση ως προς την εκδήλωση αυτών των φαινομένων;

Ερώτημα τέταρτο: Ακόμη και με την οπτική τού παρόντος να το δούμε -εδώ, βέβαια, προσθέτει ήδη από το πρώτο άρθρο φαίνεται η διαφορά μας…

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, είστε ήδη στα δεκαεννέα λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Εντάξει.

Η αξία αυτού του τουριστικού προϊόντος με τις τροπογενείς και συνήθως ασύστολες παρεμβάσεις αυξάνεται; Είναι λάθος μακροοικονομικού σχεδιασμού αλλά είναι αλήθεια ότι η μόνη βιομηχανική ή μη, ή ατμομηχανή της οικονομίας, που εύκολα μπορεί να εκτραπεί από γεγονότα που δεν σχετίζονται καν με την Ελλάδα, είναι ο τουρισμός.

Εξίσου είναι αλήθεια πως τα τοπικά συμφέροντα είναι μεγάλα και έχουν αναπτύξει ισχυρή τοπική εξουσία. Αυτή η εξουσία χάνει μικρό ή μεγάλο μέρος της από τα διεθνή συμφέροντα που επενδύουν στην ελληνική βιομηχανία. Είναι μια δύσκολη εξίσωση, από την οποία θα εξοβελίσουμε πλήρως τον πολίτη, τον μικροϊδιοκτήτη, τον λουόμενο, που θέλει να έχει πρόσβαση στον ήλιο.

Τελειώνω, κύριε Πρόεδρε.

«Εάν αποσυνδέσεις την Ελλάδα, στο τέλος θα δεις να σου απομένουν μια ελιά, ένα αμπέλι και ένα καράβι, που σημαίνει με άλλα τόσα την ξαναφτιάχνεις»: Οδυσσέας Ελύτης, Μικρός Ναυτίλος.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Παρέμβαση, κύριε Υφυπουργέ;

Παρακαλώ, έχετε τον λόγο. Παρεμβάσεις μπορείτε να κάνετε, αλλά να μη διακόπτετε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ακριβώς επειδή έγινε συζήτηση κατά τη διάρκεια της ομιλίας τής κ. Πέρκα, να το διευκρινίσουμε, να είναι ξεκάθαρο, να μην έχουμε καμμία αμφιβολία.

Λοιπόν, κυρία Πέρκα, τι ισχύει σήμερα; Άρθρο 13 παράγραφος 7: Σήμερα, πριν την ψήφιση αυτού του νομοσχεδίου, με το ισχύον νομοθετικό πλαίσιο, δεν παραχωρείται η χρήση του αιγιαλού για ομπρέλες, ξαπλώστρες, τραπεζοκαθίσματα και τροχήλατες καντίνες, όταν το μήκος ή πλάτος αυτού είναι μικρότερο των πέντε μέτρων ή όταν το συνολικό εμβαδόν του αιγιαλού είναι μικρότερο των εκατόν πενήντα τετραγωνικών μέτρων, εκτός από τις περιπτώσεις που υπάρχουν σε ισχύ άδειες λειτουργίας επιχείρησης από τις προβλεπόμενες στην παράγραφο 4, δηλαδή στις όμορες δίνεται -εκτός λέει, κατ’ εξαίρεση- σε ποιες; Σε όλες αυτές τις επιχειρήσεις οι οποίες έχουν δικαίωμα να πάρουν αιγιαλούς.

**ΘΕΟΠΙΣΤΗ (ΠΕΤΗ) ΠΕΡΚΑ:** Διαβάσατε τον νέο…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πέρκα, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Αυτό είναι το σημερινό. Όλες οι επιχειρήσεις έχουν δικαίωμα κατ’ εξαίρεση, αρκεί να είναι όμορες.

Στο σημερινό νομοσχέδιο που θα ψηφίσουμε δεν παραχωρούνται αιγιαλός και παραλία για απλή χρήση σε όμορη επιχείρηση, όταν το μήκος είναι μέχρι τέσσερα μέτρα και το εμβαδό μικρότερο από εκατόν πενήντα τετραγωνικά. Κατ’ εξαίρεση, επιτρέπεται η παραχώρηση του πρώτου εδαφίου στα ξενοδοχειακά καταλύματα, σύμφωνα με τους όρους του παρόντος.

Άρα, στενεύει η εξαίρεση. Ενώ επιτρεπόταν και σε εστιατόρια, για παράδειγμα, μικραίνει η δυνατότητα.

Μάλιστα, ο κ. Κουκουλόπουλος μας εγκάλεσε για το ακριβώς ανάποδο. Μας είπε «γιατί στενεύετε την εξαίρεση στις μικρές παραλίες;» στην ομιλία του προηγουμένως.

Άρα, αν δεν μπορείτε να κατανοήσετε εάν μεγαλώνουμε την εξαίρεση ή εάν τη στενεύουμε, μπορώ να κρίνω την κατανόηση που έχετε και για το υπόλοιπο νομοσχέδιο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Επόμενος ομιλητής είναι ο κ. Αθανάσιος Χαλκιάς Βουλευτής των Σπαρτιατών, ειδικός αγορητής.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που φέρνει σήμερα στην Ολομέλεια το Υπουργείο Εθνικής Οικονομίας και Οικονομικών αφορά κατά κύριον λόγο την αλλαγή στον τρόπο της απλής παραχώρησης χρήσης του αιγιαλού με τις διαδικασίες να φεύγουν από την κυριότητα των δήμων και να περνούν στις κτηματικές υπηρεσίες του δημοσίου.

Τα προηγούμενα χρόνια και ιδίως το περασμένο καλοκαίρι γίναμε όλοι μάρτυρες απαράδεκτων περιστατικών ακραίας καταπάτησης στις ελληνικές παραλίες. Είδαμε ομπρέλες και ξαπλώστρες ακόμα και μέσα στη θάλασσα. Αναγνωρίζουμε, λοιπόν, την προσπάθεια της Κυβέρνησης να επιλύσει το πρόβλημα, αλλά σε καμμία περίπτωση δεν επιθυμούμε να φύγει η αρμοδιότητα από τους δήμους, τουλάχιστον όχι αδιακρίτως.

Κατά τη συνεδρίαση της επιτροπής, και ακούγοντας προσεκτικά τα όσα είπε ο εκπρόσωπος της ΚΕΔΕ, προτείναμε μία μέση λύση, δηλαδή να συνεχίσουν οι δήμοι να διενεργούν τους πλειστηριασμούς κανονικά όπως έκαναν μέχρι σήμερα, αλλά στην περίπτωση που υπάρξουν καταγγελίες και διαπιστωμένες παρεμβάσεις τότε η αρμοδιότητα να αφαιρείται από τον δήμο για όσο διαρκεί η θητεία της εκλεγμένης δημοτικής αρχής και τότε και μόνο τότε να περνά στη δικαιοδοσία του Υπουργείου Οικονομικών μέχρι την επόμενη εκλογική αναμέτρηση στην Τοπική Αυτοδιοίκηση. Είναι μια μέση λύση η οποία όμως δεν έτυχε καμμίας αναγνώρισης ή συζήτησης. Οπότε στο νομοσχέδιο βλέπουμε να αφαιρείται η συγκεκριμένη διαδικασία από τους δήμους και να περνά στην κεντρική διοίκηση, η οποία είναι κατά παραδοχή της ίδιας της Γενικής Γραμματέως Δημόσιας Περιουσίας, της κ. Κόλλια, υποστελεχωμένη και δεν μπορεί να ανταπεξέλθει στις απαιτήσεις των πλειστηριασμών αυτών. Εδώ είμαστε και θα δούμε το καλοκαίρι, αν περάσει αυτό το νομοσχέδιο, ότι δεν θα υπάρχει ξαπλώστρα και ομπρέλα στις παραλίες ούτε για δείγμα. Παραλιακές επιχειρήσεις, αλλά και δήμοι θα υποστούν ανυπολόγιστες ζημιές λόγω των καθυστερήσεων στη διεξαγωγή των σχετικών διαγωνισμών και εμείς ως Κοινοβούλιο θα ψηφίζουμε τον Οκτώβριο μέτρα στήριξης των επιχειρήσεων για μία χαμένη τουριστική περίοδο.

Ναι, οι κτηματικές πέρυσι διενήργησαν πολλούς ελέγχους όντας υποστελεχωμένες, αλλά είναι εντελώς διαφορετικό το να γίνει έλεγχος και να επιβληθεί πρόστιμο με το να διεξάγουν οι κτηματικές τους διαγωνισμούς. Ένας διαγωνισμός θέλει ειδική διαδικασία, να καταρτιστεί η πρόταση με τις τεχνικές προδιαγραφές, να υποβληθούν προσφορές, να συσταθεί ειδική επιτροπή για την αξιολόγηση των προσφορών και να γίνει η κατακύρωση του αποτελέσματος. Αυτό έρχεται, λοιπόν, να προστεθεί στα ήδη φορτωμένα εργασιακά προγράμματα των εργαζομένων στις κτηματικές υπηρεσίες τη στιγμή που οι δήμοι έχουν την τεχνογνωσία για τη διενέργεια τέτοιων διαγωνισμών, ειδικό προσωπικό που κάνει μόνο αυτό και ηλεκτρονικό σύστημα πλειστηριασμών. Πραγματικά δεν μπορώ να καταλάβω την εμμονή της Κυβέρνησης να φύγει αυτή η αρμοδιότητα από τους ΟΤΑ και να περάσει σε μια υποστελεχωμένη και, θα μου επιτρέψετε τη χρήση της λέξης, άσχετης με το αντικείμενο των διαγωνισμών υπηρεσίας.

Στο μόνο που συμφωνούμε με την Κυβέρνηση είναι το γεγονός ότι πρέπει να κάνουμε πλήρη χρήση της διαθέσιμης τεχνολογίας, όπως είναι τα drones, για την καλύτερη εξακρίβωση των παραβάσεων και στα πρόστιμα που θα πρέπει να επιβάλλονται, αν και σε αυτή την τελευταία περίπτωση και πάλι θα θέλαμε να βάλουμε έναν περιορισμό κυρίως σε ό,τι αφορά το ύψος του προστίμου. Όπως είπαμε και στην επιτροπή, θα πρέπει να συνυπολογίσουμε και το μέγεθος της επιχείρησης και τον ετήσιο τζίρο της και βάσει αυτών να προσδιορίζεται το πρόστιμο. Ένα πρόστιμο της τάξης των 10 χιλιάδων ευρώ μπορεί να είναι εύκολο να πληρωθεί από ένα παραλιακό μπαρ στη Μύκονο, αλλά για ένα σε κάποιο όχι τόσο τουριστικό προορισμό μπορεί να σημάνει τον επιχειρηματικό και οικονομικό θάνατο του επαγγελματία. Το ίδιο το Σύνταγμά μας κάνει λόγο για την αρχή της αναλογικότητας, την οποία όμως δεν βλέπουμε στο νομοσχέδιο.

Ένα ακόμη σημείο διαφωνίας μας στο νομοσχέδιο αφορά στη διασύνδεση των τερματικών POS με τις ταμειακές μηχανές και τα επιβαλλόμενα πρόστιμα σε περίπτωση που αυτή δεν καταστεί εφικτή. Το έχουμε ξαναπεί εντός Κοινοβουλίου ότι είναι απαράδεκτο να επιβαρύνεται με πρόστιμο επαγγελματίας όταν δεν φέρει υπαιτιότητα για τη μη διασύνδεση ή για τη λανθασμένη διαβίβαση δεδομένων στην Ανεξάρτητη Αρχή Δημοσίων Εσόδων. Οι ίδιες οι εταιρείες πληροφορικής μάς είπαν ότι δεν μπορούν να ανταποκριθούν στις απαιτήσεις. Τους ακούμε τους φορείς ή τους καλούμε στην επιτροπή για φιγούρα, επειδή το λέει ο Κανονισμός; Τα ίδια πράγματα λέμε ξανά και ξανά, αλλά δεν γίνεται κάτι για αυτό.

Πρώτοι εμείς καταθέσαμε ερώτηση για το κόστος των POS και αν θα υπάρξει η δυνατότητα απορρόφησης μεγάλου μέρους αυτού από το κράτος. Λάβαμε δύο απαντήσεις πλήρως αντικρουόμενες. Ο μεν Υπουργός Οικονομικών άφηνε ανοικτό περιθώριο να δοθούν κάποιες επιδοτήσεις ο δε Γενικός Γραμματέας Εμπορίου έλεγε ότι οι επιδοτήσεις είναι παράλογες και ότι δεν είναι δυνατόν να επιβαρύνουμε τον ελληνικό λαό για τέτοια προγράμματα. Ευτυχώς, επικράτησε η φωνή της λογικής και δόθηκαν κάποια voucher, που όμως μετά λύπης πληροφορηθήκαμε ότι παραμένουν ανενεργά. Αλλά έστω ότι ενεργοποιούνται και μπορούν οι επαγγελματίες να προχωρήσουν στην διασύνδεση. Ακόμα δεν έχετε αποσαφηνίσει τι γίνεται στην περίπτωση που το λάθος στη διασύνδεση δεν οφείλεται σε λάθη του επαγγελματία αλλά του συστήματος. Με βάση όσα λέει η διάταξη στο νομοσχέδιο θα επιβληθεί πρόστιμο. Ζητήσαμε κατ’ επανάληψη να μπει κάποια αποσαφήνιση, να γίνει κάποια νομοτεχνική βελτίωση, να διαχωριστούν οι υπαιτιότητες, αλλά πάλι δεν εισακουστήκαμε. Αναμένουμε να δοθεί τουλάχιστον μία παράταση για την ολοκλήρωση των διασυνδέσεων.

Προχωράω στο ζήτημα της ενεργειακής επάρκειας των μη διασυνδεδεμένων νησιών και της Κρήτης. Στην τέταρτη συνεδρίαση της επιτροπής εχθές κατέθεσα μια εισήγηση για καλύτερη χρήση των ανανεώσιμων πηγών ενέργειας για την κατασκευή και λειτουργία υπεράκτιων αιολικών πάρκων με τα οποία δεν θα επιτύχουμε την ενεργειακή επάρκεια αλλά την ενεργειακή αυτονομία της χώρας αρχικά για τα νησιά μας και μετά για την υπόλοιπη χώρα. Στα πρότυπα άλλων κρατών της Ευρωπαϊκής Ένωσης μπορούμε και εμείς να επιτύχουμε την πλήρη αυτονομία των νησιών μας, η οποία είναι και στρατηγικής σημασίας για τη χώρα. Θα περιορίσουμε σημαντικά το κόστος παραγωγής ηλεκτρικής ενέργειας, θα μειώσουμε τις εισαγωγές πετρελαίου, θα δημιουργήσουμε θέσεις εργασίας για περίπου οκτώ χιλιάδες άτομα. Επίσης, θα δοθεί ανάσα στην ελληνική ναυτιλία και στα ελληνικά ναυπηγεία, αλλά και τις υδατοκαλλιέργειες. Αλλά η Κυβέρνηση, αντί να επισπεύσει τις διαδικασίες για να μπει επιτέλους ένα ενιαίο κανονιστικό πλαίσιο για τη λειτουργία αυτών των μονάδων, δαπανά πόρους στο συνεχή ανασχεδιασμό τού έργου και φέρνει στην Ολομέλεια διατάξεις που επιτρέπουν τη χρήση του πετρελαίου για παραγωγή ηλεκτρικής ενέργειας στα νησιά μας, επιβαρύνοντας τον περιβαλλοντικό μας αντίκτυπο, αλλά και τον κρατικό προϋπολογισμό. Για ακόμα μια χρονιά θα βλέπουμε τον στρατό να μεταφέρει μονάδες ήταν Η/Ζ για να μη βυθιστεί το Αιγαίο στο σκοτάδι. Το νομοσχέδιο για τα υπεράκτια αιολικά πάρκα έπρεπε ήδη να έχει έρθει στη Βουλή.

Επίσης στο νομοσχέδιο βλέπουμε διατάξεις που αφορούν την αύξηση του επιδόματος γέννησης για το οποίο θα επαναλάβω τη θέση των Σπαρτιατών ότι πρέπει να δίνεται μόνο σε Έλληνες πολίτες και όχι σε όποιον να είναι. Δεν είναι μέτρο επίλυσης του δημογραφικού; Αλλά και κάπου χωμένο βλέπουμε ένα άρθρο που αφορά τη χρηματοδότηση των Κέντρων Δημιουργικής Απασχόλησης Παιδιών και Εφήβων με Αναπηρία. Με τόσο ντόρο που έχουν κάνει οι διατάξεις για τον αιγιαλό κανείς δεν ασχολήθηκε με το γεγονός ότι ο προϋπολογισμός των ΚΔΑΠ για φέτος είναι στο μισό του περσινού. Πέρυσι είχαμε 35 εκατομμύρια ευρώ, φέτος μόλις 18,5 εκατομμύρια. Είναι απαράδεκτο απλά.

Απλά θα το ψηφίσουμε το άρθρο για να μην υπάρξει περικοπή στις υπηρεσίες που παρέχουν τα ΚΔΑΠ, αλλά δεν θα σταματήσουμε να ζητάμε συμπληρωματικό προϋπολογισμό. Αυτά τα παιδιά και οι έφηβοι έχουν τις ίδιες ανάγκες με πέρυσι, οπότε απαιτείται και το ίδιο ποσό για τη λειτουργία των ΚΔΑΠ. Ρωτήσαμε πολλάκις την επιτροπή -λείπει και ο κύριος Υφυπουργός- γιατί μειώθηκε το ποσό. Απάντηση δεν πήρα ποτέ. Τουλάχιστον βρίσκουμε θετική την κίνηση της Κυβέρνησης να αυξήσει τα ποσά για τις εφημερίες των γιατρών. Εδώ όμως, μας βρίσκει αντίθετους, όσον αφορά τη φορολόγηση αυτών των ποσών. Θα προτιμούσαμε μια αυτοτελή φορολογία και αυτά τα ποσά περίπου στο 20% και να δώσει πίσω τον ειδικό φόρο κατανάλωσης πετρελαίου στους αγρότες. Το αγροτικό πετρέλαιο άλλωστε, έχει κατατεθεί από εμάς ως πρόταση προς ενίσχυση των αγροτών ήδη από τον Δεκέμβριο κατά τη συζήτηση για τον κρατικό προϋπολογισμό.

Λυπάμαι μόνο που έπρεπε να φτάσουν οι αγρότες μας στο δρόμο, προκειμένου να το θεσμοθετήσει η Κυβέρνηση. Το ίδιο θα πούμε για τους πυρόπληκτους της Αττικής από τις φωτιές του 2018 για τους οποίους αναστέλλονται οι πλειστηριασμοί, ενώ θα έπρεπε ήδη να τους έχετε καταργήσει. Γι’ αυτόν τον λόγο το καταψηφίζουμε και δεν συναινούμε στον εμπαιγμό της ελληνικής κοινωνίας. Δεν πρέπει να υπάρχει αναστολή σε τέτοιες περιπτώσεις. Πρέπει να υπάρχει κατάργηση των πλειστηριασμών γι’ αυτούς τους ανθρώπους.

Τέλος χαιρόμαστε που βλέπουμε να διαγράφονται επιτέλους οι οφειλές των θυμάτων από τη δολοφονία στα Τέμπη και των συγγενών τους από το Ταμείο Παρακαταθηκών και Δανείων. Θα θέλαμε να δούμε να τηρείται η ίδια στάση και απέναντι σε οφειλές σε τραπεζικά ιδρύματα. Στηρίζουμε το ψήφισμα του Δήμου Πύργου. Καταψηφίζουμε επί της αρχής, όμως θα υπερψηφίσουμε κάποιες διατάξεις που είναι προς τη σωστή κατεύθυνση.

Θα μου επιτρέψετε να αναφερθώ στα Τέμπη. Σήμερα συμπληρώνεται ένα έτος από αυτή την ανείπωτη τραγωδία. Πενήντα επτά συμπολίτες μας έχασαν τη ζωή τους, οι περισσότεροι νέα παιδιά που δεν πρόλαβαν να ζήσουν τη ζωή τους. Ήταν πάρα πολύ νέοι όταν έφυγαν. Θα περίμενε κανείς να δει κάτι να αλλάζει, μια δικαίωση των θυμάτων και των συγγενών τους ή τουλάχιστον μια αναγνώριση της υπαιτιότητας ορισμένων.

Έναν χρόνο μετά τίποτα από αυτά δεν έχει γίνει. Οι εγκληματικές αμέλειες και παραλείψεις στον ΟΣΕ και στο πολιτικό προσωπικό, παρά τις συνεχείς εκκλήσεις των εργαζομένων, ένα κράτος που δεν μεριμνά για την ασφάλεια του πολίτη, ένα ολόκληρο σύστημα που έχει μάθει να βολεύει τους δικούς του και οι τύχες των ανθρώπων να αφήνονται έρμαια στα χέρια κάθε συνταγμένου, εξαντλημένου και ανεκπαίδευτου χειριστή, ένα σύστημα που μένει αναλλοίωτο ολόκληρες δεκαετίες.

Αυτά οφείλονται για την τραγική κατάληξη της αμαξοστοιχίας, συμπαρασύροντας στον θάνατο τόσους ανθρώπους. Και ακόμα μέχρι σήμερα το δρομολόγιο αυτό εκτελείται χωρίς τηλεματική, χωρίς τη χρήση της σύγχρονης τεχνολογίας με μόνη παρέμβαση τη μείωση της ταχύτητας κίνησης του συρμού.

Αξίζει να σας αναφέρω ότι λόγω των καταστροφών από την κακοκαιρία «Ντάνιελ», ενενήντα χιλιόμετρα, ακόμα και σήμερα, είναι με μονή γραμμή, δεν υπάρχει διπλή. Καμμία δικαιοσύνη δεν έχει αποδοθεί γι’ αυτές τις τραγικές απώλειες. Οι υπεύθυνοι κυκλοφορούν ελεύθερα, ζώντας αμέριμνοι τη ζωή τους, τη στιγμή που μανάδες και πατεράδες περιμένουν τα παιδιά τους να επιστρέψουν σπίτι, που επιζήσαντες του δυστυχήματος ζουν μισή ζωή, αφού οι εικόνες στοιχειώνουν το μυαλό τους μέρα και νύχτα.

Προτείνω η 28η Φεβρουαρίου να κηρυχθεί ημέρα εθνικού πένθους κάθε χρόνο, μέχρι να δικαιωθούν οι ψυχές αυτών των συνανθρώπων μας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Χαλκιά.

(Χειροκροτήματα από την πτέρυγα των Σπαρτιατών)

Επόμενος ομιλητής είναι ο ειδικός αγορητής της Νίκης κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, έχει περάσει ήδη ένας χρόνος από το τραγικό δυστύχημα - έγκλημα στα Τέμπη και θέλω να ευχηθώ από καρδιάς ο Θεός να δίνει δύναμη και παρηγοριά σε αυτούς τους ανθρώπους για να αντέξουν την τεράστια απώλειά τους. Ό,τι χειρότερο μπορεί να συμβεί σε έναν άνθρωπο. Θέλουμε να λάμψει η αλήθεια και όσοι ευθύνονται να τιμωρηθούν από την ελληνική δικαιοσύνη.

Κυρίες και κύριοι συνάδελφοι, κατ’ αρχάς ο τίτλος του νομοσχεδίου θα πρέπει να αλλάξει, δεδομένου ότι προστέθηκαν είκοσι τέσσερα νέα άρθρα που ρυθμίζουν τελείως διαφορετικά θέματα μεταξύ τους. Είναι φανερό πως η Κυβέρνηση, μετά τις κινητοποιήσεις των αγροτών βρίσκεται σε πανικό. Ακόμα έχουμε τις αυξήσεις 20% στις αποζημιώσεις των εφημεριών γιατρών του ΕΣΥ που δεν έχουν σχέση με την πραγματικότητα, όπως θα δούμε παρακάτω, όταν σύμφωνα με τα στοιχεία του ΟΟΣΑ υπολογίζεται ότι από το 2010 έχουν φύγει στο εξωτερικό περίπου είκοσι χιλιάδες γιατροί για τους οποίους η πολιτεία μας ξόδεψε 7 δισεκατομμύρια ευρώ για να τους σπουδάσει. Ποιος αλήθεια πιστεύει ότι αυτή η αύξηση 20% θα φέρει πίσω τους γιατρούς που έφυγαν; Τα 7 δισεκατομμύρια κόστος για τις σπουδές των γιατρών μας, πώς θα γυρίσουν πίσω στον Έλληνα πολίτη ως ανταπόδοση στις ανάγκες του και στο ΕΣΥ;

Το εν λόγω νομοσχέδιο κατατίθεται ως συνήθως τελευταία στιγμή. Θα έπρεπε να έχει υποβληθεί τον Νοέμβριο και ίσως και νωρίτερα, ώστε να έχουν τον απαιτούμενο χρόνο οι εμπλεκόμενοι φορείς, όπως η κτηματική υπηρεσία, οι δήμοι και οι τουριστικές επιχειρήσεις να προετοιμαστούν καταλλήλως και να εναρμονιστούν με το νέο νομικό πλαίσιο.

Μετά τα γεγονότα των Κυκλάδων και κυρίως της Μυκόνου με τις παράνομες περιφράξεις παραλιών και την απουσία του δήμου της κτηματικής υπηρεσίας, πολεοδομίας, αρχαιολογικής υπηρεσίας και άλλων τοπικών αρχών, το κράτος μας αντέδρασε και καλώς αντέδρασε, σε μια παραβατικότητα αρκετών δεκαετιών, αλλά καθυστερημένα, με κίνδυνο να καταστραφεί το brand name των νησιών μας. Μπορεί κάποιες επιχειρήσεις να παρανομούσαν, αλλά και οι κρατικές υπηρεσίες ήταν εκεί, παρούσες, χωρίς να κάνουν απολύτως τίποτα. Όμως δεν μπορεί η αντίδραση να είναι υπερβολική και να φτάνουμε στο άλλο άκρο, καταστρέφοντας και υγιείς επιχειρήσεις. Πρώτα δίνουμε τον απαιτούμενο χρόνο προσαρμογής και συμμόρφωσης και μετά λαμβάνουμε αυστηρά διοικητικά μέτρα. Εμείς όμως πρωτοπορούμε, κάνοντάς τα όλα ανάποδα. Και όλα αυτά όταν σύμφωνα με διεθνή τουριστικά πρακτορεία η Μύκονος και η Σαντορίνη έχουν τους πιο ικανοποιημένους τουρίστες σε σχέση με τους τουρίστες άλλων ανταγωνιστικών προορισμών υψηλής δαπάνης, όπως το Σαν Τροπέ, τη Σαρδηνία και την Ίμπιζα.

Αναρωτιόμαστε μήπως τελικά, άθελά μας, καταφέρουμε να πληγώσουμε το τουριστικό προϊόν μας προς όφελος των ανταγωνιστών μας. Ειδικά για την επερχόμενη τουριστική περίοδο του 2024, φοβόμαστε ότι θα υπάρξουν σοβαρές παρενέργειες εφαρμογής τού προτεινόμενου νομοσχεδίου και ίσως να έχει επιπτώσεις στις προσφερόμενες υπηρεσίες από τουριστικές επιχειρήσεις που εκμεταλλεύονται τμήματα αιγιαλού όλης της χώρας.

Ως προς την αξιοποίηση της δημόσιας περιουσίας, στις παραθαλάσσιες περιοχές η θέση του κόμματός μας είναι ότι το προτεινόμενο νομοσχέδιο θα πρέπει αφ’ ενός να εξασφαλίζει την ελεύθερη πρόσβαση των πολιτών στις παραλίες και να προστατεύει το περιβάλλον και αφ’ ετέρου θα πρέπει να επιτρέπει την τουριστική εκμετάλλευση του αιγιαλού με νόμιμο τρόπο, προστατεύοντας επαρκώς την τουριστική βιομηχανία μας και τις θέσεις εργασίας. Πιστεύουμε ότι οι βιαστικές κινήσεις της Κυβέρνησης θα επηρεάσουν αρνητικά τις επιχειρήσεις του κλάδου και γενικά το τουριστικό προϊόν, ενώ θα οδηγήσουν σε σοβαρές αυξήσεις των τιμών στις παρεχόμενες υπηρεσίες στις παραλίες.

Για πρώτη φορά καλείται η κτηματική υπηρεσία εντός δύο μηνών που ξεκινάει η τουριστική περίοδος να παραχωρήσει τμήματα αιγιαλού όλης της χώρας, χωρίς πρότερη εμπειρία των τοπικών συνθηκών, πιθανόν χωρίς την απαιτούμενη γνώση και φυσικά, όπως προκύπτει από το παρόν νομοσχέδιο, με βασικό εργαλείο ένα πληροφοριακό σύστημα που σήμερα δεν υπάρχει, δεν βρίσκεται σε παραγωγική λειτουργία, δεν γνωρίζουμε πότε θα είναι έτοιμο και πότε οι αρμόδιοι υπάλληλοι και οι λοιποί ενδιαφερόμενοι, θα μπορούν να το χρησιμοποιήσουν.

Στο νομοσχέδιο την τελευταία στιγμή προστέθηκαν αρκετά άρθρα. Όπως είπα ένα από αυτά είναι το άρθρο 40, σχετικά με την επιστροφή του ειδικού φόρου κατανάλωσης πετρελαίου που χρησιμοποιείται αποκλειστικά στη γεωργία μόνο για το 2024. Πιστεύουμε ότι είναι ένα βραχυχρόνιο μέτρο, εμπαιγμός προς τον αγροτικό κόσμο. Έτσι δεν λύνονται τα προβλήματα δεκαετιών που έχουν συσσωρευτεί στον πρωτογενή τομέα. Η στήριξη των αγροτών απαιτεί μακροχρόνια και σταθερά μέτρα που θα στοχεύουν στη διατήρηση και την ανάπτυξη του πρωτογενούς τομέα, πολύ απλά οι αγρότες μας να μην εγκαταλείψουν τη γη τους και την ύπαιθρο.

Ένα ακόμα ανησυχητικό στοιχείο είναι το έλλειμμα 330 εκατομμυρίων ευρώ στο ισοζύγιο αγροτικών προϊόντων το 2022. Η αξία των εξαγωγών διαμορφώθηκε στα 9,88 δισεκατομμύρια ευρώ, ενώ αυτή των εισαγωγών στα 10,21 δισεκατομμύρια ευρώ. Η χώρα μας για δεκαετίες είχε το συγκριτικό πλεονέκτημα στην αγροτική οικονομία, όμως πλέον έχουμε περισσότερες εισαγωγές από τις εξαγωγές αγροτικών προϊόντων.

Η Νίκη προτείνει μέτρα που θα αποδώσουν απευθείας στην αγροτική οικονομία και κυρίως στην Περιφέρεια Θεσσαλίας, που ακόμη μετρά τις πληγές της από τις καταστροφικές πλημμύρες:

Μόνιμος μηχανισμός επιστροφής του Ειδικού Φόρου Κατανάλωσης Καυσίμων στους κατά κύριο επάγγελμα αγρότες. Σοβαρή και μόνιμη επιδότηση στο αγροτικό ρεύμα της παραγωγής. Υπαγωγή στον υπέρ χαμηλό συντελεστή ΦΠΑ 6% για την αγορά αγροτικών μηχανημάτων και ζωοτροφών από επαγγελματίες αγρότες και κτηνοτρόφους.

Δεδομένων των προβλημάτων του αγροτικού κόσμου σε όλη την Ευρώπη και των μαζικών κινητοποιήσεων, ζητούμε παρέμβαση του Πρωθυπουργού μας στην Ευρωπαϊκή Ένωση για την άμεση βελτίωση στους όρους της κοινής αγροτικής πολιτικής, ΚΑΠ. Να νομοθετηθεί ο συμψηφισμός των εισφορών προς τον ΕΛΓΑ με τα ποσά των αποζημιώσεων που έχουν να λαμβάνουν οι αγρότες. Ειδικά για τη λίμνη Κάρλα, για τις παρόχθιες περιοχές, προτείνουμε τη δημιουργία μιας νέας Λίμνης Κάρλα ως ταμιευτήρα για άρδευση και εκτόνωση πλημμυρών και τη διάνοιξη σήραγγας για την εκροή υδάτων στο Αιγαίο, με ενδιάμεσους μικρότερους ταμιευτήρες και με μικρά υδροηλεκτρικά έργα κατά μήκος της σήραγγας.

Σοβαρές επενδύσεις στην αξιοποίηση των υδάτινων πόρων, με αρδευτικά έργα υποδομής μικρής και μεσαίας κλίμακας με στόχο τη συγκέντρωση των υδάτων από διάσπαρτα σημεία σε ταμιευτήρες, για την αντιμετώπιση περιόδων λειψυδρίας και την αποφυγή καταστροφικών πλημμυρών.

Προσέλκυση επενδύσεων σε εταιρίες γεωργικών φαρμάκων, λιπασμάτων και σπόρων.

Για τα νέα και παλαιά αγροτικά δάνεια ρύθμιση στο σύνολό τους, με απαγόρευση πλειστηριασμών αγροτικής γης για μια πενταετία, τουλάχιστον.

Τέλος, προτείνουμε, με την αναμόρφωση του προγράμματος «Χρυσή Βίζα» να υπάρξει πρόβλεψη, ώστε οι περιφέρειες, όπως η Θεσσαλία, η Δυτική Μακεδονία και η Ήπειρος να μπορέσουν να προσελκύσουν ικανοποιητικό μερίδιο εσόδων.

Από την έναρξη του προγράμματος το 2014 από τα 6 δισεκατομμύρια ευρώ εισπράξεις θεωρούμε το 1 με 1,5 δισεκατομμύριο ευρώ θα μπορούσε να έχει επενδυθεί σε περιφέρειες με χαμηλότερη ανάπτυξη και με μεγάλη μείωση πληθυσμού. Επίσης, να εξεταστεί η επέκταση του προγράμματος «Χρυσή Βίζα» και σε επενδύσεις στον πρωτογενή τομέα.

Όσον αφορά την αναπροσαρμογή αποζημίωσης εφημεριών και ανώτατου ορίου αποδοχών ιατρών του Εθνικού Συστήματος Υγείας, αν και ακούγεται ως σημαντική αύξηση, εν τέλει συνεπάγεται πως ένας γιατρός θα δει κατά μέσο όρο αύξηση στα 1.529 ευρώ ετησίως.

Πρόσφατη μελέτη στην Ευρωπαϊκή Ένωση για τις αμοιβές των γιατρών έδειξε ότι η χώρα μας βρίσκεται δέκατη ένατη στη σειρά των είκοσι πέντε χωρών, με ετήσιο μισθό 39.000 ευρώ. Είναι τραγική η αποτυχία του πολιτικού μας συστήματος να σπουδάζει είκοσι χιλιάδες γιατρούς, με 7 δισεκατομμύρια έξοδα από το υστέρημα του λαού μας και μετά, επί της ουσίας, να τους διώχνει στο εξωτερικό για να προσφέρουν υπηρεσίες στην αλλοδαπή.

Καλούμε την Κυβέρνηση να αναπροσαρμόσει γενναία το μισθολόγιο των γιατρών του ΕΣΥ, με άμεσο στόχο να αυξηθεί η μέση αμοιβή σε 60.000 ευρώ με 70.000 ευρώ τον χρόνο. Επιπροσθέτως, οι ιατροί του ΕΣΥ υφίστανται υπέρμετρη φορολόγηση, καθώς η αποζημίωση εφημεριών προστίθεται στις τακτικές αποδοχές τους, με αποτέλεσμα να φορολογούνται ακόμα και με τον ανώτατο συντελεστή φορολόγησης 44%.

Πριν την επιβολή των μνημονίων με το άρθρο 3 του ν.3754/2009 οριζόταν ότι οι αποζημιώσεις για τις εφημερίες των ειδικευμένων και ειδικευόμενων ιατρών φορολογούνται αυτοτελώς με ειδικό φορολογικό συντελεστή 20%. Το κόμμα μας προτείνει την προσθήκη ιδιαίτερης παραγράφου στο άρθρο 36, όπου ορίζεται η επαναφορά της αυτοτελούς φορολόγησης της αποζημίωσης εφημεριών των ιατρών του Εθνικού Συστήματος Υγείας με συντελεστή 20%.

Σχετικά με τις διατάξεις τεχνικής υποστήριξης φορολογικών ηλεκτρονικών μηχανισμών POS και τις προβλεπόμενες κυρώσεις, η πραγματικότητα σήμερα είναι πως οι εταιρείες πληροφορικής τρέχουν να προλάβουν να εγκαταστήσουν τα νέα POS, αλλά απλά δεν προλαβαίνουν. Υπολογίζεται ότι γίνονται χίλιες πεντακόσιες διασυνδέσεις κάθε μέρα όταν χρειάζονται πάνω από δέκα χιλιάδες. Η κατάσταση στην επαρχία είναι ακόμα χειρότερη, διότι οι εταιρείες πληροφορικής προσπαθούν να καλύψουν πρώτα τους πελάτες μεγάλων αστικών κέντρων. Από την άλλη πλευρά, οι επιχειρήσεις υφίστανται -εκτός του κόστους- μεγάλη πίεση και φόβο επιβολής εξοντωτικών προστίμων. Δεν είναι δυνατόν να βασανίζουμε τόσον κόσμο. Ας δοθεί άμεσα η αναγκαία παράταση, χωρίς τον φόβο των προστίμων.

Είμαστε παντελώς αντίθετοι στην ψήφιση εξοντωτικών κυρώσεων των άρθρων 43 έως 45, ειδικά στην παρούσα χρονική περίοδο, όπου αφ’ ενός ο χρόνος προσαρμογής για τις επιχειρήσεις είναι ελάχιστος και αφ’ ετέρου οι εταιρείες πληροφορικής δεν μπορούν να ανταποκριθούν στον τεράστιο όγκο εργασίας.

Σχετικά με την αύξηση επιδόματος γέννησης για κάθε παιδί που γεννιέται στην Ελλάδα αποδεικνύεται πως η Κυβέρνηση δεν έχει συνολικό προγραμματισμό για το πρόβλημα της υπογεννητικότητας, οπότε καταφεύγει σε ξεπερασμένες πρακτικές, όπως στις προτεινόμενες αυξήσεις που προφανώς είναι πολύ μικρές και από μόνες τους δεν μπορούν να δώσουν λύση στο τεράστιο πρόβλημα της υπογεννητικότητας.

Οι βασικές προτάσεις για την υπογεννητικότητα, για την προστασία της μητρότητας, του κόμματός μας είναι οι εξής:

Ολική κάλυψη κόστους τοκετού όλων των γυναικών και ζευγαριών με χαμηλά εισοδήματα. Συμμετοχή των ασφαλιστικών ταμείων στην κάλυψη των δαπανών εξωσωματικής γονιμοποίησης για ζευγάρια που παρουσιάζουν υπογονιμότητα. Από τη γέννηση του δεύτερου παιδιού δυνατότητα χορήγησης στεγαστικού δανείου για πρώτη κατοικία σε ζευγάρια με πολύ χαμηλό επιτόκιο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μου επιτρέπετε μια διακοπή, να αναγγείλω τα παιδιά, γιατί θα φύγουν;

**ΑΝΔΡΕΑΣ ΒΟΡΥΛΛΑΣ:** Παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και δύο συνοδοί-εκπαιδευτικοί από το Ordrup Gymnasium Δανίας.

Welcome to Greece, παιδιά! Velkommen til Grækenland!

(Χειροκροτήματα απ’ όλες τις πτέρυγες της Βουλής)

Παρακαλώ πολύ, κύριε συνάδελφε, συνεχίστε.

**ΑΝΔΡΕΑΣ ΒΟΡΥΛΛΑΣ:** Την καθιέρωση ισχυρών κινήτρων για απόκτηση δεύτερου τέκνου, δηλαδή χορήγηση εφάπαξ ποσού στο ζευγάρι για γέννηση του δεύτερου τέκνου και κάθε επιπλέον τέκνου της ποσού τουλάχιστον 5.000 ευρώ.

Σχετικά με την οριοθέτηση του αιγιαλού και της παραλίας, από ό,τι γνωρίζουμε, βάσει του άρθρου 11 του ν.4281/2014 (ΦΕΚ 160Α, 8-8-2014), το οποίο καταθέτουμε και για τα Πρακτικά της Βουλής, η χάραξη των αιγιαλών σε όλη την επικράτεια έχει ολοκληρωθεί από τις αρμόδιες υπηρεσίες. Εκκρεμεί η τυπική έγκρισή τους. Μετά από δέκα χρόνια θα ξεκινήσουμε πάλι από την αρχή την ίδια εργασία, που ήδη σχεδόν έχει ολοκληρωθεί, χωρίς προφανή λόγο. Καλούμε την Κυβέρνηση είτε να μας δώσει πειστικές απαντήσεις για ποιους λόγους επί της ουσίας δεν ολοκληρώνεται και τυπικά η οριοθέτηση του αιγιαλού και της παραλίας, που έγινε με το άρθρο, είτε να αποσύρει το εν λόγω άρθρο.

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα πρέπει να υπάρξει ιδιαίτερη παράγραφος περί οριοθέτησης του αιγιαλού για τις παραλίες στα Δωδεκάνησα, λόγω της ύπαρξης κτηματολογίου από την περίοδο της ιταλικής κατοχής. Μέχρι και σήμερα χιλιάδες ιδιοκτήτες διώκονται από κτηματική υπηρεσία με πρωτόκολλα κατεδάφισης. Ζητάμε άμεσα συνολική λύση του προβλήματος από τα συναρμόδια Υπουργεία.

Η διάταξη για την παρουσία ναυαγοσώστη με δαπάνη του παραχωρησιούχου, εφόσον του υποδειχθεί η υποχρέωση αυτή ότι δεν καλύπτεται από τον οικείο δήμο, είναι προβληματική και ανεφάρμοστη. Έρχεται σε αντίθεση με το προεδρικό διάταγμα 71/2020, διότι στους φορείς διαχείρισης δεν περιλαμβάνονται οι παραχωρησιούχοι. Προτείνουμε την τροποποίηση της διάταξης. Η ευθύνη για την παρουσία ναυαγοσωστών και της ύπαρξης αναγκαίου εξοπλισμού να βαρύνει αποκλειστικά τους δήμους σε όλη την ακτογραμμή των διοικητικών ορίων τους.

Όσον αφορά την επάρκεια ενεργειακού εφοδιασμού των μη διασυνδεδεμένων νησιών, ειδικά για τη διασύνδεση της Κρήτης, ήδη λειτουργεί η γραμμή Πελοποννήσου Κρήτης, η οποία ονομάζεται «μικρή διασύνδεση», ενώ προχωράμε στη μεγάλη, Αττικής - Κρήτης, με προϋπολογισμό 1 δισεκατομμύριο ευρώ. Είναι απορίας άξιο και κοιτώντας τον χάρτη της χώρας μας γιατί δεν επιλέχθηκε η μικρότερη διαδρομή εμπότισης καλωδίων μεταξύ Πελοποννήσου - Κρήτης και επιλέχθηκε μία κατά πολύ μακρύτερη διαδρομή μεταξύ Αττικής - Κρήτης και φυσικά, πολύ ακριβότερη. Πιθανόν εκτός από τεχνικούς λόγους, να υπήρχαν και κάποια συμφέροντα που επωφελούνται από αυτή την επιλογή.

Το κόμμα μας είναι σαφώς υπέρ της διασύνδεσης όλων των νησιών με το ηπειρωτικό δίκτυο, αλλά με όρους επωφελείς για τον κρατικό προϋπολογισμό.

Η Νίκη επί του παρόντος σχεδίου νόμου θα ψηφίσει «κατά», διότι πιστεύει ότι οι περισσότερες διατάξεις δεν έχουν μακροπρόθεσμο ορίζοντα, δεν δίνουν οριστικές λύσεις στα προβλήματα των αγροτών, των γιατρών, των επιχειρήσεων που εγκαθιστούν νέου τύπου φορολογικούς μηχανισμούς POS, ενώ το ζήτημα της αξιοποίησης της δημόσιας περιουσίας στις παραθαλάσσιες περιοχές πιθανώς να δημιουργήσει προβλήματα και στις τουριστικές επιχειρήσεις.

Ευχαριστώ πάρα πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βορύλλα.

Επόμενος ομιλητής και τελευταίος από τους ειδικούς αγορητές είναι ο κ. Αλέξανδρος Καζαμίας από την Πλεύση Ελευθερίας. Θα ακολουθήσει ο Πρόεδρος της Ελληνικής Λύσης κ. Βελόπουλος, μετά ο Υφυπουργός κ. Χάρης Θεοχάρης και θα συνεχίσουμε με τον κατάλογο των ομιλητών, με τον κ. Γεώργιο Κωτσό, και στη συνέχεια με τον κ. Τσακαλώτο Κοινοβουλευτικό Εκπρόσωπο της Νέας Αριστεράς.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Προτού ξεκινήσω θα ήθελα να αναφερθώ στη σημερινή θλιβερή πρώτη επέτειο του εγκλήματος των Τεμπών. Ούτε οι πενήντα επτά νεκροί και οι δεκάδες τραυματίες αλλά ούτε και οι ευθύνες εκείνων που άφησαν το καθεστώς ασφάλειας των σιδηροδρόμων να καταρρεύσει, ιδίως των Υπουργών, δεν πρόκειται να ξεχαστούν- τουλάχιστον όχι από εμάς.

Η Πλεύση Ελευθερίας δεν θα πάψει να αγωνίζεται, μέχρι να αποκαλυφθεί όλη η αλήθεια για τις αιτίες και τις ευθύνες που οδήγησαν σε αυτό το έγκλημα και στην εθνική τραγωδία που προκάλεσε.

Δυστυχώς, οι διαδικασίες της Εξεταστικής Επιτροπής της Βουλής έκαναν το παν για να συγκαλυφθεί η αλήθεια, περιλαμβανομένου και του αποκλεισμού κρίσιμων μαρτύρων.

Εμείς, όμως, θα συνεχίσουμε να αντιστεκόμαστε σε αυτές τις πρακτικές. Ζητήσαμε να γίνει σήμερα πέραν του ενός λεπτού σιγή, σωστή επετειακή συζήτηση, με ομιλίες από εκπροσώπους όλων των κομμάτων. Όμως, στη Διάσκεψη των Προέδρων, η πρότασή μας απορρίφθηκε, αποκαλύπτοντας έτσι τις πραγματικές προθέσεις της Πλειοψηφίας, της Νέας Δημοκρατίας.

Επίσης, στηρίζουμε το ψήφισμα της Μαρίας Καρυστιανού για την αλλαγή του νόμου περί ευθύνης Υπουργών, ώστε οι υπεύθυνοι, όσο ψηλά και αν βρίσκονται, να μπορούν να δικάζονται από τη δικαιοσύνη, χωρίς να τους προστατεύει η κοινοβουλευτική Πλειοψηφία της Νέας Δημοκρατίας. Ως τη στιγμή αυτή, το ψήφισμα έχει λάβει κοντά στις εννιακόσιες χιλιάδες υπογραφές και μόνο σήμερα το πρωί υπέγραψαν ως τώρα ογδόντα πέντε χιλιάδες. Και εμείς καλούμε όλους τους πολίτες να υπογράψουν το ψήφισμα, για να ξεπεράσει μέχρι το τέλος της ημέρας το ένα εκατομμύριο υπογραφές.

Στο ίδιο πνεύμα εκφράζουμε την αλληλεγγύη μας στη γενική απεργία που προγραμματίστηκε για σήμερα στη συμβολική επέτειο του εγκλήματος των Τεμπών. Οι εργαζόμενοι εκφράζουν έτσι την οργή τους και για τη συγκάλυψη του εγκλήματος, αλλά συνδέουν και τις πολιτικές ευθύνες που οδήγησαν σε αυτό με τις επίσης διαχρονικές ευθύνες που υποβαθμίζουν τις συνθήκες εργασίας τους και κρατούν χαμηλά τους μισθούς τους σε μια εποχή αβάσταχτης ακρίβειας. Η Πλεύση Ελευθερίας τούς στηρίζει, διότι έχουν δίκιο.

Έρχομαι τώρα στο νομοσχέδιο που συζητάμε. Χθες, στην τελευταία συνεδρίαση της αρμόδιας επιτροπής, ο εισηγητής της Πλειοψηφίας, ο κ. Πέτσας, παρατήρησε ότι από την πλευρά της Αντιπολίτευσης δεν διατυπώθηκαν έντονες ενστάσεις κατά του νομοσχεδίου. Για να το λέει αυτό, συμπεραίνουμε πως είτε δεν μας άκουσε είτε κάνει πως δεν μας ακούει.

Για να μην υπάρχουν, λοιπόν, παρερμηνείες η Πλεύση Ελευθερίας διατυπώνει ξανά τις ενστάσεις της και στα τέσσερα επίπεδα του νέου κανονιστικού πλαισίου που εισάγει αυτό το νομοσχέδιο για την οικονομική εκμετάλλευση των παραθαλάσσιων περιοχών της χώρας μας.

Θέλουμε οι προστατευόμενοι παραθαλάσσιοι χώροι να είναι μεγαλύτεροι σε έκταση και για οικολογικούς, αλλά και για κοινωνικούς και αισθητικούς λόγους. Προτείνουμε οι δημόσιοι φορείς που δίνουν τις άδειες οικοδομικής εκμετάλλευσης να είναι διαφορετικοί, για λόγους διαφάνειας και αποτελεσματικότητας. Και θέλουμε να υπάρχουν κανόνες θεμιτού ανταγωνισμού. Ζητάμε τα κριτήρια παραχώρησης αδειών εκμετάλλευσης του αιγιαλού και των παραλιών να είναι αυστηρότερα, δηλαδή να μη μπορεί να παίρνει άδεια εκμετάλλευσης ο οποιοσδήποτε. Και τέλος, ζητούμε οι έλεγχοι του κράτους πάνω σε εταιρείες που εκμεταλλεύονται τις παραλίες να είναι πιο αυστηροποιημένοι και πιο αποτελεσματικοί.

Οι ενστάσεις μας, επομένως, είναι ξεκάθαρες, ουσιαστικές και καλύπτουν όλο το φάσμα του νέου ρυθμιστικού πλαισίου που εισάγει η Κυβέρνηση. Ως κόμμα που μάχεται για την προστασία του περιβάλλοντος και της φυσικής ομορφιάς της πατρίδας μας, η Πλεύση Ελευθερίας θεωρεί ότι το κανονιστικό πλαίσιο που εισάγει η Κυβέρνηση για την οικονομική εκμετάλλευση του αιγιαλού και των παραλιών -«αξιοποίηση», όπως το ονομάζει πιο εξευγενισμένα το νομοσχέδιο- διέπεται από μια ξεκάθαρη προτεραιότητα. Το πρώτο πράγμα που ενδιαφέρει την Κυβέρνηση είναι η εξάντληση των δυνατοτήτων της οικονομικής εκμετάλλευσης του αιγιαλού και των παραλιών ή αλλιώς, το ιδιωτικό οικονομικό κέρδος, με ανεπαρκή μέριμνα, κατά τη γνώμη μας, για την προστασία του εύθραυστου οικολογικού συστήματος των παραλιών και της φυσικής ομορφιάς του τόπου μας.

Σκοπός του, με άλλα λόγια, είναι η προώθηση ενός μοντέλου μη βιώσιμου υπερτουρισμού, με στόχο το εύκολο και γρήγορο κέρδος.

Κατά συνέπεια, η οικολογική βιωσιμότητα δεν τίθεται ως σοβαρή προτεραιότητα καθαυτή. Επιδιώκεται μόνο ως δευτερεύων στόχος, που αποβλέπει σε μια ελάχιστη, ανεπαρκή και επισφαλή περιβαλλοντική προστασία του αιγιαλού και των παραλιών, τόσο όσο αρκεί για να μπορούν οι επιχειρηματίες να συνεχίσουν να τις εκμεταλλεύονται και στο μέλλον.

Στον χρόνο που διαθέτω θα εξειδικεύσω, κύριε Πρόεδρε, τις γενικές ενστάσεις που διατύπωσα στην αρχή της ομιλίας μου σε οκτώ συγκεκριμένα σημεία, αναφερόμενος παράλληλα σε εναλλακτικές προτάσεις που καταθέσαμε στη διάρκεια της συζήτησης στην Επιτροπή Οικονομικών Υποθέσεων.

Πρώτον, πιστεύουμε ότι το επισπεύδον Υπουργείο έπρεπε να είναι διαφορετικό. Ενδεικτικό της νεοφιλελεύθερης λογικής που διέπει το νομοσχέδιο, είναι ότι αυτό έρχεται στη Βουλή από το Υπουργείο Εθνικής Οικονομίας και όχι από το Υπουργείο Περιβάλλοντος, όπως νομίζουμε ότι θα έπρεπε. Αν η Κυβέρνηση έθετε σε πρώτη προτεραιότητα την αειφορία του περιβάλλοντος στις παραθαλάσσιες περιοχές και την αντιμετώπιση των επιπτώσεων της κλιματικής αλλαγής, το νομοσχέδιο θα έπρεπε να έρθει στη Βουλή από το Υπουργείο Περιβάλλοντος, που δυστυχώς δεν έστειλε ούτε εκπρόσωπο στις συνεδριάσεις της επιτροπής ούτε κάποιο υπόμνημα με το οποίο να εξηγεί τη συμβολή του στην επεξεργασία του νομοσχεδίου και των περιβαλλοντικών περιορισμών που έθεσε.

Η δεύτερη και συνακόλουθη επιφύλαξή μας αφορά στη μη εφαρμογή του Έβδομου Πρωτοκόλλου της Συνθήκης της Βαρκελώνης για την ολοκληρωμένη διαχείριση των παράκτιων ζωνών, που προστατεύει για περιβαλλοντικούς λόγους μια ζώνη εκατό μέτρων από τη θάλασσα.

Στις προηγούμενες συνεδριάσεις της επιτροπής ακούσαμε τον Υπουργό Εθνικής Οικονομίας, τον κ. Χατζηδάκη, να λέει χαρακτηριστικά ότι η μη εφαρμογή του έβδομου πρωτοκόλλου της Συνθήκης της Βαρκελώνης δεν αφορά στο Υπουργείο του, αλλά στο Υπουργείο Περιβάλλοντος.

Η Πλεύση Ελευθερίας, ωστόσο, τόνισε ότι στο πολιτικό μας σύστημα, η Κυβέρνηση έχει κάτι που λέγεται συλλογική ευθύνη, που σημαίνει ότι όλοι οι Υπουργοί μαζί λογοδοτούν για όλη την κυβερνητική πολιτική. Και αν δεν γνωρίζουν τα θέματα, δεν είναι κακό να το πουν, αρκεί να ζητούν από τους αρμόδιους Υπουργούς να παρέμβουν και να εξηγήσουν τη θέση της Κυβέρνησης.

Όμως, το επιχείρημα του κ. Χατζηδάκη ότι «α, συγγνώμη, ο ορισμός των ζωνών του αιγιαλού και της παραλίας από το νομοσχέδιο αφορά άλλο Υπουργείο, που δεν βρίσκεται εδώ αυτή τη στιγμή και γι’ αυτό δεν θα σας απαντήσουμε ποτέ», δεν είναι αποδεκτή.

Ζητάμε ξανά, ακόμη και τώρα, να ζητήσετε από τον κ. Σκυλακάκη να έρθει στη Βουλή και να μας πει εκ μέρους όλης της Κυβέρνησης γιατί η Ελλάδα δεν εφαρμόζει το έβδομο πρωτόκολλο της Σύμβασης της Βαρκελώνης, που προστατεύει τις παράκτιες ζώνες μέχρι και εκατό μέτρα από τη θάλασσα.

Τονίσαμε, επιπλέον, σε μια Κυβέρνηση όπως η δική σας, που θέλει να αυτοπαρουσιάζεται ως απόλυτα συμμορφωμένη με τις αρχές και τη νομοθεσία της Ευρωπαϊκής Ένωσης -τη στιγμή, βεβαίως, που δεν τα πάει καθόλου καλά τελευταία ούτε με τις ενωσιακές οδηγίες ούτε με τους θεσμούς της Ευρωπαϊκής Ένωσης- ότι το έβδομο πρωτόκολλο της Σύμβασης της Βαρκελώνης έχει ενσωματωθεί εδώ και αρκετά χρόνια στο Ενωσιακό Δίκαιο. Όμως, η Ελλάδα δεν το εφαρμόζει για να προστατέψει τις παράκτιες ζώνες και τις παραλίες της από την περιβαλλοντική διάβρωση και τον τεράστιο κίνδυνο της κλιματικής αλλαγής.

Η τρίτη κεντρική ένσταση για το ρυθμιστικό πλαίσιο που εισάγει το νομοσχέδιο αφορά στη μέθοδο αδειοδότησης, δηλαδή τις διατάξεις για το ποιος και πώς θα δίνει τις άδειες οικονομικής εκμετάλλευσης του αιγιαλού και των παραλιών.

Στο θέμα αυτό διαφωνούμε με την αλλαγή που προτείνει η Κυβέρνηση, που προβλέπει ότι η παροχή αδειών πρέπει να φύγει από τους δήμους -όπου βρίσκεται σήμερα- και να μεταφερθεί στην «Εταιρεία Ακινήτων του Δημοσίου», την ΕΤΑΔ. Οι ενστάσεις μας πηγάζουν από το γεγονός ότι η ΕΤΑΔ, όπως τονίζει η δεκαεξασέλιδη έκθεση των οκτώ περιβαλλοντικών οργανώσεων, στην οποία αναφέρθηκα στις συνεδριάσεις της αρμόδιας επιτροπής, δηλαδή μεταξύ αυτών της «Ελληνικής Εταιρείας Προστασίας της Φύσης», της «GREENPEACE», της WWF Ελλάς και άλλων πέντε οργανώσεων, δεν διαθέτει, σύμφωνα με την έκθεσή τους, ούτε την απαραίτητη τοπική γνώση και ούτε το απαιτούμενο προσωπικό για να αξιολογήσει σωστά τις αιτήσεις άδειας εκμετάλλευσης, παρόλο που αυτές οι περιβαλλοντικές οργανώσεις συμφωνούν ότι η μετατόπιση της ευθύνης από τους δήμους στην ΕΤΑΔ θα μειώσει τη διαπλοκή και τον ρόλο των πελατειακών σχέσεων στην ανάθεση αδειών.

Ακούσαμε κατά την ακρόαση φορέων στην επιτροπή τις απόψεις των δήμων και της ΕΤΑΔ και διαπιστώσαμε ότι η ΕΤΑΔ, πράγματι, δεν έχει επαρκή τεχνογνωσία για να διαχειριστεί την παροχή αδειών.

Η άποψή μας είναι ότι και οι δύο φορείς πρέπει να συναποφασίζουν, ακριβώς ούτως ώστε να συνδυάζεται η τοπική γνώση, αλλά και να αποφεύγονται οι πελατειακές και προνομιακές αναθέσεις που διαιωνίζουν τη διαπλοκή και τη διαφθορά σε ένα σημαντικό τμήμα των Οργανισμών Τοπικής Αυτοδιοίκησης.

Τέταρτον, ως προς τη μέθοδο αδειοδότησης, τονίσαμε ότι θα πρέπει να υπάρχει όριο του αριθμού αδειών που μπορεί να λάβει ένας παραχωρησιούχος, ώστε να τηρούνται οι κανόνες θεμιτού ανταγωνισμού και να μη δημιουργηθεί ένα καρτέλ μεγάλων επιχειρήσεων που θα ελέγχει τις παραλίες και θα αισχροκερδεί εις βάρος των επισκεπτών.

Δυστυχώς, το νομοσχέδιο δεν προβλέπει τίποτα που να θεσπίζει κανόνες θεμιτού ανταγωνισμού.

Πέμπτον, υπογραμμίσαμε ότι, κατά τη γνώμη μας, οι εταιρείες εκμετάλλευσης πρέπει να επιλέγονται με αυστηρότερα κριτήρια. Αυτό σημαίνει ότι οι εταιρείες αυτές θα πρέπει να παρουσιάσουν στην αίτησή τους το σχέδιο για το πώς προτίθενται να διαχειριστούν το τμήμα της παραλίας που θέλουν να εκμεταλλευτούν από τη σκοπιά της αειφορίας, του χωροταξικού σχεδιασμού και της καθαριότητας -παραδείγματος χάρη, να λένε πόσα ανακυκλώσιμα υλικά θα χρησιμοποιούν- ενώ θα πρέπει επίσης να κριθεί από την υπηρεσία αδειοδότησης ότι οι επιχειρήσεις αυτές έχουν παρελθόν που να δείχνει καλό δείγμα γραφής στις προηγούμενες επιχειρηματικές τους δραστηριότητες.

Στη διαδικασία της ακρόασης φορέων, ο εκπρόσωπος της ΚΕΔΚΕ είπε συγκεκριμένα ως προς το καλό δείγμα γραφής, ότι θα πρέπει να αποκλείονται εξ ορισμού εταιρείες οι οποίες έχουν ανεξόφλητα χρέη προς τους δήμους. Θεωρούμε ότι είναι τραγελαφικό να υπάρχουν εταιρείες οι οποίες χρωστούν στους δήμους και ταυτόχρονα, να παίρνουν άδειες για την εκμετάλλευση του δημοσίου χώρου που διαχειρίζονται αυτοί οι δήμοι.

Δυστυχώς, το νομοσχέδιο δεν επιβάλλει κανένα από αυτά τα στοιχειώδη κριτήρια. Αντιθέτως, προάγει την αδειοδότηση ουσιαστικά σε οποιαδήποτε επιχείρηση, οποιουδήποτε ανθρώπου της ημέρας (ή της νύχτας), είτε αυτός χρωστάει είτε δεν χρωστάει στο δημόσιο.

Με άλλα λόγια, το κανονιστικό πλαίσιο στο πεδίο αυτό είναι πολύ χαλαρό. Κυριαρχεί η νοοτροπία του «μπάτε σκύλοι αλέστε» που είδαμε το καλοκαίρι στα νησιά, όταν νταλίκες χωρίς πινακίδες μάζευαν τα χαράματα στη Νάξο τις ξαπλώστρες, μετά τις καταγγελίες μελών του «κινήματος της πετσέτας».

Το έκτο ζήτημα που μας απασχολεί είναι σχετικά με τις έννοιες της καθαριότητας, της υγιεινής και της διατήρησης του οικοσυστήματος του παραχωρούμενου χώρου, που ορίζει το νομοσχέδιο και σύμφωνα με το άρθρο 8, η εταιρεία εκμετάλλευσης θα πρέπει να τηρεί. Σε σχέση με το ζήτημα αυτό, μας απασχολεί, επίσης, η πρόβλεψη του ίδιου άρθρου, καθώς και του άρθρου 12, ότι «στο τέλος της περιόδου αδειοδότησης η εταιρεία που εκμεταλλεύεται την παραλία θα πρέπει να μην προκαλεί αλλοίωση της φυσικής μορφολογίας και των βιοτικών στοιχείων της παραλίας», ενώ ο άλλος όρος, μετά τη λύση της σύμβασης που προβλέπεται από το άρθρο 13, είναι «η εταιρεία να παραδίδει το χώρο του αιγιαλού και της παραλίας καθαρό από κάθε είδους ρύπο».

Στα χαρτιά όλα αυτά ακούγονται ικανοποιητικά. Στην πράξη, όμως, ποιος θα ελέγχει και πόση γνώση και εξοπλισμό θα έχει για να εξακριβώσει ότι η παραλία είναι καθαρή από κάθε είδους ρύπο; Δεν προβλέπεται να υπάρξει με βάση κάποια γνώση και μάλιστα εξειδικευμένη, για την εξακρίβωση της περιβαλλοντικής κατάστασης της παραλίας.

Το λέμε αυτό από τώρα, διότι όταν τα κινήματα αρχίσουν πάλι να εκφράζουν παράπονα και να διαμαρτύρονται, δεν θέλουμε να πει κανείς ότι η αντιπολίτευση δεν σας προειδοποίησε όταν γινόταν η συζήτηση στη Βουλή.

Στην πράξη, θεωρούμε ότι όλες αυτές οι διακηρύξεις στο νομοσχέδιο είναι γενικόλογες και αόριστες και γι’ αυτό δεν πρόκειται να εφαρμοστούν.

Κατ’ αρχάς, τι σημαίνει «να μεριμνούν για τον καθημερινό καθαρισμό των κοινόχρηστων χώρων της αρμοδιότητάς τους όπως προβλέπει το άρθρο 14;» Αυτό σημαίνει να μαζεύονται μόνο οι σακούλες και τα μπουκάλια ή να καθαρίζονται και τα αποτσίγαρα κάτω από την άμμο και να μην χύνονται τα σαπούνια και τα σαμπουάν στις παραλίες, (γιατί προβλέπεται να υπάρχουν και ντους για τους λουόμενους;) Και ποιος φορέας και με ποια γνώση θα κρίνει αν η χρήση της παραλίας έχει -και διαβάζω από το νομοσχέδιο- «προκαλέσει αλλοίωση της φυσικής του μορφολογίας και των βιοτικών του στοιχείων», όπως αυτό ορίζει; Αυτά χρειάζονται διεξοδική επιτήρηση και εξειδικευμένη γνώση οικοσυστημάτων, την οποία δεν διαθέτουν πολλοί δήμοι.

Το έβδομο ζήτημα αφορά τις επιφυλάξεις μας για τις μεθόδους ελέγχου και επιτήρησης που προτείνει το νομοσχέδιο για όσους παραχωρησιούχους δεν συμμορφώνονται με τις συμβάσεις παραχώρησης. Αναφερθήκαμε επανειλημμένως στα σύγχρονης τεχνολογίας συστήματα καταγγελιών που θα χρησιμοποιούν κωδικούς QR, με τους οποίους η καταγγελία θα αναρτάται αυτόματα στην ιστοσελίδα της κτηματικής υπηρεσίας του δημοσίου και του οικείου δήμου, σύμφωνα με το άρθρο 16. Έχουμε ήδη διατυπώσει σοβαρές επιφυλάξεις για την κακή στελέχωση και ανεπαρκή εκπαίδευση του προσωπικού των αρμόδιων υπηρεσιών που θα λαμβάνουν τις καταγγελίες, κάτι που θεωρούμε ότι αναγνωρίστηκε και από τον Υπουργό στην πρώτη συνεδρίαση της αρμόδιας επιτροπής.

Θεωρούμε ότι το νομοσχέδιο και η συνοδευτική έκθεση του Λογιστηρίου του Κράτους θα έπρεπε να αναφέρονται συγκεκριμένα στις προβλέψεις κατάλληλης στελέχωσης των υπηρεσιών, ώστε αυτές να κινούνται άμεσα μετά την υποβολή καταγγελιών. Τίποτα τέτοιο, όμως, δεν υπάρχει. Κανένα σύστημα αυστηροποίησης των ελέγχων δεν έχει το παραμικρό νόημα αν δεν προβλέπει συγκεκριμένο αριθμό αύξησης των ελεγκτών και διαδικασία εκπαίδευσής τους.

Δεδομένου ότι το νομοσχέδιο δεν προβλέπει τίποτα γι’ αυτό, συμπεραίνουμε με λύπη ότι η υψηλής τεχνολογίας διαδικασία καταγγελιών και ελέγχων με μη επανδρωμένα αεροπλάνα και δορυφορικές λήψεις θα είναι τελικά εικονική, αφού η πληθώρα των στοιχείων που θα φτάνουν στις αρμόδιες υπηρεσίες μέσω της υψηλής τεχνολογίας δεν θα υπόκεινται άμεσης και κατάλληλης επεξεργασίας. Επιπλέον, το γεγονός ότι η διαδικασία ελέγχων, σύμφωνα με το άρθρο 17, προβλέπει τη συμμετοχή έξι διαφορετικών φορέων, της ΑΑΔΕ, της οικονομικής αστυνομίας, των εισαγγελέων, της ΕΤΑΔ, της κτηματικής υπηρεσίας και των δήμων, χωρίς να ξεκαθαρίζει τι αρμοδιότητες θα έχει η κάθε μία από αυτές τις υπηρεσίες και τους φορείς στη διαδικασία ελέγχου, είναι ενδεικτική του γεγονότος ότι δεν υπάρχει αυστηρό πλαίσιο ελέγχου των δραστηριοτήτων των εταιριών που θα εκμεταλλεύονται τις παραλίες.

Η όγδοη επιφύλαξή μας αφορά τη μείωση των προστατευόμενων περιοχών στα Δωδεκάνησα. Για ιστορικούς λόγους, που επιστρέφουν στην εποχή της ιταλοκρατίας, ισχύει στα Δωδεκάνησα ένα καλύτερο καθεστώς προστασίας του αιγιαλού και των παραλιών το οποίο, πράγματι, διαφέρει από την υπόλοιπη Ελλάδα. Η κατάργησή του, όμως, με το νομοσχέδιο αυτό μειώνει ακόμη περισσότερο τον περιβαλλοντικά προστατευόμενο χώρο που ίσχυε ως τώρα. Πρόκειται για μία αλλαγή που θεωρούμε ότι θα βλάψει την αειφορία στις παραθαλάσσιες ζώνες των Δωδεκανήσων.

Κλείνοντας, θα ήθελα να συνοψίσω με τις εξής παρατηρήσεις: Το νομοσχέδιο αυτό περιέχει και άλλες διατάξεις, αρκετές, που δεν σχετίζονται με την εκμετάλλευση των παραθαλάσσιων περιοχών και οι οποίες, δυστυχώς, δεν υποβλήθηκαν στη διαδικασία διαβούλευσης και θα αναφερθώ σε αυτές στην δευτερολογία μου. Αναφορικά, όμως, με τον πυρήνα του νομοσχεδίου, που αφορά την εκμετάλλευση των παραθαλάσσιων περιοχών, θα ήθελα να κάνω το εξής καταληκτικό σχόλιο: Το νομοσχέδιο δεν εισάγει ένα κανονιστικό πλαίσιο για την ανάσχεση της διάβρωσης του παράκτιου χώρου και την αντιμετώπιση της κλιματικής αλλαγής. Αυτό ορθώς επισημαίνουν οι οκτώ περιβαλλοντικές οργανώσεις στην έκθεσή τους για το νομοσχέδιο που προανέφερα.

Η δική μας διαπίστωση, από την πλευρά της Πλεύσης Ελευθερίας είναι ότι για μια ακόμη φορά η Κυβέρνηση χάνει μια ευκαιρία για να λάβει μέτρα αντιμετώπισης της κλιματικής αλλαγής, ενώ μπορεί αυτήν τη στιγμή να το κάνει. Η κλιματική αλλαγή δεν έπεσε από τον ουρανό. Η αδιαφορία για την αειφορία των παραλιών μας, στο όνομα του γρήγορου κέρδους, είναι ένας από τους σημαντικούς παράγοντες που τη δημιουργεί. Όπως σας εξηγήσαμε λεπτομερώς -και εμείς και πολλοί άλλοι- το ίδιο γρήγορο κέρδος, στο όνομα του μη βιώσιμου υπερτουρισμού, πραγματοποιεί η Κυβέρνηση και με αυτό το νομοσχέδιο.

Γι’ αυτό, όταν θα έχουμε ξανά καταστροφικές πλημμύρες και πυρκαγιές, όπως το περασμένο καλοκαίρι, σας παρακαλούμε να μην υποτιμάτε τη νοημοσύνη του λαού αρχίζοντας πάλι να ρητορεύετε για την κλιματική κρίση και την αδυναμία μας να καταλάβουμε -εμείς στην Αντιπολίτευση- ότι η κλιματική κρίση είναι αυτή που ευθύνεται για τις καταστροφές στη Θεσσαλία, στον Έβρο, στην Εύβοια, και στη ρόδο. Στην κλιματική κρίση συμβάλλετε και εσείς με αυτές τις μη βιώσιμες πολιτικές σας. Όμως, θυμάστε την κλιματική αλλαγή μόνο όταν γυρεύετε απελπισμένα κάποιο άλλοθι για την αδυναμία του κρατικού μηχανισμού να διαχειριστεί τις φυσικές καταστροφές.

Εμείς σας λέμε να θυμάστε την κλιματική αλλαγή όταν ακόμη έχετε την ευκαιρία να την αντιμετωπίσετε, όπως συμβαίνει με αυτό το νομοσχέδιο. Ωστόσο, επιλέγετε να μην το κάνετε. Όταν, όμως, η φύση αρχίσει πάλι να εκδικείται, φοβόμαστε ότι θα είναι πολύ αργά.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και τέσσερις συνοδοί εκπαιδευτικοί από το 1ο Δημοτικό Σχολείο Κω.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Καλείται στο Βήμα ο κ. Κυριάκος Βελόπουλος, Πρόεδρος της Ελληνικής Λύσης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Δεν θα ήθελα να αναφερθώ στο νομοσχέδιο και την κατάργηση της ζώνης προστασίας των ακτών μας, κύριε Υπουργέ. Τα είπε πολύ καλά ο εισηγητής μας και θα τα πουν και οι υπόλοιποι συνάδελφοι της Ελληνικής Λύσης.

Θα ήθελα να ξεκινήσω απευθείας από τα Τέμπη. Για εμάς, κύριε Θεοχάρη, η σημερινή μέρα είναι, όχι μέρα θλίψης, αλλά μέρα οργής. Και λέω μέρα οργής γιατί όταν ήρθα εδώ δύο μέρες μετά το δυστύχημα των Τεμπών, το έγκλημα των Τεμπών, κάποιοι δεν ήταν εδώ μέσα. Και ανέφερα όλα όσα σήμερα λέγονται και γράφονται και το ΠΑΣΟΚ και η Νέα Δημοκρατία και ο ΣΥΡΙΖΑ δεν τα έλαβαν καθόλου σοβαρά υπ’ όψιν τους.

Όταν μίλησα για έκρηξη από ξυλόλιο, κάποιοι γελούσαν. Όταν έλεγα ότι η εμπορική αμαξοστοιχία μετέφερε εύφλεκτο υγρό, κάποιοι σιωπούσαν. Όταν τους είπα ότι το πρόβλημα δεν είναι μόνο ο κλειδούχος σταθμάρχης στη Λάρισα, αλλά και το λαθρεμπόριο που γίνεται από τον ΟΣΕ, κάποιοι το κουκούλωναν. Ξεχάσατε το Μπράλο πολλοί εδώ μέσα. Υπάρχει μια δικογραφία και άλλες τρεις δικογραφίες που αναφέρονται στον ΟΣΕ.

Ένα από τα μεγαλύτερα κύτταρα λαθρεμπορίου στη χώρα είναι η ιταλική εταιρεία αυτή, που εδώ και χρόνια κάνει λαθρεμπόριο και το κατήγγειλα εδώ μέσα. Το είπα. Αλλά να περιμένω εγώ από τους υπηρέτες των ολιγαρχών, των καπιταλιστών ληστών, των εργολάβων των εθνικών οδών, να βάλουν φυλακή τους υπαίτιους του εγκλήματος, είμαι βέβαιος ότι δεν θα γινόταν ποτέ. Τα είχα πει.

Και εδώ θέλω να πω ότι αυτοί που εκτροχίασαν τη χώρα εδώ και δεκαετίες είναι οι υπεύθυνοι για τον εκτροχιασμό και τη σύγκρουση αυτών των αμαξοστοιχιών και έχουν υπευθυνότητα όλοι για τους νεκρούς. Δηλαδή, ΠΑΣΟΚ, Νέα Δημοκρατία και ΣΥΡΙΖΑ έχουν υπευθυνότητα για το έγκλημα των Τεμπών και θα το αποδείξω πλέον με στοιχεία.

(Χειροκροτήματα από την πτέρυγα της Ελληνικής Λύσης)

Και ας μάθουν τα νέα παιδιά που μας παρακολουθούν από τα θεωρεία σήμερα, τι ακριβώς συνέβη.

Ποιος δεν θέλει να λειτουργεί ο σιδηρόδρομος στην Ελλάδα; Αναρωτηθείτε οι Βουλευτές, είστε εκπρόσωποι του ελληνικού λαού. Ποιος δεν θέλει να λειτουργεί ο σιδηρόδρομος σωστά; Το έχετε σκεφτεί;

Κύριε Υπουργέ, το έχετε σκεφθεί; Είμαστε η μοναδική χώρα στην Ευρώπη που δεν έχει σιδηρόδρομο. Ποιον βολεύει να μην λειτουργεί ο σιδηρόδρομος; Θα σας πω εγώ. Σε αυτούς που εκμεταλλεύονται τις εθνικές οδούς, γιατί παίρνουν λεφτά από τα διόδια και όχι μόνο. Ποιοι κάνουν τα έργα του σιδηροδρόμου στην Ελλάδα; Οι ίδιοι οι κατασκευαστές. Αυτοί που έχουν τον δρόμο τον παράλληλο, έχουν και το τρένο. Άρα να χάσουν λεφτά οι άνθρωποι; Δεν θα τον κάνουν ποτέ τον σιδηρόδρομο.

Ποιοι εκμεταλλεύονται, λοιπόν, τον κακό σιδηρόδρομο; Οι λαθρέμποροι. Υπάρχει δικογραφία για το Μπράλο εδώ επτά - οκτώ χρόνια και είναι στα αρχεία, ναι ή όχι; Για το λαθρεμπόριο, τον εκτροχιασμό που είχε γίνει στο Μπράλο υπάρχει; Σας τα είχα πει εδώ. Εδώ ήμουν και τα έλεγα από τότε. Κανείς δεν με στήριξε τότε. Κανείς δεν μίλησε. Και εάν δεν το πιστεύετε πολλοί από εσάς, έχω μπροστά μου την πρώτη ερώτηση που κατέθεσα -προσέξτε, την πρώτη- τη δεύτερη μέρα, στις 3 Μαρτίου, δηλαδή την επόμενη μέρα. Και ακούστε, ερωτώ: Να διευκρινιστεί το φορτίο που μετέφερε η εμπορική αμαξοστοιχία που εμπλέκεται στη σύγκρουση τρένων. Δύο μέρες μετά κατέθεσα ερώτηση. Κανείς δεν με βοήθησε εδώ μέσα. Με μηδένισαν όλοι. Εκείνα τα ανθελληνικά Hoaxes -στο «μαγαζί» του κ. Μητσοτάκη- του Αλικάκου έβγαλε ψευδή τη δήλωσή μου, ψευδές και το μπάζωμα, για να με διασύρει. Με διέσυραν επί ένα μήνα.

Καταθέτω στα Πρακτικά την ερώτηση που έκανα τότε.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερη ερώτηση. Όταν βρέθηκε εύφλεκτο πλέον φορτίο στις στολές των πυροσβεστών, το λέω ξανά μέσα στη Βουλή και καταθέτω ξανά ερώτηση. Απαντήσεις δεν πήρα ποτέ.

Και αυτή την ερώτηση την καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όταν, λοιπόν, τα λέγαμε εδώ μέσα, πού ήσασταν όλοι εσείς, που σήμερα κλαίτε με μαύρο δάκρυ για το δυστύχημα; Και είναι και κάτι άλλο, που κανείς δεν το λέει. Δεν είναι πενήντα επτά οι νεκροί, κάνετε λάθος. Από τη Λάρισα μπήκε κόσμος χωρίς εισιτήριο. Το καταγγέλλουν οι ίδιοι οι υπάλληλοι του ΟΣΕ. Δεν ξέρουμε πόσοι είναι οι νεκροί. Μπήκαν λαθρομετανάστες, μετανάστες, πρόσφυγες, οι οποίοι ήθελαν να πάνε στη Θεσσαλονίκη. Γνωστή ιστορία είναι αυτή. Αυτοί δεν έχουν ψυχές; Οι φιλάνθρωποι εδώ μέσα! Κανείς δεν ρώτησε. Και δεν το λέω, γιατί έχω, εάν θέλετε, ένα προσωπικό θέμα, διότι έχασα τον καλύτερό μου φίλο μέσα στο τρένο. Όχι, αλλά γιατί είμαστε υποχρεωμένοι ως ελληνικό Κοινοβούλιο να προστατεύσουμε τη ζωή των Ελλήνων από εγκληματική αμέλεια.

(Χειροκροτήματα από την πτέρυγα της Ελληνικής Λύσης)

Εγώ σας έδωσα τους ηθικούς αυτουργούς. Βγαίνει η έκθεση και είναι καταπέλτης. Το λέω μετά από έναν μήνα. Σας λέω ότι είναι παραπάνω τα βαγόνια, ότι κάτι δεν πάει καλά, ότι έχουν παραπάνω βαγόνια η εμπορική αμαξοστοιχία και επιβατική αμαξοστοιχία, ότι δεν είναι αυτά τα βαγόνια. Πήρα την έκθεση. Τρία βαγόνια χάθηκαν. Το λέει η σημερινή έκθεση. Τρία βαγόνια είναι χαμένα, δεν ξέρουν πού είναι. Τρία! Όχι ένα, όχι δύο, αλλά τρία!

Σας το είχα πει και εδώ τότε. Κανείς από εσάς δεν με βοήθησε. Όχι εμένα, αλλά δεν βοήθησε την αλήθεια για να αποκαλύψουμε τους εγκληματίες. Αυτή η πραγματικότητα. Και λυπάμαι που το λέω!

(Χειροκροτήματα από την πτέρυγα της Ελληνικής Λύσης)

Πάμε, λοιπόν, στο χειρότερο από όλα.

Δυστυχώς, σήμερα άκουσα τον Έλληνα Πρωθυπουργό να κάνει δήλωση. Τη διαβάζω αυτούσια: «Μια τέτοια μέρα η θλίψη δεν βαφτίζεται με κομματικό χρώμα». Αυτό είπε ο Έλληνας Πρωθυπουργός. Εγώ θα σας το πω, σε εσάς τους νεοδημοκράτες Βουλευτές. Όταν η Κυβέρνησή σου έχει βαμμένα τα χέρια της με κόκκινο αίμα από την εγκληματική σου αμέλεια δεν δικαιούσαι να ομιλείς για χρώμα και για αίμα. Το καταλαβαίνει;

(Χειροκροτήματα από την πτέρυγα της Ελληνικής Λύσης)

Έχει καταλάβει ο Πρωθυπουργός τι έγκλημα έχει κάνει; Δεν δικαιούσαι διά να ομιλείς! Σωπαίνεις, δεν μιλάς.

Σας το λέω, δεν είναι μόνο το έγκλημα που έγινε στα Τέμπη. Σας κατηγορώ στη Νέα Δημοκρατία ότι κάνετε προσπάθεια συγκάλυψης του εγκλήματος, για να προστατεύσετε τους ολιγάρχες φίλους σας και «κολλητούς» σας.

(Χειροκροτήματα από την πτέρυγα της Ελληνικής Λύσης)

Και σας κατηγορώ με στοιχεία. Εάν δεν τα έλεγα τη δεύτερη μέρα, να μου λέγατε «λες ό,τι θέλεις τώρα». Τα είπα, όμως.

Θα σας πω και κάτι χειρότερο τώρα. Δεν θέλω να σας τρομάξω, όχι, αλλά θέλω να αφυπνίσω μερικούς εδώ μέσα. Έχω καταγγελία της Ένωσης Ελεγκτών Εναέριας Κυκλοφορίας. Τα μέτρα για τα αεροδρόμιά μας δεν υπάρχουν. Ο όγκος των πτήσεων δεν επαρκεί.

Καταθέτω την ανακοίνωση στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλαδή, πέρα από τα Τέμπη και το δυστύχημα εκεί, κινδυνεύουμε με δυστύχημα στον αέρα. Το λέω στη Βουλή. Το έχω ξαναπεί και πριν από τρεις μήνες και το ξαναφέρνω τώρα εδώ, μήπως ξυπνήσει ο Πρωθυπουργός και αφήσει τα λόγια. Θα έχουμε δυστύχημα στον αέρα, σας λέω. Και δεν είναι δικά μου λόγια. Σας βάζω την ανακοίνωση, την επίσημη, στο δελτίο Τύπου. Γιατί; Διότι, λέει, υπάρχουν νέα positions, νέες θέσεις που έρχονται για αφίξεις αεροσκαφών, με πολύ μεγάλο αριθμό αεροσκαφών και επειδή η ιδιωτική εταιρεία, που αγαπάει η Νέα Δημοκρατία τόσο πολύ, δεν θέλει να αυξήσει τα έξοδά της -λογικό είναι, ιδιωτική εταιρεία είναι- κινδυνεύουν ανθρώπινες ζωές. Δεν τα βλέπει ο πύργος ελέγχου. Το καταλαβαίνετε; Και σταματώ εδώ, γιατί θα μου πουν οι νεοδημοκράτες τώρα τα γνωστά τους, τα λαϊκίστικά τους: «Έχουμε τουρισμό, αυτά που λες είναι επικίνδυνα». Επικίνδυνος είναι αυτός που δεν μπορεί να δώσει λύση στο πρόβλημα. Αυτή είναι η άποψη μου.

(Χειροκροτήματα από την πτέρυγα της Ελληνικής Λύσης)

Και δεν εδώ έχουμε το εξής οξύμωρο. Έχουμε από τη μία ένα κόμμα, το οποίο είναι υπόλογο μέσα από τη δολοφονική του αμέλεια να χάσουμε εκατόν δύο νεκρούς στο Μάτι και από την άλλη, ένα άλλο κόμμα, που είναι υπόλογο για πενήντα επτά νεκρούς, να ερίζουν για το ποιος μπορεί να κυβερνήσει τη χώρα. Κανένας από εσάς! Δεν μπορείτε να κυβερνήσετε, είστε ανίκανοι και επικίνδυνοι, γιατί είστε αποτυχημένοι.

Είμαι εκνευρισμένος! Μια φορά θέλω να δω έναν Πρωθυπουργό να πει «Πραγματικά, έκανα λάθος, παίρνω κεφάλια, ρε παιδί μου». Παίρνω κεφάλια! Δεν λέω ότι φταίει ο Πρωθυπουργός ο ίδιος, δεν μπορεί να φταίει μόνο ο στρατηγός, αλλά πάρτε κεφάλια λοχαγών και συνταγματαρχών! Δεν γίνεται αλλιώς. Γι’ αυτό λέμε ότι, για εμάς, στις 9 Ιουνίου είναι η ημέρα όπου θα ανατραπεί το σάπιο πολιτικό προσωπικό της χώρας, το υπόδουλο στους ολιγάρχες. Στις 9 Ιουνίου είναι η αφετηρία της επανελλήνισης και της ανάκαμψης της ελληνικής κοινωνίας.

Πάμε στα πανεπιστήμια. Θα κάνω ακροθιγώς μια αναφορά. Εμείς είμαστε εναντίον αυτού του νόμου που φέρνει η Κυβέρνηση. Είμαστε κάθετα εναντίον. Θέλετε επιχείρημα; Διότι κανένας νόμος που επιτρέπει λειτουργία ξένων πανεπιστημίων στην Ελλάδα δεν μπορεί να απαγορεύσει ίδρυση τουρκικού πανεπιστημίου στη χώρα.

(Χειροκροτήματα από την πτέρυγα της Ελληνικής Λύσης)

Πρώτον, για εθνικούς λόγους είμαστε εναντίον. Δεύτερον, γιατί πίσω από την εταιρεία -και κανείς τολμά να τα πει αυτά-, πίσω από το πανεπιστήμιο, είναι η «CVC». Γιατί δεν μιλάει κανείς για τη «CVC»; Είναι η εταιρεία που λεηλατεί τη χώρα. Η «CVC» τη λεηλατεί τη χώρα, έχει πάρει τα πάντα, ό,τι κινείται και μόλις είχε την πρόθεση να κάνει ιδιωτικό πανεπιστήμιο, έτρεξε η Νέα Δημοκρατία να υλοποιήσει την πρόθεση αυτού του κερδοσκοπικού fund, κορακιών δηλαδή. Αυτούς υπηρετεί η Νέα Δημοκρατία, τα κοράκια που λεηλατούν τη χώρα. Αυτό το ανάχωμα θα το στήσουμε εμείς, για να σταματήσουμε τη λεηλασία.

(Χειροκροτήματα από την πτέρυγα της Ελληνικής Λύσης)

Να σας πω και κάτι άλλο; Αφού θέλετε να κάνετε ιδιωτικά πανεπιστήμια, τι πρέπει να κάνει ο νοικοκύρης, αυτός που θέλει να νοικοκυρέψει το κράτος; Φτιάχνει πρώτα τα δημόσια, τα φτιάχνει να είναι άξια λόγου και μετά συζητάμε για τα ιδιωτικά, εάν θέλετε. Φτιάξτε τα δημόσια πανεπιστήμια! Τα δημόσια πανεπιστήμια φτιάξτε τα τώρα για τους φτωχούς και μετά από διάλογο, εάν θέλετε, κάντε τα ιδιωτικά για τους πλούσιους φίλους σας. Τώρα όμως, διάλογος.

(Χειροκροτήματα από την πτέρυγα της Ελληνικής Λύσης)

Στην Κύπρο, κύριε Θεοχάρη, τι γίνεται; Γιατί το ψέμα το κάνατε επιστήμη όχι εσείς μόνο, όλη η Κυβέρνησή σας. Ακούτε τον Πιερρακάκη. Δικός σας σύντροφος ήταν, ΠΑΣΟΚ δεν ήταν και αυτός; Μπράβο, να τον χαίρεστε! Σημιτικοί πασόκοι όλοι.

Καλά, εσείς οι νεοδημοκράτες δεν στεναχωριέστε λίγο, βρε παιδιά; Να είναι όλοι στα έδρανα ΠΑΣΟΚ, Σημίτης και εσείς να είστε από κάτω, να τους χειροκροτάτε; Σημίτης, ΠΑΣΟΚ, χειροκρότημα οι σημιτικοί όλοι εδώ από κάτω στους Υπουργούς. Λέω τώρα: Σημιτικό ΠΑΣΟΚ. Άλλο το ΠΑΣΟΚ του Ανδρέα Παπανδρέου και άλλο το ΠΑΣΟΚ του Σημίτη. Καμμία σχέση δεν έχουν αυτά τα δύο σχήματα.

(Χειροκροτήματα από την πτέρυγα της Ελληνικής Λύσης)

Άκουσα τον κ. Πιερρακάκη να λέει το εξής αμίμητο: Και στην Κύπρο έχουν ιδιωτικά πανεπιστήμια.

Έτσι δεν είπε, κύριε Θεοχάρη; Έχει πολιτικό αλτσχάιμερ ο σημιτικός Πιερρακάκης. Στην Κύπρο έκαναν δύο χρόνια διάλογο. Εσείς κάνατε διάλογο;

Όχι, κύριοι. Εσείς είστε «αποφασίζομεν και διατάσσομεν». Είτε σας αρέσει είτε δεν σας αρέσει, πάτε στη δαμόκλειο σπάθη, στη λαιμητόμο. Και τι λέτε; Είστε υπέρ ή κατά; Επαναλαμβάνω: Είστε υπέρ ή κατά; Όχι, δεν είμαστε ούτε υπέρ ούτε κατά; Είμαστε υπέρ της απλής λογικής, της κοινής λογικής.

Φτιάχνουμε πρώτα τη βάση και μετά πάμε στο ρετιρέ, κύριε Θεοχάρη. Φτιάχνουμε πρώτα το δημόσιο πανεπιστήμιο και μετά πάμε στο ρετιρέ, που είναι το ιδιωτικό, γιατί από το ρετιρέ έχετε μάθει όλοι σας να βλέπετε τους Έλληνες, από ψηλά. Ως νεόπλουτοι πολλοί εξ υμών της Νέας Δημοκρατίας, των υπολοίπων κομμάτων, βλέπουμε αφ’ υψηλού τους πολίτες. Δεν είναι έτσι.

Πρέπει να είμαστε κοντά στον πολίτη, δίπλα στον Έλληνα, δίπλα στο πρόβλημά του για να αλλάξει Ελλάδα.

(Χειροκροτήματα από την πτέρυγα της Ελληνικής Λύσης)

Θα πω άλλη μια απόδειξη του πόσο επικίνδυνη είναι αυτή η Κυβέρνηση. Εστάλη ένα e-mail προχθές στον κ. Χήτα από τον Υπουργό, τον κ. Αυγενάκη. Ήταν ευγενέστατος ο άνθρωπος. Να είναι καλά εκεί που είναι. Παλεύει τώρα, λέει. Έτσι είναι. Αν φτάσεις στο παρά ένα, θα παλεύεις. Και έστειλαν και τη μεγάλη εφεδρεία, τον Μητσοτάκη, να μας λύσει τα αγροτικά ζητήματα. Πάντως είναι πιο έμπειρος ο Πρωθυπουργός από τον κ. Αυγενάκη. Ο Πρωθυπουργός έχει και κάποιες ελιές και παίρνει και επιδοτήσεις, αν χρειαστεί.

Πάμε, όμως, στην ουσία. Ποια είναι η ουσία; Είχαμε μια ΚΑΠ τετρακοσίων πενήντα σελίδων. Η ΚΑΠ ξέρετε πώς βγαίνει; Να μάθει ο ελληνικός λαός και οι αγρότες. Δεν στη δίνουν έτοιμη οι Ευρωπαίοι, γιατί λέει ψέματα η Κυβέρνηση. Τι λέει; Είναι απόφαση της Ευρωπαϊκής Ενώσεως. Όχι, η ΚΑΠ βγαίνει και μετά είσαι υποχρεωμένος να στείλεις τη δική σου έκθεση για να στο εγκρίνουν.

Η έκθεση η δική μας ξέρετε από ποιον έγινε; Από πολιτικό μηχανικό. Η έκθεση για την ελληνική αγροτική οικονομία έγινε από πολιτικό μηχανικό. Πόσο σοβαρή είναι αυτή η Κυβέρνηση; Πόσο σοβαρό είναι αυτό; Και τώρα ο κ. Αυγενάκης ζητάει από τα Κόμματα να στείλουν λέει- τις προτάσεις τους.

Σταθείτε, ρε παιδιά. Από το 2019 λέω εγώ να συγκαλέσει ο Πρωθυπουργός εμπειρογνώμονες από όλα τα κόμματα, να ενώσουμε δυνάμεις για την πατρίδα και την Ελλάδα και να κάνουμε ένα κυβερνητικό αγροτικό, κτηνοτροφικό, μελισσοκομικό και αλιευτικό πρόγραμμα. Το είχα πει από το 2019 και κοροϊδεύατε όλοι εδώ μέσα. Τώρα αφού πήγατε το πλοίο στα βράχια, «σώστε μας, σώστε μας». Δεν σας σώζει ούτε ο Θεός με αυτά που κάνατε, όχι εμείς.

(Χειροκροτήματα από την πτέρυγα της Ελληνικής Λύσης)

Και η αλήθεια ποια είναι; Θα βρεθούν λεφτά από την Ευρωπαϊκή Ένωση για μια φορά. Το είπε ο Υπουργός Εξωτερικών της Γαλλίας: «Θα βρούμε λεφτά για μια φορά». Γιατί λέει για μια φορά; Να σας πω εγώ. Γιατί φοβούνται την ημέρα της 9ης Ιουνίου που θα αλλάξει η Ευρώπη. Θα έρθουν οι πατριωτικές, υγιείς δυνάμεις, αυτές που μπορούν να αλλάξουν την Ευρώπη από την κακή τους πορεία που πηγαίνει στα βράχια.

(Χειροκροτήματα από την πτέρυγα της Ελληνικής Λύσης)

Και προκειμένου να έχουν αντίδραση από τους αγρότες, τους κτηνοτρόφους, τους αλιείς και τους μελισσοκόμους οι Ευρωπαίοι τύπου Μακρόν, που ακόμη τρέχει από το κυνήγι από τους αγρότες, ενώ οι δικοί μας αγρότες ήρθαν και έκαναν εδώ παρέλαση, οι συνδικαλιστές της Νέας Δημοκρατίας. Το είπε και ο Πορτοσάλτε. Τι είπε; Την οργάνωση του συλλαλητηρίου -λέει- την έκανε η Νέα Δημοκρατία, η Κυβέρνηση.

Αυτοί είναι οι αγρότες που θέλουν να διεκδικήσουν; Ο αγρότης διεκδικεί μέχρις εσχάτων. Πάει στο Μαξίμου, αποκλείει το Μαξίμου μέχρι να υλοποιήσει ο Πρωθυπουργός τα δίκαια αιτήματά του. Αλλιώς είναι εντολοδόχος αυτός ο αγρότης.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, να αποδείξω πόσο επικίνδυνοι είστε για την ελληνική αγροτική οικονομία.

Ακούω τον Έλληνα Πρωθυπουργό να λέει συνεχώς, κύριε Θεοχάρη, ότι πρέπει η Ουκρανία να μπει στην Ευρωπαϊκή Ένωση. Έτσι δεν λέτε; Είστε «εγκληματίες» και θα σας εξηγήσω γιατί. Όταν μια χώρα εισέρχεται στην Ευρωπαϊκή Ένωση, σημαίνει ότι από τις επιδοτήσεις αυτές δικαιούται αυτή η χώρα που θα μπει το ποσοστό της. Σημαίνει ότι το φθηνό αγροτικό προϊόν της Ουκρανίας που παράγεται με πολύ χαμηλότερο κόστος θα είναι ανταγωνιστικό του ελληνικού. Δολοφονεί ακόμη και με αυτό ο Πρωθυπουργός για το συμφέρον των Αμερικανών τον ελληνικό αγροτικό, κτηνοτροφικό, μελισσοκομικό, αλιευτικό κόσμο. Εάν μπει η Ουκρανία, η Ελλάδα θα χάσει το 64,7% των επιδοτήσεων. Το ξέρετε αυτό; Το έχετε ψάξει; Η έκθεση της Κομισιόν είναι αυτή.

Όμως, θα έρθει μετά η επόμενη Κυβέρνηση, που μπορεί να είναι ο ΣΥΡΙΖΑ, το ΠΑΣΟΚ, μπορεί να είναι κάποιος άλλος εδώ μέσα -είμαστε βέβαιοι ότι αν ο ελληνικός λαός σκεφτεί σοβαρά, θα είναι η Ελληνική Λύση- και θα πάρει στα χέρια του αυτό και θα δει τι πάθαμε εδώ, τι έγκλημα έκαναν οι προηγούμενοι και θα πάει φαύλος κύκλος. Όταν ο Υπουργός θέλει να μπει η Ουκρανία στην Ευρωπαϊκή Ένωση, σημαίνει λιγότερα χρήματα για την Ελλάδα. Εμείς λέμε όχι η Ουκρανία στην Ευρωπαϊκή Ένωση, όχι λιγότερα χρήματα στην Ελλάδα.

(Χειροκροτήματα από την πτέρυγα της Ελληνικής Λύσης)

Ποιος υπηρετεί το εθνικό συμφέρον; Ας το αποκαλύψει και ας το ανακαλύψει ο Έλληνας.

Πάμε στα καλύτερα. Ο κ. Αυγενάκης δεν πήγε για να βοηθήσει τους αγρότες Πήγε για να απομπλέξει τα δεκαέξι χιλιάδες ΑΦΜ. Έχουν δεσμευτεί δεκαέξι χιλιάδες ΑΦΜ για αγροτικές επιδοτήσεις μεταξύ αυτών και η Λίστα Βάρρα με περίπου τέσσερις χιλιάδες ΑΦΜ που είχαν βοσκοτόπια -ξέρω εγώ;- στην Εύβοια, στην Κέρκυρα και ήταν στην Κρήτη. Πάει να εξυπηρετήσει τους δικούς του κολλητούς και όχι τον έρημο τον αγρότη, τον κτηνοτρόφο, τον αλιέα και τον μελισσοκόμο. Αυτό δεν λέγεται πολιτική. Αυτό λέγεται κομματική τύφλωση.

(Χειροκροτήματα από την πτέρυγα της Ελληνικής Λύσης)

Και δεν θέλω να δώσω παραδείγματα της κλοπής που γίνεται από τις επιδοτήσεις. Θα δώσω ένα μόνο που μου είπε αγρότης. Είναι το εξής: Πηγαίνεις σε μια αντιπροσωπεία να αγοράσεις ένα τρακτέρ τόσων ίππων. Πόσο κάνει με το πρόγραμμα; Ρωτάει ο αγρότης. Του απαντούν 55 χιλιάρικα και χωρίς επιδότηση 38.

Καταλάβατε τι σας λέω, κύριοι συνάδελφοι; Με επιδότηση κάνει 55 χιλιάρικα, χωρίς επιδότηση 38. Πληρώνει, λοιπόν, 38 από την τσέπη του ντούκου και φεύγει. Ποιος θα πάρει την επιδότηση την παραπάνω; Για πείτε μου εσείς. Τα ίδια συμβαίνουν και με τους ηλιακούς θερμοσίφωνες. Η επιδότηση είναι 800 και 500 κανονικά.

Ποιον κοροϊδεύετε, ποιους κοροϊδεύετε, κύριε Θεοχάρη; Είναι δυνατόν οι απατεώνες να βγάζουν λεφτά στην πλάτη του ελληνικού λαού; Ούτε αυτό δεν μπορείτε να ελέγξετε; Όμως, πώς θα ελέγξετε τον απατεώνα όταν είναι κολλητός και βαποράκι του κόμματος; Γιατί αυτοί λυμαίνονται το κρατικό χρήμα, όχι ο αγροτάκος, όχι ο ιδιωτικός υπάλληλος, όχι ο δημόσιος υπάλληλος, όχι τα πλατιά λαϊκά στρώματα, όχι ο εργαζόμενος, όχι ο συνταξιούχος, αλλά τα κοράκια που ταΐζουν οι νεοδημοκράτες και όλοι όσοι κυβέρνησαν.

Και να πούμε και το εξής: Έχετε μια μανία με τη Μακεδονία, κύριε Θεοχάρη. Δεν είναι προσωπικό, γιατί αν δεν υπήρχατε εσείς και το Ποτάμι, δεν θα είχαμε την επαίσχυντη Συμφωνία των Πρεσπών. Όμως, αφήστε το αυτό. Τώρα δεν είναι της παρούσης.

Πήγατε και κάνατε ένα Flyover, κύριε Θεοχάρη. Εγκληματήσατε εις βάρος της Θεσσαλονίκης. Κανένας δεν μιλάει εδώ μέσα. Αποφάσισε η Κυβέρνηση να κάνει τερματικό σταθμό υγροποιήσεως μέσα στον Θερμαϊκό. Εκεί που βλέπουμε την παραλία, δηλαδή, θα δούμε ένα στρόγγυλο πράγμα και θα είναι τερματικός σταθμός. Και το χειρότερο είναι ότι αριστερά από τον τερματικό σταθμό στήνεται το ΜΕΓΑ φωτοφολταϊκό πάρκο στην Περαία χιλιάδων στρεμμάτων μέσα στη θάλασσα. Δόθηκε η άδεια.

Μα, τι απατεώνες είναι αυτοί που μπλέξαμε; Μες στη θάλασσα εκεί που κάνει μπάνιο ο κόσμος και είναι παράκτια ακτή δόθηκε άδεια μέσα στη θάλασσα να κάνετε φωτοβολταϊκό πάρκο μέσα στον κόλπο τον Θερμαϊκό; Μα, είμαστε με τα καλά μας;

Μόνο η Ελληνική Λύση θα κατεδαφίσει όλα τα σχέδια αυτά και η Μακεδονία να το θυμάται στις επόμενες εκλογές.

(Χειροκροτήματα από την πτέρυγα της Ελληνικής Λύσης)

Ντροπή! Πού είναι οι κολλητοί της Νέας Δημοκρατίας, οι Βορειοελλαδίτες Βουλευτές, να διαμαρτυρηθούν; Ξέρετε πότε διαμαρτύρονται. Εγώ θα πω ονόματα και δεν με νοιάζει αν παρεξηγηθούν ορισμένοι. Ο Flyover είναι του Μυτιληναίου, το φωτοβολταϊκό πάρκο είναι του κ. Βαρδινογιάννη και ο Κοπελούζος τερματικό, από ό,τι λέγεται στις εφημερίδες. Γιατί κανένας δεν μιλάει εδώ μέσα; Τόσο πολύ τους φοβάστε; Μα, τόσο πολύ φοβάστε τους ανθρώπους; Τι είναι αυτοί; Μπαμπούλες είναι;

Ναι στην επιχειρηματικότητα. Δίπλα θα σταθούμε σε κάθε επιχειρηματία, αλλά κυρίως ναι στη νομιμότητα και στο συμφέρον του ελληνικού λαού. Αυτή είναι η δική μας άποψη. Όποιος διαφωνεί να σηκωθεί και να το πει.

(Χειροκροτήματα από την πτέρυγα της Ελληνικής Λύσης)

Και πάμε στα πράσινα παραμύθια του ΠΑΣΟΚ. Μα, είστε τόσο ίδιοι, τόσο ίδιοι στη Νέα Δημοκρατία, στον ΣΥΡΙΖΑ και στο ΠΑΣΟΚ. Πράσινα παραμύθια: Ανεμογεννήτριες, κλιματική αλλαγή, αειφόρος ανάπτυξη. Ηλιθιότητες.

Γέμισε η «ΓΕΚ ΤΕΡΝΑ Ενεργειακή.» Ακούστε. Σε όλη την Ελλάδα κάηκαν τα δάση από τις ανεμογεννήτριες και μαθαίνω τώρα ότι θα πουληθεί η «ΓΕΚ Ενεργειακή», η οποία πήρε λεφτά. Είναι όλα επιδοτημένα. Δεν έβαλε φράγκο η εταιρεία, παρά ελάχιστα ποσά. Τα πήρε με επιδοτήσεις και θα πουλήσει με 2,5 δισεκατομμύρια ευρώ η «ΓΕΚ ΤΕΡΝΑ Ενεργειακή» την εταιρεία.

Δηλαδή, πήραμε τα λεφτά από τα Ταμεία, Ανάκαμψης, ΕΣΠΑ, κάψαμε τα δάση, κτίσαμε πάνω ανεμογεννήτριες. Η «ΓΕΚ ΤΕΡΝΑ» είναι γνωστή ιστορία, η κ. Σακελλαροπούλου ξέρει καλά, ξέρει η κ. Σακελλαροπούλου, έτσι;

Και τι κάναμε τώρα; Θα πάρει από τους Καταριανούς 2,5 δισεκατομμύρια ευρώ η «ΓΕΚ ΤΕΡΝΑ» για μια εταιρεία που έβαλε ελάχιστα λεφτά. Αν αυτό λέγεται επένδυση, εμείς το λέμε «πλιάτσικο», το λέμε «λεηλασία», το λέμε «κλοπή δημοσίου χρήματος». Το λέμε «λήσταρχους Νταβέληδες». Αυτή είναι η αλήθεια. Με «λήσταρχους Νταβέληδες» δεν συνομιλούμε, δεν συζητούμε, δεν συναγελάζουμε και το κυριότερο, τους κυνηγάμε μέχρι τέλους. Αυτό σημαίνει σοβαρή κυβέρνηση!

(Χειροκροτήματα από την πτέρυγα της Ελληνικής Λύσης)

Και επειδή πιέζει ο χρόνος για να κλείνω σιγά σιγά, έχω να πω τούτο: Σε ένα πράγμα απέτυχε η Κυβέρνηση, σε ένα, κυκλοφόρησαν τα έντυπα κυρίως της «ψευτο-Αριστεράς» -αναφέρομαι στην «ψευτο-Αριστερά», γιατί υπάρχει και η πραγματική Αριστερά η οποία είναι εδώ, το ΚΚΕ- για γέννηση και γάμο για ομοφυλόφιλα ζευγάρια. Βέβαια, τα έχω εδώ μπροστά μου. Πλέον η Νέα Δημοκρατία του «ΛΟΑΤΚΙστάν» έκανε πράξη αυτό το μέγα γεγονός, για να αλλάξει την κοινωνία, πλέον «άρρεν-άρρεν» και «γένος-γένος» και δεν ξέρω τι άλλο. Εδώ είναι, θα το καταθέσω στα Πρακτικά.

Όμως, φτάσαμε στην άλλη την παράνοια. Βέβαια! Θα σας διαβάσω κάτι: Δικηγόρος παρ’ Αρείω Πάγω και το λέει για τον κ. Πάρι Κουκουλόπουλου αυτό, για σας, βέβαια. Δεν είστε ετεροφυλόφιλος; Είστε! Ακούστε τι λέει, λοιπόν: Όχι, γιατί μισούν τόσο πολύ την ετεροφυλοφιλία και το αποδεικνύουν. Δικηγόρος και μάλιστα δικηγόρος -ακούστε- των ΛΟΑΤΚΙ, ο κ. Σωτηρόπουλος που έχει σχέση με αυτό το θέμα. Σας διαβάζω τι λέει: «Οι ετεροφυλόφιλες γυναίκες έχουν πλέον συνειδητοποιήσει ότι οι ομοφοβικοί άντρες είναι εξαιρετικά επικίνδυνοι για τη σωματική τους ακεραιότητα και τους αποφεύγουν. Επιπλέον, τους αποφεύγουν και επειδή μπορεί να είναι κρυφοομοφυλόφιλοι». Δηλαδή, για αυτόν όποιος δεν θέλει τον γάμο ομοφυλοφίλων είναι ομοφοβικός και οι ετερόφυλες γυναίκες, επειδή είναι ομοφοβικός ο άλλος, δεν τον θέλουν. Τι μου λέτε εδώ; Εδώ είναι μίσος, βγάζει χολή ο άνθρωπος. Δηλαδή, θα γίνουμε κυνηγημένοι ετεροφυλόφιλοι από αυτούς. Θα το καταθέσω στα Πρακτικά της Βουλής, γιατί δεν είναι ένα τυχαίο πρόσωπο, εκπροσωπεί κάποιους.

**ΓΕΩΡΓΙΟΣ ΚΑΡΑΜΕΡΟΣ:** Δική σας ερμηνεία!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, είναι ερμηνεία καθενός που ξέρει ελληνικά. Για όσους δεν ξέρετε ελληνικά το διαβάζω. Λέει, λοιπόν: «Δηλαδή οι ετεροφυλόφιλες γυναίκες έχουν πλέον συνειδητοποιήσει ότι οι ομοφοβικοί άντρες είναι επικίνδυνοι για τη σωματική τους ακεραιότητα και τους αποφεύγουν. Επιπλέον, τους αποφεύγουν και επειδή μπορεί να είναι και ομοφοβικοί -άκου κρυφοομοφυλόφιλοι- στο τσουβάλι όλοι, παιδιά! Όσοι είστε ετεροφυλόφιλοι δέρνετε τις γυναίκες σας. Όσοι είστε ετεροφυλόφιλοι είστε και κρυφοομοφυλόφιλοι. Σοβαρά μιλάμε; Πού θα πάμε έτσι, ρε παιδιά; Πού θα πάμε έτσι; Και το καταθέτω και στα Πρακτικά και αυτό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και το χειρότερο από όλα ξέρετε ποιο είναι; Να σας πω εγώ: Κυνηγάτε κάθε διαφορετική άποψη, κάθε διαφορετική άποψη! Εκφράζει ρητορική μίσους, το δικαιολογείτε. Αν πω το αντίθετο εγώ, θα με πάρετε με τις πέτρες. Μα, είναι δυνατόν; Ούτε κοινή λογική δεν υπάρχει εδώ μέσα; Ούτε κοινή λογική; Άκου κρυφοομοφυλόφιλοι όσοι διαφωνούμε! Ωραία, μια χαρά! Εισαγγελέας δεν υπάρχει εδώ! Δεν είναι ρατσισμός, δεν είναι ρητορική μίσους!

Όμως, προλάβατε να επιβάλλετε τριετή αποκλεισμό του Στυλιανού Καρπαθίου, ο οποίος χρησιμοποίησε -μπορεί για κάποιους που δεν πιστεύουν στον Θεό- κάτι από την Καινή Διαθήκη. Τι είπε; Ακούστε: Μίλησε για άκαρπη συκιά, επικαλούμενος εδάφιο της Βίβλου και επειδή επικαλέστηκε το εδάφιο της Βίβλου -εδώ δεν υπάρχει λογική ερμηνεία, όπως σας βολεύει- τριετή -ακούστε!- αργία στον Στυλιανό Καρπαθίου. Δηλαδή, εκείνος ο Βολταίρος -ρε παιδί μου!- έχει κατακρεουργηθεί, τον Βολταίρο τον κάνατε σουρωτήρι πλέον. Αν δεν συμφωνούν κάποιοι με εσάς, είναι απέναντί σας. Και επειδή είναι απέναντί σας, μέχρι και φυλακή θα τους βάλετε. Ε, όχι, λοιπόν! Θα λέτε ελεύθερα ό,τι θέλετε, θα λέμε ελεύθερα ό,τι πιστεύουμε! Αυτό σημαίνει δημοκρατία! Μάθετε τι σημαίνει δημοκρατία!

(Χειροκροτήματα από την πτέρυγα της Ελληνικής Λύσης)

Και φτάσαμε στο σημείο έναν παπά -αρχιμανδρίτης έμαθα και θα το πω- όταν πήγε στην εκκλησία ένας εκ των ανθρώπων -δεν θα πω το όνομά του, δεν έχει σημασία- που ψήφισε υπέρ του γάμου των ομοφυλοφίλων και τον παπά, τον αρχιμανδρίτη αυτόν, αντί να τον μέμφομαι, να πούμε όλοι μαζί «έλα εδώ, ρε μεγάλε, τι είπες εσύ; Ότι ο τάδε είναι κακός γιατί ψήφισε υπέρ, χειροκρότησες τον άλλον που ψήφισε αποχή», που η αποχή ήταν εντολή του Μητσοτάκη και επειδή ήταν νεοδημοκράτης ο Βουλευτής, ο αρχιμανδρίτης χάιδεψε τον νεοδημοκράτη και στηλίτευσε τον άλλο του άλλου κόμματος. Για εμένα αυτό δεν είναι ιεροσύνη. Όταν τα κόμματα μπαίνουν μέσα στις εκκλησίες, είναι πρέπον, «μπαίνω, προσκυνώ και φεύγω». Όταν, όμως, η εκκλησία μπαίνει μέσα στο κόμμα, τότε έχει χαλάσει η ουσία αυτού που λέω εγώ, της πίστεως. Και αυτός ο παπάς να προσέχει, δεν μπορείς να στηλιτεύεις τη μία πλευρά, ή θα στηλιτεύσεις και τις δύο ή καμμία.

Και θέλω να απευθυνθώ στη Νέα Δημοκρατία, να πω στους ψηφοφόρους ότι η Νέα Δημοκρατία δεν έχει μετατοπιστεί απλά ιδεολογικά από τα δεξιά προς την Κεντροαριστερά, εκφυλίστηκε ραγδαία. Είναι σαν το καρκίνωμα αυτό και μεταλλάχθηκε από ένα κόμμα αρχών, ένα κόμμα του Καραμανλή, ένα κόμμα της συντηρητικής παρατάξεως, της παραδοσιακής αρχής, ένα κόμμα που εξέφραζε τον συντηρητικό νοικοκύρη, τον άνθρωπο του μόχθου, του πόνου, της εργασίας, μεταλλάχθηκε από κόμμα ιδανικών σε κόμμα «γουόκ αρχών» και όχι μόνο αυτό. Και μάλιστα, μετατράπηκε και σε «Ταλιμπάν» κάθε δικαιωματισμού, κάθε δικαιωματισμού.

Το δικαίωμα, λοιπόν, του Έλληνα να νιώθει Έλληνας, να παλεύει για την ετεροφυλοφιλία του το αφαιρέσατε; Του το αφαιρέσατε! Θα τα δείτε τα φαινόμενα σε λίγο καιρό, θα έχουμε χειρότερα φαινόμενα. Άλλο η επιλογή και άλλο η επιβολή. Χάσατε την πυξίδα σας ως Νέα Δημοκρατία και στις αρχές του Καραμανλή.

(Χειροκροτήματα από την πτέρυγα της Ελληνικής Λύσης)

Εσείς και οι τρεις -και οι τρεις!- Νέα Δημοκρατία, ΠΑΣΟΚ και ΣΥΡΙΖΑ είστε με τον Μπάιντεν, όλοι σας. Όλοι σας «Μπαϊντενόπουλοι» είστε όλοι! Έχετε καταλάβει ποιος είναι ο Μπάιντεν και τι θέλει; Όλοι είστε «Democracy» εδώ μέσα, βέβαια, με τον Μπάιντεν. Τι είπε, όμως, ο άλλος, που μπορεί να διαφωνεί σε μερικά μαζί του; Ολική επαναφορά του χριστιανισμού στις ΗΠΑ υπόσχεται ο Τραμπ, «πρέπει να επαναφέρουμε τη θρησκεία μας, πρέπει να επαναφέρουμε τον χριστιανισμό σε αυτή τη χώρα». Στην Ελλάδα αυτό που λέει ο Τραμπ θα γίνει μόνο με την Ελληνική Λύση. Εσείς με τον Μπάιντεν και τους δημοκρατικούς που παλεύουν εναντίον του πλανήτη και εναντίον των ανθρώπων: Εμείς με τους Έλληνες!

(Χειροκροτήματα από την πτέρυγα της Ελληνικής Λύσης)

Και μια απόδειξη, δεν θα το πω αυτό, περιμένω την απόφαση της Κυβέρνησης. Πάλι «κομπινούλα» ετοιμάζουμε. Δεν μιλάτε εσείς. Στελέχη της ΕΥΔΑΠ και της ΕΥΑΘ ζητάνε περαιτέρω αυξήσεις στο νερό. Ξέρετε γιατί; Γιατί από το Χρηματιστήριο θα αντλήσουν κέρδη και θα πάρουν οι ίδιοι λεφτά. Γιατί δεν λένε κάτι;

Βλέπω την κ. Ακρίτα να ζητά νερό. Δώστε στην κ. Ακρίτα νερό, γιατί σε λίγο καιρό θα είναι θησαυρός, πανάκριβο, δεν θα μπορούμε να το πληρώσουμε.

Κλείνοντας, θέλω να καταγγείλω κάτι για το πόσο ίδιοι είστε και λυπάμαι που το λέω αυτό: Βγήκε ο κ. Δούκας -δικός σας- και έδωσε μαζί με τον κ. Μπακογιάννη δωρεάν έναν ολόκληρο όροφο του Φρουραρχείου Αθηνών και τα επτακόσια τετραγωνικά μέτρα. Δωρεάν! Πού το έδωσε; Όχι σε αστέγους, όχι σε φτωχούς, όχι σε ανθρώπους που δεν έχουν λεφτά, όχι, όχι σε αυτόν που δεν έχει πού την κεφαλήν κλίναι, όχι, στη μη κυβερνητική οργάνωση «Solidarity Now», επτακόσια τετραγωνικά. Είχαν πληρώσει -λέει- επί Καμίνη κάποια χρήματα. Από τότε δεν πλήρωσαν ποτέ ούτε νερό ούτε ρεύμα ούτε κοινόχρηστα. Μια δεκαετία και πλέον! Οι ίδιοι είστε, σας λέω, ίδια υπηρετείτε -το τονίζω για ακόμη μια φορά- συμφέροντα, ή αν θέλετε, ίδιες εξυπηρετήσεις κάνετε. Ο Καμίνης το ξεκίνησε, ο Μπακογιάννης το συνέχισε και ο Δούκας το συνεχίζει. Με λεφτά του ελληνικού λαού δεν θα κάνει ο κ. Σόρος τις ανθελληνικές του πράξεις εις βάρος των Ελλήνων, κάνοντας ακόμη και εμπόριο ψυχών, λαθρομεταναστών. Αυτό πρέπει να κοπεί, γιατί είστε ίδιοι!

(Χειροκροτήματα από την πτέρυγα της Ελληνικής Λύσης)

Και για να καταλάβετε γιατί τα έχω με τη Νέα Δημοκρατία, πάτε να βγάλετε, ρε παιδιά, υποψήφιο Ευρωβουλευτή σας, για να βάλετε τον κ. Σωτήρη Σέρμπο, του ΕΛΙΑΜΕΠ και του Σημίτη είναι αυτός. Βάλατε «παπαγαλάκια» δημοσιογράφους, όχι εσείς, το Μαξίμου. Έτσι θα σας κάνει το Μαξίμου στις εθνικές εκλογές, όποιον δεν θέλει θα τον καρατομεί έτσι. Βάλατε, λοιπόν, δημοσιογράφους να βάλλουν εναντίον Ευρωβουλευτών που είναι «Καραμανλικοί» για να τους αφαιρέσει ο Πρωθυπουργός και να βάλει τον κ. Σέρμπο, τον «Σημιτικό» του ΕΛΙΑΜΕΠ. Παραδώστε στον κ. Σημίτη την πρωθυπουργία για να πέσουν και οι μάσκες, να τελειώνει η ιστορία! Παραδώστε την!

(Χειροκροτήματα από την πτέρυγα της Ελληνικής Λύσης)

Και θα ήθελα κλείνοντας να πω για τον ΣΥΡΙΖΑ. Πραγματικά, δεν περιποιεί τιμή στην Αντιπολίτευση να συναντά ο Πρόεδρος του κόμματός τους στα βόρεια προάστια -γράφτηκε στον Τύπο- τη Λέσχη Μπίλντερμπεργκ της Ελλάδος. Δεν είδα καμμία διάψευση από εσάς. Δηλαδή, πήγε ο κ. Κασσελάκης και συνάντησε στα βόρεια προάστια -θα σας πω και άλλα τώρα- τη Λέσχη Μπίλντερμπεργκ της Ελλάδος -είναι οι τραπεζίτες, οι ολιγάρχες, οι ενεργειακοί παίκτες- τους συνάντησε όλους μαζί.

Θα μου πείτε, κακό είναι αυτό; Στο δικό μου το μυαλό είναι κακό γιατί έγινε κρυφά. Απλά διέρρευσε. Στο δικό σας το μυαλό, ως ψευτο- αριστεροί -δεν ξέρω αν είστε αριστεροί τελικά- πρέπει να είναι καλό.

Είστε αριστεροί και συζητάτε με ολιγάρχες και καπιταλιστές; Ε, αυτό δεν είναι Αριστερά! Είναι ψευτο-Αριστερά! Αριστερά σημαίνει «Δεν συζητώ με καπιταλιστές. Τους πολεμάω».

(Χειροκροτήματα από την πτέρυγα της Ελληνικής Λύσης)

Τα έχετε μπερδεμένα λίγο στο μυαλό σας. Άλλο Αριστερά, άλλο ψευτο- Αριστερά.

**ΓΕΩΡΓΙΟΣ ΚΑΡΑΜΕΡΟΣ:** Έξω είναι ο λαός κι εμείς είμαστε εκεί.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Περίμενε, περίμενε. Θα σου πω κι άλλα τώρα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μη διακόπτετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για να τελειώνει το παραμύθι τώρα, βγαίνει, λοιπόν, μια εφημερίδα, η «ΕΣΤΙΑ», και λέει κάτι αμίμητο. Μην παρεξηγείτε ορισμένοι. Λέει ο κ. Κασσελάκης: «Εγώ, όταν ερχόταν ο Μητσοτάκης στην Αμερική, ήμουν οδηγός του». Το είπε. Στην «ΕΣΤΙΑ» γράφτηκε ολόκληρη σελίδα.

(Θόρυβος - διαμαρτυρίες από την πτέρυγα του ΣΥΡΙΖΑ - Προοδευτική Συμμαχία)

Α, δεν σας αρέσει ούτε η «ΕΣΤΙΑ»! Ποια σας αρέσει; Για πείτε μου, να καταλάβω κι εγώ. Τι σας αρέσει; Πείτε μια εφημερίδα. Η «LIBERATION»;

Ακούστε, ο κ. Κασσελάκης ήταν οδηγός του κ. Μητσοτάκη. Πάντως εγώ όταν πήγα στη Νέα Υόρκη πέντε, έξι φορές, είχα για οδηγό ταξί έναν συμπαθή Ινδό. Τώρα, αν έγινε συμπαθής Ινδός ο Κασσελάκης και οδηγούσε το αμάξι του Μητσοτάκη, ε, λίγο αλλάζουν τα πράγματα, παιδιά. Εδώ κάτι δεν πάει καλά. Είναι αυτό που είχα πει: «Ανοίγεις Κασσελάκη, βγαίνει Μητσοτάκης». Έτσι πάει η δουλειά!

(Χειροκροτήματα από την πτέρυγα της Ελληνικής Λύσης)

Έτσι πάει η δουλειά! Όσο νωρίτερα ξυπνήσετε στον ΣΥΡΙΖΑ, τόσο καλύτερα για σας θα είναι. Σας τον έφεραν, σας πήρε το κόμμα και σας γλεντάει κι από πάνω τώρα. Γιατί σας γλεντάει; Θα σας απαντήσω. Ακούστε. Έρχεται ο κύριος αυτός…

**ΓΕΩΡΓΙΟΣ ΚΑΡΑΜΕΡΟΣ:** Για τους στρατηγούς και τους λοχαγούς πείτε μας…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχω πει για τον Μητσοτάκη, φτάνουν τόσα. Θα σου πω κι άλλα τώρα. Περίμενε.

Έρχεται ο κύριος αυτός με off shore εταιρείες! Έχει off shore εταιρεία ο άνθρωπος και είναι Πρόεδρος κόμματος! Και εσείς, το κόμμα σας, έντεκα Βουλευτές σας έκαναν για μένα προσωπικά ερώτηση για τα φορολογικά μου εδώ και πάρα πολύ καιρό, τα οποία είναι διαυγέστατα. Βγήκε και η έκθεση από το Σώμα Δίωξης για το «μαύρο» χρήμα. Και εσείς έχετε Πρόεδρο έναν τύπο που έχει off shore εταιρεία! Έχετε Πρόεδρο έναν άνθρωπο ο οποίος δεν ξέρετε ποιος είναι, από πού ήρθε και γιατί ήρθε. Έχετε Πρόεδρο που έλεγε: «Φέρτε μου έναν αντίπαλο να αντιπαρατεθώ» και μετά τον παρέδωσε βορά μέσα στο συνέδριο, στον κόσμο μέσα και έβαλε τους Βουλευτές του και έλεγαν: «Κοιτάξτε, δεν χειροκροτάνε». Σαν τον Κόμοδο ένα πράγμα! Τους Βουλευτές τους εκλεγμένους! Έτσι έλεγαν «Δεν χειροκροτάνε».

Ακούστε, όταν μιλήσει πολιτικά ο κ. Κασσελάκης, θα μιλήσουμε πολιτικά. Όμως, εμείς ζούμε τη λαϊκή πραγματικότητα. Εσείς ζείτε όλοι τον φαντασιακό σας κόσμο. Στη Νέα Δημοκρατία έχετε κάνει τους Έλληνες μέσα από τα μέσα μαζικής ενημέρωσης πρόβατα. Τους κάνετε κάθε μέρα πλύση εγκεφάλου και νομίζετε ότι έχετε Αρχηγό λιοντάρι. Δυστυχώς, ούτε λιοντάρι είναι ο Αρχηγός σας ούτε πρόβατα είναι οι Έλληνες. Εμείς θέλουμε λιοντάρια Έλληνες με λιοντάρι ηγεσία.

(Χειροκροτήματα από την πτέρυγα της Ελληνικής Λύσης)

Θέλουμε τους Έλληνες πραγματικά ηγέτες, για να βελτιώσουμε τη δική τους ζωή!

Και κάτι τελευταίο. Πείτε ένα μεγάλο συγγνώμη στον μεγάλο Κωνσταντίνο Καραμανλή. Έχετε διαπομπεύσει την ιδεολογία του, έχετε διαστρέψει τις απόψεις του, έχετε εκφυλίσει το κόμμα. Δεν είστε εκείνη η παράταξη. Εκείνη η παράταξη η συντηρητική, η εθνική, η λαϊκή, η κοινωνική είναι ακριβώς εκεί πίσω και λέγεται «Ελληνική Λύση»!

(Χειροκροτήματα από την πτέρυγα της Ελληνικής Λύσης)

Πρεσβεύουμε τα του Καίσαρος τω Καίσαρι και τα του Θεού τω Θεώ!

Ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

 **ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον Πρόεδρο της Ελληνικής Λύσης.

Έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ, ο κ. Παππάς, για μία παρέμβαση.

Ορίστε, έχετε τον λόγο για έξι λεπτά, για να κάνετε μόνο μία παρέμβαση.

**ΝΙΚΟΛΑΟΣ ΠΑΠΠΑΣ:** Είναι μια μέρα περίσκεψης, αλλά είναι και μία μέρα που έχει μια αχτίδα αισιοδοξίας διότι αυτή τη στιγμή που συνεδριάζουμε στην ελληνική Αντιπροσωπεία έχει βουλιάξει η Αθήνα. Έχει βουλιάξει η Αθήνα από τη μαζική παρουσία εργαζομένων, φοιτητών, απλού λαού που ζητά δικαιοσύνη.

Η Κοινοβουλευτική Ομάδα του ΣΥΡΙΖΑ έχει αναρίθμητες παρεμβάσεις για το μείζον θέμα του σιδηροδρόμου, για το τεράστιο ζήτημα του εγκλήματος των Τεμπών. Η Κοινοβουλευτική Ομάδα του ΣΥΡΙΖΑ σύσσωμη, με τον Πρόεδρο του ΣΥΡΙΖΑ, τον Στέφανο Κασσελάκη, είναι αυτή τη στιγμή στη μεγαλειώδη αυτή συγκέντρωση. Είναι το σήμα της κοινωνίας ότι δεν θα ανεχτεί συγκάλυψη.

Και βλέποντας τις πρώτες εικόνες από αυτή τη μεγαλειώδη συγκέντρωση, σκέφτηκα τα λόγια του Βαγγέλη Βλάχου, κυρίες και κύριοι Βουλευτές, του αδερφού του αδικοχαμένου Βάιου Βλάχου, που είπε: «Εμείς δεν θα αγωνιζόμαστε μόνο για τους ανθρώπους που χάσαμε, αλλά για τους ανθρώπους που βρήκαμε μετά από αυτό το τρένο, για πάντα, μέχρι να είστε καλά και να μπορέσετε να συνεχίσετε τη ζωή σας έτσι όπως επιθυμείτε». Και είπε: «Στις 28 του Φλεβάρη θα είμαστε βουβοί. Θα κλάψουμε τους ανθρώπους μας, θα αφιερώσουμε χρόνο στην οικογένειά μας, τις άλλες οικογένειες των Τεμπών, τους επιζώντες που υποφέρουν. Θα είμαστε σιωπηλοί μόνο για μια μέρα, από σεβασμό». Και λέει ο Βαγγέλης Βλάχος: «Εκείνη τη μέρα πάρτε τη σιωπή μας και κάντε τη φωνή».

Και την έχει κάνει φωνή ο λαός της Αθήνας, ο λαός όλων των μεγάλων πόλεων, διότι παντού αυτή την ώρα οι πόλεις μας έχουν βουλιάξει από αυτή την κραυγή αγωνίας για δικαιοσύνη και διαφάνεια σε αυτό το μείζον ζήτημα. Υπάρχουν ακόμα παιδιά που υποφέρουν, που περιμένουν να καλυφθούν τα έξοδά τους από τα χειρουργεία τους, τα φάρμακά τους, τις συνεδρίες για την ψυχολογική τους υποστήριξη.

Κυρίες και κύριοι Βουλευτές, τέτοια ώρα πριν από έναν χρόνο δεν γνωρίζαμε ότι κάποιοι επιβάτες έχουν πάρει ένα εισιτήριο χωρίς επιστροφή. Δεν γνωρίζαμε ότι για κάποιους η επόμενη μέρα δεν θα ξημέρωνε. Δεν γνωρίζαμε τι θα ακολουθούσε για τους συγγενείς οι οποίοι θα έμεναν πίσω. Και βεβαίως δεν φανταζόμασταν το όργιο και το αίσχος της προσπάθειας συγκάλυψης γύρω από το δυστύχημα των Τεμπών, γύρω από αυτό το έγκλημα, το όριο και τις ευθύνες της Κυβέρνησης του Κυριάκου Μητσοτάκη και προσωπικά του κ. Καραμανλή, ο οποίος είχε προειδοποιηθεί για την κατάσταση των σιδηροδρόμων και μέσα στο ελληνικό Κοινοβούλιο και από τους εργαζόμενους, τους οποίους θέλω και από αυτό το Βήμα να ευχαριστήσω, διότι σήκωσαν στις πλάτες τους τις αγωνίες ολόκληρης της κοινωνίας. Δεν κινητοποιήθηκαν ούτε στιγμή για ένα δικό τους συνδικαλιστικό αίτημα. Κινητοποιήθηκαν ακατάπαυστα για την ασφάλεια των σιδηροδρόμων. Μας έβγαλαν ασπροπρόσωπους. Μας έκαναν περήφανους. Μας ανέβασαν δύο σκαλοπάτια ως κοινωνία από εκεί που η συγκάλυψη και η χυδαία αποφυγή ευθυνών ήθελε να μας ρίξει.

Ο κ. Καραμανλής, ακριβώς από την καρέκλα που κάθεστε, κύριε Θεοχάρη, κουνούσε το δάχτυλο στον Βουλευτή του ΣΥΡΙΖΑ Αλέξανδρο Μεϊκόπουλο. Με απλωμένο το δάκτυλο του έλεγε ότι είναι ντροπή να βάζει ζητήματα ασφαλείας για τον σιδηρόδρομο και ότι ντρέπεται ο ίδιος. Τότε ντρεπόταν με την ερώτηση του Βουλευτή μας. Μετά φαίνεται ότι δεν ντράπηκε καθόλου να είναι ξανά υποψήφιος -αυτό το όνειδος, αυτό το αίσχος- και να κρίνεται μόνο από τα τηλεοπτικά παράθυρα, διότι δεν κρύφτηκε, δεν αποσύρθηκε. Τον αποσύρανε από τη βάσανο της λογοδοσίας. Τίποτε άλλο! Και μετά ξαναμπήκε υποψήφιος και καταλάβαμε γιατί μπήκε. Όχι για να πει ο λαός των Σερρών τη γνώμη του, αλλά για να καλυφθεί πίσω από τη βουλευτική ασυλία, για να πάτε σε μια εξεταστική επιτροπή και να την κλείσετε άρον-άρον, για να αρνηθείτε να έρθουν κρίσιμοι μάρτυρες για το ζήτημα και για να μην έχετε τίποτα να πείτε στους συγγενείς των θυμάτων.

Ειλικρινά ελπίζω -διότι θα είναι η κορυφαία από όλες τις ντροπές- να μην τους αποδώσετε ταπεινά, κομματικά, πολιτικά, παραταξιακά κίνητρα. Είναι άνθρωποι οι οποίοι έχουν χάσει μάλλον ό,τι πολυτιμότερο είχαν και ζητούν αλήθεια και δικαιοσύνη.

Ο σιδηρόδρομος, κυρίες και κύριοι Βουλευτές, εγκαταλείφθηκε συνειδητά. Εγκαταλείφθηκε για να ιδιωτικοποιηθεί. Είχε ήδη τεμαχιστεί σε τρία κομμάτια και οι διαδικασίες ιδιωτικοποίησης της υποδομής διαφημίζονταν από την Κυβέρνηση Μητσοτάκη με Υπουργό Καραμανλή.

Η αλληλουχία των επιχειρημάτων είναι χιλιοχρησιμοποιημένη: Δεν βλέπετε πώς είναι το δίκτυο; Ας φέρουμε έναν ιδιώτη να το ανατάξει και να το λειτουργήσει.

Το δίκτυο είναι αυτό για το οποίο σας φωνάζαμε εμείς, το δίκτυο για το οποίο σας φώναζαν οι εργαζόμενοι, το δίκτυο για το οποίο δεν κάνατε τίποτα όχι από έλλειψη επιτελικότητας και αποτελεσματικότητας.

Την θαυμάσαμε την επιτελικότητά σας, όταν μπαζώσατε το σημείο του δυστυχήματος, σε πολύ λίγες μέρες και χρησιμοποιήσατε πολύ περισσότερα χρήματα από όσα χρειάζονταν, για να ανατάξετε την τηλεδιοίκηση της Λάρισας.

Αυτό το έγκλημα κάνατε. Αυτό το έγκλημα κάνατε και συνεχίζετε να αποφεύγετε τις ευθύνες και δεν βρέθηκε ο πολιτικά υπεύθυνος να πει «ναι, θέλω να πάω στη δικαιοσύνη». Να υπερασπιστεί τη θέση του. Να μας πείσει ότι ήταν πολιτικά τυφλός και δεν έβλεπε τα δημοσιεύματα, τις ερωτήσεις, τις επιστολές, τα εξώδικα. Δεν έβλεπε τίποτα από αυτά. Αυτή είναι η πορεία σας. Αυτή η πορεία πρέπει να αναστραφεί. Και εδώ χρειάζεται ένα μέτωπο διαφάνειας, δικαιοσύνης και υπεράσπισης του κράτους δικαίου.

Γι’ αυτά τα εγκλήματα μίλησε και το Ευρωπαϊκό Κοινοβούλιο. Δεν υπάρχει επιχείρημα, που να μπορεί να σταθεί απέναντι σε αυτή την μέγιστη, ύψιστη πολιτική πρωτοβουλία του πιο δημοκρατικού θεσμού της Ευρώπης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρέμβαση ζητήσατε.

**ΝΙΚΟΛΑΟΣ ΠΑΠΠΑΣ:** Ολοκληρώνω, κύριε Πρόεδρε, και δεν θα ξαναπάρω τον λόγο σήμερα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ.

**ΝΙΚΟΛΑΟΣ ΠΑΠΠΑΣ:** Δεν υπάρχει καμμία δικαιολογία. Σας ενημερώνουμε, λοιπόν. Καμμία προσπάθεια συγκάλυψης δεν θα γίνει ανεκτή. Καμμία αμέλεια στις έρευνες. Καμμία λαθροχειρία στα έγγραφα, προσέξτε. Καμμία ειρωνεία εκ μέρους της πολιτικής ηγεσίας. Καμμία προτροπή μεμονωμένων λειτουργών της δικαιοσύνης, για «σύνεση και προσευχή» στους συγγενείς των θυμάτων. Καμμία προτροπή για «σιωπή». Καμμία «διδαχή» μητροπολίτη. Καμμία προσπάθεια φίμωσης των συγγενών. Μνήμη, δικαιοσύνη και αλήθεια! Αυτή θα είναι η απάντηση του λαού.

Ξέρετε, επειδή έχουν γεμίσει οι δρόμοι των μεγάλων πόλεων: «Κάστρο φυλάει ερημικό, όποιος φωνή φοβάται να ακούει από το λαό και έχει το φόβο φυλακτό», έλεγε Ιάκωβος Καμπανέλλης.

Σκεφτείτε το και αναλογιστείτε την κατάστασή σας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Καλείται στο Βήμα ο Υφυπουργός κ. Χάρης Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Επιτρέψτε μου και εμένα δυο λόγια για τα Τέμπη. Ένας χρόνος από το τραγικό δυστύχημα των Τεμπών. Ένα δυστύχημα που μας συγκλόνισε όλους. Το νήμα της ζωής τόσων νέων ανθρώπων κόπηκε τόσο άδικα, τόσο αδόκητα. Θα μπορούσε να είναι τα παιδιά μας, τα παιδιά σας, τα παιδιά όλων μας.

Δεδομένη η στήριξή μας, φυσικά, σε όσους αυτό το δυστύχημα άγγιξε, είμαστε και θα είμαστε πάντα πλάι τους. Και φυσικά επιθυμία όλων η δικαιοσύνη να κινηθεί ταχύτατα, με ευθυκρισία, να ολοκληρώσει το έργο της, αποδίδοντας ευθύνες, όπου αυτές και αν βρίσκονται.

Πράγματι, κύριε Παππά, σε αυτό ελπίζω να συμφωνούμε όλοι. Σε αυτό που δεν συμφωνούμε, βέβαια, είναι αυτό που ακούσαμε, μόλις πριν από λίγο. Μας κατηγορείτε για πολιτική συγκάλυψη, που δεν υπάρχει. Αλλά, ο ελληνικός λαός, όπως θα κρίνει την υποτιθέμενη συγκάλυψη, έτσι κρίνει και την πολιτική εκμετάλλευση. Την πολιτική τυμβωρυχία στους πενήντα επτά αυτούς θανάτους.

**ΝΙΚΟΛΑΟΣ ΠΑΠΠΑΣ:** Να μιλάτε σε εμάς για τυμβωρυχία, κύριε Υπουργέ;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παππά, σας παρακαλώ, μην διακόπτετε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Έτσι ακριβώς κρίνει.

**ΝΙΚΟΛΑΟΣ ΠΑΠΠΑΣ:** Ζητήστε μια «συγγνώμη», επιτέλους!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Όλοι μας κρινόμαστε. Αυτή είναι η πεμπτουσία της δημοκρατίας, αποδεχθείτε το.

**ΝΙΚΟΛΑΟΣ ΠΑΠΠΑΣ:** Επιτίθεστε στην Αντιπολίτευση.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Αποδεχτείτε το. Δεν σας είπα τίποτα άλλο.

**ΝΙΚΟΛΑΟΣ ΠΑΠΠΑΣ:** Εντάξει, κλείστε και την επιτροπή, μπράβο!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Τώρα, ας έρθουμε λίγο σε αυτό το νομοσχέδιο. Ένα νομοσχέδιο, του οποίου η διευθέτηση των θεμάτων των αιγιαλών, είναι ζήτημα εθνικής σημασίας, χωρίς καμμία υπερβολή.

Σκεφτείτε, κυρίες και κύριοι συνάδελφοι, ότι η ακτογραμμή της Ελλάδας είναι η δέκατη τρίτη μεγαλύτερη στον κόσμο. Σχεδόν, όσο και της αχανούς Κίνας, για την τάξη μεγέθους.

Έχουμε περισσότερες -νομίζω, συμφωνούμε- και πολύ πιο όμορφες, από φυσικής απόψεως παραλίες από την Τουρκία, τη Βρετανία, την Ινδία ακόμη και τη Βραζιλία. Οι ακτές της πατρίδας μας φτάνουν τα δεκατρείς χιλιάδες εξακόσια εβδομήντα έξι χιλιόμετρα. Υπερβολικά μεγάλος φυσικός πλούτος, για να τον αφήνουμε έρμαιο σε αυθαιρεσίες, καταπάτηση ή και μπάχαλο.

Η θάλασσα, ο ήλιος και η άμμος είναι το μεγάλο ατού του ελληνικού τουριστικού προϊόντος. Tο λεγόμενο «3S» Sea, Sun and Sand. Ένα προϊόν, το οποίο απευθύνεται στις οικογένειες, κυρίως των ευρωπαίων, αλλά και ευρύτερα, ένα προϊόν που είναι σημαντικό και επιτρέπει όλη αυτή την τουριστική ανάπτυξη, την οποία έχουμε βιώσει.

Τι ακούσαμε σ’ αυτή την πολύ ενδιαφέρουσα, κατά την άποψή μου, συζήτηση και στις επιτροπές που παρακολουθήσαμε και εδώ στην Ολομέλεια ως τώρα τουλάχιστον; Κατ’ αρχάς, ακούσαμε πολλές αντιρρήσεις για τα γύρω γύρω. Αυτό μου δείχνει ότι η ουσία ίσως δεν είναι τόσο σημαντική. Όταν ακούς για κακή νομοθέτηση, για διαβούλευση που δεν έγινε, όταν το ρίχνεις στο μονοπώλιο, στα μέσα μαζικής ενημέρωσης ή οτιδήποτε άλλο, ε, νομίζω ότι καταλαβαίνουμε όλοι ότι αυτά τα επιχειρήματα αποδεικνύουν την αδυναμία της κριτικής όσων αντιπολιτεύονται αυτό το νομοσχέδιο.

Γιατί είναι αδύναμα τα επιχειρήματα; Γιατί το νομοσχέδιο αυτό του Υπουργείου Εθνικής Οικονομίας και Οικονομικών έχει έναν απολύτως ξεκάθαρο στόχο, να επιβάλλει τη νόμιμη τάξη στη δημόσια περιουσία, ειδικά στα ζητήματα των αιγιαλών, με στόχο να διασφαλίσει την ελεύθερη πρόσβαση όλων ανεξαιρέτως των πολιτών, Ελλήνων και αλλοδαπών, στις παραλίες της χώρας μας. Και εδώ θέλω ένα λεπτό να σταθώ.

Μας κατηγορείτε ότι με αυτό το νομοσχέδιο δεν θα υπάρχει πρόσβαση, ενώ είναι το πρώτο νομοσχέδιο που θεσμοθετεί ως παράβαση την παρακώλυση της πρόσβασης στις παραλίες. Ως τώρα το ελληνικό νομικό πλαίσιο δεν είχε αυτή την παράβαση με τις αντίστοιχες κυρώσεις. Αυτό είναι το πρώτο νομοσχέδιο, λοιπόν, που εξασφαλίζει την απρόσκοπτη πρόσβαση στις παραλίες. Εξάλλου αυτό ήταν και το αίτημα το προηγούμενο καλοκαίρι, όπως όλοι θυμόμαστε, γιατί γίναμε μάρτυρες κινητοποιήσεων εκ μέρους των πολιτών, ενάντια στην αυθαίρετη κατάφωρη παράνομη κατάληψη ελληνικών παραλιών, φαινόμενα τα οποία τα ζούσαμε όλα αυτά τα χρόνια. Το λεγόμενο κίνημα της ξαπλώστρας ενεργοποίησε αντανακλαστικά που δεν έπρεπε να έχουν ατονίσει εξαρχής. Η παρανομία στις παραλίες έπρεπε να τερματιστεί άμεσα και οριστικά.

Η Κυβέρνηση, λοιπόν, επέδειξε γρήγορα αντανακλαστικά. Λειτούργησε ακαριαία στη συγκεκριμένη περίπτωση από τις 21 Ιουλίου με τις ομάδες της Γενικής Γραμματέως, της κ. Κόλλια, η οποία είναι ο άνθρωπος ο οποίος έχει δουλέψει από το προηγούμενο καλοκαίρι για να έρθει αυτό το νομοσχέδιο και την ευχαριστώ εδώ στη Βουλή. Ως το τέλος Σεπτεμβρίου του 2023 διενεργήθηκαν τέσσερις χιλιάδες πεντακόσιοι έλεγχοι σε αιγιαλό και παραλίες. Διαπιστώθηκαν χίλιες επτακόσιες πενήντα παραβάσεις, οι οποίες παραπέμφθηκαν για τις περαιτέρω προβλεπόμενες διαδικασίες. Αυτό το νομοσχέδιο έρχεται να αποκρυσταλλώσει νομοθετικά όλη αυτή την εμπειρία των προβλημάτων την οποία ζήσαμε εμείς στο Υπουργείο Εθνικής Οικονομίας και Οικονομικών το προηγούμενο καλοκαίρι, μετά από την έντονη λαϊκή βούληση την οποία βιώσαμε με το κίνημα της ξαπλώστρας. Ποιο είναι το νόημα, λοιπόν, τι φέρνει αυτό το νομοσχέδιο που συζητάμε σήμερα; Φέρνει τα εξής: Βιωσιμότητα στην ανάπτυξη. Φέρνει αποτελεσματικότητα στην υλοποίηση. Φέρνει αυστηρότητα στους ελέγχους και τις κυρώσεις. Φέρνει ασφάλεια για τους πολίτες και φυσικά και με τις λοιπές διατάξεις εισάγει ή ενισχύει το κοινωνικό πρόσημο της Κυβέρνησης αυτής.

Επιτρέψτε μου, κυρίες και κύριοι συνάδελφοι, να πω δυο λόγια για τις κύριες αντιρρήσεις που ακούστηκαν, πριν εξηγήσω λίγο περισσότερο τις διατάξεις τις οποίες φέρνουμε. Ακούσαμε αντιρρήσεις σε σχέση με τις αρμοδιότητες των δήμων. Δεν τις κατανοώ και η αντίφαση των επιχειρημάτων φάνηκε -νομίζω- ιδιαίτερα σε αυτά που μας είπε ο κ. Κουκουλόπουλος από το ΠΑΣΟΚ. Το νομοσχέδιο αυτό μειώνει αρμοδιότητες -αφαιρεί αρμοδιότητες από τους δήμους- και κρατάει τα ίδια έσοδα. Συνήθως, έχουμε το άλλο πρόβλημα. Να παίρνουν αρμοδιότητες και να μην τους δίνουμε έσοδα.

Αυτή τη στιγμή οι δήμοι οικονομικά είναι ενισχυμένοι, διότι έχουν λιγότερες ευθύνες, λιγότερες αρμοδιότητες -για παράδειγμα, δεν κάνουν πια τους πλειστηριασμούς- και κρατάνε το 60% των εσόδων, όπως και πριν. Δεν μπορεί, λοιπόν, να ακούμε ως επιχείρημα ότι οι δήμοι θα έχουν πρόβλημα διότι έχουν παραπάνω έσοδα. Και ενώ μας κατηγορήσατε ότι τους δίνουμε αρμοδιότητες και δεν τους δίνουμε χρήματα, συγχρόνως το παράπονο στο οποίο αναφερθήκατε, κύριε Κουκουλόπουλε, έλεγε ακριβώς αυτό: Γιατί μας παίρνετε τις αρμοδιότητες; Εμείς στον δήμο ξέρουμε κ.λπ.. Τα θυμάμαι λίγο από μνήμης, μπορεί να τα είπατε λίγο διαφορετικά. Άρα ξαναλέμε: λιγότερες αρμοδιότητες, λιγότερες ευθύνες, περισσότερα έσοδα. Άρα οι δήμοι ενισχύονται αυτή τη στιγμή.

Έχουμε μια δεύτερη αντίρρηση για το περιβάλλον. Το περιβάλλον ενισχύεται. Οι απάτητες παραλίες δεν υπήρχαν. Οι διευθετήσεις ως τώρα για τις παραλίες ήταν οριζόντιες. Αυτοί οι κανόνες -καλοί, κακοί- ήταν πρακτικά οριζόντιοι για όλη την Ελλάδα. Άρα το γεγονός ότι προστατεύουμε το περιβάλλον είναι φανερό και μάλιστα κυρίως από το σημαντικότερο κομμάτι του νομοσχεδίου, που είναι η ενίσχυση του ελέγχου και από τους πολίτες και από τις ελεγκτικές υπηρεσίες. Η θεσμοθέτηση, για παράδειγμα, των μεικτών κλιμακίων είναι το μοντέλο του καλοκαιριού το οποίο δούλεψε. Αυτό το μοντέλο ερχόμαστε και θεσμοθετούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Η ενίσχυση, λοιπόν, του πλαισίου είναι προφανές ότι θα οδηγήσει σε λίγες εξαιρέσεις. Γιατί λειτουργούσε το πλαίσιο; Το πλαίσιο λειτουργούσε χάριν της ρητορικής της δικής μας, να ερχόμαστε εδώ να ψηφίζουμε αυστηρούς νόμους και έξω εκεί να μην ισχύει κανένας.

Ερχόμαστε τώρα, λοιπόν, εδώ και θεσμοθετούμε συγκεκριμένες διατάξεις, οι οποίες από αύριο, από αυτό το καλοκαίρι θα είναι οι διατάξεις που θα έχουν μπροστά τους οι πολίτες στην πράξη και θα βλέπουν και γιατί οι ίδιοι οι πολίτες θα έχουν πια δυνατότητες να ελέγχουν το αν τηρείται η νομιμότητα, άρα αμέσως το αντανακλαστικό της κοινωνίας θα ενεργοποιείται. Δίνουμε, δηλαδή, τα εργαλεία, όπως και με τη δημιουργία των μεικτών κλιμακίων για να αντιμετωπίζονται οι παραβάσεις, πρόστιμα κ.λπ., πράγμα που δεν συνέβαινε, διότι έριχνε το μπαλάκι ο δήμος στην Κτηματική, η Κτηματική στην Αστυνομία, η Αστυνομία στο Λιμενικό κ.ο.κ και δεν τελειώναμε ποτέ.

Τρίτη αντίρρηση είναι όλο αυτό το ζήτημα για την παραλία, τα τριάντα έως πενήντα μέτρα. Τα είπα και στην επιτροπή. Νομίζω ότι δεν τίθεται κανένα ουσιαστικό ζήτημα για τα τριάντα έως πενήντα μέτρα. Έως πενήντα μέτρα ήταν η παραλία και όλα τα θέματα τα οποία τέθηκαν και από τις περιβαλλοντικές οργανώσεις και από εσάς είναι θέματα πολεοδομικά, τα οποία στηρίζονται όλα στη γραμμή αιγιαλού. Δεν υπάρχει καμμία διάταξη πολεοδομική, η οποία μετράει από πού ξεκινάει και πού τελειώνει η παραλία. Πολεοδομικές διατάξεις στηρίζονται μόνο στη γραμμή αιγιαλού.

Και επιτέλους και μια συζήτηση για αυτό το περίφημο Πρωτόκολλο της Βαρκελώνης. Πότε έγινε αυτό το πρωτόκολλο; Το 2011. Από τότε δεν έχει κυβερνήσει το ΠΑΣΟΚ, δεν έχει κυβερνήσει ο ΣΥΡΙΖΑ και όλοι συζητάμε για ποιον λόγο η Νέα Δημοκρατία δεν έχει κυρώσει το Πρωτόκολλο της Βαρκελώνης; Όλοι μας έχουμε κυβερνήσει.

Αν δεν ξέρετε τι σημαίνουν Υπουργεία και για ποιον λόγο έχουμε διαφορετικά Υπουργεία δεν μπορώ να σας το μάθω εγώ αυτή τη στιγμή. Το Πρωτόκολλο της Βαρκελώνης είναι ζήτημα πολεοδομικό, περιβαλλοντικό. Δεν είναι ζήτημα του Υπουργείου Οικονομικών. Με το σημερινό νομοσχέδιο το Υπουργείο Οικονομικών διευθετεί επιτέλους τα ζητήματα αυτά.

Συνεπώς, κύριε Πρόεδρε, θα πω δυο λόγια ακόμα.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Θα ολοκληρώσω, αλλά νομίζω ότι και άλλοι έχουν μιλήσει διπλάσιο χρόνο και τριπλάσιο.

**ΠΡΟΕΔΡΕΥΩΝ (Βασίλειος Βιλιάρδος):** Δεν είστε αρχηγός πολιτικού κόμματος.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν είπα ποτέ για τους Αρχηγούς. Όλοι μίλησαν παραπάνω, αλλά είναι ένα νομοσχέδιο σημαντικό.

Πρώτον, έχουμε έναν άξονα εισαγωγής διαβαθμίσεων ως προς την προστασία. Εμβληματικές σε αυτή την κατεύθυνση οι απάτητες στις παραλίες. Πρώτη φορά στην Ελλάδα ένας τέτοιος θεσμός.

Δεύτερος άξονας, η πλειοδοτική ηλεκτρονική διαδικασία, ώστε να σταματήσουν τα φαινόμενα της ντροπής με τους μπράβους και όλα αυτά τα φαινόμενα τα οποία παρακολουθήσαμε στις φυσικές δημοπρασίες των δήμων.

Τρίτον, καθιερώνουμε περαιτέρω υποχρεώσεις στους παραχωρησιούχους. Δεν παίρνουν τις παραλίες χωρίς υποχρεώσεις. Στο 92% των περιπτώσεων οι δήμοι πράγματι τελειώνουν τις διαδικασίες στην ώρα τους σε σχέση με τον ναυαγοσώστη κ.λπ.. Έλειπε όμως ένα 8% το οποίο άφηνε περιθώριο ανασφάλειας στους πολίτες. Γι’ αυτό το 8%, λοιπόν, θεσμοθετούμε την υποχρέωση και του παραχωρησιούχου να καλύπτει, όταν ο δήμος δεν έχει τη δυνατότητα.

Τέταρτος άξονας, έλεγχοι, σύγχρονη τεχνολογία, applications, drones, όλα όσα πρέπει να έχουν οι ελεγκτές, αλλά και τα μεικτά κλιμάκια.

Πέμπτος άξονας, αυστηροποίηση προστίμων και κ.ο.κ., πράγματα τα οποία θα έπρεπε να ισχύουν εδώ και πολλά χρόνια και δεν ισχύουν δυστυχώς για μεγάλο χρονικό διάστημα, αλλά ερχόμαστε να τα θεραπεύσουμε με αυτό το νομοσχέδιο.

Κλείνω, με δυο λόγια για τις λοιπές διατάξεις, κύριε Πρόεδρε.

Οι δράσεις μας για το δημογραφικό ενισχύονται μέσω της ενίσχυσης του επιδόματος γέννησης. Η επιστροφή του ειδικού φόρου κατανάλωσης ήταν μια υποχρέωση μας, μια εξαγγελία του Πρωθυπουργού και υλοποιείται σήμερα.

Όσον αφορά τις εφημερίες των ιατρών, αν αυξήσουμε τους μισθούς, μας λέτε γιατί δεν είναι αφορολόγητα, εάν μειώναμε τον φόρο θα μας λέγατε «είναι ψίχουλα να αυξήσουμε τις εφημερίες». Διαχειριζόμαστε δύσκολες καταστάσεις και μέσα σε στενά δημοσιονομικά περιθώρια ενισχύουμε κάθε φορά αυτούς τους οποίους πρέπει να ενισχύσουμε.

Κλείνω με τα POS. Επιτέλους ζητάτε τον διαχωρισμό των ευθυνών. Άλλα ο τελικός χρήστης, άλλα η αλυσίδα, οι ταμειακές, τα POS κ.ο.κ.. Αυτό κάνουμε με αυτές τις διατάξεις. Αυτές οι διατάξεις εισάγουν διαφορετικά πρόστιμα σε κάθε κρίκο της αλυσίδας, ώστε να μπορούν οι ελεγκτές να βρουν ποιος φταίει, ποιος είναι ο υπαίτιος και μόνο εκεί να δίνουν τα πρόστιμα. Να πω ότι τις τελευταίες μέρες βλέπουμε μια ουσιαστική ενεργοποίηση της αγοράς. Αυτό είναι πολύ σημαντικό, είναι παρήγορο και γι’ αυτό πρέπει να ενισχυθεί αυτή η τάση και το επόμενο διάστημα, ώστε όλοι να συμμορφωθούν σε μία εμβληματική πρωτοβουλία κατά της φοροδιαφυγής. Δεν θα αδικήσουμε κανέναν. Δεν χαριζόμαστε όμως και σε κανέναν.

Σας καλώ, λοιπόν, να ψηφίσετε αυτό το τολμηρό, αυστηρό εκεί που πρέπει, λειτουργικό, φιλοπεριβαλλοντικό, αλλά και φιλοαναπτυξιακό νομοσχέδιο του Υπουργείου Οικονομικών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Θεοχάρη.

Θα ξεκινήσουμε με τον κατάλογο των ομιλητών.

Καλείται στο Βήμα ο κ. Γεώργιος Κωτσός, Βουλευτής της Νέας Δημοκρατίας. Θα ακολουθήσει ο Κοινοβουλευτικός Εκπρόσωπος της Νέας Αριστεράς κ. Τσακαλώτος.

Κύριε συνάδελφε, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, 28 Φεβρουαρίου 2023 - 28 Φεβρουαρίου 2024. Ένας ολόκληρος χρόνος πέρασε από το τραγικό, ανείπωτο δυστύχημα των Τεμπών, που θα μείνει ανεξίτηλα χαραγμένο στο μυαλό όλων μας. Και βέβαια η καρδιά μας, η ψυχή μας, το μυαλό μας είναι δίπλα στις οικογένειες που έχασαν τους δικούς τους ανθρώπους. Και βέβαια δεν θα ξεχάσουμε ποτέ τον Τασούλη και τον Βάγιο, δύο νέα παιδιά από την πατρίδα μου, από την Καρδίτσα που έφυγαν από τη ζωή μαζί με άλλους πενήντα πέντε νέους ανθρώπους. Το «Ποτέ ξανά!», πέρα από ένα σύνθημα, θα πρέπει να γίνει πράξη, ουσία και αποτέλεσμα.

Έρχομαι στο σημερινό νομοσχέδιο. Είναι ένα ισορροπημένο, ένα αποτελεσματικό, ένα συνετό νομοσχέδιο, που έρχεται να βάλει τάξη σε μεγάλες εκτάσεις, σε ευάλωτες και ευαίσθητες εκτάσεις, όπως είναι οι παραλίες, όπως είναι ο αιγιαλός, που κινδυνεύουν από φυσικά αίτια, από πλημμύρες, από διάβρωση, από καταπατήσεις, από αλόγιστη εκμετάλλευση.

Προς αυτή την κατεύθυνση κινείται το Υπουργείο Οικονομικών, έχοντας κατά νου τρεις άξονες: πρώτον, την προστασία του περιβάλλοντος, δεύτερον την ελεύθερη πρόσβαση προς αυτές τις παραλίες και τον αιγιαλό του συνόλου των συμπολιτών μας και τρίτον, τη διασφάλιση της αναπτυξιακής προοπτικής μέσα από την αξιοποίηση αυτού του τεράστιου φυσικού δώρου που μας έκανε ο Θεός, τις ατελείωτες, τις πανέμορφες παραλίες που συμβάλλουν αποφασιστικά σε έναν δομικό πυλώνα ανάπτυξης της χώρας μας που είναι ο τουρισμός. Είναι αλήθεια ότι το νομοθέτημα κινείται στο επίπεδο της χρυσής τομής ανάμεσα σε αυτούς τους τρεις παράγοντες που θα πρέπει να διασφαλίσει.

Αγαπητοί Υπουργοί, θα μου επιτρέψετε σε αυτό το σημείο, μιας και συζητούμε για διασφάλιση δημόσιας περιουσίας, να αναφερθώ σε ένα θέμα που απασχολεί την πατρίδα μου, την Καρδίτσα. Πέρυσι περίπου τέτοιον καιρό -νομίζω τέσσερις ημέρες νωρίτερα- ψηφίσαμε τον ν.5024 που διευθετεί τη διαδικασία των διεκδικήσεων του δημοσίου επί εκτάσεων που κατέχουν ιδιώτες.

Προσέξτε την ιδιαιτερότητα που έχει η Καρδίτσα τώρα. Είκοσι τέσσερα τετράγωνα στην καρδιά της πόλης μέσα στον αστικό ιστό τίθενται υπό αμφισβήτηση από το ελληνικό δημόσιο, διότι το 1881 όταν απελευθερώθηκε η Θεσσαλία όλες οι εκτάσεις που ανήκαν στο οθωμανικό κράτος περιήλθαν στο ελληνικό δημόσιο. Το 1903 όμως, με απόφαση του τότε νομάρχη -που ο νομάρχης τότε ήταν κρατικός λειτουργός, εκπροσωπούσε το κράτος δηλαδή στην Καρδίτσα- δόθηκε το δικαίωμα στον Δήμο Καρδίτσας να εκποιήσει αυτές τις εκτάσεις σε δημότες. Δηλαδή οι δημότες αγόρασαν την έκταση από τον Δήμο Καρδίτσας με έγκριση του τότε νομάρχη. Και έρχεται τώρα το ελληνικό δημόσιο να αμφισβητήσει αυτήν την κυριότητα των δημοτών και μάλιστα, να υπάρχουν και δικαστικές διαμάχες.

Δείτε λίγο το οξύμωρο. Το ελληνικό δημόσιο με απόφαση του λειτουργού του, του εκπροσώπου του στην Καρδίτσα, έδωσε το δικαίωμα της εκποίησης των εκτάσεων στον Δήμο Καρδίτσας και σήμερα το ελληνικό δημόσιο διεκδικεί ξανά αυτές τις εκτάσεις από τους δημότες.

Στο μεταξύ θα ήθελα να σας κάνω γνωστό ότι επειδή υπάρχουν προσφυγές στα δικαστήρια, όλες οι δικαστικές αποφάσεις που έχουν βγει μέχρι στιγμής δικαιώνουν με τον ένα ή τον άλλο τρόπο τους δημότες, τους ιδιοκτήτες. Θα έλεγα ότι το ορθό, το δίκαιο και το νόμιμο είναι ότι και στην περίπτωση της Καρδίτσας που έχει αυτή την ιδιαιτερότητα να ισχύσει το άρθρο 16 του ν.5024, όπου το δημόσιο απέχει από τα ένδικα μέσα, ούτως ώστε και δικαιοσύνη να αποδοθεί, αλλά και να μην ταλαιπωρούνται οι πολίτες της Καρδίτσας με δικαστικά έξοδα, με ψυχολογική πίεση, πολύ δε περισσότερο όταν βγαίνουν από μια τεράστια δοκιμασία που είναι αυτή του «Ντάνιελ», που επί της ουσίας έχει καταστρέψει το σύνολο του παραγωγικού και οικονομικού ιστού της πατρίδας μας.

Και μιας και αναφέρομαι στον «Ντάνιελ», δεν έχω παρά να εξάρω και την ταχύτητα με την οποία έχει αντιδράσει η Κυβέρνησή μας, αναφορικά και με τις αποζημιώσεις, αλλά και με την τακτοποίηση των εκκρεμοτήτων που έχει αφήσει πίσω της αυτή η φοβερή φυσική καταστροφή, όπως ένα ζήτημα τέτοιο είναι και αυτό που περιλαμβάνεται στο νομοσχέδιό μας που είναι η επιστροφή του ειδικού φόρου κατανάλωσης στους αγρότες μας για το 2024.

Και επειδή άκουσα από την Αντιπολίτευση να διατείνεται ότι η επιστροφή του ειδικού φόρου κατανάλωσης στους αγρότες είναι αποτέλεσμα των κινητοποιήσεων των αγροτών, να θυμίσω στους συναδέλφους ότι είναι η τρίτη συνεχόμενη χρονιά που η Κυβέρνησή μας επιστρέφει τον ειδικό φόρο κατανάλωσης στους αγρότες μας. Επέστρεψε και το 2022 και το 2023, επιστρέφει και το 2024 και τώρα μάλιστα με μία ευνοϊκότερη ρύθμιση που έχει να κάνει με την προκαταβολή του 50% της επιστροφής άμεσα.

Νομίζω ότι αυτό θα πρέπει να αναγνωριστεί στην Κυβέρνηση, όπως επίσης και η προσπάθεια που γίνεται για να βάλει τάξη σε αυτό το πρόβλημα που πέρυσι το βιώσαμε στον πολύ έντονο και πολύ μεγάλο βαθμό με το κίνημα της πετσέτας, αναφορικά με την τακτοποίηση του αιγιαλού και των παραλιών και νομίζω ότι το νομοσχέδιο κινείται προς τη σωστή κατεύθυνση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωτσό.

Καλείται στο Βήμα ο κ. Τσακαλώτος, Κοινοβουλευτικός Εκπρόσωπος της Νέας Αριστεράς.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Πρώτα από όλα, θα ήθελα να αθωώσω τον κ. Θεοχάρη από την κατηγορία του κ. Βελόπουλου ότι είναι «μπαϊντενόπουλο», ότι είναι ακόλουθος του Μπάιντεν. Νομίζω ήταν μια άδικη κατηγορία και θέλω από το Βήμα της Βουλής να τον αθωώσω.

Παρ’ όλα αυτά, συνάδελφοι -λέω συνάδελφοι γιατί δεν υπάρχει κυρία συναδέλφισσα της Νέας Δημοκρατίας-, να ακούσετε την ομιλία του κ. Βελόπουλου. Ήταν ένα παραλήρημα alt-right. Μίλησε για τα συνηθισμένα των alt-right, έμπλεξε τον Σόρος, έμπλεξε τον πολιτισμό του woke και άλλα πολλά.

Προσέξτε, έχετε μια επιλογή σε αυτά τα θέματα. Η επιλογή είναι να παραπλευρίσετε την Ακροδεξιά, να υιοθετήσετε κομμάτι της άκρας Δεξιάς ή να έχετε μέτωπο με την Ακροδεξιά. Η απειλή δεν είναι μόνο για την Αριστερά, για τους εργαζόμενους, για τους φοιτητές, αλλά είναι και για εσάς. Και δεν το έχετε πάρει χαμπάρι από ό,τι έχω καταλάβει.

Τώρα θα ήθελα να με προσέξετε αρκετά, γιατί θα βάλω κάποιες έννοιες δύσκολες για εσάς, που δεν είστε συνηθισμένοι, οπότε θέλει ιδιαίτερη προσοχή από εσάς. Θα βάλω, για παράδειγμα, την έννοια του δημοσίου συμφέροντος. Ξέρω ότι δεν είναι λέξη που έρχεται εύκολα στα λόγια σας, στο στόμα σας, αλλά προσέξτε. Τι είναι το δημόσιο συμφέρον;

Το πρώτο πράγμα που είπε είναι η διαφάνεια, η λογοδοσία, η διαβούλευση. Θεωρείτε για το θέμα των υποκλοπών ότι υπάρχει άπλετο φως; Ξέρετε εσείς, Υπουργοί, γιατί παρακολουθούνταν οι Υπουργοί; Έχουμε μάθει τίποτα; Σας καλύπτει ότι ασχολείται το δικαστικό σώμα με αυτό το πράγμα και τόσους μήνες μετά δεν έχουμε μάθει απολύτως τίποτα σε αυτή τη χώρα;

Πάμε τώρα στα Τέμπη και τη διαφάνεια και τη λογοδοσία. Θέλω να σας πω ότι το δελτίο Τύπου του Αρείου Πάγου με σόκαρε, με σόκαρε πραγματικά. Δεν είναι ρητορικό σχήμα. Η Ευρωβουλή σάς καταγγέλλει για τα Τέμπη και απαντάει η δικαστική εξουσία ότι όλα είναι καλά, ότι όλοι οι δικαστές και οι εισαγγελείς κάνουν τη δουλειά τους.

Αυτό έχει καταλάβει ο ελληνικός λαός, ότι ο κ. Ντογιάκος αυτό έκανε, ότι προσπάθησε να βρει την αλήθεια, ότι προσπάθησε να φέρει στην επιφάνεια τι ακριβώς έγινε στα Τέμπη ή ότι ο συγκεκριμένος εισαγγελέας έκανε τα πάντα να μην μάθουμε την αλήθεια;

Ακούσατε την κατάθεση της κ. Καρυστιανού και τι είπε για και την εισαγγελέα; Είπε ότι η κ. εισαγγελέας τής είπε: «Μην ασχολείσαι με αυτά τα θέματα», μην ασχολείσαι με τα κοινά, μην ασχολείσαι δηλαδή με το δημόσιο συμφέρον. «Πήγαινε στο σπίτι σου, κοίταξε την οικογένεια, φτιάξε τη ζωή σου και μήπως συγχρόνως πας και στην εκκλησία». Αυτό είναι που λέει ο Άρειος Πάγος ότι κάνουν οι δικαστές και οι εισαγγελείς τη δική τους δουλειά σωστά;

Ευτυχώς το δελτίο Τύπου μάς είπε ότι δεν ήταν κατά πλειοψηφία, γιατί πρέπει κάποιοι δικαστές να σηκώσουν το ανάστημά τους και όταν υπάρχει καταγγελία από την Ευρωβουλή ότι αυτή η Κυβέρνηση δεν εξυπηρετεί το κράτος δικαίου και δεν εξυπηρετεί τη διαφάνεια, δεν είναι η δουλειά του δικαστικού σώματος, της δικαστικής εξουσίας να πει «όλα καλά τα κάνει η κυβέρνηση, δεν χρειάζεται να κάνουμε κάτι άλλο».

Είναι πολύ σοβαρή υπόθεση η δικαστική εξουσία να μην είναι μέρος του δημοσίου συμφέροντος, να μην είναι μέρος του ελέγχου της διαφάνειας που χρειάζεται αυτή η χώρα. Θα επιστρέψω στο θέμα, στα Τέμπη.

Τι ισχυρίζεστε, κύριοι Υπουργοί, σχετικά με το δημόσιο συμφέρον; Ότι δυσκολεύετε τις μεγάλες επιχειρήσεις να χτίσουν κοντά στον αιγιαλό; Αυτό ισχυρίζεστε; Το Σύμφωνο της Βαρκελώνης μιλάει για εκατό μέτρα και εσείς σχεδόν μιλάτε για μηδενικά μέτρα. Προσπαθείτε να κάνετε μικρές αλλαγές για να κάνετε πιο εύκολη την οικοδόμηση. Τι κάνετε; Εξαιρείτε το δύσκολο κομμάτι της παραλίας, αν έχει βράχους, αν δεν είναι εύκολο να έχεις πρόσβαση, για να αυξηθεί ο χώρος που μπορείς να κάνεις παρέμβαση, να κάνεις ένα μεγάλο ξενοδοχείο. Και λέτε ότι, επειδή το φασιστικό καθεστώς της Ιταλίας της Κατοχής είχε ένα πολύ καλό πλαίσιο που αύξανε την προστασία του δημόσιου συμφέροντος, εσείς θα το πάτε πίσω γιατί δεν είσαστε με το φασιστικό καθεστώς. Να σας γυρίσω το επιχείρημα. Μήπως είστε χειρότερο από αυτό το καθεστώς; Ακόμα και αυτό το καθεστώς ήθελε στη Ρόδο και στα άλλα νησιά των Δωδεκανήσων να έχει μεγαλύτερη προστασία.

Δεν έχετε την έννοια, και γι’ αυτό δυσκολεύεστε, των κοινών, αυτά που έχουμε κοινά ως Έλληνες και Ελληνίδες. Γι’ αυτό όταν κάνετε παρεμβάσεις συγχέετε την ιδιωτική περιουσία του δημοσίου με το δημόσιο κτήμα. Γιατί θέλετε ένα κομμάτι του δημοσίου να μπορείτε να το παραχωρήσετε. Αυτό κάνετε. Θέλετε δηλαδή αυτό που δεν ανήκει σε κανέναν στην ουσία, είναι ελεύθερος χώρος, αυτό εξυπηρετεί το δημόσιο συμφέρον, να υπάρχουν και παραχωρήσεις ακόμα περισσότερες για αυτό. Την καταλαβαίνετε την έννοια των κοινών, ότι είναι κάποια πράγματα που δεν είναι για τον ιδιωτικό τομέα ούτε καν για τον δημόσιο τομέα για να το παραχωρήσεις στους ιδιώτες; Είναι για όλους τους Έλληνες και τις Ελληνίδες και πρέπει να το αφήσουμε στις επόμενες γενιές. Είναι τόσο δύσκολο να καταλάβετε αυτή την έννοια;

Χθες ψηφίστηκε στην Ευρωβουλή κάτι για την αποκατάσταση της φύσης και το έγκλημα όταν δεν προστατεύεται αυτή η φύση. Το δικό σας το κόμμα, το Ευρωπαϊκό Λαϊκό Κόμμα, το καταψήφισε. Οι Ευρωβουλευτές της Νέας Δημοκρατίας απείχαν. Και ποιο ήταν το επιχείρημα του κ. Μεϊμαράκη που πήγατε στην αποχή; «Γιατί τώρα είναι δύσκολες στιγμές». Ναι, είναι δύσκολες στιγμές γιατί έχουμε την κλιματική κρίση.

Έχετε καταλάβει ότι το βασικό αίτημα για να αντιμετωπίσουμε την κλιματική αλλαγή είναι η έννοια της μηδενικής κατανάλωσης, zero consumption; Αυτό βάζουν όλες οι περιβαλλοντικές ομάδες. Πρέπει να σκεφτούμε μια φορά, δύο φορές, τρεις φορές, τέσσερις φορές αν θέλουμε να εκμεταλλευτούμε νέα γη αντί να χρησιμοποιήσουμε τα κτήρια που ήδη υπάρχουν. Το zero consumption, η μηδενική κατανάλωση, θα έπρεπε να ήταν μία αρχή που την είχαμε παντού και στη στεγαστική κρίση. Δεν αντιμετωπίζεται η στεγαστική κρίση δίνοντας νέα γη για νέα κτήρια, αλλά εκμεταλλευόμενοι όλα τα κτήρια που δεν ζει κανένας. Όπως στην Ισπανία, που βάλανε φόρο στις μεγάλες επιχειρήσεις που αγοράζουν οικόπεδα, αγοράζουν πολυκατοικίες, διαμερίσματα και τα αφήνουν άδεια. Αυτό σημαίνει μηδενική κατανάλωση. Αυτό σημαίνει να μπορέσουμε να αντιμετωπίσουμε την κλιματική αλλαγή.

Και είχαμε και το πιο φοβερό επιχείρημα, αυτό νομίζω είναι το καλύτερο επιχείρημα που έχω ακούσει τη Νέα Δημοκρατία μέσα σε πολύ ισχυρό ανταγωνισμό, ότι όταν λέει η Βαρκελώνη για τα εκατό μέτρα και εμείς το πάμε στο μηδέν -και υπάρχουν και άλλες χώρες που έχουν και διακόσια και τριακόσια μέτρα- ο λόγος είναι ότι εμείς έχουμε πιο όμορφες παραλίες. Αυτό είπε ο κ. Πέτσας. Μην κοιτάτε τη Δανία, τη Γερμανία και την Ισπανία γιατί αυτοί δεν έχουν ωραίες παραλίες, αλλά εμείς έχουμε ωραίες παραλίες και άρα πρέπει να χτίσουμε μεγάλα ξενοδοχεία πάνω στον αιγιαλό.

Προφανώς όταν πάτε στο Costa del Sol, που ουσιαστικά είναι μια παροικία των βρετανών, μόνο αγγλικά pubs θα δείτε εκεί στα μεγάλα ξενοδοχεία, λέτε «τι ωραία ανάπτυξη είναι αυτή. Πώς θα μπορούσαμε και στην Ελλάδα να έχουμε μια παρόμοια ανάπτυξη με τεράστια ξενοδοχεία;» Αυτό είναι το όραμα σας. Αυτό είναι το αναπτυξιακό σας σχέδιο.

Δημόσιο συμφέρον, χρειάζεται το δημόσιο συμφέρον διαβούλευση; Είναι μια ερώτηση. Εσείς περνάτε περιβαλλοντικά νομοσχέδια, και στην πρώτη Κυβέρνηση του κ. Μητσοτάκη, που αφαιρείτε τις περιφέρειες και την τοπική αυτοδιοίκηση από τη συζήτηση. Δεν κάνετε διαβούλευση με κανέναν. Ούτε για το Ταμείο Ανάκαμψης μια που είσαστε εδώ, κύριε Υπουργέ, δεν κάνετε διαβούλευση. Άλλες χώρες κάνανε διαβούλευση, αλλά η διαβούλευση είναι ξένη λέξη για σας. Ξέρετε γιατί; Γιατί το δημόσιο συμφέρον απαιτεί διαφάνεια και να ξέρουμε από πού προέρχονται τα λεφτά και πού πάνε. Η διαφάνεια δεν επιτρέπει τον πολιτικό καπιταλισμό, όπου γίνεται αναδιανομή των πόρων μέσα από αδιαφάνεια και στις μεγάλες επιχειρήσεις. Αυτό χρειάζεστε εσείς για το δικό σας το σχέδιο, για να φτιάξετε το δικό σας κοινωνικό μπλοκ.

Άρα χρειάζεται, όπως η Νέα Αριστερά έχει κεντρικό σημείο, το δημόσιο συμφέρον. Είναι κεντρικό σημείο τα κοινά, αυτά που είναι για όλους μας, που δεν ανήκουν σε κανέναν, αλλά σε όλους. Αυτή είναι η βασική διαφορά. Εμείς θα έχουμε ένα σχέδιο όπου το κοινό συμφέρον και τα κοινά είναι στο κέντρο της πολιτικής. Γιατί αν δεν είναι, δεν θα αντιμετωπίσουμε την κλιματική αλλαγή.

Και δεν είναι επιχείρημα, όπως ο Σούνακ στη Βρετανία ή ο Στάρμερ στην Βρετανία λένε, ότι επειδή υπάρχει τώρα η κρίση, πάνε πίσω όλα τα οικολογικά ζητήματα. Η απάντηση σε αυτά τα προβλήματα είναι η δίκαιη μετάβαση. Ποιος θα πληρώσει τη δίκαιη μετάβαση; Αυτό είναι το κεντρικό σημείο που ενώνεται η αντιμετώπιση της κλιματικής κρίσης με την αντιμετώπιση των κοινωνικών ανισοτήτων. Να το πω ανάποδα, αν δεν αντιμετωπίσουμε τις κοινωνικές ανισότητες, δεν θα αντιμετωπίσουμε την κλιματική κρίση.

Τελειώνοντας, κύριε Πρόεδρε, τη στιγμή που συζητάμε αυτά τα πράγματα, σήμερα, είναι η επέτειος της τραγωδίας του εγκλήματος. Είναι ένας κόσμος εκεί έξω που ζητά απαντήσεις, τις απαντήσεις που εσείς θέλετε να συγκαλύψετε, που έχετε κάνει τα πάντα να συγκαλύψετε. Μια τεράστια διαδήλωση θέλει απαντήσεις. Είμαστε έναν χρόνο από το έγκλημα των Τεμπών, έναν χρόνο χωρίς τους συνανθρώπους μας, που χάθηκαν άδικα και τραγικά, έναν χρόνο χωρίς απαντήσεις, έναν χρόνο που η Κυβέρνηση και το σύστημα που την υποστηρίζει έχει κάνει τα πάντα με κυνισμό για να μην έρθουν στην επιφάνεια οι πραγματικοί υπεύθυνοι. Δεν ξεχνάμε. Αγωνιζόμαστε μέχρι να έρθει η δικαίωση των οικογενειών, αγωνιζόμαστε για να μην έχουμε άλλα Τέμπη.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσακαλώτο.

Καλείται στο Βήμα ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος. Μετά θα ακολουθήσει ο κ. Χαρίτσης.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, σήμερα είναι μία θλιβερή μαύρη επέτειος. Συμπληρώνεται ένας χρόνος από το έγκλημα των Τεμπών, που στοίχισε τη ζωή σε πενήντα επτά νέους ανθρώπους.

Δεν ξεχνάμε τον μόνο επιζώντα του πρώτου βαγονιού που δίνει ακόμα μάχη για να κρατηθεί στη ζωή, όπως και δεν ξεχνάμε τους τραυματίες που παλεύουν για να ξεπεράσουν τα τραύματα, να επουλώσουν τα τραύματα και να συνεχίσουν τη ζωή τους. Είναι ένα έγκλημα το οποίο μας συγκλόνισε όλους. Η ζωή μας δεν είναι ίδια μετά από εκείνη τη νύχτα πριν από έναν χρόνο.

Είναι ένα έγκλημα όμως για το οποίο υπάρχουν ξεκάθαρες πολιτικές και ποινικές ευθύνες. Ένα έγκλημα για το οποίο η κοινωνία μας ζητά δικαιοσύνη. Ένα έγκλημα για το οποίο η Κοινοβουλευτική μας Ομάδα, ο ΣΥΡΙΖΑ - Προοδευτική Συμμαχία ζητά δικαιοσύνη και αυτή δεν έχει αποδοθεί.

Οφείλουμε να σας πούμε ότι δεν ξεχνάμε. Ακόμα και το ψήφισμα του Ευρωκοινοβουλίου αναφέρεται στο ότι η εξεταστική επιτροπή για τη διερεύνηση αυτής της τραγωδίας στερείται πολιτικής αμεροληψίας. Απορώ πώς το αντέχετε! Είναι απρόθυμη να καλέσει βασικούς μάρτυρες για κατάθεση. Έναν χρόνο μετά από αυτό το έγκλημα η Κυβέρνηση επιμένει να περιορίζει την έρευνα, να περιορίζει την αλήθεια.

Οι οικογένειες των θυμάτων ζητούν δικαίωση. Σήμερα ήταν εδώ έξω ένα πανό από τη μεριά των συγγενών. Έχουν στο πλευρό τους το σύνολο της κοινωνίας. Το ψήφισμα το οποίο διακινείται με υπογραφές έχει φτάσει τις εννιακόσιες χιλιάδες, ένα απίστευτο νούμερο που ζητάει αλλαγή του νόμου περί ευθύνης Υπουργών. Οι οικογένειες των θυμάτων καταγγέλλουν μια σειρά από παραλείψεις όσον αφορά τη συγκάλυψη του εγκλήματος.

Είναι ξεκάθαρο δυστυχώς ότι η Κυβέρνηση έχει επιλέξει να συγκαλύψει τις ευθύνες, ιδιαίτερα αυτές που αφορούν στα πολιτικά πρόσωπα. Έτσι παράλληλα με την προσβολή της μνήμης των θυμάτων, έχουμε και μια άλλη προσβολή του κράτους δικαίου, της δημοκρατίας, της δικαιοσύνης. Επιχειρείτε να καλύψετε το έγκλημα. Επιχειρείτε να αμνηστεύσετε τους υπεύθυνους.

Στο πολιτικό επίπεδο απορρίψατε το αίτημα του ΣΥΡΙΖΑ για σύσταση προανακριτικής επιτροπής για τη διερεύνηση των ευθυνών της πολιτικής ηγεσίας του Υπουργείου Μεταφορών και Υποδομών. Απορρίψατε έτσι το πόρισμα της Ευρωπαϊκής Εισαγγελικής Αρχής για τη σύμβαση 717. Απορρίψατε το αίτημα των κομμάτων της Αντιπολίτευσης για διαβίβαση της κατάθεσης του κ. Καραμανλή στην εισαγγελία με το ερώτημα της ψευδορκίας. Απορρίψατε κρίσιμους μάρτυρες που μπορούσαν να καταθέσουν και τους χρειαζόμασταν ως ελληνική κοινωνία. Δεν έχετε αποδείξει όμως για ποιον λόγο δεν κλήθηκαν. Δεν θέλετε να ακουστεί η αλήθεια.

Για ποιον λόγο να μην καταθέσουν ο Πρόεδρος και Διευθύνων Σύμβουλος του ΟΣΕ, ο κ. Σπηλιόπουλος ο οποίος είχε στείλει και επιστολή με την παραίτησή του στον κ. Μητσοτάκη; Για ποιον λόγο να μην καταθέσει ο Διευθύνων Σύμβουλος της «ΤΡΑΙΝΟΣΕ» ο κ. Τσαλίδης, που επίσης παραιτήθηκε με επιστολή του 2021, μιλώντας για ένα ορατό πλέον κίνδυνο να υπάρξει ένα μείζον συμβάν μέγιστης σοβαρότητας;

Για ποιον λόγο δεν κλήθηκε ο κ. Κατσιούλης, ο πρόεδρος της επιτροπής που είχε παραιτηθεί βάζοντας ζητήματα της επιτροπής για την τηλεδιοίκηση. Έλεγε ότι λειτουργούσε ο σιδηρόδρομος χωρίς σηματοδοτήσεις. Για ποιον λόγο δεν κλήθηκε ο Πρόεδρος των Μηχανοδηγών, ο κ. Γενιδούνιας, οι πραγματογνώμονες των οικογενειών και της πολιτείας; Για ποιον λόγο δεν κλήθηκε επίσης ο επικεφαλής του Συντονιστικού Πολιτικής Προστασίας, ο συνάδελφός σας Υπουργός, ο κ. Τριαντόπουλος ο οποίος είχε τελικά απ’ ότι φαίνεται την ευθύνη για το μπάζωμα και την απόσβεση πειστηρίων τα οποία υπήρχαν στην περιοχή του εγκλήματος. Κρύφτηκαν πειστήρια του εγκλήματος. Το αντέχει αυτό η ελληνική κοινωνία;

Κυρίες και κύριοι Βουλευτές, είναι ξεκάθαρη πλέον η μεθοδική και συστηματική απόπειρα συγκάλυψης του εγκλήματος των Τεμπών από την Κυβέρνηση. Εμείς όμως έχουμε ευθύνη να ακολουθήσουμε τον δρόμο της δικαιοσύνης και της αλήθειας. Είναι υποχρέωση όλων μας να σταθούμε δίπλα στους συγγενείς των θυμάτων, δίπλα στους τραυματίες, να ενώσουμε τη φωνή μας μαζί τους, να παλέψουμε να μην μείνει τίποτα αναπάντητο και να τιμωρηθούν όσοι ευθύνονται.

Γιατί η δικαιοσύνη αποτελεί τη βάση στην οποία στηρίζεται η εμπιστοσύνη των πολιτών στο κράτος και τους θεσμούς του. Και αμφισβητείτε την αξιοπιστία της πολιτείας ακόμα από μία πλευρά καινούργια. Βάζετε νάρκη στα θεμέλια της δημοκρατίας. Οδηγείτε τους πολίτες να αμφισβητούν ότι υπάρχει δικαιοσύνη, κράτος δικαίου και Κυβέρνηση που σέβεται τους κανόνες και της Ευρώπης και της χώρας μας. Και όπως διαπιστώνει και το ψήφισμα «καταπέλτης» του Ευρωπαϊκού Κοινοβουλίου, υπάρχουν πλέον πολύ σοβαρές απειλές κατά της δημοκρατίας, κατά του κράτους δικαίου και κατά των δικαιωμάτων στη χώρα μας.

Αυτή την περίοδο εσείς επιλέξατε ταυτόχρονα, χωρίς καμμία συστολή, να εισάγετε στην Βουλή ένα ακραία αντισυνταγματικό νομοσχέδιο με την παραβίαση του άρθρου 16 του Συντάγματος, ένα νομοσχέδιο για ιδιωτικά πανεπιστήμια. Και αν και θα το συζητήσουμε αρκετά τις επόμενες μέρες, οφείλω να πω ότι χτες ο χαρακτηρισμός του κυρίου Υπουργού ότι το Σύνταγμα δεν είναι τοτέμ, είναι ένας χαρακτηρισμός που προσβάλλει το Σύνταγμα και το κράτος δικαίου στη χώρα. Γιατί σε αυτό το Σύνταγμα έχουμε πρώτα απ’ όλα ορκιστεί εμείς και γι’ αυτό το Σύνταγμα είμαστε εδώ. Γι’ αυτό είμαστε εδώ στην ελληνική Βουλή!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Με αυτό που είπε χθες ο κ. Πιερρακάκης, που το παίζει και δήθεν εκσυγχρονιστής, προσβάλλει την Βουλή, προσβάλλει τη δημοκρατία. Γιατί το Σύνταγμα. Είναι η ουσία της δημοκρατίας μας. Οι ρυθμίσεις του σχεδίου νόμου για τα ιδιωτικά πανεπιστήμια είναι ξεκάθαρα αντισυνταγματικές και αν τυχόν ψηφιστεί το νομοσχέδιο -που εμείς λέμε να μην ψηφιστεί- θα οδηγήσουν σε πολλές προσφυγές στη δικαιοσύνη.

Και γνωρίζετε βέβαια ότι ακόμα κι αν κάποιοι κολλητοί σας τρυπώσουν στα παραθυράκια, ο νόμος αυτός θα πέσει στο Συμβούλιο Επικρατείας και θα δημιουργήσετε κι άλλα προβλήματα στην ανώτατη εκπαίδευση. Γι’ αυτό τον λόγο σας έχουμε ζητήσει να σταματήσει αυτή τη συζήτηση για τα ιδιωτικά πανεπιστήμια. Και για έναν ακόμα λόγο, ότι βάζει το κριτήριο της οικονομικής δυνατότητας στο εάν ένα παιδί θα σπουδάσει.

Είστε μία Κυβέρνηση αδικίας. Αυτή την αδικία βλέπουν στο πρόσωπό σας όλοι και όλες που ήταν σήμερα στους δρόμους: οι φοιτητές, οι μαθητές, η εκπαιδευτική κοινότητα, οι αγρότες στα μπλόκα, οι εργαζόμενοι που απεργούν σήμερα και ζητούν απλά πράγματα: Δικαιοσύνη στη δουλειά, στο δικαίωμα της εργασίας, συλλογικές συμβάσεις, μέτρα για τη στήριξη της κοινωνίας απέναντι στην ακρίβεια, όπου μόνο τα καρτέλ κερδοσκοπούν. Γιατί δεν υπηρετείτε την εθνική οικονομία, την οικονομία των καρτέλ υπηρετείτε. Και δικαιοσύνη σημαίνει να υπάρχει διαφάνεια, να υπάρχει δημοκρατία, να στηρίζονται οι ευάλωτες κοινωνικές ομάδες, να κατοχυρωθεί η δημόσια δωρεάν παιδεία, να στηριχθεί το αγροτικό εισόδημα, να αποδοθεί δικαιοσύνη για τα Τέμπη. Αυτά είναι τα συνθήματα σήμερα των κινητοποιήσεων σε όλη την Ελλάδα. Εσείς προφανώς δεν τα ακούτε, γιατί έχετε άλλες αρχές να υπηρετήσετε.

Και μέσα σε αυτό το πλαίσιο σε μια ημέρα που και εγώ εκτιμώ ότι δεν θα πρέπει να μπαίνει ένα τέτοιο νομοσχέδιο στην ολομέλεια -είναι μια μαύρη επέτειος και θα έπρεπε να συζητήσουμε για κάτι διαφορετικό- μας φέρνετε ένα νομοσχέδιο κολάζ, ένα νομοσχέδιο το οποίο έχει τουλάχιστον δέκα μεγάλα κεφάλαια. Να σας τα περιγράψω λίγο; Γιατί αυτή είναι η αριστεία τελικά.

Δεν είναι εδώ ο κ. Χατζηδάκης και του ευχόμαστε περαστικά. Αλλά αυτός δεν ήταν ο ρήτορας για την αριστεία μαζί με τον κ. Μητσοτάκη; Ποια είναι η αριστεία; Μας φέρνετε ένα νομοσχέδιο του Υπουργείου Εθνικής Οικονομίας και Οικονομικών που έχει ρυθμίσεις για τον αιγιαλό, ρυθμίσεις για τα περιουσιακά στοιχεία του δημοσίου, ρυθμίσεις για το επίδομα γέννησης, το «Ανακαινίζω-Νοικιάζω», ρυθμίσεις για τον προϋπολογισμό των ΚΔΑΠ, για την αποζημίωση εφημεριών του ΕΣΥ, για την αναστολή πλειστηριασμών για τους πυρόπληκτους, για την επιστροφή του ειδικού φόρου κατανάλωσης στο αγροτικό πετρέλαιο, για την απαλλαγή ΦΠΑ για τις δωρεές του Οικουμενικού Πατριαρχείου, για τη διασύνδεση των POS, για την ενεργειακή επάρκεια στο μη διασυνδεδεμένο σύστημα της Κρήτης, για τον ΟΑΣΘ, για τον διευθύνοντα σύμβουλο της Εθνικής Αναπτυξιακής Τράπεζας και μερικές ακόμα τροπολογίες για τη στάθμευση!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή είναι η αριστεία τους, για να ξέρετε ακριβώς για ποια μιλάμε! Μέχρι και για αποσπάσεις στην Ένωση Περιφερειών Ελλάδος έχουμε ρυθμίσεις.

Οφείλω όμως να ξεκινήσω από τις ρυθμίσεις για τον αιγιαλό, γιατί είναι μεγάλο ζήτημα. Πρώτο θέμα: Τελικά απ’ ότι φαίνεται το κίνημα της πετσέτας έπαιξε ρόλο. Ήρθατε σήμερα εδώ για να διασκεδάσετε τις εντυπώσεις τις οποίες και καλά χρεωθήκατε πέρυσι. Έρχεστε, δηλαδή, επικοινωνιακά να το καλύψετε. Τι έλεγε το κίνημα της πετσέτας; Ότι μετά από μια τετραετία Κυβέρνησης Μητσοτάκη οι πολίτες δεν βρίσκουν χώρο στις παραλίες για να βάλουν την πετσέτα τους. Ποιος ήταν υπεύθυνος γι’ αυτό; Ο κ. Μητσοτάκης, ο κ. Χατζηδάκης και οι υπόλοιποι Υπουργοί.

Ας μην κρύψουμε λοιπόν ότι με αιτιολογία την πανδημία αφήσατε τα πάντα ανεξέλεγκτα. Δηλαδή λόγω της πανδημίας διευρύνατε τον χώρο κατάληψης των παραλιών. Λόγω της πανδημίας -μην ξεχνάτε- διευρύνατε και τον χώρο κατάληψης των τραπεζοκαθισμάτων στον δημόσιο χώρο γενικότερα και παραβιάσατε αρμοδιότητες των δήμων. Μην το ξεχνάμε, γιατί τώρα έρχεστε να ρίξετε τα βάρη στους δήμους.

Ταυτόχρονα τι άλλο έκανε η άριστη Κυβέρνηση της Νέας Δημοκρατίας; Με εισήγηση του κ. Κατσαφάδου τότε πέρασε και μια τροπολογία για την αναστολή των κατεδαφίσεων. Δηλαδή με τη δικαιολογία της πανδημίας, να μην κατεδαφιστούν τελεσίδικα κριθέντα κατεδαφιστέα στον αιγιαλό, στην κοίτη ρεμάτων ακόμα και μέσα σε ποτάμια. Αυτή είναι η Κυβέρνηση που τώρα μας το παίζουν υπερασπιστές τάχατες των παραλιών. Τελείωσε η πανδημία, αλλά το κλείσιμο του ματιού σε διάφορα οικονομικά συμφέροντα παρέμεινε. Και τώρα έρχεστε αριστοτεχνικά και υποκριτικά και πετάτε την ευθύνη στην αυτοδιοίκηση. Ενώ εσείς παραβιάσατε τα δικαιώματα των δήμων, τώρα ρίχνετε την ευθύνη στους δήμους. Για ποιον λόγο; Για να τους πάρετε αρμοδιότητες. Γιατί πάντα κάποιος άλλος πρέπει να φταίει και ποτέ ο κ. Μητσοτάκης.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Πολύ ωραίο αυτό το επιχείρημα, αλλά πλέον το παραμύθι δεν πιάνει. Έχουν καταλάβει όλοι ποιος φταίει.

Τους πετάτε, λοιπόν, έξω από τη διαχείριση. Με ποια αιτιολογία; Ότι δεν μπορούν να ανταπεξέλθουν. Προφανώς, δεν μπορούν να ανταπεξέλθουν. Υπουργείο Εθνικής Οικονομίας είστε. Για πείτε μου, σας παρακαλώ, πόσες προσλήψεις έχετε εγκρίνει στην αυτοδιοίκηση, για να μπορεί να ανταπεξέλθει; Πόσους πόρους έχετε δώσει στην αυτοδιοίκηση, για να μπορούν να ανταπεξέλθουν; Αντιθέτως, τους χρεώσατε και με το ενεργειακό κόστος της ρήτρας αναπροσαρμογής και τώρα θέλετε να τους πάρετε και περιουσιακά στοιχεία, όπως είναι οι Δημοτικές Επιχειρήσεις Ύδρευσης-Αποχέτευσης και τα δίκτυα ύδρευσης-αποχέτευσης. Αυτό κάνετε παντού.

Οφείλουμε να συζητήσουμε για ένα σοβαρό θέμα όπως,ο αιγιαλός και η διαχείρισή του σε ένα ολοκληρωμένο πλαίσιο, που ορίζεται από τη Σύμβαση της Βαρκελώνης. Έ, αφού είστε άριστοι, γιατί δεν τη φέρνετε να τη συζητήσουμε; Εμείς κριθήκαμε ως Κυβέρνηση. Πείτε μας εσείς γιατί δεν τη φέρνετε, αφού είστε άριστοι;

Αντί, λοιπόν, να κάνουμε μια σοβαρή συζήτηση –Η Κυβέρνηση έρχεται και λέει: Να διαχειριστούμε για λίγο τις εισπράξεις; Γιατί αυτό ουσιαστικά αφορά το σχέδιο νόμου. Κάποιοι να βγάζουν πολλά και δήθεν να βγάζει και το δημόσιο κάποια, επίσης. Δεν φέρνετε, λοιπόν, καμμία ρύθμιση για την κλιματική κρίση, για τη θαλάσσια χωροταξία, για τα θαλάσσια οικοσυστήματα, για το παράκτιο οικοσύστημα, για τη Σύμβαση της Βαρκελώνης, και μας φέρνετε ένα περιορισμένης οπτικής νομοσχέδιο για κάποια οικονομικά συμφέροντα.

Να ξεκαθαρίσουμε κάτι. Η Νέα Δημοκρατία και σε αυτό το νομοσχέδιο αποδεικνύει ότι δεν σέβεται την ευρωπαϊκή νομοθεσία και ταυτόχρονα, δεν σέβεται και την τοπική αυτοδιοίκηση. Φέρνει διατάξεις που δεν μπορεί να χαρακτηρίζουν μία σύγχρονη χώρα ιδίως όταν ένα μεγάλο τμήμα του ΑΕΠ προέρχεται από τον τουρισμό. Φέρνει διατάξεις που «θυσιάζουν» την ανάγκη εκσυγχρονισμού του πλαισίου διαχείρισης των παράκτιων οικοσυστημάτων, ένα πολύ μεγάλο ζήτημα, που συνδέεται και με την κλιματική κρίση και δεν διασφαλίζει τον κοινόχρηστο χαρακτήρα τους, παρά μόνο για την αξιοποίησή τους για κάποια οικονομικά οφέλη. Για την κλιματική κρίση ούτε λόγος. Για τα υπόλοιπα περιβαλλοντικά θέματα, επίσης. Για το ότι αυτή η παράκτια ζώνη είναι «ασπίδα» και για την κοινωνία μας και την οικονομία, επίσης.

Τι λέει για όλα αυτά ο κ. Θεοχάρης; Τον άκουσα και προηγουμένως. «Αυτό είναι ευθύνη άλλου Υπουργείου». Δηλαδή, έρχεται εδώ ο Υπουργός να εισηγηθεί νομοσχέδιο και παραδέχεται ότι είναι ελλιπές, γιατί δεν συνεργάζονται τα Υπουργεία. Αυτό έκανε ο κ. Θεοχάρης, παραδέχθηκε ότι είναι ελλιπές το νομοσχέδιό τους, γιατί δεν μιλάει το Υπουργείο Εθνικής Οικονομίας με το Υπουργείο Περιβάλλοντος και Ενέργειας. Είπε πριν από λίγο: Μην μας κάνετε κριτική, είναι δουλειά άλλου Υπουργείου. Δηλαδή, δεν μετέχουν στο ίδιο Υπουργικό Συμβούλιο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δυστυχώς, κυρίες και κύριοι Βουλευτές, πάνε στο Υπουργικό Συμβούλιο, για να βγάλουν φωτογραφίες και να κάνει δηλώσεις στις κάμερες ο κ. Μητσοτάκης, όχι για να συζητήσουν σοβαρά ζητήματα. Μέχρι εκεί έχει φτάσει η αριστεία τους. Τελικά, η τοπική αυτοδιοίκηση, το περιβάλλον, η οικονομία, τιμωρούνται και σε αυτό το νομοσχέδιο.

Να ξεκαθαρίσουμε, λοιπόν, κάτι. Το νομοσχέδιο δεν λύνει κανένα σοβαρό πρόβλημα από αυτά που πράγματι υπάρχουν, ακόμα και στην οριοθέτηση των χρήσεων γης στην παράκτια περιοχή, όπου υπάρχει ζήτημα και πρέπει να το επιλύσουμε. Θα σας πω πώς είχε ξεκινήσει η επίλυση επί ΣΥΡΙΖΑ, για να μην μας το παίζει έξυπνος ο κ. Θεοχάρης, που τότε βέβαια, ήταν σε άλλο κόμμα. Μετά πήγε στη Νέα Δημοκρατία. Αυτά είναι γνωστά. Το ζήτημα είναι τι κάνουμε για την κοινωνία, όχι ποιοι αλλάζουν κόμματα με την πρώτη ευκαιρία.

Η Νέα Δημοκρατία αποδεικνύει ότι δεν την ενδιαφέρει το ζήτημα αυτό. Δεν την ενδιαφέρει το ζήτημα της οργάνωσης χρήσεων. Αφαιρεί, λοιπόν, αρμοδιότητες από διάφορους. Για ποιον λόγο το κάνει, όπως με την αυτοδιοίκηση; Γιατί δεν θέλει ισχυρή πολιτεία. Παρ’ ότι υπήρχε νομοθεσία σε έναν βαθμό για τα ζητήματα αυτά, επικαλείται ένα έλλειμμα η Νέα Δημοκρατία, το οποίο δημιούργησε η ίδια. Δηλαδή, πότε στελεχώθηκαν τελευταία φορά οι ελεγκτές περιβάλλοντος; Όταν επί ΣΥΡΙΖΑ κάναμε μετατάξεις, που είχαμε και περιορισμό προσλήψεων. Πότε στελεχώθηκαν τα παρατηρητήρια δόμησης; Ξέρετε ότι εμείς αφήσαμε για τα θέματα της αυθαίρετης δόμησης εγκεκριμένες θέσεις εργασίας και μάλιστα, μηχανικών, για τα παρατηρητήρια δόμησης, που είναι ο έλεγχος των αυθαιρέτων και δεν κάνανε ποτέ τις προσλήψεις; Αφαίρεσαν δυναμικό από τους ελεγκτικούς μηχανισμούς του περιβάλλοντος, των αυθαιρέτων και άρα και των παραλίων σε έναν βαθμό, γιατί έχουμε πολλά αυθαίρετα και στην περιοχή του αιγιαλού. Δεν προχώρησαν καθόλου τη στελέχωση και έρχονται τώρα να κάνουν κάποια ρύθμιση.

Να αναφερθώ λιγάκι στα στοιχεία της ρύθμισης που στηρίζονται και συνδέονται με τη στελέχωση της πολιτείας. Έχουν κάποιες ρυθμίσεις μέσα αλλά πολύ άτακτες κυριολεκτικά. Είναι αυτό που λέμε «λίθοι, πλίνθοι κέραμοι ατάκτως ερριμμένα». Λένε, ας πούμε, ότι θα υπάρχει ένα σύστημα καταγγελιών. Και εγώ ρωτώ: Ποιος θα πάρει την καταγγελία; Δηλαδή, θα κάνει ο πολίτης καταγγελία, αλλά δεν υπάρχει κανείς να τη διαχειριστεί, γιατί οι επιθεωρητές και οι ελεγκτές δεν υπάρχουν. Θα μας πουν μετά «να βάλουμε ιδιώτες ελεγκτές», είναι σίγουρο, για να γίνονται καλύτερα τα κομπρεμί. Είναι σίγουρο αυτό.

**ΠΑΥΛΟΣ ΠΟΛΑΚΗΣ:** Να κινείται το χρήμα.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μόνο που αυτό δεν ωφελεί την κοινωνία. Μιλάμε για μία διαχείριση που ωφελεί λίγους, τακτοποιούνται οι κολλητοί και έτσι ανανεώνεται και συντηρείται αυτό το σύστημα εξουσίας. Γιατί αυτή είναι η πραγματικότητα. Αυτό δεν κάνει καλό, όμως, ούτε στην οικονομία ούτε στην κοινωνία.

Λένε, επίσης «θα βγάλουμε υπουργικές αποφάσεις». Πότε; Δεν υπάρχει δέσμευση. Άρα έχουμε ένα πρόχειρο νομοσχέδιο και γι’ αυτό επικίνδυνο, του οποίου το πρόβλημα συνδέεται και με το ότι δεν υπάρχει στελέχωση στους συγκεκριμένους φορείς.

Πρώτο θέμα, το οποίο εγώ θέλω να θίξω: Συνδέεται αυτό το νομοσχέδιο -για να πάμε στα μεγάλα ζητήματα- με τη ρύθμιση του χώρου εκτός σχεδίου -για να είμαι συγκεκριμένος-, με όλη τη δόμηση και τις οικονομικές δραστηριότητες εκτός σχεδίου; Σαφέστατα.

Τι λέει, όμως, η Κυβέρνηση; Προσέξτε, ο εισηγητής Υπουργός ήταν ο εισηγητής της μεγάλης πρωτοβουλίας του ν.4759/2020 για τον περιορισμό έως κατάργηση της εκτός σχεδίου δόμησης. Τώρα πού βρισκόμαστε; Το επόμενο νομοσχέδιο θα είναι για να άρει αυτή τη ρύθμιση. Για να καταλάβετε την αριστεία, τέσσερα χρόνια περάσαν με μια «καραμέλα» ότι παίρνουν και κάνουν μεταρρυθμιστικές τομές και τώρα ο ίδιος Υπουργός, αν ήταν εδώ, θα έπρεπε να απολογηθεί για ποιον λόγο δεν έχουν προχωρήσει όλα αυτά.

Από την άλλη μεριά, έρχονται οι φορείς στη διαβούλευση και μας είπαν στην ακρόαση ότι υπάρχει πολυνομία. Ότι, δηλαδή, καταργούνται, μάλλον αλλάζουν ρυθμίσεις που δεν καταργούνται, άρα έχουμε ταυτόχρονα πολλές ρυθμίσεις σε ισχύ και ότι το νομοσχέδιο αυτό θα έχει πολλά προβλήματα την επόμενη μέρα. Θα έρθουν πάλι για τροποποιήσεις. Εμείς το λέμε από τώρα, βάζουμε και στοίχημα, θα φέρουν πάλι ρυθμίσεις για να τα αλλάξουν.

Τελικά, ποια είναι η ουσία που στοχεύει ο Υπουργός και γενικά ο κ. Μητσοτάκης; Να υπάρξει «προσωρινή» επικοινωνία, δηλαδή να πουλήσει λίγο προς τα έξω ότι κάτι κάνει για τις παραλίες, για να απαντήσει στο «Κίνημα της πετσέτας» και να μην έχουν υπάρξει καθόλου ρυθμίσεις ούτε για το περιβάλλον, ούτε για τις παραλίες, ούτε για τις οικονομικές δραστηριότητες.

Ορθώς κατηγορούν οι περιβαλλοντικές οργανώσεις, τις οποίες μάλιστα κατήγγειλε η πολιτική ηγεσία του Υπουργείου, ότι εδώ καταργούνται ακόμα και οι ρυθμίσεις για τα τριάντα μέτρα που είναι η ζώνη προστασίας στον αιγιαλό. Πράγματι, έτσι είναι. Και ξέρετε, όποτε θέλουν, μιλούν θετικά για τις οργανώσεις, όποτε όμως τους κάνουν κριτική, τις καταγγέλλουν και «πετάνε το μπαλάκι» στο Υπουργείο Περιβάλλοντος και Ενέργειας.

Ακούσαμε, όμως, τον κ. Χατζηδάκη -πρέπει να το απαντήσουμε αυτό- στις επιτροπές να λέει ότι «δεν μπορούμε να περιμένουμε τις ρυθμίσεις των ειδικών περιβαλλοντικών μελετών για τις περιοχές «NATURA 2000», που έχουμε πάρα πολλές παραλίες μας ενταγμένες σε καθεστώς προστασίας». Μάλιστα. Εδώ, λοιπόν, όμως πρέπει να μιλήσουμε ξεκάθαρα και εγώ θα καταθέσω τρία έγγραφα. Δεν μπορούμε να κοροϊδευόμαστε.

Δεν μπορεί η Κυβέρνηση να περιμένει τις ρυθμίσεις των ειδικών περιβαλλοντικών μελετών, για τις περιοχές «NATURA 2000». Καταθέτω, λοιπόν, κυρία Πρόεδρε, Πρακτικά της Βουλής, 31 Ιουλίου 2020. Εδώ, λοιπόν, ο τότε Υφυπουργός του κ. Χατζηδάκη έλεγε ότι οι πρώτες μελέτες θα τελειώσουν το πρώτο εξάμηνο του 2021 και οι υπόλοιπες, το δεύτερο εξάμηνο του 2021. Αυτές δεν μπορείτε να περιμένετε να τελειώνουν; Που ο κ. Οικονόμου, ο δικός σας Υπουργός, έλεγε ότι θα τελειώσουν μέχρι το 2021;

Και πού βρίσκονται οι μελέτες αυτές, τις οποίες πρέπει να σας πω, κυρίες και κύριοι Βουλευτές, ότι είναι μελέτες της κυβέρνησης του ΣΥΡΙΖΑ; Είχα την τιμή τότε και υπέγραψα εγώ τις συμβάσεις και ακόμα οι «άριστοι» δεν έχουν καταφέρει να τις τελειώσουν. Για ποιον λόγο; Για να ισχύει το «μπάτε σκύλοι, αλέστε», γι’ αυτό δεν τις έχουν τελειώσει τις μελέτες.

Βλέπω λοιπόν εδώ -και το καταθέτω, κυρία Πρόεδρε-, 16 Δεκεμβρίου 2021 «σε διαβούλευση οι πρώτες μελέτες». Μάλιστα, όπως λέγαμε. Καταθέτω -αυτά είναι δελτία Τύπου του Υπουργείου Περιβάλλοντος- 26 Ιανουαρίου 2024 «σε διαβούλευση η ειδική περιβαλλοντική μελέτη για τη Στερεά Ελλάδα». Καταλάβατε, λοιπόν; Τρία χρόνια οι μελέτες γυρίζουν στα γραφεία των Υπουργών, για να μην νομοθετηθεί τίποτα, να μην θεσμοθετηθούν τα προεδρικά διατάγματα.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή, λοιπόν, είναι η κατάσταση η οποία επικρατεί και έρχεται με δικαιολογία ο ίδιος που ευθύνεται για την καθυστέρηση, ο κ. Χατζηδάκης, ότι δεν τέλειωσαν οι μελέτες, για να κάνει ρυθμίσεις στον αιγιαλό και να μειώσει το ευρωπαϊκό κεκτημένο όσον αφορά τα θέματα του περιβάλλοντος και της χωροταξίας. Δεν τον νοιάζει ότι ήταν ο ίδιος Υπουργός, όταν είχαμε καταδικαστική απόφαση του Ευρωπαϊκού Δικαστηρίου για τη μη θεσμική κατοχύρωση των περιοχών «NATURA 2000». Μιλάμε για το αναπτυξιακό δυναμικό της χώρας. Οι περιοχές προστασίας της φύσης για την Ελλάδα είναι το σήμα κατατεθέν της χώρας μας στο εξωτερικό, είναι το σήμα κατατεθέν και για τον τουρισμό μας, μαζί με τον πολιτισμό μας. Και όμως, όλα αυτά τα περιορίζουν. Αυτή είναι η Κυβέρνηση Μητσοτάκη. Δεν τους ενδιαφέρει ούτε η νομοθεσία ούτε οι θεσμοί και έρχονται και μειώνουν συνέχεια το απόθεμα.

Ο ΣΥΡΙΖΑ προχώρησε τις ειδικές περιβαλλοντικές μελέτες -γιατί λέει ο κ. Θεοχάρης τι κάνατε- δικές μας υπογραφές έχουν. Οι ίδιοι δεν έχουν καταφέρει να τις τελειώσουν. Αυτή είναι η αλήθεια. Δεν μπορούμε να κρυβόμαστε. Και από την άλλη μεριά, προχωρούν πρωτοβουλίες, όπως οι απάτητες παραλίες.

Πρόκειται για παρόμοια πρωτοβουλία με απάτητα βουνά; Δεν ήταν η ίδια πρωτοβουλία με τα απάτητα βουνά; Τελικά, που κατάντησαν τα απάτητα βουνά; Αντί να τελειώσουν τις μελέτες για τις περιοχές «NATURA 2000», για να έχουμε κανόνες και στα βουνά και στις παραλίες, έκαναν μια πρωτοβουλία για να κάνουν ρουσφέτια. Ξέρετε ότι στα απάτητα βουνά μπήκε και μια περιοχή κατά παράβαση του καταλόγου, στην εκλογική περιφέρεια του τότε Υπουργού, του κ. Σκρέκα;

Τελικά, τα απάτητα βουνά, τι είναι; Μια προσωρινή υπουργική απόφαση, που κάνουν ρουσφέτια οι Υπουργοί και η Κυβέρνηση και δεν λύνουν το πρόβλημα του περιβάλλοντος!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και τώρα θα μας πουν με τις απάτητες παραλίες ότι θα κάνουν πάλι μερικά ρουσφέτια. Μάλιστα, αυτή είναι η κατάσταση.

Και βέβαια, να θυμηθώ ότι αντίστοιχα, η ίδια Κυβέρνηση αφαίρεσε με τον ν.4759 την παράκτια ζώνη από τον θαλάσσιο χωροταξικό σχεδιασμό. Δεν είναι μόνο ότι καθυστερούν, δεν είναι ότι κάνουν φωτογραφικές προσωρινές ρυθμίσεις, αλλά είναι ότι αφαίρεσαν την παράκτια ζώνη από τον χωροταξικό σχεδιασμό και όλος ο σχεδιασμός είναι στα αζήτητα, για να μην υπάρχουν κανόνες.

Αυτό είναι μεταρρύθμιση; Αυτό είναι απαξίωση. Είναι απαξίωση και των θεσμών και της πολιτείας. Είναι απαξίωση και του δημόσιου χώρου και της αυτοδιοίκησης.

Και δεν μπορώ να μην αναφερθώ και σε αυτή την αλχημεία που κάνετε για τον λιμένα της Αλεξανδρούπολης με το άρθρο 28, όπου καθορίζεται για πρώτη φορά θαλάσσια ζώνη -νομίζω στον λιμένα Αλεξανδρούπολης- κατά παράβαση της νομοθεσίας και ενώ στην περιοχή υπάρχει επίσης προστατευόμενη περιοχή, δηλαδή είναι περιοχή του δικτύου «NATURA 2000», δεν ακολουθούν την προβλεπόμενη διαδικασία του ν.2971, δεν ακολουθούν τη διαδικασία της δέουσας εκτίμησης -αυτό που λέει η Ευρώπη, δηλαδή- και με διάταξη τυπικού νόμου οριοθετούν κάτι που θέλει άλλες διαδικασίες.

Ξέρετε ότι και αυτό κινδυνεύει, γιατί μπορεί να βγουν να μας πουν ότι αυτό είναι για μια οικονομική δραστηριότητα; Το υποπτευόμαστε. Δεν το λύνουν, όμως, ούτε καν θεσμικά για οποιαδήποτε οικονομική δραστηριότητα και άρα, το λύνουν με διαφάνεια, ώστε να κινδυνεύει η ρύθμιση.

Για τις υπόλοιπες διατάξεις του νομοσχεδίου, κυρία Πρόεδρε, πρέπει να λυθούν και να ειπωθούν και άλλα ζητήματα, αλλά, επειδή ο χρόνος δεν μου το επιτρέπει, θα πρέπει να μείνω μόνο στους τίτλους.

Πρώτο ζήτημα, δημογραφική κοινωνική πολιτική. Είναι ένα πολύ μεγάλο θέμα το οποίο πρέπει να συζητήσουμε με χρόνο στην Ολομέλεια, αλλά δεν μπορώ να δεχτώ ότι μια επιδοματική λειτουργία μπορεί να αντικαταστήσει όλο αυτό το τεράστιο πρόβλημα της αισχροκέρδειας. Τα νέα ζευγάρια δεν μπορούν να τα βγάλουν πέρα εξαιτίας της δικής σας πολιτικής, εξαιτίας της ακρίβειας στα σουπερμάρκετ, της ακρίβειας στα καύσιμα, της αδυναμίας να έχουν πρόσβαση στην παιδεία, στην υγεία, που πρέπει να πληρώνουν παντού. Για αυτό τον λόγο, δεν μπορούν να τα βγάλουν πέρα τα νέα ζευγάρια, για τις προμήθειες των τραπεζών, για τα προβλήματα του κόστους στις τηλεπικοινωνίες, που είναι οι πιο ακριβές στην Ευρώπη. Είμαστε η δεύτερη χώρα στην ακρίβεια τηλεπικοινωνιών. Για αυτό τον λόγο δεν μπορούν να τα βγάλουν πέρα τα νέα ζευγάρια. Δεν θα λυθεί αυτό με μια επιδοματική πολιτική με επιπλέον 300 ευρώ εφάπαξ. Ένα το κρατούμενο.

Δεύτερο ζήτημα: Τα ζητήματα της δημιουργικής απασχόλησης δεν λύνονται με μια πρόσθετη χρηματοδότηση, όταν τα μισά παιδιά είναι απ’ έξω. Να πούμε συγκεκριμένα; Βλέπω ως προς τα κέντρα δημιουργικής απασχόλησης, από τα στοιχεία που οι Βουλευτές μας έχουν μαζέψει, ότι από τα δεκαεννιά χιλιάδες τα εξήντα δύο χιλιάδες είναι εκτός των εγκρίσεων. Αυτό είναι το μεγάλο πρόβλημα, ότι χρειαζόμαστε δομές υπό την ευθύνη της πολιτείας για να έχουν πρόσβαση όλα τα παιδιά των οικογενειών στη δημιουργική απασχόληση.

Θα μας πείτε τώρα ότι δεν έχουμε δημοσιονομικά περιθώρια.

Κατ’ αρχάς, θέλω να πω κάτι: Από αυτά τα παιδιά, έξι χιλιάδες επτακόσια είναι κάτω από το επίπεδο φτώχειας. Δεν υπάρχει δικαιολογία δημοσιονομικού περιθωρίου, όταν υπάρχουν παιδιά που ζουν κάτω από το επίπεδο φτώχειας. Είναι αξία για την ελληνική κοινωνία να το απαντήσουμε αυτό.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και είναι υποκριτικό να μιλούν για δημοσιονομικά περιθώρια αυτοί που επέτρεψαν το 2022 να έχουν δύο διυλιστήρια 3 δισεκατομμύρια ευρώ κέρδη. Μπορούσαν, δηλαδή, δύο διυλιστήρια να έχουν 3 δισεκατομμύρια ευρώ κέρδη και δεν μπορούν έξι χιλιάδες επτακόσια παιδιά να είναι πάνω από το επίπεδο φτώχειας; Αυτό είναι το δικό σας κριτήριο πολιτικής;

Χαιρόμαστε πάρα πολύ που διαφωνούμε μαζί σας, για εμάς είναι διαφορετικά τα κριτήρια της πολιτικής. Κανένα παιδί δεν πρέπει να είναι κάτω από το επίπεδο φτώχειας στην Ελλάδα σήμερα, όταν κάποιοι βγάζουν δισεκατομμύρια. Όμως, δεν μπορείτε να μας λέτε για δημοσιονομικά περιθώρια, όταν δεν έχετε φορολογήσει τα υπερκέρδη; Και οφείλουμε να το καταγγείλουμε σήμερα που συζητάμε νομοσχέδιο του Υπουργείου Εθνικής Οικονομίας.

Αν άξιζε κάτι να συζητηθεί σήμερα, θα ήταν η φορολόγηση των υπερκερδών των διυλιστηρίων το 2023. Ξέρετε ποια είναι η αλήθεια; Το 2022, όταν αποκαλύψαμε εμείς τα υπερκέρδη στα διυλιστήρια, ήρθε συρόμενος ο κ. Μητσοτάκης και έβαλε τον χαμηλότερο συντελεστή που έλεγε ο κανονισμός της Ευρωπαϊκής Ένωσης. Ο ίδιος Κανονισμός έλεγε ότι μπορούν να φορολογηθούν τα υπερκέρδη και το 2023.

Ξέρετε ποια είναι τα υπερκέρδη, όχι τα κέρδη, αλλά τα άδικα κέρδη για τα δύο διυλιστήρια το 2023, παρ’ ότι δεν έκλεισαν οι ισολογισμοί του τελευταίου τριμήνου; Εκτιμώνται σε 1,5 δισεκατομμύρια ευρώ τα υπερκέρδη!

Ξέρετε ότι η Κυβέρνηση έχει εφαρμόσει πλημμελώς τον Κανονισμό της Ευρωπαϊκής Ένωσης και δεν έχει φορολογήσει εκτάκτως τα υπερκέρδη των δύο διυλιστηρίων και τολμάνε μετά να έρθουν εδώ να μας μιλήσουν για δημοσιονομικά περιθώρια, όταν κάνουν πλάτη στα διυλιστήρια για να βγάλουν υπερκέρδη; Διότι το μόνο που αποδεικνύουν είναι ότι έπεσαν μάλλον τηλέφωνα και δεν εφαρμόζουν τον Κανονισμό της Ευρωπαϊκής Ένωσης προς όφελος των διυλιστηρίων και των υπερκερδών. Αυτή είναι η καταγγελία που θέλουμε να κάνουμε εμείς εδώ σήμερα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και το ερώτημα είναι: Γιατί παραβιάζουν και Κανονισμό της Ευρωπαϊκής Ένωσης; Και μας μιλάνε μετά για δημοσιονομικά περιθώρια!

Κατά τα άλλα, θέλω να ξεκαθαρίσω ότι υπάρχουν σοβαρά ζητήματα, πρώτα απ’ όλα, με τη σύνδεση των POS με τις ταμειακές μηχανές και θέλω να επιβεβαιώσουμε εδώ ότι στη δική μας τοποθέτηση των προγραμματικών δηλώσεων είχαμε αποκαλύψει ότι πήγαιναν περίπου έναν χρόνο από αναβολή σε αναβολή οι άριστοι του ψηφιακού κράτους του κ. Πιερρακάκη, δεν μπορούσαν να συνδέσουν ταμειακές μηχανές με POS. Από αναβολή σε αναβολή, νομίζω ότι πλησιάζουν τουλάχιστον δύο χρόνια αναβολών. Αυτή είναι η αριστεία τους, παρ’ ότι τάχατες είναι και ειδικοί και έχουν και το σύστημα των μέσων ενημέρωσης, που τους δημιουργεί και προφίλ αριστείας.

Δυστυχώς, όμως, αποκαλύπτεται ότι ούτε αυτό δεν μπορούν να κάνουν και σπάνε ρεκόρ και τελικά, έρχονται και ξύνουν τον πάτο του βαρελιού τουλάχιστον για τον ειδικό φόρο κατανάλωσης των αγροτών. Να το συζητήσω, όμως και αυτό, γιατί μας είπε ότι ξύνουν τον πάτο του βαρελιού;

Γιατί η διάταξη για τον ειδικό φόρο κατανάλωσης είναι μόνο για το 2024; Γιατί η διάταξη αυτή δεν έχει το σύνολο του προϋπολογισμού που απαιτείται; Γιατί δεν έχει την ψηφιακή κάρτα που έχουμε καταθέσει εμείς με τροπολογία και μπαίνει σε ένα σύστημα προκαταβολής και βλέπουμε, που ουσιαστικά θα οδηγεί τους αγρότες να χρηματοδοτούν τον ειδικό φόρο κατανάλωσης και να περιμένουν, αν εγγραφεί στον προϋπολογισμό το υπόλοιπο ποσό, να πάρουν αυτή την πληρωμή; Και τι θα κάνετε με τη διαπραγμάτευση της ΚΑΠ, με το στρατηγικό σχέδιο που βάλατε εσείς στον ΟΠΕΚΕΠΕ και έκοψε τη βασική ενίσχυση, για την καρτελοποίηση της αγοράς, για την πρωτιά στο κόστος των λιπασμάτων; Τι θα κάνετε με όλα αυτά; Τίποτα. Πολύς λόγος, πολλή επικοινωνία, ελάχιστη ουσία. Μόνο διατάξεις με ερωτήματα και με πολλά ερωτηματικά.

Οφείλουμε, όμως, να χτυπήσουμε το καμπανάκι, γιατί, αν ήταν κάποιου άλλου το αίτημα, θα το λύνατε ακόμα και με το τηλέφωνο. Οι αγρότες ακόμη περιμένουν τα ραντεβού. Και δεν έχετε λύσει τα προβλήματα ούτε για την αγροτική παραγωγή, έτσι ώστε να έχουν τουλάχιστον οι καταναλωτές φθηνότερα προϊόντα. Διότι εδώ το κέρδος είναι διπλό: Βιώσιμη αγροτική παραγωγή, χαμηλότερο κόστος των προϊόντων για τους καταναλωτές.

Και φέρνετε και τη ρύθμιση για τις εφημερίες των ιατρών. Εδώ θέλω να ξεκαθαρίσω λιγάκι τη δική μας τροπολογία. Ερχόμαστε να αποκαταστήσουμε εμείς μια αδικία, γιατί υπάρχει σοβαρό θέμα λόγω της ταυτόχρονης υπέρμετρης φορολόγησης της αποζημίωσης των υπερωριών. Δεν απαντάτε ούτε σε αυτό. Και εδώ υπάρχει ένα θέμα. Κάποτε βγαίναμε στα μπαλκόνια και με δική σας προτροπή να τους χειροκροτήσουμε.

Η απάντηση ποια είναι σχεδόν τέσσερα χρόνια μετά; Ακόμα μια προδοσία σε μια μεγάλη κοινωνική ομάδα, στην οποία στηριζόμαστε για την υγειά μας, όπως λέει ο λαός.

Εμείς, λοιπόν, καταθέτουμε πρόταση με αφορολόγητο των πρόσθετων εφημεριών, με αφορολόγητο των εφημεριών που πραγματοποιούνται λόγω μετακινήσεων και είναι το ελάχιστο που μπορούμε να κάνουμε για τους γιατρούς του ΕΣΥ.

Κυρίες και κύριοι Βουλευτές, όταν υπάρχουν σοβαρά προβλήματα στην οικονομία και στην κοινωνία, δεν μπορούμε να δεχτούμε μια Κυβέρνηση που έρχεται εδώ για να κάνει ρεπορτάζ. Διότι ο κ. Μητσοτάκης το μόνο που κάνει καλά και στα social media είναι να βγαίνει και να λέει «αναγνωρίζω ότι υπάρχουν προβλήματα». Ναι, μόνο που τα προβλήματα τα δημιουργεί ο ίδιος και η πολιτική του. Για αυτά δεν τολμάει να μιλήσει. Μάλλον ζηλεύει τα μέσα ενημέρωσης και θέλει να κάνει αυτός ρεπορτάζ!

Όμως, εδώ ήρθαμε για να ασκήσουμε πολιτική προς όφελος των πολιτών, όχι ψευτομεταρρυθμίσεις με συστήματα καταγγελιών που δεν έχουν ελεγκτικό μηχανισμό στην άλλη μεριά να τα παραλάβει.

Στα θέματα του νομοσχεδίου, ξεκάθαρα η χώρα πάει προς τα πίσω και υπάρχει διαχρονική ευθύνη η οποία βαραίνει τις δεξιές κυβερνήσεις. Να μιλάμε ξεκάθαρα γιατί το δημόσιο, όλοι αυτοί που το παίζουν τάχατες μη κρατιστές -αυτοί και αυτές, συγχωρέστε με- το έχουν για ρουσφέτι, γιατί είναι χειρότεροι κρατιστές, γιατί χρησιμοποιούν το δημόσιο για να τακτοποιούν τα «γαλάζια» παιδιά, για να αντλούν πόρους, να τακτοποιούν «ημετέρους», να πουλάνε δημόσια περιουσία, αλλά όχι για να κάνουν σχεδιασμό και ανάπτυξη της οικονομίας και της κοινωνίας.

Αυτές είναι οι διαφορές μας. Γιατί, με υποστελεχωμένες δομές δεν πάμε πουθενά. Και γι’ αυτό νομίζουμε ότι μαζί με το «κίνημα της πετσέτας», μαζί με το κίνημα των αγροτών, μαζί με το κίνημα των φοιτητών, μαζί με τους εργαζόμενους που σήμερα κινητοποίησαν, εμείς πρέπει να πούμε ότι για να λυθεί το πρόβλημα χρειαζόμαστε αλλαγή πολιτικής. Μια αδύναμη πολιτεία δεν μπορεί να λύσει κανένα πρόβλημα. Εκεί το σύστημα εξουσίας κάνει κουμάντο με τους κολλητούς.

Ο ΣΥΡΙΖΑ - Προοδευτική Συμμαχία πιστεύει -και προτείνει- ότι χρειαζόμαστε μια ισχυρή σύγχρονη ανθρώπινη πολιτεία, που θα είναι δημοκρατική, που θα έχει σχεδιασμό, αλλά και ανθρώπινο πρόσωπο, η οποία θα έχει ξεκάθαρους κανόνες. Θα έχει, παραδείγματος χάριν, Κτηματολόγιο -το οποίο, δυστυχώς, πάλι ο κ. Πιερρακάκης το έκλεισε με αστερίσκους, χωρίς καθαρούς τίτλους- θα έχει δασολόγιο, θα έχει οριοθετημένη ζώνη του αιγιαλού, τη ζώνη των ρεμάτων. Έτσι μόνο θα προχωρήσει ο σχεδιασμός και η ανάπτυξη. Αυτήν την πολιτεία δεν την θέλει η Ευρώπη, δεν τη θέλει η Νέα Δημοκρατία. Θέλει να μας απομακρύνει από την Ευρώπη για να μπορεί να συντηρεί το σύστημα της δικής της εξουσίας.

Γι’ αυτό το λόγο, κυρίες και κύριοι Βουλευτές, όλος ο προοδευτικός κόσμος πρέπει να πάρει πρωτοβουλίες. Εμείς και στο συνέδριό μας επιβεβαιώσαμε ότι μία είναι η διέξοδος: Μια πλατιά κοινωνική συμφωνία που θα περιλαμβάνει και τα θέματα δημοκρατίας και τα θέματα της κλιματικής κρίσης, αλλά θα δίνει καθαρή προοδευτική διέξοδο, χωρίς πισωγυρίσματα ούτε στο θέμα του δικαιώματος στον γάμο ούτε στα ιδιωτικά πανεπιστήμια, αλλά ξεκάθαρο δρομολόγιο, προοδευτικό δρομολόγιο, ευρωπαϊκό δρομολόγιο, οικολογικό δρομολόγιο. Γι’ αυτό και αυτή η Κυβέρνηση όσο παραμένει δημιουργεί σοβαρά προβλήματα στη χώρα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κυρία Πρόεδρε, μπορώ να πάρω τον λόγο να δώσω μια απάντηση;

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Συγχωρείται σίγουρα ο κ. Φάμελλος να μην ξέρει τόσο καλά τα θέματα της φορολόγησης των διυλιστηρίων. Δηλαδή, 630 εκατομμύρια ευρώ φορολογήθηκαν για τα έκτακτα κέρδη τους και εισπράχθηκαν από τη φορολογική διοίκηση. Συγχωρείται!

Εκεί που δεν συγχωρείται, όμως, ήταν στην αναφορά του περί της ασυνεννοησίας –δήθεν- για τη σύνταξη αυτού του νομοσχεδίου. Γιατί δεν συγχωρείται; Γιατί είναι προφανές ότι άλλοι οι σκοποί -και αυτό έχει την έννοια του διαχωρισμού των αρμοδιοτήτων- της δημόσιας περιουσίας, την οποία διαφυλάσσει αυτό το νομοσχέδιο για τη βέλτιστη αξιοποίησή της, χάριν του ελληνικού λαού και χάριν της ανάπτυξης της χώρας και άλλοι προφανώς οι πολεοδομικοί σκοποί, οι χωροταξικοί σκοποί, οι ενεργειακοί σκοποί του Υπουργείου Ενέργειας, Χωροταξίας και Περιβάλλοντος. Και δεν συγχωρείται, διότι ηγείτο αυτού του Υπουργείου και θα έπρεπε, τουλάχιστον, να ξέρει τις αρμοδιότητες του. Θα έπρεπε, τουλάχιστον, να ξέρει αυτό.

Αλλά, αυτός ήταν το τρόπος που κυβερνήσατε, κυβερνήσατε και δεν καταφέρατε να μάθετε ούτε τις αρμοδιότητες των δικών σας Υπουργείων. Γι’ αυτό ο ελληνικός λαός -και όχι για την πολιτική τρικυμία, την οποία παρακολουθήσαμε και στο συνέδριο σας- σάς τιμωρεί και θα σας κρατάει στην θέση της αντιπολίτευσης, όχι της αξιωματικής, βέβαια.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ – Προοδευτική Συμμαχία):** Κυρία Πρόεδρε, μπορώ να έχω τον λόγο, για να απαντήσω;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πρόεδρε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ – Προοδευτική Συμμαχία):** Κυρία Πρόεδρε, μου κάνει εντύπωση ότι επέλεξε να απαντήσει ο κ. Θεοχάρης, χωρίς καν να ακούσει τι είπα.

Λοιπόν, επειδή εκτιμώ ότι μάλλον έγινε από λάθος όλο αυτό, δεν το θέλατε, να διευκρινίσω κάτι: Μου είπατε ότι δεν ξέρω ότι φορολογήσατε τα υπερκέρδη του 2022. Για το 2023 μίλησα, κύριε Θεοχάρη. Για το 2023.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δυστυχώς. Δηλαδή, για να είμαστε απολύτως ευκρινείς και πιθανά να το κρατήσετε -μπας και γυρίσετε πίσω και κάνετε κάτι θετικό στο Υπουργείο- έρχεται ο κανονισμός της Ευρωπαϊκής Ένωσης και λέει ότι στην ενεργειακή κρίση παρήχθησαν υπερκέρδη αδίκως και δημιουργεί και έναν τύπο για να υπολογιστούν.

Τα υπερκέρδη των δύο διυλιστηρίων το 2022 ήταν 2,6 δισεκατομμύρια και από αυτά ήρθατε σήμερα εσείς περιχαρής να μας πείτε ότι τους πήρατε 600 εκατομμύρια; Ντροπή, κύριε Θεοχάρη. 90% λέγατε. Το είχε πει εδώ ο κ. Μητσοτάκης δεσμευόμενος στον Αλέξη Τσίπρα όταν σας πιάσαμε πρακτικά στα πράσα.

Προσέξτε, όμως, γιατί δεν είναι μόνο αυτό, είναι κι αλλά. Έρχεστε και επιβάλλετε τον χαμηλότερο συντελεστή που έλεγε η Ευρώπη -γιατί η Ευρώπη έλεγε από 33% και πάνω- αλλά κάνετε και κάτι ακόμα, δώσατε το δικαίωμα να εγγραφεί η έκτακτη φορολόγηση στα έξοδα της επόμενης χρονιάς. Δηλαδή, τους κάνατε έκπτωση φόρου -νομίζω διάβασα κάπου- 185 εκατομμυρίων. Και έρχεται το 2023 -που επίσης ήταν στον κανονισμό της Ευρωπαϊκής Ένωσης- και σας λέω, ήδη, ότι από τα πρώτα τρίμηνα που έχουμε ισολογισμούς των δύο διυλιστηρίων -το προανακοίνωσα- τα υπερκέρδη είναι 1,5 δισεκατομμύριο ευρώ.

Το ερώτημα, λοιπόν, είναι απλό, κύριε Θεοχάρη. Πάρτε τον λόγο τώρα και απαντήστε:

Πρώτον, πότε θα φορολογήσετε το 1,5 δισεκατομμύριο ευρώ υπερκέρδη του 2023 δύο διυλιστηρίων.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Είναι πάρα πολύ απλό. Εμείς ξέρουμε και τα λάθη που έχετε κάνει και τις ελλείψεις σας, καλύτερα από εσάς. Το πρόβλημα είναι ότι έχουμε ανεπαρκείς Υπουργούς, που δεν ακούνε τι λέει η Αξιωματική Αντιπολίτευση στη Βουλή, απαντάνε λάθος και δεν ξέρουν και τι γίνεται στο Υπουργείο τους.

Πάμε λίγο να δούμε στα θέματα του Υπουργείου Περιβάλλοντος και Ενέργειας. Επαναλαμβάνω: Δεν συνεννοείστε με το Υπουργείο Περιβάλλοντος και Ενέργειας. Να σας πω γιατί δεν συνεννοείστε, γιατί τις ειδικές περιβαλλοντικές μελέτες που αφορούν περίπου στο 35% της ελληνικής επικράτειας, τις υπέγραψε η κυβέρνηση του ΣΥΡΙΖΑ, η οποία βρήκε και χρηματοδότηση γιατί είχατε αφήσει ξέφραγο αμπέλι την περιβαλλοντική πολιτική, τα διαμάντια της Ελλάδας, περιοχές «NATURA 2000». Και εσείς ήρθατε, πρώτον, και καταργήσατε τους φορείς προστατευόμενων περιοχών και, δεύτερον, στις μελέτες αυτές αλλάξατε τις προδιαγραφές -ο κ. Χατζηδάκης άλλαξε τις προδιαγραφές- και δεν έχουν τελειώσει ακόμα.

Άρα, ναι, κύριε Θεοχάρη, με δική σας ευθύνη, της Κυβέρνησής σας, έχετε καθυστερήσει τα προεδρικά διατάγματα, που είναι ο κανόνας δικαίου για να έχουμε οργανωμένη και την κοινωνία και την οικονομία. Να ξέρουμε πού μπορεί να γίνει ξενοδοχείο, πού μπορεί να γίνει ποιμνιοστάσιο, πού μπορεί να γίνει σχέδιο πόλης. Δεν υπάρχει στην Ελλάδα ούτε χωροταξικός σχεδιασμός ούτε περιβαλλοντικός ούτε θαλάσσιος χωροταξικός. Επειδή μιλάμε για την Κυβέρνηση των «αρίστων».

Αυτό είναι το πρόβλημα, κύριε Θεοχάρη. Και δεν τολμάτε να παραδεχθείτε έστω ότι είχατε καθυστερήσει και μας είπατε εδώ προηγουμένως ότι το θέμα της Σύμβασης της Βαρκελώνης είναι δουλειά άλλου Υπουργείου. Τι λέτε; Αλήθεια; Φέρνετε, δηλαδή, ρύθμιση για τον αιγιαλό και λέτε ότι άλλο Υπουργείο ευθύνεται; Ωραία, να φέρουμε τον κ. Σκυλακάκη να μας πει πότε θα το λύσει. Γιατί όχι;

Εσείς, όμως, τώρα θα νομοθετήσετε κατάργηση όλων των κριτηρίων, έτσι ώστε να ισχύει το «μπάτε, σκύλοι, αλέστε» χωρίς να υπάρχει ολοκληρωμένος σχεδιασμός. Πρέπει, όμως, να σας πω ότι για τις οικονομικές δραστηριότητες προηγείται ο χωροταξικός σχεδιασμός, δεν προηγείται η νομοθέτηση οικονομικών ρυθμίσεων. Προηγείται το σχέδιο. Αυτό λέει η ευρωπαϊκή πολιτική. Αλλά εσείς πού να ξέρετε από ευρωπαϊκή πολιτική; Εσάς σας ενδιαφέρουν τα μέσα ενημέρωσης της λίστας Πέτσα. Εδώ, να τακτοποιείτε το σύστημα εξουσίας, αλλά η Ελλάδα να μην πηγαίνει μπροστά.

Περιμένω, λοιπόν, κύριε Θεοχάρη, μια απάντηση. Πότε θα πάτε στο Υπουργείο να υπογράψετε την έκτακτη φορολόγηση των υπερκερδών των δύο διυλιστηρίων για το 2023; Περιμένουμε, κύριε Θεοχάρη. Παρακαλώ, πάρτε το Βήμα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Λοιπόν, κύριε Φάμελλε, από τα διυλιστήρια πήραμε 1,2 δισεκατομμύριο ευρώ συνολικά φορολογικά έσοδα. Τα 630 εκατομμύρια ευρώ ήταν η έκτακτη φορολόγηση στα κέρδη τους. Και, πράγματι, σύμφωνα με τη φορολόγηση, την οποία η Κυβέρνηση αποφάσισε, αυτή ήταν και στο τελευταίο ευρώ.

Κατά πόσον θα πρέπει ή δεν πρέπει να φορολογηθούν για το 2023 τα κέρδη των διυλιστηρίων, η Κυβέρνηση έχει ακολουθήσει τον κανόνα που αποφάσισε, ότι το 2022 ήταν η αυξημένη τιμή στις βενζίνες που δημιούργησε αυτό το πρόβλημα, γι’ αυτό και φορολόγησε τότε. Όπως και οι εταιρείες παραγωγής φορολογήθηκαν τότε που δημιουργήθηκε το μεγάλο ενεργειακό πρόβλημα στους Έλληνες πολίτες. Και τότε που υπήρχε και η στήριξη, υπήρχε και η έκτακτη φορολόγηση και γι’ αυτόν τον λόγο φορολογήσαμε τα κέρδη του ’22.

**ΘΕΟΦΙΛΟΣ ΞΑΝΘΟΠΟΥΛΟΣ:** Για το 2023 ρωτήσαμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Τώρα, όσον αφορά τις αρμοδιότητες, ξανά, του Υπουργείου Οικονομικών και του Υπουργείο Περιβάλλοντος…

**ΘΕΟΦΙΛΟΣ ΞΑΝΘΟΠΟΥΛΟΣ:** Για το 2023 ρωτήσαμε. Γι’ αυτό απαντήστε μας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ξανθόπουλε, άκουσε το ερώτημα ο Υπουργός. Το άκουσε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** …το γεγονός ότι μιλάτε για άλλα θέματα, για τη «NATURA» και όχι για τα θέματα τα οποία έχουν σχέση με το νομοσχέδιο αυτό, δείχνει πόσο αδύναμο είναι το επιχείρημά σας.

Τα πράγματα είναι πάρα πολύ απλά.

Μας κατηγορείτε ότι φέραμε εδώ διατάξεις, οι οποίες αλλάζουν χωροταξικά τις ρυθμίσεις. Δεν υπάρχει ούτε μία διάταξη σε αυτό το νομοσχέδιο που να αλλάζει χωροταξικές ρυθμίσεις, διότι δεν επηρεάζεται από τη ζώνη της παραλίας. Αυτή είναι η πραγματικότητα.

Όταν και αν το Υπουργείο Περιβάλλοντος θελήσει να αλλάξει τις χωροταξικές διατάξεις, δεν θα ρωτήσει εσάς, κύριε Φάμελλε. Αυτό, όμως, που θα σας ρωτήσω εγώ είναι το εξής: Το 2019, που φέρατε νομοσχέδιο για τον αιγιαλό, γιατί δεν αλλάξετε τις διατάξεις τότε εσείς που κυβερνούσατε, για να εισάγετε και το Πρωτόκολλο της Βαρκελώνης;

(Χειροκροτήματα από την πτέρυγα της Νέας Δημοκρατίας)

Αυτό πρέπει να μας απαντήσετε.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Να σας ενημερώσω ότι σήμερα η συνεδρίαση θα ολοκληρωθεί μετά τον ομιλητή με αριθμό 25, θα ολοκληρωθεί, δηλαδή, σχετικά νωρίς.

Τον λόγο έχει ζητήσει για μια πεντάλεπτη παρέμβαση ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ πολύ, κυρία Πρόεδρε.

Κυρία Πρόεδρε, σήμερα δεν θα τοποθετηθώ για το νομοσχέδιο, θα τοποθετηθώ αύριο το πρωί. Θεωρώ ότι πολύ κακώς η Κυβέρνηση φέρνει σήμερα αυτό το νομοσχέδιο, καθώς σήμερα είναι μια ημέρα θλιβερή για τη χώρα μας.

(Χειροκροτήματα από την πτέρυγα της Νέας Αριστεράς)

Είναι μια θλιβερή επέτειος και ζήτησα να κάνω αυτή την παρέμβαση για να μιλήσω αποκλειστικά και μόνο για αυτή τη θλιβερή επέτειο.

(Χειροκροτήματα από την πτέρυγα της Νέας Αριστεράς)

Κύριοι Υπουργοί, κυρίες και κύριοι συνάδελφοι, θα ήθελα να σας μεταφέρω μία εικόνα που βίωσα σήμερα το πρωί. Στις 10.00΄ χτύπησαν πένθιμα οι καμπάνες σε όλη τη χώρα. Εγώ έτυχε να περπατώ εδώ κοντά στη Βουλή, στο κέντρο της Αθήνας και αντίκρισα μια εικόνα περίεργη και σοκαριστική, θα ήθελα να σας πω, με συμπολίτες μας, οι οποίοι περπατούσαν, βρίσκονταν στον δρόμο και ξαφνικά σταματούσαν ακίνητοι και έβλεπες στα πρόσωπά τους τη θλίψη.

Είναι ακριβώς μία ημέρα σήμερα, που αυτή η ανατριχιαστική εικόνα νομίζω ότι εκφράζει όλους τους Έλληνες και όλες τις Ελληνίδες, όλους τους συμπολίτες μας. Είναι η εικόνα μιας ολόκληρης κοινωνίας, η οποία πενθεί. Είναι ένα συλλογικό τραύμα που άνοιξε πριν από έναν ακριβώς χρόνο, το οποίο δεν έχει κλείσει. Και πώς, βεβαίως, θα μπορούσε να κλείσει αυτό το συλλογικό τραύμα, όταν δεν αποδίδεται δικαιοσύνη; Ενώ ο κ. Μητσοτάκης υποσχέθηκε στις 21 Μαρτίου του 2023 ότι όλοι θέλουμε να μάθουμε την αλήθεια -έτσι μας είπε-, ότι θα φροντίσει να πάρουμε, είπε, έναν μεγάλο προβολέα και να ρίξουμε άπλετο φως ακριβώς στο τι έγινε, τι έγινε τελικά; Αντί για έναν μεγάλο προβολέα, ο κ. Μητσοτάκης πήρε ένα μεγάλο χαλί, για να κρύψει κάτω από αυτό το χαλί τις ευθύνες, τις παραλείψεις της Κυβέρνησής του, που οδήγησαν σε αυτό το έγκλημα.

(Χειροκροτήματα από την πτέρυγα της Νέας Αριστεράς)

Έχει περάσει ένας ολόκληρος χρόνος από εκείνη την ημέρα που πενήντα επτά ψυχές δεν έφτασαν ποτέ στον προορισμό τους, από την ημέρα που πενήντα επτά οικογένειες και μαζί τους όλη η χώρα βυθίστηκαν στο πένθος. Οι περισσότεροι, μάλιστα, από τα θύματα ήταν νέοι άνθρωποι, ήταν φοιτητές και φοιτήτριες με όνειρα, με ελπίδες που διακόπηκαν βίαια, άγρια μέσα στον θόρυβο της σύγκρουσης των δύο αμαξοστοιχιών, μέσα στη λάμψη της ανάφλεξης και της φωτιάς. Και, βεβαίως, για όλους εμάς, τους υπόλοιπους, θεωρώ ότι δεν υπάρχουν λόγια ικανά, τα οποία να μπορούμε να απευθύνουμε στους συγγενείς των θυμάτων. Ό,τι και να τους πούμε είναι λίγο, μετά από τον πόνο που τους γέννησε αυτή η απώλεια.

Δεν υπάρχουν, όμως, δυστυχώς και λόγια ικανά, για να απολογηθεί η πολιτεία, για να απολογηθεί το κράτος, για να απολογηθεί πρωτίστως η Κυβέρνηση στις οικογένειες αυτών των θυμάτων και στις ψυχές που χάθηκαν, που τους έλεγε η Κυβέρνηση να ταξιδεύουν με τρένο γιατί είναι ασφαλές.

Ένας χρόνος έχει περάσει, κυρίες και κύριοι συνάδελφοι, και η δουλειά την οποία έπρεπε να έχουμε κάνει εμείς οι Βουλευτές, τα μέλη της Εθνικής Αντιπροσωπείας, το καθήκον μας ήταν να συστήσουμε μία προανακριτική επιτροπή για τις πενήντα επτά ανθρωποκτονίες. Δεν είναι σκληρό αυτό το οποίο λέω, αυτός είναι ο νομικός όρος. Ανθρωποκτονίες. Είχαμε, λοιπόν, να συστήσουμε προανακριτική επιτροπή. Δεν έγινε, όμως, αυτό. Και αυτό δεν έγινε με αποκλειστική ευθύνη της κοινοβουλευτικής Πλειοψηφίας. Η Νέα Δημοκρατία προτίμησε να πάει σε εξεταστική επιτροπή και μάλιστα σε βάθος τόσων ετών, ώστε να διαχυθούν οι ευθύνες και τελικά να μη φταίει κανένας.

Ακόμα, όμως, και σε αυτή την εξεταστική επιτροπή, η οποία συγκροτήθηκε τι κάνατε, κυρίες και κύριοι, της κοινοβουλευτικής Πλειοψηφίας; Αντί να εξεταστεί και το παραμικρό διαθέσιμο στοιχείο, αντί να εξετάσουμε ενδελεχώς τον κάθε διατεθειμένο μάρτυρα να ρίξει φως στην υπόθεση, η κοινοβουλευτική Πλειοψηφία επέλεξε προκλητικά να μην κληθούν σημαντικοί μάρτυρες, να μην αφήσει, ουσιαστικά, ούτε και αυτούς που κλήθηκαν να απαντήσουν σε ουσιαστικά ερωτήματα. Άρον-άρον, να τελειώνει η διαδικασία, να κλείσει η υπόθεση αναίμακτα για την παράταξή σας και για τους Υπουργούς σας.

Βέβαια, όλα αυτά, δυστυχώς, θα πω εγώ, ήταν εμφανή από την πρώτη κιόλας στιγμή, όταν ο ίδιος ο Πρωθυπουργός προσπάθησε να προδικάσει το τι θα γίνει στη συνέχεια. Βιάστηκε να κάνει διάγγελμα, για να μας πει ότι ήταν ανθρώπινο λάθος, όταν έσπευδαν οι Υπουργοί της Κυβέρνησης να μας δείχνουν σε ζωντανή τηλεοπτική μετάδοση την τοπική τηλεδιοίκηση στη Λάρισα. Το ακούσαμε και αυτό για την τοπική τηλεδιοίκηση. Ο αρμόδιος Υπουργός, ο κ. Καραμανλής, που παραιτήθηκε προσχηματικά, έσπευσε να είναι ξανά υποψήφιος στις εθνικές εκλογές λίγους μήνες μετά. Ο ίδιος αυτός Υπουργός, λοιπόν, ο οποίος λίγες μόλις ημέρες πριν από το τραγικό συμβάν μας έλεγε από αυτά εδώ τα υπουργικά έδρανα ότι είναι ντροπή να τίθεται ζήτημα ασφάλειας στα τρένα, ο ίδιος είπε μετά στην εξεταστική επιτροπή ότι το εξώδικο των μηχανοδηγών δεν έλεγε -έτσι λέει ο κύριος Υπουργός- ότι ο σιδηρόδρομος δεν είναι ασφαλής, έλεγε «προχωρήστε, γιατί έχουμε ζητήματα ασφάλειας». Πλήρης υποτίμηση και εξαπάτηση της νοημοσύνης των πολιτών, δηλαδή.

Για να μην πιάσουμε και το τελευταίο που ακούσαμε από τον Διευθυντή του Γραφείου Τύπου του Πρωθυπουργού. Δεν κλήθηκε, λέει, ο κ. Γενηδούνιας, ο Πρόεδρος των μηχανοδηγών, γιατί προφανώς η εξεταστική δεν καλεί μάρτυρες που κατέχουν θέσεις σε κόμμα. Είναι δυνατόν; Μπορείτε να το διανοηθείτε αυτό; Τόσο πολύ έχετε παρεκτραπεί σε αυτή την Κυβέρνηση και λέτε πράγματα δημόσια, τα οποία δεν στέκουν ούτε στο μυαλό ενός μικρού παιδιού;

Η εξεταστική, η οποία έχει ανακριτικές αρμοδιότητες, δηλαδή η δικαιοσύνη δεν μπορεί να καλέσει κάποιον, ο οποίος είναι κομματικά οργανωμένος; Από πότε ισχύει αυτό; Όσο και αν προσπαθήσετε να το μαζέψετε, αυτό δεν μαζεύεται! Και μετά, βεβαίως, σας πειράζει και εξεγείρεστε, όταν το Ευρωπαϊκό Κοινοβούλιο καταλήγει σε ψηφίσματα καταδίκης για το κράτος δικαίου στη χώρα μας. Φανταστείτε, να ήξεραν στο Ευρωπαϊκό Κοινοβούλιο και αυτά τα τελευταία, αυτές τις τελευταίες δηλώσεις σας, τα τελευταία αδιανόητα τα οποία είπατε στην εξεταστική επιτροπή.

Κυρίως, όμως, και το χειρότερο από όλα που έγινε όλο αυτό το διάστημα, το ανήκουστο για σιδηροδρομικό δυστύχημα, είναι ότι αλλοιώθηκε ο τόπος του δυστυχήματος, ο τόπος του εγκλήματος.

Αναγκάστηκαν οι συγγενείς των θυμάτων μέσα στο πένθος τους οι άνθρωποι να απευθυνθούν σε εμπειρογνώμονες, που στο πόρισμά τους τι λένε; Οι εμπειρογνώμονες το λένε, δεν το λέμε εμείς. Λένε ουσιαστικά ότι το έδαφος εκεί στον τόπο του δυστυχήματος, στον τόπο του εγκλήματος, ξυρίστηκε, εκεί που έγινε η σύγκρουση, ότι λείπουν βαγόνια και ακόμα ψάχνουμε να βρούμε ποιος έδωσε την εντολή για αυτό το μπάζωμα.

Κυρίες και κύριοι συνάδελφοι, εν έτει 2023 είχαμε δύο τρένα να κινούνται σε αντίθετη γραμμή και να συγκρούονται σε διπλή σιδηροδρομική γραμμή και να χάνουν τη ζωή τους πενήντα επτά άνθρωποι, κυρίως νέα παιδιά. Και αντί να σταματήσουν τα πάντα -τα πάντα-, να μην πειραχτεί τίποτα, προκειμένου να γίνει πλήρης έρευνα για να εξεταστεί τι ακριβώς συνέβη, να μάθει η ελληνική κοινωνία τι ακριβώς συνέβη στα Τέμπη, αφαιρούνται βαγόνια και μπαζώνεται το έδαφος.

Και ελάτε τώρα στη θέση ενός πολίτη αυτής της χώρας. Τι θα σκεφτεί ένας πολίτης όταν βλέπει όλα αυτά τα οποία συμβαίνουν και εκτυλίσσονται μπροστά στα μάτια του μετά το δυστύχημα; Ένα πράγμα μπορεί να συμβεί και μια λέξη μπορεί να περάσει από το μυαλό του: Η λέξη συγκάλυψη.

(Χειροκροτήματα από την πτέρυγα της Νέας Αριστεράς)

Ε, λοιπόν, όχι, κυρίες και κύριοι της Κυβέρνησης, μη διανοηθείτε να σκεφτείτε ότι θα πετύχετε κάτι τέτοιο, μη διανοηθείτε να σκεφτείτε ότι θα σας αφήσουμε το παραμικρό περιθώριο να το κάνετε. Δεν θα σας αφήσουμε.

(Χειροκροτήματα από την πτέρυγα της Νέας Αριστεράς)

Θα κάνουμε ό,τι περνάει από το χέρι μας γι’ αυτό και όπως φωνάζουν οι φοιτητές που βρέθηκαν στα Τέμπη, όπως φωνάζει σήμερα ο ελληνικός λαός, ο οποίος μαζικά διαδηλώνει σε όλη την Ελλάδα απ’ άκρου εις άκρον, δίνουμε όλες και όλοι μια υπόσχεση: Το έγκλημα στα Τέμπη δεν θα ξεχαστεί. Τελικά θα αποδοθεί η δικαιοσύνη.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Να διευκρινίσω, καθώς σας ενημέρωσα πριν, ότι σήμερα η συνεδρίαση θα φτάσει μέχρι τον ομιλητή με αριθμό 25, που είναι ο κ. Μάρκος Καφούρος.

Τον λόγο τώρα έχει η κ. Ραλλία Χρηστίδου, Βουλευτής του ΣΥΡΙΖΑ - Προοδευτική Συμμαχία.

Παρακαλώ, κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε.

Σαν σήμερα πριν από έναν χρόνο πάγωσε η καρδιά της Ελλάδας. Σαν σήμερα πριν από έναν χρόνο πενήντα επτά άνθρωποι, νέα παιδιά, έχασαν τη ζωή τους άδικα και μέχρι και σήμερα οι συγγενείς αυτών των παιδιών αναζητούν και αγωνίζονται για την αλήθεια, αναζητούν και αγωνίζονται για να δικαιωθούν.

Η εισαγγελέας του Αρείου Πάγου ξέρετε ζητά διερεύνηση των καταγγελιών για την αλλοίωση της περιοχής του δυστυχήματος, για τα αίτια της πυρκαγιάς, για τις τοξικές ουσίες και τις εύφλεκτες ουσίες που εντοπίστηκαν εκεί.

Την Πέμπτη που μας πέρασε το Συμβούλιο Εφετών Λάρισας αποδέχτηκε το αίτημα της Αξιωματικής Αντιπολίτευσης για να διαβιβάσει τη δικογραφία στην αρμόδια εξεταστική επιτροπή της Βουλής, που εσείς βιαστήκατε να την κλείσετε άρον-άρον. Η δικογραφία έφυγε από τη Λάρισα την Παρασκευή 23 Φεβρουαρίου. Την περιμένουμε. Την περιμένουμε ακόμα. Αυτά για όλους όσους επικαλούνται ότι δεν υφίσταται αντιπολίτευση. Μάλλον υφίσταται και τους ενοχλεί, αλλά δεν πειράζει, θα το συνηθίσουν.

Όσο για τη συνεχή σας προσπάθεια να ξεχαστεί το έγκλημα των Τεμπών, να ξεχαστούν οι ευθύνες σας, πότε εγκαλώντας την Αντιπολίτευση για μικροκομματικά οφέλη και ποτέ υποβαθμίζοντας το γεγονός, υποστηρίζοντας ότι το ζήτημα, αυτό το τραγικό ζήτημα, κρίθηκε πολιτικά με τη νίκη της Νέας Δημοκρατίας του 41%, να ξέρετε ένα πράγμα:

Το εθνικό σιωπητήριο που προσπαθείτε να επιβάλετε, εθνικό σιωπητήριο στην Αντιπολίτευση, εθνικό σιωπητήριο στον κοινοβουλευτισμό, εθνικό σιωπητήριο στην ελληνική κοινωνία, εθνικό σιωπητήριο στα μέσα μαζικής ενημέρωσης, αλλά κυρίως για την Αντιπολίτευση, που έχει το ιερό καθήκον να είναι η φωνή εκείνων που δεν έχουν, να είναι δηλαδή η φωνή εκείνων που θέλετε να τους επιβάλλετε εθνικό σιωπητήριο, δεν θα το καταφέρετε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και υποδείξεις και νουθεσίες από μία κυβερνητική πλειοψηφία που προσπαθεί να συγκαλύψει ένα έγκλημα και να μπαζώσει την αλήθεια, όπως μπάζωσε και τον τόπο του εγκλήματος, δεν δεχόμαστε.

Πάμε τώρα στο σημερινό σχέδιο νόμου που έχει έρθει σε ακατάλληλη πλέον ημέρα -στην πλέον ακατάλληλη ημέρα που θα μπορούσατε να βρείτε να το φέρετε- ένα νομοσχέδιο για την αξιοποίηση της δημόσιας περιουσίας στις παραθαλάσσιες περιοχές, που διαφαίνεται πως η Αντιπολίτευση έχει λάβει πολύ πιο σοβαρά από ό,τι η Κυβέρνηση. Και εξηγούμαι: Η Κυβέρνηση και ο αρμόδιος Υπουργός, ενώ από τη μία δηλώνει αναρμόδιος από ό,τι καταλάβαμε, από την άλλη κατηγορεί όλες τις μέρες την Αντιπολίτευση για εμμονική και στείρα στάση, η οποία μάλιστα δεν εισφέρει και στον γόνιμο διάλογο.

Απαντήστε, λοιπόν: Από τις χιλιάδες παρατηρήσεις που προέκυψαν κατά τη διαβούλευση από φορείς και περιβαλλοντικές οργανώσεις, οι οποίες με ουσιαστικό ενδιαφέρον και επιστημονική τεκμηρίωση σχολίασαν τις διατάξεις του νόμου, ποιες ακριβώς ενσωματώσατε στο νομοσχέδιο, εισακούγοντας έμπρακτα την αγωνία της κοινωνίας των πολιτών;

Ακόμα και έτσι, κατά τη διάρκεια της διαβούλευσης του σχεδίου νόμου το Διοικητικό Συμβούλιο της Κεντρικής Ένωσης Δήμων Ελλάδας ενέκρινε ομόφωνα τις αντιρρήσεις του για το παρόν νομοσχέδιο με σημαντική σύμπτωση των απόψεων των δημάρχων ανεξαρτήτως πολιτικής προέλευσης. Άλλωστε, γνωρίζετε πάρα πολύ καλά πως το Διοικητικό Συμβούλιο της ΚΕΔΕ είναι κατά πλειοψηφία πολιτικά προσκείμενο στη Νέα Δημοκρατία, με τον μέχρι πρότινος πρόεδρο να υπηρετεί σήμερα ως Υπουργός στην Κυβέρνηση.

Λάβατε υπ’ όψιν σας έστω και μία λέξη -έστω και μία λέξη!- από όσα διατύπωσε το Διοικητικό Συμβούλιο της ΚΕΔΕ για τη διατήρηση ευθυνών των δήμων, χωρίς τις ανάλογες αρμοδιότητες και έσοδα; Έστω και μία! Η ΚΕΔΕ σάς λέει ότι ο παραχωρησιούχος αποκτά δικαίωμα να μισθώνει τον χώρο και για θαλάσσια μέσα αναψυχής, με κίνδυνο να φυτρώνουν ανά τριακόσια μέτρα τέτοιες δραστηριότητες, χωρίς ανώτατο όριο παραχώρησης και χωρίς να ορίζεται φορέας που θα τα καθορίζει, που θα έπρεπε, φυσικά, να είναι ο δήμος.

Ακόμα, η Κτηματική Εταιρεία του Δημοσίου μπορεί να παραχωρήσει όποιες παραλίες θέλει χωρίς τη σύμφωνη γνώμη του δήμου, με αποτέλεσμα να γεμίσουν όλες οι παραλίες, όπως καταλαβαίνετε, με τέτοιες επιχειρήσεις σε βάρος του δημοσίου συμφέροντος.

Σε όλα αυτά η ΚΕΔΕ αντιδρά και εσείς κωφεύετε υποβαθμίζοντας συστηματικά τη λειτουργία και τα οικονομικά των Οργανισμών Τοπικής Αυτοδιοίκησης Α΄ Βαθμού.

Κυρίες και κύριοι της Κυβέρνησης, γιατί δεν εφαρμόζεται από τη χώρα μας το πρωτόκολλο για την ολοκληρωμένη διαχείριση της παράκτιας ζώνης, η Σύμβαση της Βαρκελώνης για την Προστασία της Μεσογείου; Το μόνο που είχε να πει ο κύριος Υπουργός ήταν «γιατί δεν το κάνατε εσείς όταν ήσασταν κυβέρνηση;». Ξέρετε, είσαστε Κυβέρνηση πέντε χρόνια. Εσείς είσαστε Κυβέρνηση, ο ΣΥΡΙΖΑ είναι Αξιωματική Αντιπολίτευση και έχει καθήκον να σας ασκεί κοινοβουλευτικό έλεγχο. Ο ΣΥΡΙΖΑ κρίθηκε, τώρα κρίνεστε εσείς.

Το πρωτόκολλο, λοιπόν, μεταξύ άλλων προβλέπει ότι τα συμβαλλόμενα μέρη καθορίζουν στις παράκτιες ζώνες από την υψηλότερη χειμερινή ισαλογραμμή ζώνης στην οποία δεν επιτρέπεται η δόμηση. Πώς γίνεται, λοιπόν, να έχουμε υποχρέωση τουλάχιστον τα εκατό μέτρα και εσείς να έρχεστε να καταργείτε ακόμα και τα περιορισμένα τριάντα μέτρα που υπήρχαν μέχρι σήμερα; Καμμία παραλία που ανήκει στην περιοχή «NATURA» δεν πρέπει να εκμισθώνεται, προκειμένου να διασφαλίζεται ο περιορισμός, όπως προκύπτει από τη νομοθεσία ως τόπος προστασίας και ως κοινόχρηστο αγαθό.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Η εκμίσθωση θα πρέπει να γίνεται μετά από μελέτη -κλείνω, κυρία Πρόεδρε- που αξιολογεί το οικοσύστημα, θα προτείνει μέτρα διαφύλαξης και θα ορίζει ζώνη παραλίας με ελάχιστο πλάτος ίσο των τριάντα μέτρων.

Πολλά ερωτήματα γεννιούνται για το λιμάνι της Αλεξανδρούπολης, αφού όπως προκύπτει, η διάταξη αυτή στρέφεται ενάντια στο Ενωσιακό Δίκαιο και επίσης αποσιωπάται το γεγονός ότι η θαλάσσια ζώνη επεκτείνεται εντός του χαρακτηρισμένου ως δικτύου «NATURA 2000» και της θαλάσσιας περιοχής Θράκης που αποτελεί τόπο κοινοτικής σημασίας. Κρατήστε το αυτό για τη Θράκη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κυρία Πρόεδρε, και ευχαριστώ για την ανοχή σας.

Πάμε τώρα και στα Δωδεκάνησα. Με τις ρυθμίσεις για τα Δωδεκάνησα μεταφέρεται κτηματική ιδιοκτησία από κοινόχρηστη σε ιδιωτική περιουσία μέσω του ΤΑΙΠΕΔ, η οποία θα πωλείται κατά το δοκούν. Είναι μία δεύτερη συνέπεια αυτού του άρθρου όσον αφορά στα αυθαίρετα που υπάρχουν εντός της ζώνης αυτής που θα αποχαρακτηριστεί. Ως γνωστόν σήμερα έχει καταπατηθεί πολλαπλώς η υφιστάμενη ζώνη της παραλίας με διάφορες τουριστικές κατασκευές.

Σας καλούμε δίχως εμμονές και δίχως αγκυλώσεις, δίχως στείρα μικροπολιτική στην οποία κατά κανόνα αρέσκεστε, να εντάξετε την τροπολογία μας για την αυτοτελή φορολόγηση με ειδικό συντελεστή 20% των τακτικών εφημεριών των ιατρών του ΕΣΥ, το αφορολόγητο των πρόσθετων εφημεριών και το αφορολόγητο των εφημεριών που πραγματοποιούνται λόγω μετακίνησης για κάλυψη υπηρεσιακών αναγκών, καθώς και τις ημερήσιες αποζημιώσεις για εκτός έδρας μετακινήσεις.

Όσο συνεχίζετε, κυρίες και κύριοι της Κυβέρνησης, να αντιμετωπίζετε τη δημόσια συζήτηση και την κοινοβουλευτική λειτουργία με την αλαζονεία του 41%, τόσο θα βρίσκετε στον δρόμο και έξω από την πόρτα σας την κοινωνία, τους αγρότες, τους φοιτητές, τους ελεύθερους επαγγελματίες, τους οδηγούς ταξί, τα θύματα των ενεργειών και των παραλείψεων σας. Και να είστε σίγουροι πως ο βήχας αυτός του 41% δεν θα κρατήσει για πολύ ακόμα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, ο Βουλευτής Ροδόπης κ. Οζγκιούρ Φερχάτ ζητεί άδεια ολιγοήμερης απουσίας του στο εξωτερικό από 1 έως 4 Μαρτίου 2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώς η Βουλή ενέκρινε τη ζητηθείσα άδεια.

Τον λόγο έχει η κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, σήμερα είναι μία πολύ ιδιαίτερη μέρα, για την οποία εμείς ζητήσαμε από τη Διάσκεψη των Προέδρων να μην έχουμε συνεδρίαση στο Κοινοβούλιο. Αυτό ήταν το σωστό. Και το σωστό δεν έγινε. Εμείς στη Διάσκεψη των Προέδρων ζητήσαμε, το κάθε κόμμα, η κάθε κοινοβουλευτική παράταξη, να έχει έναν εκπρόσωπο προκειμένου να αναφερθεί στη μαύρη επέτειο της τραγωδίας των Τεμπών. Η Πλειοψηφία, η Κυβέρνηση της Νέας Δημοκρατίας, αυτό δεν το δέχτηκε.

Σήμερα, λοιπόν, σε μία τέτοια μέρα συνεδριάζουμε προκειμένου να συζητήσουμε για τον αιγιαλό. Ο λαός, όμως, δεν συζητά γι’ αυτό. Είναι κατά εκατοντάδες χιλιάδες έξω στους δρόμους και διαδηλώνει ξανά, γιατί αποδεικνύει στην Κυβέρνηση ότι ο λαός δεν ξεχνά. Το αποτύπωμα του εγκλήματος των Τεμπών είναι βαθύ και είναι ανεξίτηλο. Είναι η μάχη του μυαλού και της ψυχής με το αδιανόητο. Είναι η τραγωδία στην πιο κυνική της μορφή. Είναι ένα προκαθορισμένο έγκλημα, αυτό που με βεβαιότητα εξαιτίας των εγκληματικών παραλείψεων μπορούσε να προκύψει και προέκυψε και δεν υπήρχε κανείς να το αποτρέψει. Αυτή είναι η περιγραφή του πράγματος που έχουμε μπροστά μας.

Είμαστε έναν χρόνο μετά και ένα έγκλημα ακόμη πάνω σε αυτό το έγκλημα έχει συντελεστεί, το έγκλημα της συγκάλυψης που επιχειρήθηκε και συνεχίζει να επιχειρείται με όλους τους τρόπους. Όταν έγινε πριν ακριβώς από έναν χρόνο πιστέψαμε ότι αυτή τη φορά τουλάχιστον το σύνολο του πολιτικού συστήματος θα αναλάβει την ευθύνη και το βάρος που του αναλογεί, το χρέος όπως συνηθίζουμε να λέμε και θα αποδώσει τις ευθύνες για το δυστύχημα των Τεμπών απέναντι στις πενήντα επτά αθώες ψυχές, τους συγγενείς, τους φίλους, αλλά και σε ολόκληρη την επικράτεια, σε όλο το επιβατικό κοινό, σε όλους τους πολίτες που έχουν το δικαίωμα της ασφάλειας.

Δυστυχώς, μας διέψευσε η Κυβέρνηση και μάλιστα με τον χειρότερο τρόπο. Η εξεταστική επιτροπή κατάντησε μία παρωδία, αφού τελικά επιλέχθηκε αυτό και όχι η προανακριτική επιτροπή. Ήταν ένας θεσμικός φερετζές, πίσω από τον οποίο κρυφτήκατε για να συγκαλύψετε τις υπαρκτές βαριές σας ευθύνες.

Κυρίες και κύριοι συνάδελφοι, τριακόσιες εξήντα πέντε ημέρες μετά και ενενήντα οκτώ ημέρες μετά την έναρξη της εξεταστικής, ούτε ένα ερώτημα από τα τεράστια «γιατί» δεν έχει απαντηθεί. Τόσα πολλά πράγματα μπροστά μας και ένα απέραντο «τίποτα» μετά από έναν ολόκληρο χρόνο. Δυστυχώς, ομερτά από την πλευρά της Κυβέρνησης, με πολλούς συνενόχους για το δεύτερο έγκλημα της συγκάλυψης. Κουβέντα για την ταμπακέρα. Κουβέντα για τα μεγάλα και σπουδαία, όπως για ποιον λόγο η αποπομπή της «HELLENIC TRAIN» από κάθε ευθύνη. Κουβέντα για τη μη υλοποίηση της Σύμβασης 717. Κουβέντα για το πώς συγκαλύφθηκε το ότι ο κύριος Πρωθυπουργός την παραμονή αυτής της τραγωδίας θα πήγαινε να εγκαινιάσει στη Θεσσαλονίκη μια τέτοια δομή τηλεδιοίκησης, λέει. Κουβέντα γι’ αυτά τα παρ’ ολίγον εγκαίνια. Κουβέντα για τα έγγραφα της Ευρωπαίας Εισαγγελέως. Κουβέντα για την ποινική δικογραφία. Κουβέντα για τους μάρτυρες. Κουβέντα για το μπάζωμα. Κουβέντα για όλα αυτά τα συγκλονιστικά στοιχεία.

Μπροστά μας, κυρίες και κύριοι συνάδελφοι, υπάρχει κάτι για το οποίο ο καθένας και η καθεμία από εδώ μέσα φέρουμε ευθύνη. Υπάρχει αυτή τη στιγμή μια νίκη για την οποία επαίρεται η κυβέρνηση της Νέας Δημοκρατίας. Είναι η νίκη με την οποία έκλεισε την εξεταστική επιτροπή άρον-άρον. Κατάφερε, λέει, να το «συμμαζέψει το θέμα», όπως λέει στους διαδρόμους της Βουλής.

Ποιος όμως, αλήθεια, μπορεί να επαίρεται για μία νίκη ντροπής, για μία νίκη απαξίας; Κανείς, την ώρα που οι θεσμοί παρακμάζουν, το κράτος δικαίου μπαίνει στον πάγο και οι νεκροί παραμένουν αδικαίωτοι.

Εμείς σήμερα αυτό που είδαμε με τα δικά μας μάτια είναι ξανά οι φωτογραφίες των παιδιών καρφιτσωμένες στα συρματοπλέγματα του τόπου της τραγωδίας. Είδα ακόμη εκείνους τους ίδιους γονείς που είχα συναντήσει πρώτη φορά στο νοσοκομείο να καρφιτσώνουν λουλούδια πάνω στα παιδιά τους και τις φωτογραφίες αυτές που αν και άψυχες ήταν γεμάτες φιλιά. Δεν τους χορταίνουν να τους βλέπουν, να τους αγκαλιάζουν και να τους φιλούν, ακόμη και στα πανό. Αυτή είναι η αλήθεια.

Η φωνή της μάνας στο νοσοκομείο που περιέγραφε το τατουάζ στο μπράτσο του παιδιού θα μείνει στα αυτιά μου μέχρι να πεθάνω, όπως επίσης όλες οι φωνές των ανθρώπων εκείνων που ενώθηκαν σε έναν τόπο τραγωδίας, όπου βρεθήκαμε από την πρώτη στιγμή και κανένας, μα κανένας δεν θα ήθελε να είναι εκεί. Όπως κανένας μας, κυρίες και κύριοι συνάδελφοι και κύριοι Υπουργοί, δεν θα ήθελε να είναι η μάνα ή ο πατέρας ενός από αυτά τα παιδιά ή συγγενείς ενός από τους ανθρώπους που έφυγαν.

Έχουμε, λοιπόν, χρέος να κοιτάμε κατάματα αυτή την τραγωδία, τα πρόσωπα για να μην τα ξεχάσουμε ποτέ, τα νιάτα μας και τους μεγαλύτερους ανθρώπους που έφυγαν με αυτόν τον τρόπο.

Έχουμε χρέος να μην ξεχάσουμε μαζί με τον λαό μας που χύθηκε ξανά για μία ακόμα φορά στους δρόμους.

Όλα άλλαξαν και αυτό είναι πολύ σημαντικό να το καταλάβουμε και να το καταλάβει και η Κυβέρνηση.

Άλλαξαν, κυρίες και κύριοι συνάδελφοι, γιατί αλλάξαμε πρώτα εμείς, αλλάξαμε μέσα μας και αλλάξαμε βαθιά ως άνθρωποι και αλλάξαμε και ως Βουλευτές και αλλάξαμε και ως πολιτικό σύστημα. Είδαμε ότι δεν είναι όλα τυχαία, δεν είναι φάκελοι που στοιβάζονται στο γραφείο ενός Υπουργείου ούτε φάκελοι που υπάρχουν στα αχρείαστα συρτάρια ενός Υπουργού.

Και ξέρετε πώς φαίνεται ότι αλλάξαμε; Στέλναμε και στα παιδιά μας το SMS «Στείλε όταν φτάσεις». Αυτή η φράση τώρα δεν στέλνεται πια από γονείς. Συζητώ με φίλους και μου λένε ότι «δεν τη στέλνω ξανά ποτέ», όχι επειδή θεωρούν ότι η φράση αυτή σημαίνει κάτι άλλο ή ότι, εν πάση περιπτώσει, συνδέεται με την τραγωδία, αλλά έγινε ιερή η φράση γιατί συνδέθηκε με σύνθημα αγώνα. Το «Στείλε όταν φτάσεις» έγινε ένα μήνυμα στα χείλη του ελληνικού λαού και έτσι το μήνυμα αυτό θα μείνει, κυρίες και κύριοι συνάδελφοι, για να θυμίζει πάντοτε ότι υπήρξε μια τραγωδία που στην πραγματικότητα ήταν ένα φρικτό έγκλημα και στην πραγματικότητα ένα δεύτερο έγκλημα συγκάλυψης επιχειρήθηκε αυτή την τραγωδία να την αφήσει για άλλη μια φορά στα αζήτητα.

Έχουμε χρέος να θυμόμαστε όλους εκείνους που έφυγαν αλλά και όλους εκείνους που θρηνούν και θα θρηνούν δυστυχώς για πάντα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο η Πρόεδρος της Πλεύσης Ελευθερίας κ. Ζωή Κωνσταντοπούλου για μία παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κυρία Πρόεδρε.

Σήμερα είναι μέρα πένθους και μέρα μνήμης για πενήντα επτά συνανθρώπους μας, κυρίως νέα παιδιά, που δολοφονήθηκαν πριν από έναν ακριβώς χρόνο. Πενήντα επτά ανθρώπους θύματα ασύγγνωστης ποινικής ευθύνης πολιτικών προσώπων, υπηρεσιακών παραγόντων, ανθρώπων ενεχομένων και εμπλεκομένων, που θα έπρεπε σήμερα να λογοδοτούν.

Η πρωινή βιαστική αναφορά στη μνήμη τους δεν είναι αυτό που τους πρέπει. Ζητήσαμε να γίνει συγκεκριμένη αναφορά από όλα τα κόμματα της Βουλής, γιατί υπάρχει υποχρέωσή μας -όλων- όχι μόνο να θυμόμαστε, όχι μόνο να τιμούμε τη μνήμη των αδικοχαμένων ανθρώπων, αλλά και να ανταποκρινόμαστε στο καθήκον και στην ευθύνη μας να αποδώσουμε αλήθεια να φωτίσουμε την υπόθεση, να μην επιτρέψουμε τη συσκότιση, να μην αφήσουμε την παρασιώπηση, να μη διευκολύνουμε τη συγκάλυψη, να μη γίνουμε, δηλαδή, συνένοχοι στα εγκλήματα υπόθαλψης, συσκότισης και, τελικά, παρεμπόδισης της απονομής της δικαιοσύνης.

Παναγιώτης Μπουρνάζης, 15 ετών.

Αναστασία Παπαγγελή, 19 ετών.

Μαρία-Θωμαή (Μάτθη) Ψαροπούλου, 19 ετών.

Χρυσή Πλακιά, 20 ετών.

Θωμαή Πλακιά, 20 ετών.

Αναστασία - Μαρία Πλακιά, 20 ετών.

Φραντσέσκα Μπέζα, 20 ετών.

Κλαούντια Λάτα, 21 ετών.

Ελένη Τσίντζα, 21 ετών.

Αναστάσιος Κουτσόπουλος, 21 ετών.

Ιορδάνης Αδαμάκης, 23 ετών.

Κυπριανός Παπαϊωάννου, 23 ετών.

Ιφιγένεια Μήτσκα, 23 ετών.

Ντένις Ρούτσι, 22 ετών.

Αγάπη Τσακλίδου, 23 ετών.

Αφροδίτη Τσιωμά, 23 ετών.

Γεώργιος Παπάζογλου, 23 ετών.

Νικήτας Καραθεοδώρου, 24 ετών.

Άγγελος Τηλκερίδης, 24 ετών.

Καλλιόπη Πορφυρίδου, 24 ετών.

Αναστασία Αδαμίδη, 25 ετών.

Δήμητρα-Ευαγγελία Καπετάνιου, 25 ετών.

Ελισάβετ Χατζηβασιλείου, 27 ετών.

Δημήτρης Ασλανίδης, 27 ετών.

Ιωάννης Καρασάββας, 28 ετών.

Σωτήρης Καραγεωργίου, 28 ετών.

Ελπίδα Χούπα, 29 ετών.

Δημήτριος Οίκου, 29 ετών.

Παναγιώτης Χατζηχαραλάμπους, 29 ετών.

Νικόλαος Ναλμπάντης, 29 ετών.

Δημήτριος Μασσαλής, 30 ετών.

Σοφία - Ειρήνη Ταχμαζίδου, 32 ετών.

Βάιος Βλάχος, 34 ετών.

Μία Μοχάμαντ Έντρις, 34 ετών.

Αθηνά Κατσάρα, 35 ετών.

Κουλέα Λόνελ, 35 ετών.

Έλενα Δουρμίκα, 35 ετών.

Σπυρίδων Βούλγαρης, 35 ετών.

Βάια Μπλέκα, 43 ετών.

Ανδρέας Παυλίδης, 49 ετών.

Ιωάννης Βουτσινάς, 49 ετών.

Μαρία Μουρτζάκη, 52 ετών.

Βασίλειος - Κυριάκος Κώττας, 52 ετών.

Ευάγγελος Μπουρνάζης, 54 ετών.

Ιωάννης Τζοβάρας, 55 ετών.

Χρυσή Κουκαριώτου, 56 ετών.

Βασιλική Χλωρού, 56 ετών.

Μαρία Εγούτ, 56 ετών.

Μαρία Μιάρη, 56 ετών.

Γεώργιος Φωτόπουλος, 57 ετών.

Γεώργιος Κουτσούμπας, 59 ετών.

Μπόζο Παβλίνι, 62 ετών.

Ευαγγελία Ντος Σάντος Σίλβα, 63 ετών.

Ιωάννης Καριώτης, 63 ετών.

Γεώργιος Κυριακίδης, 67 ετών.

Και σε αυτά τα πενήντα έξι ονόματα δεν υπάρχει το όνομα του κοριτσιού που ακόμη δεν έχει βρεθεί ίχνος του και μια οικογένεια το κλαίει και το αναζητεί, χωρίς να έχει, αντίθετα με τις δεσμεύσεις, κυρίες και κύριοι, δοθεί απάντηση και χωρίς να έχει χυθεί άπλετο φως στην υπόθεση.

Εμείς πιστεύουμε ότι στην υπόθεση των Τεμπών δεν κρίνεται το έγκλημα, κρίνεται το πολιτικό σύστημα και η δικαιοσύνη. Κι επειδή η πρώιμη επετειακή αναφορά ήταν κομμένη και ραμμένη στα μέτρα της Κυβέρνησης, μια επετειακή αναφορά που έλεγε ότι ως εθνική αντιπροσωπεία πενθούμε, όπως πενθεί όλη η Ελλάδα, και θρηνούμε την απώλεια πενήντα επτά συνανθρώπων μας που έφυγαν, λέει, τόσο αδόκητα και τόσο άδικα, εγώ θα πω ότι είναι μια υποκριτική αναφορά.

Τα παιδιά αυτά και οι μεγαλύτεροι που έχασαν τη ζωή τους δεν έφυγαν αδόκητα. Κάποιοι γνώριζαν ότι υπάρχουν παραλείψεις, ότι υπάρχουν κίνδυνοι και επέλεξαν να μην εκπληρώσουν το καθήκον τους.

«Γνωρίζαμε για τις ελλείψεις», είπε ο κ. Καραμανλής στην εξεταστική επιτροπή, όταν επιτέλους εκλήθη. «Γνωρίζαμε για τις ελλείψεις, τις είχα συζητήσει με τον Πρωθυπουργό τις ελλείψεις. Γνωρίζαμε τα προβλήματα, αλλά τραγικά δυστυχήματα συμβαίνουν πάντα». Δηλαδή γνωρίζαμε τις ελλείψεις, γνωρίζαμε τους κινδύνους, γνωρίζαμε το ενδεχόμενο να χαθούν ανθρώπινες ζωές και το αποδεχόμασταν, γιατί τραγικά δυστυχήματα θα συμβαίνουν πάντα.

Αυτές οι φράσεις του κ. Καραμανλή είναι ο ορισμός του ενδεχόμενου δόλου, που επεκτείνεται και στο πρόσωπό του και στο πρόσωπο του Πρωθυπουργού με τον οποίο είχε συζητήσει. Γνώριζαν. Και αυτό το οποίο καλείται η Εθνική Αντιπροσωπεία, η Βουλή, να κάνει δεν είναι αυτό το οποίο είπε ο Αντιπρόεδρος της Βουλής το πρωί εκπροσωπώντας τον Πρόεδρο της Βουλής και την Κυβέρνηση, δηλαδή να αφήσουμε τη δικαιοσύνη -είπε- να κάνει τη δουλειά της. Όχι, αυτό το οποίο οφείλει η Βουλή να κάνει, είναι να διευκολύνει το έργο της δικαιοσύνης και να ασκήσει τα δικαστικά καθήκοντα, τις δικαστικές αρμοδιότητες που έχει η Βουλή.

Γιατί η Βουλή κατά το Σύνταγμα ασκεί δικαστική αρμοδιότητα στους Υπουργούς και στους Πρωθυπουργούς, τα κυβερνητικά πρόσωπα. Και υπάρχει εδώ μία κυβερνητική πλειοψηφία που άσκησε αυτά τα καθήκοντα κατά παράβαση του όρκου που έχει δώσει, συγκαλύπτοντας και προστατεύοντας εκείνους που είναι υπόλογοι και ψηφίζοντας -158 ψήφισαν- να μην ελεγχθούν οι ποινικές ευθύνες του κ. Καραμανλή, του κ. Σπίρτζη, του κ. Χατζηδάκη, του κ. Χρυσοχοΐδη. Φυσικά υπάρχουν και άλλοι πολλοί των οποίων οι ποινικές ευθύνες πρέπει να ελεγχθούν.

Υπάρχει, λοιπόν, ένα ζήτημα μείζον, που είναι ζήτημα καθήκοντος των Βουλευτών και παράβασης του καθήκοντος αυτού. Όσο εξακολουθεί να μαίνεται αυτή η πρωτοφανής -γιατί αφορά θανάτους, σας έχουμε ξαναδεί να καλύπτετε και να κουκουλώνετε, όμως εδώ μιλάμε για ανθρώπινες ζωές- επιχείρηση συγκάλυψης και προστασίας και οργιωδών παρεμβάσεων στη δικαιοσύνη, την οποία λέτε ότι θέλετε να αφήσετε να κάνει τη δουλειά της, τόσο οι απλοί πολίτες πείθονται ότι το πολιτικό σύστημα πάσχει, βρίσκεται σε πολύ σοβαρή κρίση και βεβαίως πρέπει και το πολιτικό σύστημα να λογοδοτήσει.

Δεν είμαστε, κυρίες και κύριοι, θεατές στην υπόθεση αυτή. Είμαστε κομμάτι της ιστορίας. Και γράφεται η ιστορία αυτή τη στιγμή. Γράφεται το ποια είναι η θέση του καθενός και της καθεμιάς στο αν θα διερευνηθούν οι ποινικές ευθύνες ανθρώπων που βρίσκονται ανάμεσά μας εδώ στα έδρανα της Βουλής και στα κυβερνητικά έδρανα. Γράφεται η ιστορία. Και πένθος για μας και οδύνη για μας δεν είναι η σιωπή. Πένθος για μας και οδύνη για μας είναι η ανάληψη της ευθύνης και η κραυγή -η κραυγή!- για δικαιοσύνη.

Κυρίες και κύριοι, η ηγεσία της δικαιοσύνης διορίζεται ακόμα και στις μέρες μας από την πολιτική εξουσία, από την εκτελεστική εξουσία. Την πρώτη παραγγελία αναβάθμισης της ανακριτικής διερεύνησης την έκανε ο διορισμένος από την Κυβέρνηση Μητσοτάκη, από το Υπουργικό Συμβούλιο, Εισαγγελέας του Αρείου Πάγου Ισίδωρος Ντογιάκος. Και ο ίδιος παρενέβη αυτοπροσώπως, αντί να απόσχει, με αίτημα δημόσιο και δημοσιοποιημένο του κ. Μητσοτάκη στις 6 Μαρτίου, την ώρα που ο γιος του εισαγγελέα του Αρείου Πάγου ήταν επίσημος συνεργάτης του ελεγχόμενου κ. Καραμανλή, του υπόλογου, ενεχόμενου, υπεύθυνου και υπαίτιου Υπουργού Μεταφορών, που κλαίγοντας παραιτήθηκε και από όλη τη μετέπειτα στάση του απέδειξε ότι δεν έκλαιγε για τα θύματα, αλλά έκλαιγε αναλογιζόμενος τις ευθύνες που ο ίδιος έχει.

Η δικαιοσύνη αυτή τη στιγμή δέχεται παρεμβάσεις. Η πρώτη μου επαφή ως συνηγόρου οικογενειών θυμάτων με τον εφέτη ειδικό ανακριτή, με το που ανέλαβε καθήκοντα, ήταν σε ένα γραφείο που είχε μόλις παραλάβει, χωρίς να έχει μέχρι την προηγουμένη ούτε τηλέφωνο. Και ξέρετε τι του είπα; Του είπα: «Ευτυχώς που δεν έχετε τηλέφωνο. Είναι μία υπόθεση, στην οποία, αργά ή γρήγορα, θα βρεθείτε σε ένα δίλημμα. Το πώς θα λύσετε αυτό το δίλημμα είναι αυτό που θα σας χαρακτηρίζει».

Ο εφέτης ειδικός ανακριτής εκείνη τη μέρα, όταν τον ρώτησα για το μπάζωμα του χώρου, μου είπε ότι έγινε με εντολή της Κυβέρνησης, για να μπορέσει να αποκατασταθεί η γραμμή του σιδηρόδρομου. Όταν πήγα, στη συνέχεια, στον χώρο και συνειδητοποίησα ότι δεν θα μπορούσε ποτέ αυτό το μπάζωμα να έχει γίνει για να αποκατασταθεί η γραμμή, διότι είναι εντελώς άλλος ο χώρος όπου έχει διαπραχθεί το μπάζωμα και άλλος ο χώρος και σε άλλο ύψος εντελώς η γραμμή του τρένου, επανήλθα και τον ρώτησα: «Έχετε πάει στον χώρο; Έχετε πάει στον χώρο; Ποιος σας είπε αυτή τη δικαιολογία;».

Κυρίες και κύριοι, η δική μου φωνή στην υπόθεση του εγκλήματος των Τεμπών δεν πρόκειται να σταματήσει, δεν πρόκειται να σιωπήσει, ούτε φυσικά οι ακραίες μεθοδεύσεις που έγιναν από πρόσωπα εμπλεκόμενα, τον κ. Πλεύρη που πρωτοστάτησε για τον αποκλεισμό μου από την εξεταστική επιτροπή και στη συνέχεια δήλωσε ο ίδιος αποχή, την κ. Ράπτη, η οποία επίσης πρωτοστάτησε για τον αποκλεισμό μου από την εξεταστική επιτροπή και, επίσης, στη συνέχεια αναγκάστηκε υπό το βάρος της κατακραυγής για την προσωπική της εμπλοκή ως μέλους της Κυβέρνησης τον κρίσιμο χρόνο -αναγκάστηκε- να δηλώσει αποχή. Όποιες και αν είναι αυτές οι μεθοδεύσεις, η δική μου φωνή αποκλείεται να σιωπήσει.

Όποια και αν είναι η κραυγαλέα προσπάθεια να σιγήσει η διερεύνηση, υπάρχουν μανάδες που μιλήσαν με τα παιδιά τους δευτερόλεπτα, λεπτά, ώρες πριν το δυστύχημα και τα περίμεναν. Υπάρχουν σύζυγοι που εκείνο το βράδυ κοίμισαν μόνοι τους τα παιδιά τους ή τα άφησαν σε άλλους συγγενείς. Υπάρχουν αδέλφια και παιδιά που σαν τρελά έτρεχαν να καταλάβουν τι έχει γίνει. Αυτοί οι άνθρωποι δεν μπαίνουν στις μεθοδεύσεις που εσείς εξοικονομείτε. Αυτοί οι άνθρωποι δεν ανέχονται το ότι και σήμερα, ενώ θα έπρεπε να γίνονται εργασίες της εξεταστικής επιτροπής, με μεθοδεύσεις και επιβολή και βία εκ μέρους αυτού του ανεκδιήγητου προσώπου, του κ. Μαρκόπουλου, που η Νέα Δημοκρατία έχει βάλει να προεδρεύει σε αυτή την επιτροπή για να περιχαρακώνει τη διερεύνηση, για να επιβάλει σιωπητήριο σε όποιον ρωτά και ενοχλεί, για να κακοποιεί Βουλευτές και τη Βουλευτή μας, την κ. Καραγεωργοπούλου, κατ’ εξοχήν επειδή επιμένει στη διερεύνηση...

Οι άνθρωποι που έχασαν τους δικούς τους ανθρώπους, στην πλειοψηφία νέα παιδιά, δεν πρόκειται να μπουν στις μεθοδεύσεις σας, δεν πρόκειται να τις ανεχθούν.

Και είναι πραγματικά θλιβερό το γεγονός ότι διαπιστώνεται, δυστυχώς, πως όλα όσα ειπώθηκαν αμέσως μετά το δυστύχημα, όλα όσα διατυπώθηκαν αμέσως μετά το έγκλημα, όλες οι συγγνώμες, οι κορώνες, οι παραστάσεις έγιναν για τη διαχείριση της κοινωνίας και όχι για τη δικαίωση της κοινωνικής απαίτησης απόδοσης δικαιοσύνης.

(Χειροκροτήματα από την πτέρυγα της Πλεύσης Ελευθερίας)

Κυρίες και κύριοι, την Παρασκευή -το λέω και από το Βήμα της Βουλής, το έχω πει δημόσια, αλλά υπάρχει μια δυσκολία να ακουστεί- αποκαλύφθηκε, -κύριε Υφυπουργέ, βλέπω ότι σας άφησαν μόνο σας- ότι και αυτές τις στιγμές γίνονται κυβερνητικές παρεμβάσεις στη δικαιοσύνη, όχι αυτές που καταλαβαίνουμε όλοι.

Διότι όλοι καταλαβαίνουμε ότι είναι προβληματικό να εκδίδονται ανακοινώσεις της Εισαγγελίας του Αρείου Πάγου και της Προέδρου του Αρείου Πάγου που προαναγγέλλουν το τέλος της ανάκρισης, ενώ η ανάκριση είναι σε πλήρη εξέλιξη. Όλοι καταλαβαίνουμε ότι είναι εξόχως προβληματικό και ένοχο ο Υπουργός Δικαιοσύνης να φέρνει ρύθμιση και να λέει «τη φέρνω για την υπόθεση των Τεμπών, για να μην παραπεμφθούν οι κατηγορούμενοι με βούλευμα», δηλαδή με σύμπραξη τεσσάρων λειτουργών, ενός εισαγγελέα και τριών δικαστών, αλλά να γίνει κρίση από έναν άνθρωπο, από έναν εισαγγελέα.

Θα πρέπει να ρωτήσουμε τον εισαγγελέα που ερεύνησε το κακούργημα στο Μάτι, τον κ. Ζαγοραίο, ποιες παρεμβάσεις δεχόταν από την τότε Εισαγγελέα του Αρείου Πάγου, την κ. Δημητρίου, την κ. Παπασπύρου και άντεξε -προς τιμήν του- ποιους τοίχους βρήκε μπροστά του, όταν θέλησε ο ανακριτής να χαρακτηρίσει τρεις φορές το έγκλημα «κακούργημα» και βρίσκονταν πάντα εισαγγελείς να πουν ότι είναι πλημμέλημα και πώς φτάσαμε ένας εισαγγελέας άσχετος, ο κ. Μεϊδάνης, να κάνει έφεση στο βούλευμα του Συμβουλίου Πλημμελειοδικών, που έλεγε ότι το έγκλημα στο Μάτι είναι κακούργημα και να έρθει ο Εισαγγελέας Εφετών χωρίς τη δικογραφία, άσχετος με την υπόθεση, να πει ότι λάθος έκρινε το Συμβούλιο Πλημμελειοδικών, υπερέβη την εξουσία του.

Θα πρέπει να αντιλαμβανόμαστε όλοι ότι όσο και αν επιχειρείτε να κοροϊδέψετε τους πολίτες, κοροϊδεύετε τελικά μόνο τον εαυτό σας. Η παρέμβαση που αποκαλύφθηκε την περασμένη Παρασκευή είναι πάρα πολύ σοβαρή.

Κύριε Υφυπουργέ, δεν συμμετέχετε στο Υπουργικό Συμβούλιο ως αποφασίζων, αλλά παρακαλώ να μεταφέρετε αυτό που θα πω. Στην ακρόαση λειτουργών του Ελεγκτικού Συνεδρίου για το ποιος θα τοποθετηθεί αντιπρόεδρος του Ελεγκτικού Συνεδρίου στην κενή θέση αντιπροέδρου του Ελεγκτικού Συνεδρίου, ρώτησα μία εκ των υποψηφίων, η οποία είναι αρκετά χαμηλά στην κατάταξη, αλλά τη ρώτησαν και αρκετοί Βουλευτές της Νέας Δημοκρατίας διάφορα πράγματα -κάτι που δεν είχαν κάνει με άλλους υποψηφίους- την κ. Γναρδέλλη εάν έγιναν από πλευράς της Κυβέρνησης διαβήματα σε σχέση με τον έλεγχο από το Ελεγκτικό Συνέδριο της Σύμβασης 717.

Και μου απάντησε η κ. Γναρδέλλη -κυρία Ράπτη, βλέπω ότι ετοιμάζεστε να απαντήσετε, οπότε να απαντήσετε και σε αυτό, παρακαλώ, αυτή τη φορά ως Κοινοβουλευτικός Εκπρόσωπος της Νέας Δημοκρατίας…

**ΖΩΗ ΡΑΠΤΗ:** Θα απαντήσω σε ό,τι θέλω, προφανώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …μου απάντησε, λοιπόν -ή θα απαντήσει η Κυβέρνηση, ελπίζω, κάποια στιγμή- ότι εκπρόσωποι του Υπουργείου Ανάπτυξης πήγαν στο Ελεγκτικό Συνέδριο και ζητούσαν να μάθουν αν καλύπτονται από τον έλεγχο της Σύμβασης 717 που έκανε το ελεγκτικό συνέδριο.

Εγώ, από το Βήμα της Ολομέλειας της Βουλής, ζητώ να μάθω σε ποιο πλαίσιο έγινε αυτό το κυβερνητικό διάβημα στη δικαιοσύνη και μάλιστα σε λειτουργό της δικαιοσύνης και του ανώτατου δικαστηρίου, που είναι το Ελεγκτικό Συνέδριο, που φαίνεται ότι εμπλέκεται στον έλεγχο της σύμβασης και ταυτόχρονα μπαίνει στους προς επιλογή δικαστικούς λειτουργούς για μια υψηλόβαθμη θέση.

Ζητώ να μάθω πώς έγινε κάτι τέτοιο -πριν από δέκα μέρες, περίπου, μας είπε την Παρασκευή- σε ποιο πλαίσιο, ποιος το διέταξε και ποιο είναι το αποτέλεσμα. Ζητώ να κατατεθούν στη Βουλή, στο πλαίσιο της υποβοήθησης του έργου της δικαιοσύνης, τα στοιχεία και τα έγγραφα βάσει των οποίων έγινε αυτή η παρέμβαση στη δικαιοσύνη.

Κυρίες και κύριοι, δικαιοσύνη ζητά ολόκληρη η ελληνική κοινωνία. Κύριοι της Νέας Δημοκρατίας κάνατε λάθος -και κάνετε λάθος- να νομίζετε ότι η τεράστια αποχή των εκλογών του 2023 ήταν για εσάς λευκή επιταγή. Η τεράστια αποχή του 50% ήταν απόρριψη και αποστασιοποίηση. Η τεράστια αποχή δεν είναι νομιμοποίηση να προχωρήσετε. Και, βέβαια, οι εκατοντάδες χιλιάδες άνθρωποι...

Βλέπω υπάρχει ένας Βουλευτής της Νέας Δημοκρατίας που, ακόμη και αυτή την ώρα, θεωρεί πολύ πρέπον να κάνει αυτό που κάνει. Κύριε, μιλάμε για τα θύματα των Τεμπών. Ίσως έχετε άλλες δουλειές. Μπορείτε να τις κάνετε κάπου αλλού.

**ΔΙΟΝΥΣΙΟΣ ΑΚΤΥΠΗΣ:** Συνεχίστε, κυρία Πρόεδρε. Σας ακούω τόση ώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θέλω να ακούτε εμένα τόση ώρα. Να ακούσετε τα θύματα, να ακούσετε τις οικογένειες και να ακούσετε καλά αυτό: Η υπόθεση των Τεμπών δεν είναι ούτε «SIEMENS» ούτε Λίστα Λαγκάρντ ούτε «NOVARTIS» ούτε υπόθεση διαφθοράς από αυτές που έχετε συνηθίσει τα κυβερνητικά κόμματα να τις κουκουλώνετε, να τις διαχειρίζεστε και να ανταλλάσσετε εξυπηρετήσεις. Είναι υπόθεση που αφορά ανθρώπινες ζωές. Δεν θάβεται. Δεν κουκουλώνεται. Δεν υπάρχει περίπτωση αυτοί οι γονείς να ησυχάσουν εάν δεν αποδοθεί δικαιοσύνη και δεν υπάρχει περίπτωση και εγώ να σιωπήσω εάν δεν κάνω τα πάντα για να αποδοθεί δικαιοσύνη.

Η δικαιοσύνη -ξέρετε- δεν είναι διαχείριση, δεν είναι εξουσία, είναι αξία, είναι απαίτηση της κοινωνίας και σήμερα περισσότερο από ποτέ, που πάρα πολλοί άνθρωποι διαδηλώνουν, περισσότερο απ’ όλα, εναντίον αυτής της κατεστημένης διαφθοράς που έχει φτάσει να σκοτώνει ανθρώπους, περισσότερο απ’ όλα σήμερα, να ξέρετε, ότι η δικαιοσύνη είναι απαίτηση, αλλά είναι και το κριτήριο εκείνο που θα καθορίσει το πώς θα γραφτεί η σύγχρονη ιστορία.

Εμείς από πλευράς μας -και εγώ προσωπικά- θα παλέψουμε ώστε η σύγχρονη ιστορία να δικαιώσει όχι μόνο τα θύματα αλλά και όλους εκείνους και όλες εκείνες που υπήρξαν θύματα, όλους εκείνους και όλες εκείνες που θυσιάστηκαν και να δικαιώσει τις μανάδες αυτές, τους πατεράδες, τους συγγενείς, που αυτή τη στιγμή δεν δίνουν έναν αγώνα μόνο για τη μνήμη των παιδιών τους. Δίνουν έναν αγώνα για όλους μας, γιατί, θύματα -δυνητικά- ήταν ο κάθε πολίτης.

Τα Τέμπη είναι προσωπική υπόθεση. Είναι προσωπική υπόθεση για μένα, είναι προσωπική υπόθεση όλων των Ελλήνων. Και να ξέρετε ότι το να αποδοθεί δικαιοσύνη και να μην ευοδωθούν οι μεθοδεύσεις σας το παίρνουμε πολύ προσωπικά.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Ράπτη, έχετε τον λόγο για την παρέμβασή σας.

**ΖΩΗ ΡΑΠΤΗ:** Κυρίες και κύριοι συνάδελφοι, συμπληρώνεται ένας χρόνος από την ημέρα που ξημέρωσε με έναν τραγικό εφιάλτη για την Ελλάδα, το δυστύχημα των Τεμπών, όπου έχασαν τη ζωή τους δεκάδες συνάνθρωποί μας, μεταξύ των οποίων πολλοί νέοι αλλά και φοιτητές. Μέσα σε αυτόν τον χρόνο ο πόνος στις οικογένειες που έχασαν τα παιδιά τους, τα αδέλφια τους, τους φίλους τους, τους συγγενείς τους είναι προφανές ότι δεν έσβησε και, επειδή είμαι μάνα, ξέρω ότι δεν πρόκειται να σβήσει ποτέ.

Βρέθηκα εκείνες τις τραγικές ώρες ως Υφυπουργός Υγείας, μαζί με τα κλιμάκια των ψυχολόγων μας, δίπλα στους συμπολίτες μας που πονούσαν, που έχασαν τους δικούς τους ανθρώπους και μπορώ να σας διαβεβαιώσω ότι αυτές οι μνήμες θα μείνουν για πάντα χαραγμένες στο μυαλό μου.

Η πολιτεία έσπευσε να βρεθεί άμεσα και στάθηκε δίπλα στους συνανθρώπους μας που έχασαν τους δικούς τους. Γιατί είναι αλήθεια ότι από την πρώτη στιγμή ο Πρωθυπουργός μετέβη στον τόπο του δυστυχήματος αλλά και στο νοσοκομείο όπου νοσηλεύονταν οι τραυματισμένοι και ήταν μαζεμένοι οι συγγενείς των ανθρώπων που χάθηκαν και ανέλαβε την πολιτική ευθύνη εξ ονόματος τόσο της Κυβέρνησης της Νέας Δημοκρατίας όσο και των προηγούμενων κυβερνήσεων, στις οποίες οφείλονται διαχρονικά τα προβλήματα των σιδηροδρόμων. Μάλιστα, ο αρμόδιος Υπουργός, αναλαμβάνοντας πάραυτα την πολιτική ευθύνη που του αναλογούσε, παραιτήθηκε. Εσείς δεν διστάσατε ακόμα και να ειρωνευτείτε το κλάμα του.

Είναι λυπηρό αυτό πραγματικά.

Αμέσως μετά το δυστύχημα παρείχαμε ιατρική περίθαλψη και διαρκή ψυχολογική υποστήριξη στους τραυματίες και στους συγγενείς των επιβαινόντων στην αμαξοστοιχία που χάθηκε. Στη συνέχεια εδώ στη Βουλή σε πάρα πολύ λίγο χρόνο νομοθετήσαμε τα άμεσα μέτρα στήριξης όλων των οικογενειών των θυμάτων της τραγωδίας, την ειδική σύνταξη υπέρ των οικογενειών όταν ένα μέλος τους απεβίωσε καθώς και σε αυτούς που επήλθε μόνιμη αναπηρία άνω του 50% -ήδη έχουν αρχίσει να εκδίδονται τέτοιες συντάξεις, η διαδικασία έχει ξεκινήσει- αλλά και τη διαγραφή των εκκρεμών ατομικών οφειλών προς τις φορολογικές αρχές και το δικαίωμα διορισμού στο δημόσιο των μελών των οικογενειών των θανόντων αλλά και όσων νοσηλεύτηκαν σε μονάδα εντατικής θεραπείας ή υπέστησαν αναπηρία άνω του 50%. Και στο σημερινό νομοσχέδιο που συζητάμε υπάρχει διάταξη ακριβώς για διαγραφή οφειλών από δάνεια που χορηγήθηκαν από το Ταμείο Παρακαταθηκών και Δανείων στους αποβιώσαντες στο δυστύχημα των Τεμπών αλλά και στους στενούς συγγενείς τους.

Μπορούν άραγε αυτά τα μέτρα να φέρουν πίσω τους ανθρώπους που χάθηκαν; Είναι προφανές πως όχι. Όμως, η ρύθμιση αυτή, όπως και οι προαναφερθείσες, εντάσσονται ακριβώς στο πλέγμα των αντίστοιχων ρυθμίσεων με τις οποίες η πολιτεία αποδίδει τον ελάχιστο φόρο τιμής σε όσους έχασαν τη ζωή τους ακριβώς ανταποκρινόμενη έμπρακτα στο καθήκον της κοινωνικής ευαισθησίας απέναντι στους στενούς συγγενείς τους.

Κυρίες και κύριοι συνάδελφοι, όσον αφορά την απόδοση ευθυνών, γιατί πολλά συκοφαντικά ακούστηκαν μέσα σε αυτή την Αίθουσα στον βωμό ακριβώς της πολιτικής εκμετάλλευσης μιας ανθρώπινης τραγωδίας, η Νέα Δημοκρατία από την πρώτη στιγμή αντιμετώπισε με τη δέουσα σοβαρότητα -πράγμα το οποίο ελλείπει απ’ ό,τι ακούω από τις τοποθετήσεις των συναδέλφων μου μέσα στη Βουλή- και με απόλυτο σεβασμό στη μνήμη των θυμάτων και τον πόνο των συγγενών και επεσήμανε ακριβώς την ανάγκη να χυθεί άπλετο φως στα αίτια της τραγωδίας αλλά και να μη γίνει καμμία συσκότιση.

Μάλιστα, ζητήσαμε να αποδοθούν οι ποινικές ευθύνες και να διερευνηθούν και οι δομικές εκείνες συνθήκες που οδήγησαν τα προηγούμενα χρόνια τους σιδηροδρόμους στην Ελλάδα σε αυτή την κατάσταση, για να μην επιτρέψουμε όλοι συλλογικά να συμβεί αυτό ποτέ ξανά. Ακριβώς γι’ αυτόν τον λόγο ανετέθη η υπόθεση σε ειδικό εφέτη ανακριτή, προκειμένου να προχωρήσει με γοργούς ρυθμούς η δικαστική διερεύνηση και να ασκηθούν οι ποινικές διώξεις.

Και δεν διστάσαμε να πούμε από την πρώτη στιγμή «ναι» στην εξεταστική επιτροπή για το τραγικό δυστύχημα των Τεμπών, τονίζοντας ότι ακριβώς η διερεύνηση έπρεπε να ξεκινήσει από το 1997 μέχρι σήμερα με στόχο όχι φυσικά να υποκαταστήσουμε τη δικαιοσύνη, αφού εμείς είμαστε νομοθετικό σώμα, αλλά να εξετάσουμε διαχρονικά τις παθογένειες στο σύστημα των σιδηροδρόμων, να διαλευκάνουμε τις πτυχές της υπόθεσης και να διερευνήσουμε τις ευθύνες.

Και, ναι, η εξεταστική επιτροπή συνεδρίασε τρεις ολόκληρους μήνες κατά τη διάρκεια των εργασιών της οποίας έγιναν είκοσι εννέα συνεδριάσεις, διάρκειας εκατόν ογδόντα ωρών με καταγεγραμμένες οκτώ χιλιάδες σελίδες πρακτικών και εξέταση τριάντα επτά μαρτύρων. Εξετάστηκαν όλοι οι κρίσιμοι μάρτυρες, η πλειοψηφία των οποίων προτάθηκε από την Αντιπολίτευση, αλλά εξετάστηκαν και πολιτικά πρόσωπα χωρίς καμμία εξαίρεση. Επίσης, εξετάστηκαν στελέχη που είχαν θέσεις ευθύνης σε εμπλεκόμενες υπηρεσίες στο σιδηροδρομικό έργο και συγγενείς των θυμάτων και επιζήσαντες. Αναμένουμε, λοιπόν, εδώ στη Βουλή -θα έρθει τις προσεχείς ημέρες- κατάθεση του πορίσματος και θα γίνει ευκρινής και, βεβαίως, ενδελεχής συζήτηση επ’ αυτού. Και, βεβαίως, εκεί θα καταδειχθεί και η αντικειμενική έρευνα που έγινε για τη διαλεύκανση όλων των πτυχών της υπόθεσης.

Πρέπει, όμως, να είναι σαφές ότι η εξεταστική επιτροπή της Βουλής δεν υποκαθιστά τη δικαιοσύνη που διερευνά τις ποινικές ευθύνες. Αυτό προστάζει το Σύνταγμα και αυτή είναι η απαραβίαστη γραμμή ενός ευρωπαϊκού κράτους που σέβεται την αρχή της διάκρισης των εξουσιών.

Παράλληλα, όλο αυτό το διάστημα, η δικαιοσύνη, που λειτουργεί αυτοτελώς, προχωρά τάχιστα στην άσκηση διώξεων. Με τις αλλαγές που εμείς φέραμε στον Ποινικό Κώδικα και στον Κώδικα Ποινικής Δικονομίας, που καταψήφισαν τα κόμματα της Αντιπολίτευσης, η υπόθεση θα δικαστεί άμεσα και χωρίς καμμία περιττή χρονοτριβή, γιατί εμείς δεν θα επιτρέψουμε η υπόθεση των Τεμπών να εξελιχθεί δικαστικά με τον αργόσυρτο τρόπο που εξελίχθηκε η τραγωδία στο Μάτι.

Έχουν ήδη προφυλακιστεί οι βασικοί υπαίτιοι της τραγωδίας και έχουν ήδη ασκηθεί διώξεις σε βάρος πολλών προσώπων, ο κύκλος των οποίων συνεχώς διευρύνεται. Και είναι δεδομένο ότι αν η δικαιοσύνη που ερευνά την υπόθεση διαπιστώσει πράξη ή παράλειψη πολιτικού προσώπου θα διαβιβάσει πάραυτα τη δικογραφία σε εμάς εδώ στη Βουλή με συγκεκριμένο αίτημα για άρση της ασυλίας.

Η Νέα Δημοκρατία, λοιπόν, θεσμικά με τις πρωτοβουλίες της στοχεύει ακριβώς στην πλήρη διαλεύκανση και στην ταχύτατη εκδίκαση του δυστυχήματος των Τεμπών, όταν δυστυχώς η αντιπολίτευση αναζητά στον πόνο των ανθρώπων πολιτική εκμετάλλευση και μόνο. Εμείς στεκόμαστε με σεβασμό απέναντι σε αυτόν τον πόνο και έχουμε ως αποστολή μας να μετουσιώσουμε τον πόνο σε πράξεις αλλάζοντας το κράτος, χωρίς συμβιβασμούς, ανατρέποντας τις μεγάλες παθογένειες του χθες για να μην επιτρέψουμε να συμβεί αυτό ποτέ ξανά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κωνσταντοπούλου, θα παρακαλούσα μόνο να είναι σύντομη η παρέμβαση, αν είναι δυνατόν τρία λεπτά, με δεδομένο ότι είναι δύσκολη μέρα. Το θέμα είναι πάρα πολύ ευαίσθητο, το αντιλαμβάνομαι, ωστόσο, είναι σε εξέλιξη η διαδικασία του νομοσχεδίου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, ευχαριστώ.

Κυρία Ράπτη, η τακτική που ακολουθείτε και εσείς και ο κ. Μαρκόπουλος και η πλειοψηφία των Βουλευτών της Νέας Δημοκρατίας που έχει καθορίσει την πορεία της εξεταστικής επιτροπής, είναι μια τακτική χυδαία. Το να λέτε ότι εκείνοι που θέλουν να διερευνήσουν εκμεταλλεύονται τον πόνο των συγγενών είναι χυδαίο. Το να αντιπαρέρχεστε το γεγονός ότι ανεβήκατε σε αυτό το Βήμα και εσείς και ο κ. Μαρκόπουλος που είναι πρόεδρος της εξεταστικής πριν ξεκινήσει η εξεταστική και είπατε: «Δεν υπάρχουν ποινικές ευθύνες πολιτικών προσώπων και δεν υπάρχει ποινική ευθύνη του κ. Καραμανλή» είναι εκείνο το οποίο φωτίζει και απολύτως αποκαλύπτει την απόλυτη σύγκρουση συμφερόντων την οποία έχετε, λόγω της οποίας δεν θα έπρεπε να αποφασίζετε εσείς, δηλαδή οι της Νέας Δημοκρατίας, για το αν θα ελεγχθεί ένας πρώην Υπουργός της Νέας Δημοκρατίας.

Μην εκμεταλλεύεστε το Μάτι, γιατί για το Μάτι δεν καταθέσατε ούτε πρόταση εξεταστικής επιτροπής, ούτε πρόταση προανακριτικής επιτροπής. Δεν θελήσατε να διερευνηθεί. Γιατί, τον κατηγορούμενο για το Μάτι Αρχηγό της ΕΜΑΚ, που έκανε πέντε ώρες να πάει εκεί, τον έκανε Αρχηγό της Πυροσβεστικής ο κ. Μητσοτάκης, τον κατηγορούμενο και ελεγχόμενο Αρχηγό της Αστυνομίας τον έκανε Γενικό Γραμματέα του Υπουργείου Προστασίας του Πολίτη ο κ. Μητσοτάκης, τον χειριστή του συντονιστικού ελικοπτέρου, που εγκατέλειψε τον κόσμο, όταν έμπαινε η φωτιά στον Νέο Βουτζά, τον έκανε τρίτο τη τάξει στην Πυροσβεστική ο κ. Μητσοτάκης και ουδέποτε θελήσατε, ούτε εσείς, να υπάρξει διερεύνηση πραγματική για το Μάτι.

Τι λέτε ακριβώς; Λέτε ότι φροντίζετε για γρήγορη δίκη μέσω της ευθείας παρέμβασης σε ανοικτή ανάκριση που έκανε η Κυβέρνησή σας, για να πάει στα χέρια ενός και μόνο εισαγγελέα η δικογραφία όταν περατωθεί η ανάκριση και οι διορισμένοι από εσάς Πρόεδρος και Εισαγγελέας του Αρείου Πάγου ήδη προαναγγέλλουν ότι τελειώνει η ανάκριση και μας λέτε ότι δεν παρεμβαίνετε στη δικαιοσύνη;

Τι κάνατε, κυρία Ράπτη, για να διασωθούν τα στοιχεία στον τόπο του εγκλήματος, που πήγατε από την πρώτη στιγμή; Τι διατάξατε σε σχέση με τον τόπο του εγκλήματος; Τι διατάξατε για τα βαγόνια, που τα φύλασσε η υπόλογη εταιρεία επί μήνες; Τι έκανε η Κυβέρνησή σας για να διατηρηθεί το υλικό των καμερών, που σβήστηκαν, λέει, γιατί πέρασε ο καιρός και κανείς δεν ζήτησε τις κάμερες; Τι κάνατε για να υπάρξει δικαιοσύνη; Το παραμικρό! Αντίθετα, κάνατε ό,τι περνούσε από το χέρι σας για να μη βγει η αλήθεια, για να ελέγξετε τη διερεύνηση. Και αυτό κάνετε.

Και τώρα μας λέτε ότι θα έρθει πόρισμα στη Βουλή; Μήπως το έχετε βγάλει κιόλας το πόρισμα; Γιατί εμείς αντιλέγουμε στην ολοκλήρωση των εργασιών της εξεταστικής, όσο είναι ανοιχτά τα θέματα της διερεύνησης και αυτό πρόκειται να πούμε. Αντιλέγουμε στο να κλείσετε άρον-άρον τη διαδικασία και δεν μπορείτε να το προκαταλαμβάνετε με τον ίδιο τρόπο που θέλετε να κλείσετε την ανάκριση. Αντιλέγουμε στο ότι μπορεί αυτή τη στιγμή να βγει το πόρισμα που θέλετε, ότι δηλαδή δεν υπάρχουν ποινικές ευθύνες των δικών σας κυβερνητικών προσώπων.

Και βεβαίως, μου θυμίσατε τον κ. Βενιζέλο που έλεγε «πηγαίνετε στη δικαιοσύνη». Και όταν πήγα στη δικαιοσύνη για τα εξοπλιστικά και για τα υποβρύχια και η δικαιοσύνη και η Εισαγγελία Διαφθοράς διαβίβασαν τη δικογραφία στη Βουλή, για να ελεγχθεί ο κ. Βενιζέλος και ο κ. Παπακωνσταντίνου, η δικογραφία εκείνη, το 2014, έκανε τρεις μήνες να φτάσει στη Βουλή. Μάρτιο έφυγε από την Εισαγγελία Διαφθοράς, Ιούνιο έφτασε στη Βουλή.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, θα παρακαλούσα να ολοκληρώσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κυρία Πρόεδρε. Είναι σοβαρό το θέμα.

**ΠΡΟΕΔΡΕΥΟΥΣΑ (Όλγα Γεροβασίλη):** Το αντιλαμβάνομαι, αλλά είναι άλλη η διαδικασία σήμερα. Το θέμα είναι και σοβαρό και δύσκολο και ευαίσθητο. Το αντιλαμβάνομαι, αλλά…

**ΜΙΧΑΗΛ ΚΑΤΡΙΝΗΣ:** Πόση ώρα θα μιλάει, κυρία Πρόεδρε; Σαράντα λεπτά; Πενήντα; Δύο ώρες;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, δώστε μου, παρακαλώ, τον χρόνο να ολοκληρώσω. Βλέπω αντιλέγει και το ΠΑΣΟΚ που δεν ήθελε Εξεταστική Επιτροπή.

**ΜΙΧΑΗΛ ΚΑΤΡΙΝΗΣ:** Πόση ώρα θα μιλήσετε; Πείτε μας να το ξέρουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μιλάω πέντε λεπτά. Για σας πόσο αξίζει να μιλήσω για τα Τέμπη, κύριε Κατρίνη; Πόση αξία χρόνου δίνετε για να μιλήσω για αυτό το θέμα της συγκάλυψης για τα Τέμπη;

**ΠΡΟΕΔΡΕΥΟΥΣΑ (Όλγα Γεροβασίλη):** Δεν δίνει τον χρόνο ο κ. Κατρίνης. Συνεχίστε.

**ΜΙΧΑΗΛ ΚΑΤΡΙΝΗΣ:** Είστε ανεπίδεκτη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επειδή με ρωτάει. Για να καταλάβει και όλος ο κόσμος ακριβώς τι γίνεται, γιατί κάποιοι αποχώρησαν από την επιτροπή, για να διευκολύνουν ακριβώς αυτό που ανήγγειλε η κ. Ράπτη, ότι δηλαδή θα κουκουλωθεί η υπόθεση και απλώς κάποιοι θα φωνάζουν και θα λένε «αποχωρήσαμε». Εμείς γι’ αυτό δεν αποχωρήσαμε και δεν αποχωρούμε, γιατί τις μάχες έχουμε μάθει να τις δίνουμε.

Ο εισαγγελέας, κυρία Ράπτη, έχει διαβιβάσει εδώ στη Βουλή ποινική δικογραφία. Και ψηφίσατε να μη γίνει διερεύνηση. Και ο ανακριτής φέρεται ότι έχει διαβιβάσει δικογραφία και αργεί αυτή η δικογραφία να φτάσει, όπως εκείνη η δικογραφία για τον κ. Βενιζέλο, που, όταν ήρθε, κλείσατε τότε με την άλλη κυβέρνησή σας, του κ. Σαμαρά, τη Βουλή για να συμπληρωθεί η παραγραφή.

Κυρία Πρόεδρε, η αλήθεια έχει ένα κακό, που είναι και πάρα πολύ καλό. Η αλήθεια πάντα στο τέλος βγαίνει. Εμείς έχουμε και την υπομονή και την επιμονή να περιμένουμε να βγει όλη η αλήθεια. Να είστε σίγουροι γι’ αυτό.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κατρίνη, έχετε τον λόγο.

**ΖΩΗ ΡΑΠΤΗ:** Κυρία Πρόεδρε, θα ήθελα τον λόγο για λίγο.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα συνεχιστεί, κυρία Ράπτη, αυτό. Δεν θα συνεχιστεί το πινγκ-πονγκ αυτό.

Κύριε Κατρίνη, έχετε τον λόγο.

**ΖΩΗ ΡΑΠΤΗ:** Μόνο αυτό να πω. Εδώ ακούγονται ψεύδη, ότι έχει διαβιβαστεί…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν είναι η διαδικασία να λύσουμε τα ζητήματα σήμερα. Σήμερα η μέρα είχε μια αναφορά στο θέμα, βεβαίως, και τοποθέτηση στο θέμα. Ωστόσο, δεν είναι ειδική συνεδρίαση για το θέμα αυτό.

Λοιπόν, λήγει εδώ το θέμα.

Κύριε Κατρίνη, έχετε τον λόγο.

**ΖΩΗ ΡΑΠΤΗ:** Κυρία Πρόεδρε, εδώ ακούγεται ότι έχει διαβιβαστεί κάθε δικογραφία και αυτό αφορά και εσάς και εμάς.

**ΠΡΟΕΔΡΕΥΟΥΣΑ (Όλγα Γεροβασίλη):** Όσα ακούγονται εδώ δεν απαντώνται πάντα όλα. Δεν γίνεται.

**ΖΩΗ ΡΑΠΤΗ:** Δεν έχει διαβιβαστεί δικογραφία. Αυτό το οποίο εγώ τόνισα είναι ότι η ποινική δικογραφία αυτή τη στιγμή εξετάζεται από τον εφέτη ανακριτή. Καθώς εξετάζεται από τον εφέτη ανακριτή αυτή τη στιγμή η ποινική δικογραφία, βάσει της οποίας θα αποδοθούν οι ποινικές ευθύνες, τόνισα ότι όποτε και εάν και εφόσον αποκαλυφθούν ευθύνες ποινικές εναντίον πολιτικών προσώπων από τον εφέτη ανακριτή, που είναι μόνος αρμόδιος και συγκεντρώνει όλες τις πραγματογνωμοσύνες, όλες τις καταθέσεις και όλα τα στοιχεία του συγκεκριμένου τραγικού δυστυχήματος, τότε αυτός έχει και την υποχρέωση να στείλει τη δικογραφία στη Βουλή και τότε, βεβαίως, η Βουλή θα κληθεί να αποφασίσει επί αιτημάτων άρσης ασυλίας.

Μέχρι τότε «κρείττον του λαλείν το σιγάν».

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Νομίζω, κυρία Πρόεδρε, ότι δικαιώνεται το αίτημα του ΠΑΣΟΚ, που ζήτησε τη σημερινή μέρα να γίνει μια ειδική συνεδρίαση για το τραγικό δυστύχημα στα Τέμπη και νομίζω ότι δικαιώνεται από το γεγονός ότι η μεγάλη πλειοψηφία των ομιλητών μέχρι σήμερα ασχολείται με την εθνική τραγωδία.

Είναι μία μέρα μνήμης και θλίψης, μνήμης των πενήντα επτά συμπολιτών μας που έχασαν άδικα τη ζωή τους και θλίψης για τις οικογένειες των θυμάτων, που καθημερινά συνεχίζουν να ανεβαίνουν τον Γολγοθά. Μνήμης και θλίψης, όμως, και για το σύνολο των Ελλήνων πολιτών οι οποίοι σε όλη τη χώρα σήμερα διαμαρτυρήθηκαν και οι οποίοι ζητούν, απαιτούν το αυτονόητο: Να αποδοθεί δικαιοσύνη και να χυθεί άπλετο φως. Αυτό, δηλαδή, που δεν έκανε η επιτροπή που συστήθηκε στη Βουλή, αυτό που ελπίζουμε κάποια στιγμή να κάνει η βραδυπορούσα ελληνική δικαιοσύνη. Να αποδοθεί δικαιοσύνη, να τιμωρηθούν οι ένοχοι.

Δήλωσε ο Πρωθυπουργός σήμερα ότι η θλίψη δεν μπορεί να βαφτεί με κομματικό χρώμα. Μπορεί η θλίψη να μην μπορεί να βαφτεί με κομματικό χρώμα, όμως με κομματικό χρώμα σίγουρα μπορεί να βαφτεί η συγκάλυψη η οποία χαρακτήρισε τις εργασίες αυτής της επιτροπής. Αυτό θεώρησε η πλειοψηφία της Νέας Δημοκρατίας ότι ήταν η εντολή που έδωσε ο ελληνικός λαός που σήμερα βρέθηκε έξω να διαμαρτυρηθεί; Η συγκάλυψη;

Όχι, κύριοι της Κυβέρνησης, δεν ήταν αυτή η εντολή του ελληνικού λαού! Αυτή ήταν σίγουρα η εντολή του Μαξίμου, την οποία εκτέλεσε η πλειοψηφία της επιτροπής, να κλείσετε άρον-άρον την υπόθεση για κάποια πολιτικά πρόσωπα. Και γιατί το κάνατε; Το κάνατε γιατί μπορείτε να το κάνετε, γιατί αυτό είναι το μοντέλο της αλαζονικής και συγκεντρωτικής διακυβέρνησης που σας χαρακτηρίζει, ένα μοντέλο που βλέπουμε να εφαρμόζεται όχι μόνο σε αυτή την περίπτωση, αλλά ακόμα και στο νομοθετικό έργο. Και βεβαίως το βλέπουμε και με το παρόν νομοσχέδιο. Εξάλλου είναι χαρακτηριστική και η αντιμετώπιση του Υπουργού απέναντι σε όλους όσοι είχαν ενστάσεις για το νομοσχέδιο: αλαζονεία, απαξίωση.

Σαν να μην έφτανε, λοιπόν αυτό, το σοβιετικό μοντέλο άσκησης εξουσίας επεκτείνεται πλέον και στην αξιοποίηση των παραλιών, με την υφαρπαγή της συγκεκριμένης αρμοδιότητας από τους δήμους. Με ποιο επιχείρημα; Ότι η Κτηματική Εταιρεία θα κάνει ηλεκτρονικούς διαγωνισμούς; Δεν μπορούσαν άραγε οι δήμοι να κάνουν διαγωνισμούς μέσα σε μια ηλεκτρονική πλατφόρμα της ΚΕΔΕ; Μπορούσαν, αλλά εδώ υπάρχει στρατηγική. Και το επόμενο κόλπο γκρόσο της Κυβέρνησης -που ήδη βρίσκεται στα σκαριά- είναι να πάρει το νερό από τους δήμους με την κατάργηση των ΔΕΥΑ αλλά και των υπηρεσιών ύδρευσης.

Ο εισηγητής μας μίλησε αναλυτικά για τον αντιπεριβαλλοντικό, αντιαυτοδιοικητικό και ανεφάρμοστο χαρακτήρα του νομοσχεδίου και είναι σαφές ότι το ΠΑΣΟΚ καταψηφίζει το παρόν νομοσχέδιο και η θέση του, όπως κάθε φορά, είναι τεκμηριωμένη με στοιχεία και επιχειρήματα. Και είναι ακόμα πιο σαφές ότι αυτό ενοχλεί την Κυβέρνηση του κ. Μητσοτάκη, μια Κυβέρνηση που πλέον δεν μπορεί να κρύψει τη δυσανεξία της απέναντι στο ΠΑΣΟΚ, το ΠΑΣΟΚ που δεν ξεχνά αλλά ούτε κλείνει τα μάτια σε μεθοδεύσεις συγκάλυψης ευθυνών, όσον αφορά το δυστύχημα των Τεμπών.

Και αυτές οι μεθοδεύσεις, με σφραγίδα αλλά και υπογραφή της Κυβέρνησης Μητσοτάκη, πήραν ακόμα χειρότερη μορφή. Μετατράπηκαν σε μεθοδεύσεις και πρακτικές προστασίας όλων όσοι έχουν δεδομένες ευθύνες αλλά και εξαφάνισης και παραποίησης ακόμα στοιχείων, όπως το μπάζωμα στην περιοχή του ατυχήματος.

Το είπα σε αυτή την Αίθουσα, το επαναλαμβάνω και σήμερα: Στην Ελλάδα δυστυχώς έχει κλονιστεί το κράτος δικαίου και παραβιάζονται οι αρχές του κράτους δικαίου και δυστυχώς αυτές οι πρακτικές μετατρέπουν την Ελλάδα σε θέμα συζήτησης -και όχι μόνο- στην Ευρώπη, οδηγούν σε ντροπιαστικές για τη χώρα καταστάσεις, όπως το ψήφισμα καταδίκης του Ευρωπαϊκού Κοινοβουλίου, με διακομματική μάλιστα σύνθεση, αφού σε αυτούς συμμετείχαν και μέλη της ευρωπαϊκής πολιτικής σας οικογένειας.

Κυρίες και κύριοι της Κυβέρνησης, μέσα από αυτό το ψήφισμα ένα μήνυμα για εσάς αλλά και τον Πρωθυπουργό είναι ότι δεν μπορεί να διεκδικείς, στα λόγια βέβαια πάντα, ευρωπαϊκό αξίωμα και ρόλο, όταν έχεις στην πλάτη σου απροκάλυπτες παραβιάσεις κράτους δικαίου και υποθέσεις όπως και αυτή του τραγικού δυστυχήματος των Τεμπών, αλλά και αυτή του σκανδάλου των υποκλοπών, αλλά και πολλές άλλες.

Και ένα άλλο μήνυμα, που δυστυχώς πηγαίνει πλέον σε όλο τον κόσμο, είναι ότι η Ελλάδα μοιάζει όλο και λιγότερο με μια σύγχρονη ευρωπαϊκή χώρα, μια χώρα που χρειάζεται συγκροτημένη, όμως, προγραμματική και αξιόπιστη Αντιπολίτευση απέναντι σε μια Κυβέρνηση που λειτουργεί αλαζονικά και παραβιάζει ακόμα και συνταγματικές προβλέψεις.

Και αναρωτιέμαι: Με ποια εχέγγυα καλεί η Κυβέρνηση το ΠΑΣΟΚ να στηρίξει το νομοσχέδιο για τα μη κρατικά πανεπιστήμια, όπως το διαμορφώσατε; Απλά αναζητάτε συνενόχους στην παραβίαση του Συντάγματος. Πιστεύετε, άραγε, ότι το ΠΑΣΟΚ προσφέρεται για να ψηφίζει και να νομιμοποιεί τετελεσμένα που απεργάζεται η Κυβέρνηση;

Αυτό νομίζω ότι κατέστη σαφές και πρέπει να το καταλάβετε πως πρέπει να το ξεχάσετε και να εγκαταλείψετε και κάθε σκέψη παραποίησης και διαστρέβλωσης, αλλά και συκοφάντησης των θέσεων του ΠΑΣΟΚ για τα μη κρατικά, μη κερδοσκοπικά πανεπιστήμια, μία θέση αρχής, που όμως προτάσσει τη στήριξη του δημόσιου πανεπιστημίου υπέρ της ρύθμισης και όχι της απαγόρευσης, αλλά όχι και υπέρ της συναίνεσης σε επιχειρηματικά πλάνα που βλέπουν την εκπαίδευση μόνο ως πεδίο κέρδους, αλλά εμείς λέμε με βάση τις βέλτιστες πρακτικές σκανδιναβικού μοντέλου που έχει εντάξει τους μη κρατικούς φορείς στη λειτουργία αλλά και φιλοσοφία μιας ανώτατης εκπαίδευσης, χωρίς όμως κερδοσκοπικό βραχίονα μικρής στόχευσης, αλλά με έμφαση στην έρευνα, την καινοτομία και όχι μία αμιγώς εμπορικού χαρακτήρα προσέγγιση, όπως είναι η δική σας.

Και είστε σίγουροι ότι μπορεί να παρακαμφθεί το άρθρο 16 του Συντάγματος; Γιατί θα πρέπει να τεθεί και σε ορθή συνταγματική βάση το ζήτημα, γιατί εμείς, ναι, σεβόμαστε τις απόψεις των συνταγματολόγων, όμως όλων των συνταγματολόγων και όλες τις απόψεις.

Πάει πολύ όμως η Νέα Δημοκρατία να κάνει σημαία τη δημόσια τοποθέτηση του κ. Αλιβιζάτου, γιατί μάλλον έχετε ξεχάσει ότι ο κ. Αλιβιζάτος τον Αύγουστο του 2022, όταν ξέσπασε το σκάνδαλο των υποκλοπών, είχε πει επί λέξει ότι «σε όλες τις προηγμένες κοινοβουλευτικές δημοκρατίες είθισται πράγματι οι κυβερνήσεις να παραιτούνται -το ξαναλέω, να παραιτούνται- όταν αποκαλύπτονται μείζονα σκάνδαλα και όταν σε αυτά εντοπίζονται και πρωθυπουργικές ευθύνες», αλλά τότε αυτά που έλεγε ο κ. Αλιβιζάτος, που τώρα τα χρησιμοποιείτε, δεν σας άρεσαν.

Το ΠΑΣΟΚ θα συνεχίσει να ασκεί αντιπολίτευση ουσιαστική και τεκμηριωμένη. Θα συνεχίσει να αναζητά την αλήθεια σε ζητήματα όπως οι ευθύνες και η απόδοση δικαιοσύνης για το τραγικό δυστύχημα των Τεμπών. Να σπάσει επιτέλους το πέπλο συγκάλυψης όλων όσοι έχουν ευθύνη γι’ αυτή την εθνική τραγωδία και βεβαίως το ίδιο θα πρέπει να γίνει και για το σκάνδαλο των υποκλοπών και τη χρήση παράνομων λογισμικών.

Πείτε μου, άραγε όλα αυτά τα νοσηρά φαινόμενα, αυτές οι καταστάσεις, σε ποια άλλη ευρωπαϊκή δημοκρατική χώρα συμβαίνουν; Μήπως πιστεύετε ότι οι εκλογές και το 41% που πήρατε σβήνουν απευθείας όλα τα ανομήματα; Ή μήπως με εξεταστικές που έχουν ως στόχο τη συγκάλυψη ευθυνών και την προστασία συγκεκριμένων πολιτικών προσώπων, με αναμφισβήτητες ευθύνες, νομίζετε ότι μπορείτε να κλείσετε αυτές τις υποθέσεις; Αυτή είναι η νοοτροπία της Κυβέρνησης; Αυτή είναι η λογική σας;

Κυρίες και κύριοι συνάδελφοι, η Κυβέρνηση διολισθαίνει πλέον σε επικίνδυνα μονοπάτια. Κάνει επίδειξη αλαζονείας διαρκώς, εντός και εκτός Κοινοβουλίου. Υπονομεύει διαρκώς την εμπιστοσύνη των πολιτών και στο κράτος δικαίου, υπονομεύει όμως και το ίδιο το κράτος δικαίου. Και σε αυτή τη νοσηρή κατάσταση επιτέλους πρέπει να μπει ένα τέλος.

Και η αρχή του τέλους γι’ αυτή τη θεσμική παρακμή που βιώνει η χώρα μας θα είναι η κάλπη των ευρωεκλογών. Θα είναι ένα ηχηρό μήνυμα για αλλαγή των συσχετισμών. Θα είναι μία καθαρή εντολή για αντιστροφή της πορείας φθοράς και παρακμής, που έχει τη σφραγίδα και την υπογραφή της Κυβέρνησης της Νέας Δημοκρατίας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Παράσχος Παπαδάκης.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κυρία Πρόεδρε.

Τα πενήντα επτά αθώα θύματα των Τεμπών πλήρωσαν τις παθογένειες της ελληνικής δημόσιας διοίκησης, από τη Μεταπολίτευση και μετά. Τα γνωρίζει πολύ καλά ο λαός, τα γνωρίζουμε όλοι, στην Ελλάδα που ζούμε. Κομπίνες, φαγοπότια, μίζες, καθυστερήσεις, ο ένας το μπαλάκι στον άλλον, ποτέ κανένας δεν έχει ευθύνη, «δεν φταίω εγώ, φταίει ο πίσω», «δεν φταίω εγώ, φταίει ο μπροστά και ψάξε να βρεις την ευθύνη», μέχρι που φτάσαμε σε καθυστερήσεις, παραλείψεις εγκληματικές, διότι φαγώθηκαν τα χρήματα από την Ευρωπαϊκή Ένωση και από το 2016 που έπρεπε να τελειώσει η 717 φτάσαμε στο 2023 και στο μοιραίο έγκλημα. Άρα έχουν ποινικές ευθύνες με ενδεχόμενο δόλο και πολιτικά πρόσωπα και φυσικά υπηρεσιακοί προϊστάμενοι.

Φέρνετε στο συγκεκριμένο νομοσχέδιο το άρθρο 38, για να διαγράψετε τις οφειλές από το Ταμείο Παρακαταθηκών και Δανείων σε συγγενείς θυμάτων των Τεμπών. Ποιος σάς είπε, κύριοι της Κυβέρνησης, ότι αυτοί οι άνθρωποι θέλουν χρήματα ή διαγραφές χρεών; Δικαιοσύνη θέλουν, το μαχαίρι στο κόκκαλο θέλουν. Πραγματικά η εξεταστική επιτροπή ή η ποινική ανάκριση που διενεργείται να φέρει τους πραγματικούς υπαίτιους, όπου κι αν βρίσκονται, καθήμενους στο σκαμνί της δικαιοσύνης. Δεν θέλει ούτε διαγραφές οφειλών, δεν θέλει ούτε χρέη να σβήσετε ούτε από τα ασφαλιστικά ταμεία ή από τις εφορίες, όπως είχε τρέξει ο Πρωθυπουργός λίγο διάστημα μετά τα Τέμπη να υποσχεθεί προς τα θύματα και τους συγγενείς αυτών.

Πραγματικά δεν σας καίγεται καρφί, και μιλάω για την Κυβέρνηση, διότι δεν λάβατε το μάθημα και ακόμα συνεχίζουμε το ίδιο μοτίβο. Τι εννοώ; Πρόσφατα προέκυψε από την εξεταστική επιτροπή, ρωτώντας τον κ. Τσοτσορό, τον Διευθυντή Έργων του ΟΣΕ ότι τα εκατόν είκοσι χιλιόμετρα ακόμα και σήμερα που μιλάμε στην περιοχή Λιανοκλάδι - Μεζούρλο -όπου καταστράφηκαν από τις πλημμύρες «Ντάνιελ» η τηλεδιοίκηση και η σηματοδότηση, που ήταν ένας από τους λόγους που έγινε το έγκλημα- σήμερα δεν λειτουργούν.

Ναι, κυρίες και κύριοι συνάδελφοι, να ακούσει και ο ελληνικός λαός ότι μέχρι και σήμερα και χθες που έκανα επίκαιρη ερώτηση μου απάντησε η κ. Αλεξοπούλου, η αρμόδια Υφυπουργός, και μου είπε ότι ναι, το γνωρίζουμε. Και από τον Σεπτέμβριο που έγινε ο «Ντάνιελ» φτάσαμε Φεβρουάριο, πάμε Μάρτιο και λέει ότι τώρα το δώσαμε για μελέτες, για να βγουν τα τεύχη δημοπράτησης. Και τα τρένα πάνε και έρχονται και ο κόσμος ανεβαίνει πάνω. Και μετά κλαίμε με κροκοδείλια δάκρυα και λέμε ότι θέλουμε να φτάσει το μαχαίρι στο κόκκαλο και η δικαιοσύνη.

Η πλήρης συγκάλυψη και το πολιτικό ξεβράκωμα έγινε στην εξεταστική επιτροπή, διότι εκεί αναδείχθηκαν όλα και έπεσαν οι μάσκες. Ζητούσαμε μια ποινική δικογραφία, διότι για να είμαστε μέλη εξεταστικής επιτροπής και να ρωτάμε αυτούς που θα ερχόταν ως μάρτυρες έπρεπε να έχουμε γνώση της ιστορίας. Ο καθένας αποσπασματικά μάθαινε ό,τι μπορούσε από τα μέσα μαζικής ενημέρωσης, ενώ παίρναμε και ό,τι μπορούσαμε να πάρουμε και από την επιτροπή εμπειρογνωμόνων του κ. Γεραπετρίτη, για να μπορέσουμε να κάνουμε ερωτήσεις. Παλεύαμε για να πάρουμε την ανακριτική δικογραφία, την οποία δεν πήραμε ποτέ, όπως και το πόρισμα της ευρωπαϊκής εισαγγελίας, το οποίο, επίσης, δεν λάβαμε ποτέ. Εμείς, τα μέλη της εξεταστικής επιτροπής δεν το γνωρίζουμε! Και έρχεστε και λέτε ότι θέλετε να βρείτε την αλήθεια;

Παρακαλούσαμε να φέρουμε μάρτυρες. Ουσιαστική αλήθεια δεν γίνεται χωρίς μάρτυρες. Κι εσείς λέγατε για κυβερνητική πλειοψηφία. Ακόμα και σε αυτό κυβερνητική πλειοψηφία; Αφού θέλατε να βρείτε την ουσιαστική αλήθεια! Καλέστε τον κ. Γενιδούνια, καλέστε τον κ. Τριαντόπουλο, που ήρθε η κ. Καρυστιανού αξιοπρεπώς και κάθισε και μας είπε ότι ο Αγοραστός πήρε εντολή από τον κ. Τριαντόπουλο να μπαζώσει τον χώρο. Γιατί δεν τους καλείτε αυτούς, αφού θέλετε την ουσιαστική αλήθεια; Ένα επιχείρημα θέλω να μου πείτε: Δεν τους καλούμε, γιατί δεν είναι ωραίοι, δεν τους καλούμε γιατί δεν είναι όμορφοι. Πείτε μου ένα πραγματικό επιχείρημα, για να δούμε και να μεταλαμπαδεύσουμε κι εμείς στον κόσμο ότι ναι, η Νέα Δημοκρατία θέλει την ουσιαστική αλήθεια, τους καλέσαμε όλους, αλλά το πόρισμα είναι αυτό.

Όλες οι ερωτήσεις της κυβερνητικής πλειοψηφίας κατέτειναν στο ανθρώπινο λάθος. Και εκεί θα πάει, στο ανθρώπινο λάθος. Στον σταθμάρχη και στον επιθεωρητή. Κανένας άλλος δεν έφταιγε. Κι αν βγάλει κάποιους υπαίτιους, θα τους βγάλει από το 2019 και πριν. Αυτή είναι η ουσιαστική αλήθεια για την οποία κόπτεστε πραγματικά, ενώ -επαναλαμβάνω και πάλι- δεν υπάρχει τηλεδιοίκηση και σηματοδότηση από τον Σεπτέμβριο του 2023 στην περιοχή Λιανοκλάδι - Μεζούρλο;

Ξέρετε τι έλεγε ο κ. Μητσοτάκης μετά τα Τέμπη στο κανάλι «ALPHA»; Ότι είναι προσωρινή η φθορά από τα Τέμπη και ότι ο κόσμος συσπειρώνεται γύρω από τη Νέα Δημοκρατία. Προσωρινή η φθορά από τα Τέμπη. Έτσι βλέπατε τα Τέμπη! Μιλάμε για ανθρώπους οι οποίοι δεν θα μπορέσουν να αγκαλιάσουν ξανά τα παιδιά τους, δεν θα ξαναδούν τα παιδάκια τους, δηλαδή ό,τι πολυτιμότερο έχουν, κι εσείς λέγατε ότι θα είναι μικρή η φθορά για τις εκλογές. Ο κόσμος έχει αντιληφθεί πλέον και έχει καταλάβει, κάτι που θα δείτε και στις ευρωεκλογές αλλά και στις επόμενες εθνικές εκλογές.

Από εκεί και πέρα, όσον αφορά το νομοσχέδιο και το άρθρο 29 το οποίο συζητάμε σήμερα, εξελίσσεται κάτι για ενίσχυση της κοινωνικής και δημογραφικής πολιτικής, διότι θα δώσετε ένα επίδομα γέννησης, 2.400 για το πρώτο παιδί, 2.700 για το δεύτερο παιδί, 3.000 ευρώ για το τρίτο παιδί και 3.500 για το τέταρτο και επόμενο.

Καλά, τώρα πραγματικά έτσι θα λύσουμε το δημογραφικό; Ξέρετε τι είναι αυτά τα χρήματα τα οποία λέτε ότι δίνετε; Κατέβασα χθες από το ίντερνετ το πόσο κοστίζουν οι πάνες. Τα ενενήντα τρία τεμάχια από τις πάνες, λοιπόν, κοστίζουν 42,73. Αν πούμε ότι ένα παιδάκι θέλει κάθε μέρα δέκα πάνες, που θέλει περισσότερες, μιλάμε για τριάμισι πακέτα, άρα γύρω στα 150 ευρώ τον μήνα. Είναι για δεκαοκτώ μήνες. Δίνετε 2.700 για πάνες για δεκαοκτώ μήνες και αυτή είναι η δημογραφική πολιτική.

Η δημογραφική πολιτική, κυρίες και κύριοι συνάδελφοι και κύριοι της Νέας Δημοκρατίας, θέλει ένα εθνικό σχέδιο το οποίο θα έπρεπε να συζητάμε και να είναι και το πρώτο μέλημα του Πρωθυπουργού, με αυτό να κοιμάται και με αυτό να ξυπνάει. Διότι, όταν δεν υπάρχουν Έλληνες για να εξουσιάσετε και να νομοθετήσετε, τότε τι να το κάνουμε; Δεν έχει κανένα νόημα να είμαστε εδώ μέσα. Κι εσείς τα πρώτα νομοσχέδια που φέρατε ήταν για τα ομόφυλα ζευγάρια, για την κυβερνοασφάλεια, για τους Ποινικούς Κώδικες και την τεκμαρτή φορολόγηση. Γι’ αυτά κόπτεστε!

Η μείωση των Ελλήνων τα τελευταία χρόνια είναι τεράστια. Τα τελευταία δεκατέσσερα συναπτά έτη έχουμε αρνητικό ισοζύγιο. Μία πόλη σαν την Αλεξανδρούπολη, απ’ όπου και κατάγομαι, εβδομήντα χιλιάδων κατοίκων χάνεται καθημερινά τα τελευταία δεκατέσσερα συναπτά έτη. Ο Έβρος έχει χάσει τα τελευταία δέκα χρόνια δεκαεπτά χιλιάδες κατοίκους. Μία Σαμοθράκη και ένα Σουφλί! Και εσείς αντιμετωπίζετε το πρόβλημα με αυτά τα μέτρα και το τιτλοφορείτε κιόλας ως ενίσχυση της δημογραφικής πολιτικής;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επειδή δεν με παίρνει ο χρόνος, δεν θα σας πω προτάσεις. Μπορείτε να πάρετε το πρόγραμμά μας, το πρόγραμμα της Ελληνικής Λύσης και να δείτε ξεκάθαρες προτάσεις για το πώς θα λύσετε το δημογραφικό.

Φέρνετε ένα νομοσχέδιο -και κλείνω, κυρία Πρόεδρε- που αφορά την εκμετάλλευση του αιγιαλού και της παραλίας και τη διαδικασία παραχώρησης σε ιδιώτες. Πρόκειται για τα beach bar και τις ξαπλώστρες που μισθώνουν, για να πηγαίνει ο κόσμος να κάνει τα μπάνια του.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Τροποποιείτε στην ουσία τον ν.2971/2001. Στο άρθρο αυτό ξέρετε τι λέτε; Ότι το 60% του ανταλλάγματος που θα πληρώνει ο ιδιώτης με την καντίνα θα πηγαίνει στον οικείο δήμο. Σωστά. Ερώτημα, διότι υπάρχει η θαλάσσια ζώνη και οριοθέτηση της θαλάσσιας ζώνης Αλεξανδρούπολης που με ενδιαφέρει: Τι αντάλλαγμα έχει καταβάλει στον Δήμο Αλεξανδρούπολης η «GAZTRADE», συμφερόντων Κοπελούζου και όχι μόνο για την κατασκευή του FSRU, του φυσικού αερίου που καταλαμβάνει θαλάσσια ζώνη, αιγιαλό; Τι έχει καταβάλει; Σας ερωτώ αν έχει καταβάλει ένα ευρώ και πόσα από αυτά θα πάνε στον δήμο.

Διότι δεν μπορεί αυτός που θα νοικιάσει έναν χώρο για να βάλει δέκα ξαπλώστρες, το 60% του τιμήματος να πηγαίνει στον δήμο και για ένα τόσο μεγάλο έργο κομβικής σημασίας, όπως λέτε, όπου το φυσικό αέριο θα πηγαίνει στην ανατολική Ευρώπη, να μη λαμβάνει τίποτα ο Δήμος Αλεξανδρούπολης. Ένα ερώτημα το οποίο έχω θέσει και ως ερώτηση στο Υπουργείο Περιβάλλοντος και αναμένω απάντηση.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Το λόγο έχει τώρα ο Πρόεδρος της Κοινοβουλευτικής Ομάδας του ΠΑΣΟΚ κ. Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι Βουλευτές, δεν είχα σκοπό να πάρω τον λόγο σήμερα, αλλά το μήνυμα του κ. Μητσοτάκη για την επέτειο του εγκλήματος των Τεμπών δεν μου αφήνει κανένα περιθώριο.

Πριν ακριβώς από έναν χρόνο γράφτηκε μία μαύρη σελίδα στην ιστορία του τόπου. Πενήντα επτά συνάνθρωποί μας έχασαν με έναν βίαιο και άδικο τρόπο τη ζωή τους, πολλοί τραυματίστηκαν βαριά. Νωρίτερα σήμερα οι συγγενείς των θυμάτων βρέθηκαν στο σημείο της τραγωδίας για να τελέσουν τρισάγιο και να αποτίσουν φόρο τιμής στη μνήμη των ανθρώπων τους. Συμμεριζόμαστε τον πόνο τους, μετέχουμε στο πένθος τους και εκφράζουμε την αλληλεγγύη μας.

Οφείλουμε, όμως, σήμερα να κάνουμε και την αυτοκριτική μας ως πολιτεία, γιατί με ευθύνη της κυβερνητικής πλειοψηφίας δυστυχώς τους απογοητεύσαμε. Τους απογοητεύσαμε κυρίως γιατί ως οργανωμένο κράτος δεν μπορέσαμε να εγγυηθούμε ότι τριακόσιοι πενήντα επιβάτες θα μπορέσουν να μετακινηθούν με ασφάλεια και χωρίς κίνδυνο από την Αθήνα στη Θεσσαλονίκη. Δεν μπορέσαμε να εγγυηθούμε την ασφάλεια και κυρίως το μέγιστο αγαθό της ανθρώπινης ζωής. Αντί για μια διαδρομή ρουτίνας, είχαμε μια εθνική τραγωδία.

Όμως, η Κυβέρνηση συνεχίζει να απογοητεύει, με μια εξεταστική επιτροπή που ήταν και είναι ο ορισμός της ντροπής. Και εκεί αποδείξατε πως ό,τι απειλεί την εξουσία σας το εκφυλίζετε με τους προπαγανδιστικούς σας μηχανισμούς. Τα κυβερνητικά τρολ δεν δίστασαν να επιτεθούν ακόμα και στους συγγενείς των θυμάτων και ο αρμόδιος Υπουργός έφτασε στο σημείο να τους υποδεικνύει πώς να διαχειριστούν τον πόνο τους. Σημαντικοί μάρτυρες δεν κλήθηκαν ποτέ, παρά το γεγονός ότι σας το ζήτησαν πολλά κόμματα της Αντιπολίτευσης.

Για τον λόγο αυτό, πριν από μερικές μέρες, όταν εξαντλήσαμε πια κάθε περιθώριο για ουσιαστική διερεύνηση του εγκλήματος, αποχωρήσαμε, γιατί εμείς δεν σκοπεύουμε να γίνουμε συνένοχοι σε αυτό το δεύτερο έγκλημα της συγκάλυψης. Μια εξεταστική επιτροπή που προτάθηκε, δυστυχώς, από το Κομμουνιστικό Κόμμα και προκρίθηκε από την Κυβέρνηση για να αποφύγει τη δική μας πρόταση, που βασιζόταν στο πόρισμα του Ευρωπαίου εισαγγελέα για τη σύσταση προανακριτικής επιτροπής, η οποία θα εξέταζε τις ποινικές ευθύνες του Υπουργού σας κ. Καραμανλή και του Υπουργού της προηγούμενης κυβέρνησης κ. Σπίρτζη για τη μη εκτέλεση της σύμβασης 717 για την τηλεδιοίκηση, μια σύμβαση που ακόμα και οι εμπειρογνώμονες που εσείς διορίσατε παραδέχθηκαν ότι, αν είχε ολοκληρωθεί, αυτή η τραγωδία δεν θα συνέβαινε ποτέ και δεν θα θρηνούσαμε θύματα.

Ο στόχος σας, λοιπόν, ήταν από την αρχή με τρόπο συστηματικό και μεθοδικό να πετύχετε τη συγκάλυψη και να μη μάθουμε ποτέ τις πραγματικές αιτίες του εγκλήματος.

Κάθε φορά στον βωμό της συγκάλυψης θυσιάζετε τους θεσμούς, τραυματίζετε τη δημοκρατία. Πώς μπορεί κάποιος λογικός άνθρωπος να περιγράψει το ύφος και τα λεγόμενα του κ. Καραμανλή, ο οποίος εμφανίστηκε στην εξεταστική επιτροπή λες και ήταν κατήγορος; Πείτε μου πώς αλλιώς μπορεί να περιγράψει ένας λογικός άνθρωπος την αργοπορημένη κλήτευση του κ. Αγοραστού ως κατηγορούμενου και ο οποίος δεν απάντησε ποτέ; Ποιου εντολές εκτελούσε όταν μπάζωνε τον τόπο του εγκλήματος;

Από την πρώτη μέρα της τραγωδίας και κυρίως από τότε που συστάθηκε η εξεταστική επιτροπή η Κυβέρνηση ακολούθησε τον δρόμο της στρεψοδικίας και της ανευθυνότητας. Έχετε τόσο πολύ εθιστεί στο να ρίχνετε τις ευθύνες στους άλλους για να κάνετε διαχείριση του πολιτικού κόστους, που έχετε χάσει και τη στοιχειώδη ενσυναίσθηση. Η έλλειψη της ενσυναίσθησής σας οφείλεται στην τεράστια αλαζονεία σας. Αυτή η αλαζονεία σας είναι που σας κάνει να περιφρονείτε το ανοιχτό τραύμα στην καρδιά και την ψυχή του ελληνικού λαού με την τραγωδία των Τεμπών.

Ως πολιτεία οφείλαμε να σταθούμε στις οικογένειες και τους συγγενείς των θυμάτων ξεχωριστά στον καθένα. Οφείλαμε να σταθούμε, επίσης, στους επιζήσαντες και στις οικογένειές τους. Είχαμε χρέος να μιλήσουμε ανοιχτά για την αποτυχία του κράτους να εγγυηθεί και να προστατέψει την ανθρώπινη ζωή. Είχαμε χρέος να εργαστούμε συλλογικά, για να αποφύγουμε μελλοντικές τραγωδίες. Αντ’ αυτού, προτιμήσατε ως Κυβέρνηση να αποδείξετε με τις πράξεις σας ότι δεν σας ενδιαφέρει αυτή η προτεραιότητα που αντιθέτως εμείς έχουμε. Ποτέ δεν ζητήσατε μια πραγματική συγγνώμη.

Ο Πρωθυπουργός σήμερα με το μήνυμά του ανέφερε ότι «ο σεβασμός στην οδύνη απαιτεί ωριμότητα και σύνεση». Επανέλαβε με θράσος ότι το έγκλημα της 28ης Φεβρουαρίου οφείλεται αποκλειστικά και μόνο σε ανθρώπινα λάθη και πίσω από τις διαχρονικές ελλείψεις και παθογένειες του κράτους προσπάθησε να κρύψει τις δικές του αβελτηρίες.

Επιτελικό κράτος, κύριε Μητσοτάκη, σημαίνει και επιτελικές ευθύνες, δικές σας ευθύνες. Γι’ αυτό είστε ο πρώτος υπόλογος για τη σκανδαλώδη συμπεριφορά του Υπουργού σας, του κ. Καραμανλή, για τη μη σωστή αξιοποίηση των ευρωπαϊκών κονδυλίων της τάξης των 54.000.000.000 δισ. ευρώ, για τις συνεχείς μεταθέσεις του έργου της τηλεδιοίκησης, και την παράνομη μετάταξη του σταθμάρχη. Έχετε ευθύνη. Εσείς είστε υπόλογος.

Εδώ και έναν χρόνο προσπαθείτε να συγκαλύψετε με κάθε τρόπο, με μεθοδικότητα, τις πραγματικές αιτίες του εγκλήματος. Θέλετε να αποφύγουν τα γαλάζια στελέχη τις ποινικές τους ευθύνες. Ο κυνισμός σας, όμως, δεν επουλώνει το συλλογικό τραύμα, εν αντιθέσει ρίχνει αλάτι σε μια ανοιχτή πληγή. Η συμπεριφορά σας -και εννοώ όλων των στελεχών της Νέας Δημοκρατίας και περισσότερο αυτών που συμμετείχαν στην εξεταστική επιτροπή- προσβάλλει τη μνήμη των θυμάτων, το πένθος των συγγενών και εν τέλει ολόκληρη τη χώρα, που ζητά την αλήθεια, που διψά για αλήθεια.

Θέλω, κλείνοντας την ομιλία μου, να σας θυμίσω κάτι που στις σημερινές συνθήκες παραμένει πάρα πολύ επίκαιρο. Είναι το σύνθημα του σπουδαίου Γάλλου λογοτέχνη Εμίλ Ζολά: «Αλήθεια και δικαιοσύνη». Χωρίς αλήθεια και δικαιοσύνη δεν υπάρχει δημοκρατία, μόνο αδιαφάνεια, κυνισμός και αυταρχικότητα. Γι’ αυτό πιστεύουμε ότι το να μάθουμε την αλήθεια, ακόμα και όταν αυτή πονάει, το να μάθουμε τι πραγματικά συνέβη, το να γνωρίζουμε τα πραγματικά γεγονότα είναι η βάση για την απόδοση κάθε δικαιοσύνης.

Αυτό κατά τη δική μας άποψη είναι το δημοκρατικό ήθος, που εγγυάται την εύρυθμη λειτουργία των θεσμών. Αυτό ζητούν, γι’ αυτό διψούν τώρα και έναν χρόνο οι πολίτες. Διψούν για αλήθεια και δικαιοσύνη. Δεν τους φτάνουν μόνο τα συλλυπητήρια.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, θυμίζουμε κατ’ αρχάς πως ο Πρωθυπουργός όταν μετέβη στα Τέμπη, μετά την τραγωδία, είπε τα εξής: «Το «ποτέ ξανά» που άκουσα στη Λάρισα δεν θα μείνει λόγος κενός. Οι ευθύνες θα αποδοθούν».

Έναν χρόνο μετά το έγκλημα, όμως, καμμία ουσιαστική ευθύνη δεν έχει αποδοθεί, ενώ η εξεταστική σταμάτησε εσπευσμένα, προτού πάρει καν τη δικογραφία. Τρία βαγόνια του τρένου έχουν εξαφανιστεί. Τι περιείχε το φορτίο δεν έχει εξακριβωθεί ούτε η αιτία των εξαιρετικά υψηλών θερμοκρασιών στα πρώτα βαγόνια και κανένας δεν δίνει εξήγηση για το μπάζωμα. Καταστάσεις που θυμίζουν κάτι χειρότερο από τριτοκοσμική χώρα.

Η ελπίδα όλων μας, λοιπόν, περιορίζεται στην απόδοση ευθυνών από τη δικαιοσύνη, ειδικά των πολιτικών, αν και τίποτα δεν μπορεί να επαναφέρει τους αδικοχαμένους νεκρούς, θύματα της πολιτικής αναλγησίας.

Το σημερινό νομοσχέδιο τώρα αφορά κυρίως στην παραχώρηση παραλιών για εισπρακτικούς λόγους από την κεντρική κυβέρνηση, η οποία έτσι αφαιρεί την αρμοδιότητα από τους ΟΤΑ, με την επίκληση του κινήματος της «πετσέτας». Η αφαίρεση αυτή ακολουθεί άλλες που έχουν διενεργηθεί στο παρελθόν με την ευκαιρία διαφόρων κρίσεων, όπως για τα αντιπλημμυρικά στη Θεσσαλία ή για την ανάπλαση της Αθήνας, τεκμηριώνοντας μία καθεστωτική αλαζονεία, με την υπερσυγκέντρωση εξουσιών στο κεντρικό κράτος.

Παράλληλα ασχολείται με άλλα θέματα, που αφορούν την επικοινωνιακή αντιμετώπιση της πραγματικότητας με επιμέρους παροχές. Ειδικά όσον αφορά στην εμπορική εκμετάλλευση των αιγιαλών δρομολογείται, παρά το ότι το δημόσιο δεν διαθέτει μητρώο παγίων ακόμη, αφού δεν αναγράφεται τίποτα στον ισολογισμό του κράτους, αλλά ούτε η ΕΤΑΔ έχει αποτιμήσει τα πάγιά της.

Γενικότερα πάντως θεωρούμε απαράδεκτη τη διαχείριση των παραλιών από ιδιωτικά συμφέροντα σε μία τόσο μεγάλη έκταση, όπως από 60%, ενώ παραχωρούνται ακόμη και μικρές παραλίες έως και εκατόν πενήντα τετραγωνικά. Επίσης, το ότι δεν υπάρχει κοστολόγηση από το Γενικό Λογιστήριο, αφού προφανώς τα έσοδα είναι γνωστά από τους ΟΤΑ, στους οποίους βέβαια ΟΤΑ θα λείψουν κάποια έσοδα, σημειώνοντας πως έχουν ήδη έλλειμμα 297 εκατομμυρίων το 2024 με βάση τον προϋπολογισμό, ενώ εύλογα αναρωτιόμαστε πώς θα καλυφθούν. Από το κράτος; Από περικοπές υπηρεσιών και προσωπικού; Από αυξήσεις τελών; Πόσω μάλλον όταν τα έξοδα των ΟΤΑ έχουν αυξηθεί σε επίπεδα προ μνημονίων.

Τέλος, πώς είναι δυνατόν να δρομολογείτε μια τέτοια ρύθμιση μετά την ψήφιση του προϋπολογισμού; Δεν πρόκειται για μία πραγματικά εξοργιστική προχειρότητα;

Στο θέμα των επιδομάτων γέννησης, το δημογραφικό μας πρόβλημα δεν λύνεται με αποσπασματικά μέτρα. Χρειάζεται σοβαρή στήριξη, μεταξύ άλλων με σημαντικές φορολογικές απαλλαγές και ελαφρύνσεις. Η επιβίωση του έθνους μας δεν μπορεί παρά να είναι η πρώτη μας προτεραιότητα, ειδικά όταν ο πληθυσμός μας μειώνεται συνεχώς με πραγματικά τρομακτικό ρυθμό.

Η βασική προϋπόθεση, βέβαια, για την επίλυση του προβλήματος δεν είναι άλλη από την άνοδο των πραγματικών εισοδημάτων, αφαιρουμένου δηλαδή του πληθωρισμού, όπου έχουμε καταντήσει τελευταίοι στην Ευρωπαϊκή Ένωση, έτσι ώστε να μπορούν οι νέοι μας να δημιουργήσουν οικογένεια και να μη φεύγουν στο εξωτερικό. Επομένως εξαρτάται από την αλλαγή του οικονομικού μας μοντέλου, που μας χρεοκόπησε και θα μας χρεοκοπήσει ξανά. Τα νούμερα στον προϋπολογισμό μας είναι πραγματικά εξαιρετικά απογοητευτικά.

Σε σχέση με την επιδότηση ενοικίων, η σωστή λύση είναι η αύξηση της προσφοράς στέγης, οπότε η μείωση του κόστους της μέσω του περιορισμού του Airbnb και της «χρυσής βίζας», της κατάργησης του ΕΝΦΙΑ, της μείωσης γενικότερα των φόρων ακινήτων, καθώς επίσης της κατασκευής εργατικών κατοικιών.

Αναφορικά με τις αυξήσεις στους γιατρούς, είναι σωστές, αν και δεν θα επιλύσουν το τεράστιο πρόβλημα των ελλείψεων στα νοσοκομεία και τις συνεχείς παραιτήσεις τους. Εν προκειμένω τα απογευματινά ιατρεία με κόστος για τους ήδη ασφαλισμένους είναι τουλάχιστον απαράδεκτο μέτρο, ενώ μοιάζει σαν να σχεδιάζει η Κυβέρνηση να ιδιωτικοποιήσει ακόμη και το ίδιο το κράτος. Ασφαλώς θα στηρίξουμε τις αυξήσεις, αλλά πρέπει να δρομολογηθούν επίσης για τους χαμηλόβαθμους γιατρούς και για το νοσηλευτικό προσωπικό, σημειώνοντας πως ούτε εδώ δίνεται κόστος από το Γενικό Λογιστήριο Του Κράτους. Πραγματικά απορούμε τι δουλειά κάνει το Γενικό Λογιστήριο!

Συνεχίζοντας με τη διαγραφή των δανείων από το Ταμείο Παρακαταθηκών σε νεκρούς και συγγενείς του εγκλήματος των Τεμπών, που η Κυβέρνηση βέβαια επιχειρεί να συγκαλύψει, εκτός του ότι αποφασίζεται με πολύ μεγάλη καθυστέρηση, έναν χρόνο μετά, δεν συμπεριλαμβάνει τις ιδιωτικές τράπεζες, αυτές δηλαδή που οι Έλληνες στήριξαν με 51,1 δισεκατομμύρια -και όχι με τα 28 δισεκατομμύρια που ισχυρίστηκε ψευδώς ο κ. Χατζηδάκης-, με τα 19,6 δισεκατομμύρια των αναβαλλομένων φόρων, με κρατικές εγγυήσεις 276 δισεκατομμύρια τη δεκαετία 2009 - 2019 και με τα 18 δισεκατομμύρια συν δύο επόμενα δισεκατομμύρια του προγράμματος «ΗΡΑΚΛΗΣ», καταθέτοντας για όλα όσα λέμε βέβαια επίσημα έγγραφα στα Πρακτικά.

Δεν στηρίχθηκαν από εκείνες τις τράπεζες, που σήμερα θησαυρίζουν εις βάρος των Ελλήνων με τις υπέρογκες προμήθειες και τους τόκους τους, εγγράφοντας κέρδη της τάξεως των 3,2 δισεκατομμυρίων το 2022 και 54 δισεκατομμύρια το 2023. Δεν είναι, λοιπόν, ντροπή των τραπεζών και ντροπή της Κυβέρνησης; Εκτός αυτού δεν θα πρέπει να εφαρμοστεί η διαγραφή και για περιπτώσεις εγγυητών των αποβιωσάντων; Είναι αυτονόητο.

Παράλληλα θα πρέπει να υπάρξει ελάφρυνση για τους πλημμυροπαθείς, ειδικά για τους επιχειρηματίες και αγρότες, όπου δόθηκε μόνο τρίμηνη αναστολή δόσεων και εξάμηνη για πλειστηριασμούς. Τα 85 εκατομμύρια τώρα της στήριξης του αγροτικού πετρελαίου, όταν η Κυβέρνηση χάρισε στην «AEGEAN» πάνω από 50 εκατομμύρια, ενώ από τα 51 δισεκατομμύρια της πανδημίας δόθηκαν μόνο 183 εκατομμύρια στον πρωτογενή τομέα, είναι μάλλον αστεία, τεκμηριώνοντας πως στην ουσία υπάρχει πλήρης αδιαφορία της Κυβέρνησης για τον πρωτογενή μας τομέα.

Σε σχέση με τα POS, είναι ένα μέτρο προσχηματικό ως προς τη φοροδιαφυγή και ευνοεί τις τράπεζες και τη μελλοντική ψηφιοποίηση του χρήματος, ενώ, όπως μας είπε ο Υπουργός, αποτελούν προαπαιτούμενο για τη χρηματοδότηση από το Ταμείο Ανασυγκρότησης μόνο για την Ελλάδα. Με απλά λόγια, τα χρήματα του Ταμείου Ανασυγκρότησης είναι συνδεδεμένα με όρους μνημονίων, δηλαδή με τα προαπαιτούμενα, όπως είπαμε, του παρελθόντος, ή με ορόσημα, σύμφωνα με τη νέα ορολογία.

Το μεγάλο θέμα, όμως, για τους Έλληνες είναι το εξής: Ενώ τα χρήματα του Ταμείου Ανασυγκρότησης, που έως τώρα είναι λιγότερα των αναγγελιών και καθυστερούν, εισπράττονται κυρίως από τις μεγάλες επιχειρήσεις, οι μικρομεσαίες πληρώνουν το κόστος τους με τιμωρητικές μεθόδους, όπως είναι το κόστος εγκατάστασης των POS, οι σχετικές αμοιβές των λογιστών και οι προμήθειες των τραπεζών.

Εν προκειμένω, σύμφωνα με στοιχεία της Τραπέζης της Ελλάδος που συγκεντρώσαμε -κάναμε τον κόπο και τα συγκεντρώσαμε-, το 2021 η αξία συναλλαγών σε EFT/POS ήταν 33,8 δισεκατομμύρια με προμήθεια συναλλαγών στο 0,7%, σύμφωνα με στοιχεία του 2018. Με βάση αυτό το ποσοστό, οι τράπεζες αποκόμισαν μόνο το 2021, μόνο για έναν χρόνο, περί τα 236 εκατομμύρια μόνο από τα EFT/POS. Ενώ έκτοτε η υποχρεωτικότητα της εγκατάστασης αυξάνεται, οπότε λογικά και τα έσοδά τους. Και για τις τράπεζες αλήθεια θα δουλεύουν οι Έλληνες; Για τις τράπεζες θα εξαθλιώνονται, απλά και μόνο επειδή η Κυβέρνηση δεν μπορεί να τις ελέγξει, λόγω του ότι η Νέα Δημοκρατία τούς χρωστάει πάνω από 420 εκατομμύρια;

Εκτός αυτού, τα πρόστιμα στο νομοσχέδιο είναι εξοντωτικά, ενώ συνεχίζουν να υπάρχουν προβλήματα, όπως τεχνικά, σύνδεσης με το διαδίκτυο κ.λπ., για τα οποία ασφαλώς δεν πρέπει να τιμωρούνται οι χρήστες. Ακόμη χειρότερα, η πληρωμή μέσω του POS και η έκδοση παραστατικού είναι δύο διαδικασίες κατ’ αρχάς εντελώς άσχετες μεταξύ τους. Οπότε οι υφιστάμενες συσκευές POS δεν το υποστηρίζουν. Όφειλε, λοιπόν, να αναπτυχθεί κατάλληλο λογισμικό για κάθε αποδεκτή συσκευή POS -που έπρεπε να γίνει περίπου από το μηδέν, αφού πρόκειται για μία νεοελληνική πατέντα, δεν υπάρχει πουθενά στον κόσμο-, να αναβαθμιστούν τα υφιστάμενα POS με το νέο λογισμικό κ.λπ.. Μια διαδικασία που θεωρείται κάτι περισσότερο από κυβερνητική παράκρουση, όσο ευγενής και αν θέλει να είναι κανείς.

Κλείνοντας -αλλά δεν θα αναφερθούμε περαιτέρω- τα άρθρα 46 έως 49 είναι εξοργιστικά, ενώ αποτελούν ομολογία της αποτυχίας της κυβερνητικής ενεργειακής πολιτικής.

Ευχαριστώ πολύ.

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Θα κάνω μια παρέμβαση σήμερα για το ζήτημα των Τεμπών και αύριο θα μιλήσω για το νομοσχέδιο, διότι ως Κοινοβουλευτική Ομάδα είχαμε ζητήσει για τη σημερινή ημέρα να μην υπάρξει λειτουργία της επιτροπής, γιατί υπάρχει η πανελλαδική απεργία και συμπληρώνεται ένας χρόνος από το έγκλημα στα Τέμπη. Παρ’ όλα αυτά, η Κυβέρνηση αποφάσισε σήμερα να συζητήσει το συγκεκριμένο νομοσχέδιο.

Από αυτό εδώ το Βήμα θα θέλαμε εκ μέρους του ΚΚΕ να χαιρετίσουμε τις μεγαλειώδεις συγκεντρώσεις σε όλη την Ελλάδα, τη συγκλονιστική, πρωτοφανή, μαζική συγκέντρωση στην Αθήνα, με την παρουσία εργαζομένων, επαγγελματιών, φοιτητών, αγροτών και συνταξιούχων. Αυτές οι μεγάλες κινητοποιήσεις που έγιναν στην Αθήνα και σε όλες τις μεγάλες πόλεις της Ελλάδας, η απεργία και η επιτυχία της, που από το πρωί οι αγωνιζόμενοι εργάτες περιφρουρούσαν το απεργιακό τους δικαίωμα στους χώρους δουλειάς και στους καταπέλτες, αποτελεί σταθμό στην ανάγκη κλιμάκωσης των αγώνων. Μέσα από αυτές τις κινητοποιήσεις διατράνωσαν οι απεργοί και αυτοί που συμμετείχαν στις κινητοποιήσεις ότι δεν πρέπει να υπάρξει καμμία συγκάλυψη στο έγκλημα των Τεμπών, ότι το έγκλημα αυτό δεν θα πρέπει να ξεχαστεί και να αποδοθούν οι ευθύνες σε όλους όσοι ευθύνονται.

Βασικό σύνθημα της κινητοποίησης ήταν το σύνθημα που συντάραξε και τις κινητοποιήσεις αμέσως μετά το έγκλημα στα Τέμπη πριν από έναν χρόνο, «Τα κέρδη τους ή οι ζωές μας». Για να μην επαναληφθεί το έγκλημα, για να αποτραπεί η κλιμάκωση της αντιλαϊκής επίθεσης συνολικότερα στους εργαζόμενους και στις λαϊκές οικογένειες, με στόχους πάλης οι οποίοι συγκρούονται με τις αιτίες και τους υπεύθυνους, για να βελτιωθεί η θέση της εργατικής τάξης και των υπόλοιπων λαϊκών στρωμάτων, για να αποσυρθεί το νομοσχέδιο-έκτρωμα για τα ιδιωτικά πανεπιστήμια, που υποβαθμίζει τα δημόσια πανεπιστήμια και μετατρέπει ουσιαστικά τα πτυχία σε εμπόριο πτυχίων και αγοραπωλησία ανάλογων βαλαντίων και δικαιωμάτων εκπαιδευτικών και επαγγελματικών.

Από αυτές τις μεγαλειώδεις κινητοποιήσεις βεβαίως υπήρχαν απόντες. Ήταν απούσα η ΓΣΕΕ. Ήταν απούσα η ΠΑΣΚΕ, η συνδικαλιστική παράταξη του ΠΑΣΟΚ, αλλά και η ΔΑΚΕ, της Νέας Δημοκρατίας. Για κοιτάξτε πώς τα συνεταιράκια συνασπίζονται!

Και βεβαίως το ΚΚΕ πρωτοστάτησε στην επιτυχία της απεργίας. Γιατί πρωτοστατεί στην οργάνωση της λαϊκής πάλης, γιατί πιστεύει στο δίκιο αλλά και στην ισχύ του λαϊκού παράγοντα. Και δεν συμμετέχουμε απλά και μόνο στις κινητοποιήσεις για να βγάλουμε κάποιες φωτογραφίες, κάποιες selfie και να τις αναρτήσουμε στα κοινωνικά δίκτυα.

Το έγκλημα στα Τέμπη ήταν ένα προδιαγεγραμμένο έγκλημα. Και το ΚΚΕ πήρε την πρωτοβουλία να συσταθεί εξεταστική επιτροπή και για να μην ξεχαστεί το έγκλημα, αλλά και για να διερευνηθεί. Και ταυτόχρονα υποστηρίξαμε και όλες τις προτάσεις, οι οποίες κατατέθηκαν από τα άλλα κόμματα, για σύσταση προανακριτικής επιτροπής. Παρ’ όλα αυτά, καμμία πρόταση -και φαινόταν από τη διάθεση της κυβερνητικής πλειοψηφίας- για προανακριτική επιτροπή δεν θα περνούσε. Γι’ αυτό ακριβώς και η πρόταση του ΚΚΕ ήταν πολύ σημαντική, κατά τη γνώμη μας, και αναγκάστηκε η Κυβέρνηση της Νέας Δημοκρατίας να την αποδεχθεί, γιατί ήξερε ότι θα πέρναγε και χωρίς τη δική της θέληση.

Γνωρίζαμε βεβαίως τις ευθύνες της λειτουργίας μιας εξεταστικής επιτροπής, ευθύνες οι οποίες προκύπτουν από το ίδιο το θεσμικό πλαίσιο, όπου η πλειοψηφία έχει και την πλειοψηφία στην εξεταστική επιτροπή. Άρα δηλαδή μπορεί να τη βάλει να δουλεύει κατά το δοκούν, για να συγκαλύψει το έγκλημα. Αυτός ο αρνητικός συσχετισμός δυνάμεων διευκολύνει την προσπάθεια της κυβερνητικής πλειοψηφίας για να συγκαλύψει το έγκλημα.

Και αν ο Υπουργός που μίλησε το πρωί λέει ότι η Κυβέρνηση δεν θέλει να συγκαλυφθεί το έγκλημα, τότε στο χέρι της είναι να πουν στην πλειοψηφία της Νέας Δημοκρατίας να συνεχιστεί η εξεταστική επιτροπή. Ακόμη δεν έχει ολοκληρώσει το έργο της τυπικά. Να, λοιπόν, «ιδού η Ρόδος, ιδού και το πήδημα», που λέει κι ο λαός μας.

Όμως έκανε με κάθε τρόπο προσπάθειες η κυβερνητική πλειοψηφία να συγκαλύψει το έγκλημα, μέσα από πολλαπλές επιλογές. Για παράδειγμα, την επιλογή των μαρτύρων, μια σειρά μάρτυρες αποκλείστηκαν. Επιμονή στη λογική ότι ήταν το ανθρώπινο λάθος το κυρίαρχο που φταίει στο έγκλημα στα Τέμπη. Αυτό δεν το ακούμε πρώτη φορά. Ανθρώπινο λάθος ακούσαμε και από την κυβέρνηση του ΣΥΡΙΖΑ για το σιδηροδρομικό έγκλημα στο Άδενδρο, με τέσσερις νεκρούς. Ήταν προσπάθεια εσπευσμένης ολοκλήρωσης της επιτροπής και βεβαίως με το προεδρείο να μεροληπτεί κατά τη διάρκεια των εργασιών εξέτασης των μαρτύρων.

Βεβαίως υπήρχε και μια άγονη αντιπαράθεση ανάμεσα στην κυβερνητική πλειοψηφία και στα άλλα κόμματα, και για να συγκαλυφθούν οι αιτίες, αλλά βεβαίως και η προσπάθεια των εκπροσώπων των άλλων κομμάτων να απαλλάξουν από τις ευθύνες τα κυβερνητικά στελέχη των δικών τους περιόδων, και του ΣΥΡΙΖΑ, Νέας Αριστεράς, για τη διακυβέρνηση ΣΥΡΙΖΑ - ΑΝΕΛ, αλλά και του ΠΑΣΟΚ, για τις δικές του διακυβερνήσεις.

Παρ’ όλη, λοιπόν, αυτή την κατάσταση, βγήκαν μέσα από την εξεταστική επιτροπή σημαντικά συμπεράσματα.

Συμπέρασμα πρώτον, ότι κανένα σύστημα ασφαλείας δεν λειτουργούσε κατά το έγκλημα στα Τέμπη, παρά το γεγονός ότι τρέχανε τέσσερις συμβάσεις, οι τρεις από το 2006-2007 και η τέταρτη, η 717, από το 2014. Καμμία από αυτές τις τέσσερις συμβάσεις δεν είχε ολοκληρωθεί. Άρα δεν υπήρχε κανένα σύστημα ασφαλείας.

Και, δεύτερον, ότι υπήρχε μεγάλη έλλειψη σε ανθρώπινο δυναμικό. Ο ΟΣΕ λειτουργούσε μόλις με το ένα τρίτο του δυναμικού που προβλέπεται στο οργανόγραμμα, επτακόσια άτομα από τις δύο χιλιάδες εκατό που προβλέπονται στο οργανόγραμμα.

Άρα, λοιπόν, λειτουργούσε κάτω από συνθήκες εντατικοποίησης της εργασίας, λειψής εκπαίδευσης και πρακτικής εμπειρίας, με αποτέλεσμα το ανθρώπινο λάθος να είναι όλο και πιο πιθανό. Και πώς αποτρέπεις το ανθρώπινο λάθος, άμα δεν υπάρχουν συστήματα ασφαλείας; Όμως και οι περιπτώσεις ανθρώπινου λάθους ήταν πάρα πολλές -φαινόταν από τα μικροατυχήματα-, αλλά και συστήματα ασφαλείας δεν υπήρχαν.

Και αυτοί ακριβώς οι δύο βασικοί παράγοντες ήταν που οδήγησαν είκοσι μέρες μόλις πριν από το έγκλημα τη συνδικαλιστική παράταξη, στην οποία δραστηριοποιούνται και οι κομμουνιστές, να μιλήσει ανοιχτά για ενδεχόμενο μεγάλο δυστύχημα το οποίο πρόκειται να συμβεί στον σιδηρόδρομο. Και, δυστυχώς, είκοσι μέρες μετά επιβεβαιώθηκε, με το έγκλημα στα Τέμπη.

Αλλά, αλήθεια, απάντησε και σε κάτι άλλο η εξεταστική επιτροπή: Γιατί δεν ολοκληρώθηκαν αυτές οι συμβάσεις, όλες αυτές οι συμβάσεις που διέσχισαν κυβερνήσεις ΠΑΣΟΚ, Νέας Δημοκρατίας, Νέας Δημοκρατίας - ΠΑΣΟΚ, ΣΥΡΙΖΑ, ξανά Νέας Δημοκρατίας;

Σε αυτό απαντά με πολύ εύγλωττο τρόπο η επιτροπή Γεραπετρίτη, που συνέστησε. Τι λέει; Τα σιδηροδρομικά έργα αποτέλεσαν πεδίο έντονου ανταγωνισμού μεταξύ των διαφόρων εργολάβων, κατασκευαστών και προμηθευτών, συνήθως αλλοδαπών. Οι προδιαγραφές, λέει, των συμβάσεων ήταν συχνά διαφορετικές από ένα τμήμα ορισμένων χιλιομέτρων ως ένα άλλο τμήμα κάποιων επίσης χιλιομέτρων, με συνέπεια να υπάρχουν ασυμβατότητες στα συστήματα μεταξύ των τμημάτων ενός ενιαίου, κατά τα άλλα, έργου.

Αυτό καταγγέλλει η επιτροπή Γεραπετρίτη, συμβάσεις κομμένες και ραμμένες στα μέτρα των επιχειρήσεων και του ανταγωνισμού τους. Γι’ αυτό είχαν ασύμβατα συστήματα. Γι’ αυτό δεν ήταν λειτουργικές και γι’ αυτό χρειάζεται να δίνονται παρατάσεις. Για να ικανοποιηθούν, μάλιστα, οι προμηθευτές από τις μεγάλες ευρωπαϊκές χώρες, η κατάτμηση των έργων κατάντησε συνήθης πρακτική, που είχε ως συνέπεια την ευκολία ενστάσεων και άσκησης ποικίλων δικονομικών διαδικασιών και παρεπόμενο τις καθυστερήσεις και αναθεωρήσεις των προϋπολογισμών.

Να, λοιπόν, γιατί δεν είχαν ολοκληρωθεί τα έργα, γιατί ακριβώς τα συμφέροντα των επιχειρηματικών ομίλων ήταν το πρωτεύον για την «ΕΡΓΟΣΕ» και για όλες αυτές τις επιτροπές και για τα Υπουργεία τα καθέκαστα.

Δεύτερον, γιατί μειώθηκε η χρηματοδότηση του ΟΣΕ, με αποτέλεσμα να μην μπορεί να συντηρεί το δίκτυο; Άρα τα όποια έργα γίνονταν γρήγορα να απαξιώνονται, γιατί μειώθηκαν οι κρατικές χρηματοδοτήσεις και οι κρατικές δαπάνες, στο όνομα της λογικής της κερδοφορίας και του κόστους-οφέλους.

Γιατί μειώθηκε το προσωπικό από το 2010 επί κυβέρνησης ΠΑΣΟΚ με τον νόμο Ρέππα, με τις υποχρεωτικές μετατάξεις; Στην ίδια πάλι λογική, για να μειωθεί το κόστος λειτουργίας και άρα να υπάρχει δημοσιονομικός χώρος για να ενισχύσουν τους επιχειρηματικούς ομίλους.

Τρίτος παράγοντας που αναδείχθηκε: Ο τεμαχισμός στο πλαίσιο της απελευθέρωσης αγοράς του ενιαίου ομίλου του ΟΣΕ με θυγατρικές εταιρείες, οι οποίες λειτουργούσαν ανταγωνιστικά. Ούτε καν συνεννοούταν η «ΕΡΓΟΣΕ» με τον ΟΣΕ. Ο ΟΣΕ παρήγγειλε τα έργα και η «ΕΡΓΟΣΕ» τα έκανε με βάση τις δικές της προδιαγραφές, χωρίς να μπορεί να ελέγξει η μητρική εταιρεία τη θυγατρική για τα έργα που έκανε και για το αν αυτά ήταν συμβατά με τις ανάγκες που είχε ΟΣΕ.

Και βεβαίως δεν μιλάμε για το περαιτέρω βήμα παραπάνω, με την ιδιωτικοποίηση επί κυβέρνησης ΣΥΡΙΖΑ της «ΤΡΑΙΝΟΣΕ» και οι ασυμβατότητες, οι ανταγωνισμοί, οι ενστάσεις, ανάμεσα τόσο στην εταιρεία που διαχειρίζεται την υποδομή στον ΟΣΕ όσο και στην ιταλική «HELLENIC TRAIN», που διαχειρίζεται το μεταφορικό έργο.

Και το τέταρτο ζήτημα που αναδείχθηκε ήταν οι τεράστιες ευθύνες της Ευρωπαϊκής Ένωσης. Η Ευρωπαϊκή Ένωση δεν ενδιαφέρεται για την ασφάλεια των σιδηροδρομικών μεταφορών. Για τι ενδιαφέρεται; Ενδιαφέρεται να δημιουργήσει ένα διασυνδεδεμένο δίκτυο, που να αυξηθεί η χωρητικότητά του και οι ταχύτητες. Άρα να μειωθεί το κόστος του μεταφορικού έργου, για να κερδίζουν οι επιχειρήσεις που δραστηριοποιούνται στον σιδηρόδρομο. Γι’ αυτό και τα όποια μέτρα ασφαλείας τα βάζει μόνο στο διασυνδεδεμένο δίκτυο, ενώ το υπόλοιπο το αφήνει τελείως γυμνό.

Δεύτερη ευθύνη της Ευρωπαϊκής Ένωσης, πάντα στη λογική του κόστους-οφέλους. Επιτρέπει η Ευρωπαϊκή Ένωση να κυκλοφορούν τρένα με λειψές προδιαγραφές, που δεν πληρούν τους κανόνες πυρασφάλειας. Γι’ αυτό έδωσε και άδεια στην «ΤΡΑΙΝΟΣΕ» και στο τροχαίο υλικό που ενοικιάζει από τη «ΓΑΙΟΣΕ» να κυκλοφορούν στην Ελλάδα τρένα τα οποία δεν πληρούν τις συνθήκες πυρασφάλειας. Όλα αυτά είναι πολύ σημαντικά, που αναδεικνύουν τους υπεύθυνους, τις διαχρονικές ευθύνες που οδήγησαν στο έγκλημα στα Τέμπη, όχι μόνο τις πολιτικές αλλά και τις διαχρονικές ποινικές ευθύνες οι οποίες υπάρχουν και οι οποίες θα καταγράφονται στο πόρισμα του ΚΚΕ, παρά την προσπάθεια των άλλων κομμάτων αυτές να τις συγκαλύψουν.

Τέλος, η εσπευσμένη ολοκλήρωση της εξεταστικής επιτροπής για να μην εξετάσει την έκρηξη και την αλλοίωση του χώρου εκεί -για να μην υπάρξουν νέες αποκαλύψεις το έκανε- και βεβαίως μετά το βούλευμα του Συμβουλίου Εφετών της Λάρισας να αποσταλεί δικογραφία, το ΚΚΕ ζήτησε με επιστολή του να συγκληθεί η επιτροπή. Όμως καμμία απάντηση επίσημη δεν έχουμε μέχρι τώρα, ενώ ο ΣΥΡΙΖΑ το μόνο που ζήτησε ήταν να παραταθεί για πέντε μέρες η κατάθεση του πορίσματος. Έτσι, ως μέτρο σύγκρισης.

Και βεβαίως ας σταματήσουν και τα κροκοδείλια δάκρυα, ιδιαίτερα του ΣΥΡΙΖΑ, για τον νόμο περί ευθύνης Υπουργών και τις οχτακόσιες πενήντα χιλιάδες υπογραφές που έχουν μαζέψει ενάντια στην ευθύνη των Υπουργών. Διότι όταν ήταν κυβέρνηση ο ΣΥΡΙΖΑ στη συνταγματική Αναθεώρηση, το ΚΚΕ είχε προτείνει να καταργηθεί ο νόμος περί ευθύνης Υπουργών και τότε Νέα Δημοκρατία, ΣΥΡΙΖΑ και ΠΑΣΟΚ αρνήθηκαν την κατάργηση του νόμου περί ευθύνης Υπουργών. Άρα μη χύνετε κροκοδείλια δάκρυα. Υπάρχει κι ένα όριο στην πολιτική εξαπάτηση.

Το έγκλημα αυτό, λοιπόν, δεν θα ξεχαστεί, κύριε Πρόεδρε. Πρέπει να τιμωρηθούν, όπως απαίτησε ο κόσμος, όλοι οι υπεύθυνοι και να μην επαναληφθεί. Και η λαϊκή βούληση, όπως εκφράστηκε σήμερα από τις μεγαλειώδεις κινητοποιήσεις, μπορεί να αποτρέψει οποιουσδήποτε σχεδιασμούς συγκάλυψης του στυγερού αυτού εγκλήματος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Λαζαρίδη, τον κ. Πουλά και μετά με την Κοινοβουλευτική Εκπρόσωπο της Πλεύσης Ελευθερίας.

Κυρίες και κύριοι συνάδελφοι, ο κ. Χουσεΐν Ζεϊμπέκ ζητεί άδεια διήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Ορίστε, κύριε Λαζαρίδη.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, θα ήθελα να ξεκινήσω και εγώ την ομιλία μου αποτίοντας ελάχιστο φόρο τιμής στους πενήντα επτά συνανθρώπους μας που έναν ακριβώς χρόνο πριν, σαν σήμερα, βρήκαν τραγικό θάνατο στο σιδηροδρομικό δυστύχημα στα Τέμπη. Νέα παιδιά στην πλειοψηφία τους, όπως ο εικοσιδυάχρονος συμπατριώτης μου Ιορδάνης Αδαμάκης, που έχασαν τις ζωές τους τόσο άδικα σε αυτή την ανείπωτη εθνική τραγωδία. Ο πόνος και ο θυμός εξακολουθούν να μας κυριεύουν όλους. Τις ευθύνες θα τις καταλογίσει η ανεξάρτητη ελληνική δικαιοσύνη, την οποία φαντάζομαι ότι όλοι μας εδώ μέσα εμπιστευόμαστε απόλυτα.

Έρχομαι τώρα, κυρίες και κύριοι συνάδελφοι, στα πεζά, στο σχέδιο νόμου που συζητάμε σήμερα. Είμαι πολύ περήφανος που για μία ακόμη φορά από το Βήμα αυτό υπερασπίζομαι ένα νομοσχέδιο της Κυβέρνησης της Νέας Δημοκρατίας, της Κυβέρνησης του Κυριάκου Μητσοτάκη. Ξέρετε γιατί; Διότι οι προεκλογικές μας δεσμεύσεις έρχονται μετεκλογικά να υλοποιηθούν, χωρίς εκπτώσεις και αστερίσκους. Διότι με μία ακόμη μεταρρύθμιση καταδεικνύουμε την αποφασιστικότητά μας να επιλύσουμε διαχρονικές παθογένειες του κράτους μας, ενώ παράλληλα συνεχίζουμε τη στήριξη της κοινωνίας. Διότι επιμένουμε στην άσκηση κοινωνικής πολιτικής, με απαράβατες αξίες τη δικαιοσύνη και την ισότητα, ισορροπώντας μεταξύ της ικανοποίησης των αναγκών των πολιτών και των δημοσιονομικών δυνατοτήτων της χώρας.

Όλα αυτά χαρακτηρίζουν και το παρόν σχέδιο νόμου που συζητάμε σήμερα και αφορά μια σειρά ζητημάτων τα οποία χρήζουν διευθέτησης, όπως η αξιοποίηση της δημόσιας περιουσίας, η ελεύθερη πρόσβαση των πολιτών στις παραλίες, η ενίσχυση της οικογένειας, η ενίσχυση των γιατρών του ΕΣΥ και των αγροτών μας, των επαγγελματιών του πρωτογενούς τομέα, των ανθρώπων του μόχθου, που αγωνίζονται σε δύσκολες συνθήκες για τα προς το ζην. Τους καταλαβαίνουμε απόλυτα και γι’ αυτό από την πρώτη στιγμή που η Νέα Δημοκρατία έγινε κυβέρνηση το 2019 βρίσκεται διαρκώς δίπλα τους.

Και το «δίπλα τους», κυρίες και κύριοι συνάδελφοι της Αντιπολίτευσης, το εννοούμε με έργα, το εννοούμε με πράξεις και όχι ανεβαίνοντας στα τρακτέρ. Το εννοούμε με σημαντικές παρεμβάσεις-ανάσα για τους γεωργούς και τους κτηνοτρόφους μας. Το εννοούμε με τη θεσμοθέτηση της νέας φορολογικής κλίμακας για φυσικά πρόσωπα και για τους κατ’ επάγγελμα αγρότες, με συντελεστές που ξεκινάνε από το 9% αντί για το 22%. Το εννοούμε με τη μείωση των ασφαλιστικών εισφορών. Το εννοούμε με τη μείωση του ΦΠΑ από το 13% στο 6% για τις ζωοτροφές και τα λιπάσματα, καθώς και από το 24% στο 13% για την αγορά αγροτικών μηχανημάτων. Το εννοούμε με την κατάργηση της φορολόγησης των ενισχύσεων από το πρώτο ευρώ που είχε επιβάλει ο ΣΥΡΙΖΑ. Το εννοούμε με την απορρόφηση του 80% έως 90% της αύξησης του κόστους ενέργειας των αγροτικών τιμολογίων. Το εννοούμε με τη χορήγηση ειδικής παροχής προστασίας της μητρότητας, διάρκειας εννέα μηνών, για τις αγρότισσες.

Στο παρόν σχέδιο νόμου περιλαμβάνεται -και θέλω να πιστεύω ότι θα την ψηφίσετε- η επιστροφή του ειδικού φόρου κατανάλωσης στο αγροτικό πετρέλαιο για το 2024. Το έχουμε κάνει ήδη και το 2022 και το 2023 και μάλιστα δίνοντας τη δυνατότητα προκαταβολής 50% του συνολικού ποσού, σύμφωνα με τις πρόσφατες δεσμεύσεις του Πρωθυπουργού. Την ίδια ώρα προωθείται άμεσα, πριν από τις ευρωεκλογές, η αναθεώρηση της τρέχουσας Κοινής Αγροτικής Πολιτικής, με τεχνικές βελτίωσης και δομικές αλλαγές, ενώ την ίδια στιγμή εντατικοποιούνται οι έλεγχοι για την αντιμετώπιση των παράνομων ελληνοποιήσεων. Στο πλαίσιο αυτό, αναμένονται πολύ σύντομα και νέες ανακοινώσεις από την πλευρά της Κυβέρνησης, η οποία κινείται πολυεπίπεδα για την ενίσχυση του αγροτικού κόσμου.

Και φυσικά δεν είναι μόνον οι αγρότες, δεν είναι μόνον οι κτηνοτρόφοι, δεν είναι μόνον οι μελισσοκόμοι. Είναι και η αποκατάσταση της δικαιοσύνης για είκοσι χιλιάδες γιατρούς του ΕΣΥ σχετικά με τις εφημερίες που πραγματοποιούν. Εν προκειμένω, αυξάνονται αναδρομικά από την αρχή του 2024 κατά 20% οι σχετικές αποζημιώσεις. Επίσης, αυξάνεται κατά 20%, από 530 σε 636 ευρώ, το μηνιαίο ποσό που καταβάλλεται στους διευθυντές γιατρούς που απαλλάσσονται από τις εφημερίες, ενώ αυξάνεται κατά 5% το ανώτατο όριο αποδοχών για τους γιατρούς του ΕΣΥ.

Είναι, κυρίες και κύριοι συνάδελφοι, η τρίτη αύξηση που δίνεται από αυτή την Κυβέρνηση στο ιατρικό προσωπικό. Η πρώτη, το 2002, προέβλεπε 10% αύξηση των μισθών τους και η δεύτερη αύξηση εφαρμόζεται από τις αρχές του τρέχοντος έτους μαζί με το μισθολόγιο των δημοσίων υπαλλήλων.

Όσον αφορά την αξιοποίηση της δημόσιας περιουσίας στις παραθαλάσσιες περιοχές, αυτό γίνεται με απόλυτο σεβασμό στους πολίτες, για τους οποίους φυσικά διασφαλίζεται η ελεύθερη πρόσβαση στις παραλίες, αλλά και με απόλυτο σεβασμό στο φυσικό περιβάλλον. Χωρίς να κινδυνεύει ο κοινόχρηστος χαρακτήρας αιγιαλών και παραλιών, αξιοποιούνται κατά τρόπο επωφελή για την εθνική οικονομία, με λελογισμένη ανάπτυξη.

Θα ήταν παράλειψή μου να μην αναφερθώ επιγραμματικά σε δύο ακόμα πρωτοβουλίες που άπτονται της κοινωνικής πολιτικής της Κυβέρνησης, στην αύξηση του χορηγουμένου από τον ΟΠΕΚΑ επιδόματος γέννησης έως και 3.000 ευρώ, ανάλογα με τον αριθμό των παιδιών, καθώς και στη δυνατότητα προκαταβολής μέρους της επιδότησης στους δικαιούχους του προγράμματος στεγαστικής πολιτικής «Ανακαινίζω - Νοικιάζω».

Στο θέμα της διασύνδεσης των ταμειακών μηχανών με τα POS, αναμφίβολα είναι κάτι σημαντικό για την αντιμετώπιση της φοροδιαφυγής, ωστόσο θα σας παρακαλούσα, κύριε Υφυπουργέ, αφ’ ενός να επιμείνουμε απευθυνόμενοι στις τράπεζες και τους παρόχους να μειωθούν οι προμήθειες για συναλλαγές μικρής αξίας αλλά και σε ειδικές κατηγορίες επαγγελματιών και, αφ’ ετέρου, να δοθεί μία πολύ μικρή παράταση στην ημερομηνία έναρξης του μέτρου.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ούτε ένα λεπτό, κύριε Πρόεδρε, την ανοχή σας.

Κυρίες και κύριοι συνάδελφοι, η Κυβέρνηση της Νέας Δημοκρατίας και του Κυριάκου Μητσοτάκη, πενήντα χρόνια από την ίδρυση της παράταξής μας και πενήντα χρόνια από τη Μεταπολίτευση, αποδεικνύει και με αυτό το νομοσχέδιο ότι βάζει πάνω απ’ όλα τον άνθρωπο, ότι μέλημά μας είναι η διατήρηση της κοινωνικής συνοχής και ότι απευθυνόμαστε σε όλους τους πολίτες, χωρίς διακρίσεις, με κοινωνική δικαιοσύνη, χωρίς όμως να παρεκκλίνουμε από τους δημοσιονομικούς στόχους. Έτσι θα συνεχίσουμε, προς όφελος του συνόλου της κοινωνίας, την οποία έχουμε σύμμαχο στην προσπάθειά μας αυτή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πέρασε ένας χρόνος από το τραγικό δυστύχημα στα Τέμπη, μία από τις μεγαλύτερες τραγωδίες που εν καιρώ ειρήνης συγκλόνισαν τη χώρα μας. Το τραγικό αυτό δυστύχημα έφερε στο προσκήνιο σωρεία λαθών, τραγικών παραλείψεων και εγκληματικών πράξεων. Οι πολίτες δεν ξεχνούν και από αυτό εδώ το Βήμα ζητάμε να αναδειχθεί η αλήθεια, ώστε το τραγικό αυτό έγκλημα, που στοίχισε τη ζωή σε πενήντα επτά νέους συνανθρώπους μας, να μη μείνει χωρίς τιμωρία, να μη συγκαλυφθεί.

Κύριοι της Κυβέρνησης, στα χρόνια της διακυβέρνησής σας έχει παγιωθεί η συστηματική παραβίαση των αρχών της καλής νομοθέτησης. Κανένας σεβασμός στους θεσμούς, στη δημοκρατία, στη διαφάνεια. Καμμία δημόσια λογοδοσία για την αλαζονεία σας. Πραγματικό σας όραμα για την ανάπτυξη της χώρας είναι η μονοκαλλιέργεια του τουρισμού. Μέχρι σήμερα δεν έχουμε δει να έρχονται επενδύσεις στη χώρα, να αξιοποιείται το επιστημονικό δυναμικό της, να βελτιώνεται το βιοτικό επίπεδο. Η εθνική οικονομία εξακολουθεί να βασίζεται στον τουρισμό, στο Airbnb και σ’ έναν παρασιτικό, κρατικοδίαιτο ιδιωτικό τομέα. Όλα μαζί σε συνδυασμό μάς δείχνουν τους επωφελούμενους από το παρόν σχέδιο νόμου, που κινείται σε εντελώς λάθος κατεύθυνση.

Ενδεικτικά: Μεταφέρετε την αρμοδιότητα διαγωνισμών για την παραχώρηση των αιγιαλών από τους δήμους στην Κτηματική Υπηρεσία του Δημοσίου. Πρόκειται για μια από τις πιο υποβαθμισμένες και υποστελεχωμένες υπηρεσίες του δημόσιου τομέα, αμφίβολης επιχειρησιακής δυναμικής, που μέχρι σήμερα ήταν αποκλειστικά υπεύθυνη για τον έλεγχο της αυθαίρετης χρήσης αιγιαλού σε όλη την επικράτεια, με πενιχρά αποτελέσματα.

Μεταφέρετε στους παραχωρησιούχους υποχρεώσεις όπως το κόστος της ναυαγοσωστικής κάλυψης, της καθαριότητας και της πρόσβασης ΑΜΕΑ, με συμψηφισμό της σχετικής δαπάνης, με αντάλλαγμα παραχώρησης, δηλαδή ουσιαστικά όλα προς όφελος των παραχωρησιούχων.

Δημιουργείτε κλιμάκια ελέγχου και τήρησης των όρων παραχώρησης από ένα πλήθος φορέων που προφανώς δεν έχουν την κατάρτιση, την τεχνογνωσία και τη διαθεσιμότητα να εκτελέσουν ένα έργο δύσκολο στην οργάνωση και στη διαχείρισή του, αν σκεφτεί κανείς ότι η ελληνική ακτογραμμή ανέρχεται σε δεκαέξι χιλιάδες χιλιόμετρα.

Ομολογείτε την αδυναμία σας να οργανώσετε τον έλεγχο των παραχωρησιούχων, με το να μετατρέπετε τους πολίτες σε καταδότες. Δεν υπάρχει ανάγκη ελέγχων από τη μεριά της πολιτείας; Τι είδους κοινωνικός αυτοματισμός είναι αυτός, που μεταφέρει τις ευθύνες της πολιτείας για τον έλεγχο της τήρησης των νόμων στους πολίτες;

Θεωρείτε ως παράβαση των όρων σύμβασης την κατάληψη 50% περισσότερου χώρου από τον συμφωνημένο, καθιστώντας κενό γράμμα τις απειλές περί προστίμων και ποινικών κυρώσεων, καθώς οι παραχωρησιούχοι θα φροντίζουν πάντα να μην υπερβαίνουν το 49%.

Τέλος, για να διευρύνετε εμβαδικά τις παραχωρούμενες παραλίες και τους αιγιαλούς, εφευρίσκετε νέες έννοιες, όπως την έννοια της απάτητης παραλίας, που θα καθοριστεί με ΚΥΑ.

Το παρόν σχέδιο νόμου, λοιπόν, είναι απολύτως εμβαλωματικό, αποσπασματικό και πρόχειρο και οι υπόλοιπες πτυχές του είναι χωρίς αρχή, μέση και τέλος.

Ειδικότερα, το χρονοδιάγραμμα για τη σύνδεση των POS με την ΑΑΔΕ έχει καταντήσει «γεφύρι της Άρτας». Τα χρονικά όρια που θέσατε εξαρχής για τη συμμόρφωση των επιχειρήσεων είναι απολύτως μη ρεαλιστικά. Εάν είχατε επαφή με την πραγματικότητα, θα γνωρίζατε τα τεράστια λειτουργικά προβλήματα που έχουν δημιουργηθεί και τα οποία δεν μπορούν να τα λύσουν ούτε εξειδικευμένοι τεχνικοί.

Το πολυδιαφημισμένο πρόγραμμα «Αναικαινίζω - Νοικιάζω» δεν «τσουλάει». Οι αυστηροί του όροι, που αποκλείουν τους μη έχοντες και τους ευάλωτους, δεν είναι ελκυστικοί. Η πρόβλεψη προκαταβολής μέρους της επιδότησης δεν είναι αρκετή για να ζεστάνει το ενδιαφέρον των πολιτών, κάτι που επιβεβαιώνει την αρχική μας κριτική, ότι πρόκειται για ένα ταξικό, ανεπαρκές, αποσπασματικό πρόγραμμα, χωρίς κοινωνική συνείδηση, που αφορά τους λίγους, ενώ οι στεγαστικές ανάγκες είναι πιεστικές και έντονες.

Τη διαγραφή των δανείων των συγγενών των θυμάτων των Τεμπών μόνο ως ειρωνεία μπορούμε να την ακούσουμε. Μέχρι στιγμής η Κυβέρνησή σας επιχειρεί μόνο να διαχειριστεί τις συνέπειες της λαϊκής δυσαρέσκειας και δεν εστιάζει στο να χυθεί φως στο αιματοκύλισμα των Τεμπών.

Ομοίως, η αναπροσαρμογή της αποζημίωσης των εφημεριών των γιατρών του ΕΣΥ συνιστά μέγιστο εμπαιγμό. Πρόκειται για ημερήσια αύξηση ωριαίας αποζημίωσης των εφημεριών της τάξης των 90 λεπτών έως 1,5 ευρώ. Περιμένετε ότι αυτό το πενιχρό ποσό μπορεί να αναπληρώσει τις τεράστιες εισοδηματικές απώλειες των γιατρών του ΕΣΥ κατά τα τελευταία χρόνια; Με αυτόν τον αστείο τρόπο θα αντιμετωπίσετε το κύμα φυγής των γιατρών από το ΕΣΥ και από τη χώρα;

Από την άλλη πλευρά, γίνεται θέσπιση των απογευματινών χειρουργείων, για να κρατήσετε ποιους; Τους χειρουργούς, τους αναισθησιολόγους στα νοσοκομεία. Βλάπτει πολύ σοβαρά την τσέπη των Ελλήνων πολιτών, οι οποίοι ήδη πληρώνουν τις περισσότερες δαπάνες στην υγεία σε όλη την Ευρώπη, μετά τη Βουλγαρία.

Το ΠΑΣΟΚ έχει καταθέσει δέκα φορές την τροπολογία για τα βαρέα και τα ανθυγιεινά και πέντε φορές για την αυτοτελή φορολόγηση των εφημεριών των γιατρών του ΕΣΥ. Όλες τις φορές η Κυβέρνηση ήταν απέναντί μας. Κατά τα άλλα λέτε ότι νοιάζεστε για το ΕΣΥ. Ας γελάσουμε!

Επιχειρείτε να κατευνάσετε τους αγρότες με την επιστροφή 82 εκατομμυρίων από τον ειδικό φόρο κατανάλωσης για το πετρέλαιο και μόνο για το 2024, τη στιγμή που το ΠΑΣΟΚ στις δύσκολες εποχές έδινε 160 εκατομμύρια. Πρόκειται για ένα ακόμα δείγμα του επιπόλαιου, αλαζονικού τρόπου με τον οποίον αντιμετωπίζετε τον αγροτικό κόσμο της χώρας.

Σας το έχουμε πει, και σας το ξαναλέμε, ότι χρειάζεται σοβαρός εθνικός στρατηγικός σχεδιασμός για την ενίσχυση των αγροτών, με μείωση του κόστους παραγωγής, με έλεγχο των τιμών των λιπασμάτων και των ζωοτροφών, με την εξασφάλιση της ενεργειακής τους επάρκειας και την κατάργηση του ειδικού φόρου κατανάλωσης του πετρελαίου.

Κύριε Υπουργέ, όσο και αν καλλωπίζετε με εύηχα λόγια το παρόν σχέδιο νόμου, είναι φανερό ότι δημιουργεί περισσότερα προβλήματα απ’ αυτά που υποτίθεται πως λύνει. Η αλαζονεία με την οποία κυβερνάτε δεν θα σας βγει σε καλό. Σας το φωνάζει ο κόσμος που συγκεντρώθηκε σήμερα για να διαμαρτυρηθεί για όσα δεινά έχει φορτωθεί στις πλάτες του. Αντί για λύσεις, προσαρμόζετε τα προβλήματα στη δική σας προεκλογική ατζέντα που περιλαμβάνει υποβάθμιση των θεσμών, χειραγώγηση των μέσων, δημιουργία κοινωνικών ανισοτήτων, αναστροφή της αποκέντρωσης και αποκλεισμό από τα δημόσια αγαθά, όπως είναι ο αιγιαλός και οι παραλίες.

Εμείς, το ΠΑΣΟΚ, είμαστε φύσει και θέσει ιδεολογικά και πολιτικά απέναντί σας.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Καραγεωργοπούλου, Κοινοβουλευτική Εκπρόσωπος της Πλεύσης Ελευθερίας, έχει τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Να αγαπάς την ευθύνη, να λες: «εγώ μονάχος μου θα σώσω τον κόσμο, αν χαθεί, εγώ θα φταίω». Νίκος Καζαντζάκης, πιο επίκαιρος από ποτέ.

Ένα εκατομμύριο συμπολίτες μας έχουν ήδη υπογράψει το ψήφισμα για την ενεργοποίηση του άρθρου 73 παράγραφος 6 του Συντάγματος για κατάθεση πρότασης νόμου περί κατάργησης της βουλευτικής και υπουργικής ασυλίας.

Χαιρετίζουμε όλες τις συγκεντρώσεις σε όλες τις μεγάλες πόλεις της Ελλάδας, που δυστυχώς αμαυρώνονται από την προσπάθεια διάλυσης κατά περίπτωση, όπως πληροφορηθήκαμε πριν από λίγο στη Θεσσαλονίκη, από εντολές της Κυβέρνησης.

Συμπληρώνεται ένα έτος από το έγκλημα των Τεμπών. Πριν από έναν χρόνο δύο τρένα κινούνται για δώδεκα λεπτά σε διπλή γραμμή αντίθετα. Δεν υπάρχει τίποτα που να τα σταματά. Μια σύγκρουση που φέρνει την εθνική τραγωδία ενώπιόν μας και διαχρονικά μας κάνει να αιμορραγούμε μαζί με τους συγγενείς των θυμάτων, μαζί με τους τραυματίες και να μνημονεύουμε σήμερα τους νεκρούς και τα ονόματά τους ως ελάχιστο φόρο τιμής για μια θυσία για την οποία δεν ρωτήθηκαν ποτέ.

Οι υπαίτιοι προσπαθούν να αποφύγουν την τιμωρία. Η κυβερνητική πλειοψηφία στην εξεταστική επιτροπή, αλλά και στη Βουλή, παρέχει την προστασία. Συντονισμένη προσπάθεια αποσιώπησης εκ μέρους ανωτάτων δικαστών, «συνεχίστε τη ζωή σας, κυρία Καρυστιανού, κύριε Ασλανίδη». Ποδηγέτηση από μερίδα του κλήρου. Ιεράρχης υποδεικνύει ως άλλος Καραμανλής. Τους επικοιμημένους τούς θρηνούμε βουβά, χωρίς θόρυβο. Αποπροσανατολισμός της κοινής γνώμης εκ μέρους της κυβερνώσας πλειοψηφίας που επιμένει να μιλάει για ατύχημα από ανθρώπινο λάθος του σταθμάρχη και ανεπάρκεια προσόντων των νεκρών μηχανοδηγών.

Εκείνη που συγκλονίζει, παρ’ όλα αυτά, και υποχρεώνει όλους εμάς και τους πολίτες αυτής της χώρας, είναι η μάνα-σύμβολο που ενεργεί για λογαριασμό των ψυχών που δεν βρήκαν ακόμα τον ουρανό τους, δηλώνοντας με οδύνη: «Δεν ξέρω ποιο είναι το πιο τραγικό, ο θάνατος του παιδιού μου ή η συγκάλυψη του εγκλήματος».

Η συγκάλυψη του εγκλήματος συνηγορεί στο επόμενο έγκλημα, στο επόμενο -σε εισαγωγικά για εσάς- «ατύχημα». Γιατί όσο δεν αίρεται η αδικία και όσο δεν αποκαθίσταται η ασφάλεια στους σιδηροδρόμους, είμαστε δυνητικά όλοι θύματα.

Εκείνο που μένει είναι ότι ανάμεσα σε σημαντικούς μάρτυρες δεν κλήθηκε να καταθέσει πρώτος από όλους ο ίδιος ο Πρωθυπουργός της χώρας, Κυριάκος Μητσοτάκης, εκείνος που διαβεβαίωνε τους Έλληνες πολίτες, τέσσερις ημέρες πριν την τραγωδία, ότι η Ελλάδα βρίσκεται στο πρώτο βαγόνι της ευρωπαϊκής αμαξοστοιχίας. Εκείνο που μένει είναι ότι δεν έχουν κληθεί πολλοί ακόμα σημαντικοί μάρτυρες. Μόλις σήμερα και πριν από λίγα λεπτά ήρθε μήνυμα από τον απαράδεκτο πρόεδρο της εξεταστικής μας επιτροπής ότι διαβιβάστηκε επιτέλους η ποινική δικογραφία του εφέτη ανακριτή της Λάρισας στην Ελληνική Βουλή.

**ΜΑΚΑΡΙΟΣ ΛΑΖΑΡΙΔΗΣ:** Όχι δικογραφία. Στοιχεία, λέει.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Είναι η ανακριτική δικογραφία που διαβιβάστηκε -μέχρι πριν από λίγο όχι- αλλά από αίτημα της Πλεύσης Ελευθερίας από τον Νοέμβριο του 2023. Το αίτημα στην πραγματικότητα ικανοποιήθηκε και επιτέλους ήρθαν ορισμένα στοιχεία που αφορούσαν μηνυτήριες αναφορές, εκθέσεις εξέτασης μαρτύρων σε πορίσματα εκθέσεων πραγματογνωμοσυνών και το πόρισμα της επιτροπής εμπειρογνωμόνων μόλις πριν από λίγο σε ηλεκτρονική μορφή. Είναι εντυπωσιακό για τον πρόσθετο λόγο ότι πριν από δύο ημέρες οι πραγματογνώμονες των θυμάτων, των συγγενών των θυμάτων σε συνέντευξη τύπου στην ΕΣΗΕΑ ενημέρωσαν πως όχι απλά τηλεδιοίκηση αν υπήρχε τα τρένα δεν θα είχαν συγκρουστεί, αρκούσε και η φωτοσήμανση. Αρκούσε η φωτοσήμανση, ένα κόκκινο φανάρι. Σε ένα κράτος που θέλει να λέει ότι τα τρένα κυκλοφορούν με ασφάλεια ενώ οι διαδικασίες του γενικού κανονισμού κίνησης είναι πασίδηλο και παγκοίνως γνωστό ότι δεν τηρούνται. Ότι δεν υπάρχει κανένας μηχανισμός ελέγχου εκείνων που οφείλουν να τηρούν τους κανόνες. Σε έναν κανονισμό κίνησης που από το 1950 παραμένει απαρχαιωμένος και μαζί με τις τραγικές παραλείψεις και λάθη όλης της διοίκησης του ΟΣΕ, των παρά τον ΟΣΕ εταιρειών αλλά και των ανώτερων στελεχών της Κυβέρνησης φτάνοντας έως και τον Πρωθυπουργό συνηγορούν στην περίπτωση τέλεσης ανθρωποκτονίας από ενδεχόμενο δόλο.

Έχει ένα κοινό το νομοσχέδιο που συζητάμε σήμερα με το έγκλημα των Τεμπών: μιλάει για τη δύναμη του νερού, για την αξιοποίηση του αιγιαλού και την αξιοποίηση του νερού. Είναι, λοιπόν, η δύναμη που ελπίζουμε ότι τα δάκρυα όλων των Ελλήνων θα γίνουν ένας ωκεανός που θα αναγκάσει τη δικαιοσύνη να λάμψει και να αποδώσει τις ευθύνες εκεί που πρέπει.

Στη σημερινή απεργία και στη σημερινή κινητοποίηση ζητήθηκε να συμμετέχει η Ένωση Ελεγκτών Εναέριας Κυκλοφορίας Ελλάδας. Κατά τον ίδιο τρόπο σας θυμίζω ότι -όπως έκρουσε τον κώδωνα του κινδύνου ο Πανελλήνιος Σύλλογος Μηχανοδηγών Προσωπικού του ΟΣΕ για τα απαρχαιωμένα συστήματα και την έλλειψη προσωπικού- η Ένωση Ελεγκτών Εναέριας Κυκλοφορίας υπογραμμίζει ότι ένα ατύχημα στους αιθέρες είναι πολύ πιθανό. Και τι κάνετε; Μόλις προχθές η ηγεσία του Υπουργείου Υποδομών και Μεταφορών και η Υπηρεσία Πολιτικής Αεροπορίας αναπτύσσουν ταχύτατα τα αντανακλαστικά τους, ώστε να απαγορεύσουν την πραγματοποίηση απεργίας στον κλάδο τους. Συγχαρητήρια.

Το παρόν νομοσχέδιο δεν κάνει τίποτε άλλο παρά να αξιοποιήσει τον αιγιαλό. Αντίθετα αυξάνει υπέρμετρα την οικοδομική πίεση στις παραλίες, καθώς από τον ορισμό της παραλίας, εξαφανίζει την ήδη ανεπαρκή ζώνη πλάτους τριάντα μέτρων από τη γραμμή αιγιαλού, στην οποία απαγορεύεται σήμερα η δόμηση. Ο Υπουργός δεν αναφέρθηκε καθόλου στις υποχρεώσεις της χώρας έναντι του Διεθνούς και του Ενωσιακού Δικαίου. Το πρωτόκολλο για την ολοκληρωμένη διαχείριση της παράκτιας ζώνης στη Σύμβαση της Βαρκελώνης για τη Μεσόγειο είναι γνωστό και έχει ειπωθεί από περισσότερους εισηγητές ότι έχει κυρωθεί από την Ευρωπαϊκή Ένωση και αποτελεί Ενωσιακό Δίκαιο. Η Ελλάδα όμως δεν έχει ακόμη κυρώσει το πρωτόκολλο ενώ είναι βασική υποχρέωση που προβλέπεται για τα συμβαλλόμενα μέρη. Δεν μας έχετε πει ποια είναι η πρόθεσή σας, κύριε Θεοχάρη. Εκτός από το να μας πείτε ότι και οι προηγούμενες κυβερνήσεις δεν το έκαναν, δεν μας είπατε ποια είναι η πρόθεση της δικής σας Κυβέρνησης. Στο όνομα, λοιπόν, της προστασίας και διαχείρισης του περιβάλλοντος, του κοινόχρηστου χαρακτήρα αγαθών της παραλίας και του αιγιαλού κατατίθεται ένα νομοσχέδιο όχι από το καθ’ ύλην αρμόδιο Υπουργείο ΥΠΕΝ, αλλά από το Υπουργείο Εθνικής Οικονομίας και Οικονομικών. Αντιμετωπίζετε, όπως πάντα, τη φύση ως αντικείμενο προσπορισμού οικονομικού οφέλους ως πηγή πλουτισμού –πάντα για ημέτερους βέβαια- και όχι όπως θα έπρεπε ως πηγή ζωής, ως οικοσύστημα που στηρίζει τη βιοποικιλότητα, αυτής που εάν διαταραχθεί δύσκολα ανατάσσεται ως περιβάλλων χώρος για την ανάπτυξη και την ίδια την ύπαρξη του ανθρώπου. Η Κυβέρνησή σας θέτει ως απόλυτη προτεραιότητα την οικονομική εκμετάλλευση ενός τόσο πολύτιμου φυσικού αγαθού αγνοώντας ότι δεν μπορεί να υπάρξει βιώσιμη ανάπτυξη, βιώσιμη οικονομία χωρίς τη φύση. Καταστρέφοντας τη φύση καταστρέφουμε τελικά και την τοπική οικονομία και την ανθρώπινη ευημερία.

Το νερό έχει μνήμη, κύριοι συνάδελφοι. Ένα από αυτά που αποδεικνύει ότι θυμάται είναι η ανάγκη του για ζωτικό χώρο κάτι που έκανε στη Θεσσαλία με τις πρόσφατες καταιγίδες και περιβαλλοντικές καταστροφές από την κλιματική αλλαγή και κάτι που υιοθετήσατε στις υποδείξεις των ειδικών για την ανάταξη της Θεσσαλίας, όμως αγνοείτε ήδη σήμερα πεισματικά, προκαλώντας τη θυμηδία της φύσης σε περίπτωση επιδρομής νέων σφοδρών καιρικών φαινομένων, συνεπεία της κλιματικής αλλαγής. Τι κάνετε, λοιπόν; Επιχειρείτε, πρώτα από όλα, να αφαιρέσετε τον χώρο του νερού και έπειτα να κλέψετε τον ελεύθερο χώρο έκφρασης και κίνησης των ανθρώπων. Δεν επρόκειτο για το κίνημα της πετσέτας. Επρόκειτο για το κίνημα των ανθρώπων που διεκδίκησαν δημόσιο χώρο, διεκδίκησαν ελεύθερο χώρο κίνησης. Παραβιάζετε, λοιπόν, συνταγματικό δικαίωμα ως να μη συμβαίνει τίποτα και ήδη τα παραδείγματα που έχουμε τόσο στο Καμάρι της Θήρας που είναι ενδεικτικό της ασυδοσίας του κέρδους και της παρανομίας και τρέφεται από τα κερδοσκοπικά συμφέροντα με πλατφόρμες μέσα στο νερό σε διαφορετικά επίπεδα, ακόμα και εντός της εν πλω επιχείρησης, να δημιουργούν σερβιτόρους ρομπότ έτοιμους για το μεροκάματο, να κολυμπούν για να σερβίρουν τους πλωτούς επισκέπτες. Άλλο παράδειγμα, το λιμάνι Πασσά της Λαυρεωτικής, ένα υπέροχο ιστορικό λιμάνι το οποίο βάλλεται από την εμπορευματοποίηση με τη δύναμη της ξαπλώστρας και της ομπρέλας και βρίσκεται σε απειλή όλο το οικοσύστημα της σπάνιας Ποσειδωνίας και όχι μόνο στο λιμάνι Πασσά της Λαυρεωτικής αλλά και σε άλλα νησιά μας.

Εκεί θυσιάζετε, λοιπόν, την περιβαλλοντική σας ανησυχία και την ανάγκη σας να νομοθετήσετε για την αξιοποίηση -όπως λέτε- στο νομοσχέδιο σας της δημόσιας περιουσίας.

Εμείς σας θέσαμε ως πρόταση -τουλάχιστον αν πρόκειται να ψηφίσετε το άρθρο που αφορά στην παραχώρηση της χρήσης- να εισάγετε υποχρεωτικά στο ελληνικό δημόσιο, στην Κτηματική Υπηρεσία, την υποχρέωση να συμπεριλαμβάνει στις συμβάσεις το ΚΑΕΚ που αφορά στην έκταση του ελληνικού δημοσίου επί του αιγιαλού και της παράκτιας ζώνης.

Γιατί αυτή τη στιγμή στην ελληνική επικράτεια σε κίνδυνο της εθνικής μας ασφάλειας ακόμα, με αφορμή την επιτάχυνση της διαδικασίας ολοκλήρωσης του ελληνικού Κτηματολογίου, δεν έχετε δηλώσει ως περιουσία του δημοσίου ούτε τους αιγιαλούς ούτε, βέβαια, έχετε προβεί στη χάραξη του αιγιαλού ούτε της παράκτιας ζώνης. Φέρονται δημόσια κτήματα που είναι επί του αιγιαλού ως αγνώστου.

Τουλάχιστον αφού προτίθεστε να δημιουργήσετε συμβάσεις παραχώρησης χρήσης από την πλευρά της ελληνικής Κτηματικής Υπηρεσίας του δημοσίου, τουλάχιστον μεριμνήστε, ώστε να είναι υποχρεωτικός ο όρος των συμβάσεων ιδίως του ΚΑΕΚ με συνέπεια να υποχρεωθεί το ελληνικό δημόσιο να πράξει το αυτονόητο, την υποχρέωσή του να διασφαλίσει τα εθνικά μας συμφέροντα που αφορούν κυρίως την ανατολική Μεσόγειο με τα υδάτινα σύνορά μας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα είναι ο κ. Ακτύπης, αμέσως μετά ο κ. Αριστοτέλης Σπάνιας.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Και εγώ με τη σειρά μου να πω ότι σήμερα είναι μια μέρα μνήμης για τα θύματα, τους νέους ανθρώπους, που χάθηκαν σε αυτή την τραγωδία και σκέψεις για τις οικογένειες των θυμάτων.

Κυρίες και κύριοι συνάδελφοι, σήμερα συζητούμε ένα σχέδιο νόμου του Υπουργείου Οικονομικών που έχει ως στόχο την αξιοποίηση της δημόσιας περιουσίας στις θαλάσσιες περιοχές. Ακούσαμε πολλά και διάφορα, ακούσαμε από τη Συνθήκη της Βαρκελώνης μέχρι ότι δίνουμε και τη δυνατότητα να χτίσουμε μέχρι τον αιγιαλό και την παραλία.

Εγώ αντιλαμβάνομαι τα εσωκομματικά προβλήματα τα οποία υπάρχουν σε διάφορα κόμματα και κυρίως της Αξιωματικής Αντιπολίτευσης, αλλά φαίνεται ότι δεν γίνεται μια ενδοσκόπηση όταν τοποθετούνται για το γεγονός ότι δεν μπορούν να μας εξηγήσουν ότι την ίδια αντιπολίτευση έκαναν προεκλογικά και τελικά στις εθνικές εκλογές είχαν ένα συγκεκριμένο αποτέλεσμα το οποίο πραγματικά τους έστειλε εκεί που τους έστειλε και συνεχίζουν με την ίδια αντιπολίτευση, με την ίδια λογική και έχουν και τις δημοσκοπήσεις οι οποίες συνεχώς βγαίνουν. Και τι ακριβώς λένε; Ακριβώς το ίδιο πράγμα, ότι δεν μπορούν να ανακάμψουν, αλλά συνεχώς διαλύονται. Επομένως τα ίδια πράγματα, αλλά μυαλό δεν βάζετε.

Όσον αφορά τώρα το συγκεκριμένο νομοσχέδιο δεν υπάρχει ουσιαστικός λόγος για κάποιον να διαφωνήσει. Πρέπει πραγματικά πιστεύω να ψάξατε πολύ αμέτρητες ώρες για να βρείτε κάτι να αντιπολιτευτείτε και να μην ψηφίσετε. Για να δούμε τι περιλαμβάνει και τι ακριβώς διαφωνίες έχετε πει μέσα σε αυτό το νομοσχέδιο.

Διαφωνείτε για τον κεντρικό ηλεκτρονικό διαγωνισμό, δημοπρασία, από την Κτηματική και λέτε ότι παίρνουμε αρμοδιότητες από τους δήμους. Δηλαδή, δεν θέλετε να υπάρχει στην ουσία διαφάνεια με έναν κεντρικό ηλεκτρονικό διαγωνισμό, δημοπρασία, όπως θέλετε πέστε το, από μια υπηρεσία του δημοσίου, την Κτηματική, αλλά θέλετε να γίνετε κατά τόπους η δημοπρασία από τους δήμους, όταν ξέρουμε ότι πολλές φορές γίνονται διάφορα παρατράγουδα. Να σας πω την προσωπική μου εμπειρία, αυτά τα τέσσερα χρόνια που ήμουν Βουλευτής, με την προηγούμενη δημοτική αρχή στη Ζάκυνθο, που είμαστε μια τουριστική περιοχή, όπως καταλαβαίνετε, είχαμε τέτοια θέματα και επί τρία χρόνια δεν γινόντουσαν δημοπρασίες την ώρα που έπρεπε και όλοι οι επιχειρηματίες ήταν έκθετοι στους ελέγχους στους οποίους γινόντουσαν. Εμείς, τώρα, πάμε να βάλουμε μια τάξη και ούτε αυτό σας αρέσει. Μάλιστα λέτε ότι οι αρμοδιότητες φεύγουν, όταν οι αποδοχές θα είναι ίδιες. Ό,τι έπαιρναν οι δήμοι ως ανταποδοτικό από αυτή τη μίσθωση των παραλιών, αυτό θα το πάρουν, δεν το χάνουν. Αντιθέτως φεύγουν και από τον βραχνά και από τις αντιπαλότητες και τους τσακωμούς να πάνε να κάνουν τις δημοπρασίες στις παραλίες οι ίδιοι οι δήμοι. Πρέπει να καταλάβουμε όλοι ότι πρέπει να υπάρξει μια ισορροπία μεταξύ της προστασίας του περιβάλλοντος και των ανθρώπων που δραστηριοποιούνται στις συγκεκριμένες περιοχές.

Πρέπει να ξέρετε ότι ακόμα και στις περιοχές «NATURA» που έχουμε και στην Ζάκυνθο -αρκετές τέτοιες περιοχές- υπάρχουν δεσμευμένες περιουσίες των ανθρώπων, τις οποίες αν μπορούσαν να τις αξιοποιήσουν, θα μπορούσαν να ζήσουν και οι ίδιοι και οι οικογένειές τους. Δεσμεύτηκαν οι περιουσίες τους, ανταποδοτικά δεν τους δόθηκε τίποτα, δεν αποζημιώθηκαν για αυτό το οποίο έχασαν και το μόνο που κάνουν είναι σε κάποιες παραλίες μικρές οι οποίες υπάρχουν, να βάζουν κάποιες ομπρέλες και καθίσματα.

Ερχόμαστε και εδώ και λέμε ότι θα πρέπει να μην υπάρχει καθόλου κάλυψη των συγκεκριμένων παραλιών, πράγμα που το κάνουμε και υπάρχει πρόβλεψη και για απάτητες παραλίες, υπάρχει πρόβλεψη για περιοχές «NATURA», υπάρχει πρόβλεψη να μην υπάρχει πλήρης κάλυψη και ασυδοσία στις παραλίες και κατοχυρώνουμε και την πρόσβαση στις παραλίες.

Ερχόμαστε, επίσης, να λύσουμε ζητήματα περιουσιών που έχουν αποκτηθεί νόμιμα με όλους τους απαραίτητους τίτλους και τα απαραίτητα έγγραφα και όχι τους καταπατητές. Μιλάμε, δηλαδή, για εμπράγματα δικαιώματα τα οποία έχουν προκύψει με απολύτως νόμιμο τρόπο. Μιλάμε για νόμιμες άδειες, νόμιμους ιδιοκτήτες στις περιοχές τους οποίους πραγματικά το δημόσιο ερχόταν και υφαρπάζει τις περιουσίες τους χωρίς να δίνει λόγο σε κανέναν για περιουσίες που είχαν αποκτηθεί -όπως είπα προηγουμένως- με νόμιμες άδειες και νόμιμο τρόπο. Σήμερα, λοιπόν, δίνουμε και σε αυτό το θέμα μια οριστική λύση.

Κυρίες και κύριοι συνάδελφοι, στο παρόν νομοσχέδιο περιλαμβάνονται επιπλέον ρυθμίσεις για την ενίσχυση της κοινωνικής, δημογραφικής και φορολογικής πολιτικής. Η μάχη κατά της φοροδιαφυγής είναι -και πρέπει να είναι- συνεχιζόμενη. Η διασύνδεση των ταμειακών μηχανών με POS είναι ένα σημαντικό βήμα προς αυτήν την κατεύθυνση. Επιπρόσθετα, με το παρόν νομοθέτημα στηρίζουμε εμπράκτως τις οικογένειες και προχωρούμε και στην αύξηση του επιδόματος γέννησης στα 2.400 ευρώ. Αναφέρθηκε ότι είναι πολύ λίγα τα 400 ευρώ. Δεν είναι 400 ευρώ. Είναι 2.400 ευρώ, γιατί η παρούσα Κυβέρνηση θέσπισε το επίδομα των 2.000 ευρώ και έρχεται τώρα αναλογικά και το αυξάνει κατά 400 ευρώ και ανάλογα με τον αριθμό των παιδιών φτάνει μέχρι 3.500 ευρώ. Επιστροφή του ειδικού φόρου των καυσίμων για τους αγρότες 82 εκατομμύρια ευρώ και το μέτρο αυτό πάει να γίνει μόνιμο και να θεσπιστεί. Επίσης περιλαμβάνονται αυξήσεις 20% στις εφημερίες των γιατρών με αναδρομική ισχύ. Από εκεί που οι γιατροί είχαν συνεχώς μειώσεις στους μισθούς τους, εμείς ξεκινήσαμε και είναι η τρίτη αύξηση που παίρνουν οι γιατροί σε σύντομο χρονικό διάστημα, όταν πλέον μπορέσαμε να το κάνουμε βάσει του δημοσιονομικού χώρο τον οποίο έχουμε και θα συνεχίσουμε να το κάνουμε, για να μπορέσουμε να συγκρατήσουμε και τους γιατρούς, οι οποίοι φεύγουν στο εξωτερικό, αλλά και την επιστροφή τους όσο είναι δυνατόν για να μπορέσουμε να στελεχώσουμε το εθνικό σύστημα υγείας.

Κλείνοντας, όσο άλλοι θα αναλώνονται σε εσωτερικά προβλήματα και περιδινήσεις, όσο οι άλλοι θα ρέπουν προς τον λαϊκισμό και τις νέες αυταπάτες, η Κυβέρνηση της Νέας Δημοκρατίας και του Κυριάκου Μητσοτάκη θα συνεχίζει να στηρίζει στην πράξη όσους έχουν ανάγκη και να νομοθετεί με γνώμονα τη βελτίωση της καθημερινότητας, της ελληνικής κοινωνίας και την ενίσχυση των πολιτών, με συνέπεια, ειλικρίνεια και σοβαρότητα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Αριστοτέλης Σπάνιας από τη Νέα Δημοκρατία.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υφυπουργέ, κυρίες και κύριοι συνάδελφοι, σήμερα έχουμε μια θλιβερή επέτειο, εκείνη της εθνικής τραγωδίας των Τεμπών που καταδικάζω από μέρους μου κάθε υπεύθυνο και εύχομαι να είναι η τελευταία τραγωδία που συμβαίνει. Πιστεύω το συντομότερο δυνατό να χυθεί άπλετο φως, αποδίδοντας δικαιοσύνη ως ελάχιστο φόρο τιμής στα αδικοχαμένα μας παιδιά και μια δικαίωση για τους συγγενείς τους, μια δικαίωση που τους οφείλουμε και αποτελεί υποχρέωση όλων μας να σταθούμε δίπλα στους ανθρώπους που έζησαν αυτές τις τραγικές στιγμές, στους συγγενείς των θυμάτων και απέναντι σε όλους εκείνους -όποιοι και να είναι- που για οποιονδήποτε λόγο αμέλησαν τα καθήκοντά τους και τις υποχρεώσεις τους, δημιουργώντας έτσι προϋποθέσεις για το τραγικό αυτό δυστύχημα. Σε όλους εσάς τους πενήντα πέντε και τον Τάσο και τον Βάιο, δεν θα σας ξεχάσουμε ποτέ.

Κυρίες και κύριοι συνάδελφοι, σήμερα έχουμε το σχέδιο νόμου του Υπουργείου Εθνικής Οικονομίας και Οικονομικών: «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις». Η διαχείριση των παραθαλάσσιων περιοχών βρίσκεται στο επίκεντρο του σχεδίου νόμου, έτσι ώστε να αξιοποιηθούν με τον καλύτερο τρόπο, διατηρώντας τον κοινόχρηστο χαρακτήρα τους και προστατεύοντας το δημόσιο συμφέρον. Οι κανόνες εκμετάλλευσης δεν είναι οριζόντιες, έτσι ώστε να προστατεύονται εκείνες οι περιοχές που παρουσιάζουν ιδιαίτερα οικολογικά και γεωμορφολογικά χαρακτηριστικά.

Θεσπίζονται ταχείες διαδικασίες καθορισμού και παραχώρησης της απλής χρήσης τους. Δημιουργείται ειδικό πλαίσιο κανόνων, ώστε να προστατεύεται ο κοινόχρηστος χαρακτήρας των αιγιαλών και της παραλίας. Ορίζονται ακριβώς οι έννοιες που έχουν να κάνουν με τον αιγιαλό και τις παραθαλάσσιες περιοχές.

Συγκεκριμένα, δίνονται οι ακριβείς έννοιες του αιγιαλού, διακριτό τμήμα αιγιαλού, προστατευόμενος αιγιαλός, παλιός αιγιαλός, όχθη, παλαιά όχθη. Αποσαφηνίζονται οι αιγιαλοί και οι παραλίες υψηλής προστασίας, απάτητες παραλίες. Ορίζονται οι αιγιαλοί ιδιαίτερης αισθητικής, γεωμορφολογικής ή οικολογικής αξίας, κατόπιν εισήγησης του Οργανισμού Φυσικού Περιβάλλοντος και Κλιματικής Αλλαγής. Έτσι, δύναται να χαρακτηριστούν ως απάτητες παραλίες οι αιγιαλοί και οι παραλίες που βρίσκονται εντός περιοχών που συμπεριλαμβάνονται στον εθνικό κατάλογο περιοχών του ευρωπαϊκού οικολογικού δικτύου «NATURA 2000», στους οποίους απαγορεύεται η απλή παραχώρηση χρήσης, καθώς και οποιαδήποτε άλλη δράση μπορεί να θέσει σε κίνδυνο τη μορφολογία τους και την ακεραιότητά τους ως προς τις οικολογικές τους λειτουργίες.

Η οριοθέτηση του αιγιαλού και της παραλίας, γίνεται με αυτοψία και αφού ληφθούν υπ’ όψιν η γεωμορφολογία, η ύπαρξη, τα όρια και το είδος των παράκτιων φυσικών πόρων, τα πορίσματα από τις εκτιμήσεις των μετεωρολογικών στοιχείων της περιοχής, ο τομέας ανάπτυξης κλιματισμού, η ύπαρξη νομίμως υφιστάμενων τεχνικών έργων στην περιοχή, η ύπαρξη δημόσιων κτισμάτων κάθε κατηγορίας που βρίσκεται σε άμεση γειτνίαση με την παράκτια ζώνη, τυχόν υφιστάμενη κτηματογράφηση και η ύπαρξη ευπαθών οικοσυστημάτων και προστατευόμενων περιοχών.

Όπου υφίσταται σχέδιο πόλης, προσδιορίζονται ακριβώς κατά περίπτωση οι όροι, η επέκταση σχεδίων πόλεως και η γραμμή δόμησης, σε κάθε περίπτωση, δεν μπορεί να υπερβαίνει την οριογραμμή της παραλίας. Ο αιγιαλός και η παραλία ανήκουν στο δημόσιο, προστατεύονται και διαχειρίζονται από την Κτηματική Υπηρεσία. Η παραχώρηση αιγιαλού και παραλίας για απλή χρήση και η εξαίρεση τμημάτων τους από την κοινή χρήση, επιτρέπεται σύμφωνα με τους όρους που ορίζονται. Τμήματα του παλιού αιγιαλού που συνορεύουν με απάτητες παραλίες, είναι δημόσια και κοινόχρηστα.

Ο παραχωρησιούχος διασφαλίζει την ελεύθερη, απρόσκοπτη και ασφαλή διέλευση του κοινού στον αιγιαλό και την παραλία, τη χρήση του αιγιαλού και της παραλίας, ξαπλώστρας και θαλάσσιων μέσων αναψυχής και λοιπών κινητών στοιχείων. Η ύπαρξη ελεύθερης ζώνης από την ακτογραμμή πλάτους τεσσάρων μέτρων, διατηρεί καθαρό το παραχωρούμενο τμήμα, διασφαλίζει την παρουσία ναυαγοσώστη.

Όλες οι παραχωρήσεις απλής χρήσης διενεργούνται ηλεκτρονικά, κατόπιν πλειοδοτικής δημοπρασίας, ανεξαρτήτως του φορέα παραχώρησης. Στην ηλεκτρονική πλατφόρμα εισάγονται με ευθύνη του φορέα που διενεργεί τη δημοπρασία το οτιδήποτε, αιγιαλός, η διάρκεια της παραχώρησης και όλους τους όρους και οδηγίες για τη συμμετοχή στη δημοπρασία.

Επιτρέπει την παραχώρηση απλής χρήσης τμήματος αιγιαλού και παραλίας χωρίς δημοπρασία, εφόσον λειτουργεί νόμιμα σε χώρο όμορο του τμήματος αιγιαλού και παραλίας, κύρια ξενοδοχειακά καταλύματα, οργανωμένες κατασκηνώσεις-κάμπινγκ, κέντρα αναψυχής και ναυταθλητικά σωματεία. Το παραχωρούμενο τμήμα σε όμορες επιχειρήσεις οριοθετείται, όπως και στην περίπτωση όμορων επιχειρήσεων, καταλείπεται ελεύθερη ζώνη έξι μέτρων μεταξύ των ορίων τους. Οι δήμοι μεριμνούν για ηλεκτρονική πρόσβαση, αναρτάται πινακίδα με πληροφορίες της μίσθωσης και QR code, μία εφαρμογή που παρέχει τη δυνατότητα για απευθείας καταγγελία από τον πολίτη.

Η Κτηματική Υπηρεσία επιβάλλει τις διοικητικές κυρώσεις, όταν υπάρχει αυθαίρετη κατασκευή έργου ή διαμόρφωσης σε αιγιαλό ή παραλία, αυθαίρετης μεταβίβασης του παραχωρηθέντος τμήματος σε τρίτο πρόσωπο, παρεμπόδιση της ελεύθερης πρόσβασης του κοινού στη θάλασσα.

Στο σχέδιο νόμου περιέχεται και η αναπροσαρμογή της αποζημίωσης των εφημεριών και του ανώτερου ορίου αποδοχών του ΕΣΥ, αυξάνονται τα ωρομίσθια των εφημεριών κατά 20%, επιστροφή του φόρου κατανάλωσης, διαγραφή οφειλών από τα δάνεια χορηγηθέντα από το Ταμείο Παρακαταθηκών και Δανείων σε αποβιώσαντες στο σιδηροδρομικό δυστύχημα των Τεμπών, καθώς και σε στενούς συγγενείς τους.

Κυρίες και κύριοι συνάδελφοι, γίνεται κατανοητό ότι το σχέδιο νόμου βάζει μια τάξη στους κοινόχρηστους χώρους, στις παραλίες, θεσπίζοντας ένα ολοκληρωμένο πλαίσιο τήρησης και επιβολής των κανόνων. Τίθεται πλαφόν στο εμβαδό της έκτασης που παραχωρείται, στην έκταση για ομπρέλες και άλλα μέχρι το 60% του εμβαδού της έκτασης και 30% για περιοχές «NATURA». Γίνεται αυστηροποίηση και άμεση βεβαίωση των προστίμων μέσω ΑΑΔΕ. Γίνονται έλεγχοι μέσω drone και δορυφορικών λήψεων.

Τέλος, προτάσσεται η διαφάνεια με επιτάχυνση και τυποποίηση της διαδικασίας μίσθωσης των ακινήτων, δίνοντας το 60% του μισθώματος στους δήμους, προβλέποντας ότι το 50% της παραλίας θα είναι ελεύθερο και για τις παραλίες όπου υπάρχουν συνεχόμενες όμορες επιχειρήσεις.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη παρεμβαίνει οργανώνοντας με τον καλύτερο τρόπο τον καθρέφτη του ελληνικού τουρισμού, τις παραλίες μας, παρέχοντας έτσι τη δυνατότητα για ένα οργανωμένο τουρισμό, εξασφαλίζοντας συγχρόνως τον κοινόχρηστο χαρακτήρα του αιγιαλού και της παραλίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Βέττα, αμέσως μετά η κ. Βολουδάκη, η κ. Σκόνδρα, ο κ. Χριστοδουλάκης, ο κ. Ζεμπίλης και ο κ. Γκίκας.

Ορίστε, κυρία Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Σαν σήμερα ένα χρόνο πριν, η χώρα μας βυθίστηκε σε ανείπωτη θλίψη και οδύνη από το τραγικό σιδηροδρομικό δυστύχημα στα Τέμπη. Σήμερα, η κοινωνία συμπαρίσταται με μαζικό και συγκινητικό τρόπο σε όλη τη χώρα, αποδεικνύοντας αλληλεγγύη και ενσυναίσθηση.

Όμως, κυρίες και κύριοι συνάδελφοι, δεν ήταν η κακιά η ώρα. Δυστυχώς, ήταν η κακιά η χώρα! Έχουμε ευθύνη και υποχρέωση να διασφαλίσουμε ότι δεν θα συγκαλυφθεί αυτό το έγκλημα των Τεμπών. Είναι ηθικό, είναι πολιτικό μας χρέος να κάνουμε ό,τι είναι δυνατόν για τα θύματα και τους οικείους τους.

Έρχομαι τώρα στο νομοσχέδιο. Με το σημερινό νομοσχέδιο, η Κυβέρνηση ανοίγει ένα ακόμη παράθυρο για την πλήρη και ανεξέλεγκτη παραχώρηση της δημόσιας περιουσίας και της καταστροφής του περιβάλλοντος. Συγκεκριμένα, συγκροτείται ένα ζοφερό πλαίσιο για το περιβάλλον, την κοινωνία και την οικονομία με την παράδοση των παραλιών σε ιδιωτικά συμφέροντα και την κατάργηση της οριζόντιας ρύθμισης ύπαρξης της παραλίας, αδόμητης ζώνης, τουλάχιστον τριάντα μέτρων από τον αιγιαλό, με παράκαμψη των δήμων, οι οποίοι απλά θα διατυπώνουν μία γνώμη, με επιστροφή του μεγαλύτερου μέρους των δημόσιων παλιών αιγιαλών σε καθεστώς ιδιωτικής οικονομικής εκμετάλλευσης και τέλος, με μείωση των ορίων των μικρών παραλιών από πέντε στα τέσσερα μέτρα.

Η κοινοχρησία παραμερίζεται και οι περιβαλλοντικές ανάγκες τίθενται σε δεύτερη μοίρα. Δεν υπάρχει καμμία πρόβλεψη στο νομοσχέδιο για την πρόληψη και αντιμετώπιση των συνεπειών από την κλιματική αλλαγή. Δεν υπάρχει καμμία αναφορά στη θωράκιση των παράκτιων οικοσυστημάτων από κινδύνους, παραδείγματος χάριν πλημμυρικούς, που απειλούν συγκεκριμένες ζώνες.

Το νομοσχέδιο αυτό, δυστυχώς, δεν αποτελεί έκπληξη για μας. Κατατίθεται από μία Κυβέρνηση που δεν έχει ακόμη προχωρήσει στην κύρωση και εφαρμογή από τη χώρα μας του πρωτοκόλλου για την ολοκληρωμένη διαχείριση της παράκτιας ζώνης στη Σύμβαση της Βαρκελώνης, με το οποίο καθορίζονται αυτές. Παράλληλα, ειδικότερες προβλέψεις του νομοσχεδίου είναι ακόμη πιο επιζήμιες, καθώς για παράδειγμα στα Δωδεκάνησα καταργείται το ειδικό καθεστώς των δώδεκα μέτρων που ίσχυε από ιταλικής κυριαρχίας.

Οι εκπρόσωποι περιβαλλοντικών οργανώσεων εξέφρασαν σοβαρές επιφυλάξεις για την αδόμητη ζώνη, για την κατάργηση του ελάχιστου πλάτους τριάντα μέτρων στη ζώνη παραλίας, όταν -να σας πω χαρακτηριστικά- στη Γαλλία η παράκτια αδόμητη ζώνη είναι πλέον εκατό μέτρα, στη Γερμανία εκατόν πενήντα και στη Δανία τριακόσια μέτρα.

Επίσης, πρέπει να τονιστεί ότι δεν πήραμε καμμία απάντηση από τον Υπουργό για το γεγονός ότι η Κυβέρνηση δεν έχει εφαρμόσει την κοινοτική οδηγία για τον θαλάσσιο χωροταξικό σχεδιασμό, μια παράλειψη που οδηγεί τη χώρα στο Ευρωπαϊκό Δικαστήριο, καθώς όφειλε να την έχει υποβάλει ως τις 31-3-2021.

Καμμία απάντηση για το γεγονός ότι αφαιρεί από τον νόμο τον ορισμό και τη μέριμνα για την προστασία του αιγιαλού. Καμμία απάντηση για το γεγονός ότι απουσιάζουν προβλέψεις που σχετίζονται με την προσαρμογή στην κλιματική αλλαγή.

Τέλος, με το νομοσχέδιο εισάγεται ο όρος της απάτητης παραλίας και ενώ δημιουργείται στον καλόπιστο πολίτη η εντύπωση ότι πρόκειται για ρύθμιση προστασίας της παραλίας, η πραγματικότητα, δυστυχώς, είναι διαφορετική. Η ρύθμιση αφορά μόνο αιγιαλούς και παραλίες εντός του εθνικού καταλόγου περιοχών του δικτύου «NATURA 2000», αφήνοντας εκτός αιγιαλούς και παραλίες που εντάσσονται σε άλλα σημαντικά καθεστώτα που χρήζουν προστασίας όπως περιφερειακές ζώνες, άλλες κατηγορίες προστατευόμενων περιοχών όπως προβλέπονται από τον ν.1650/1986, μικρούς υγροτόπους, δάση, δασικές εκτάσεις κ.λπ..

Ακόμα και η εμπλοκή της Κτηματικής Υπηρεσίας είναι χωρίς εγγυήσεις, καθώς δεν φαίνεται να είναι υλικοτεχνικά προετοιμασμένη και επαρκώς στελεχωμένη για να ανταποκριθεί με επιτυχία στο έργο που της ανατίθεται. Οι ποινές, δε, που προβλέπονται είναι αμφίβολο αν θα εφαρμοστούν καθώς απαιτούν αποτελεσματικό σύστημα διεξαγωγής περιβαλλοντικών ελέγχων, που αυτή τη στιγμή δεν διαθέτουμε εξαιτίας έλλειψης προσωπικού.

Κυρίες και κύριοι συνάδελφοι, πρέπει επίσης να συνεκτιμήσουμε κάτι ακόμα που διαφεύγει από τον γενικότερο συλλογισμό της Κυβέρνησης, ο ελληνικός τουρισμός για να επιβιώσει μέσα σε ένα περιβάλλον ανταγωνιστικό οφείλει να προσαρμόζεται στις συνεχώς μεταβαλλόμενες προτιμήσεις των τουριστών επισκεπτών. Ο σύγχρονος τουρίστας είναι ενημερωμένος και απαιτητικός, αναζητεί νέες εμπειρίες σε ένα περιβάλλον που δεν θα είναι αλλοιωμένο από την ανεξέλεγκτη ανθρώπινη παρέμβαση, ένα παράκτιο και θαλάσσιο φυσικό περιβάλλον που θα διαφέρει από άλλα έντονα βιομηχανοποιημένα από τη χωρίς όρια ανθρώπινη παρέμβαση. Και αναφέρομαι σε κατασκευή κατοικιών και επιχειρήσεων κυριολεκτικά δίπλα στο κύμα, γενικών υποδομών, λιμενικών έργων, καταχρηστική σε έκταση κάλυψη των παραλιών, σε ομπρέλες και ξαπλώστρες κ.λπ., κ.λπ..

Χρειάζεται εδώ να θυμηθούμε τι συνέβη στη Μύκονο με τον ξυλοδαρμό ακόμη και του αρχαιολόγου που έλεγξε τις οικοδομικές αυθαιρεσίες. Άραγε, αυτόν τον τουρισμό θέλουμε; Ο τουρισμός αποτελεί αναμφισβήτητα κινητήρια δύναμη της ανάπτυξης, ωστόσο, για να το πετύχει αυτό χρειάζεται ένα διαφοροποιημένο και ποιοτικά ανώτερο τουριστικό μοντέλο που θα βασίζεται και θα αναδεικνύει τα πλεονεκτήματά του. Παρεμβάσεις όπως αυτές στις οποίες στοχεύει το παρόν νομοσχέδιο θα έχουν μόνο πρόσκαιρα οικονομικά οφέλη. Η οικοδόμηση κατοικιών και επαγγελματικών χώρων στο παράκτιο μέτωπο, η μείωση του ελεύθερου κοινόχρηστου χώρου, η αύξηση της κυκλοφορίας των οχημάτων και η μόλυνση του αέρα, τα λιμενικά έργα χωρίς μελέτες φέρουσας ικανότητας καταστούν το τουριστικό μας προϊόν μαζικό και χωρίς διαφοροποίηση.

Τελειώνοντας, κύριε Πρόεδρε, να πω ότι για μας επιδίωξη είναι η υιοθέτηση ενός βιώσιμου τουριστικού μοντέλου που θα προστατεύει το περιβάλλον και τα παράκτια οικοσυστήματα, που θα είναι φιλικό με τους τουρίστες αλλά και με τους κατοίκους. Δυστυχώς, αυτό δεν φαίνεται να είναι στις επιδιώξεις της Νέας Δημοκρατίας, όπως ολοφάνερα προκύπτει από τις διατάξεις του παρόντος νομοσχεδίου.

Το παρόν νομοσχέδιο έρχεται προς ψήφιση στη Βουλή από μια Κυβέρνηση που αδιαφορεί για το περιβάλλον, για την καταστροφή των παράκτιων οικοσυστημάτων και για τον ζωτικό χώρο των κατοίκων.

Η καταψήφισή μας είναι δεδομένη, όπως δεδομένη είναι και η κοινωνική και πολιτική απαξία, γιατί το περιβάλλον δεν είναι πεδίο ανεξέλεγκτης ανάπτυξης και κερδοσκοπίας. Είναι η ζωή μας, είναι το μέλλον μας. Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Δελβερούδη, θα μας επιτρέψετε να μιλήσει η κ. Βολουδάκη και αμέσως μετά εσείς.

Κυρία Βολουδάκη, έχετε τον λόγο.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έναν χρόνο μετά την τραγωδία των Τεμπών θα ήθελα να εκφράσω κι εγώ τη θλίψη μου για τις πενήντα επτά ψυχές που χάθηκαν άδικα σαν σήμερα.

Το νομοσχέδιο που έχει έρθει προς ψήφιση σήμερα στην Ολομέλεια της Βουλής αντιπροσωπεύει μια σημαντική μεταρρυθμιστική πρωτοβουλία της Κυβέρνησης, καθώς στοχεύει στην αποτελεσματική και παραγωγική χρήση των παραλιών μας, δίνοντας παράλληλα έμφαση στον σεβασμό προς το περιβάλλον και την κοινωνία.

Περιλαμβάνει ρυθμίσεις για την ελεύθερη πρόσβαση των πολιτών στις παραλίες, την αξιοποίηση της δημόσιας περιουσίας με διαφάνεια, την προστασία του περιβάλλοντος, την αναβάθμιση του τουριστικού προϊόντος, τον σεβασμό και την ασφάλεια των λουομένων, την ένταση των ελέγχων και την επιβολή αυστηρών κυρώσεων στους παραβάτες.

Ταυτόχρονα, το νομοσχέδιο υποστηρίζει την οικογένεια και ενθαρρύνει τη γέννηση παιδιών, αντιμετωπίζοντας προκλήσεις που αφορούν το δημογραφικό πρόβλημα, αυξάνοντας το επίδομα γέννησης. Επιπλέον, ενισχύει το πλέγμα προστασίας για κοινωνικές και επαγγελματικές ομάδες, ενώ ταυτόχρονα εξασφαλίζει την ενεργειακή επάρκεια των νησιών μας.

Με αυτά τα μέτρα η Κυβέρνηση προσπαθεί να επιτύχει έναν ισορροπημένο συνδυασμό μεταξύ οικονομικής ανάπτυξης, κοινωνικής ευημερίας και σεβασμού προς το περιβάλλον. Περαιτέρω και προς άμβλυνση της στεγαστικής χρήσης, πέραν των ληφθέντων μέτρων, όπως το πρόγραμμα δανειοδότησης «Σπίτι μου», ελαστικοποιούνται οι όροι του π ρογράμματος «Ανακαινίζω - Νοικιάζω», ώστε να καλυφθούν οι αυξανόμενες ανάγκες στέγασης με πρόβλεψη για προκαταβολή των δαπανών.

Με τις ρυθμίσεις που εισάγονται με το υπό συζήτηση νομοσχέδιο δημιουργείται ουσιαστικά μια ολοκληρωμένη προσέγγιση για την αξιοποίηση της δημόσιας περιουσίας του αιγιαλού, ενώ ενισχύεται η οικονομία και η τουριστική ανάπτυξη. Προστατεύεται επιπλέον το φυσικό περιβάλλον με την εφαρμογή δικλίδων ασφαλείας, ώστε να διασφαλιστεί η αειφόρος χρήση των παραλιών.

Θεσπίζονται η κεντρική εκτέλεση των διαγωνισμών παραχώρησης από την Κτηματική Υπηρεσία του Δημοσίου με διαφανή ηλεκτρονική διαδικασία και νέες υποχρεώσεις των παραχωρησιούχων με στόχο την ελεύθερη, απρόσκοπτη και ασφαλή διέλευση του κοινού στον αιγιαλό και την παραλία, την ασφάλεια των λουομένων, την καθημερινή διατήρηση της καθαριότητας και την προστασία του περιβάλλοντος και του οικοσυστήματος.

Για την πρόνοια και την καταπολέμηση της αυθαιρεσίας, δημιουργούνται μηχανισμοί για την αντιμετώπισή της και την επιβολή της νομοθεσίας. Εγκαθιδρύεται ένα νέο, ηλεκτρονικό σύστημα καταγγελιών μέσω ψηφιακής εφαρμογής, προσβάσιμο σε όλους τους πολίτες με σκοπό την ενίσχυση των ελέγχων. Επίσης, δημιουργείται μητρώο συμβάσεων παραχώρησης απλής χρήσης αιγιαλού και παραλίας, στο οποίο καταγράφονται τα δεδομένα των συμβάσεων με φωτογραφίες και γεωχωρικά δεδομένα, για μεγαλύτερη διαφάνεια και διευκόλυνση των ελέγχων.

Θα ήθελα να κάνω μια ειδική αναφορά σε μερικές από τις διατάξεις του νομοσχεδίου και να θέσω και εδώ υπ’ όψιν των αρμοδίων Υπουργών τις ανησυχίες μου, σχετικά με ό,τι αφορά στην παραχώρηση τμήματος του αιγιαλού για την τοποθέτηση ομπρελοκαθισμάτων από επιχειρήσεις του είδους και ειδικότερα για τα Χανιά και τον δήμο Σφακίων, ο οποίος είναι ένας ορεινός, μειονεκτικός δήμος με πολύ μικρές παραλίες και με διάσημα μονοπάτια πεζοπορίας, όπως είναι το φαράγγι της Σαμαριάς. Αυτά φυσικά αποτελούν αναπόσπαστο κομμάτι της τουριστικής βιομηχανίας της ευρύτερης περιοχής, από την οποία οι κάτοικοι εξαρτώνται σχεδόν αποκλειστικά, λαμβάνοντας υπ’ όψιν και τη γεωμορφολογική ιδιαιτερότητα της περιοχής, καθώς χαρακτηρίζεται από δυσχερείς κλιματικές συνθήκες, περιορισμένη παραγωγικότητα εδαφών και μικρή πυκνότητα πληθυσμού. Αυτό το οποίο πρότεινα ήδη στις αρμόδιες επιτροπές, είναι ειδικά γι’ αυτούς τους ορεινούς, μειονεκτικούς δήμους με παραλίες να υπάρχουν κάποιες ειδικότερες προβλέψεις. Είναι σημαντικό να τεθούν οι σωστοί κανόνες, ώστε αφ’ ενός να προστατεύεται το περιβάλλον, αφ’ ετέρου να μην κινδυνεύει η τοπική οικονομική ανάπτυξη και η προσπάθεια αναβάθμισης του τουριστικού προϊόντος της χώρας.

Από τις άλλες διατάξεις του νομοσχεδίου θα ήθελα να ξεχωρίσω την επιστροφή του ειδικού φόρου κατανάλωσης στο αγροτικό πετρέλαιο για ολόκληρο το 2024 και τη δυνατότητα προκαταβολής μέρους του ποσού που θα επιστραφεί στους αγρότες, την αναδρομική αύξηση από 1ης Ιανουαρίου 2024 κατά 20% των αποζημιώσεων για τις εφημερίες των γιατρών του ΕΣΥ, καθώς και την αύξηση επίσης κατά 20% -δηλαδή από 530 ευρώ σε 636 ευρώ- του μηνιαίου ποσού που καταβάλλεται στους διευθυντές ιατρούς που απαλλάσσονται από εφημερίες.

Νομίζω ότι και με αυτό το νομοσχέδιο επιβεβαιώνεται η πολιτική βούληση της Κυβέρνησης να αντιμετωπίσει όσο το δυνατόν αποτελεσματικότερα και μέσα στο πλαίσιο που επιτρέπει η οικονομία μας τις ανάγκες που διαμορφώνουν οι συνθήκες και οι περιστάσεις, αλλά και η προσδοκία των πολιτών για τη διαρκή βελτίωση του βιοτικού τους επιπέδου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Κοινοβουλευτικός Εκπρόσωπος ο κ. Δελβερούδης από τη NIKH.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα, τη μαύρη επέτειο της τραγωδίας των Τεμπών, την οποία η εγκληματική ανευθυνότητα αλληλοδιαδοχικών κυβερνήσεων προκάλεσε και η πλειοψηφία της επιτροπής για τη διερεύνηση του εγκλήματος προκλητικά συγκάλυψε, θέλω και εγώ εκ μέρους της Νίκης να υποβάλω τα συλλυπητήριά μου στις οικογένειες των θυμάτων.

Σήμερα οι καμπάνες των εκκλησιών μας χτυπούν πένθιμα για ένα δυστύχημα, που ποτέ δεν θα ξεπεραστεί και θα στοιχειώνει κάθε υπεύθυνο και κάθε πρόθυμο συνεργάτη της συγκάλυψης. Οι φωνές των θυμάτων σιώπησαν, αλλά μέσα στις καρδιές των υπευθύνων ηχούν και θα ηχούν εκκωφαντικά, βαραίνοντας την όποια συνείδηση τους έχει απομείνει, μέχρι να αποδοθεί δικαιοσύνη.

Αυτές τις φωνές δεν τις κάλυψαν ούτε τα πανηγύρια του 41% και της επανεκλογής του κ. Καραμανλή στις Σέρρες ούτε η απαξίωση του Υπουργού Άδωνι Γεωργιάδη, ο οποίος δήλωσε ότι τα Τέμπη απασχολούν μόνο τον μικρόκοσμό μας ούτε τα πορίσματα περί ανθρωπίνου λάθους των δημοσιογράφων της λίστας Πέτσα ούτε το τσιμέντωμα του τόπου του δυστυχήματος ούτε οι άκομψες φωνασκίες και η διασκέδαση του Προέδρου της «γουρλίδικης», όπως την αποκάλεσε ο ίδιος, Επιτροπής για το Έγκλημα των Τεμπών Βουλευτή κ. Μαρκόπουλου.

Όχι, το έγκλημα στα Τέμπη δεν απασχολεί τον μικρόκοσμό μας, απασχολεί όλη την Ελλάδα, διότι τα παιδιά που χάθηκαν είναι παιδιά όλης της Ελλάδας. Απασχόλησε και το Ευρωπαϊκό Κοινοβούλιο, το οποίο εξέδωσε ψήφισμα αποδοκιμασίας για την ελληνική Κυβέρνηση.

Στεκόμαστε δίπλα στους συγγενείς των θυμάτων, οι οποίοι με αξιοπρέπεια και γενναιότητα ζητούν τη δικαίωση για τον άδικο χαμό των ανθρώπων τους και ενώνουμε τη φωνή μας με τη δική τους, όχι ως μέλη του ελληνικού Κοινοβουλίου, αλλά ως γονείς, αδέρφια, παιδιά ανθρώπων που θα μπορούσαν να ήταν εκείνη τη νύχτα στην ίδια μοιραία αμαξοστοιχία, που η ανευθυνότητα των πολιτικών υπευθύνων επέτρεψε να ξεκινήσει το ταξίδι του θανάτου.

Ο Θεός να αναπαύσει τις ψυχές των πενήντα επτά θυμάτων και να δίνει παρηγοριά και δύναμη στους οικείους τους.

Όσον αφορά το εν λόγω σχέδιο νόμου, το οποίο καταθέτει το Υπουργείο Εθνικής Οικονομίας και Οικονομικών, αποτελεί ένα ακόμη νομοσχέδιο το οποίο εξυπηρετεί καθ’ όλα τους δανειστές και φυσικά αποτελεί απόρροια των μνημονιακών δεσμεύσεων. Υπενθυμίζουμε πως σύμφωνα με το άρθρο 156 παράγραφος 4 του ν.4389/2016 η κυριότητα και η νομή όλων των ακινήτων περιουσιακών στοιχείων του ελληνικού δημοσίου, ακόμα και τα σπήλαια και οι αρχαιολογικοί χώροι, έχουν περιέλθει από το ελληνικό δημόσιο στην «ΕΤΑΔ Α.Ε.», η οποία αποτελεί μία από τις θυγατρικές του Υπερταμείου, το οποίο Υπερταμείο ιδρύθηκε βάσει του άρθρου 181 παράγραφος 1 του ν.4389/2016.

Οπότε, παρά τις δηλώσεις του κ. Χατζηδάκη περί του ότι θα μπει τάξη στη δημόσια περιουσία που βρίσκεται σε παραθαλάσσιες περιοχές, περί αυστηρών προστίμων και περί νέων τεχνολογιών ελέγχου, καθώς και για εξάλειψη της γραφειοκρατίας και χρήση ηλεκτρονικής δημοπρασίας για την παραχώρηση αιγιαλών, παραλιών κ.λπ., είναι προφανές πως δεν πρόκειται για τίποτα άλλο παρά για διευκόλυνση της «Εταιρείας Ακινήτων Δημοσίου Α.Ε.», θυγατρικής του Υπερταμείου, να παραχωρεί άνευ όρων τους αιγιαλούς, τις παραλίες, όχθες ποταμών και ό,τι άλλο συναφές με τα έσοδα να κατευθύνονται στην αποπληρωμή του χρέους, όπως άλλωστε όριζε και η απόφαση του Συμβουλίου Κορυφής του 2015, που η δημόσια περιουσία καθορίστηκε σε 50 δισεκατομμύρια ευρώ, όταν σε έκθεση του ΔΝΤ το 2010 εκτιμώταν σε τουλάχιστον 300 δισεκατομμύρια ευρώ.

Η ΕΕΣΥΠ, λοιπόν, ή αλλιώς Υπερταμείο, όσο και αν θέλουν οι μνημονιακές κυβερνήσεις -ιδιαίτερα η παρούσα της Νέας Δημοκρατίας και ο εν λόγω Υπουργός- να προσποιούνται ότι δεν ξέρουν, δεν θυμούνται, δεν είδαν, αποτελεί εγγύηση των δανειστών για την επιστροφή των δανείων τους, έχοντας καταστεί συμβαλλόμενο μέρος της σύμβασης χρηματοδότησης της Ελλάδας. Πιο συγκεκριμένα στο ΦΕΚ 94 της 10ης Αυγούστου 2015 αναγράφεται πως σύμφωνα με δήλωση της Συνόδου Κορυφής της Ευρωζώνης, η ρευστοποίηση περιουσιακών στοιχείων θα αποτελέσει μία από τις πηγές για την πραγματοποίηση της προγραμματισμένης εξόφλησης των δανείων του Ευρωπαϊκού Μηχανισμού Στήριξης.

Πλέον τούτων αποτελεί παγκόσμια ντροπή και τραγική πρωτοτυπία ότι ένα κράτος παραχώρησε τη δημόσια περιουσία του και μέρος της ιδιωτικής -πρόσφατα διακόσιες ενενήντα χιλιάδες ακίνητα αγνώστου ιδιοκτήτη περιήλθαν στην «ΕΤΑΔ Α.Ε.»- σε διαχειριστική εταιρεία που δεν την ελέγχει αυτό και μάλιστα χωρίς την προηγούμενη αξιολόγηση ή εκτίμηση από διεθνή ή εγχώρια εκτιμητική εταιρεία, ώστε να διασφαλιστεί τουλάχιστον το συμφέρον του ελληνικού δημοσίου και του λαού μας.

Η ξεκάθαρη έλλειψη πολιτικής βούλησης από την Κυβέρνηση της Νέας Δημοκρατίας για την προάσπιση του δημοσίου συμφέροντος και συγκεκριμένα των αιγιαλών, παραλιών κ.λπ., αποδεικνύεται από το ότι στέκεται ανίκανη να εξασφαλίσει επαρκή πρόσβαση των Ελλήνων πολιτών στις παραλίες νησιωτικών περιοχών, με αποτέλεσμα να σχηματιστεί το περασμένο καλοκαίρι κοινωνικό κίνημα εναντίον της ξαπλώστρας και της αδυναμίας πρόσβασης σε δημόσιες παραλίες που έχουν καταπατηθεί και περιχαρακωθεί από ιδιωτικά συμφέροντα.

Η δε Κυβέρνηση είναι αδιάφορη και απαθής, χωρίς ουσιαστικά να θέλει να επιβάλει την τάξη, να ενισχύσει το Λιμενικό Σώμα και την Αστυνομία, να ενισχύσει με υπαλλήλους την Κτηματική Υπηρεσία Δημόσιας Περιουσίας του Υπουργείου Εθνικής Οικονομίας και Οικονομικών και την τοπική αυτοδιοίκηση, την οποία επιφορτίζεται μόνο με υποχρεώσεις αποκατάστασης κ.λπ..

Εφόσον ξεπουλήθηκαν, λοιπόν, από το Υπερταμείο και το ΤΑΙΠΕΔ ο διεθνής αερολιμένας, κεντρικά και περιφερειακά αεροδρόμια στη «FRAPORT», οι Οργανισμοί Λιμένος Πειραιώς, Θεσσαλονίκης, Ηγουμενίτσας, ενώ έπονται και οι υπόλοιποι, τα πρώην «ΕΛΛΗΝΙΚΑ ΠΕΤΡΕΛΑΙΑ», ο ΟΠΑΠ, η «ΕΓΝΑΤΙΑ», η ΔΕΠΑ, ο «Αστέρας» Βουλιαγμένης, η ΔΕΗ, ο ΟΤΕ, η ΔΕΣΦΑ, οι ραδιοσυχνότητες, η «ΤΡΑΙΝΟΣΕ», ενώ από τις θυγατρικές του Υπερταμείου ελέγχονται τα ΕΛΤΑ, ο Οργανισμός Συγκοινωνιών, όλες οι σταθερές συγκοινωνίες, μετρό κ.λπ., ήρθε βέβαια και η ώρα των αιγιαλών, των παραλιών και οι όχθες ποταμών και λιμνών, οι οποίες θα παραχωρούνται με ανανεούμενες συμβάσεις παραχώρησης για να εισπράττουν το τίμημα οι δανειστές.

Ειδικότερα, όσον αφορά κατ’ άρθρον το εν λόγω νομοσχέδιο, θα αναφερθώ επιλεκτικά σε κάποια από αυτά.

Στο άρθρο 7 εκφράζουμε την ένσταση ότι αρμόδιοι φορείς για την παραχώρηση είναι το δημόσιο και η «ΕΤΑΔ Α.Ε.». Ουσιαστικά τις παραχωρήσεις θα κάνει, όπως διαφαίνεται, η «ΕΤΑΔ Α.Ε.» εκ μέρους του δημοσίου, η οποία, όπως προαναφέραμε, ανήκει ως θυγατρική στο Υπερταμείο και τελεί υπό τον έλεγχο των δανειστών.

Παράλληλα στην παράγραφο 2 σημειώνεται πως το ελληνικό δημόσιο εκπροσωπείται από το αρμόδιο όργανο της Κτηματικής Υπηρεσίας, η οποία, όμως, είναι υποστελεχωμένη.

Επί τη ευκαιρία έχει καθορίσει σε πίνακες δημοσιευμένους η Κτηματική Υπηρεσία ποιες είναι οι εκτάσεις, αιγιαλοί κ.λπ., που ανήκουν στο δημόσιο και ποιες έχουν περιέλθει στην «Εταιρεία Ακινήτων Δημοσίου Α.Ε.» των δανειστών; Επιπλέον, γιατί στο νομοσχέδιο δεν γίνεται καμμία αναφορά για εκτίμηση των εν λόγω παραχωρούμενων αιγιαλών και παραλιών και πέραν αυτού και αποτίμηση της οικονομικής σημασίας τους βάσει κριτηρίων επισκεψιμότητας, τουριστικού προορισμού, διαφημιστικής προβολής κ.λπ., ώστε δι’ αυτών να αποτιμηθεί και το ύψος του μισθώματος παραχώρησης; Σύμφωνα με τους κανόνες της αγοράς, άλλη τιμή μισθώματος έχει ένας αιγιαλός σε κυκλαδίτικο νησί και άλλη σε μια ηπειρωτική περιοχή περιορισμένης επισκεψιμότητας.

Στο ίδιο άρθρο εκφράζουμε τη διαφωνία μας στο ότι δεν θα έχει ισχύ το καθεστώς του ν.2971/2001, οπότε οι δήμοι θα μπορούσαν να προχωρήσουν οι ίδιες σε περαιτέρω παραχώρηση.

Στο άρθρο 9 εκφράζουμε την ένστασή μας ότι η γνώμη των δήμων είναι απλή και επομένως ο καθορισμός των αιγιαλών και παραλιών που θα παραχωρηθούν μπορεί να προχωρήσει ακόμη κι αν η γνώμη δεν κατατεθεί.

Αλήθεια, ποιος γνωρίζει καλύτερα σε ένα νησί, σε μια παραθαλάσσια περιοχή το τοπικό συμφέρον από ό,τι η ίδια η τοπική αυτοδιοίκηση;

Σε συνέχεια των ηλεκτρονικών πλειστηριασμών των σπιτιών των Ελλήνων πολιτών και της πρώτης κατοικίας τους, οπότε όλα γίνονται με συνοπτικές διαδικασίες και εκτελούνται εξώσεις με τη βοήθεια των ΜΑΤ, έρχεται το εν λόγω νομοσχέδιο να επιβάλει ηλεκτρονική διαδικασία δημοπράτησης. Οπότε η «ΕΤΑΔ Α.Ε.» και ο εκάστοτε παραχωρησιούχος θα μπορούν μετά την κατακύρωση του διαγωνισμού να κάνουν ό,τι θέλουν επί της έκτασης, μη λαμβάνοντας υπ’ όψιν ούτε την τοπική αυτοδιοίκηση ούτε τον τοπικό πληθυσμό ή τυχόν ιδιομορφίες της περιοχής.

Εκφράζουμε τον προβληματισμό μας στο άρθρο 16 για την καθιέρωση συστήματος ηλεκτρονικών καταγγελιών. Καλλιεργείται συστηματικά πλέον από την Κυβέρνηση, σε συνέχεια και του προσφάτως ψηφισθέντος φορολογικού νομοσχεδίου, η καταγγελία πολίτη εναντίον άλλου πολίτη, ο οποίος στις νησιωτικές ή επαρχιακές περιοχές μπορεί να είναι συντοπίτης και γείτονάς του. Αυτή η διαδικασία ποιεί ήθος;

Γιατί η «ΕΤΑΔ Α.Ε.» των δανειστών και η Κτηματική Υπηρεσία του Υπουργείου Εθνικής Οικονομίας δεν προσλαμβάνει ειδικό νομικό και οικονομικό προσωπικό, το οποίο με ηλεκτρονικά μέσα να επιτηρεί τις παραχωρημένες περιοχές; Ποια η ανάγκη ύπαρξης ηλεκτρονικών εφαρμογών, ακόμη και μέσω κινητών, για την καταγγελία;

Στο άρθρο 18 καθορίζεται η υποχρέωση των δήμων να απομακρύνουν τα κινητά στοιχεία από καταληφθέντα χώρο κατόπιν έκθεσης αυτοψίας που πιστοποιεί την παράνομη κατάληψη. Δεν είναι αλήθεια αντιφατικό από τη μία να μην είναι υποχρεωτική η κατάθεση γνώμης για την παραχώρηση και από την άλλη ο εκάστοτε δήμος να είναι υποχρεωμένος να αναλάβει την εκκαθάριση και αποκατάσταση καταληφθέντος χώρου;

Στο άρθρο 19 προβλέπονται διοικητικές κυρώσεις που επιβάλλονται από την Κτηματική Υπηρεσία και εισπράττονται από την ΑΑΔΕ. Μπορεί να μας απαντήσει ο κύριος εισηγητής αν τα έσοδα από τα πρόστιμα θα πηγαίνουν στο δημόσιο ταμείο ή μέσω της ΑΑΔΕ θα οδεύουν προς την απομείωση του δημοσίου χρέους;

Το δημοκρατικό πατριωτικό κίνημα Νίκη ήταν και είναι απέναντι στο εθνικό ξεπούλημα μέσω του Υπερταμείου. Προτείνει την εθνικοποίηση των περιουσιακών στοιχείων του Υπερταμείου και των θυγατρικών του, καθώς και όλων των βασικών υποδομών της χώρας, αφού πρώτα εξαγοράσει το κράτος το χρέος από τους δανειστές του, με τα έσοδα από την εξόρυξη και εκμετάλλευση του ορυκτού μας πλούτου στο Ιόνιο και το Λιβυκό Πέλαγος, διότι ξεπουλήθηκε ο πλούτος μας αντί πινακίου φακής σε πολυεθνικές του εξωτερικού, ενώ τα χρήματα εισέπραξε το Υπερταμείο και όχι το ελληνικό δημόσιο.

Ως πρώτο βήμα θα πρέπει η χώρα μας να εκτιμήσει όλη τη δημόσια περιουσία και όσα ξεπούλησαν οι μνημονιακές κυβερνήσεις στις πολυεθνικές, με τελικό στόχο τη σταδιακή εθνικοποίηση και κοινωνικοποίησή τους. Καμμία χώρα στον κόσμο δεν ξεπουλάει τον εθνικό της πλούτο και δη τις στρατηγικές υποδομές της, μόνο αυτές που είναι κάτω από την μπότα του Διεθνούς Νομισματικού Ταμείου ή και μνημονίων των δανειστών. Και το τραγικότερο; Το τραγικότερο παράδειγμα αυτών είναι η Ελλάδα.

Για όλους τους παραπάνω λόγους, το δημοκρατικό πατριωτικό κίνημα Νίκη καταψηφίζει το παρόν νομοσχέδιο που νομιμοποιεί την υποτέλεια και εξάρτηση της χώρας μας.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - Νίκη)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε ζητήσει τον λόγο για παρέμβαση, από εκεί;

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Απ’ όπου θέλετε, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ δεν έχω πρόβλημα, αλλά γενικώς αν είναι από τη θέση σας, θα είναι λίγα τα λεπτά.

Ορίστε, κυρία Υπουργέ.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Σας ευχαριστώ πολύ, κύριε Πρόεδρε. Ούτως ή άλλως δεν θα κάνω πολύ ώρα να καταθέσω την τροπολογία μου.

Κυρίες και κύριοι συνάδελφοι, βρισκόμαστε στο εθνικό Κοινοβούλιο μια πολύ δύσκολη μέρα, μια μέρα βαριά στη συλλογική συνείδηση, που νομίζω ότι όλοι μας τον τελευταίο χρόνο είτε μία είτε αρκετές φορές έχουμε προσπαθήσει για κάποια λεπτά ή κάποιες ώρες να βάλουμε τον εαυτό μας όσο μπορούμε στη θέση κάποιου γονέα, κάποιου συγγενή, κάποιου αγαπημένου προσώπου των παιδιών και των συμπολιτών μας που χάθηκαν στην εθνική αυτή τραγωδία και ακόμα και τα λεπτά, αυτά που έχουμε προσπαθήσει να βάλουμε τον εαυτό μας στη θέση τους, είναι πάρα πάρα πολύ δύσκολα και βαριά.

Οπότε από τη μία σε ανθρώπινο επίπεδο είμαι σίγουρη ότι οι σκέψεις όλων είναι με τους γονείς, την οικογένεια των παιδιών, αλλά και από την άλλη η ευθύνη μας ως πολιτεία είναι πάρα πολύ μεγάλη, έτσι ώστε να αποδοθεί δικαιοσύνη όσο πιο γρήγορα γίνεται.

Τώρα εγώ είμαι εδώ για να καταθέσω τρία άρθρα στην τροπολογία του Υπουργείου Εργασίας και Κοινωνικής Ασφάλισης. Ποια είναι τα τρία αυτά άρθρα; Το πρώτο αφορά στο άρθρο 150 του ν.5078 του 2023, το οποίο αυτό που έκανε είναι ότι διόρθωνε μια πολύ μεγάλη αδικία η οποία υπήρχε μέχρι και αυτόν τον Δεκέμβριο. Γυναίκες, μητέρες οι οποίες εργάζονται ως μη μισθωτές, δηλαδή ως ελεύθερες επαγγελματίες και ως αγρότισσες να μπορούν να λαμβάνουν για πρώτη φορά εννέα μήνες επιδόματος μητρότητας από ad hoc τέσσερις μήνες, που σε κάποιες περιπτώσεις λάμβαναν και σε πολύ μικρότερο ποσό. Πλέον λαμβάνουν εννέα μήνες επιδόματος μητρότητας για τον κατώτατο μισθό.

Εδώ ερχόμαστε και διασαφηνίζουμε δύο πράγματα. Πρώτον, την περίοδο που ξεκινά το επίδομα αυτό από την ΔΥΠΑ. Το επίδομα αυτό ξεκινά την ώρα που τελειώνει το αντίστοιχο επίδομα από τον e-ΕΦΚΑ.

Το δεύτερο το οποίο διασαφηνίζουμε είναι τι γίνεται σε εκείνες τις περιπτώσεις που θέλει να μεταφερθεί στον σύζυγο το επίδομα αυτό, όταν ο σύζυγος είναι μισθωτός. Αυτό που διασαφηνίζουμε είναι ότι περνούν στην περίπτωση μεταβίβασης του επιδόματος μητρότητας και όλα τα επιδόματα που αναλογούν στη μισθωτή σχέση εργασίας που έχει ο σύζυγος με τον εργοδότη του. Άρα οι άδειες, άρα τα επιδόματα και άρα οι ημέρες αργίας.

Το δεύτερο άρθρο το οποίο καταθέτουμε αφορά στις εξαιρέσεις ασφαλιστικής ικανότητας. Τι κάνουμε εκεί; Λέμε ότι υπάρχουν κάποιες εξαιρέσεις, τρεις για την ακρίβεια, συμπολιτών μας οι οποίοι ορίζονται ως ασφαλιστικά ικανοί ακόμα και αν έχουν χρέη στα ασφαλιστικά τους ταμεία ή δεν έχουν ρυθμίσει αυτά.

Ποιες είναι αυτές οι τρεις περιπτώσεις; Είναι συμπολίτες μας οι οποίοι έχουν πληγεί από φυσικές καταστροφές ή θεομηνίες. Είναι συμπολίτες μας οι οποίοι έχουν πληγεί από τη φονική πυρκαγιά στο Μάτι και συμπολίτες μας οι οποίοι εργάζονται στη ναυπηγοεπισκευαστική ζώνη Περάματος, στα ναυπηγεία Σκαραμαγκά ή στα ναυπηγεία Ελευσίνας. Αυτοί, λοιπόν, ακόμα και αν δεν έχουν ρυθμίσει τα χρέη τους στα ασφαλιστικά ταμεία θα θεωρούνται ασφαλιστικά ικανοί.

Εδώ να σημειώσω -και είναι πολύ σημαντικό να σημειώσω- πως όλοι οι συμπολίτες μας οι οποίοι έχουν ενεργό ΑΜΚΑ καλύπτονται ανεξαιρέτως και οριζοντίως από το δημόσιο σύστημα, το νοσοκομειακό, αλλά και ιατροφαρμακευτικής περίθαλψης.

Τέλος, πολύ γρήγορα, στο τρίτο άρθρο της τροπολογίας μας αυτό που διασαφηνίζουμε είναι ποιο είναι το ένδικο μέσο, ποιο είναι το δικαστήριο, δηλαδή, στο οποίο μπορεί κάποιος να προσβάλει απόφαση του Ανωτάτου Συμβουλίου Εργασίας. Αυτό και σε συνεργασία με το Υπουργείο Δικαιοσύνης θα είναι το Συμβούλιο της Επικρατείας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει κάποια ερώτηση για την κυρία Υπουργό;

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Κυρία Υπουργέ, εγώ έχω ερώτηση, δήλωση δεν ξέρω για το άρθρο 3. Εδώ στην πραγματικότητα, έτσι όπως το διαβάζω, δίνει τη δυνατότητα σε εργοδότες του ιδιωτικού -δημόσιου τομέα που έχουν παραπεμφθεί για θέματα αμοιβής, ωρών εργασίας, ισότητας των δύο φύλων, υγιεινής, ασφάλειας, αδήλωτης εργασίας, ομαδικών απολύσεων να μην εκτελούν τις αποφάσεις του Ανωτάτου Συμβουλίου Εργασίας ή τμήματος αυτού, που είναι εκτελεστές διοικητικές πράξεις και να το προσβάλουν ενώπιον του Συμβουλίου της Επικρατείας. Δεν μου φαίνεται πολύ φιλεργατικό αυτό το άρθρο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Κυρία συνάδελφε, μπορεί η περιγραφή μου να ήταν πάρα πολύ γρήγορη.

Δεν αλλάζει τίποτα ως προς τη δυνατότητα προσβολής της απόφασης. Αυτό που γίνεται είναι ακριβώς αυτό, έτσι ώστε ο εργαζόμενος να έχει τη δυνατότητα να προσβάλει την απόφαση του Ανωτάτου Συμβουλίου Εργασίας σε δικαστήριο στο οποίο δεν θα είναι μη συμβατό στην ικανότητα κρίσης της απόφασης του Ανωτάτου Συμβουλίου Εργασίας.

Στο παρελθόν είχαμε πάρα πολλά ερωτηματικά για το πού προσβάλλεται αυτό σε ανώτατο επίπεδο. Είναι στον Άρειο Πάγο ή είναι στο Συμβούλιο της Επικρατείας; Ακριβώς σε συνεννόηση με το Υπουργείο Δικαιοσύνης, αυτό που ορίζουμε είναι ποιο είναι το δικαστήριο αυτό, όχι τη δυνατότητα. Δεν αλλάζει τίποτα πάνω στη δυνατότητα ή μη του εργαζομένου να προσβάλει μια τέτοια απόφαση. Είναι ακριβώς επειδή δεν υπήρχε νομική διασαφήνιση και δεν ήταν καθαρό ποιο είναι το δικαστήριο αυτό.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωράμε.

Τον λόγο έχει η κ. Σκόνδρα Ασημίνα από τη Νέα Δημοκρατία και αμέσως μετά ο κ. Χριστοδουλάκης.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ένας χρόνος πράγματι από το τραγικό δυστύχημα στα Τέμπη και σε αυτή τη θλιβερή επέτειο η σκέψη όλων μας είναι στους πενήντα επτά νεκρούς, στα πενήντα επτά νέα παιδιά που χάθηκαν, μεταξύ των οποίων και δύο Καρδιτσιώτες και στις οικογένειές τους που τους θρηνούν. Ο Θεός να τους δίνει κουράγιο και δύναμη και γρήγορα η δικαιοσύνη να αποδώσει ευθύνες, όπου αυτές υπάρχουν, και να φωτίσει τα αίτια του πολύνεκρου δυστυχήματος που στιγμάτισε όλους τους Έλληνες.

Κυρίες και κύριοι συνάδελφοι, το νομοσχέδιο που συζητάμε σήμερα έρχεται να προστεθεί σε μία σειρά μεταρρυθμίσεων που αδιαλείπτως υλοποιεί η Κυβέρνηση Μητσοτάκη. Οι διατάξεις αξιοποίησης της δημόσιας περιουσίες στις θαλάσσιες περιοχές έχουν διακριτούς στόχους: την προστασία παραλιών και αιγιαλών δημόσιου χαρακτήρα διασφαλίζοντας απάτητες παραλίες που μπορούν να απολαμβάνουν ελεύθερα οι πολίτες και τη συνετή ανάπτυξη με μέτρα και όρους προς όφελος της εθνικής οικονομίας. Αναφέρει ρητώς υποχρεώσεις παραχωρησιούχων, προβλέπει και καθορίζει δικαιώματα πρόσβασης ΑΜΕΑ και δίνει τέλος στην ασυδοσία και τον κατακερματισμό των διαγωνισμών παραχώρησης από τους δήμους προβλέποντας ηλεκτρονική διαδικασία.

Το Υπουργείο Οικονομικών θα διοργανώνει τους διαγωνισμούς με συγκεκριμένες ημερομηνίες, ακολουθώντας τον τρόπο των δημόσιων διαγωνισμών. Και εδώ πρέπει να αναγνωρίσουμε στο Υπουργείο Οικονομικών την εξέλιξη που θεσπίζει με τις νέες τεχνολογίες μέσω του μητρώου συμβάσεων, εξασφαλίζοντας τη διαφάνεια και αίροντας τις χρονοβόρες διαδικασίες και τη δαιδαλώδη γραφειοκρατία. Θεσπίζει τη δυνατότητα και ταυτόχρονα το δικαίωμα ελεύθερης πρόσβασης στους πολίτες αποκαθιστώντας την κοινωνική ανάγκη, πάντα με μέριμνα για το φυσικό περιβάλλον και τη νομιμότητα.

Κυρίες και κύριοι συνάδελφοι, νομίζω ότι κανείς μας δεν θα ήταν υπερήφανος αν επιτρέπαμε τη συνέχιση της ασυδοσίας και των φαινομένων, στα οποία γίναμε μάρτυρες πέρυσι το καλοκαίρι. Επικροτεί κανείς τον πλουτισμό των λίγων σε βάρος των πολλών; Δεν βάζουμε φρένο στην επιχειρηματικότητα. Αντίθετα, προωθούμε την ανάπτυξη και την αύξηση του τουριστικού προϊόντος δίνοντας κίνητρα και στηρίζοντας τις επενδύσεις. Μειώνουμε φόρους και στηρίζουμε τις θέσεις των εποχικών υπαλλήλων. Όμως, κάθε χώρα που σέβεται τον εαυτό της οφείλει να σέβεται και τα δικαιώματα των πολιτών της. Οι πολιτικές «πολλά στους λίγους και λίγα στους πολλούς» δεν μακροημερεύουν, κάτι που η Κυβέρνηση έχει αντιληφθεί και το διορθώνει νομοθετώντας υπεύθυνα και συστηματικά.

Μας κατηγορείτε, κύριοι της Αντιπολίτευσης, ότι παγώνουμε τις κατεδαφίσεις αυθαιρέτων, όταν προβλέπουμε αυστηρότερες κυρώσεις για τους παραβάτες. Μας κατηγορείτε ότι καταστρέφουμε τις περιοχές «NATURA», όταν οι άδειες για ομπρελοκαθίσματα μέχρι τώρα καταλάμβαναν το 50% του χώρου και εμείς ορίζουμε αυτό το ποσοστό στο 30%. Γενικώς μας κατηγορείτε, ισοπεδώνετε τα πάντα, δεν αναγνωρίζετε τίποτα θετικό και είστε ο ορισμός της άρνησης.

Δεν σας κρύβω, αγαπητοί συνάδελφοι της Αντιπολίτευσης, ότι μερικές φορές σας θαυμάζω. Θαυμάζω το ταλέντο σας να πηγαίνετε κόντρα στην κοινή λογική, να στηλιτεύετε οτιδήποτε επικρατεί, αλλά ταυτόχρονα να μη θέλετε και τίποτα να αλλάξει. Θαυμάζω το να ισχυρίζεστε ότι είστε προοδευτικοί, αλλά τα βήματά σας να οδηγούν πάντα πίσω.

Κυρίες και κύριοι συνάδελφοι, το παρόν περιλαμβάνει και άλλες σημαντικές διατάξεις, όπως είναι η αύξηση του επιδόματος γέννησης που εμείς καθιερώσαμε αρχικά στα 2.000 ευρώ και τώρα για κάθε παιδί που γεννιέται το αυξάνουμε από τα 2.400 μέχρι 3.500 ευρώ προοδευτικά για κάθε παιδί. Είναι ένα σημαντικό βοήθημα και μια συμβολική κίνηση έναντι του δημογραφικού προβλήματος.

Καθιστούμε ελκυστικότερο το πρόγραμμα «Ανακαινίζω - Νοικιάζω» και προκαταβάλλεται μέρος της επιδότησης στους δικαιούχους προς διευκόλυνσή τους. Αυξάνονται οι αποζημιώσεις των εφημεριών στους γιατρούς, μια αύξηση που προστίθεται στις δύο προηγούμενες μέσα στο πλαίσιο της απόφασης της Κυβέρνησης για αύξηση μισθών και εισοδημάτων. Στο πλαίσιο, επίσης, της προσπάθειας αντιμετώπισης της φοροδιαφυγής περιλαμβάνονται διατάξεις διασύνδεσης ταμειακών μηχανών με POS και αφορούν τις υποχρεώσεις επιχειρήσεων και παρόχων τερματικών.

Κυρίες και κύριοι συνάδελφοι, εκλέγομαι στον αγροτικό Νομό της Καρδίτσας, όπου υπηρέτησα επί τριάντα δύο συναπτά έτη τόσο εγώ όσο και ο άντρας μου τον αγροτικό κόσμο, γεγονός που σημαίνει ότι γνωρίζω τα προβλήματά του, τις αγωνίες, τις ανασφάλειες και τις προσδοκίες του.

Θα ήθελα, λοιπόν, να σταθώ στην επιστροφή του ειδικού φόρου κατανάλωσης πετρελαίου. Πρόκειται για μία διάταξη που ανακουφίζει τους αγρότες, όπως και τα δύο προηγούμενα χρόνια που καταβλήθηκε. Σύμφωνα,, δε με δηλώσεις του Πρωθυπουργού, η επιστροφή του ειδικού αυτού φόρου με νεότερη ρύθμιση θα λάβει μόνιμο χαρακτήρα, ικανοποιώντας ένα πάγιο αίτημά τους. Θα περίμενα, συνάδελφοι της Αντιπολίτευσης, να δηλώσετε και εσείς την ικανοποίησή σας γι’ αυτό, ειδικά μάλιστα από τη στιγμή που πρωτοστατούσατε στις κινητοποιήσεις των αγροτών.

Δεν βρίσκω λόγια να περιγράψω το μέγεθος της υποκρισίας σας. Το λέω για εσάς, συνάδελφοι του ΣΥΡΙΖΑ. Εσείς δεν είστε που καταργήσατε την επιστροφή φόρου πετρελαίου όταν κυβερνούσατε; Εμείς το 2022 την επαναφέραμε. Εσείς δεν πήγατε τον ΦΠΑ στα αγροτοεφόδια και τις ζωοτροφές από το 13% στο 24%; Εμείς χωρίς διεκδικήσεις και αγροτικά μπλόκα τον μειώσαμε από το 24% στο 6%. Εσείς δεν φορολογήσατε τις επιδοτήσεις των αγροτών; Εμείς το καταργήσαμε. Εμείς δεν μειώσαμε τον ΦΠΑ για αγορά μηχανημάτων από το 24% που το είχατε στο 13%; Εσείς αυξήσετε τις ασφαλιστικές εισφορές των αγροτών και εμείς τις μειώσαμε. Μειώσαμε στο 50% τον φόρο εισοδήματος των αγροτοκτηνοτρόφων που συμμετέχουν σε συνεργατικά και συνεταιριστικά σχήματα, γιατί, αγαπητοί συνάδελφοι, η Νέα Δημοκρατία στέκεται διαχρονικά στο πλευρό των αγροτών, τους στηρίζει και λαμβάνει μέτρα αντιμετώπισης των προβλημάτων τους.

Ο πρωτογενής τομέας είναι ένας ισχυρός πυλώνας που συμβάλλει στην επάρκεια αγαθών της χώρας, στην τόνωση της εθνικής οικονομίας, στο εμπορικό ισοζύγιο και κρατά ζωντανή την ύπαιθρο χώρα. Είναι γεγονός ότι στον τομέα αυτό τα περιθώρια ανάπτυξης είναι πολλά, όπως και ότι πέρα από την πολιτική βούληση της Κυβέρνησης για μια βαθιά αγροτική μεταρρύθμιση χρειάζεται και οι αγρότες μας να αποφασίσουν την αλλαγή νοοτροπίας, γιατί οι συνέργειες και η ένωση δυνάμεων θα φέρει θεαματικά αποτελέσματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Παράλληλα, τον δικό της καταλυτικό ρόλο πρέπει να παίξει και η Ευρωπαϊκή Ένωση, διότι ο αγροτικός παραγωγικός τομέας είναι εκείνος που θα καταστήσει την Ευρώπη αυτάρκη σε αγαθά και θα ανεβάσει το βιοτικό επίπεδο μεγάλου μέρους του πληθυσμού της. Άλλωστε, τα ίδια προβλήματα αντιμετωπίζουν όλοι οι Ευρωπαίοι αγρότες, κάτι που φάνηκε το προηγούμενο διάστημα από τις διαμαρτυρίες τους.

Προσωπικά και κρίνοντας από το πρώτο γενναίο βήμα που έγινε προχθές στο Συμβούλιο Υπουργών στις Βρυξέλλες για τις βελτιώσεις στην ΚΑΠ, είμαι αισιόδοξη ότι θα βρεθούν οι καλύτερες δυνατές λύσεις.

Όσο για τους αγρότες της Θεσσαλίας που πέραν των άλλων ήρθαν αντιμέτωποι και με τις καταστροφές του «Ντάνιελ», σύμφωνα με τις μέχρι τώρα αποζημιώσεις που έχουν καταβληθεί, αλλά και από τις αποφάσεις που έχουν ήδη παρθεί από τον Πρωθυπουργό και την Κυβέρνηση για την ενίσχυσή τους στο άμεσο διάστημα, πιστεύω ότι γρήγορα θα επουλώσουν τις πληγές τους και θα συνεχίσουν να ζουν στον τόπο τους με αξιοπρέπεια, να καλλιεργούν και να παράγουν.

Κυρίες και κύριοι συνάδελφοι, κλείνοντας τονίζω ότι η Κυβέρνησή μας με γνώμονα πάντα την κοινωνική συνοχή, τη δημοσιονομική ισορροπία και τη βιώσιμη ανάπτυξη παρεμβαίνει συγκροτημένα για ακόμη μια φορά, ενισχύει τους πολίτες, αυξάνει το διαθέσιμο εισόδημα των οικογενειών, των γιατρών, των αγροτών και της κοινωνίας εν συνόλω. Συνεχίζουμε, λοιπόν, πάντα δίπλα στην κοινωνία με δράσεις για την κοινωνία και για ένα καλύτερο μέλλον για όλους.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο Μανώλης Χριστοδουλάκης από το ΠΑΣΟΚ και αμέσως μετά θα πάρει τον λόγο ο κύριος Υπουργός για κάποιες παρεμβάσεις.

Ορίστε, κύριε Χριστοδουλάκη, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Κυρίες και κύριοι συνάδελφοι, η σημερινή συζήτηση διεξάγεται υπό τη βαριά σκιά της συμπλήρωσης ακριβώς ενός έτους από το έγκλημα των Τεμπών, ενός εγκλήματος το οποίο άφησε βαθιά χαραγμένο το αποτύπωμά του στη συλλογική μας μνήμη. Πρόκειται για ένα συλλογικό και μια πληγή κοινωνική. Πενήντα επτά συνάνθρωποί μας, μεταξύ αυτών δυστυχώς και δεκάδες νέα παιδιά, έχασαν τόσο άδικα τη ζωή τους. Πενήντα επτά οικογένειες θρηνούν τους δικούς τους ανθρώπους και πενήντα επτά ψυχές ζητούν μέχρι και σήμερα δικαίωση βρίσκοντας απέναντί τους την αναλγησία και τον κυνισμό μιας πολιτείας που αρνείται πεισματικά να αποδώσει δικαιοσύνη.

Από την πρώτη στιγμή η Κυβέρνηση πορεύτηκε στην κατεύθυνση όχι απλώς της υποβάθμισης, αλλά της συγκάλυψης του εγκλήματος κρυπτόμενη πίσω από κατασκευασμένους ενόχους, που τους παρέδωσε βορά στη μουδιασμένη κοινή γνώμη, με αποκλειστικό σκοπό να ξεσκονίσει πρόχειρα, λίγο από πάνω της το πολιτικό κόστος. Λες και αυτό ήταν το μόνο που είχε τότε πραγματικά σημασία.

Υιοθέτησε από την πρώτη στιγμή τη θεωρία του ανθρώπινου λάθους και πορεύτηκε με αυτήν τη θεωρία μέχρι και σήμερα χωρίς καμμία αιδώ και χωρίς καμμία απολύτως μεταμέλεια για να τη δέσει αμέσως μετά με τη δημιουργική ασάφεια του επίσης βολικού αφηγήματος περί διαχρονικότητας των ευθυνών.

Ακούσαμε πάρα πολλά. Ακούσαμε να μας λένε: «Ποιος νομίζετε ότι ενδιαφέρεται για την τραγωδία των Τεμπών;». Και μετά ακούσαμε να μας ξαναλένε ότι ο κόσμος έκρινε την Κυβέρνηση και για το θέμα αυτό στις εκλογές με 41%. Ακούστηκαν πολλά, έγιναν ακόμα περισσότερα, ειπώθηκαν πράγματα που ντράπηκαν και τα ίδια, γιατί δεν ντράπηκαν ποτέ τα στόματα που τα έλεγαν. Και συνέχισαν. Διάλεξαν ξανά χωρίς αιδώ, επίσης, τον δρόμο των πολιτικών έναντι των ποινικών ευθυνών, πάλι γιατί έτσι βόλευε. Επένδυσαν στη διάχυση της ευθύνης σε μια αυθαίρετη ιστορική αναδρομή, για να κρύψουν τη δική τους ευθύνη μέσα στη θολούρα του παρελθόντος.

Έκαναν πως δεν άκουσαν ποτέ ή δεν κατάλαβαν το πόρισμα της Ευρωπαϊκής Εισαγγελικής Αρχής σύμφωνα με το οποίο παραπεμπόταν για λόγους εξέτασης, για τυχόν τέλεση κακουργηματικής απιστίας και για παράβαση καθήκοντος ο τότε Υπουργός, Κωνσταντίνος Καραμανλής. Και ως κερασάκι στην τούρτα ήλθε η εξεταστική επιτροπή που τέλειωσε βίαια τις εργασίες της, χωρίς να κληθούν κρίσιμοι μάρτυρες για τη διαλεύκανση της υπόθεσης και τελικά με την κυβερνητική πλειοψηφία να παλεύει με κάθε τρόπο για να μην συνδεθεί το δυστύχημα με τη Σύμβαση 717 που αφορούσε την τηλεδιοίκηση και την τηλεσήμανση.

Αποτέλεσμα: Όλα τα μεγάλα ερωτήματα να παραμένουν σήμερα αναπάντητα προκαλώντας νέα θλίψη, προκαλώντας νέα οργή. Γιατί μαζί με τους πενήντα επτά συνανθρώπους μας, που χάθηκαν τόσο άδικα ως δια μαγείας μετά, χάθηκαν και τρία βαγόνια. Και ως δια μαγείας ξανά χάθηκαν δια του πολιτειακού μπαζώματος, που ακόμα αναζητούμε τον ηθικό αυτουργό που έδωσε την εντολή και κρίσιμα στοιχεία που θα οδηγούσαν στη δίκαιη απονομή των ευθυνών, στην απόδοση δικαιοσύνης.

Και μαζί με αυτά χάθηκε και ακόμα μία ευκαιρία, της πολιτείας μας και του πολιτικού μας συστήματος στοιχειωδώς να σηκώσει το ανάστημά του, στοιχειωδώς να περισώσει τη χαμένη του αξιοπρέπεια. Και να απαντήσει σε όλους αυτούς που αμφισβητούν εκεί έξω το αυτονόητο ότι, παιδιά, μπορείτε να μας εμπιστευτείτε ξανά. Αλλά όχι, δεν θα ξεχάσουμε το έγκλημα των Τεμπών. Θα δώσουμε τη μάχη με κάθε τρόπο, με κάθε μέσο για να αποκαλυφθεί η αλήθεια και να τιμωρηθούν οι πραγματικά ένοχοι όχι με όρους ρεβανσισμού ή εκδίκησης, αλλά ως η ελάχιστη δικαίωση, ως η ελάχιστη υποχρέωσή μας όλων μας και ως το ελάχιστο εφόδιο για να θωρακίσουμε έστω και λίγο, έστω και αργά τη συλλογική μας αξιοπιστία.

Έρχομαι τώρα στη συζήτηση που αφορά το σημερινό νομοσχέδιο και ως αρμόδιος κοινοβουλευτικός τομεάρχης για τα θέματα περιβάλλοντος θα προσπαθήσω να περιγράψω κωδικοποιημένα για ποιο λόγο θεωρούμε ότι το πρόσημο του νομοσχεδίου αυτού είναι αντιπεριβαλλοντικό.

Για εσάς, λοιπόν, ως κανόνας τίθεται η οικονομική εκμετάλλευση και όχι η αξιοποίηση του αιγιαλού και της παραλίας και κατ’ εξαίρεση και επ’ ευκαιρία μετά η περιβαλλοντική τους προστασία, η οποία με το παρόν νομοσχέδιο αποψιλώνεται σε πλήρη αντίθεση με το βασικό νόμο για τον αιγιαλό και την παραλία τον ν.2971/2001. Απομειώνεται η ελεύθερη ζώνη από ομπρέλες και ξαπλώστρες στις παραλίες από τα πέντε μέτρα που ισχύει σήμερα στα τέσσερα. Και επιπλέον στην καθολική απαγόρευση που εισάγετε προβλέπεται ειδική εξαίρεση για τα τουριστικά καταλύματα. Διευρύνεται ο κατάλογος των όμορων επιχειρήσεων στις οποίες μπορεί να παραχωρείται η απλή χρήση αιγιαλού και παραλίας χωρίς προηγούμενη δημοπράτηση στα ενοικιαζόμενα δωμάτια και τα καταστήματα υγειονομικού ενδιαφέροντος χωρίς την παραμικρή αιτιολογία. Εισάγετε την φιλοπεριβαλλοντική έννοια «απάτητες» παραλίες, η οποία όμως καταργείται στην πράξη επαφιόμενη σε μια κοινή υπουργική απόφαση χωρίς την παρεμβολή του Συμβουλίου της Επικρατείας στην επεξεργασία του σχετικού προεδρικού διατάγματος.

Και πώς ολοκληρώνεται ο εμπαιγμός αυτός; Με την πρόβλεψη ότι μέχρι τις 31 Μαρτίου, δηλαδή σε ένα μήνα από σήμερα, ο ΟΦΥΠΕΚΑ, ο υποστελεχωμένος ΟΦΥΠΕΚΑ θα πρέπει να εισηγηθεί προς το Υπουργείο για το ποιες παραλίες μπορούν να χαρακτηριστούν ως «απάτητες», καθώς και για τους αιγιαλούς και τις παραλίες που βρίσκονται εντός περιοχών που συμπεριλαμβάνονται στο δίκτυο «NATURA 2000».

Και ανακύπτει το προφανές ερώτημα: Τι θα γίνει σε περίπτωση που ο ΟΦΥΠΕΚΑ δεν καταφέρει να καταθέσει την εισήγησή του μέσα σε αυτόν τον ένα μήνα; Θα υπάρχουν «απάτητες» παραλίες ή θα είναι όλες προσβάσιμες στο βωμό του χρήματος;

Και επιπρόσθετα καταργείται το ελάχιστο όριο των τριάντα μέτρων που ισχύει σήμερα για τον ορισμό της παραλίας και προβλέπεται η δυνατότητα κατασκευής κτισμάτων στον αιγιαλό κατόπιν άδειας, ακόμα και όταν υπάρχει σαφής απαγόρευση γι’ αυτό.

Συμπέρασμα. Κυρίες και κύριοι συνάδελφοι, η Κυβέρνηση προσπαθεί και με αυτό το νομοσχέδιο να εκποιήσει ό,τι έχει απομείνει από δημόσιο πλούτο, θεωρώντας ότι έτσι θα έρθει η ανάπτυξη προφανώς για λίγους και εκλεκτούς, προφανώς σε βάρος των επόμενων γενεών στο βωμό ενός βραχυπρόθεσμου οφέλους που καταστρατηγεί το δημόσιο συμφέρον.

Εμείς λέμε πως οικονομική αξιοποίηση και περιβαλλοντική προστασία οφείλουν να πηγαίνουν μαζί και να βρίσκονται σε ισορροπία. Γι’ αυτήν ακριβώς την ισορροπία θα συνεχίσουμε να υπηρετούμε.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, κατ’ αρχάς η αναγκαία αναφορά λόγω της ημέρας στα θύματα και στις οικογένειες του δυστυχήματος των Τεμπών, αναφορά σεβασμού και ανάγκης να διερευνηθεί από όλες τις απόψεις αυτό το πάρα πολύ δύσκολο συμβάν.

Να πω γιατί ζήτησα τον λόγο. Έχουμε στο Κεφάλαιο 5 του νομοσχεδίου διατάξεις για την ενίσχυση της ενεργειακής επάρκειας των νησιών. Γιατί μπήκαν αυτές οι διατάξεις; Πρώτον, διότι έχουμε την ανάγκη λόγω αυξημένης τουριστικής κίνησης, αλλά και λόγω παλαιότητας των μονάδων που εξυπηρετούσαν εδώ και δεκαετίες τα νησιά μας, που ανήκουν στη ΔΕΗ για άμεσες παρεμβάσεις και στα νησιά και στην Κρήτη. Οι ανάγκες είναι εξαιρετικά επείγουσες με την έννοια ότι θα κινδυνεύουμε να έχουμε προβλήματα και αυτό το καλοκαίρι, γι’ αυτό και φέρνουμε αυτές τις διατάξεις παρά τη γνώση ότι θα έχουμε ένα πολύ μεγάλο νομοσχέδιο και με ενεργειακά τον επόμενο μήνα.

Διότι έχουμε ανάγκη να εγκαταστήσουμε πρόσθετες μονάδες, να κάνουμε φυσική εγκατάσταση εδώ, ήδη από τους πρώτους καλοκαιρινούς μήνες της φετινής χρονιάς. Οι διατάξεις καλύπτουν αυτή την ανάγκη και έχουν δύο πτυχές. Είναι τα μη διασυνδεδεμένα νησιά και η Κρήτη.

Θα ξεκινήσω από τα μη διασυνδεδεμένα νησιά. Εκεί τι κάνουμε; Εκεί ερχόμαστε και λέμε στη ΔΕΗ -γιατί τεχνικά και οικονομικά είναι αδύνατον αυτή τη στιγμή μέχρι να γίνει η διασύνδεση που υπολογίζεται υπό φυσιολογικές συνθήκες στα τέλη του 2028 να προλάβει να έρθει κάποιος άλλος να εγκατασταθεί στα νησιά, απλώς και μόνο οι περιβαλλοντικές αδειοδοτήσεις θα απέκλειαν μια τέτοια πιθανότητα- ότι κάνε τις πρόσθετες αναγκαίες εργασίες για να έχουμε επαρκή ενέργεια στα νησιά στα επόμενα χρόνια. Της λέμε «σου δίνουμε δέκα χρόνια απόσβεση», για να μην πάμε σε λύσεις ενοικιάσεων. Διότι οι λύσεις ενοικιάσεων είναι πολύ ακριβές. Στην πράξη θα τις πληρώσουμε πολύ παραπάνω και για να ελαχιστοποιήσουμε και την παρέμβαση στα ΥΚΩ. Διότι από την ώρα που θα γίνει η διασύνδεση των νησιών, τα ΥΚΩ θα μειωθούν πολύ σημαντικά. Και κατά συνέπεια απλώνοντας στο χρόνο την απόσβεση αυτής της δαπάνης, τη δεκαετία στην πραγματικότητα, μειώνουμε πολύ την επιβάρυνση των ΥΚΩ που πληρώνει αυτά τα ποσά.

Τα ΥΚΩ ειδικά όταν πέφτουν οι τιμές ηλεκτρικής ενέργειας επιβαρύνονται επιπλέον, διότι τα νησιά -όπως ξέρετε- έχουν ενέργεια κατά κύριο λόγο από μαζούτ. Συνεπώς έχουν ακριβά δικαιώματα ρύπων και έχουν και πολύ ακριβό παραγωγικό κόστος. Όταν οι τιμές της ενέργειας και του φυσικού αερίου πέφτουν κάτω, η διαφορά αυξάνεται και επιβαρύνεται ο καταναλωτής, οπότε μειώνουμε την επιβάρυνση απλώνοντάς την στον χρόνο, δίνοντας δεκαετή απόσβεση.

Στην Κρήτη κάνουμε κάτι παρεμφερές. Στην πραγματικότητα γίνεται μια επείγουσα επέμβαση. Πάλι σπρώχνουμε την επιβάρυνση των ΥΚΩ, ένα σημαντικό κομμάτι, στο ΄26 και στο ΄27 που θα έχει γίνει η διασύνδεση και συνεπώς θα έχει υπάρξει μια μεγάλη μείωση του λογαριασμού των ΥΚΩ, που είναι πολύ σοβαρός για την περίπτωση της Κρήτης.

Και βάζουμε και μία ακόμη διάταξη που είναι σημαντική. Λέμε ότι αυτές οι μονάδες που θα μπουν στην Κρήτη, δεν θα μπορούν να μπουν στους διαγωνισμούς της ψυχρής εφεδρείας σαν να είναι καινούργιες μονάδες. Θα μπουν αποσβεσμένες, όταν θα μπουν εκεί, που σημαίνει ότι δεν θα έχουν το ανταγωνιστικό πλεονέκτημα που θα είχαν αν έμπαιναν ως νέες μονάδες σε αυτούς τους διαγωνισμούς ψυχρής εφεδρείας, που θα έρθουν μετά τη διασύνδεση.

Μετά τη διασύνδεση θα χρειαστεί να έχουμε τη δυνατότητα, αν κάτι συμβεί στη διασύνδεση, να μπορείς να καλύψεις ενεργειακά το νησί. Και εκεί θα μας διευκολύνουν και αυτές οι μονάδες που θα μπουν εδώ. Αν και τότε, παντού, και στην περίπτωση των μη διασυνδεδεμένων νησιών και εδώ προγραμματίζουμε να κάνουμε κανονικούς διαγωνισμούς και θα έχουμε τον χρόνο να τους υλοποιήσουμε.

Ευχαριστώ, κύριε Πρόεδρε και νομίζω ότι ήμουν τυπικός σχετικά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι η κ. Πέρκα, η κ. Καραγεωργοπούλου και ο κ. Κουκουλόπουλος.

Τον λόγο έχει η κ. Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, η πρώτη ερώτηση είναι ότι γιατί τώρα; Τώρα θυμηθήκατε ότι η Κρήτη θα έχει πρόβλημα το καλοκαίρι; Το άλλο είναι: Πού οφείλονται και πόσο κοστίζει στους καταναλωτές οι συνεχείς παρατάσεις του χρονοδιαγράμματος ολοκλήρωσης της ηλεκτρικής διασύνδεσης της Κρήτης-Αττικής; Ποιο θα είναι το κόστος για τους καταναλωτές για την επέκταση του υφιστάμενου δυναμικού παραγωγής ή την εγκατάσταση του νέου δυναμικού με συμβατικές μονάδες, ώστε να διασφαλιστεί ο ενεργειακός εφοδιασμός της Κρήτης;

Πώς θα καλύψουν τα ΥΚΩ το κόστος αυτό, δεδομένου ότι έχετε καταστήσει ελλειμματικό τον λογαριασμό των ΥΚΩ; Σκοπεύετε να αυξήσετε τις χρεώσεις των ΥΚΩ; Και κυρίως, πότε θα αρχίσουν οι καταναλωτές να βλέπουν μείωση των ΥΚΩ λόγω της ολοκλήρωσης κάποιων διασυνδέσεων; Έχουν ολοκληρωθεί ορισμένες διασυνδέσεις, αλλά δεν έχουμε δει καμμία μείωση στα ΥΚΩ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υπουργέ, ο κ. Χατζηδάκης μας είπε στο πλαίσιο της πρώτης συνεδρίασης της επιτροπής μας ότι είστε το αρμόδιο Υπουργείο για την εφαρμογή του έβδομου πρωτοκόλλου της Βαρκελώνης. Σας παρακαλώ πολύ να τοποθετηθείτε ως προς το γεγονός ότι δεν έχει η χώρα μας κυρώσει τη συμφωνία αυτή και δεν εφαρμόζει ό,τι εφαρμόζουν άλλες ευρωπαϊκές χώρες.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κουκουλόπουλος.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Υπουργέ, έχω δύο-τρία ερωτήματα που αφορούν τις διατάξεις που παρουσιάσατε.

Το πρώτο ερώτημα αφορά την γαλαντόμα μεταχείριση του ΑΔΜΗΕ και το πιθανότερο και της ΔΕΗ ή του όποιου άλλου εν δυνάμει παραγωγού-παρόχου θα αναλάβει την Κρήτη -που είναι και το κύριο μέτωπο της διάταξης- γιατί παρατηρώ ότι καλύπτετε σε βάθος δεκαετίας, όπως είπατε, τις αποσβέσεις, καλύπτετε το κόστος σταθερό και μεταβλητό, πλήρες κόστος, ακόμη και τα δικαιώματα ρύπων πληρώνετε.

Και αναρωτιέμαι: Ο ΑΔΜΗΕ που έχει σοβαρές ευθύνες για την καθυστέρηση της πόντισης του μεγάλου καλωδίου προς την Κρήτη, δεν θα αναλάβει κανένα βάρος; Και ο ΑΔΜΗΕ -αναφέρομαι ειδικά στην Κρήτη γιατί αυτή η υπόθεση κοντεύει να συμπληρώσει τριάντα χρόνια- με ξένο μάνατζμεντ έχει ξεπεράσει τα δέκα χρόνια και έχει σημειώσει μια μεγάλη αποτυχία σε αυτό. Η ΔΕΗ από την άλλη - εάν είναι αυτή που θα αναλάβει τελικά και την Κρήτη, ξέρετε θα υπάρχει διακριτή ερώτηση- τι ακριβώς κάνει με τα μερίσματα που δίνει σε διακόσια τριάντα στελέχη της, μοιράζοντας μετοχές σε προνομιακές τιμές; Κανένας από όλους αυτούς, δεν θα αναλάβει κανένα κόστος; Θα περάσει όλο στους καταναλωτές;

Και ακόμα χειρότερα -να μην επαναλάβω τα ερωτήματα που έβαλε η κ. Πέρκα, εγώ θέλω να συμπληρώσω ένα ερώτημα που αφορά την Αρκαδία και τη δυτική Μακεδονία- προεξοφλώ ότι η Κυβέρνηση δύσκολα θα επιβαρύνει τον λογαριασμό, όχι μόνο γιατί φαίνεται ότι δεν περισσεύουν τα χρήματα αλλά γιατί θα αποφύγει να περάσει στους καταναλωτές -αυτό εγώ προσωπικά προβλέπω- αύξηση. Αλλά έχει plan B η διάταξη, που είναι το Ταμείο Δίκαιης Μετάβασης.

Και αναρωτιέμαι τα ποσά που έχουν προβλεφθεί για την ανάπτυξη στην Αρκαδία και τη δυτική Μακεδονία από το Ταμείο Δίκαιης Μετάβασης, θα τα απορροφήσει ο ΑΔΜΗΕ για τις καθυστερήσεις του στην Κρήτη; Πραγματικά υπάρχει μια παραδοξότητα σε αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ερώτηση θα κάνετε, κύριε Κουκουλόπουλε;

**ΠΑΡΙΣ ΚΟΥΚΟΥΛΟΠΟΥΛΟΣ:** Εάν δεν φτάσουν –λέει- οι ΥΚΩ, θα πάρει από το Ταμείο Διοίκησης Μετάβασης.

Πραγματικά το σκεφτήκατε πολύ για να το βάλετε αυτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ζαμπάρας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Στο ίδιο μοτίβο, κύριε Υπουργέ, το ερώτημά μου. Αφορά τις ΥΚΩ. Έχετε πει στο παρελθόν ότι αυτές οι χρεώσεις θα πρέπει να μειωθούν.

Αλλά σημαντική μείωση, μάλλον καμμία μείωση δεν έχει παρατηρηθεί, ενώ έχουν ολοκληρωθεί οι διασυνδέσεις, όπως είναι η μικρή διασύνδεση της Κρήτης κ.λπ. κι ενώ σήμερα εμφανίζεται ελλειμματικός ο λογαριασμός των ΥΚΩ -είναι 700 εκατομμύρια μέσα- πώς θεωρείτε ότι αυτό το ζήτημα θα επιλυθεί και πώς πρακτικά θα δουν μείωση οι καταναλωτές της ηπειρωτικής χώρας, που επιβαρύνονται σημαντικά από τις χρεώσεις ΥΚΩ στους λογαριασμούς τους;

Αυτό είναι μια σημαντική, καίρια ερώτηση, που νομίζω ότι πρέπει να απαντήσετε, για να γνωρίζουν και οι καταναλωτές, όταν μιλάτε για μείωση στις χρεώσεις ΥΚΩ, πώς αυτές θα επέλθουν, πώς αυτές θα επιτευχθούν, κάτι που φαίνεται με τους δικούς σας χειρισμούς αδύνατο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα η κ. Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, στο άρθρο 28 προωθείται η επέκταση του λιμανιού της Αλεξανδρούπολης.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Δεν είναι δικό μου.

**ΔΙΑΜΑΝΤΩ ΜΑΝΩΛΑΚΟΥ:** Θα σας το πω σε ό,τι σας αφορά.

Ωστόσο εάν δείτε την έκθεση της Επιστημονικής Επιτροπής έχει δύο σελίδες γι’ αυτό το θέμα, σελίδα 25 και 26. Αναφέρει ρητά -και βεβαίως αυτά ειπώθηκαν και στη διάρκεια των συζητήσεων- ότι αυτή η επέκταση ουσιαστικά είναι νέος σχεδιασμός λιμένα, αποτυπώνονται μελλοντικές καταστάσεις και γι’ αυτό θα επιφέρει σημαντικές επιπτώσεις στο περιβάλλον. Και συνεχίζει, ότι τέτοια σχέδια προϋποθέτουν σχετική εκτίμηση περιβαλλοντικών επιπτώσεων σύμφωνα με τις ρυθμίσεις της οδηγίας 1992/43 ΕΟΚ του άρθρου 3.

Το λέω, γιατί πρέπει να υπάρξει προϋπόθεση υπουργικής απόφασης με σύμφωνη γνώμη τριών Υπουργείων, Υπουργείο Ναυτιλίας, Υπουργείο Οικονομίας και Υπουργείο Περιβάλλοντος και Ενέργειας. Εάν έχετε ερωτηθεί και αν το έχετε υπ’ όψιν σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα προσπαθήσω και εδώ να είμαι σχετικά λακωνικός. Κατ’ αρχάς, κύριε Κουκουλόπουλε, λίγο προσοχή: Λέμε Ταμείο Ενεργειακής Μετάβασης, όχι Ταμείο Δίκαιης Μετάβασης. Είναι το ΤΕΜ. Το ΤΕΜ είναι το ταμείο που δημιουργήθηκε για να διαχειριστούμε την ενεργειακή κρίση και έχει διάφορους πόρους. Δεν έχει καμμία σχέση με το Ταμείο Δίκαιης Μετάβασης. Οπότε η Αρκαδία μπορεί να κοιμάται ήσυχη και το ίδιο και η δυτική Μακεδονία, δεν πρόκειται να πειράξουμε το Ταμείο Δίκαιης Μετάβασης σε σχέση με τα ΥΚΩ.

Τώρα, ξεκινώ τις ερωτήσεις από την αρχή, από την κυρία συνάδελφο, την κ. Πέρκα. Γιατί τώρα; Γιατί έχουμε πολύ ισχυρότερη παρουσία του τουρισμού από ό,τι προβλεπόταν, όπως ξέρετε, και επίσης γιατί όντως έχουν υπάρξει καθυστερήσεις και συγκεκριμένα γεγονότα παρεμπόδισης κ.λπ. αλλά και τεχνικές καθυστερήσεις στην υπόθεση αυτή του καλωδίου της Κρήτης. Τα καλώδια, αυτά που βυθίζονται, είναι εξαιρετικά δύσκολα τεχνικά έργα και δεν μπορεί κανείς να δεσμευτεί με απόλυτο τρόπο για τον χρόνο ολοκλήρωσης, γιατί έχουν πραγματικές τεχνικές δυσκολίες στην υλοποίησή τους, χωρίς αυτό να σημαίνει ότι δεν θα μπορούσαμε να είχαμε και κατά έναν ή δύο μήνες ταχύτερη παρέμβαση. Σημειώνω ότι εδώ η παρέμβαση είναι αρκετά σύνθετη και αρκετά δύσκολη. Μας πήρε περίπου δύο με τρεις μήνες, από τον Νοέμβριο μέχρι να καταλήξουμε σε όλη αυτή τη διαπραγμάτευση και να φέρουμε τη ρύθμιση.

Το κόστος αυτό είναι συνολικά 60 εκατομμύρια για την Κρήτη, τάξη μεγέθους σας λέω, περίπου, και είναι ένα κόστος θεμιτό κατά τη γνώμη μου για να μην έχουμε κινδύνους διατάραξης του τουριστικού μας προϊόντος στην Κρήτη. Δεν είναι κάτι που μπορούμε να παίξουμε, η διατάραξη του τουριστικού προϊόντος από πλευράς παροχής ηλεκτρικής ενέργειας, ούτε στην Κρήτη ούτε στα νησιά όπου έχουμε το ίδιο πρόβλημα.

Και επίσης η ουσία του προβλήματός μας είναι ότι αυτές οι μονάδες που υπηρετούν είναι μονάδες πολλών δεκαετιών, είναι μονάδες που έχουν υποστεί πραγματικά τη φθορά του χρόνου και κάθε χρόνος που προωθείται μπορεί να βγάζουν και άλλες τεχνικές δυσκολίες και τεχνικά θέματα.

Τώρα, τα ΥΚΩ και αν θα επιβαρύνουμε τους πολίτες. Εδώ η προσπάθεια είναι -και το εξήγησα- με τη δραστική μείωση των ΥΚΩ που θα φέρουν οι διασυνδέσεις να καλύψουμε ένα μέρος αυτού του κόστους και ένα μέρος και του ελλείμματος, που δεν είναι ασφαλώς 700 εκατομμύρια. Αυτό που έκλεισε είναι 290 εκατομμύρια το 2023. Το έλλειμμα των ΥΚΩ η EUROSTAT το περνά ήδη στα ελλείμματα του κρατικού προϋπολογισμού. Κατά συνέπεια αυτό που έκλεισε δεν θα έχει δημοσιονομική επίπτωση. Έγραψε τη δημοσιονομική του επίπτωση το 2023.

Για το 2024 η μείωση των τιμών που ήδη βιώνουμε αυξάνει το έλλειμμα των ΥΚΩ. Διότι το έλλειμμα των ΥΚΩ προέρχεται από τη διαφορική τιμή μεταξύ του μαζούτ και των άλλων. Δεν ήταν κάτι που είχαμε προβλέψει. Είναι ένα ευτύχημα ότι οι καταναλωτές θα απολαύσουν δραστικά χαμηλότερες τιμές.

Βοηθήσαμε εν μέρει ενισχύοντας τον ανταγωνισμό με το σύστημα των τιμολογίων, αλλά η μεγάλη μείωση προέρχεται από τη μείωση του φυσικού αερίου, τη σχετική μείωση των ρύπων -σήμερα περάσανε τα 60 και να δούμε πώς θα πάνε, αλλά είχαν φτάσει και τα 100- και από την αύξηση της εγκατεστημένης ισχύος ανανεώσιμων πηγών ενέργειας. Η αύξηση αυτής της εγκατεστημένης ισχύος, που κατεβάζει τις τιμές, ταυτόχρονα μας υποχρεώνει να αυξάνουμε τις επενδύσεις στα δίκτυα και τις επενδύσεις στα δίκτυα τις πληρώνουμε στα ΥΚΩ. Γι’ αυτό και υπάρχουν αυτές οι αυξήσεις. Δεν γίνεται να κάνεις πράσινη μετάβαση χωρίς επενδύσεις πολύ μεγάλες στα δίκτυα, οι όποιες επενδύσεις με τη ρυθμιζόμενη απόδοση που έχουν -γίνονται κυρίως από τον ΑΔΜΗΕ και εν μέρει από τον ΔΕΔΔΗΕ- μπαίνουν στα ΥΚΩ.

Έτσι δουλεύει το σύστημα και όσο περισσότερες πράσινες μονάδες βάζουμε γιατί κάνουμε τις επενδύσεις στο δίκτυο τόσο πέφτουν οι τιμές και αυξάνεται το έλλειμμα των ΥΚΩ, αλλά το συνολικό αποτέλεσμα είναι προφανώς υπέρ του καταναλωτή, γιατί οι τιμές πέφτουν σε μια τεράστια δαπάνη, που είναι το σύνολο της ενεργειακής ηλεκτρικής δαπάνης στη χονδρική και η αύξηση των ΥΚΩ είναι πολύ πιο περιορισμένη σε σχέση με αυτήν την πτώση των τιμών που φέρνουν οι ανανεώσιμες πηγές.

Σε κάθε περίπτωση, όταν θα διασυνδεθούν, θα έχουμε ένα μεγάλο όφελος και θα έρθουμε και θα καλύψουμε εν μέρει, όταν θα γίνει η διασύνδεση, το έλλειμμα των ΥΚΩ ταμειακά. Δημοσιονομικά, το έλλειμμα των ΥΚΩ ό,τι και να κάνουμε πηγαίνει στη χρονιά που συμβαίνει μετά τη EUROSTAT, που σημαίνει ότι λαμβάνεται υπ’ όψιν από τον κρατικό προϋπολογισμό. Με κοιτά ο συνάδελφος στη συγκυβέρνηση και αγαπημένος μου συνεργάτης για χρόνια, ο κ. Πετραλιάς, με ένα μειδίαμα που βγάζει όταν έχει να πληρώσει μεγάλες δαπάνες.

Αλλά προτιμούμε να πάμε σε αυτήν τη διαχείριση από το να περάσουμε άμεσα τις αυξήσεις των ΥΚΩ στους καταναλωτές, οι οποίοι πολύ επιβαρύνθηκαν τα τελευταία χρόνια από πλευράς ενεργειακού κόστους.

Πρωτόκολλο της Βαρκελώνης. Υπάρχουν θέματα στο Πρωτόκολλο της Βαρκελώνης, τα οποία σημαίνουν μια επιφύλαξη για το πότε αυτά μπορούν να γίνουν εθνική νομοθεσία και πώς θα τα αντιμετωπίσουμε. Αλλά θα επανέλθουμε σε αυτό όταν θα το συζητήσουμε στη Βουλή, θέματα περιβάλλοντος.

Για τη ΔΕΗ, κοιτάξτε, δεν υπάρχει κάτι γαλαντόμο εδώ. Εάν μπορούσαμε να πάμε σε κάποια άλλη λύση, αν υπήρχε δυνατότητα τεχνική, πρακτική να πάμε σε άλλες λύσεις, πάντα είμαστε ανοιχτοί, αλλά εδώ έχουμε ένα τελείως συγκεκριμένο θέμα. Για να παράγεις κάπου ενέργεια, πρέπει να έχεις άδεια παραγωγής, πρέπει να έχεις περιβαλλοντικούς όρους. Αυτό παίρνει χρόνια για να το αποκτήσεις. Όταν υπάρχει μια ανάγκη για έναν χρόνο - ενάμιση παρέμβαση στην Κρήτη, δεν είχαμε άλλη επιλογή από τη ΔΕΗ και ούτε η ΔΕΗ θα βγάλει κάποιο υπερβολικό κέρδος. Αντίθετα, στη διάταξη έχουμε βάλει το μέγιστο κέρδος της να είναι δυνητικά το ρυθμιζόμενο κέρδος που προβλέπεται για αυτούς που δουλεύουν στα δίκτυα, που είναι και λογικό, γιατί στην ουσία υπηρεσίες δικτύου σε ένα βαθμό παρέχει αυτή η παραγωγή. Δεν είναι ακριβώς υπηρεσίες δικτύου, αλλά είναι ένας καλός τρόπος για να το χειριστούμε.

Τέλος, για το μέρισμα και τις μετοχές, η ΔΕΗ είναι μία πλέον ιδιωτική εταιρεία. Έχουμε ένα σοβαρό μερίδιο 35%, αλλά με βάση την κατάταξη της EUROSTAT είναι ιδιωτική εταιρεία. Εξ ου και, κύριε Κουκουλόπουλε, αυτό θα το ξέρετε σίγουρα, παίρνουν οι εργαζόμενοι δεκατέσσερις μισθούς στη ΔΕΗ. Συνεπώς, αντίστοιχα γίνεται και η μεταχείριση της διοίκησης και αυτό που ενδιαφέρει την ιδιωτική εταιρεία είναι πώς πηγαίνει η ΔΕΗ. Η ΔΕΗ πηγαίνει καλά. Έχει αυξήσει κατά πολύ την περιουσία της και συνδράμει και ως εταιρεία με πολλούς τρόπους στο να εξασφαλίζουμε κάποια πράγματα, όπως για παράδειγμα νομίζω ότι θα είναι πολύ ενεργά παρούσα στο πρόγραμμα PPAs για τους αγρότες που εξαγγείλαμε.

Τέλος, για την Αλεξανδρούπολη, κοιτάξτε. Προφανώς όπου το Υπουργείο έχει θεσμική ευθύνη την αναλαμβάνει. Η επέκταση του λιμανιού της Αλεξανδρούπολης είναι σημαντική, αλλά το Υπουργείο σε τελική ανάλυση οφείλει απλώς -και πρέπει να το κάνει πάντα- να τηρεί τη νομοθεσία. Αν προβλέπει η νομοθεσία περιβαλλοντικούς όρους, θα έχουμε περιβαλλοντικούς όρους. Δεν πρόκειται ποτέ το Υπουργείο Περιβάλλοντος να παραβιάσει -θα ήταν κόντρα ρόλος- την περιβαλλοντική νομοθεσία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Νομίζω ότι έχουν καλυφθεί οι συνάδελφοι και έτσι προχωράμε τώρα στον επόμενο συνάδελφο, τον κ. Αθανάσιο Ζεμπίλη από τη Νέα Δημοκρατία. Ακολουθεί ο κ. Στέφανος Γκίκας.

Ορίστε, κύριε Ζεμπίλη.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Σήμερα είναι μια μέρα μνήμης και βαθιάς οδύνης για ολόκληρο τον ελληνισμό για την ανείπωτη τραγωδία που συνέβη πριν ένα χρόνο και την οποία δεν θα ξεχάσουμε ποτέ.

Κύριε Υπουργέ, κυρίες και κύριοι συνάδελφοι, μια λέξη θα μπορούσε να αποτυπώσει την κατάσταση που επικρατούσε για πολλά χρόνια στις ελληνικές παραλίες, η λέξη ασυδοσία. Μια κατάσταση διαχρονική που πλήγωνε τους πολίτες και υποβάθμιζε το τουριστικό προϊόν της χώρας. Έτσι, αποτέλεσε ευχάριστη έκπληξη το καλοκαίρι πέρυσι η συντονισμένη επιχείρηση από τις υπηρεσίες της Κτηματικής Υπηρεσίας που είχε ως αποτέλεσμα τη διενέργεια τεσσερισήμισι χιλιάδων ελέγχων σε αιγιαλούς και παραλίες. Μέσα σε τρεις μήνες σαρωτικών ελέγχων διαπιστώθηκαν χίλιες επτακόσιες πενήντα παραβάσεις για αυθαίρετη ή καθ’ υπέρβαση αδείας κατάληψη αιγιαλού. Βλέπουμε έτσι ότι το πρόβλημα δεν είναι γενικά οι οργανωμένες παραλίες ούτε η λελογισμένη αξιοποίηση των παράκτιων μετώπων. Το πρόβλημα είναι η κατάσταση ανομίας που επικρατούσε στο χώρο εξαιτίας των πλημμελών ελέγχων των αρμόδιων υπηρεσιών. Και αυτό είχε να κάνει με το οτιδήποτε, από την ηχορύπανση και την υπερεκμετάλλευση, μέχρι την υποβάθμιση της αισθητικής και την επιβάρυνση του περιβάλλοντος.

Αξίζει, όμως, να επισημάνουμε ότι αυτή η απληστία μερίδας επιχειρηματιών προκάλεσε την υγιή αντίδραση των πολιτών και γέννησε αυθόρμητα κινήματα, όπως η «Ομπρέλα» της Ρόδου, η «Κίνηση Πολιτών Πάρου» και το «Σώστε τις παραλίες της Νάξου» με οκτώ χιλιάδες μέλη, κίνησης πολιτών που διεκδίκησαν το αυτονόητο δικαίωμα στην προσωπικότητα, στον κοινόχρηστο χώρο, στο δημόσιο αγαθό. Έτσι, το καλοκαίρι του 2023 ένωσαν τις δυνάμεις τους κινήσεις πολιτών, ευσυνείδητοι εισαγγελικοί και δημόσιοι λειτουργοί και μια αποφασισμένη ηγεσία του Υπουργείου Οικονομικών να βάλει τάξη στις παραλίες της χώρας.

Βέβαια, δεν ήταν και λίγοι αυτοί που έλεγαν ότι μετά το θόρυβο όλα θα ξεχαστούν και όλα θα γίνουν όπως ήταν πριν. Όμως, το προτεινόμενο σχέδιο νόμου έρχεται να τους διαψεύσει και να αποδείξει έμπρακτα ότι για πρώτη φορά υπάρχει η βούληση της πολιτείας να τελειώνουμε οριστικά με τα φαινόμενα της ασυδοσίας. Έτσι, μεταξύ άλλων, με το σχέδιο νόμου καθιερώνονται αιγιαλοί και παραλίες υψηλής προστασίας, ενώ τίθενται περιορισμοί στην παραχώρηση της απλής χρήσης, ώστε να εξασφαλίζεται η ελεύθερη πρόσβαση των πολιτών στις παραλίες. Επιπλέον, προβλέπονται ηλεκτρονικοί διαγωνισμοί για την αξιοποίηση με διαφάνεια της δημόσιας περιουσίας.

Στο σημείο αυτό θα ήθελα να ευχαριστήσω την πολιτική ηγεσία του Υπουργείου Οικονομικών που έτεινε ευήκοον ους στα αιτήματα μικρομεσαίων επαγγελματιών όσο κυρίως των ναυταθλητικών σωματείων, καθώς ο τόπος μου, η Εύβοια, έχει μεγάλη ναυταθλητική παράδοση και διοργανώνει πολύ σημαντικές ναυταθλητικές δράσεις.

Περαιτέρω, με το σχέδιο νόμου κινητοποιούνται όλα τα εξελιγμένα μέσα που παρέχουν οι νέες τεχνολογίες σε ένα πραγματικό σαφάρι ελέγχων κατά παραβατικών συμπεριφορών, συμπεριφορών που επισύρουν πλέον την επιβολή αυστηρών κυρώσεων στους παραβάτες, όπως λουκέτα, μεγάλα πρόστιμα, διοικητικές αποβολές, αυτόφωρα αδικήματα και κατεδαφίσεις αυθαιρέτων κατασκευών εντός της κοινόχρηστης ζώνης αιγιαλού και παραλίας. Αυτή είναι η επιβεβλημένη αντίδραση στην αυθαιρεσία από ένα σοβαρό και σύγχρονο κράτος, από το ίδιο κράτος που το είδαμε πέρυσι να συγκρούεται με τα κυκλώματα και τους μπράβους που λυμαίνονταν τις παραλίες της Μυκόνου και άλλων νησιών, που συγκρούστηκε με την αντίληψη της ανομίας που σε κάποια κοσμοπολίτικα νησιά αποθράσυνε ορισμένους ώστε να θεωρούν τον εαυτό τους υπεράνω του νόμου.

Κυρίες και κύριοι συνάδελφοι, πέρα από τις διατάξεις του παρόντος που κατατείνουν, όπως τόνισε και ο εισηγητής μας, στην προστασία του περιβάλλοντος, στη λελογισμένη ανάπτυξη, την αναβάθμιση του τουριστικού προϊόντος, τον σεβασμό και την ασφάλεια των λουομένων, υπάρχουν σημαντικά κεφάλαια για την κοινωνική και δημογραφική πολιτική, όπως και για την επιστροφή του ειδικού φόρου κατανάλωσης για το αγροτικό πετρέλαιο. Και πράγματι αποτελεί κυβερνητική προτεραιότητα η στήριξη του αγροτικού εισοδήματος, όχι μόνο για λόγους διατροφικής επάρκειας και ανταγωνιστικότητας του πρωτογενούς τομέα, όσο κυρίως για να παραμείνουν οι αγρότες μας στην ελληνική περιφέρεια, στην ύπαιθρο που ερημώνει και σε χωριά, σε πολλά από τα οποία είχε χρόνια να ακουστεί το κλάμα μικρού παιδιού.

Στις μέρες μας ηχεί όλο και περισσότερο ο συναγερμός του δημογραφικού, καθώς όλοι οι δείκτες επιδεινώνονται ραγδαία και δραματικά. Οι γεννήσεις το 2023 ήταν οι λιγότερες που έχουν καταγραφεί τα τελευταία ενενήντα ένα χρόνια, ενώ ο πληθυσμός της χώρας υποχώρησε στα επίπεδα του 1992, καταγράφοντας μείωση για δωδέκατη συνεχή χρονιά. Σίγουρα το δημογραφικό δεν είναι αποκλειστικά ελληνικό πρόβλημα. Τα στοιχεία, όμως, δείχνουν ότι η χώρα μας το αντιμετωπίζει σε μεγαλύτερο βαθμό από τις άλλες χώρες. Έτσι, η Ελλάδα υπολείπεται του ευρωπαϊκού μέσου όρου ως προς τις γεννήσεις με 8,1% έναντι 9,1% της Ευρώπης ανά χίλιους κατοίκους, όπως επίσης ο δείκτης γεννήσεων ανά μητέρα έχει πέσει στην Ελλάδα στο 1,43, όταν ο μέσος ευρωπαϊκός όρος διαμορφώνεται στο 1,53. Για τον λόγο αυτό, άλλωστε, η Ελλάδα έπεσε στη δέκατη τρίτη θέση της Ευρώπης με βάση τον πληθυσμό της από τη δέκατη θέση που ήταν πριν το 2011.

Η EUROSTAT εκτιμά, επίσης, ότι ο πληθυσμός της χώρας μας θα μειωθεί σχεδόν ένα εκατομμύριο μέχρι το 2050 και κατά δύο εκατομμύρια μέχρι το 2070. Οι επιπτώσεις του δημογραφικού, συνεπώς, θα είναι καταλυτικές στην εθνική μας υπόσταση και κυριαρχία, στη δημιουργία πλούτου, στην ευημερία μελλοντικών συνταξιούχων και σίγουρα στην ανάπτυξη και την πρόοδο της χώρας.

Για να εξομαλυνθεί η κατάσταση αυτή απαιτούνται δύο πράγματα, η στήριξη με κάθε τρόπο της ελληνικής παραδοσιακής οικογένειας και κυρίως της πολύτεκνης οικογένειας και βεβαίως η γενναία αύξηση των κονδυλίων του προϋπολογισμού για τα παιδιά, όπως εν προκειμένω με το επίδομα μητρότητας. Στο πλαίσιο αυτό αναμένουμε να παρουσιαστεί τον Μάιο το εθνικό σχέδιο για το δημογραφικό, που χωρίς αμφιβολία αποτελεί ένα υπαρξιακό στοίχημα για τον μείζονα ελληνισμό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πάρα πολύ.

Ο κ. Γκίκας έχει τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πράγματι σήμερα είναι μια μέρα θλίψης, ένας χρόνος μετά την ανείπωτη τραγωδία των Τεμπών που πενήντα επτά συνάνθρωποί μας έχασαν με αυτόν τον άδικο τρόπο τη ζωή τους. Είναι χρέος της ελληνικής πολιτείας, χρέος της ελληνικής δικαιοσύνης να διερευνήσει σε βάθος, να τα φέρει όλα στο φως και να αποδώσει τις ευθύνες όπου ανήκουν.

Έρχομαι τώρα στο σημερινό νομοσχέδιο, το οποίο θεωρώ ότι είναι ένα πολύ βασικό νομοσχέδιο, διότι βάζει τάξη σε ένα ζήτημα στο οποίο όλοι γνωρίζουμε ότι επικρατούσε αναρχία, επικρατούσε αταξία, επικρατούσε ασυδοσία όλα τα προηγούμενα χρόνια. Βεβαίως, ο βασικός κορμός του έχει να κάνει με τα θέματα που αφορούν αιγιαλό και παραλίες και επιχειρήσεις και παραχωρησιούχους και λουόμενους, όμως το νομοσχέδιο αυτό έχει και σημαντικές διατάξεις που αφορούν στις οικογένειες που αποκτούν παιδιά, αλλά και στις οικογένειες που έχουν παιδιά, εφήβους και άτομα με αναπηρία.

Για παράδειγμα, είναι πάρα πολύ σημαντικό το ότι αυξάνεται κλιμακωτά το επίδομα γέννησης ανάλογα με τα εξαρτώμενα τέκνα και από 2.000 ευρώ που ήταν για ένα παιδί ή δύο πάει στα 2.400 και ούτω καθεξής, αυξάνεται μέχρι τα 3.500 ευρώ από το τέταρτο και κάθε επόμενο παιδί. Αυτό είναι ένα σημαντικό κίνητρο που αντιμετωπίζει το μεγάλο πρόβλημα που παρατηρείται στη χώρα μας -και όχι μόνο, αλλά και στην Ευρώπη- που είναι το δημογραφικό. Έχει επίσης ιδιαίτερη σημασία ότι η διάταξη αυτή συμπεριλαμβάνει και τις μητέρες που απέκτησαν παιδί από την 1η Ιανουαρίου 2023, αφού θα καταβάλλεται το επίδομα αυτό αναδρομικά.

Άλλο παράδειγμα αποτελεί η συμπληρωματική χρηματοδότηση του προγράμματος οικονομικής στήριξης οικογενειών για την πρόσβαση παιδιών, εφήβων και ατόμων με αναπηρία σε υπηρεσίες δημιουργικής απασχόλησης από τον τακτικό προϋπολογισμό του Υπουργείου Κοινωνικής Συνοχής και Οικογένειας και μάλιστα με ένα ποσό σημαντικό που ανέρχεται στα 18.500.000 ευρώ. Η ευαισθησία της Κυβέρνησης αυτής απέναντι στα άτομα με αναπηρία είναι γνωστή, γι’ αυτό αυξάνονται οι οικονομικοί πόροι και δίνεται η δυνατότητα για όσο το δυνατόν μεγαλύτερη συμπερίληψη των ατόμων με αναπηρία στις καθημερινές δραστηριότητες, κάτι που είναι απολύτως απαραίτητο και για την ψυχική τους υγεία, αλλά και για την καθημερινότητά τους.

Περαιτέρω, αναπροσαρμόζεται η αποζημίωση των εφημεριών των ιατρών του ΕΣΥ, επιστρέφεται ο ειδικός φόρος κατανάλωσης πετρελαίου στους αγρότες και μάλιστα με δυνατότητα προκαταβολής, ενώ παρατείνεται για έναν ακόμη χρόνο η αναστολή διενέργειας κάθε πράξης αναγκαστικής εκτέλεσης κινητών και ακινήτων όσων επλήγησαν από τις πυρκαγιές στην Αττική τον Ιούλιο του 2018.

Έρχομαι τώρα στις παρεμβάσεις που ρυθμίζουν ζητήματα αιγιαλών και παραλιών. Είναι γεγονός, όπως είπαμε και προηγουμένως, ότι στη χώρα μας υπήρχε αυτή η μεγάλη αναρχία και αταξία στα θέματα αυτά. Το νομοσχέδιο αυτό έρχεται και βάζει μια τάξη και βεβαίως σαν στόχο έχει να επωφεληθούν οι πολλοί από τη χρήση ενός δημοσίου χώρου, όπως είναι μία παραλία.

Επιτρέψτε μου να συνεχίσω και να μιλήσω για ένα ζήτημα που αφορά την εκλογική μου περιφέρεια, την Κέρκυρα, που έχει πραγματικά καταστεί «γεφύρι της Άρτας». Μιλάμε για την παραχώρηση του παραλιακού μετώπου της πόλης της Κέρκυρας στον Δήμο Κεντρικής Κέρκυρας και Διαποντίων Νήσων, μια ιστορία η οποία πάει πίσω δέκα ολόκληρα χρόνια. Είχα προτείνει μια συγκεκριμένη διάταξη να συμπεριληφθεί σε αυτό το νομοσχέδιο. Τελικά δεν συμπεριελήφθη, όμως -και με αυτό θέλω να ευχαριστήσω την πολιτική ηγεσία και την αρμόδια Γενική Γραμματέα, την κ. Κόλλια- θα παραχωρηθεί το παραλιακό μέτωπο της πόλεως της Κέρκυρας στον Δήμο Κεντρικής Κέρκυρας σύμφωνα με τις διατάξεις του άρθρου 14 του ισχύοντος ν.2971. Αυτό είναι κάτι το οποίο θα γίνει μέσα στις προσεχείς λίγες εβδομάδες και είναι πάρα πολύ σημαντικό, διότι συνιστά ένα πάνδημο αίτημα που επιτέλους θα υλοποιηθεί.

Επιστρέφοντας στο νομοσχέδιο, κατ’ αρχάς μπαίνει ένα απαραίτητο όριο, θα έλεγα, στην επιφάνεια της παραλίας και του αιγιαλού που δύναται να παραχωρηθεί για ιδιωτική χρήση και αυτή δεν μπορεί να ξεπερνά το 50% του συνολικού εμβαδού της παραλίας. Τούτο σε συνδυασμό με τη ρύθμιση που προβλέπει ότι τα ομπρελοκαθίσματα μιας επιχείρησης μπορεί να καταλαμβάνουν μέχρι το 60% της παραχωρούμενης έκτασης, δίνει μια ανάσα στην ελεύθερη πρόσβαση των παραλιών από λουόμενους που δεν επιλέγουν την επί πληρωμή χρήση ομπρελοκαθίσματος και βέβαια το ποσοστό παραχώρησης μειώνεται κατά το ήμισυ, φτάνει το 30%, εάν πρόκειται για προστατευόμενο αιγιαλό και παραλία ή ακόμα μπορεί να απαγορευθεί πλήρως σε αιγιαλούς και παραλίες υψηλής προστασίας, τις λεγόμενες απάτητες παραλίες.

Εντούτοις, θα πρέπει να πούμε ότι υπάρχουν κάποιες διατάξεις που επιφέρουν μια τρόπον τινά ανισορροπία στον τρόπο λειτουργίας των επιχειρήσεων και θα έπρεπε ίσως να επανεξεταστούν. Προέρχομαι κι εγώ από μία τουριστική περιοχή, την Κέρκυρα, που κατ’ εξοχήν έχει τέτοιες ακριβώς επιχειρήσεις.

Παράδειγμα: Η παράγραφος 3 του άρθρου 11 που ρυθμίζει την οριοθέτηση του παραχωρούμενου τμήματος αιγιαλού και παραλίας σε όμορες επιχειρήσεις εξαιρεί τα κύρια ξενοδοχειακά καταλύματα και τα ενοικιαζόμενα δωμάτια, ενώ δεν συμπεριλαμβάνει τις επιχειρήσεις εστίασης. Ομοίως και η παράγραφος 4. Επειδή κατ’ αυτόν τον τρόπο θίγονται οι μικρότερες επιχειρήσεις, θεωρώ πως πρέπει να συμπεριληφθούν στις διατάξεις και τα καταστήματα υγειονομικού ενδιαφέροντος.

Επίσης, ο ισχύων ν.2971 προβλέπει στα όμορα και τα θαλάσσια μέσα αναψυχής, δηλαδή τις επιχειρήσεις θαλασσίων μέσων αναψυχής. Ο νέος νόμος, δηλαδή αυτό το νομοσχέδιο, δεν τα προβλέπει. Υπάρχουν αρκετές επιχειρήσεις που γνωρίζοντας το καθεστώς που ισχύει από τον προηγούμενο νόμο, προέβησαν σε αγορές οικοπέδων, με αποτέλεσμα τώρα να τους κλείνουμε την πόρτα. Είναι κι αυτό ένα ζήτημα το οποίο θα πρέπει να επανεξετάσουμε, κύριε Υπουργέ.

Από εκεί και πέρα, θα ήθελα να πω ότι η ηλεκτρονική διαδικασία, που πλέον θα αποτελεί τον μόνο τρόπο διενέργειας των διαγωνισμών παραχώρησης, είναι προς την απόλυτα θετική κατεύθυνση. Γνωρίζαμε όλοι τι γινόταν. Μία δεν μπορούσε ο δήμος, μία το Υπουργείο, κ.λπ.. Τώρα ρυθμίζεται το θέμα και αυτό είναι πάρα πολύ σημαντικό και για λόγους διαφάνειας, καθώς και οι πολίτες θα μπορούν να συνεισφέρουν σε αυτό, όταν εντοπίζουν κάποια παρανομία.

Από εκεί και πέρα, οι υποχρεώσεις των παραχωρησιούχων θεωρώ ότι κινούνται στην απολύτως θετική κατεύθυνση, με μία ίσως μικρή ένσταση εδώ όσον αφορά τους ναυαγοσώστες. Γνωρίζουμε ότι η αγορά είναι πολύ περιορισμένη. Δεν υπάρχουν ουσιαστικά ναυαγοσώστες για να δουλέψουν σε κάθε παραλία. Είναι ένα ζήτημα αυτό, το οποίο θα πρέπει να μας απασχολήσει.

Επειδή ο χρόνος πέρασε, εν κατακλείδι θεωρώ ότι είναι ένα πολύ χρήσιμο νομοσχέδιο, ένα νομοσχέδιο που ρυθμίζει πολλά κακώς κείμενα και πραγματικά θα πρέπει να το υπερψηφίσουν όλες οι πτέρυγες της Βουλής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Δημήτρης Μάντζος από το ΠΑΣΟΚ έχει τον λόγο. Ακολουθεί ο κ. Καππάτος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ένα χρόνο πριν, πριν δέκα ακριβώς λεπτά, πενήντα επτά συνάνθρωποί μας είχαν ξεκινήσει μαζί με τους υπόλοιπους επιβαίνοντες στο τρένο που ξεκινούσε από τον σταθμό Λαρίσης. Έξι ώρες μετά, στις 23.22΄ θα σημάνει ο τόνος του δράματος. Εκείνη την ώρα, ακριβώς ένα χρόνο πριν, ένα έγκλημα συντελέστηκε στα Τέμπη, ένα έγκλημα που ακόμη ψάχνει ενόχους. Και σήμερα, ακριβώς ένα χρόνο μετά, ένας λαός θρηνεί εκείνους που δεν έφτασαν ποτέ. Πολίτες όλων των ηλικιών ζητούν δικαιοσύνη, αποζητούν την αλήθεια, αναζητούν το φως που θα διαλύσει το σκοτάδι.

Και αυτήν εδώ την ώρα εμείς εδώ, κλεισμένοι σε αυτήν εδώ την ολόλαμπρη Αίθουσα, τι κάνουμε; Καλούμαστε να ψηφίσουμε για ακόμη περισσότερες ομπρέλες στις παραλίες. Αυτή είναι η ημερήσια διάταξη της Βουλής σήμερα, μια τέτοια ημέρα, σαν να είμαστε αμέτοχοι θεατές, σχολιαστές της πραγματικότητας. Σαν να φτάνουν και να περισσεύουν οι δακρύβρεχτες ομιλίες, οι συγκινητικές αγορεύσεις, σαν να πρέπει να ανεχτούμε δηλώσεις χωρίς ίχνος ενσυναίσθησης, όπως αυτή του Πρωθυπουργού με ευφυολογήματα. «Ο τόπος ξέφυγε από τις ράγες». «Συγκρουστήκαμε μετωπικά με τον εαυτό μας». Όχι. Δύο τρένα συγκρούστηκαν μετωπικά γιατί το κράτος τα άφησε να τρέχουν το ένα ολομέτωπα απέναντι στο άλλο. Γιατί δεν εγκατέστησε σύστημα τηλεδιοίκησης και φωτοσήμανσης που θα είχαν σώσει πενήντα επτά ζωές. Γιατί τα τρένα δεν ήταν ασφαλή και αυτό το ομολογούν όλοι οι εμπειρογνώμονες που έχουν μελετήσει την υπόθεση. Και αυτό, όχι, δεν σηκώνει καμμιά ωραιοποίηση και κανένα ευφυολόγημα. Αυτό είναι ένα αποκρουστικό έγκλημα που όσα αποδεικτικά μέσα και αν χαθούν, όσα αποδεικτικά μέσα και αν καλυφθούν, δεν θα μπορέσει ποτέ να ξεχαστεί.

Κυρίες και κύριοι συνάδελφοι, εμείς εδώ δεν είμαστε για να κάνουμε μνημόσυνα, ούτε να δακρύζουμε. Εδώ ο λαός δεν κοιτάζει για συμπάθεια αλλά για απαντήσεις. Εμείς εδώ είμαστε για να ενεργούμε και να λογοδοτούμε. Αυτό θα πει Βουλή. Όχι, δεν είναι ένας απλός πολιτικός θεσμός, όπως είπε ο Πρωθυπουργός. Είναι θεσμός λογοδοσίας στον κυρίαρχο λαό, με αρμοδιότητες και καθήκον να διερευνήσει την αλήθεια και σε αυτή την υπόθεση, όπως ορίζει το Σύνταγμα και οι νόμοι. Και αυτή εδώ η μέρα σε αυτόν εδώ τον χώρο θα έπρεπε να είναι αφιερωμένη ακριβώς στη λογοδοσία, στην ανάγκη να πούμε στους πολίτες ότι τον πόνο σας, τον πόνο μας, την οργή μας την κάναμε πράξη, την κάναμε δύναμη, την κάναμε δικαιοσύνη.

Κι όμως τι έκανε αυτή η Βουλή; Σε ένα χρόνο μέσα πρόλαβε να κάνει τη δεύτερη φωνή σε όσους από την Κυβέρνηση έβγαλαν πορίσματα, σε όσους μίλησαν από την πρώτη κιόλας στιγμή για ανθρώπινο λάθος αλλά δεν βρήκαν λέξη να πουν για τα ρουσφέτια, τις κομματικές διοικήσεις, την απουσία ασφάλειας στους σιδηροδρόμους. Αλαζονεία και κυνισμός. Μέσα σε ένα χρόνο αυτή εδώ η Βουλή πρόλαβε να αρχειοθετήσει ολόκληρο φάκελο ποινικής δικογραφίας της Ευρωπαϊκής Εισαγγελίας για μια σύμβαση που βρισκόταν εννέα ολόκληρα χρόνια στα συρτάρια του Υπουργείου Υποδομών, για τις αποζημιώσεις των αναδόχων, για την κατασπατάληση ευρωπαϊκών πόρων. Και τώρα μας φταίει το Ευρωπαϊκό Κοινοβούλιο που καταλογίζει στη χώρα «θάψιμο» της υπόθεσης.

Πρόλαβε αυτή εδώ η Βουλή να συγκροτήσει μια εξεταστική επιτροπή εξαρχής προορισμένη να μας πει πως φταίνε όλοι διαχρονικά και άρα δεν φταίει κανείς. Μια επιτροπή που δεν κάλεσε κρίσιμους μάρτυρες, που έγινε αρένα αντιπαραθέσεων και θέατρο τοξικότητας, που εμείς προσπαθήσαμε μάταια να αξιοποιήσουμε για να φανεί η αλήθεια. Δυστυχώς, όλοι οι φόβοι μας, όλες οι ενστάσεις μας δικαιώθηκαν. Η σιωπή και η συγκάλυψη μεθοδεύτηκαν συστηματικά με σχέδιο και μελέτη. Αυτά όλα εμείς θα τα λέμε, θα τα καταλογίζουμε. Γιατί αυτή είναι η αποστολή μας. Αυτό είναι το χρέος όλων μας. Να μιλήσουμε και να μιλάμε για δικαιοσύνη που δεν αναζητείται απλώς. Απαιτείται. Να κάνουμε ό,τι πρέπει για να αποδοθούν οι ευθύνες στους υπεύθυνους, για να μην ζήσουμε άλλη μια τέτοια τραγωδία στο μέλλον. Να διαφυλάξουμε την αξιοπιστία της πολιτείας μας. Να κλείσουμε τις πληγές της δημοκρατίας μας.

Και αυτήν εδώ τη μέρα αντί να τα συζητούμε όλα αυτά, αντί να λογοδοτούμε τι κάναμε και τι δεν κάναμε, εμείς συζητούμε για ένα σχέδιο νόμου διευθετήσεων και ρυθμίσεων με διατάξεις αντι-αυτοδιοικητικές, αντι-περιβαλλοντικές, τεκμήρια των πραγματικών προθέσεων και στοχεύσεων της Κυβέρνησης. Το κέρδος σάς νοιάζει, όχι το περιβάλλον. Το πρόσκαιρο επιχειρηματικό κέρδος ερήμην του φυσικού περιβάλλοντος. Απόδειξη; Έχετε καταστήσει κενό περιεχομένου γράμμα τον εθνικό κλιματικό νόμο που πρώτη πρότεινε το 2021 η αείμνηστη Πρόεδρος του κινήματός μας Φώφη Γεννηματά. Ένας νόμος που ψηφίστηκε το 2022 δεν πέρασε τον πήχυ των προσδοκιών της κοινωνίας των πολιτών, ούτε των δικών μας καν προτάσεων για κλιματική δημοκρατία, συμμετοχή των πολιτών στη διαμόρφωση και εφαρμογή περιβαλλοντικών πολιτικών. Ακόμα και αυτός ο νόμος μένει ανεφάρμοστος όπως σας ελέγχουμε με ερώτηση που καταθέσαμε σύσσωμη η Κοινοβουλευτική μας Ομάδα. Αποτυγχάνουμε ως χώρα στους περιβαλλοντικούς μας στόχους. Αδυνατούμε να αποκτήσουμε την αναγκαία ανθεκτικότητα στην κλιματική κρίση.

Και σήμερα εδώ η Κυβέρνηση στέκεται απέναντι στην τοπική αυτοδιοίκηση που της αφαιρεί ακόμα και τις βασικές αρμοδιότητες, τις παραχωρήσεις, απέναντι σε σύσσωμες τις περιβαλλοντικές οργανώσεις που καταλογίζουν οπισθοδρόμηση, με τη νομιμοποίηση κτισμάτων ή κατασκευασμάτων στον αιγιαλό, με μείωση της ελεύθερης ζώνης από την ακτογραμμή, με ακόμα πιο ελαστικά κριτήρια παραχώρησης παραλίας, με καταστροφικά αποτελέσματα ιδίως στις πιο μικρές παραλίες που έως σήμερα δεν παραχωρούνταν. Η επικοινωνιακή εφεύρεση της «απάτητης παραλίας» αποδεικνύεται απατηλή. Στέκεστε απέναντι ακόμη και στη διαχρονική νομολογία του Συμβουλίου της Επικρατείας για την συνταγματική αρχή της αειφορίας ειδικά για τα ευπαθή οικοσυστήματα των ακτών. Απέναντι στις διεθνείς εξελίξεις για ολοκληρωμένη διαχείριση αδόμητων παράκτιων περιοχών που στην Ελλάδα πλέον μηδενίζονται. Καταργείται και η ελάχιστη ζώνη των 30 μέτρων χωρίς ακόμη να αιτιολογηθεί γιατί, το όριο του υψηλότερου χειμερινού κύματος.

Η Κυβέρνηση βλέπει τα παράκτια οικοσυστήματα όχι ως προστατευτέα αγαθά αλλά ως αξιοποιήσιμη δημόσια περιουσία. Γι’ αυτήν, απέναντι στην κλιματική κρίση και τον υπερτουρισμό, η απάντηση είναι ακόμη περισσότερη συγκέντρωση, ακόμη περισσότερη συρρίκνωση του ρόλου της τοπικής αυτοδιοίκησης, αφού οι παραχωρήσεις στον αιγιαλό θα γίνονται πλέον με κεντρικό τρόπο ακόμη και σε δήμους που μέχρι σήμερα το απαγόρευαν. Είναι ένα ανεφάρμοστο οπισθοδρομικό σχέδιο νόμου απέναντι στο οποίο εμείς αντιπροτείνουμε την ουσιαστική προστασία των παράκτιων οικοσυστημάτων, με πλήρη διαφάνεια, λογοδοσία και αποτελεσματικότητα, ψηφιακές και αντικειμενικές διαδικασίες και αρμοδιότητες στους δήμους, όπως επιτάσσει η αποκέντρωση των εξουσιών.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κυρίες και κύριοι, ειδικά αυτή τη μαύρη μέρα με τις συντριπτικές συνδηλώσεις, εμείς στεκόμαστε ξανά στην πλευρά της διαφάνειας. Καταψηφίζουμε την περιβαλλοντική οπισθοδρόμηση. Καταψηφίζουμε τον συγκεντρωτισμό της εξουσίας. Καταψηφίζουμε το σχέδιο νόμου.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Μάντζο.

Έχει ζητήσει μια παρέμβαση ο κ. Χήτας ως Κοινοβουλευτικός Εκπρόσωπος της Ελληνικής Λύσης.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Μια μικρή παρέμβαση δυο-τριών λεπτών θα ήθελα. Συγγνώμη που διακόπτω τη φυσιολογική ροή της συζήτησης στην Ολομέλεια αλλά, κύριε Πρόεδρε, είναι στιγμές πραγματικά που απορεί κανείς με τον νομοθετικό οίστρο της Κυβέρνησης. Η σημερινή μέρα είναι μια τελείως διαφορετική μέρα. Είναι μια μέρα που όλοι έχουμε το κεφάλι μας κατεβασμένο κάτω και είτε προσευχόμαστε, είτε λέμε ένα πολύ μεγάλο «γιατί συνέβη αυτή η αποφράδα μέρα πριν από ένα χρόνο», για το έγκλημα των Τεμπών, θεωρούμε αδιανόητο από την πλευρά της κυβερνώσας παράταξης της Νέας Δημοκρατίας να νομοθετεί και να φέρνει τροπολογίες οι οποίες εμπεριέχουν άρθρα για εμάς, για τη δική μας παράταξη, απαράδεκτα, ανθελληνικά, αντιχριστιανικά.

Και εξηγούμαι: Ενώ υπάρχει η τροπολογία, κύριε Πρόεδρε, η οποία δίνει κάποιες παροχές και προστασία στη μητρότητα, στην Ελληνίδα μάνα, ό,τι πιο ιερό έχει ο καθένας, την Ελληνίδα μάνα, αυτήν που μας έφερε στον κόσμο αυτόν, αυτή που κρατάει το γένος το ελληνικό όρθιο και αντί να πει κανείς να υπερψηφίσω αυτές τις δύο, τρεις αυτονόητες παροχές που δίνουμε στην Ελληνίδα μάνα, έρχεται η χαμένη πυξίδα ιδεολογική της Νέας Δημοκρατίας. Τι κάνετε μωρέ; Πού βρίσκεστε; Τι κάνετε και τι ψηφίζετε και τι νομοθετείτε εδώ μέσα, εσείς, η Νέα Δημοκρατία;

Διαβάζω, άρθρο 1, παράγραφος 3α: «Σε περίπτωση απόκτησης κοινού παιδιού από ομόφυλους συζύγους ο δικαιούχος της ειδικής παροχής του παρόντος γονέας καθορίζεται με κοινή δήλωση των συζύγων». Δηλαδή, τι λέει; Ό,τι δικαιώματα θα έχει η Ελληνίδα μάνα, θα το έχει και ο Μπάμπης ή ο Αλέκος που θα δηλωθεί ως μάνα, όταν υιοθετήσουν παιδί. Καταλαβαίνετε τι κάνετε και τι νομοθετείτε; Το δικαίωμα της Ελληνίδας μάνας θα το πάρει ο ομοφυλόφιλος που θα δηλωθεί ως μάνα και θα έχει υιοθετήσει παιδί; Και αυτό είναι νομοσχέδιο της Νέας Δημοκρατίας και τα φέρνετε τέτοια μέρα πένθους σήμερα εδώ.

Κύριε Πρόεδρε, επαναλαμβάνουμε το αληθές και λέμε: Εμείς είμαστε δώδεκα Βουλευτές της Ελληνικής Λύσης. Για αύριο που θα ψηφιστεί το νομοσχέδιο αυτό, άρα και οι τροπολογίες, ζητάμε ακόμα τρεις Έλληνες, πατριώτες που αισθάνονται Βουλευτές, να συνυπογράψουν, για να καταθέσουμε ονομαστική ψηφοφορία για την τροπολογία αυτή. Γιατί το θέμα που ψηφίσατε με τους ομοφυλόφιλους και τον γάμο πριν λίγο καιρό έχει μεγάλη ουρά, κύριε Πρόεδρε. Δεν σταμάτησαν τα βάσανα της κοινωνίας εκεί. Τώρα αρχίζει το κακό και άνοιξε ο ασκός του Αιόλου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και ρωτάω: Κύριε εισηγητά -σας βλέπω πρόχειρο- της Νέας Δημοκρατίας, απ’ ό,τι ξέρω, κύριε εισηγητά της Νέας Δημοκρατίας, την ημέρα εκείνη απείχατε από την ψηφοφορία. Αύριο που ψηφίζεται η τροπολογία, που είναι η συνέχεια του νόμου που ψηφίσατε, να παίρνει ο Αλέκος και ο Μπάμπης τα επιδόματα και τα δικαιώματα που έχει η Ελληνίδα μάνα, θα υπερψηφίσετε; Τι θα κάνουν οι είκοσι ένας Βουλευτές της Νέας Δημοκρατίας που καταψήφισαν και οι τριάντα που είχαν πάει για καφέ και απείχαν; Θα υπερψηφίσουν την τροπολογία αυτή αύριο; Καλά κρυφτήκατε την πρώτη φορά. Τη δεύτερη, τώρα, τι θα κάνετε; Και ό,τι δικαίωμα θα έρχεται από εδώ και πέρα εφεξής για την οικογένεια, για τη μάνα και τον πατέρα, αυτόματα θα έχουν δικαιώματα και αυτοί, οι ομοφυλόφιλοι.

Και ρωτάμε, ρωτάει η Ελληνική Λύση: Καταψηφίσατε είκοσι ένας και τριάντα απείχατε, πήγατε για καφέ. Τι θα κάνετε αύριο; Θα υπερψηφίσετε ή είναι πάλι η ώρα για καφέ; Τι κάνετε μωρέ; Τι κάνετε; Τι είναι αυτά που φέρνετε; Πού πάτε; Τι πολιτικό βέρτιγκο είναι αυτό που έχει η Νέα Δημοκρατία;

**ΠΡΟΕΔΡΕΥΩΝ (Αθανάσιος Μπούρας):** Κύριε Χήτα, ολοκληρώστε. Έγιναν αντιληπτά. Είπατε δύο, τρία λεπτά.

**ΚΩΝΣΤΑΝΤΙΝΟΣ ΧΗΤΑΣ:** Και το ΠΑΣΟΚ, το πατριωτικό, επίσης το ρωτάμε. Το πατριωτικό ΠΑΣΟΚ ή αυτούς που πρεσβεύουν το πατριωτικό ΠΑΣΟΚ του Ανδρέα Παπανδρέου, εσείς που καταψηφίσατε, τι θα κάνετε αύριο; Θα υπερψηφίσετε για τον γονέα 1 και γονέα 2;

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κατ’ αρχάς να εκφράσω και εγώ τη θλίψη μου για τους πενήντα επτά νεκρούς αυτού του δυστυχήματος, μια αποτρόπαια ημέρα, μια εθνική θλίψη, η οποία δεν είναι εύκολο να ξεπεραστεί. Οπότε άλλη μια φορά θα ήθελα να εκφράσω στις οικογένειες τα θερμά μου και βαθιά μου συλλυπητήρια.

Οι παραθαλάσσιες ζώνες αποτελούν ένα πολύτιμο φυσικό περιβάλλον που απολαμβάνουν οι πολίτες μας. Ενώ είναι αναπόσπαστο τμήμα του ελληνικού τοπίου και της πολιτιστικής κληρονομιάς μας, αποτελεί επίσης σημαντικό οικονομικό πόρο μέσω του τουρισμού. Ωστόσο η προστασία και η βιώσιμη ανάπτυξη αυτών των περιοχών απαιτεί σύγχρονες και αποτελεσματικές πολιτικές παρεμβάσεις. Το νομοθετικό πλαίσιο που διέπει την αξιοποίηση της παραθαλάσσιας περιουσίας έχει επικριθεί για την έλλειψη διαφάνειας, την ανεπάρκεια στην προστασία του περιβάλλοντος και των δημόσιων συμφερόντων, καθώς και την ανεπαρκή διαχείριση των πόρων. Μέσω του παρόντος νομοσχεδίου προτείνουμε ένα ολοκληρωμένο πλαίσιο πολιτικών μέτρων που θα εξασφαλίσουν την ισορροπημένη ανάπτυξη και την προστασία των παραθαλάσσιων περιοχών.

Το υπό συζήτηση νομοσχέδιο εγγυάται την προστασία των αιγιαλών και διασφαλίζει την ελεύθερη πρόσβαση των πολιτών στις παραλίες, προωθώντας έτσι το δικαίωμα όλων να απολαμβάνουν το φυσικό πλούτο της χώρας μας. Ακόμη, με την κεντρική εκτέλεση των διαγωνισμών παραχώρησης και την ηλεκτρονική διαδικασία εξασφαλίζεται η διαφάνεια, η απλούστευση και η ταχύτητα στις διαδικασίες, ενισχύοντας την εμπιστοσύνη του κοινού στην αξιοποίηση της δημόσιας περιουσίας. Οι νέες ρυθμίσεις θεσπίζουν υποχρεώσεις για τους παραχωρησιούχους προκειμένου να διασφαλιστεί η εξυπηρέτηση του κοινού, η ασφάλεια των λουομένων και η προστασία του περιβάλλοντος.

Αναλυτικότερα, οι παραχωρησιούχοι οφείλουν να διασφαλίζουν την ελεύθερη, απρόσκοπτη και ασφαλή διέλευση του κοινού στον αιγιαλό και την παραλία, τη χρήση του αιγιαλού και της παραλίας για άτομα με αναπηρία παρέχοντας κατάλληλες πλατφόρμες ή συμψηφίζοντας τις δαπάνες για την εγκατάστασή τους.

Επιπροσθέτως έχουν την υποχρέωση να διατηρούν καθημερινά καθαρό το παραχωρούμενο τμήμα αιγιαλού και παραλίας, να αναρτούν πινακίδες με συντεταγμένες της παραχώρησης και πληροφορίες για τα δικαιώματα του κοινού, να παρέχουν ντους και αποδυτήρια για την εξυπηρέτηση του κοινού, να φροντίζουν για τη διατήρηση της ισορροπίας του οικοσυστήματος του παραχωρούμενο χώρου και τέλος να διασφαλίζουν την παρουσία ναυαγοσώστη και την αρχική κατάσταση του χώρου.

Προβλέπονται επίσης πιο αποτελεσματικοί έλεγχοι και επιβολή αυστηρών κυρώσεων. Συγκεκριμένα, προβλέπονται αυστηρές ποινές για τους παραβάτες συμπεριλαμβανομένων προστίμων και απαγόρευση συμμετοχής σε νέους διαγωνισμούς, ενώ και οι ίδιοι οι πολίτες έχουν τη δυνατότητα ελέγχου και υποβολής καταγγελιών μέσω ψηφιακής εφαρμογής στο κινητό τους τηλέφωνο. Οι παραλίες που επιτρέπεται να παραχωρηθούν θα καθορίζονται ετησίως, λαμβάνοντας υπ’ όψιν τα κριτήρια προστασίας του περιβάλλοντος και την ανάγκη ισορροπημένης ανάπτυξης. Η προτεινόμενη πολιτική προσέγγιση θα διασφαλίσει την αειφορία και τη δίκαιη διαχείριση των παραθαλάσσιων πόρων, ενθαρρύνοντας την ανάπτυξη τουρισμού και την ανθρώπινη ευημερία, ενώ παράλληλα θα προστατεύει το περιβάλλον και θα ενισχύει την κοινωνική δικαιοσύνη.

Στην ιδιαίτερη πατρίδα μου την Κεφαλονιά υπάρχουν πολλές μαγικές παραλίες -αναφέρω ενδεικτικά, Μύρτος, γνωστός παγκοσμίως, Ξι, Μακρύς Γιαλός, Άι Χέλης, γνωστός σε όλη τη νεολαία-, που πέραν από το στοιχείο του περιβαλλοντικού πλούτου και της φυσικής ομορφιάς τους αποτελούν και δημόσια περιουσία που θέλουμε να αξιοποιείται ορθά και χωρίς καθυστερήσεις στην ολοκλήρωση των απαραίτητων διαδικασιών για την ετήσια παραχώρησή τους.

Να δώσουμε στα νησιά μας και σε όλο τον τουριστικό μας μηχανισμό μια ισχυρή ώθηση πριν το επόμενο καλοκαίρι για το όφελος των ίδιων των πολιτών, των επισκεπτών και την υγιή διαχείριση των αιγιαλών μας. Γι’ αυτόν τον λόγο είναι απαραίτητη και προβλέπεται από το παρόν νομοσχέδιο η συνεχής παρακολούθηση και η βελτίωση των μέτρων είναι απαραίτητη για τη διασφάλιση της αποτελεσματικότητάς τους και την εξασφάλιση μιας βιώσιμης και δίκαιης παραθαλάσσιας ανάπτυξης.

Στη συνέχεια του νομοσχεδίου συναντάμε διατάξεις που αφορούν τα συστήματα ηλεκτρονικών πληρωμών. Η εφαρμογή αυστηρών κυρώσεων για τη διασύνδεση των ταμειακών μηχανών με τα συστήματα ηλεκτρονικών πληρωμών POS αποτελεί κρίσιμο βήμα προς την ενίσχυση της διαφάνειας και την αντιμετώπιση της φοροδιαφυγής στη χώρα μας. Το νέο ποινολόγιο που προτείνεται, εντάσσεται σε μια ευρύτερη πολιτική στρατηγικής η οποία στοχεύει στην ενίσχυση του φορολογικού συστήματος και την προστασία της δημόσιας περιουσίας. Το διάστημα που παρέχεται για την προσαρμογή των επιχειρήσεων αποτελεί επίσης μια ευκαιρία για την εκπαίδευσή τους και την κατανόηση των απαιτήσεων προκειμένου να εξασφαλιστεί η ομαλή μετάβαση σε αυτό το νέο πλαίσιο. Με αυτόν τον τρόπο προωθείται ένα περιβάλλον εμπιστοσύνης και δίκαιης ανταγωνιστικότητας που συμβάλλει στην οικονομική ανάπτυξη και ευημερία της χώρας μας.

Θα ήθελα σε αυτό το σημείο να αναφερθώ στις ρυθμίσεις που αφορούν τους αγρότες μας, καθώς παρουσιάζεται έντονη η ανάγκη για προοδευτικές πολιτικές που θα υποστηρίζουν τις ανάγκες των αγροτικών κοινοτήτων μας. Για τον σκοπό αυτόν επαναφέρουμε τον ειδικό φόρο κατανάλωσης στο αγροτικό πετρέλαιο για το έτος 2024.

Με τη φιλοσοφία της δικαιοσύνης και της ενίσχυσης των αγροτών μας η παρούσα πολιτική εισήγηση αναδεικνύει την αφοσίωσή μας στην αειφόρο ανάπτυξη της υπαίθρου και την ενίσχυση της αγροτικής οικονομίας.

Κατ’ αρχάς, προτείνουμε την επαναφορά μηδενικού συντελεστή ΕΦΚ για το πετρέλαιο εσωτερικής καύσης που χρησιμοποιείται στη γεωργία, καθώς και τη δυνατότητα προκαταβολής μέρους του ποσού που θα επιστραφεί στους αγρότες, το οποίο είναι σαφώς ανεκχώρητο και ακατάσχετο στα χέρια του δημοσίου. Αυτό το μέτρο θα συμβάλει στη μείωση του οικονομικού φόρτου για τους αγρότες και θα τους επιτρέψει να εστιάσουν στην παραγωγή και τη βελτίωση της γεωργικής τους δραστηριότητας.

Αναδεικνύουμε, ακόμη μια φορά, τη δέσμευσή μας για τη στήριξη και την ενίσχυση της αγροτικής κοινότητάς μας. Με αυτό το πρόγραμμα θα διασφαλίσουμε όχι μόνο τη βιωσιμότητα της γεωργίας μας, αλλά και την ανάπτυξη και την ευημερία των αγροτικών μας περιοχών.

Τέλος, ειδικές προβλέψεις εμπεριέχονται και για τους γιατρούς μας, καθώς στο πλαίσιο της διαρκούς προσπάθειας για τη βελτίωση των συνθηκών εργασίας και των αποδοχών των εργαζομένων στον τομέα της υγείας, προτείνεται η αύξηση των αποδοχών για εφημερίες και το ανώτατο όριο αποδοχών για τους ιατρούς του ΕΣΥ. Η προτεινόμενη αύξηση των αποδοχών για εφημερίες, αποτελεί σημαντικό βήμα προς τη διασφάλιση ενός δίκαιου αντισταθμίσματος για τον χρόνο και την εργασία που αφιερώνουν οι γιατροί του ΕΣΥ στην παροχή εφημεριών. Η αύξηση αυτή, η οποία θα εφαρμοστεί αναδρομικά από την 1η Ιανουαρίου του 2024 και θα φτάσει το 20%, αντιπροσωπεύει μια αναγνώριση της σημασίας της εργασίας τους και της ανάγκης να ανταμείβονται επαρκώς για τον χρόνο που διαθέτουν για τη φροντίδα των ασθενών.

Επιπλέον, η επέκταση της αποζημίωσης και στους νόμιμους αναπληρωτές των ιατρών συμβάλλει στη διασφάλιση της συνέχειας της φροντίδας των ασθενών, ενισχύοντας ταυτόχρονα την ικανότητα αντιμετώπισης των εργασιακών φορτίων. Η αύξηση του ανώτατου ορίου αποδοχών για τους ιατρούς του ΕΣΥ, αντιπροσωπεύει ένα βήμα προς τη διασφάλιση μιας δίκαιης αμοιβής για την εξαιρετική εργασία που παρέχουν. Η αύξηση αυτή, η οποία θα εφαρμοστεί κατά 5%, αντικατοπτρίζει την ανάγκη να διατηρηθεί η ανταγωνιστικότητα των αποδοχών τους σε σχέση με άλλους τομείς και επαγγέλματα, προκειμένου να προσελκύονται και να διατηρούνται οι καλύτεροι επαγγελματίες στον τομέα της υγείας.

Κυρίες και κύριοι συνάδελφοι, με την ψήφιση του παρόντος νομοσχεδίου αναλαμβάνουμε μια δέσμευση προς την προστασία και τη βιώσιμη ανάπτυξη των παραθαλάσσιων περιοχών μας, αξιοποιώντας τους φυσικούς πόρους με σεβασμό προς το περιβάλλον και τις κοινωνικές ανάγκες και δεσμευόμαστε για μια Ελλάδα που προστατεύει τον φυσικό και πολιτιστικό της πλούτο. Ενισχύεται η διαφάνεια και η εμπιστοσύνη του κοινού και προωθείται μια ισότιμη και δίκαιη πρόσβαση σε όλους τους πολίτες.

Ακόμη, στηρίζουμε τους Έλληνες αγρότες και την ελληνική ύπαιθρο που θέλουμε όχι μόνο να παραμείνει ζωντανή, αλλά να αναπτύσσεται διαρκώς. Δεν ξεχνάμε τους γιατρούς μας που δίνουν καθημερινά έναν αγώνα στην πρώτη γραμμή για όλους μας. Είναι ένα σύνολο μέτρων που αγγίζουν ζωτικά κομμάτια της ελληνικής κοινωνίας και τα οποία σας καλώ να ψηφίσετε όλοι, καθώς παράγουν ουσιαστικό όφελος για τους πολίτες και την πατρίδα μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει η Βουλευτής του ΠΑΣΟΚ - Κινήματος Αλλαγής κ. Χριστίνα Σταρακά.

**ΧΡΙΣΤΙΝΑ ΣΤΑΡΑΚΑ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, και μόνο που η συζήτηση του παρόντος νομοσχεδίου γίνεται τη σημερινή ημερομηνία, αρκεί για να βαρύνουν οι σκέψεις, αλλά και τα λόγια. Λοιπόν, 28 Φεβρουαρίου του 2024, είναι ένας χρόνος ακριβώς μετά το τραγικό δυστύχημα των Τεμπών που συγκλόνισε την Ελλάδα, συγκλόνισε τον κόσμο ολόκληρο. Είναι ένας χρόνος από τότε που πενήντα επτά άνθρωποι έχασαν τη ζωή τους, καθώς επέβαιναν σε εκείνη την μοιραία αμαξοστοιχία. Είναι ένας χρόνος και μια ανοιχτή πληγή που συνεχίζει να αιμορραγεί και για κάποιους δεν θα κλείσει ποτέ.

Στο πλαίσιο αυτό, σας καλώ προς στιγμή να αναλογιστούμε κάτι. Ποια είναι η εικόνα που δίνει η Βουλή σήμερα; Ποια είναι η εικόνα που δίνουμε εμείς οι εκλεγμένοι αντιπρόσωποι του λαού; Έξω από τη Βουλή, στους δρόμους, σε ολόκληρη την χώρα, το πάνδημο αίτημα των ανθρώπων που μας έστειλαν εδώ για να τους εκπροσωπούμε και για να φυλάττουμε το Σύνταγμα και τους νόμους κατά τον όρκο που έχουμε δώσει, συμπυκνώνεται μόνο σε μία λέξη: δικαιοσύνη. Εμείς εδώ μέσα, μια τέτοια μέρα καλούμαστε να μιλήσουμε για νομοσχέδια, για παραλίες, αιγιαλούς, αξιοποίηση και λοιπές ρυθμίσεις. Δεν περιποιεί, κυρίες και κύριοι συνάδελφοι, τιμή για το ελληνικό Κοινοβούλιο οποιαδήποτε συνεδρίαση τέτοια μέρα, πόσο μάλλον με τέτοια αναντιστοιχία με τα συμβαίνοντα στην κοινωνία.

Τι έχουν να πουν όλα αυτά σε εκείνους τους γονείς που τα παιδιά τους ήταν εκεί μέσα, που γέμισαν με εκατοντάδες κλήσεις ένα κινητό τηλέφωνο όσο κινούνταν προς τα Τέμπη για να δουν τι γινόταν και τους φάνηκε αιώνας ο χρόνος; Τι να πούμε σε αυτούς τους γονείς που έψαχναν στα χαμένα να βρουν ό,τι πολυτιμότερο είχαν; Και πού τα έψαχναν; Τα έψαχναν μέσα στις στάχτες. Τι να πούμε, τέλος πάντων, σε αυτούς τους γονείς που το νεκροταφείο έγινε σπίτι τους και το σπίτι τους νεκροταφείο;

Κυρίες και κύριοι συνάδελφοι, το φάντασμα της ατιμωρησίας και των αναπάντητων ερωτημάτων πλανάται πάνω από όλη την κοινωνία, αποτελώντας σφαίρα στην καρδιά της αξιοπιστίας του πολιτικού συστήματος και δίνοντας λαβές -κυριολεκτικά λαβές- σε κάθε αντισυστημικό που ψαρεύει σε θολά νερά. Ένα χρόνο μετά το έγκλημα στα Τέμπη, υπάρχει κάτι άραγε που θα μπορούσε να ασελγήσει περισσότερο στη μνήμη αυτών των πενήντα επτά ανθρώπων από την παρωδία που ονομάστηκε εξεταστική επιτροπή και με ευθύνη της κυβερνητικής πλειοψηφίας οδηγήθηκε άρον-άρον στη διακοπή, σε μια ιταμή απόπειρα συγκάλυψης;

Τα Τέμπη είναι μία εθνική τραγωδία που δεν πρέπει σε καμμία περίπτωση να ξεχάσουμε. Είναι χρέος μας σε όσες καρδιές σταμάτησαν εκείνο το μοιραίο βράδυ. Είναι χρέος μας σε αυτούς που έμειναν πίσω ζωντανοί-νεκροί να δίνουν αγώνα για να μάθουν το γιατί. Είναι χρέος μας στις οικογένειες των πενήντα επτά συνανθρώπων μας και στους εκατόν ογδόντα τραυματίες να μην ξεχάσουμε, να μην πάμε παρακάτω χωρίς να ξεπλύνουμε αυτή την ντροπή, να μην το ξαναζήσουμε ποτέ, κανείς, αυτό.

Κάποιος γνωστός μού είπε μια μέρα που είχα κατέβει στον τόπο μου στην Αιτωλοακαρνανία: «Χριστίνα, πρέπει να γκρεμίσουμε το κράτος και να το ξαναφτιάξουμε». Και εγώ του είπα: «Όχι, φίλε, πρέπει να το αλλάξουμε. Πρέπει να στήσουμε βήμα-βήμα ένα κράτος δικαίου, για το οποίο δεν θα ντρεπόμαστε και δεν θα μας κρεμάει στα μανταλάκια η Ευρώπη». Συστατικό στοιχείο αυτών είναι μεταξύ άλλων και η καλή νομοθέτηση, μια καλή νομοθέτηση η οποία σε τίποτα δεν δείχνει το σημερινό θηριώδες και αχανές νομοσχέδιο.

Για την ουσία του νομοσχεδίου, μίλησαν οι συνάδελφοι πριν. Θα πω, όμως, και εγώ δύο λόγια, γιατί κατ’ αρχάς είναι αντιαυτοδιοικητικό. Το λέω εγώ που ανήκω στο ΠΑΣΟΚ από μικρό παιδί και το ΠΑΣΟΚ από το 1974 έχει ψηλά τη σημαία και έχτισε στην ουσία την αυτοδιοίκηση. Έρχεται σήμερα αυτό το νομοσχέδιο που αντί να αποκεντρώνει αρμοδιότητες, αφαιρεί κρίσιμες αρμοδιότητες από την αυτοδιοίκηση υπέρ της κρατικής διοίκησης.

Γιατί είναι αντιπεριβαλλοντικό; Διότι, κατόρθωσε πρώτη φορά -και μόνο αυτό θα πω στο χρόνο που έχω- να συσπειρώσει εναντίον του όλες τις μεγάλες περιβαλλοντικές οργανώσεις. Σε αυτό το σημείο, θα ήθελα να πω ότι μέσα στις συνεδριάσεις των επιτροπών ο Υπουργός κ. Χατζηδάκης ήταν πολύ ειρωνικός απέναντι σε αυτές τις περιβαλλοντικές οργανώσεις.

Γιατί, στην ουσία τι κάνει αυτό το νομοσχέδιο; Βρίθει ρυθμίσεων περιβαλλοντικής οπισθοδρόμησης και θα πω κάποια παραδείγματα. Μεταβάλλεται κατ’ αρχάς ο ορισμός της παραλίας και καταργείται το ελάχιστο όριο των τριάντα μέτρων. Ο κοινόχρηστος χαρακτήρας του παλιού αιγιαλού και της παλιάς όχθης, των μεγάλων λιμνών και των πλεύσιμων ποταμών καταργείται, καθώς και τα τμήματα περιέχονται στην ιδιωτική περιουσία πλέον του δημοσίου.

Είναι εμφανέστατο ότι το νομοσχέδιο είναι ασαφές, είναι ακατάληπτο και είναι και αντίθετο με τις προτεραιότητες της σοσιαλδημοκρατικής προσέγγισης που προτάσσει, κυρίως, την ουσιαστική προστασία των παράκτιων οικοσυστημάτων έναντι της άνευ όρου αξιοποίησής τους. Είναι επίσης ανεφάρμοστο γιατί καλείται όλη αυτή τη διαδικασία να την κάνει η κτηματική υπηρεσία η οποία είναι από τις πλέον υποστελεχωμένες υπηρεσίες στον δημόσιο τομέα.

Από εκεί και πέρα και λόγω και της ιδιότητάς μου ως συνυπεύθυνη στον τομέα της αγροτικής ανάπτυξης του ΠΑΣΟΚ, θα ήθελα να σταθώ στην προκαταβολή του ειδικού φόρου κατανάλωσης του πετρελαίου για τους αγρότες. Παρ’ ότι θα το στηρίξουμε, θεωρώ ότι είναι εμπαιγμός κάθε χρόνο να συζητάμε, ουσιαστικά, τη μερική επιστροφή του φόρου αυτού που έχουν ήδη προκαταβάλει, έχουν ήδη προπληρώσει οι αγρότες μας. Γι’ αυτό πάγια θέση του ΠΑΣΟΚ είναι η κατάργηση του ειδικού φόρου του αγροτικού πετρελαίου για τον απλούστατο λόγο ότι δεν πρέπει ο Έλληνας αγρότης να είναι επαίτης στην πόρτα του Μαξίμου κάθε χρόνο, γιατί επιτέλους πρέπει εμείς να άρουμε ένα ασήκωτο βάρος από τις πλάτες αυτών των αγροτών, καθώς υποφέρει σήμερα ο πρωτογενής τομέας, προκειμένου να του δώσουμε την ευκαιρία να αναπτυχθεί και να δημιουργήσει με αξιοπρέπεια πάνω απ’ όλα.

Τελειώνοντας θα ήθελα να κάνω και ένα μικρό σχολιασμό για τα POS. Μέχρι το τέλος του μήνα, μέχρι αύριο-μεθαύριο, αγαπητοί συνάδελφοι της Κυβέρνησης, είναι αδύνατον να προλάβουν οι επιχειρήσεις να τα εγκαταστήσουν υπό την απειλή υπέρογκων προστίμων. Δεν γνωρίζατε ότι ενδέχεται να υπάρξει αυτή η καθυστέρηση της αφομοίωσης από την αγορά; Υποτίθεται ότι είστε υπέρ της αγοράς και των επιχειρηματιών και ότι επικοινωνείτε μαζί τους και τα γνωρίζετε όλα αυτά. Ή τελικά επικοινωνείτε μόνο με τους μεσάζοντες που σκανδαλωδώς ευνοείτε κατά διαστήματα; Πρέπει, λοιπόν, να δοθεί άμεσα μια νέα παράταση ικανή ώστε να γίνουν με ασφάλεια όλα όσα χρειάζονται για την ομαλή λειτουργία της αγοράς.

Κλείνοντας θα ήθελα να επισημάνω ότι λιγότερα από τα μισά άρθρα του παρόντος νομοσχεδίου αφορούν στο κυρίως θέμα, στους αιγιαλούς. Τα υπόλοιπα είναι πάσης φύσης ατάκτως ερριμμένα. Την ίδια στιγμή, η υποχρέωση της δημόσιας διαβούλευσης -να θυμίσω- ότι δεν τηρήθηκε κατά το 43% του νομοσχεδίου.

Για εμάς, λοιπόν, αυτό το νομοσχέδιο αποτελεί ένα μνημείο κακής νομοθέτησης και δεν μπορεί να γίνει ανεκτό, γι’ αυτό και το καταψηφίζουμε επί της αρχής.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Βουλευτής της Νέας Δημοκρατίας κ. Ιωάννης Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ πολύ, κύριε Πρόεδρε.

Έναν χρόνο μετά από το τραγικό ατύχημα, η καρδιά της ελληνικής κοινωνίας είναι βαριά σήμερα. Τα θερμά μας συλλυπητήρια στους οικείους.

Κύριε Υπουργέ, κυρίες και κύριοι συνάδελφοι, με το υπό συζήτηση νομοσχέδιο εισάγονται κατ’ αρχάς διατάξεις με τις οποίες επιτυγχάνεται η προστατευτική μεταχείριση αιγιαλών και παραλιών διασφαλίζοντας τόσο τον κοινόχρηστο χαρακτήρα τους, όσο και την αξιοποίησή τους με γνώμονα το δημόσιο συμφέρον.

Επίσης, περιλαμβάνει διατάξεις με στόχο τη βέλτιστη αξιοποίηση των περιουσιακών στοιχείων του δημοσίου, τη στήριξη της οικογένειας με απώτερο σκοπό την αντιμετώπιση του δημογραφικού προβλήματος, αλλά και άλλου είδους διατάξεις για την εύρυθμη λειτουργία της αγοράς και την ενίσχυση των γιατρών του ΕΣΥ και των αγροτών μας.

Πιο συγκεκριμένα, με το παρόν σχέδιο νόμου αντιμετωπίζεται το υφιστάμενο προβληματικό νομοθετικό πλαίσιο που χαρακτηρίζεται από την πολυδιάσπαση των αρμοδιοτήτων ως προς τη διαχείριση του αιγιαλού στο οποίο εμπλέκονται διάφορες υπηρεσίες όπως η Κτηματική Υπηρεσία Δημοσίου, οι δήμοι, οι ΟΤΑ κ.λπ., συγχρόνως δε αντιμετωπίζεται η βραδεία διαδικασία παραχώρησης από τους δήμους.

Βασικές κατευθύνσεις του νομοσχεδίου είναι η πλήρης και ψηφιακή καταγραφή των δημοσίων εκτάσεων σε αιγιαλό, η υποβολή αυστηρότερων όρων στην παραχώρηση της παραλίας, με όρους που θα εξασφαλίζουν την προσβασιμότητα από τους πολίτες, αλλά και με τιμές που διασφαλίζουν το δημόσιο συμφέρον.

Ειδικότερα, ο βασικός στόχος του νομοσχεδίου είναι να επεκταθούν οι ηλεκτρονικές δημοπρασίες και να αξιοποιηθούν οι νέες τεχνολογίες για τη χάραξη της ζώνης και τον καθορισμό του αιγιαλού. Έτσι, αφού ολοκληρωθεί η ορθή χάραξη, θα ξεκινήσει η παραχώρηση, το δε δικαίωμα χρήσης του αιγιαλού θα διενεργείται μέσω ηλεκτρονικής δημοπρασίας.

Αξίζει να σημειωθεί ότι πλέον καθιερώνεται το σύστημα αντικειμενικών τιμών ζώνης και έτσι θα υπάρχει ελάχιστο τίμημα το οποίο θα προκύπτει από τις τιμές ζώνης και άλλες παραμέτρους που θα προστεθούν στον αλγόριθμο.

Μία ακόμα σημαντική καινοτομία που εισάγεται με το παρόν νομοσχέδιο είναι η αξιοποίηση κάθε εργαλείου που θα προσφέρει η τεχνολογία για τον εντοπισμό και την κατεδάφιση αυθαιρέτων και αυθαιρεσιών στις παραλίες. Στόχος των ρυθμίσεων είναι η δραστική αντιμετώπιση κατασκευαστικών αυθαιρεσιών που συχνά παρατηρούνται κατά μήκος της παράκτιας ζώνης εξαιτίας της ελλιπούς χάραξης. Έτσι, λοιπόν, θα αξιοποιηθούν σύγχρονες τεχνολογίες και τα μέσα για τον έλεγχο του αιγιαλού μέσω εικόνων, φωτογραφιών και βίντεο με drones, ενώ θα δημιουργηθεί και ειδική πλατφόρμα καταγγελιών για αυθαιρεσίες και παρεμπόδιση στην πρόσβαση πολιτών στις δημόσιες παραλίες.

Στο νομοσχέδιο περιλαμβάνονται, επίσης, διατάξεις που προβλέπουν την επιβολή αυστηρών κυρώσεων για παραβάσεις αιγιαλού όπως μέτρα άμεσης διακοπής και αποτροπής της αυθαίρετης κατάληψης με άμεση απομάκρυνση κινητών στοιχείων, σφράγισης της επιχείρησης και γενικότερη αυστηροποίηση προστίμων.

Επιπροσθέτως, με το υπό συζήτηση νομοσχέδιο γίνεται μια σοβαρή προσπάθεια προς αντιμετώπιση ενός σοβαρότατου προβλήματος που αντιμετωπίζει η χώρα μας που δεν είναι άλλο από το δημογραφικό.

Σε αυτό το σημείο θα ήθελα να παραθέσω κάποια στοιχεία προκειμένου να αντιληφθούμε όλοι το μέγεθος του προβλήματος: Η πρόσφατη ανακοίνωση των αποτελεσμάτων των νέων δημογραφικών προβολών της EUROSTAT, τον Απρίλιο του 2023, παρουσιάζει μια μελλοντική επιδείνωση της δημογραφικής προοπτικής της χώρας μας. Συγκεκριμένα, ο πληθυσμός της χώρας μας προβλέπεται ότι θα έχει την τρίτη μεγαλύτερη μείωση από όλες τις χώρες της Ευρωπαϊκής Ένωσης, της τάξης του 30,4%. Συγκεκριμένα, αναμένεται να μειωθεί από τα δέκα εκατομμύρια τετρακόσιες εξήντα χιλιάδες άτομα το 2022 στα επτά εκατομμύρια οκτακόσιες χιλιάδες άτομα το 2070. Η δυσμενής αυτή εξέλιξη αναβαθμίζει την αναγκαιότητα του άμεσου σχεδιασμού και της υλοποίησης μιας ολοκληρωμένης και συστηματικής μακροχρόνιας δημογραφικής πολιτικής.

Αυτό ακριβώς έρχεται η σημερινή Κυβέρνηση να κάνει πράξη ενθαρρύνοντας τη δημιουργία και τη στήριξη της οικογένειας, δεδομένου ότι η εφαρμογή του μέτρου της κλιμάκωσης του φορολογούμενου ποσού ανάλογα με την ύπαρξη άλλων εξαρτώμενων τέκνων στην οικογένεια σκοπεύει στην ενθάρρυνση απόκτησης περισσότερων παιδιών.

Πιο συγκεκριμένα, θεσπίζεται αύξηση της τάξης των 400 ευρώ για δικαιούχους χωρίς εξαρτώμενα τέκνα πριν από τη γέννηση κλιμακούμενη για κάθε επόμενο τέκνο και φτάνοντας το επιπλέον ποσό των 1.500 ευρώ για δικαιούχους με τρία, τέσσερα ή περισσότερα εξαρτώμενα τέκνα πριν από τη γέννηση. Παράλληλα, επέρχονται στοχευμένες τροποποιήσεις για τη βέλτιστη υλοποίηση του προγράμματος στεγαστικής πολιτικής «Ανακαινίζω - Νοικιάζω» και αντιμετωπίζεται έτσι η ανάγκη στέγασης.

Αξίζει, επίσης, να σημειωθεί ότι το υπό συζήτηση νομοσχέδιο περιέχει διατάξεις που ενισχύουν το πλέγμα προστασίας κοινωνικών και επαγγελματικών ομάδων και αυξάνει τις αποδοχές των ιατρών του ΕΣΥ, ενώ με τη διασύνδεση των ταμειακών μηχανών με τα POS γίνεται ακόμα ένα βήμα για την αντιμετώπιση της φοροδιαφυγής.

Τέλος, θα ήθελα να κάνω ειδική αναφορά στη διάταξη που προβλέπει τη δυνατότητα προκαταβολής μέρους του ποσού του ειδικού φόρου κατανάλωσης στο αγροτικό πετρέλαιο για το 2024. Ειδικότερα, με τις διατάξεις του παρόντος νομοσχέδιο καθορίζεται μηδενικός συντελεστής ειδικού φόρου κατανάλωσης για το πετρέλαιο εσωτερικής καύσης που χρησιμοποιείται στη γεωργία για το διάστημα από την 1η Ιανουαρίου 2024 έως και την 31η Δεκεμβρίου 2024 με την εφαρμογή της διαδικασίας επιστροφής στους δικαιούχους αγρότες του ειδικού φόρου κατανάλωσης που καταβάλλουν κατά την αγορά του καυσίμου.

Προβλέπεται, επίσης, το ποσοστό επί των δικαιούχων ποσών επιστροφής που μπορεί να καταβληθεί προκαταβολικά και ορίζεται ρητά ότι το ποσό επιστροφής του ειδικού φόρου κατανάλωσης είναι ανεκχώρητο και ακατάσχετο στα χέρια του δημοσίου ή τρίτων.

Κλείνοντας, θα ήθελα να τονίσω ότι η Κυβέρνηση της Νέας Δημοκρατίας συνεχίζει το μεταρρυθμιστικό της έργο αξιοποιώντας τη δημόσια περιουσία, θεσπίζοντας ένα νομοθετικό πλαίσιο που προστατεύει κατά τρόπο ουσιαστικό τους αιγιαλούς ως στοιχείο του περιβάλλοντος, στηρίζοντας την ανάπτυξη, στηρίζοντας την οικογένεια, στηρίζοντας τους αγρότες μας και κάθε κοινωνική και επαγγελματική ομάδα που το έχει ανάγκη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Πασχαλίδη.

Τον λόγο τώρα έχει ο Βουλευτής της Νέας Δημοκρατίας, ο κ. Αλέξανδρος Μαρκογιαννάκης.

Ορίστε, κύριε Μαρκογιαννάκη, έχετε τον λόγο.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όπως όλοι και όλες που ανέβηκαν στο Βήμα πριν από εμένα σήμερα, συμμετέχω και εγώ στο βαρύ πένθος της ημέρας μαζί με όλη την κοινωνία, αναλογιζόμενος τους πενήντα επτά συνανθρώπους μας, τα θύματα της ασύλληπτης τραγωδίας των Τεμπών πριν από έναν χρόνο, στη φονική σύγκρουση των δύο τρένων. Για τη μνήμη τους, αλλά και για τους ανθρώπους τους, η απόδοση δικαιοσύνης είναι το ελάχιστο που μπορεί να κάνει η πολιτεία μας. Και σε αυτό συμφωνούμε όλοι. Και θα το κάνει, είμαι σίγουρος, μέσα από μία πλήρη και ενδελεχή δικαστική διερεύνηση, η οποία θα αναδείξει αιτίες και ευθύνες σε όλο της το φάσμα.

Είναι αλήθεια ότι με το σημερινό θέμα συζήτησης έχω ο ίδιος, προσωπικά, μία σημαντική εξοικείωση, τόσο ως Βουλευτής επαρχίας από μία κατ’ εξοχήν τουριστική περιοχή, όπως είναι τα Χανιά, όσο και ως άνθρωπος που υπηρέτησε την αυτοδιοίκηση. Αυτή μου την εξοικείωση θα προσπαθήσω να αξιοποιήσω στη σημερινή μου τοποθέτηση σε ό,τι αφορά στο σχέδιο νόμου του Υπουργείου Οικονομικών.

Ποια είναι, λοιπόν, τα ζητήματα που έρχεται να ρυθμίσει και να διευθετήσει το Υπουργείο με την πρωτοβουλία του. Την απάντηση νομίζω ότι δίνουν με ευκολία οι εμπειρίες του καθενός και της καθεμιάς μας και αυτές είναι οι εικόνες του χάους και του πλήθους ομπρελοκαθισμάτων και λοιπών άλλων εγκαταστάσεων που αντικρίζουμε κάθε χρόνο στις πιο ωραίες παραλίες του τόπου μας. Είναι η προσβολή της αισθητικής, η προσβολή και η κακοποίηση του περιβάλλοντος και τελικά, η προσβολή και η κακοποίηση της νομιμότητας και του δημοσίου συμφέροντος από τις ανεξέλεγκτες αυθαιρεσίες, που επαναλαμβάνονται κάθε χρόνο.

Τι κρύβεται πίσω από όλες αυτές τις εικόνες; Ένα -κατά κοινή ομολογία- προβληματικό νομοθετικό πλαίσιο που χαρακτηρίζεται από την πολυδιάσπαση και τον κατακερματισμό των αρμοδιοτήτων ως προς τη διαχείριση του αιγιαλού. Έχουμε παράλληλες και, ουσιαστικά, αλληλοεπικαλυπτόμενες αρμοδιότητες, που ασκούνται είτε από την κτηματική υπηρεσία είτε από τους δήμους είτε από την ΕΤΑΔ. Έχουμε την εξαιρετικά αργή και διαβλητή, λόγω αδιαφάνειας, προφορική διαδικασία, για τις παραχωρήσεις από τους δήμους. Έχουμε ένα εντελώς αναποτελεσματικό σύστημα προστασίας και επιβολής νομιμότητας σε περίπτωση παραβάσεων στον αιγιαλό. Και τέλος, έχουμε μια σειρά από μη ορθολογικούς και τελικά βλαπτικούς περιορισμούς στη χρήση του παλαιού αιγιαλού.

Το Υπουργείο Οικονομικών, λοιπόν, απαντά σε όλα αυτά με μια συνολική και εκτεταμένη ρύθμιση που αντιμετωπίζει κάθε προβληματική πτυχή. Ξεκινά από την καθιέρωση των απάτητων παραλιών στα πρότυπα των απάτητων βουνών που νομοθετήθηκε πριν από λίγα χρόνια. Αιγιαλοί και παραλίες υψηλής προστασίας που βρίσκονται σε περιοχές «NATURA» εντάσσονται πλέον, όπως είναι και το σωστό, σε ειδικό προστατευτικό πλαίσιο και στο εξής θα απαγορεύεται σε αυτές τις εκτάσεις πλήρως η παραχώρηση χρήσης και η τοποθέτηση ομπρελών, ξαπλωστρών κ.ά.. Μέτρο αυτονόητο και σαφές με το οποίο δίνεται ένα τέλος σε απαράδεκτες καταστάσεις και εικόνες που συναντάμε κάθε καλοκαίρι στη χώρα μας και ειδικά στα νησιά μας.

Φεύγοντας από την ειδική πρόβλεψη για τις απάτητες παραλίες, περνάμε στις υπόλοιπες ρυθμίσεις που εισάγονται για όλα τα υπόλοιπα θέματα. Καθιερώνεται, επιτέλους, η κεντρική εκτέλεση των διαγωνισμών παραχώρησης από την Κτηματική Υπηρεσία του Δημοσίου με διαφανή ηλεκτρονική διαδικασία. Οι δημοπρασίες πλέον θα γίνονται από την Κτηματική Υπηρεσία του Δημοσίου και όχι από τους δήμους, όπως συνέβαινε έως τώρα και μάλιστα, σε ηλεκτρονική πλατφόρμα, προκειμένου να διασφαλίζεται απλούστευση της διαδικασίας, τυποποίηση, διαφάνεια και ταχύτητα.

Για όσους το έχουν δει, ας θυμηθούν το χάος των προφορικών διαδικασιών παραχώρησης που γίνεται κάθε χρόνο από τους δήμους και να το συγκρίνουν. Σημειωτέον ότι οι δήμοι θα εξακολουθούν να εισπράττουν το 60% των κερδών και των εσόδων που προκύπτουν από την παραχώρηση.

Στη συνέχεια τίθενται σαφείς και αυστηροί περιορισμοί στην έννοια της παραχώρησης. Τουλάχιστον το 50% της παραλίας πρέπει να είναι ελεύθερο. Το συνολικό εμβαδόν κάθε παραχώρησης δεν μπορεί να υπερβαίνει τα πεντακόσια τετραγωνικά μέτρα, ενώ τα ομπρελοκαθίσματα μπορούν να καταλαμβάνουν μέχρι το 60% της παραχωρούμενης έκτασης και 30% εάν πρόκειται για προστατευόμενους αιγιαλούς.

Παράλληλα θεσπίζονται και περιγράφονται αναλυτικά οι νέες υποχρεώσεις των παραχωρησιούχων για την εξυπηρέτηση του κοινού, την ασφάλεια των λουομένων και την προστασία του περιβάλλοντος. Οι πιο σημαντικές από αυτές είναι: Ελεύθερη, απρόσκοπτη και ασφαλή διέλευση του κοινού στον αιγιαλό και την παραλία, πρόβλεψη για τη χρήση του αιγιαλού και της παραλίας για άτομα με αναπηρία με ειδικές πλατφόρμες για την εξυπηρέτηση ατόμων, τα γνωστά sea-tracks, διατήρηση της ισορροπίας του οικοσυστήματος του παραχωρούμενου χώρου, όπως και διατήρηση της μορφολογίας της ακτής και της ακτογραμμής.

Τέλος, οι παραχωρησιούχοι υποχρεούνται να αναρτούν σε εμφανές σημείο στον αιγιαλό ή την παραλία πινακίδα με τις συντεταγμένες της παραχώρησης, τον αριθμό απόφασης της παραχώρησης, τα δικαιώματα του κοινού, καθώς και QR code μοναδικό για κάθε παραχώρηση. Αυτό το σύστημα QR code έρχεται και κουμπώνει στις ρυθμίσεις για πιο αποτελεσματικούς ελέγχους και διευκόλυνση των καταγγελιών από τους πολίτες με αξιοποίηση της σύγχρονης τεχνολογίας.

Οι πολίτες αποκτούν τη δυνατότητα ελέγχου και υποβολής καταγγελίας μέσω ψηφιακής εφαρμογής στο κινητό τους τηλέφωνο. Σκανάροντας το QR code κάθε πολίτης θα μπορεί να δει το διάγραμμα του παραχωρούμενου αιγιαλού και να υποβάλει άμεσα καταγγελία μέσα από ειδική εφαρμογή. Και εδώ έρχεται και κουμπώνει η αυστηροποίηση των ποινών, όπως αναλυτικά περιγράφονται στις διατάξεις του σχεδίου νόμου.

Δύο τελικές επισημάνσεις ειδικά για το θέμα του παλαιού αιγιαλού. Είναι κατά τη γνώμη μου πολύ θετικό ότι ο παλαιός αιγιαλός που συνορεύει με τις παραλίες είναι κοινόχρηστος, ενώ τα υπόλοιπα τμήματα του παλαιού αιγιαλού επανέρχονται στην ιδιωτική περιουσία του δημοσίου και θα μπορούν να αξιοποιούνται από την ΕΤΑΔ.

Θετικό είναι ακόμα το γεγονός ότι προβλέπεται πως οι κάθε είδους επιχειρήσεις, όπως ξενοδοχεία, ενοικιαζόμενα δωμάτια, ταβέρνες κ.λπ., που γειτνιάζουν με την παραλία, οι επονομαζόμενες «όμορες επιχειρήσεις», θα μπορούν να αναλάβουν την εκμετάλλευση της παραλίας με την οποία συνορεύουν καταβάλλοντας το τίμημα που προβλέπεται για τις δημοπρασίες, προσαυξημένο κατά 20%, με την τήρηση, φυσικά, όλων των περιορισμών που ήδη ανέφερα.

Κυρίες και κύριοι συνάδελφοι, το Υπουργείο Οικονομικών βάζει σε τάξη το ζήτημα των αιγιαλών και των παραλιών, αντιμετωπίζοντας παθογένειες δεκαετιών, παθογένειες που προσέβαλαν το περιβάλλον, αλλά και τα δικαιώματα μας. Με την ψήφιση του νόμου θα υπάρχει πλέον ένα σαφές και λειτουργικό πλαίσιο το οποίο θα είναι ταυτόχρονα προστατευτικό για το φυσικό περιβάλλον, αλλά και φιλικό για την ανάπτυξη και τις επιχειρήσεις.

Άλλωστε αυτός ακριβώς ο συνδυασμός είναι το ζητούμενο της εποχής, η ανάπτυξη και η αξιοποίηση των φυσικών μας πλεονεκτημάτων με παράλληλη προστασία του περιβάλλοντος και της φυσικής παρακαταθήκης. Αυτό πετυχαίνουν οι συγκεκριμένες ρυθμίσεις και γι’ αυτό η υπερψήφισή τους από τη Βουλή θα είναι καλό νέο για το περιβάλλον, αλλά και την τουριστική μας οικονομία.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Μαρκογιαννάκη.

Τον λόγο τώρα έχει η Βουλευτής του ΠΑΣΟΚ - Κινήματος Αλλαγής, η κ. Βατσινά Ελένη.

Ορίστε, κυρία Βατσινά, έχετε τον λόγο.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα αδράξω την ευκαιρία και δεν θα επαναλάβω τα τεχνικά ζητήματα αυτού του νομοσχεδίου. Είχαμε στο ΠΑΣΟΚ σήμερα δύο αναλυτικές τοποθετήσεις του ειδικού αγορητή μας και του Κοινοβουλευτικού μας Εκπροσώπου που κάλυψαν απόλυτα και τις θέσεις και τις διαφωνίες μας. Είναι άλλωστε δεδομένο ότι με την πολυνομία που θα προκύψει, με τις καταργήσεις και τις ισχύουσες διατάξεις, δεν θα μας έφταναν όχι επτά, αλλά ούτε πενήντα επτά λεπτά για να αναλύσουμε το νομοσχέδιο αυτό και το πώς επηρεάζει την ελληνική πραγματικότητα. Ίσως, τελικά, αυτός είναι ο στόχος της Κυβέρνησής σας, να μη μάθει κανείς το πραγματικό περιεχόμενο του νομοσχεδίου αυτού και ποιες είναι οι πραγματικές επιπτώσεις του.

Ως Βουλευτής Ηρακλείου Κρήτης θα μου επιτρέψετε να σας μεταφέρω τι συμβαίνει στον νησιωτικό χώρο, στα νησιά που η οικονομία στηρίζεται στον τουρισμό και τα προς το ζην βγαίνουν με δουλειά, σκληρή δουλειά τους λίγους καλοκαιρινούς μήνες.

Να σας πω τι λένε οι νησιώτες, λοιπόν; Οι άνθρωποι αυτοί προβληματίζονται γιατί ήδη εργάζονται σε ένα ασταθές περιβάλλον και κάνουν επαγγέλματα που μπορεί να έχουν χτίσει εδώ και τριάντα με τριάντα πέντε χρόνια, επαγγέλματα που έχουν τεράστιο κόστος εξοπλισμού είτε αυτό λέγεται σκάφος είτε αυτό λέγεται όχημα είτε αυτό λέγεται τραπέζι, επαγγέλματα που μπορούν να ασκηθούν για πραγματικά πολύ λίγες ημέρες τον χρόνο λόγω του άγριου θαλάσσιου περιβάλλοντος της Κρήτης.

Άρα, λοιπόν, εκεί που αναφέρεστε σε σύντομες συμβάσεις ενός, δύο, τριών ετών αυτομάτως αποκλείετε στην πράξη μια μικρομεσαία επιχείρηση από το να κάνει μία τέτοια επένδυση. Και ξέρετε, οι επενδύσεις αυτές συμπαρασύρουν και άλλα πράγματα, δανεισμό και συνέπεια στις δόσεις της επιχείρησης, συνέπεια στην πληρωμή των φόρων, ασφαλιστική ενημερότητα, δημιουργία θέσεων εργασίας. Και να το πάμε και ένα βήμα πιο κάτω; Καθαριότητα, ασφάλεια και επιτήρηση της παραλίας.

Και ποια εγγύηση δίνετε; Καμμία, αφού δεν παρέχεται καν η εγγύηση να ανανεωθεί η σύμβαση σε αυτόν που επένδυσε τον κόπο του, που δημιούργησε πελατεία και φήμη. Μέσα σε ελάχιστο χρονικό διάστημα αυτός που επένδυσε είναι εν δυνάμει άνεργος. Καλλιεργείτε έτσι τους όρους για να περάσει στην ιδιωτική περιουσία του δημοσίου αυτό που ξέρουμε σήμερα ως «παλαιό γιαλό». Και όχι μόνο αυτό, το δημόσιο στην ουσία παίρνει τον ρόλο του δυνατού συμβαλλόμενου που σε πετάει όποτε θέλει έξω από εκεί που επένδυσες, από εκεί που ζεις, εκτός αν πρόκειται, βέβαια, για μια μεγάλη ξενοδοχειακή μονάδα και όλως τυχαίως καταφέρνει, αφού έχει φυσικά το κεφάλαιο, να συμμετέχει πάντα στους διαγωνισμούς αποκλείοντας και πάλι τους μικρομεσαίους.

Αντί να προστατέψετε αυτό που λέτε, τον άνθρωπο που θέλει να πάει στην παραλία και να απλώσει ελεύθερα την πετσέτα του, τώρα που δεν υπάρχουν περιορισμοί για μικρές και μεγάλες παραλίες, τον βάζετε να ανταγωνιστεί τα ξενοδοχεία για να απλώσει την πετσέτα του στα δύο μέτρα που θα απομένουν. Αυτή είναι η πραγματικότητα. Αυτό θα συμβεί στα ελληνικά νησιά και αυτό θα συμβεί και στους ανθρώπους που οργάνωσαν το 2023 μία κίνηση διαμαρτυρίας.

Εσείς ευαγγελίζεστε ότι τα λάβατε υπ’ όψιν σας, αλλά η αλήθεια είναι ότι αν ψηφιστεί αυτό το νομοσχέδιο τα πράγματα θα γίνουν χειρότερα. Αντί να προστατεύσετε το καθεστώς της χρήσης παραλίας από παλιές παθογένειες, πάτε να δημιουργήσετε νέες και σκληρότερες. Τελικά, είναι βέβαιο ότι θα δημιουργηθούν ζώνες όπου όλοι και κανείς δεν θα ευθύνεται για τη μόλυνση και την υποβάθμιση του περιβάλλοντος της ακτής.

Μαζί με αυτά, κύριε Υπουργέ, μας λέτε ότι διαφυλάσσετε απόλυτα τις ελληνικές παραλίες με ένα νέο σύστημα διαχείρισης, τάχα μου δίκαιο και τάχα μου αδιάβλητο, τη στιγμή που αποδυναμώνετε την τοπική αυτοδιοίκηση, δημιουργώντας και πάλι ένα συγκεντρωτικό σύστημα διαχείρισης.

Οι δήμοι έχουν σήμερα και τα διοικητικά μέσα και τη στελέχωση για να ανταποκριθούν σε όσα ορίζει το νομοσχέδιο. Και, όμως, τους αφοπλίζετε και το μόνο που κάνετε είναι να τους λέτε «μη διαμαρτύρεστε, θα πάρετε κι εσείς ένα μέρος από τα έσοδα». Αυτός είναι ο σκοπός; Να «χρυσώσετε το χάπι» ή να υπάρξει ένα αδιάβλητο σύστημα που ήδη λειτουργεί και θα εξασφαλίσει τη διαφάνεια;

Το ΠΑΣΟΚ έχει ορισμένη πρόταση: Χρήση της ψηφιακής πλατφόρμας της ΚΕΔΕ, που έχει επιτυχώς εφαρμοστεί στα αδήλωτα τετραγωνικά και μπορεί να επεκταθεί στο σύνολο του νομοσχεδίου.

Κλείνω, κύριε Πρόεδρε, το θέμα αυτό. Διακατέχεστε από τρομερή αγωνία να μας πείσετε ότι απευθύνεστε στον μέσο πολίτη, ότι νοιάζεστε για τον εργαζόμενο και τη μεσαία τάξη. Την ίδια στιγμή το προσωπείο σας πέφτει, γιατί υπερισχύει -και φαίνεται- η αγωνία σας να καταργήσετε τους νόμους του ΠΑΣΟΚ, με τους οποίους η μεσαία τάξη ζει εδώ και είκοσι χρόνια.

Να κάνουμε μια επισκόπηση των οκτώ μηνών της διακυβέρνησης; Εθνικό Σύστημα Υγείας, κόκκινα δάνεια, τουριστική ανάπτυξη, φορολογικό και έρχεται και το παιδείας. Είναι μερικοί από τους τομείς που σας βρίσκουμε να νομοθετείτε με κρυφές ατζέντες και λέτε άλλα πράγματα από αυτά που υποσχεθήκατε.

Εμείς, κύριοι της Κυβέρνησης, θα συνεχίσουμε να είμαστε η φωνή του τόπου μας και η φωνή της συνέπειας. Μιλώντας για φωνή, λοιπόν, χρησιμοποίησα αυτό το πρωθύστερο σχήμα και άφησα στο τέλος το πιο σημαντικό, να δώσω και εγώ τη φωνή μου στους συμπολίτες μου, που σήμερα η δική τους φωνή δεν βγαίνει και μας προκαλεί δέος, λύπη και οργή. Να δώσω τις λέξεις μου στους συνανθρώπους μου που σταμάτησε η ζωή τους έναν χρόνο πριν και περιμένουν έναν χρόνο τη λέξη «ευθύνη» από εσάς, κύριοι της Κυβέρνησης.

Έναν χρόνο μετά από το δυστύχημα των Τεμπών η μεθόδευση και η συγκάλυψη δημιουργεί την ίδια οργή με την οργή της άδικης απώλειας. Για άλλη μια φορά έχετε επιλέξει τη λάθος πλευρά της ιστορίας. Είστε η Κυβέρνηση που εύχεστε να ξεχαστεί το δυστύχημα των Τεμπών, ενώ όλοι εμείς απλά δεν ξεχνάμε!

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ και για την οικονομία του χρόνου.

Τον λόγο τώρα έχει ο Βουλευτής της Νέας Δημοκρατίας κ. Απόστολος Βεσυρόπουλος.

Ορίστε, κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όλη η Ελλάδα σήμερα έχει τη σκέψη της στους πενήντα επτά ανθρώπους που χάθηκαν τόσο άδικα, στις πενήντα επτά οικογένειες που η πληγή αυτής της απώλειας παραμένει ανοιχτή. Χρέος όλων μας είναι να πέσει άπλετο φως στην υπόθεση τιμώντας τη μνήμη των αδικοχαμένων συνανθρώπων μας.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη, έχοντας καθαρή και ισχυρή εντολή από τον ελληνικό λαό, συνεχίζει με εντατικούς ρυθμούς τις θεσμικές και νομοθετικές της πρωτοβουλίες. Το νομοσχέδιο του Υπουργείου Εθνικής Οικονομίας και Οικονομικών που συζητάμε σήμερα προς ψήφιση στην Ολομέλεια της Βουλής θεσπίζει σαφείς κανόνες και θέτει σαφή όρια για την αξιοποίηση της δημόσιας περιουσίας στις παραθαλάσσιες περιοχές της χώρας. Στόχος είναι η διασφάλιση της ελεύθερης πρόσβασης των πολιτών στις παραλίες και η προστασία του περιβάλλοντος.

Με τις διατάξεις του νομοσχεδίου εκσυγχρονίζεται η διαχείριση των παραθαλάσσιων περιοχών της χώρας, με τρόπο που διασφαλίζει τον κοινόχρηστο χαρακτήρα τους και τη βέλτιστη δυνατή αξιοποίησή τους για την εθνική μας οικονομία, με απόλυτο σεβασμό στο περιβάλλον.

Ειδικότερα, αναβαθμίζεται η διαδικασία των παραχωρήσεων απλής χρήσης αιγιαλού και παραλίας με διαγωνισμούς, που θα διεξάγονται ηλεκτρονικά από την Κτηματική Υπηρεσία του Δημοσίου διασφαλίζοντας ένα απόλυτο επίπεδο διαφάνειας. Παράλληλα, η τιμή πρώτης προσφοράς εξάγεται αυτόματα με μαθηματικό τύπο που προβλέπεται από το νομοσχέδιο και εισάγονται ανώτατα όρια εμβαδού και ελάχιστες αποστάσεις μεταξύ των παραχωρήσεων για τη διασφάλιση της πρόσβασης του κοινού από και προς τον αιγιαλό.

Και σε αυτή τη θεσμική και νομοθετική πρωτοβουλία της Κυβέρνησης η προστασία του περιβάλλοντος δεν είναι μια διαπραγματεύσιμη έννοια. Προβλέπονται συγκεκριμένες διατάξεις για την προστασία του αιγιαλού, που θέτουν σαφή όρια στις παραχωρούμενες εκτάσεις.

Συγκεκριμένα, καθίσταται σαφές ότι το 50% της παραλίας πρέπει να παραμείνει ελεύθερο. Το εμβαδόν κάθε παραχώρησης δεν μπορεί να υπερβαίνει τα πεντακόσια τετραγωνικά μέτρα και εξ αυτών μόνο στο 60% μπορούν να αναπτυχθούν ομπρέλες, καθίσματα και θαλάσσια μέσα αναψυχής. Το ποσοστό αυτό περιορίζεται στο 30%, όταν πρόκειται για προστατευόμενο αιγιαλό ή παραλία.

Θεσπίζεται πρόβλεψη για τις χαρακτηριζόμενες απάτητες παραλίες, δηλαδή για παραλίες που βρίσκονται σε προστατευόμενες περιοχές «NATURA», για τις οποίες τίθενται απαγορεύσεις και περιορισμοί σε επιτρεπόμενες δραστηριότητες επί του αιγιαλού, της όμορης παραλίας και του όμορου παλαιού αιγιαλού.

Παράλληλα, συγκεκριμένες υποχρεώσεις για την προστασία του περιβάλλοντος αναλαμβάνουν πλέον και οι παραχωρησιούχοι, αφού θα πρέπει να διατηρούν μεταξύ άλλων σε καθημερινή βάση καθαρό το παραχωρούμενο τμήμα του αιγιαλού και της παραλίας και να μεριμνούν για τη διατήρηση της ισορροπίας του οικοσυστήματος του χώρου που τους έχει παραχωρηθεί.

Στις υποχρεώσεις, όμως, των παραχωρησιούχων περιλαμβάνεται και μία σειρά από λοιπές υπηρεσίες με ωφελούμενους τους πολίτες. Αναφέρομαι στα εξής: Πρώτον, στην υποχρέωση παρουσίας ναυαγοσώστη, εφόσον δεν υπάρχει δυνατότητα του οικείου δήμου να τον εξασφαλίσει. Δεύτερον, στη διασφάλιση της ελεύθερης, απρόσκοπτης και ασφαλούς διέλευσης των πολιτών στον αιγιαλό και στην παραλία. Τρίτον, στην εγκατάσταση ειδικής πλατφόρμας για την εξυπηρέτηση των ατόμων με αναπηρία, αν δεν είχε ήδη εγκατασταθεί από τον οικείο δήμο.

Σε ό,τι αφορά στο πλαίσιο των ελέγχων, οι πολίτες αποκτούν τη δυνατότητα να υποβάλλουν καταγγελία μέσω δωρεάν ψηφιακής εφαρμογής στο κινητό τους τηλέφωνο. Ταυτόχρονα, θα υπάρχουν και επίσημοι κοινοί έλεγχοι από ομάδες που συγκροτούνται με απόφαση του αρμόδιου γενικού γραμματέα για τη δημόσια περιουσία, με τη συμμετοχή μελών από την Ανεξάρτητη Αρχή Δημοσίων Εσόδων, την Οικονομική Αστυνομία και τον προϊστάμενο της οικείας εισαγγελίας.

Δεδομένη είναι επίσης η αυστηροποίηση του πλαισίου για τους παραβάτες αφού προβλέπονται αυστηρά πρόστιμα σε συνδυασμό με μια σειρά μέτρων, όπως η άμεση απομάκρυνση παράνομων εγκαταστάσεων, η σφράγιση της επιχείρησης, αλλά και ο αποκλεισμός της από τη συμμετοχή σε νέους διαγωνισμούς παραχώρησης αιγιαλού και παραλίας για δέκα έτη μετά από την επιβολή της κύρωσης. Μάλιστα, αν διαπιστωθεί η ύπαρξη παράνομων κατασκευών, αυτές θα κατεδαφίζονται με δαπάνες του υπευθύνου. Επιπλέον, σε περιπτώσεις που παρεμποδίζεται η ελεύθερη πρόσβαση του κοινού στη θάλασσα, στον αιγιαλό και στην παραλία τα πρόστιμα θα κυμαίνονται από 2.000 ευρώ έως 60.000 ευρώ.

Στο νομοσχέδιο που συζητάμε σήμερα, κυρίες και κύριοι συνάδελφοι, έχουν ενταχθεί και διατάξεις με ισχυρό κοινωνικό πρόσημο. Θα αναφερθώ ενδεικτικά στις ρυθμίσεις για τη στήριξη των αγροτών και για την ενίσχυση των εργαζομένων στο δημόσιο σύστημα υγείας. Συγκεκριμένα, θεσπίζεται και για το 2024, όπως ίσχυσε και για το 2022 και για το 2023, η επιστροφή του ειδικού φόρου κατανάλωσης για το αγροτικό πετρέλαιο. Εννοείται, βέβαια, ότι το ποσό επιστροφής του ειδικού φόρου κατανάλωσης είναι ανεκχώρητο και ακατάσχετο και δεν δεσμεύεται ούτε συμψηφίζεται με βεβαιωμένες οφειλές προς τη φορολογική διοίκηση και το δημόσιο γενικότερα, τους δήμους, τις περιφέρειες και τα νομικά τους πρόσωπα, τα ασφαλιστικά ταμεία και τα πιστωτικά ιδρύματα. Ταυτόχρονα, το συγκεκριμένο μέτρο δεν υπόκειται σε εισοδηματικά όρια για την καταβολή οποιουδήποτε κοινωνικού ή προνοιακού επιδόματος.

Επιπλέον, για την επιστροφή του ειδικού φόρου κατανάλωσης στο αγροτικό πετρέλαιο το 2024 θα υπάρξει και η δυνατότητα προκαταβολής, όπως ακριβώς δεσμεύτηκε ο Πρωθυπουργός. Οφείλω εδώ να υπενθυμίσω ότι το μέτρο της επιστροφής του ειδικού φόρου κατανάλωσης του αγροτικού πετρελαίου το είχε επαναφέρει σε ισχύ -μετά από έξι χρόνια- η Κυβέρνηση του Κυριάκου Μητσοτάκη το 2022.

Ένα ιδιαίτερα ουσιαστικό μέτρο ενίσχυσης των εργαζομένων στο δημόσιο σύστημα υγείας αποτελεί και η αναδρομική αύξηση κατά 20% των αποζημιώσεων για τις εφημερίες και το ανώτατο όριο αποδοχών των γιατρών του Εθνικού Συστήματος Υγείας.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη παραμένοντας προσηλωμένη στο διαρκές μεταρρυθμιστικό της έργο έχει καταφέρει όχι απλά να διατηρήσει την εμπιστοσύνη της μεγάλης πλειοψηφίας των πολιτών, αλλά και να διευρύνει τα όρια επιρροής της. Η Ελλάδα, η ελληνική κοινωνία συνεχίζει να αλλάζει προς το καλύτερο. Η συνετή διαχείριση του παρόντος, αλλά και η διαμόρφωση ενός ακόμα καλύτερου μέλλοντος απαιτούν τόλμη, αλλαγές και μεταρρυθμίσεις. Και όλα αυτά έχουν σαφώς ταυτιστεί με τις επιλογές και τις θεσμικές πρωτοβουλίες της Κυβέρνησης του Κυριάκου Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Και τώρα καλώ στο Βήμα τη Βουλευτή του ΠΑΣΟΚ - Κινήματος Αλλαγής κ. Κατερίνα Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα συμπληρώνεται ένας χρόνος από το εγκληματικό δυστύχημα στα Τέμπη. Έναν χρόνο πριν, πενήντα επτά συμπολίτες μας είχαν απλά αποφασίσει ότι το βράδυ θα ταξιδέψουν με τρένο, ενώ κάποιοι απλά θα έπρεπε να πάνε στη δουλειά τους.

Οι περισσότεροι νέοι άνθρωποι, νέα παιδιά. Και αυτή τη στιγμή, έναν χρόνο μετά, μετράμε τον άδικο χαμό τους. Θα πω κι εγώ, δυνατά, ότι είναι χρέος όλων μας να μην ξεχάσουμε και να αποδοθεί δικαιοσύνη. Θα πω κι εγώ, δυνατά, να μην επιτραπεί καμμία συγκάλυψη κανενός τυπικά υπεύθυνου και ουσιαστικά ανεύθυνου. Εμείς οι πολιτικοί έχουμε διπλό χρέος: να αποδοθεί η δικαιοσύνη και να συμβάλουμε στη διαμόρφωση ενός κατά κράτους υπεύθυνου, αποτελεσματικού και εν τέλει ευρωπαϊκού. Και επιτέλους, θα πρέπει να οικοδομήσουμε την εμπιστοσύνη και την ασφάλεια. Ξέρετε, στον ιδιωτικό τομέα αν πεις «δεν ήξερα», απομακρύνεσαι γιατί είσαι ακατάλληλος. Αν πεις «έκανα λάθος», απομακρύνεσαι γιατί είσαι αναποτελεσματικός. Αν πεις «ήξερα και δεν έπραξα», τότε είσαι και επικίνδυνος και εγκληματικός.

Έναν χρόνο και μία αναποτελεσματική επιτροπή συγκάλυψης μετά, οφείλουμε στους ανθρώπους που χάθηκαν, στους ανθρώπους που επιβιβάστηκαν στο τρένο αυτό, σε όλους τους ανθρώπους που κάποια στιγμή έχουν επιβιβαστεί σε οποιοδήποτε τρένο της χώρας, στους συγγενείς των ανθρώπων αυτών, σε όσους ένιωσαν πόνο, φόβο και οργή, να βοηθήσουμε τη δικαιοσύνη να κάνει τη δουλειά της και να αποδείξουμε ότι η δικαιοσύνη δεν χαρίζεται σε κανέναν. Οι σκέψεις μας στους συγγενείς των θυμάτων και η δράση μας προς την κατεύθυνση των αιτημάτων τους για δικαιοσύνη.

Κυρίες και κύριοι συνάδελφοι, ούτε το παρόν νομοσχέδιο εξαιρέθηκε των κακών διαδικασιών νομοθέτησης. Κατατέθηκαν τριάντα δύο άρθρα σε διαβούλευση και δόθηκε ελάχιστος χρόνος, σύμφωνα με τις διαμαρτυρίες πολλών οικολογικών φορέων. Τελικά προστέθηκαν άλλα είκοσι τέσσερα άρθρα, δηλαδή πάνω από το 40% του νομοσχεδίου εκτός διαβούλευσης. Αυτή η συνήθης κυβερνητική πρακτική πλήττει δημοκρατικές διαδικασίες κοινωνικής συμμετοχής και διαβούλευσης. Ακόμα και η ακρόαση των φορέων στις επιτροπές έχει απωλέσει την αξία της, διότι σχεδόν ποτέ δεν εισακούονται οι επισημάνσεις τους από την Κυβέρνηση. Η κοινοβουλευτική διαδικασία δεν πρέπει να αποτελεί μια fast track τυπική επικύρωση των κυβερνητικών απόψεων, χωρίς ουσιαστικό περιεχόμενο και αλληλεπίδραση με τις πολιτικές δυνάμεις και την κοινωνία.

Το νομοσχέδιο αφορά, εκτός των άλλων, στους όρους αξιοποίησης της δημόσιας περιουσίας στις παραθαλάσσιες περιοχές. Όπως σωστά επισήμαναν οι περιβαλλοντικές οργανώσεις, αλλά και οι φορείς επιχειρηματικών, επαγγελματικών και τουριστικών συμφερόντων δεν εισάγει μεταρρύθμιση για την αποτελεσματική προστασία και διαχείριση του παράκτιου χώρου που βάλλεται από την κλιματική κρίση, ενώ απουσιάζουν προβλέψεις που σχετίζονται με την προσαρμογή στην κλιματική αλλαγή.

Έντονες είναι και οι διαφωνίες του κόσμου της εστίασης, οι οποίοι τονίζουν ότι υπάρχει δυσανάλογη μεταχείριση εις βάρος του τομέα της εστίασης. Το νομοσχέδιο κατέχει το σύνολο σχεδόν του ν.2971/2001 για τον αιγιαλό και την παραλία, χωρίς να ρυθμίζει μια σειρά θεμάτων που καλύπτονταν. Εισάγει μια νέα κατηγορία προσωρινού καθεστώτος προστασίας με νέους όρους, όπως «προστατευόμενος αιγιαλός», «απάτητες παραλίες», δημιουργώντας ασάφεια και κατακερματισμό του προστατευτικού καθεστώτος των περιοχών του δικτύου «NATURA 2000». Ουσιαστικά δεν προστατεύει αυτές τις παραλίες, αλλά προβλέπει τη δυνατότητα θέσπισης απαγορεύσεων και περιορισμών ως προς τις δραστηριότητες που επιτρέπονται σε αυτές, ενώ δεν ξεκαθαρίζει τι γίνεται με τις περιοχές που δεν εντάσσονται στις προστατευόμενες.

Η μεταβολή του ορισμού της παραλίας στοχεύει στην ικανοποίηση ιδιωτικών συμφερόντων, διότι καταργείται το ελάχιστο όριο των τριάντα μέτρων και δεν λαμβάνεται υπ’ όψιν το Πρωτόκολλο της Βαρκελώνης που θεσπίζει αδόμητη ζώνη τουλάχιστον εκατό μέτρων.

Καταργείται ο κοινόχρηστος χαρακτήρας του παλαιού αιγιαλού και της παλιάς όχθης των μεγάλων λιμνών και ποταμών, διότι περιέχονται στην ιδιωτική περιουσία του δημοσίου, εκτός όσων γειτνιάζουν με απάτητες παραλίες.

Αμφιλεγόμενη και η διάταξη για τα βραχώδη. Καυστικά και εύστοχα ο ειδικός αγορητής μας, ο κ. Πάρις Κουκουλόπουλος, επισήμανε ότι το «Κίνημα της πετσέτας» θα πηγαίνει στα βράχια, γιατί κι αυτά δίνονται πλέον στα ξενοδοχεία.

Όσον αφορά στην ηλεκτρική διασύνδεση της Κρήτης, η οποία έχει καθυστερήσει, δεν κατανοούμε γιατί η ΔΕΗ και ο ΑΔΜΗΕ, που έχουν κερδοφορία, δεν αναλαμβάνουν ένα μέρος των δαπανών, ώστε να επιμεριστεί το κόστος δίκαια.

Κυρίες και κύριοι συνάδελφοι, το νομοσχέδιο χαρακτηρίζεται από συγκεντρωτισμό, περιβαλλοντικές αντιφάσεις και σε αρκετές περιπτώσεις από αδυναμία εφαρμοσιμότητας. Η εκχώρηση αρμοδιοτήτων της τοπικής αυτοδιοίκησης στην Κτηματική Υπηρεσία του Δημοσίου μας βρίσκει αντίθετους, πρώτον, διότι είναι υποστελεχωμένη και δε θα μπορέσει να ανταποκριθεί αποτελεσματικά στο έργο της και, δεύτερον, διότι δεν ευθύνεται η τοπική αυτοδιοίκηση για την επικρατούσα ανομία και αυθαιρεσία. Υποκρύπτεται η αύξηση των εσόδων και μια συντηρητική και συγκεντρωτική λογική έναντι της τοπικής αυτοδιοίκησης που τη βλέπουμε και στο θέμα των ανανεώσιμων πηγών ενέργειας, αλλά και στη διαχείρισή της βραχυχρόνιας μίσθωσης.

Για εμάς είναι βασικό ιδεολογικό πολιτικό ζήτημα τα προβλήματα να αντιμετωπίζονται με τη συμμετοχή των τοπικών κοινωνιών και της τοπικής αυτοδιοίκησης, ιδιαίτερα στα μείζονα προβλήματα της κλιματικής αλλαγής και του φαινομένου του υπερτουρισμού. Και το λέω αυτό διότι οι ρυθμίσεις του νομοσχεδίου σχετίζονται άμεσα και στενά με την κλιματική κρίση και τον υπερτουρισμό. Δυστυχώς, διαπιστώνουμε ότι αυτές επηρεάζονται από το υπάρχον μοντέλο τουρισμού, ενώ κανονικά όφειλαν να στοχεύουν σε ένα άλλο μοντέλο βιώσιμου και αειφόρου τουρισμού. Περιβάλλον και τουρισμός συνδέονται και αλληλεπιδρούν θετικά μεταξύ τους. Αντίθετα υπερτουρισμός και κλιματική κρίση καταστρέφουν τόσο το περιβάλλον όσο και τον τουρισμό.

Η σημερινή περιβαλλοντική κρίση οφείλεται στο μοντέλο της οικονομικής ανάπτυξης που δεν ήταν ποτέ συμβατό με τη φέρουσα ικανότητα της κάθε περιοχής. Η παγκοσμιοποίηση της οικονομίας και η άναρχη ανάπτυξη του τουρισμού συμβάλλουν στην κλιματική κρίση, με αποτέλεσμα να πολλαπλασιάζονται τα ακραία φαινόμενα και οι φυσικές καταστροφές που πλέον αποτελούν κριτήριο για την επιλογή ή καλύτερα για την αποφυγή τουριστικών προορισμών.

Οι καύσωνες στις μεσογειακές χώρες έχουν μετακινήσει τη ζήτηση σε ποσοστό 1,5% από τον ευρωπαϊκό νότο στον ευρωπαϊκό βορρά, όπως η κλιματική κρίση και ο υπερτουρισμός είναι παγκόσμια φαινόμενα που αφορούν σε προορισμούς που έχουν τεράστια έσοδα από τον τουρισμό, προκαλώντας έντονες αντιδράσεις τόσο στις τοπικές κοινωνίες όσο και στον Παγκόσμιο Οργανισμό Τουρισμού, ο οποίος έθεσε τις βασικές αρχές για ένα τουριστικό μοντέλο βιώσιμο και αειφόρο.

Στη χώρα μας οι άριστες επιδόσεις του τουρισμού που συχνά παρουσιάζουν και φαινόμενα υπερτουρισμού διευκολύνουν μεν σε δημοσιονομικό επίπεδο, αλλά δεν διασφαλίζουν ούτε το παρόν ούτε το μέλλον του τουρισμού. Μια βιώσιμη τουριστική ανάπτυξη πρέπει να δεσμεύεται στην κατεύθυνση της ικανοποίησης των αναγκών του παρόντος, χωρίς να διακυβεύει τις δυνατότητες των επόμενων γενεών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Είναι χρέος μας προς τις επόμενες γενιές η αειφορία και η βιωσιμότητα. Πρέπει να μεταβούμε από την ποσοτική στην ποιοτική ανάπτυξη και επέκταση του τουρισμού. Οφείλουμε να αλλάξουμε πολιτική και φιλοσοφία. Δεν πάμε μακριά με εποχικότητα και υπερσυγκέντρωση σε κάποιες γεωγραφικές περιοχές χωρίς ισόρροπη ανάπτυξη και με παλαιά μοντέλα. Απαιτείται, λοιπόν, ένα ολοκληρωμένο μεσομακροπρόθεσμο σχέδιο που θα καταρτιστεί με διάλογο, συμμετοχή και συναίνεση των τοπικών κοινωνιών, της τοπικής αυτοδιοίκησης συνδυαστικά με ένα καινοτόμο πλαίσιο προστασίας του περιβάλλοντος.

Για την Ελλάδα με τον τεράστιο περιβαλλοντικό, πολιτιστικό και ιστορικό πλούτο η βιώσιμη ανάπτυξη και αειφορία δεν είναι επιλογή, είναι μονόδρομος. Είμαστε, λοιπόν, υπέρ της ρύθμισης, είμαστε υπέρ της προοπτικής, αλλά για να μπορούμε να μιλάμε για προοπτικές ανάπτυξης χρειάζεται πλάνο και σαφές σχέδιο.

Και, όπως είπα και στη χθεσινή επιτροπή, απαντώντας και στον συνάδελφο της Νέας Δημοκρατίας, ο οποίος μου επέστησε την προσοχή στο να είμαι πολύ προσεκτική στο πώς μιλάω και πώς εκφράζομαι, με προσοχή, λοιπόν, επαναλαμβάνω ότι, όπως σωστά είπε ο ειδικός αγορητής μας, οι δύο ελέφαντες στο δωμάτιο είναι η κλιματική κρίση και το φαινόμενο του υπερτουρισμού.

Λένε: «Κοίτα εκεί που θες να πας, αλλιώς θα πας εκεί που κοιτάς». Ποιος είναι, λοιπόν, ο προορισμός; Πού μας πηγαίνει το συγκεκριμένο νομοσχέδιο όσον αφορά στον τουρισμό; Τι κοινωνικό αποτύπωμα αφήνει;

Εκκρεμεί το χωροταξικό στον τουρισμό. Εκκρεμεί ένα νέο νομοσχέδιο του Υπουργείου Περιβάλλοντος. Εκκρεμεί -και απαιτείται- το θαλάσσιο χωροταξικό. Και κλείνω με έναν προβληματισμό. Υπάρχει συνέργεια, συνεργασία, συνέχεια και συστήματα στον τρόπο που η Κυβέρνηση διαχειρίζεται το θέμα της χωροταξίας;

Και ερωτώ, γιατί η δική μου η λογική λέει ότι προηγείται το χωροταξικό στον τουρισμό, προηγείται το θαλάσσιο χωροταξικό και αμέσως μετά βλέπουμε το πώς θα αξιοποιήσουμε τις ακτές μας με μέτρα όχι οριζόντια, αλλά στοχευμένα και tailor made για τις κορεσμένες και μη κορεσμένες περιοχές, για τις νησιωτικές περιοχές και τα χερσαία τμήματα της χώρας. Και αυτό με κίνητρα, όσον αφορά στη γεωγραφική επέκταση του τουρισμού και την ανάπτυξη της μικρομεσαίας επιχειρηματικότητας, πάντα διασφαλίζοντας την προστασία του περιβάλλοντος.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Βουλευτής της Νέας Δημοκρατίας, ο κ. Αθανάσιος Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αυτή την ημέρα μνήμης και οδύνης οι σκέψεις μας είναι με τα θύματα και τις οικογένειες της ανείπωτης σιδηροδρομικής τραγωδίας στα Τέμπη. Για όλους αυτούς τους ανθρώπους δεν υπάρχουν λόγια παρηγοριάς. Το μόνο που μπορούμε και οφείλουμε να προσφέρουμε, ως πολιτεία, είναι η δικαιοσύνη και μια υπόσχεση ότι το σύνθημα «Ποτέ ξανά» θα γίνει πραγματικότητα.

Απόψε, όμως, η Ελλάδα και ιδιαίτερα η Λευκάδα πενθεί μια ακόμα απώλεια, τον σπουδαίο μας Λευκαδίτη ηθοποιό, Ηλία Λογοθέτη. Η τέχνη και πολιτισμός μας είναι φτωχότερη. Ως καλλιτέχνης και κωμικός αγαπήθηκε από όλη την Ελλάδα. Όσοι, όμως, είχαμε την τιμή να τον γνωρίσουμε από κοντά και τον είχαμε φίλο μας, τον αγαπήσαμε βαθιά ως άνθρωπο, γιατί ο Ηλίας Λογοθέτης ήταν ξεχωριστός, μία φωτεινή προσωπικότητα με έμφυτη ευγένεια, ευαίσθητος, με χιούμορ, με καλοσύνη.

Ήταν, όμως και ένας γνήσιος μπουρανέλος, όπως λέμε στη Λευκάδα, που κουβαλούσε πάντα μέσα του το νησί μας. Συχνά μας χάριζε το ταλέντο του σε αξέχαστες βραδιές, όπου μας θύμιζε λευκαδίτικες ιστορίες και ανέκδοτα από τα παλιά.

Η Λευκάδα, λοιπόν, από σήμερα είναι φτωχότερη. Θα μας λείψει. Και είμαι σίγουρος ότι και η Λευκάδα και η Ελλάδα θα τον τιμήσουν, όπως του αξίζει.

Θερμά συλλυπητήρια στην οικογένεια και στους οικείους του.

Κυρίες και κύριοι συνάδελφοι, το νομοσχέδιο που συζητούμε σήμερα εξασφαλίζει την αξιοποίηση της δημόσιας περιουσίας, ιδίως δε του αιγιαλού και της παραλίας με διαφάνεια και αποτελεσματικότητα. Απώτερος στόχος είναι η εξασφάλιση εσόδων για το κράτος, η προστασία του περιβάλλοντος, η ελεύθερη πρόσβαση των πολιτών στις παραλίες και η τουριστική ανάπτυξη.

Σε ό,τι αφορά στην προστασία του περιβάλλοντος μεταξύ άλλων προβλέπεται ότι: πρώτον, το σύνολο των τμημάτων αιγιαλού και παραλίας που παραχωρούνται προς αξιοποίηση δεν πρέπει να καλύπτει περισσότερο από 50% του εμβαδού, δεύτερον, το εμβαδόν κάθε παραχώρησης δεν μπορεί να υπερβαίνει τα πεντακόσια τετραγωνικά μέτρα, τρίτον, τα ομπρελοκαθίσματα μπορούν να καταλαμβάνουν μέχρι το 60% της παραχωρούμενης έκτασης, τέταρτον, καθιερώνονται οι «απάτητες» παραλίες όπου δεν θα μπορούν να τοποθετούνται ομπρέλες ή ξαπλώστρες.

Επιπλέον, το νομοσχέδιο προβλέπει ότι για την παραχώρηση παραλιών θα υπάρχουν πλέον ηλεκτρονικοί διαγωνισμοί που θα διενεργούνται από την Κτηματική Υπηρεσία του Δημοσίου. Η διαδικασία εγγυάται τη διαφάνεια, την ταχύτητα και την απλοποίηση των διαδικασιών.

Επισημαίνω ότι οι δήμοι θα συνεχίσουν να εισπράττουν το 60% των εσόδων. Παράλληλα, η διαδικασία αυτή εγγυάται και την λογοδοσία, καθώς προβλέπονται συγκεκριμένες υποχρεώσεις των παραχωρησιούχων, οι οποίες οφείλουν να διασφαλίζουν την ελεύθερη πρόσβαση των πολιτών στον αιγιαλό και την παραλία, να αναπτύξουν ειδικές εγκαταστάσεις για την εξυπηρέτηση ατόμων με αναπηρία με τις σχετικές δαπάνες να συμψηφίζονται με το μίσθωμα, να διαθέτουν ναυαγοσώστη, αν δεν διαθέτει ο δήμος, η αμοιβή του θα συμψηφίζεται και αυτή με το μίσθωμα, να τοποθετήσουν ντους και αποδυτήρια και να φροντίζουν για την καθαρότητα του χώρου. Και βεβαίως, για να τηρούνται οι προϋποθέσεις αυτές προβλέπεται και η αυστηροποίηση του πλαισίου για όσους την παραβιάζουν.

Από εκεί και έπειτα, κύριε Υπουργέ, είναι σημαντικό να ληφθούν υπ’ όψιν οι ιδιαιτερότητες κάθε περιοχής, διότι δεν είναι δυνατόν να εφαρμοστεί παντού η ίδια λογική και πιθανώς στην πράξη να αναδειχθούν κάποιες αναγκαίες αλλαγές. Άλλωστε, ήδη κατά τη συζήτηση στην επιτροπή δείξατε έμπρακτα την πρόθεση του Υπουργείου να διορθώσει προβλήματα και είμαι βέβαιος ότι το ίδιο θα κάνετε και κατά την εφαρμογή.

Για παράδειγμα στο άρθρο 11 που θέτει κάποιους περιορισμούς στις παραχωρήσεις αιγιαλού και παραλίας σε όμορες επιχειρήσεις ίσως χρειαστούν βελτιώσεις. Στην παράγραφο 3 προβλέπεται ότι το παραχωρούμενο εμβαδόν δεν πρέπει να υπερβαίνει τα πεντακόσια τετραγωνικά μέτρα και σε κάθε περίπτωση σε συνδυασμό και με άλλες παραχωρήσεις απλής χρήσης πρέπει να μένει ελεύθερο τουλάχιστον το 50%. Από αυτόν τον περιορισμό εξαιρούνται τα ξενοδοχεία και τα ενοικιαζόμενα δωμάτια. Στην παράγραφο 4 προβλέπεται ότι δεν παραχωρούνται αιγιαλός και παραλία για απλή χρήση σε όμορη επιχείρηση όταν το μήκος ή πλάτος αυτού είναι μικρότερο των τεσσάρων μέτρων ή όταν το συνολικό εμβαδόν του αιγιαλού είναι μικρότερο των εκατόν πενήντα τετραγωνικών μέτρων. Από αυτόν τον περιορισμό εξαιρούνται τα ξενοδοχεία.

Θεωρώ, κύριε Υπουργέ, ότι πρέπει να ξαναδούμε τις διατάξεις, ώστε να εξαιρεθούν και τα ενοικιαζόμενα δωμάτια και τα καταστήματα υγειονομικού ενδιαφέροντος.

Επίσης, η προβλεπόμενη απόσταση μεταξύ των παραχωρούμενων τμημάτων όμορων επιχειρήσεων είναι έξι μέτρα. Αυτό είναι λογικό όταν τα όμορα καταστήματα δεν εφάπτονται, όμως, όταν εφάπτονται προτείνω η απόσταση να γίνει τρία μέτρα, όσα δηλαδή θα προβλέπονται και κάθετα προς την ακτογραμμή. Χρειάζονται αυτές οι παρεμβάσεις, γιατί για παράδειγμα στο νησί μου υπάρχουν ενοικιαζόμενα δωμάτια πολύ κοντά στη θάλασσα που δεν μπορούν να εξυπηρετήσουν με ομπρέλες και ξαπλώστρες ούτε τους ενοίκους των δωματίων τους. Με κάποιες τροποποιήσεις στις διατάξεις και ελεύθερος χώρος θα υπάρχει για τους πολίτες και οι επιχειρήσεις θα εξυπηρετηθούν και δεν θα υπάρχουν προστριβές ως προς τα δικαιώματα του καθενός.

Επίσης, θέλω να στηρίξω το αίτημα του Πανελληνίου Συνδέσμου Εκμισθωτών Θαλασσίων Μέσων Αναψυχής, ώστε να μην καταργηθεί ο ν.2971/2001 που προβλέπει ότι οι επιχειρήσεις θαλάσσιων μέσων αναψυχής, εφόσον είναι όμορες στον αιγιαλό δικαιούνται την απευθείας παραχώρηση παραλίας χωρίς δημοπρασία.

Ένα ακόμα σοβαρό ζήτημα αφορά στην καθυστέρηση ενεργοποίησης της ηλεκτρονικής πλατφόρμας για την κατάθεση αιτήσεων εξαγοράς καταπατημένων εκτάσεων του δημοσίου, όπως προβλέπει ο ν.5024/2023. Δικαίωμα εξαγοράς έχει όποιος κατέχει αδιαλείπτως με τίτλο στο όνομα του ίδιου ή των κληρονόμων του για τουλάχιστον τριάντα χρόνια το ακίνητο, αλλά και όποιος χωρίς να έχει τίτλο βρίσκεται εκεί για σαράντα χρόνια η κύρια και μοναδική κατοικία του ή ασκεί τουριστική, αγροτική ή βιοτεχνική δραστηριότητα.

Στο νησί μου υπάρχουν περιοχές, όπως το Νυδρί και τα Σύβοτα που έχουν διαχρονικό πρόβλημα με την κατοχή τέτοιων ακινήτων κυρίως λόγω της οριοθέτησης παλαιού αιγιαλού, η οποία δημιούργησε δημόσια κτήματα. Πολλοί συμπολίτες μου είναι εδώ και χρόνια όμηροι αυτής της κατάστασης και ανυπομονούν για την εφαρμογή του νόμου που φέραμε και ψηφίσαμε. Ελπίζω, λοιπόν, κύριε Υπουργέ, σύντομα να ανοίξει η πλατφόρμα.

Τέλος, μια αναφορά στη διασύνδεση των ταμειακών μηχανών με τα POS. Χαιρετίζω τη συμβολή του μέτρου στην αντιμετώπιση της φοροδιαφυγής. Οφείλω, όμως, να ζητήσω από το Υπουργείο να εξαντλήσει όλα τα περιθώρια για την εφαρμογή του, ώστε οι επιχειρήσεις και οι επαγγελματίες να έχουν επαρκή χρόνο για να προσαρμοστούν στο μέτρο.

Κλείνω με μια ξεχωριστή αναφορά σε τέσσερις κοινωνικές ρυθμίσεις που εισάγονται με αυτό το νομοσχέδιο. Πρώτον, η επιστροφή του ειδικού φόρου κατανάλωσης στο αγροτικό πετρέλαιο και για το 2024 είναι έμπρακτη στήριξη των αγροτών μας.

Δεύτερον, η αναδρομική αύξηση από την 1η Ιανουαρίου του 2024 κατά 20% της αποζημίωσης για εφημερίες είναι έμπρακτη στήριξη των γιατρών του ΕΣΥ. Τρίτον, η αύξηση του επιδόματος γέννησης κατά 400 ευρώ για το πρώτο παιδί και μέχρι 1.500 ευρώ για δικαιούχους που έχουν ήδη τρία ή περισσότερα παιδιά, είναι έμπρακτη στήριξη στην οικογένεια. Και τέταρτον, η ενίσχυση της χρηματοδότησης με 18.500.000 ευρώ του προγράμματος για πρόσβαση σε ΚΔΑΠ ΑΜΕΑ είναι έμπρακτη στήριξη στα άτομα με αναπηρία και τις οικογένειές τους.

Επομένως, το νομοσχέδιο έχει και έναν έντονα κοινωνικό χαρακτήρα, συνεπής με τις πολιτικές της Κυβέρνησης της Νέας Δημοκρατίας και του Κυριάκου Μητσοτάκη. Μια Κυβέρνηση με σαφή, καθαρή και ισχυρή εντολή για μεταρρυθμίσεις, για να αντιμετωπίσει τις προκλήσεις και να συνεχίσει την αναπτυξιακή πορεία της χώρας με έμφαση στη διαφάνεια, την κοινωνική δικαιοσύνη και την κοινωνική συνοχή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Βουλευτής της Νέας Δημοκρατίας, κ. Μάρκος Καφούρος.

**ΜΑΡΚΟΣ ΚΑΦΟΥΡΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα και εγώ να εκφράσω τα ειλικρινή μου συλλυπητήρια στις οικογένειες των αδικοχαμένων θυμάτων που έχασαν σαν σήμερα τη ζωή τους στο τραγικό συμβάν των Τεμπών. Οφείλουμε όλοι εμείς, με ταπεινότητα, να κατανοήσουμε τον πόνο των συγγενών των θυμάτων. Οφείλουμε να μην επιτρέψουμε να συμβεί ξανά παρόμοιο τραγικό γεγονός.

Κυρίες και κύριοι συνάδελφοι, το νομοσχέδιο που συζητάμε σήμερα επιχειρεί να βελτιώσει το θεσμικό πλαίσιο για τη διαχείριση των παραθαλάσσιων περιοχών με τρόπο που να διασφαλίζεται η προστασία του αιγιαλού και της παραλίας, να διασφαλίζεται ο δημόσιος χαρακτήρας των ακτών και η ανεμπόδιστη πρόσβαση των πολιτών σε αυτές. Τέλος, να συμβάλει με τον αποδοτικότερο και συνάμα με τον πιο βιώσιμο τρόπο στην εθνική μας οικονομία.

Το παρόν σχέδιο νόμου έρχεται στη Βουλή μετά από όλα τα δυσάρεστα γεγονότα που ζήσαμε και βιώσαμε το περασμένο καλοκαίρι στις παραλίες της χώρας μας. Μια κατάσταση συχνά ασυδοσίας, με κανένα σεβασμό στη νομοθεσία, με κανένα σεβασμό στο περιβάλλον, με κανένα σεβασμό στους πολίτες.

Επιτρέψτε, μου καθώς προέρχομαι από νησιωτική περιοχή, όπου ζω εκεί, να πω ότι για εμάς τους νησιώτες είναι μεν σημαντική η ανάπτυξη αλλά εξίσου σημαντική είναι η προστασία των ακτών, η προστασία της θάλασσας, η προστασία του περιβάλλοντος και κυρίως, η ποιότητα ζωής των κατοίκων και των επισκεπτών μας.

Κυρίες και κύριοι συνάδελφοι, το σημερινό σχέδιο νόμου έχει πολλές θετικές ρυθμίσεις, γιατί ξεκαθαρίζει πράγματα. Ενισχύει τη διαφάνεια, την αποτελεσματικότητα και μπαίνουν περισσότερες ασφαλιστικές δικλίδες ώστε να τηρούνται οι κανόνες. Εισάγεται με το σημερινό σχέδιο νόμου η έννοια της απάτητης της παραλίας, με σκοπό οι αιγιαλοί και οι παραλίες με ιδιαίτερη αισθητική και οικολογική αξία να τύχουν της μέγιστης δυνατής προστασίας. Οριοθετείται ο αιγιαλός και η παραλία, λαμβάνοντας υπ’ όψιν πραγματικά και αντικειμενικά κριτήρια, ενώ οριοθετείται ορθώς και ο παλαιός αιγιαλός, αίτημα χρόνιο της τοπικής αυτοδιοίκησης του Α΄ βαθμού.

Επανέρχονται τα τμήματα του παλαιού αιγιαλού στην ιδιωτική περιουσία του δημοσίου και θα μπορούν να αξιοποιούνται από την ΕΤΑΔ, εκτός από τα τμήματα εκείνα που συνορεύουν με απάτητες παραλίες, όπου στις περιπτώσεις αυτές ο παλιός αιγιαλός παραμένει κοινόχρηστος. Σε όλες τις περιπτώσεις τουλάχιστον το 50% της παραλίας παραμένει ελεύθερο και το εμβαδόν για κάθε παραχώρηση δεν μπορεί να υπερβαίνει τα πεντακόσια τετραγωνικά μέτρα.

Οι ομπρέλες, οι ξαπλώστρες, τα θαλάσσια μέσα αναψυχής και γενικά όλα τα κινητά στοιχεία μπορούν να καταλαμβάνουν όριο μέχρι το 60% της παραχωρούμενης έκτασης, ενώ φθάνει μέχρι το 30%, όταν η περιοχή είναι προστατευόμενη. Καθορίζεται ελεύθερη ζώνη τεσσάρων μέτρων από την ακτογραμμή, ενώ μεταξύ των παραχωρήσεων θα πρέπει να υπάρχει απόσταση έξι μέτρων, τρία μέτρα για τον καθένα. Η παραχώρηση για απλή χρήση αιγιαλού και παραλίας που βρίσκονται εντός ή πλησίον αρχαιολογικού χώρου απαιτεί τη σύμφωνη γνώμη του Υπουργείου Πολιτισμού. Δεν επιτρέπεται η παραχώρηση αιγιαλού και παραλίας όταν το μήκος ή το πλάτος είναι μικρότερο των τεσσάρων μέτρων ή όταν το συνολικό εμβαδόν του διακριτού τμήματος του αιγιαλού είναι μικρότερο των εκατόν πενήντα μέτρων.

Έχουμε αλλαγή στο φορέα διαχείρισης του παραχωρησιούχου. Αρμόδιοι πλέον φορείς είναι το δημόσιο και η ΕΤΑΔ. Ωστόσο, -πολύ σημαντικό αυτό- το ποσοστό του 60% επί του ανταλλάγματος παραμένει προς όφελος των δήμων, της τοπικής κοινωνίας. Τέλος, ακολουθείται ηλεκτρονική διαδικασία για την παραχώρηση της απλής χρήσης κατόπιν πλειοδοτικής δημοπρασίας απομπλέκοντας τους Δήμους από όλη τη διαδικασία των μισθώσεων.

Κυρίες και κύριοι συνάδελφοι, υπάρχουν –βεβαίως- και σημεία που μπορούν να γίνουν περισσότερες βελτιώσεις. Η Κυβέρνησή μας άλλωστε έχει αποδείξει ότι επιζητά την εποικοδομητική κριτική και τις προτάσεις.

Στο σημείο αυτό, κύριε Υπουργέ, να υπενθυμίσω την ανάγκη σε κάθε νομοσχέδιο να λαμβάνεται υπ’ όψιν η έννοια της νησιωτικότητας. Για παράδειγμα δεν υπάρχει πρόβλεψη ειδικής μέριμνας και αυξημένης προστασίας για τα πολύ μικρά νησιά και οι Κυκλάδες έχουν πολλά μικρά νησιά που χρήζουν προστασίας. Θα πρέπει να δοθεί μεγαλύτερη αρμοδιότητα στους νησιωτικούς δήμους ως προς αυτό. Ειδικότερα στο πλαίσιο του άρθρου 9 για την παραχώρηση αιγιαλών και παραλιών θα πρέπει να απαιτείται και η σύμφωνη γνώμη των δήμων και όχι απλά να γνωμοδοτούν, ενώ στο άρθρο 5 στην επιτροπή για τον καθορισμό του αιγιαλού της παραλίας και του παλαιού αιγιαλού θα πρέπει να συμπεριληφθεί οπωσδήποτε και ο εκπρόσωπος του οικείου δήμου.

Συμφωνούμε με την κατάργηση του άρθρου 26 του ν.2971/2001 που ως τώρα προσαύξανε τον φυσικό χώρο του αιγιαλού στα Δωδεκάνησα κατά δώδεκα μέτρα πέραν των ορίων που η φύση είχε διαμορφώσει, καθώς αυτό ήταν ένα κατάλοιπο της ιταλικής κατοχής και είχε θεσπιστεί για λόγους στρατιωτικών σκοπιμοτήτων της εποχής.

Σχετικά, όμως, με τα ναυταθλητικά σωματεία τα οποία επιτελούν ένα σημαντικό ρόλο, πρέπει να επανεξεταστούν και για αυτά κάποιες ρυθμίσεις σχετικές με τα μέσα και τις εγκαταστάσεις που τους είναι απαραίτητες.

Κυρίες και κύριοι συνάδελφοι, θα ήθελα επιγραμματικά να αναφερθώ και στα υπόλοιπα μέρη του νομοσχεδίου, γιατί περιλαμβάνουν εξίσου σημαντικές ρυθμίσεις. Αναφέρω ενδεικτικά την αύξηση του επιδόματος γέννησης για κάθε παιδί που γεννιέται στην Ελλάδα, τη δυνατότητα προκαταβολής των δικαιούχων του προγράμματος «Ανακαινίζω - Νοικιάζω», την επιστροφή του ειδικού φόρου κατανάλωσης στους αγρότες μας και τέλος στην αύξηση των αποζημιώσεων για εφημερίες και στο ανώτατο όριο αποδοχών για τους γιατρούς του Εθνικού Συστήματος Υγείας.

Κυρίες και κύριοι συνάδελφοι, η Κυβέρνησή μας φέρνει αυτό το πολύ σημαντικό νομοσχέδιο σε κατάλληλο χρόνο, ώστε οι νέες παραχωρήσεις να γίνουν έγκαιρα σύμφωνα με το νέο ρυθμιστικό πλαίσιο, το οποίο είναι σαφώς βελτιωμένο και αυστηρότερο όπου χρειάζεται. Έχουμε μπροστά μας ένα εξαιρετικά ελπιδοφόρο καλοκαίρι και στόχος μας είναι η βέλτιστη αξιοποίηση των παραθαλάσσιων περιοχών με απόλυτο σεβασμό στο περιβάλλον, αλλά και στην ποιότητα ζωής των συμπολιτών μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Και θα κλείσουμε τη σημερινή συνεδρίαση με τον Βουλευτή της Νέας Δημοκρατίας τον κ. Βασίλειο - Νικόλαο Υψηλάντη.

Ορίστε, κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ κύριε Πρόεδρε. Κύριε Υπουργέ, κυρία γενική γραμματέα της Δημόσιας Περιουσίας, κυρίες και κύριοι συνάδελφοι, με βαθιά συγκίνηση στρέφω και εγώ τη σκέψη μου με ευλάβεια στη μνήμη των αδικοχαμένων θυμάτων του τραγικού σιδηροδρομικού δυστυχήματος στα Τέμπη.

Απαίτησή μας είναι η υποδειγματική τιμωρία όλων εκείνων που ευθύνονται για την τραγωδία μέσα από μια ταχεία, υπεύθυνη, δίκαιη δίκη και απόφαση της ελληνικής δικαιοσύνης, την οποία απόλυτα εμπιστευόμαστε, αλλά και η διόρθωση επιτέλους όλων των κακώς κειμένων στον ελληνικό σιδηρόδρομο, παθογενειών δεκαετιών, όπως άλλωστε πιστεύω ότι θα προκύψει και θα καταγράψει και το πόρισμα της εξεταστικής επιτροπής του ελληνικού Κοινοβουλίου, ώστε ποτέ πια να μη συμβούν τέτοια τραγικά δυστυχήματα.

Το υπό εξέταση νομοσχέδιο βελτιώνει το πλαίσιο που διέπει τη διαχείριση των παραθαλάσσιων περιοχών, ώστε να διασφαλίζεται ο κοινόχρηστος χαρακτήρας τους και να επιτρέπεται η αξιοποίησή τους, κατά τρόπο επωφελή για την εθνική οικονομία, προστατευτικό για το περιβάλλον και σύμφωνο με το δημόσιο συμφέρον.

Δύο, επίσης, σημαντικά στοιχεία, που εμπεριέχονται στη φιλοσοφία του νομοθετήματος, είναι αφ’ ενός η προστατευτική μεταχείριση αιγιαλών και παραλιών που παρουσιάζουν ιδιαίτερα οικολογικά και γεωμορφολογικά χαρακτηριστικά και η καθιέρωση ενός ολοκληρωμένου πλαισίου τήρησης και επιβολής των κανόνων που έχουν τεθεί για την προστασία του κοινόχρηστου χαρακτήρα των αιγιαλών και της παραλίας.

Πριν αναφερθώ ειδικότερα σε ζητήματα που αφορούν στα Δωδεκάνησα και ρυθμίζονται από το υπό ψήφιση νομοσχέδιο, θα ήθελα να επισημάνω τη σημαντικότητα των διατάξεων για την ενίσχυση της κοινωνικής συνοχής και ιδίως της δημογραφικής πολιτικής μέσα από τη στήριξη της οικογένειας και των γεννήσεων, αλλά και τις στοχευμένες τροποποιήσεις για τη βελτίωση-υλοποίηση του προγράμματος στεγαστικής πολιτικής «Ανακαινίζω - Νοικιάζω» και της προώθησης επιμέρους ζητημάτων που αφορούν την ενίσχυση του εισοδήματος.

Σχετικά με τα Δωδεκάνησα, κατ’ αρχάς πρέπει να επισημάνω ότι η διάταξη του άρθρου 23 παράγραφος 9 κινείται στη σωστή κατεύθυνση, σε συνδυασμό με το γεγονός ότι καταργείται το άρθρο 26 του ν.2971/2001 σε σχέση με την παρωχημένη αναφορά αποκλειστικά για τα Δωδεκάνησα στον υπό κατάργηση κτηματολογικό κανονισμό που ίσχυε μέχρι τώρα. Είναι ζήτημα ίσης μεταχείρισης, αλλά και ουσιαστικής περιβαλλοντικής προστασίας.

Το πρώτο βήμα έγινε με το νομοσχέδιο για τη μετάπτωση του Κτηματολογίου Δωδεκανήσου στο Εθνικό Κτηματολόγιο, στο οποίο είχα την τιμή να είμαι εισηγητής. Η συγκεκριμένη πρόβλεψη του φασιστικού ιταλικού καθεστώτος στον κτηματολογικό κανονισμό είχε προβλεφθεί, όχι βέβαια για περιβαλλοντικούς λόγους, αλλά για στρατιωτικούς, προκειμένου να υλοποιήσουν οι φασίστες Ιταλοί στα Δωδεκάνησα οχυρωματικά έργα και για να δημεύσουν περιουσίες που ανήκαν στους Δωδεκανήσιους.

Και απορώ σήμερα, πώς υπήρξαν εδώ εκπρόσωποι του ελληνικού Κοινοβουλίου να διατυπώνουν αντιρρήσεις που προέρχονται από ανθρώπους του περιθωρίου στα Δωδεκάνησα! Έχουν ρωτήσει την πλειοψηφία των κατοίκων των νησιών μας; Έχουν ρωτήσει τους εκπροσώπους των κομμάτων τους γι’ αυτά τα οποία εδώ πέρα ελέχθησαν σήμερα, φτάνοντας ακόμα και συνάδελφος να εξομοιώνει εκείνη την εποχή με τη σημερινή διακυβέρνηση του Κυριάκου Μητσοτάκη;

Γι’ αυτό βρίσκονται στο περιθώριο και γι’ αυτό θα συνεχίσουν να βρίσκονται στο περιθώριο, διότι απέχουν πολύ από την πραγματικότητα τη σημερινή, από τις ανάγκες της ελληνικής κοινωνίας, από τις ανάγκες αυτές που έχουν οι νησιώτες μας.

Πολύ ωραία τα είπατε, αγαπητέ φίλε και συνάδελφε Μάρκο, για τη νησιωτικότητα.

Επ’ αυτού κρίνεται αναγκαίο να εξεταστεί, κύριε Υπουργέ, η παύση ή η ανάκληση των εκδοθέντων με βάση τον υπό κατάργηση κτηματολογικό κανονισμό Δωδεκανήσου πρωτοκόλλων αποβολής αποζημίωσης, ειδικά για τα τμήματα αυτά που δεν θα αποτελούν πλέον, όπως ίσχυε κατά τον κτηματολογικό κανονισμό, τμήμα της παραλίας.

Ο κύριος Υπουργός των Οικονομικών στην Επιτροπή Οικονομικών είπε ότι τα θέματα αυτά αφορούν πρωτίστως στο Υπουργείο Περιβάλλοντος. Αφορούν και στο Υπουργείο Οικονομικών, κύριε Υπουργέ, και θα πρέπει αυτά να τα δούμε.

Όπως ανοικτά είναι και τεράστια ζητήματα της ακίνητης δημόσιας περιουσίας στα Δωδεκάνησα, δεδομένου ότι είναι ποσοστιαία η μεγαλύτερη στην επικράτεια, όπως και σημαντικές είναι κι άλλες εκκρεμότητες που χρήζουν νομικών ειδικών ρυθμίσεων, αφού ανάγονται ακόμη στην εποχή της Ενσωμάτωσης, ειδικά για τη Ρόδο και την Κω που έχουν πρωτοστατήσει στην οικονομική και τουριστική ανάπτυξη της χώρας, αλλά τα προβλήματα εξακολουθούν να υπάρχουν διαχρονικά και να παραμένουν άλυτα. Από το γεγονός αυτό χάνει ολόκληρη η χώρα, χάνει η οικονομία μας.

Ειδικότερα, κτίσματα που ανήκουν στην περιουσία του ελληνικού δημοσίου, μεγίστης πολιτιστικής και ιστορικής αξίας, καταρρέουν. Αναφέρω ενδεικτικά: το παλιό Σανατόριο στην Ελεούσα και τα γύρω κτήρια, η βίλα «Ντε Βέκι», το παλιό Νοσοκομείο της Ρόδου, το παλιό Γηροκομείο της Ρόδου, το Στρατολογικό Γραφείο της Ρόδου, το παλιό Διοικητήριο στην Κω, οι εγκαταστάσεις στο Λακκί της Λέρου και πολλά άλλα.

Πρέπει να τελειώνουμε με τις εκκρεμότητες αυτές, κύριε Υπουργέ. Είναι χρέος στην ιστορία μας και στους ανθρώπους που έχτισαν το δωδεκανησιακό θαύμα.

Κρούω τον κώδωνα του κινδύνου και για το πώς μέχρι τώρα λειτουργεί η ΕΤΑΔ, για όσα ακίνητα έχει στη διαχείρισή της. Κωλυσιεργία, αστοχία αναποτελεσματικότητα. Ας δώσουμε ένα τέλος στην κατάσταση αυτή, που βλάπτει ανεπανόρθωτα τα συμφέροντα, τα αληθινά συμφέροντα του κράτους μας.

Ως προς τους όρους παραχώρησης απλής χρήσης, κατά άρθρο 9 του νομοσχεδίου, νομίζω ότι πρέπει να περιοριστούν τα απαραίτητα μέτρα στα τρία. Και το λέω αυτό από την κοινή λογική, αυτό που ίσχυε επί πολλά χρόνια, και ήρθε ο ΣΥΡΙΖΑ και τα έκανε πέντε μέτρα, αν λάβουμε υπ’ όψη μας πώς λειτουργούν τα μικρά νησιά, η Σύμη και οι επαγγελματίες της, άλλα ψαροχώρια μεγαλύτερων νησιών όπως της Καρπάθου.

Όπως αδιανόητη είναι και η πρόβλεψη στο άρθρο 11 παράγραφος 4 του νομοσχεδίου σχετικά με την κατ’ εξαίρεση παραχώρηση αιγιαλού και παραλίας του πρώτου εδαφίου, ανεξαρτήτως των μέτρων που προβλέπονται σε ξενοδοχειακά καταλύματα, σύμφωνα με τους όρους του νόμου. Κύριε Υπουργέ, πρέπει να προβούμε σε νομοθετική βελτίωση και στο θέμα αυτό, έτσι ώστε να συμπεριλάβουμε και τα τουριστικά καταλύματα αλλά και τα εστιατόρια που λειτουργούν μέχρι τώρα. Οι άνθρωποι αυτοί προσέχουν και το περιβάλλον και εισφέρουν τα μέγιστα στην ανάπτυξη του ελληνικού τουρισμού.

Με αυτές τις σκέψεις, αλλά και με αυτές τις παρατηρήσεις -που παρακαλώ να τις κρατήσετε να τις δούμε και ενδεχομένως να δούμε πλέον πώς μπορούν αυτά τα ζητήματα μετά από εβδομήντα έξι χρόνια από την Ενσωμάτωση, να τελειώσουν- με αυτές τις σκέψεις λοιπόν δηλώνω ότι θα υπερψηφίσω το νομοσχέδιο και σας ευχαριστώ και για την ανοχή σας, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Πριν κλείσουμε τη συνεδρίαση θα μου επιτρέψετε να εκφράσω κι εγώ τη λύπη μου και τη συμπαράστασή μου στις οικογένειες των πενήντα επτά αδικοχαμένων συμπολιτών μας πριν από έναν χρόνο στο τραγικό δυστύχημα των Τεμπών.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 21.08΄ λύεται η συνεδρίαση για αύριο ημέρα Πέμπτη 29 Φεβρουαρίου 2024 και ώρα 10.00΄, με αντικείμενο εργασιών του Σώματος, νομοθετική εργασία: Συνέχιση της συζήτησης και ψήφιση του σχεδίου νόμου του Υπουργείου Εθνικής Οικονομίας και Οικονομικών: «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**